Mary Jo PUTNEY 
Imblănzirea unui rebel 


Lui Bill, prietenul meu preferat 
dintre cei ai lui Bill W. 


capitolul 1 


Doi domni care sunt rude de sânge 
apropiate, nu obișnuiesc să se 
formalizeze prea mult unul cu celălalt 
și își vorbesc deschis. În cazul de față 
însă, domnii în cauză erau veri 
primari, dar înstrăinaţi. Cel mai tânăr 
apăruse din senin ca să moștenească 
un titlu și o avere pe care cel mai în 
vârstă le considerase ale lui, iar 
relația de rudenie fusese anunţată 
oficial la numai câteva clipe după ce 
se aflaseră pe punctul de a se ucide 
în duel. 

Prin urmare, nu era deloc 
surprinzător faptul că relaţiile dintre 
ei erau oarecum tensionate. Acela era 


motivul pentru care Reginald 
Davenport, un desfrânat notoriu, 
cartofor și afemeiat, cunoscut în 
unele cercuri drept „Disperarea 
familiei Davenport", își salută nobilul 
văr cu un sec: 

— Bună ziua, Wargrave. 

Contele Wargrave se ridică în 
picioare în spatele biroului din lemn 
de nuc masiv și îi întinse mâna. 

— Bună ziua. Mă bucur că ai reușit 
să ajungi. 

După o strângere de mână scurtă și 
puternică, Reggie se așeză pe scaunul 
indicat și-și întinse picioarele lungi. 

— Nu aș putea nesocoti chemarea 
capului familiei, spuse el cu emfază. 
Mai ales că e vorba despre persoana 
care-mi plătește renta. 

Wargrave se așeză din nou, 
strângând din buze, ceea ce îl 
satisfăcu pe Reggie. Una dintre 
numeroasele trăsături enervante ale 
contelui era caracterul său calm și 


blând. La fel de enervantă era și 
politețea lui. Contele nu îl chemase 
propriu-zis, ci îl lăsase pe el să decidă 
ora și locul întâlnirii, sugerând că era 
dispus să discute o afacere de familie 
chiar și într-o tavernă, dacă așa dorea 
celălalt 

Deși recunoștea bunele intenţii ale 
lui Wargrave, lui Reggie îi făcea 
plăcere să se prezinte la reședința 
familiei din Half Moon Street, pentru a 
vedea ce schimbări avuseseră loc. 
Trebui să recunoască, deși nu cu mare 
entuziasm, că schimbările erau în 
bine. Pe vremea unchiului său, biroul 
acela era o încăpere întunecoasă și 
mizerabilă, parcă gândită astfel încât 
să-i intimideze pe vizitatori. Acum era 
o cameră luminoasă, aerisită, 
masculină, cu scaune de piele și 
conferind o senzație de confort 
liniștit. Noii proprietari aveau gusturi 
bune. 

Nereușind să găsească nimic de 


criticat împrejur, Reggie își întoarse 
privirea cercetătoare către gazdă. 
Oricând se întâmpla să se 
întâlnească, încerca să găsească 
semne că noul conte se îngrășase, că 
devenise mai snob, că făcuse o 
pasiune pentru hainele în dungi verzi 
sau pentru ceasurile de aur, sau că 
manifesta alte semne de decadenţă, 
aroganță sau vulgaritate. Întotdeauna 
însă, era dezamăgit. Richard 
Davenport era în continuare bine 
îmbrăcat, cu un stil discret și elegant, 
avea aceeași siluetă zveltă, de soldat, 
și se purta cu aceeași politeţe 
cuviincioasă cu toţi cei pe care-i 
întâlnea, de la prinți la spălătorese. 
Pe deasupra, era și o persoană 
foarte calmă. Reggie făcuse tot 
posibilul, dar rareori reușise să-l 
determine pe vărul lui să dea semne 
de iritare, la cote mai mult decât 
infinitezimale. Uneori era greu de 
crezut că bărbatul acela reţinut era 


un Davenport. Reggie însuși era un 
exponent emblematic al familiei, 
foarte înalt, cu părul negru, cu ochii 
albaștri, reci, și cu un chip alungit 
care părea sculptat mai degrabă 
pentru încruntări decât pentru 
zâmbete. 

Vărul său, dimpotrivă, avea o 
înălțime medie, părul șaten, ochi 
căprui și o înfățișare plăcută și 
deschisă. Totuși, tânărul conte era cel 
mai bun spadasin pe care Reggie îl 
văzuse vreodată și niciodată nu-i 
plăcuse mai mult de el decât atunci 
când Wargrave își pierduse cumpătul 
și îi demonstrase acest lucru. 

Contele întrerupse gândurile lui 
Reggie: 

— Renta era unul dintre motivele 
pentru care voiam să vorbesc cu tine. 
Așadar, avea de gând să-l lase pe 

drumuri. Ei bine, se cam aștepta la 
asta. Reggie se întrebă din ce ar fi 
putut să se întreţină dacă jocurile de 


noroc nu aveau să-i asigure 
stabilitatea dorită. Mulţi tineri nobili 
lucrau în administraţia publică, de 
exemplu, directorul portului din Rye 
sau directorul poștei din Newcasde, 
dar nici un om sănătos la cap nu i-ar 
fi oferit un astfel de post lui Reggie 
Davenport. Chiar și pentru 
funcționarii publici existau niște 
standarde. Poate ar fi putut să-și 
deschidă o galerie de tir, ca Manton. 
Sau, se gândi cu un zâmbet interior, 
ar fi putut să înceapă să perceapă 
taxe pentru serviciile pe care le 
oferea femeilor, în loc să le dea ca 
până atunci, pe gratis. Răspunse cu 
răceală: 

— Și celălalt motiv? 

— Eu și Caroline vom avea un copil 
în noiembrie. 

— Felicitări. 

Reggie se strădui să pară impasibil. 
Era tipic pentru Wargrave să vrea să-i 
dea personal vestea, să nu-și lase 


moștenitorul să afle acest lucru din 
gura lumii. În fine, nu prea era un șoc. 
Era normal. Deși Reggie era, teoretic, 
moștenitor prezumtiv al titlului de 
conte, știuse întotdeauna că era 
normal ca un bărbat sănătos, cu o 
căsnicie fericită și cu opt ani mai mic 
ca el să își întemeieze o familie. 
Adăugă cu politețe: 

— Sper că Lady Wargrave se simte 
bine. 

Chipul lui Wargrave se lumină cu un 
zâmbet pe care vărul său îl descrise, 
cu neobrăzare, drept prostesc. 

— Se simte excelent și cântă atât 
de mult la pian, încât copilul se va 
naște probabil cu o partitură în mâini. 
Totuși, adăugă el, redevenind serios, 
nu această veste este principalul 
motiv pentru care te-am rugat să vii 
aici. 

— Ah, da, erai gata să-mi anulezi 
renta înainte să deviem către 
subiectul progeniturii tale, spuse 


Reggie, pe un ton mult mai afectat ca 
înainte. 

Sub nici o formă nu avea de gând 
să se umilească în fața capului 
familiei. 

— Anularea rentei tale trimestriale 
e doar o parte din planurile mele, 
spuse Wargrave, deschizând un sertar 
și scoțând un teanc de hârtii. Am 
decis că e timpul să iau alte măsuri în 
ceea ce te privește. Ca soluție 
intermediară, continuasem să-ţi acord 
renta stabilită de vechiul conte, însă 
mi se pare... - ezită, căutând cuvântul 
potrivit - neadecvat ca un bărbat 
adult să depindă de bunăvoința 
altuia. 

— Nu este prea neobișnuit în lumea 
noastră, spuse Reggie, cu o nepăsare 
studiată. 

Fusese surprins de faptul că 
Wargrave îi acordase în continuare 
renta, deși aproape se omorâseră 
unul pe celălalt, dar probabil că se 


simţise responsabil fată de 
moștenitorul său. Perspectiva unui 
copil diminua această 
responsabilitate. 

— Nu am fost crescut în înalta 
societate și îndrăznesc să spun că nu- 
i voi înţelege niciodată toate 
dedesubturile. În cercurile umile în 
care am crescut eu, majoritatea 
bărbaţilor preferă să aibă ceva care le 
aparţine cu adevărat. Din acest 
motiv, continuă el, arătându-i 
documentele îţi voi ceda cea mai 
prosperă proprietate disponibilă din 
averea familiei Wargrave. Am achitat 
integral ipoteca, deci proprietatea ar 
trebui să genereze o sumă de vreo 
două ori mai mare decât renta ta. 

Reggie se îndreptă în scaun năucit, 
ca și cum contele i-ar fi dat în cap cu 
sfeșnicul de metal. Anularea rentei nu 
ar fi fost o surpriză, însă la așa ceva 
nu se așteptase. 

— Prosperitatea acestei proprietăţi 


se datorează în mare măsură 
administratorului Weston, care se 
ocupă de ea de ani întregi, continuă 
Wargrave. Nu l-am cunoscut 
niciodată. Am fost în vizită o dată, dar 
era plecat la o rudă bolnavă. A făcut o 
treabă excelentă. Evidenţele 
contabile sunt impecabile, iar 
productivitatea a crescut enorm. 
Fiindcă Weston e onest și competent, 
poţi locui în Londra, din veniturile 
obţinute, dacă nu vrei să te ocupi 
personal de administraţie. Sau poți 
vinde proprietatea ori o poți juca la 
cărți, mai adăugă el, încruntându-se. 
Indiferent ce hotărăști, doar asta vei 
primi din averea familiei Wargrave. 
Dacă ai datorii mari, am să te ajut să 
le acoperi, ca să poţi începe de la 
zero, dar, de acum încolo, ești total 
pe cont propriu. E totul clar? 

— Foarte clar. Te pricepi tare bine la 
vorbe, Wargrave, spuse Reggie 
încercând să-și ascundă confuzia cu o 


insolenţă instinctivă. Din fericire, 
norocul mi-a surâs recent, așa că nu 
voi avea nevoie de ajutorul tău. Și ce 
proprietate îmi dai? întrebă el, făcând 
eforturi să-și recapete stăpânirea de 
sine. 

— Strickland, în Dorset. 

La naiba, Strickland! Wargrave avea 
doar două sau trei proprietăţi 
disponibile, așa că știrea nu era 
tocmai o surpriză, dar Reggie simţi un 
nod în gât. 

— De ce tocmai asta? 

— Din mai multe motive. În primul 
rând, fiindcă ţi-ar asigura cel mai 
mare venit. În al doilea rând, am 
înțeles că ai locuit acolo când erai mic 
și m-am gândit că ești atașat de locul 
respectiv. Wargrave răsuci o pană 
între degete, încruntându-se. După 
expresia de pe chipul tău, poate că 
m-am înșelat. 

Reggie se crispa. Emoţiile prea 
evidente erau una dintre trăsăturile 


care nu îl recomandau ca un 
gentleman ideal. Un gentleman 
adevărat nu își afișa niciodată 
necazurile, furia și nici măcar 
satisfacția, așa cum i se întâmpla lui 
Reggie mult prea des atunci când nu 
se concentra. Nu era capabil să 
rămână complet nepăsător; de mult 
prea multe ori pe chipul lui se putea 
citi ca dintr-o carte deschisă. Așa cum 
se întâmpla acum, deși și-ar fi dorit 
să-și ascundă emoţiile complexe pe 
care i le provoca Strickland. 

— Există un motiv mult mai 
important pentru care am ales 
Strickland, continuă Wargrave. Ar fi 
trebuit să-ți aparţină ţie din capul 
locului. 

Reggie inspiră adânc. Nu-i plăceau 
deloc toate surprizele de care avea 
parte. 

— De ce spui că ar fi trebuit să-mi 
aparţină? 

— Casa și cea mai mare parte a 


terenului erau proprietatea familiei 
mamei tale, nu a familiei Davenport. 
Ca unic moștenitor al mamei tale, 
deţii deja cea mai mare parte din 
proprietatea Strickland. 

— Cum naiba?! 

— Potrivit avocatului familiei, 
părinţii tăi s-au cunoscut atunci când 
tatăl mamei tale a vrut să 
achiziționeze o proprietate mică, de 
pe lângă Strickland, explică 
Wargrave. Tatăl tău s-a dus la Dorset 
să discute problema în numele 
fratelui său, a cunoscut-o pe mama ta 
și până la urmă a rămas acolo. 
Pământul familiei Davenport a fost 
anexat la Strickland, iar părinţii tăi au 
locuit acolo și au administrat întreaga 
proprietate. Potrivit acordului 
prenuptial, Strickland trebuia să 
revină moștenitorilor mamei tale. 

Reggie înjură printre dinţi. Deci 
bătrânul conte îi răpise în mod 
intenţionat și ilegal moșia Strickland. 


Încă o tactică pentru a prelungi acel 
război de durată. 

— Habar n-aveam, altfel poţi fi sigur 
că moșul nenorocit n-ar fi scăpat cu 
una cu două, spuse Reggie abia 
putându-și stăpâni furia. 

În tot acest timp, unchiul lui 
binevoise să-i dea o rentă, când el ar 
fi avut dreptul la mult mai mulţi bani. 
Dacă bătrânul conte ar fi trăit și ar fi 
fost de faţă, Reggie se simţea în stare 
să-l omoare. Mare păcat că afurisitul 
era acum prea departe ca să poată 
ajunge la el. 

— Poate că bătrânul conte n-a 
separat niciodată Strickland de restul 
proprietăţilor fiindcă presupunea că 
titlul și toată averea îţi vor reveni, 
până la urmă, ţie, spuse Wargrave pe 
un ton neutru. La urma urmei, i-ai fost 
moștenitor multă vreme. 

— Interpretarea ta generoasă, 
spuse Reggie cu răceală, se 
datorează faptului că nu l-ai cunoscut. 


Te asigur că a păstrat moșia din pură 
răutate. Venitul m-ar fi ajutat să nu 
mai depind de el și nu ar fi suportat 
asta. 

Poate că din același motiv se 
supărase bătrânul conte și pe fratele 
său mai Mic, care se căsătorise cu o 
moștenitoare modestă și găsise 
fericirea alături de ea, în Dorset. Asta 
ar fi explicat într-o oarecare măsură 
atitudinea bătrânului din ultima 
vreme faţă de nepotul orfan. Poate că 
era un soi de răzbunare împotriva 
fratelui care murise, care reușise să 
scape de sub influența familiei 
Wargrave. 

Cu tact, Wargrave își făcu de lucru 
ascuţind pana și verificând cerneala. 
— Cu cât aud mai multe despre 
bătrânul conte, cu atât înţeleg mai 

bine de ce tatăl meu a refuzat să 
locuiască în aceeași ţară cu el. 

— Faptul că a plecat din Anglia a 
fost cea mai bună decizie a lui Julius, 


admise Reggie. 

Deși nu o spuse cu voce tare, de 
multe ori se întrebase și el dacă nu ar 
fi trebuit să facă același lucru. Poate 
că ar fi fost mai înţelept să scape de 
sub jugul unchiului său decât să 
rămână și să încerce să se opună 
tiraniei acestuia cu arme nepotrivite. 
În fine, contele câștigase bătălia, 
murind, iar Reggie nu avea nici un 
chef să-și expună mai multe 
sentimente în faţa unui bărbat care 
intrase în scenă doar după ce căzuse 
cortina. 

Wargrave ridică privirea. 

— Ai prefera o altă proprietate? 
Strickland e cea mai bună pe care ţi-o 
pot oferi, dar se poate aranja. 

— Nu-i nevoie. Strickland e bună, 
spuse Reggie brusc. 

Wargrave nu se aștepta la prea 
multe politeţuri din partea vărului 
său. Își mâzgăli numele de câteva ori, 
presără nisip pe cerneala umedă, apoi 


împinse documentele peste masă. 

— Semnează asta, și Strickland îţi 
aparţine. 

Deși furios, Reggie privi cu atenţie 
hârtiile, însă totul era în ordine. Își 
scrise rapid numele pe documente. 
Când se pregătea să încheie, 
zgomotul unor pași ușori îl făcu să-și 
ridice privirea. O tânără blondă, 
delicată și firavă intră în birou. 
Caroline, Lady Wargrave, avea un 
chip visător și aptitudini muzicale 
deosebite. 

Amândoi bărbaţii se ridicară în 
picioare atunci când intră, iar contele 
și contesa schimbară o privire care-i 
înfipse lui Reggie un cuţit în inimă. ÎI 
invidia pe vărul lui pentru că 
moștenise averea și puterea familiei 
Wargrave, dar și mai mult invidia 
căldura ce se simţea că dăinuie între 
el și soţia lui. Nici o femeie nu-l 
privise așa vreodată pe el, pe 
„Disperarea familiei Davenport", și 


nici n-avea s-o facă vreodată. 

După scurtul schimb de priviri cu 
soţul său, Lady Wargrave se întoarse 
și întinse mâna către Reggie. 

Atunci când se văzuseră ultima 
dată, Reggie era foarte beat și se 
comportase foarte nelalocul lui, iar 
Wargrave aproape că îl omorâse din 
cauza asta. În pofida reputației sale 
nefaste, Reggie nu obișnuia să sperie 
fecioarele timide și se aplecă să 
sărute mâna contesei cu o oarecare 
stinghereală. Apoi se îndreptă și rosti 
cu tonul cel mai fermecător pe care îl 
avea în arsenal: 

— Vă felicit pentru minunata veste, 
Lady Wargrave. 

— Vă mulțumesc. Suntem foarte 
fericiţi, răspunse femeia, zâmbind cu 
o încredere potolită. Căsnicia îi pria 
cum nu se putea mai bine. Niciodată 
nu v-am putut mulțumi așa cum s-ar 
fi cuvenit pentru cadoul de nuntă. 
Unde Dumnezeu ați reușit să găsiţi o 


partitură originală de Handel? De 
fiecare dată când o privesc, sunt 
extaziată de faptul că el chiar a 
desenat acele note și chiar a scris 
acele cuvinte. 

Reggie zâmbi, pentru prima dată în 
cursul acelei vizite dificile. Tânăra 
contesă îi mulţumise în scris pentru 
cadoul de nuntă, așa că dorinţa de a-l 
saluta personal însemna probabil că îl 
iertase pentru purtarea grosolană. 
Poate că asta însemna un păcat în 
minus la Judecata de Apoi. 

— Am găsit partitura în urmă cu ani 
de zile într-o librărie. Am știut că într- 
o zi o să-mi dau seama cui îi e 
destinată. 

— Nimic nu mi-ar fi făcut mai multă 
plăcere, spuse ea, începând să se 
retragă. Îmi pare rău că v-am 
întrerupt. Vă las să discutați. 

— Eram pe cale să plec, spuse 
Reggie. Mai aveai ceva să-mi spui, 
Wargrave? 


Contele clătină din cap. 

— Nu, asta a fost tot. 

Reggie ezită, știind că trebuia să-i 
mulțumească vărului său. Nu mulţi 
oameni aflați în situaţia lui ar fi fost 
suficient de cinstiţi încât să 
compenseze păcatele predecesorilor 
lor. Însă Reggie era mult prea supărat 
din cauza duplicităţii unchiului său ca 
să se mai preocupe să fie politicos. Işi 
luă grăbit rămas-bun și plecă, fără să- 
| bage în seamă pe majordomul care-l 
conduse. 

Când ajunse afară, Reggie îi aruncă 
o monedă valetului care-i plimbase 
caii și sări în șaretă. Se așeză în 
scaun, dar rămase cu hăţurile în 
mâini, în timp ce caii își tot mișcau 
capul, nerăbdători să pornească la 
drum. 

Strickland. La naiba. Acum era 
proprietarul locului unde cunoscuse 
fericirea cea mai mare și durerea cea 
mai adâncă și nu-și dădea seama 


dacă simţea bucurie sau groază. 
Strânse din buze și mână caii, ieșind 
în stradă. Avea nevoie de o băutură. 
De fapt, de o duzină de băuturi. 

Caroline Davenport trase draperia și 
îl privi pe vărul soțului ei cum se 
îndepărta. Observă mult prea bine 
tensiunea trupului zvelt, încordat. 
Apoi dădu drumul draperiei și întrebă: 

— Cum a primit vestea? 

— Din fericire, nu mă așteptam la 
recunoștință, fiindcă n-a fost nici 
vorbă de asta. Vărul Reggie nu-i un 
bărbat căruia să-i placă surprizele. l- 
ar fi fost mai ușor să accepte o 
anulare completă a rentei, spuse 
Richard șchiopătând ușor spre 
fereastră și înconjurând cu braţul talia 
soţiei sale. După cum era de așteptat, 
s-a supărat foarte tare când a aflat că 
răposatul meu bunic, căruia nu-i 
simte nimeni lipsa, l-a privat în mod 
ilegal de ceea ce-i aparţinea de drept. 

Rezemându-se de soțul său, 


Caroline continuă: 

— Crezi că faptul că va avea ceva al 
lui îl va ajuta să se schimbe? 

— Mă îndoiesc, răspunse Richard 
ridicând din umeri. Probabil că, în cea 
mai mare măsură, vina pentru cum a 
ajuns îi aparţine bunicului meu. 
Reggie mi-a spus odată că ar fi vrut 
să se înroleze, dar contele nu i-a 
permis. Din contră, l-a ţinut din scurt, 
i-a plătit datoriile și i-a stabilit o rentă 
care să nu-i ofere o libertate 
adevărată. 

— Ce bătrân îngrozitor era bunicul 
tău! 

— Așa este, dar și Reggie are 
partea lui de vină. E foarte inteligent 
și se pricepe extrem de bine la 
oameni. Nu l-a obligat nimeni să 
ajungă un beţiv și un desfrânat. 

Caroline pricepu regretul din vocea 
soțului ei. Richard își lua 
responsabilităţile foarte în serios. El 
însuși fusese un ofiţer excepţional, 


așa că îi părea rău de potenţialul 
irosit de Reginald Davenport. Mai 
mult, Reggie era cea mai apropiată 
rudă din partea familiei Davenport, 
iar lui Richard i-ar fi plăcut ca relaţiile 
dintre ei să nu fie atât de tensionate. 
Totuși, o asemenea ambiţie era greu 
de materializat. 

— Crezi că e prea târziu să-și 
schimbe stilul de viață? 

— Reggie are treizeci și șapte de 
ani și este foarte versat în ceea ce 
privește viciile și scandalurile, spuse 
Richard cu răceală. Desfrânaţii mai 
revin pe calea cea bună, dar beţivii, 
nu prea. Dumnezeu mi-e martor că 
am avut de-a face cu destui în 
armată. Cei mai mulţi beau până ce 
mureau ori de glonț, ori de whisky. 
Cred că și vărul meu va face același 
lucru. 

Caroline își rezemă capul de umărul 
soțului său. Reginald Davenport o 
îngrozise la un moment dat, dar 


astăzi îl văzuse serios și politicos și, 
pentru o clipă, se dovedise a fi chiar 
foarte fermecător. Fondul lui uman 
era bun, așa că înţelegea dorinţa lui 
Richard de a-și ajuta vărul cel 
problematic. Era un efort sortit 
eșecului, și totuși... 

— Se mai întâmplă și minuni. Poate 
că acum va avea loco minune. 

— Dacă Reggie vrea într-adevăr să 
se schimbe, sunt sigur că o poate 
face. Dar mă îndoiesc că va încerca, 
răspunse Richard pe un ton pesimist. 

Trase silueta zveltă a soţiei sale mai 
aproape de el și-și impuse să nu se 
mai gândească la nesocotitul de 
Reginald. Făcuse tot ceea ce putuse. 
Învăţase pe propria piele că un om nu 
poate face mai mult pentru cei care-l 
înconjoară. 


capitolul 2 


Ziua începuse prost chiar dinainte 


să se trezească. De câte ori o bântuia 
acel coșmar, Alys nu-și putea veni în 
fire ore întregi. Din fericire, asta se 
întâmpla doar de vreo două, trei ori 
pe an. 

În coșmar se găsea afară, chiar în 
fața ușilor de sticlă și auzea o voce 
perfidă întrebând cu o răutate 
plictisită: 

— De ce naiba te însori cu o 
lungană care o să te calce în picioare? 
Doi metri de oase. Nu prea o să-ţi ţină 
de cald noaptea și mai mult ca sigur o 
să stai doar sub papuc. 

După o pauză scurtă, iubitul ei 
răspundea, fără s-o apere, fără să 
pomenească de dragostea pe care i-o 
declara cu ardoare: 

— Pentru bani, de ce altceva? Este 
perfect așa. După ce preiau controlul 
averii ei, o să vezi cine comandă în 
casă. 

Cuvintele acelea declanșau 
ameţeala bine cunoscută și durerea 


covârșitoare care o determinaseră pe 
Alys să fugă de singura viaţă pe care 
o cunoscuse vreodată. Dar în 
dimineața asta avea noroc. Inainte ca 
visul să continue către nadirul 
degradării ei, ceva o gâdilă pe nas. 
Strănută, așa că se trezi imediat, mai 
ales că nu dormea profund. 

Deschise pleoapele grele și văzu 
lumina zorilor. Viziunea strălucitoare 
care se cocoţase pe pat avea bucle 
aurii, un chip fără cusur, în formă de 
inimă și ochii de un albastru intens. 
Chiar și pietrele se înmuiau la 
vederea domnișoarei Meredith 
Spenser, Merry pentru apropiați. Alys 
nu era nici pe departe stană de 
piatră, dar la o asemenea oră a 
dimineții îi era foarte greu să se 
înveselească. Imaginea tinerei fete, 
care o năucea cu bucuria ei, nu era 
suficientă. Abia apucase să-și 
privească protejata, că simţi 
atingerea unui obiect moale și pufos. 


Alys strănută din nou. 

— Ce naiba... Incepu ea, ridicându- 
se în capul oaselor. Ah, ești tu, Attila. 
Pisoiule, data viitoare când mă mai 
trezești cu o coadă peste faţă te dau 
la câini. 

Împărțindu-și impersonal dojenile 
între Merry și pisică, Alys își dădu 
părul greu de pe faţă. Panglica pe 
care o folosise în timpul nopţii se 
desfăcuse atunci când se foise din 
cauza coșmarului, iar părul i se 
revărsa pe umeri. Mai avea nevoie de 
încă cinci minute ca să-l poată peria 
bine. 

— Dumnezeu să-l aibă în pază pe 
câinele care va avea de-a face cu 
Attila, spuse Merry zâmbind și 
întinzând spre ea o cană cu cafea 
aburindă. Poftim, Lady Alys, e 
pregătită așa cum îţi place, cu multă 
frișca și zahăr. 

Înconjurând cana cu degetele lungi, 
Alys își aranja pernele și se rezemă 


de ele. Apoi sorbi recunoscătoare din 
cafea. 

— Ahh... suspină ea în timp ce 
lichidul fierbinte începea să-i 
revigoreze trupul. Cu mintea limpede, 
întrebă: De ce voiam să mă trezesc la 
ora asta? 

Merry schiţă un zâmbet. Acum nu 
mai semăna cu o păpușă de porțelan. 
— Astăzi începe semănatul și mi-ai 

spus să te trezesc devreme. 

— Așa e, spuse Alys sorbind în 
continuare din cafea. Mulţumesc că 
m-ai trezit. Poate, cine știe, până la 
urmă o să te păstrez. 

Merry ripostă fără șovăială: 

— Trebuie să mă păstrezi, sau ai 
uitat? Chiar tu te-ai oferit să ne iei pe 
mine și pe băieţi, iar acum ţi-am 
rămas pe cap. Cel puţin până vei găsi 
vreun nebun care să te scape de 
mine. 

Alys râse, semn că, graţie cafelei, 
își recăpătase buna dispoziţie. 


— Toţi bărbaţii care îţi dau târcoale 
sunt mai mult ca sigur nebuni, dar 
numai din dragoste neîmpărtășită. 
Singura mea problemă e să-i ţin la 
distanţă. 

O privi cu tandrete pe Merry. 
Protejata ei avea un soi de frumusețe 
blondă, delicată, pentru care Alys ar fi 
făcut moarte de om când era mai 
tânără. Merry ar fi fost ușor de urât 
dacă n-ar fi fost o persoană cu 
adevărat drăguță. De asemenea, era 
inteligentă și avea o înţelepciune 
absolut înspăimântătoare pentru o 
tânără la numai nouăsprezece 
primăveri. În viaţa lui Alys ocupa locul 
de fiică, dar și de cea mai bună 
prietenă, deși uneori era greu de spus 
cine pe cine creștea. 

Întrucât tutoarea ei dădea semne 
că se punea în mișcare, Merry spuse: 

— Unul dintre băieţii de la fermă ți- 
a lăsat un bilet. Pentru Lady Alice. A-l- 
I-c-e, desigur. 


— E prea devreme ca să-mi cer 
scuze pentru cum se scrie numele 
meu, căscă Alys din nou. In plus, dacă 
ar ști cum să-l scrie corect, poate că l- 
ar pronunţa greșit. Ce scria în bilet? 

— Ceva despre pui. 

— Înseamnă că trebuie să fie 
Barlow. O să trec pe la el azi. Alys 
termină cafeaua, apoi își aruncă 
picioarele lungi peste marginea 
patului și-și căută papucii. Poţi să te 
duci acum, n-o să adorm la loc. la-l cu 
tine și pe afurisitul de motan și dă-i 
de mâncare. 

Merry chicoti și se aplecă, ridicând 
în braţe motanul uriaș. Attila era un 
animal solid, cu blana brăzdată de 
dungi și pete albe. Expresia lui regală 
nu amintea deloc de pisoiașul 
Zgribulit și înfometat pe care Alys îl 
salvase de la înec. Acum presupunea 
că domnia lui era cel mai natural 
lucru din lume, iar supușii care nu-i 
ofereau micul dejun nu erau demni 


nici măcar de dispreț. Mieună 
acuzator atunci când Merry îl scoase 
din dormitor. 

Așezată pe marginea patului, Alys 
își duse mâinile la tâmple, iar buna 
dispoziţie păru să îi dispară atunci 
când îi reveni în minte coșmarul. 
După o clipă oftă și se ridică în 
picioare, își luă halatul roșu vechi și 
se așeză la măsuta de toaletă. În timp 
ce-și trecea degetele prin par ca să și- 
| îndrepte, se privi în oglindă și 
începu, fără entuziasm, să-și treacă în 
revistă înfățișarea, așa cum aflase că 
trebuia să facă pentru a putea 
combate visul. 

Deși nu era genul de femeie dorită 
de bărbaţi, măcar nu era urâtă. Era 
prea bronzată ca să aibă un ten la 
modă, dar avea trăsături normale și 
ar fi fost considerată arătoasă dacă ar 
fi fost bărbat. Problema era că, la fel 
ca întreaga ei fiinţă, chipul ei era prea 
mare. Avea un metru și șaptezeci și 


șase de centimetri înălțime desculță. 
Puţini bărbaţi din Strickland erau mai 
înalţi ca ea. 

După ce-și desfăcu părul încurcat, 
începu să-l perie. Pe vremea când 
averea o făcea să pară atrăgătoare, 
se zicea despre cosițele ei grele că 
erau castanii. Acum, că trebuia să 
muncească pentru a se întreține, 
avea părul pur și simplu șaten, fără 
vreo nuanţă deosebită. Totuși, în 
sinea ei, Alys credea că părul era 
partea ei cea mai bună. Crescuse la 
loc, mai lung și mai des, după ce-l 
ciopârţise cu furie, și strălucea în 
valuri de arămiu și auriu. Dar în fond 
era doar un păr șaten. 

Își făcu grijulie cărarea pe mijloc și 
se apucă să își împletească două cozi. 
După ce termină, și le fixă pe creștet 
într-un coc îngrijit. În lumina soarelui 
de dimineaţă, cea mai ciudată 
trăsătură a chipului ei era evidentă: 
ochiul drept era gri-verzui, în timp ce 


ochiul stâng era căprui. Alys nu mai 
cunoscuse pe nimeni cu această 
particularitate. | se părea nedrept 
faptul că avea și ochii de culori 
diferite, și mai era și groaznic de 
înaltă. 

Gândul o făcu să zâmbească ușor, 
ceea ce îi afișă o altă trăsătură 
nefericită. De obicei uita de gropiţele 
idioate care apăreau atunci când 
zâmbea sau când râdea, dar acum se 
văzu în oglindă și-și dădu seama cât 
de nepotrivit arătau pe o iapă ca ea. 
Merry, păpuşa cea blondă, ar fi 
trebuit să aibă gropițe. Din ironia 
sorții, n-avea. Viaţa chiar era 
nedreaptă. Dacă Alys i-ar fi putut oferi 
protejatei ei gropiţele, ar fi făcut-o cu 
dragă inimă. Încruntarea îndepărta 
gropiţele, așa că Alys se încruntă. 
Sprâncenele ei aspre, închise la 
culoare, păreau de temut chiar și 
atunci când zâmbea, așa că acum 
arăta cu adevărat nemiloasă. 


Apoi se ridică de la oglindă, fiindcă 
încheiase ritualul prin care se asigura 
că nu arăta atât de groaznic pe cât o 
făcea să creadă coșmarul. Mare păcat 
că astăzi trebuia să supravegheze 
plantatul și avea să poarte pantaloni, 
cămașă de in și haină bărbătească. 
Rochiile închise la culoare pe care le 
purta de obicei o ajutau să își 
mascheze mai bine silueta, dar 
îmbrăcămintea bărbătească pe care 
trebuia s-o poarte la anumite 
activităţi îi evidenția formele 
feminine. Având în vedere înălţimea 
ei ridicolă, efectul era oarecum 
copleșitor. Nu că asta i-ar fi 
înspăimântat pe toţi bărbaţii. Văzuse 
suficiente priviri cu coada ochiului ca 
să înţeleagă că unii erau curioși cum 
o fi să te culci cu o lungană. Nu aveau 
să afle asta niciodată de la ea. 

Îndesându-și pălăria neagră, 
diformă, pe cap, Alys Weston, numită 
Lady Alys în faţă și în alte feluri pe la 


spate, o fată bătrână de treizeci de 
ani, administrator de succes al moșiei 
Strickland din comitatul Dorset, 
cobori scările pentru a începe să 
supravegheze o zi lungă de lucru pe 
câmp. 

Ziua se dovedi mai obositoare 
decât prevăzuse. Noua semănătoare 
pe care o cumpărase Alys era destul 
de nărăvașă, spre încântarea vădită a 
muncitorilor care de-abia așteptau să 
spună că drăcovenia nu avea să 
meargă niciodată. Alys se pricepea 
foarte bine la mecanică și reuși s-o 
pună în funcţiune după o oră de târât 
pe sub mașinărie, pe pământul umed. 

Își petrecu restul zilei în mizerie, 
prea ocupată ca să se oprească să ia 
prânzul. Merry, slavă Domnului, îi 
trimisese brânză albastră de Dorset, 
bere și niște covrigi tipici din zonă, pe 
care Alys îi mancă în timp ce se 
îndrepta călare spre pășunea cu oi, ca 
să vadă în ce stare erau niște miei 


bolnăvicioși. Spre sfârșitul zilei, cei 
care la început o luaseră în zeflemea 
se văzură nevoiţi să recunoască 
eficienţa semănătorii. Acum, că 
mergea, le plăcea și mai puţin. Alys 
abia reuși să-și ţină gura. Se chinuise 
din greu să-i facă pe bărbaţii aceia 
morocănoși să-i accepte ordinele, iar 
acum, deși trecuseră patru ani în care 
le demonstrase că metodele ei 
moderne erau corecte, fiecare idee 
nouă era o bătălie. La naiba cu toți! 
Injură în timp ce se îndrepta spre 
casă, pe răcoare, în vreme ce soarele 
de primăvară asfințea. Nici o altă 
fermă din Dorset nu era la fel de 
productivă, nici un alt proprietar sau 
administrator nu avea grijă de 
muncitorii concediați la fel ca ea. 

Uneori se întreba de ce se chinuia 
atât. 

Când ajunse la casa 
administratorului, Rose Hall, Merry 
broda serioasă în salon, iar băieţii nu 


se întorseseră de la școală. Alys făcu 
o baie rapidă și se schimba 
într-o rochie din lână bleumarin. Apoi 
se așeză lângă protejata ei, cu un 
pahar de sherry, vrând să-și arunce 
ochii pe scrisorile care sosiseră în ziua 
respectivă. În timp ce Merry râdea de 
păţaniile cu semănătoarea, Alys dădu 
peste o scrisoare trimisă de 
angajatorul ei, contele Wargrave. 
Deschise plicul bombănind și citi 
scrisoarea. În general, ţinea legătura 
cu Chelmsford, avocatul, nu direct cu 
contele. Nu-i cunoscuse niciodată pe 
nici unul, desigur. Dacă vreunul dintre 
domnii aceia respectabili ar fi aflat că 
administratorul e o femeie, și-ar fi 
pierdut cu siguranţă locul de muncă. 
Bătrânul conte nu-și părăsea 
niciodată locuinţa din 
Gloucestershire, dar cel tânăr era 
activ și conștiincios. Se îngrijora că ar 
fi putut apărea vreodată pe nepusă 
masă. Din fericire, singura dată când 


contele venise la Strickland, o 
anunţase din timp, astfel încât ea 
putuse pleca împreună cu copiii, 
lăsând vorbă că fusese chemată în 
grabă din cauza unei rude bolnave. Îi 
avertizase pe toți cei de la moșie să 
nu cumva să îi dezvăluie sexul. Când 
se întorsese după săptămâna 
petrecută la mare, în Lyme Regis, Alys 
aflase că nimeni nu îi trădase 
secretul, că registrele fuseseră 
inspectate cu atenţie și aprobate, iar 
Wargrave îi lăsase o scrisoare în care 
o felicita și îi făcea câteva sugestii 
inteligente. Poate că tânărul conte își 
petrecuse cea mai mare parte a vieții 
în armată, dar cu siguranţă nu era 
prost. Pe lângă vizita aceea, Wargrave 
o lăsase să conducă moșia așa cum 
credea de cuviinţă. Fusese o situație 
ideală, iar ea sperase că lucrurile vor 
continua așa, pe termen nelimitat. 
Probabil gândul respectiv îi adusese 
ghinion. Alys inspiră adânc în timp ce 


citea scrisoarea. Merry ridică privirea 
de la broderie, întrebătoare: 

— S-a întâmplat ceva? 

Alys zâmbi amar. 

— Ştiam că ar fi trebuit să rămân în 
pat în dimineaţa asta. 

Merry puse sculurile de mătase în 
cutia de lucru și se apropie de Alys. 

— Ce s-a întâmplat? 

Alys îi dădu scrisoarea în tăcere. 
Lord Wargrave dorea să-l informeze 
pe domnul Weston că ferma 
Strickland fusese transferată vărului 
său, Reginald Davenport. Nu știa ce 
planuri avea vărul său cu 
proprietatea, însă declara că fusese 
foarte impresionat de capacităţile 
domnului Weston. În cazul în care 
situația nu avea să funcţioneze cu 
noul proprietar, Wargrave se angaja 
să îl ajute să găsească un alt post de 
administrator, poate chiar la 
Wargrave Park. Urmau apoi scuze 
pentru deranj și alte salutări 


politicoase. 

— O, Doamne, spuse Merry încet 
Asta ar putea complica oarecum 
lucrurile. 

— Asta-i unul dintre cele mai bune 
eufemisme din înalta societate pe 
care le-am auzit vreodată, spuse Alys 
ridicându-se în picioare și măsurând 
încăperea cu pași mari. 

— Poate că n-o să se schimbe 
nimic, spuse Merry cu speranţă. Cred 
că am citit despre domnul Davenport. 
Nu e cumva sportiv? Poate că va locui 
la Londra, va încasa câștigurile și nu 
va veni niciodată aici. 

— Una e ca Lord Wargrave, care 
mai are multe alte proprietăţi pe 
lângă Strickland, să nu vină niciodată 
aici. Dar dacă asta e singura 
proprietate a lui Reginald Davenport, 
va veni cu siguranţă aici din când în 
când. În vacanțe. Pentru petreceri cu 
prietenii. La vânătoare. Poate dori să 
locuiască aici o parte a anului. Alys se 


opri în fața șemineului și privi fix 
către flăcările care pâlpâiau. N-o să 
pot inventa zeci de rude bolnave, ca 
să scap întotdeauna de el. 

Merry se încruntă. 

— Dar ai un contract. 

Alys ridică din umeri și apucă 
vătraiul de pe suportul de alamă. 

— Un contract nu mă ajută, dacă 
proprietarul nu mă vrea. Davenport 
mi-ar putea face viața atât de 
mizerabilă, încât să nu vreau să 
rămân. 

— Dar nu e posibil să vrea să te 
păstreze? Ai făcut minuni cu moșia 
asta. Toată lumea recunoaște. 

— Ce era mai greu s-a făcut deja, 
spuse Alys împungând furioasă 
cărbunii încinși, nevinovaţi, cu 
vătraiul. Orice administrator 
competent s-ar descurca acum să o 
țină pe profit. 

— Dar domnul Davenport nu va 
găsi pe nimeni mai competent sau 


mai onest ca tine! 

— Poate că nu, dar asta nu 
înseamnă că nu mă va concedia 
oricum. 

Alys auzise de Reginald Davenport, 
însă multe dintre lucrurile pe care le 
aflase nu erau potrivite pentru 
urechile lui Merry. Un desfrânat nu 
avea cum să aibă o impresie bună 
despre competențele unei femei. Era 
atât de nedrept! Își simţi mâinile 
încleștându-se și se forţă să se 
relaxeze. 

— Dacă domnul Davenport nu vrea 
să te păstreze, poţi lucra pentru conte 
în altă parte, spuse Merry, încercând 
să-și păstreze optimismul. Wargrave 
Park nu sună deloc rău. 

— Și cât timp crezi că o să rămână 
în picioare oferta contelui după ce va 
afla că sunt femeie? întrebă Alys cu 
amărăciune, începând să-și încleșteze 
din nou mâinile. 

— Poate ar trebui să te deghizezi în 


bărbat, spuse Merry făcând cu ochiul. 
Ești destul de înaltă. 

Alys o străfulgera cu privirea, gata 
să o ia de urechi, dar se lăsă 
molipsită de umorul fetei. 

— Cât timp crezi că aș putea 
susține o mascaradă ca asta? întrebă 
ea zâmbind fugar. 

— Ei bine, spuse Merry gânditoare, 
vreo nouăzeci de secunde? Dacă 
lumina e proastă. 

Alys chicoti. 

— Lumina ar trebui să fie foarte 
proastă. Bărbaţii și femeile nu sunt 
modelaţi la fel. Cel puţin, nu după 
vârsta de doisprezece ani. 

— Așa e, iar modelul tău e tare 
drăguţ, oricât ai încerca să ascunzi 
asta. 

Alys pufni. Merry susţinea în 
permanenţă că Alys era atrăgătoare, 
ceea ce se datora mai degrabă 
caracterului ei amabil, nu simțului 
estetic. Comentariul de acum in- 


tenţiona să o distragă, dar Alys nu 
mușcă momeala. 

— Presupunând că Lord Wargrave 
ar fi suficient de inovator încât să mă 
angajeze, este nevoie de mine la 
atelierul de olărit. Nu-l putem muta în 
Gloucestershire. Şi ar fi păcat să-i 
luăm pe băieţi de la școala de aici, 
căci sunt așa de fericiți. 

Chiar și buclele aurii ale lui Merry 
părură că se pleoștesc puţin, însă fata 
răspunse: 

— Cred că doar cauţi nod în papură. 
E posibil ca domnul Davenport să nu 
apară pe aici multă vreme, iar când o 
va face, poate va fi încântat să te 
păstreze, ca să aibă mai puţin de 
muncă. Trebuie să așteptăm și vom 
vedea. 

Alys își dori să fi fost la fel de 
optimistă ca Merry. Privind-o pe 
protejata ei, își aminti ce se spunea 
despre noul ei angajator și despre 
pasiunea lui pentru femei și simţi 


repulsie. Ce desfrânat îi putea rezista 
unei silfide încântătoare cum era 
Meredith? Fata avea bun-simţ și 
decentă, dar era absolut inocentă. 
Nu-i putea face față unui bărbat de 
lume, cinic și imoral. Asta era o altă 
problemă, una foarte gravă. 

Alys privi spre foc, strângând din 
buze. Era o femeie singură și-și 
petrecuse ultimii doisprezece ani 
luptându-se cu convențiile și cu 
prejudecățile pentru a-și asigura o 
viaţă mulțumitoare și confortabilă. 
Acum, fără ca ea să aibă vreo vină, 
toate scopurile ei erau amenințate. 

Deși nu-l văzuse vreodată, deja îl 
ura pe Reginald Davenport 


capitolul 3 


„Disperarea familiei Davenport" 
mormăi ceva și se întoarse pe partea 
cealaltă. Sentimentul covârșitor de 
greață și de sfârșeală care îl cuprinse 


atunci când se mișcă nu avea, însă, 
de ce să fie o surpriză, după 
destrăbălarea din noaptea 
precedentă. 

Stătu locului, cu ochii strâns închiși, 
fiindcă experienţa îl învățase că astfel 
de dimineţi trebuiau abordate cu o 
viteză cât mai mică. Dacă era totuși 
vorba de dimineaţă. Ultimele amintiri 
erau prea fragmentate ca să-și dea 
seama cât timp trecuse. 

După ce capul nu i se mai învârti, 
Reggie deschise ochii o fracțiune de 
secundă. Tavanul i se părea familiar, 
deci era probabil acasă. Cu puţină 
concentrare ajunse la concluzia că 
era în dormitor, nu în salon, și că era 
întins în pat care era mai lat și mai 
moale decât canapeaua. Următoarea 
întrebare era cum ajunsese acolo. 
Auzi o respiraţie profundă și își 
întoarse capul puţin câte puţin până 
ce dădu cu ochii de onorabilul Julian 
Markham. Tânărul său prieten dormea 


liniștit pe canapea, încremenit într-o 
poziţie care, în mod normal, ar fi 
trebuit să-l lase cu dureri de gât și de 
spate. Probabil că asta nu avea să se 
întâmple. 

Reggie se mișcă încet, cu băgare de 
seamă, și dădu la o parte pătura cu 
care era acoperit. Dădu să se ridice, 
apoi gâfâi și căzu înapoi pe saltea. 
Era pregătit pentru efectele 
secundare serioase ale mahmurelii, 
dar nu și pentru durerea ascuţită care 
îl săgeta în coaste. Incercă să-și 
amintească ce oare se întâmplase în 
noaptea precedentă, de ce îl durea 
atât de tare tot corpul, dar fără 
succes. 

Se hotărî că venise timpul să 
înfrunte consecinţele, așa că se ridică 
din nou, cu grijă, și își dădu picioarele 
jos din pat. Vibraţia pe care o 
transmiseră cizmele atunci când 
loviră podeaua îl zgudui pe de-a- 
ntregul. Se opri și așteptă să-și 


revină. După un scurt inventar al 
daunelor, se hotărî că nu-și rupsese 
nimic, deși avea încheieturile zdrelite, 
iar coastele și brațul drept destul de 
julite. Probabil că se bătuse cu cineva. 
Era îmbrăcat complet, însă haina 
bleumarin și pantalonii din piele erau 
atât de boţiţi, încât un valet mai 
scrupulos și-ar fi dat demisia. Din 
fericire, Mac Cooper nu era foarte 
sensibil, altfel n-ar fi rămas atâţia ani 
cu Reggie. 

Mac își demonstra din nou 
competenţa alegând chiar momentul 
respectiv pentru a intra în cameră, cu 
un pahar plin cu un lichid portocaliu 
într-o mână și cu un lighean și un 
prosop fierbinte în cealaltă. li oferi 
prosopul fără să scoată o vorbă. 
Reggie îl desfăcu și-și îngropa faţa în 
pliurile fierbinţi. Căldura și umezeala 
erau revigorante. 

După ce-și șterse faţa, gâtul și 
mâinile, reuși să apuce paharul și să-l 


golească pe jumătate dintr-o 
înghiţitură. Remediul de mahmureală 
era unul dintre cele mai mari talente 
ale valetului și conţinea suc proaspăt 
de fructe, o gură de whisky și alte 
câteva ingrediente la care Reggie 
prefera să nu se gândească. Își mișcă 
încet capul de câteva ori, ușurat că 
reușea să facă asta fără să-i vină 
amețeală. Apoi sorbi în continuare din 
pahar și îl privi pe Mac direct doar 
după ce goli paharul. 

— Cât e ceasul? 

— Aproape două după-amiaza, 
domnule. 

Deși în mod normal Mac vorbea cu 
un accent cockney! neinteligibil și 
avea statura zveltă și cicatricile tipice 
unui luptător de stradă, îi făcea 
plăcere să imite manierele și stilul 
celor mai snobi valeți. De fapt, 


1.- Jargonul specific clasei muncitoare din 

calitatea de valet era doar o parte din 
slujba sa. Era în egală măsură 
majordom, grăjdar și servitor. 

Căscând, Reggie întrebă: 

— Ai idee la ce oră am ajuns? 

— În jur de cinci dimineaţa, 
domnule. 

— Presupun că nu te-am deranjat 
prea mult. 

— Domnul Markham a avut nevoie 
de ajutorul meu ca să vă aducă sus, 
recunoscu Mac. 

Reggie își trecu o mână prin părul 
negru, ciufulit 

— Așa se explică de ce am ajuns în 
dormitor. Își privi prietenul și văzu că 
dădea semne să se trezească. Pune 
de cafea. Imi închipui că Julian va 
avea nevoie, și nu mi-ar strica nici 
mie câteva cești. 

— Prea bine, domnule. Doriţi să 
mâncaţi și un prânz ușor? 

— Nu, răspunse Reggie 
cutremurându-se când veni vorba de 


mâncare. Numai cafea. 

După ce Mac ieși din cameră, 
Reggie se ridică și își scoase eșarfa de 
la gât. Într-o zi avea să se spânzure în 
somn cu afurisitele de eșarfe. Se 
spălă pe faţă cu apa fierbinte adusă 
de Mac, apoi se cufundă în fotoliul 
așezat perpendicular faţă de 
canapea, întinzându-și picioarele în 
faţă. Deși se spălase bine și trecuse 
de la poziţia orizontală la cea 
verticală, tot simţea că pică din 
picioare. Se uită urât la Julian, care 
tocmai se trezea cu un zâmbet 
inocent. 

Julian se ridică imediat 

— Bună dimineaţa, Reg, spuse el 
repede. Nu-i așa că a fost o seară 
minunată? 

— Nu știu, răspunse Reggie sec. Ce 
s-a întâmplat? 

Julian zâmbi, fără să bage în seamă 
grosolănia tovarășului său. Era un 
tânăr chipeș, cu părul blond, cu un 


farmec și o viitoare avere care îl 
făceau foarte atrăgător pentru 
doamnele de societate cu fete de 
măritat. 

— Ai câștigat cinci sute de lire de la 
Blakeford. Nu mai ţii minte? 

Sosi cafeaua. După ce își turnă o 
cană mare, aburindă, și-și puse mult 
zahăr, Reggie își încrucișa picioarele 
și cântări posomorât ochii limpezi și 
atitudinea veselă pe care le afișa 
prietenul său. Era vina lui că își 
pierdea timpul cu un bărbat mai mic 
cu peste zece ani decât el, care își 
revenea atât de repede după o 
noapte de desfrâu. Și Reggie putea 
într-o vreme să facă asta, dar 
timpurile acelea apuseseră. 

Luă o gură de cafea, apoi înjură 
când se arse la limbă. 

— Mi-aduc aminte că am mers la 
Watier. Ce s-a întâmplat după aceea? 

— Blakeford ne-a invitat pe câţiva la 
el acasă, ca să luăm cina și să facem 


o partidă de whist Voia să ne 
uimească cu noua lui amantă, o 
prospătură pe nume Stella. Julian își 
turnă o cană de cafea. | s-a cam pus 
pata pe tine. N 

Reggie se încruntă. Incepea să-și 
amintească. De la contele de 
Wargrave se dusese direct la o 
tavernă și băuse singur câteva ore. 
Apoi se întâlnise cu Julian la Watier și 
lucrurile deveneau neclare. 

— Stella... fetișcana fără astâmpăr, 
cu părul roșu? 

— Chiar ea. S-a învârtit în jurul tău 
ca o căţea-n călduri. Blakeford era 
suficient de supărat că a pierdut 
banii, dar când ai dispărut o jumătate 
de oră și și-a dat seama că nu mai era 
nici Stella, am crezut că o să 
explodeze. Te-a pândit fata ca să-ţi 
ofere puţină acţiune? 

Reggie își închise ochii, rezemându- 
se de scaun. 

— Mai mult sau mai puţin. 


În mod normal, ar fi evitat-o pe 
Stella, al cărei corp perfect era 
întrecut doar de vulgaritatea fără 
margini. Dar își alesese cu atenţie 
momentul, îl acostase când băuse 
prea mult ca să mai poată judeca 
bine, dar prea puţin ca să nu se poată 
achita cu succes de misiune. 

Cu ochii încă închiși, sorbi în 
continuare din cafea și își aminti mai 
multe. Dezmăţata îl așteptase în hol 
în timp ce se întorcea la partida de 
cărţi, iar gura ei fierbinte și 
poruncitoare și mâinile pricepute îi 
arătaseră foarte clar ce anume voia. 
Trupul lui, care nu cunoscuse 
vreodată nici un standard, răspunsese 
imediat. Urmase o împreunare febrilă, 
încrâncenată, despărțită de restul 
celor din casă doar printr-o ușă 
închisă. Excitată la gândul că 
protectorul ei se afla în camera 
alăturată, Stella îl zgâriase pe Reggie 
prin cămașă cu unghiile ei lungi, 


scâncind de plăcere. Slavă Domnului 
că zgomotul partidei de cărţi reușise 
să acopere ultimul ei geamăt. 
Probabil că fusese nebun. 

Nu, nebun nu. Doar beat. Nimic 
neobișnuit. 

Ezitând, Julian întrerupse reveria lui 
Reggie. 

— Poate n-ar trebui să spun asta, 
dar cred că ar fi bine să ai grijă. 
Blakeford e groaznic de gelos din 
cauza fetișcanei. După ce s-a 
întâmplat cu Stella și cu banii pe care 
i-a pierdut, părea gata să te provoace 
la duel. 

— Mda. N-ar trebui să spui asta, 
zise Reggie obosit, cu pleoapele 
întredeschise și torturat de durerea 
ascuţită dintre tâmple. De ce trebuise 
să fie Blakeford, din toţi oamenii de 
pe pământ? Era un tip ciudat, 
imprevizibil, iar Reggie îl evita cât de 
mult putea. Dacă Blakeford are de 
gând să se dueleze de fiecare dată 


când prospătura îi face ochi dulci 
cuiva, va trebui să se bată cu toți 
bărbaţii din Londra. 

Julian dădu din cap aprobator. 

— După ce am plecat de la 
Blakeford, ne-am dus la sala nouă de 
jocuri de pe lângă Piccadilly. 

— Chiar așa? Reggie făcu ochii mari 
încercând să-și amintească acea 
parte a serii, dar nu reuși. S-a 
întâmplat ceva important? 

— Eu am pierdut o sută de lire, iar 
tu te-ai luat la bătaie. 

— Minunat, bombăni Reggie. Cu 
cine, de ce și cine a câștigat? 

— Cu Albert Hanley. A spus că ai 
trișat, îl informă Julian concis. Tu ai 
câștigat, bineînțeles. 

— Ce-a spus Hanley? Reggie sări în 
picioare mult prea brusc și simţi că i 
se învârte capul. Înghiţi în sec și se 
așeză din nou jos. Nu-i de mirare că 
ne-am bătut. 

Reggie avea o reputaţie groaznică 


din cele mai multe puncte de vedere, 
binemeritată în mare măsură, dar 
onestitatea nu îi era niciodată pusă la 
îndoială în lumea jocurilor de noroc. 

— L-ai pus atât de bine la punct, că 
era inutil un duel, spuse Julian cu 
entuziasm. A fost o bătaie pe cinste. 
Hanley e cu vreo zece kilograme mai 
greu ca tine și se pricepe, dar n-a 
ajuns să-ţi dea nici măcar un pumn. 
Nu ţi-a luat decât câteva minute să-i 
spargi falca. Toată lumea a fost de 
acord că el ar trebui să plătească 
mobila distrusă, fiindcă acuzaţia era 
nefondată. 

— Hanley a fost de acord? 

— Nu știu. Avea falca ruptă, nu 
înțelegeam ce spunea. Reggie își 
inspecta încheieturile zgâriate și 
învinetțite. 

— Dacă l-am bătut așa de bine, de 
ce mă simt ca și cum m-ar fi lovit un 
cal în coaste? 

— Fiindcă ai căzut pe scări când eu 


și Mac te aduceam la etaj, explică 
Julian. Ai dat în stâlpul din capăt. La 
început m-am îngrijorat, dar Mac mi-a 
spus că o să-ți revii. 

— Ar trebui să mai știu ceva? 
întrebă Reggie pe un ton periculos de 
blând. 

— Ei... Julian tuși, stingher. Ne-am 
întâlnit cu tata la Watier și nu ţi-a 
răspuns la salut. 

Reggie ridică din umeri. 

— Nu-ţi face griji. Niciodată nu-mi 
răspunde. 

Lord Markham era convins că 
Reggie îl conducea pe moștenitorul 
său către pierzanie. În mod ironic, 
Reggie era cel care îl învățase pe 
băiat să se descurce în siguranţă 
printre cele mai periculoase distracţii 
din Londra. Chiar îl salvase de văduva 
Wanton, o aventurieră care se 
hotărâse că Julian era răspunsul 
perfect la problemele ei financiare. 
Nu conta. Reggie își folosise influența 


de dragul lui Julian, nu fiindcă s-ar fi 
așteptat la recunoștință din partea 
tatălui acestuia. 

Julian reveni la subiectul mai puţin 
problematic al luptei, dar Reggie nu-l 
mai ascultă. Se aplecă înainte și-și 
sprijini coatele pe genunchi, 
îngropându-și faţa în palme, străbătut 
de o mâhnire profundă. 

Intotdeauna comisese faptele cele 
mai josnice și nenorocite doar atunci 
când era beat, dar măcar fusese 
conștient de acţiunile sale. Alesese în 
mod intenţionat să sfideze normele 
sociale și acceptase de bunăvoie 
consecințele. Problemele se iviseră 
doar în urmă cu un an, odată cu 
pierderile de memorie. De la o lună la 
alta, ele apăreau mai des și durau 
mai mult. Acum nu mai știa sigur cine 
ce făcuse sau de ce, iar această lipsă 
de control îl îngrozea. Răspunsul 
evident era să bea mai puţin, așa că 
se hotărâse să se tempereze. Numai 


că hotărârea dispărea ca prin minune 
de îndată ce înghiţea primul pahar. 

Stilul acesta de viaţă te omoară. 
Auzea foarte clar în minte aceste 
cuvinte, rostite de o voce masculină 
foarte calmă. 

Nu era prima dată când primise un 
astfel de avertisment. Odată, vocea îi 
spusese să aibă grijă cu câteva clipe 
înainte să fie atacat de doi tâlhari. 
Abia reușise să se dea la o parte și să 
evite să fie înjunghiat în spate. Altă 
dată, vocea îl avertizase să nu se urce 
pe barca unui prieten. Reggie 
îngăimase o scuză la nimereală, iar 
tovarășii lui îl tachinaseră vreme 
îndelungată. Apoi izbucnise o vijelie și 
barca se scufundase, fără să existe 
vreun supraviețuitor. _ 

Stilul acesta de viaţă te omoară. Işi 
apăsă și mai tare degetele pe cap, 
încercând să șteargă durerea surdă, 
amintirile și lipsa de amintiri. Trăise 
întotdeauna din plin, cochetase cu 


pericolul, iar comportamentul lui cu 
greu putea fi numit acceptabil. De 
când nu mai era moștenitorul titlului 
Wargrave, devenise și mai sălbatic, își 
asumase și mai multe riscuri la 
jocurile de cărți și la cursele de cai și 
băuse mai mult ca oricând. 

Paradoxal, avusese un noroc nebun. 
Poate fiindcă nu-i păsa prea mult de 
ce se întâmpla și câștiga, câștiga, 
câștiga. Nu mai avea deloc datorii, iar 
în contul lui de la bancă se 
strânseseră mai mulţi bani decât 
avusese vreodată în ultimii ani. 

Și ce rost avea? 

Stilul acesta de viaţă te omoară. 
Cuvintele se repetau ca o litanie, ca și 
cum ar fi așteptat răspuns, dar 
Reggie era prea epuizat să mai 
răspundă. Era sătul până peste cap 
de toată viaţa pe care o ducea. De 
jocurile și de beţiile fără sfârșit, de 
târâturile ca Stella, de bătăile fără 
sens și de mahmurelile îngrozitoare, 


așa cum era și cea de acum. 

Julian avea douăzeci și cinci de ani 
și era gata să depășească nebuniile 
tinereţii, însă Reggie făcea același 
lucru ca atunci când terminase 
colegiul. Alerga de șaisprezece ani, 
dar rămăsese pe loc. ` 

Depresia era neagră și amară. Işi 
dori, cu o violență subită, ca unul ca 
Blakeford sau Hanley să se înfurie 
suficient încât să-l împuște și să se 
termine totul. Dar de ce să aștepte 
după altcineva? Și el avea pistoale. 
Ideea îi făcu cu ochiul o clipă, însă își 
reveni în fire. La naiba, chiar se afla 
într-un asemenea impas? Rămase pe 
gânduri. Auzea că Julian tot vorbea, 
dar nu-l mai asculta. 

Apoi vocea interioară vorbi încă o 
dată. Strickland. 

Strickland, singurul loc de pe 
pământ unde se simţise ca acasă. 
Crezuse că era pierdut pentru 
totdeauna, iar acum vărul lui cel 


cinstit i-l dăduse înapoi. Strickland, 
acolo unde se născuse, acolo unde 
muriseră toți cei pe care-i iubise 
vreodată. 

Nu avea să se mai simtă ca acasă, 
dar la naiba, acum îi aparținea, cu 
fantome cu tot. 

Nu fu o decizie conștientă. Pur și 
simplu deschise ochii și întrerupse 
peroraţia lui Julian, spunând: 

— M-am răzgândit, nu mai merg la 
cursa de la Bedford. Trebuie să mă 
duc în Dorset să mă ocup de moșia 
mea. 

— De ce? Julian clipi confuz. 

— De moșia mea, Strickland. Acum 
sunt proprietar. 

Reggie se ridică în picioare, 
neobosindu-se să îl lămurească pe 
tânărul uluit Se privi în oglinda de 
deasupra șemineului. Arăta la fel ca 
de obicei, cu acea eleganţă 
neglijentă, nepăsătoare, pe care o tot 
imitau tinereii. Pe dinăuntru însă, se 


simţea bătrân și fragil. 

Merse până la fereastră și privi spre 
Molton Street. De când locuia în 
Londra, ocupase acest apartament de 
la marginea cartierului Mayfair. 
Apartamentul era confortabil, perfect 
pentru un burlac, dar niciodată nu i se 
păruse a fi acasă. 

În urma lui, Julian întrebă: 

— Și când te întorci în oraș? 

— Habar n-am. Poate rămân în 
Dorset și mă fac moșier, mă bronzez 
și-mi iau o pereche de câini de 
vânătoare. 

Julian râse, crezând că era o glumă, 
dar Reggie era pe jumătate serios. 
Samuel Johnson? spunea că un om 
sătul de Londra era sătul de viaţă. 
Poate că avea dreptate: Reggie era 
sătul și de Londra, și de viaţă. Poate 

că la Strickland avea să găsească 
ceva care să-l ajute să găsească 
rostul vieţii. Dar se îndoia. 


Pajiștile și pădurile din Dorset îi 
erau teribil de familiare, deși nu le. 
mai văzuse de când avea opt ani. Işi 
amintea și dealurile mohorâte, aflate 
în paragină. Totuși, în contrast cu 
acea pustietate, în Strickland se 
găseau unele dintre cele mai bogate 
terenuri agricole din Marea Britanie. 

După ce se hotărâse să plece din 
Londra, își făcuse bagajele și ieșise, 
lăsându-l pe Julian Markham pe 
canapea, adresând în continuare 
întrebări confuze. Mac avea să-l 
urmeze mai târziu, cu șareta și cu 
haine destule pentru o ședere pe 
termen nedeterminat. Reggie prefera 
să căâlărească singur. Poposi peste 
noapte la Winchester. In după-amiaza 
următoare se apropia de Strickland, 
fostul și viitorul lui cămin. 


Deși gonise în cea mai mare parte a 
drumului, își struni calul să meargă la 
trap pe aleea cea lungă dinspre casă. 
Drumul era străjuit de trei sute șaizeci 
și șase de fagi, unul pentru fiecare zi 
a anului, inclusiv pentru anii bisecți. 
Într-un loc se observa un spaţiu gol. 
Lângă resturile înnegrite ale unui ciot 
lovit de fulger, creștea un copăcel 
tânăr. Studie puietul, întrebându-se 
cine ţinea atât de mult la tradiţie 
încât să planteze acel copac. Poate 
exemplarul domn Weston? Cel mai 
probabil, vreun localnic. Familia 
Davenport sosise și plecase, dar 
chiriașii care lucrau pământul acela 
de generaţii întregi rămăseseră acolo. 

La capăt, aleea făcea o curbă și 
dintr-odată casa îi apăru în faţa 
ochilor, fără vreun avertisment. Se 
opri involuntar, cercetând însetat 
faţada. Strickland era un conac, situat 
ca dimensiuni undeva între casele 
modeste și marile palate ale lorzilor. 


La fel ca alte sute de reședințe ale 
nobilimii engleze, era construit din 
piatră de Ham Hill, adusă din regiune. 

Când era copil, cea mai mare 
ambiţie a lui fusese să devină stăpân 
la Strickland. Știuse întotdeauna că, 
la un moment dat, fiind fiul cel mai 
mare, avea să fie moștenitorul, iar 
scopul lui fusese să fie un demn 
urmaș al tatălui său. lar el urma să se 
ocupe de pământ, avea să cunoască 
numele fiecărui chiriaș și să aibă în 
buzunar o bomboană pentru fiecare 
copil pe care-l întâlnea. Și el urma să 
fie un bărbat salutat pretutindeni cu 
respect, nu cu teamă. ȘI el, ca și tatăl 
lui, urma să aibă o soţie care să se 
lumineze la față atunci când soţul ei 
intra în cameră. 

Apoi, în câteva zile scurte, 
îngrozitoare, totul se schimbase. 
Când secretarul unchiului său venise 
să-l ducă pe orfan la Wargrave Park, 
Reggie plecase fără să pună întrebări, 


buimăcit, dar supus autorităţii adulte. 
Tânjise după ziua în care avea să se 
poată întoarce la Strickland, până ce 
unchiul lui îi spusese cu asprime, cu 
vorbe grele, că moșia nu-i aparţinea 
și nu avea să-i aparţină vreodată. 

După aceea, nu se mai gândise la 
Strickland ca la un cămin. Încercase 
să nu se mai gândească deloc la 
Strickland. În toţi anii când crezuse că 
va deveni următorul conte de 
Wargrave, știuse că moșia din 
copilărie urma să fie o mică parte a 
moștenirii, dar nu intenţiona să mai 
locuiască acolo vreodată. 

Acum, la sfârșit, la fel ca la început, 
nu mai exista decât Strickland. Marile 
sale speranţe dispăruseră, și nu mai 
era decât un bărbat de familie bună 
cu o reputaţie proastă, care lăsase în 
urmă tinereţea. Însă pentru prima 
dată în viaţă, era proprietar, iar în 
Anglia pământul era sursa și 
consecinţa puterii. Dacă spera 


vreodată să-și găsească un rost în 
viaţă, trebuia să fie aici. Numai de n- 
ar fi fost atât de obosit... 

Strânse din buze atunci când își 
dădu seama că aproape își plângea 
de milă. Își îndemnă calul și încercă 
să își amintească ce știa despre 
familia mamei lui. Numele ei de fata 
era Stanton, dar pe lângă asta și 
amintirile cu ea, nu-i mai venea în 
minte nimic. 

Este foarte ciudat felul în care copiii 
acceptă ceea ce îi înconjoară fără să 
pună întrebări. Nu-și dăduse niciodată 
seama că moșia aparţinea mamei lui. 
Probabil că familia ei fusese o familie 
de moșieri prosperi, de vază, însă 
după ce ajunsese în grija aristocraților 
din familia Davenport, îngropase orice 
amintire referitoare la familia Stanton. 

Strickland era un conac mare, cu 
două etaje, cu acoperiș mansardat, cu 
bovindouri mari și coșuri octogonale 
înalte, construit pe vremea dinastiei 


Tudor. Era orientat spre sud, deci era 
luminat de soare toată ziua, iar în 
spate se puteau admira grădini, un 
lac și câmpul întins. 

Faptul că clădirea era una tipică nu 
însemna că nu era și frumoasă. Îl uimi 
cât de puţin se schimbase. Terenul 
era bine întreţinut, casa era în stare 
bună. Doar o senzaţie vagă de 
pustietate îi spunea că părinţii, fratele 
și sora lui nu aveau să mai iasă 
niciodată pe ușa aceea sau să 
coboare treptele acelea. 

Se cutremură și strânse pumnul 
atât de tare, încât calul necheză și-și 
scutură capul. Işi impuse să se 
relaxeze, descălecă și își priponi 
armăsarul în capul scărilor. Urcă 
repede, câte două trepte o dată, 
mânat de un amestec bizar de 
nerăbdare și de teamă. 

Mâna îi rămase o clipă în aer în faţa 
ciocănelului greu, un inel de alamă, 
fixat în gura unui leu. Îl admirase 


enorm atunci când era copil, visând la 
ziua când avea să ajungă la el. 
Îngropă amintirea și bătu scurt. 
Fiindcă nu veni nimeni, roti fără 
ezitare mânerul ușii. La urma urmei, 
era stăpânul moșiei și avea să se 
comporte ca atare. 

Ușa masivă se deschise înspre 
interior și intră într-un hol mare, cu 
lambriuri sculptate în lemn de stejar. 
Trecu prin salonul principal, apoi se 
opri, simțind furnicături pe ceafă. Se 
așteptase la multe lucruri, dar nu 
sperase să găsească totul intact. 

Totul era îngrijit, cu un vag iz de 
mucegai. Culorile, draperiile, mobila 
abia vizibilă sub husele de olandă, 
toate erau neschimbate. Mai 
decolorate, învechite de vreme, dar 
erau aceleași obiecte care îi 
definiseră lumea când era copil. 
Fantomele părinţilor lui erau așezate 
la măsuţa din mahon, jucau cărți și 
râdeau. 


Se întoarse repede, îndreptându-se 
spre culoarul din capătul camerei. Nu 
era nimeni? Ar fi fost bine să fie 
cineva sau ar fi trebuit să primească o 
explicaţie al naibii de bună pentru 
faptul că ușa din faţă era deschisă. 

O luă spre dreapta, înspre camera 
de dimineaţă. Acolo găsi o femeie 
rotofeie, care dădea jos husele de pe 
mobilă. Femeia îl privi surprinsă, se 
șterse repede pe şort și făcu o 
plecăciune. 

— Domnule Davenport! M-aţi 
speriat. Aţi ajuns foarte repede. 
Tocmai ce am aflat vestea și nu am 
avut timp să punem totul în ordine. 

Reggie se întrebă de unde știa că 
urma să vină, apoi se hotărî că era 
logic ca un proaspăt proprietar să-și 
inspecteze averea. 

— Știi cine sunt eu. Și dumneata? 

Femeia era o ţărăncuță de vreo 
patruzeci de ani, roșie în obraji, 
politicoasă, dar nu foarte slugarnică. 


— Eu sunt doamna Herald. Probabil 
că nu vă amintiţi, dar eram cameristă 
aici când eraţi copil. Mă numeam May 
Barlow pe vremea aceea. ÎI privi din 
cap până în picioare și adăugă 
aprobator: Sunteţi înalt, la fel ca tatăl 
dumneavoastră. 

Reggie rămase pe gânduri. 

— Una dintre fermele închiriate era 
administrată de cineva pe nume 
Herald. 

— Da, m-am măritat cu Robbie 
Herald. Locuim la ferma Hill. 

— Casa e în stare excelentă, spuse 
Reggie absent, cercetând camera de 
dimineaţă. 

Proporţiile erau plăcute, iar pe cei 
doi pereţi dominau ferestre mari. 
Mamei lui îi plăcuse foarte mult 
această încăpere. 

— Așa este. A fost închiriată ani 
buni unui fost căpitan de marină. A 
întreținut locul destul de bine, dar nu 
s-a obosit să facă schimbări. N-a mai 


fost locuită cam de când a murit 
bătrânul conte. Eu am văzut de casă 
și am avut grijă ca tâmplarii de pe 
moșie să repare stricăciunile, dacă 
era cazul. 

— Ai făcut o treabă bună. 

Reggie învățase de-a lungul anilor 
cât de mult conta un cuvânt de 
apreciere, iar doamna Herald fu 
încântată de compliment. 

— Mă bucur că aveţi această 
părere, domnule. Am făcut tot 
posibilul. Ezită o clipă, apoi începu: 
Toţi ne bucurăm că a venit din nou un 
Stanton. Faptul că familia Wargrave a 
ignorat locul acesta atâta vreme e 
cum nu se poate mai nedrept. 
Bătrânul conte n-a pus niciodată 
piciorul aici, și-a luat banii, dar n-a 
investit nimic. 

Apoi femeia roși, amintindu-și că 
bătrânul conte fusese unchiul și 
tutorele noului ei stăpân, însă Reggie 
spuse cu blândeţe: 


— Eu sunt un Davenport, nu un 
Stanton. 

— Mama dumneavoastră a fost o 
Stanton, și asta contează în Dorset, 
spuse ea dând din cap. Familia 
Stanton n-a plecat niciodată din 
Strickland. 

Cuvintele ei îi aminteau lui Reggie 
de tonul pe care judecătorii 
pronunţau sentințele. După o clipă de 
gândire întrebă: 

— Probabil vei crede că eo 
întrebare stupidă, dar mai am rude 
din familia Stanton? 

— Cel mai apropiat ar fi domnul 
Jeremy Stanton, de la Fenton Hall. A 
fost vărul mamei dumneavoastră și 
era bun prieten cu tatăl 
dumneavoastră. Acum e foarte în 
vârstă, dar e un domn cumsecade. 
Doamna Herald clătină din cap cu 
părere de rău. Mama dumneavoastră, 
domnișoara Anne, a fost copil unic. 
Mare păcat că din ramura aceea a 


familiei n-a rămas decât ea. Dacă ar 
mai fi existat alte rude apropiate, nu 
l-ar fi lăsat niciodată pe conte să vă ia 
după... Se opri și se hotărî să nu 
continue fraza. Familia Stanton nu și- 
a lăsat niciodată rudele de izbeliște, 
încheie ea. 

„Poate că de asta n-a mai rămas 
nici unul", se gândi Reggie cu cinism, 
dar își păstră opinia pentru el, văzând 
cât de mândră era doamna Herald de 
familia altora. Apoi spuse cu voce 
tare: 

— Servitorul meu va veni mâine sau 
poimâine cu bagajele, eu am sosit 
înainte. 

— Să vă duc lucrurile în dormitorul 
principal? 

Reggie văzu încăperea în faţa 
ochilor. Deși acest lucru nu era la 
modă în rândurile nobilimii, părinţii 
săi dormiseră împreună în patul cu 
baldachin, din lemn de stejar sculptat. 
| se părea nepotrivit să doarmă în 


patul lor. 

— Nu, voi lua camera aflată 
deasupra acesteia. Cred că i se 
spunea camera albastră. 

— Prea bine, domnule. Aţi dori să 
serviţi ceva? Casa este cam întoarsă 
pe dos, dar cumnata mea Molly 
Barlow este jos, în bucătărie, face 
curat și aprovizionează cămara. Vă 
poate pregăti destul de repede o 
gustare rece. 

— Poate mai târziu, acum aș vrea 
să-l văd pe domnul Weston. Ştiţi dacă 
e în birou sau e plecat pe teren? 

Doamna Herald făcu o pauză, ceea 
ce era destul de neobișnuit pentru o 
femeie atât de guralivă. 

— Greu de spus, domnule. 
Administratorul e foarte activ. Ar 
putea fi practic oriunde. 

— Mi s-a spus că Weston e foarte 
bun. 

— O, da, domnule Davenport. N-o 
să găsiţi nicăieri un administrator mai 


bun, spuse ea cu o expresie ciudată, 
vinovată. 

Reggie o privi curios, întrebându-se 
de ce numele lui Weston avea un 
asemenea efect. Oare menajera avea 
o relație cu administratorul? Sau 
oamenii de la ţară nu aveau 
asemenea păcate? Dacă nu era așa, 
Dorset era cu siguranţă un loc 
plicticos. 

leși din camera de dimineaţă. În 
timp ce străbătea casa, văzu că două 
fete lustruiau lemnul și frecau 
podelele. Il priviră cu o curiozitate 
fățișă, chicotind rușinate și înclinând 
capul atunci când el le salută. Nu era 
obișnuit să fie considerat stăpân. 

Ușa laterală dădea într-o curte lată, 
pavată, înconjurată de clădiri 
construite din aceeași piatră gri-aurie 
precum conacul. Totul era atât de 
cunoscut. Privi în sus și-și aminti de 
ziua în care se urcase pe scara lăsată 
în urmă de un bărbat care reparase 


acoperișul. Mișunase fericit pe ţigle și 
se distrase de minune, până ce 
apăruse mama lui și-i poruncise să 
coboare chiar acum. Neștiind cum 
putea să-l afecteze o cădere pe dalele 
de piatră, fusese surprins de 
îngrijorarea ei, dar coborâse suficient 
de repede. In vremurile acelea era 
ascultător. Acesta era unul dintre 
multele lucruri care se schimbaseră 
de când plecase de la Strickland. 

Se îndreptă fără șovăială către 
biroul administratorului, aflat în 
partea opusă a curţii. Ușa se deschise 
fără zgomot și pătrunse înăuntru. 
După soarele puternic al după- 
amiezii, camera i se păru întunecată. 
In spatele biroului, ascuns după un 
teanc de registre, stătea un bărbat 
care căuta ceva anume. Omul nu auzi 
ușa deschizându-se, așa că Reggie 
avu timp să îl studieze. Avea o siluetă 
zveltă, foarte dreaptă și purta 
îmbrăcăminte potrivită și 


confortabilă: o haină de culoare maro, 
pantaloni bufanţi și o pereche de 
cizme uzate. 

Privirea lui Reggie se obişnui cu 
lumina și-și dădu seama cu uimire că 
nu se uita la un bărbat, ci la o femeie 
îmbrăcată ca un bărbat. Îi privi 
apreciativ picioarele lungi, bine 
formate, și se întrebă cine naiba era. 
Un alt membru al numeroasei familii 
Herald? Îi era greu să-și închipuie că 
cineva din clanul acela conservator s- 
ar fi putut îmbrăca așa scandalos. Işi 
drese vocea și întrebă: 

— Știţi unde e domnul Weston? 

Alys sări ca un iepure speriat, apoi 
se întoarse spre el. Era femeia cea 
mai înaltă pe care o văzuse vreodată, 
avea ochii mari și trăsături normale, 
accentuate. Părul șaten bogat era 
prins într-un coc sobru, care strălucea 
în lumina soarelui de după-amiază și 
îi dădea un aspect regal pe care nu-l 
putea îndepărta nici uimirea. 


Acum că o putea vedea bine, nu-și 
dădea seama cum de o putuse 
confunda cu un bărbat. Deși hainele 
erau tipic bărbătești, avea forme 
minunate exact acolo unde trebuia. 
De fapt, hainele bărbătești o făceau 
să pară provocatoare. Interesul i se 
aprinse. Poate că Dorset urma să se 
dovedească a fi mai incitant decât 
crezuse. Femeia părea să aibă între 
douăzeci și treizeci de ani și mai mult 
ca sigur nu era o fecioară timidă. 
Avea o atitudine puternică, aproape 
războinică. Pe de altă parte, părea 
mută. 

Reggie repetă: 

— Aveţi cumva idee unde este 
administratorul, domnul Weston? 

Urmă o clipă de tăcere adâncă. Apoi 
Alys trase aer în piept, ceea ce Îi 
evidenţie și mai bine formele pe sub 
cămașa de in și rosti cu tărie: 

— Eu sunt Weston. 

Alys se holbă la străin, îngheţată de 
spaimă. Ce ghinion! Nu se așteptase 
ca Davenport să ajungă așa de 
repede. Nu avea nici un dubiu în 
legătură cu identitatea bărbatului; 
intrase în birou cu siguranţa celui 
care se știe stăpân. 

Citea regulat ziarele din Londra, ca 
să fie la curent cu lumea din care 
fugise, iar numele lui Reginald 
Davenport apărea regulat. Era un 
bărbat atrăgător și atletic, cunoscut 
pentru pasiunea pe care o avea 
pentru jocurile de noroc, scandaluri și 
femei. Acum, bărbatul pe care îl avea 
în faţă îi confirma cele mai negre 
temeri. 

Ar fi putut fi chipeș, dacă nasul său 
aristocratic n-ar fi fost rupt și apoi pus 
la loc destul de strâmb. Avea în jur de 
patruzeci de ani, nu avea fire albe, 
însă pe chipul alungit se citeau 


urmele anilor de destrăbălare. Deși 
era o persoană atletică și puternică, 
pielea măslinie bătea într-o nuanţă 
pământie, nesănătoasă. Preţul plătit 
pentru păcate, fără îndoială. 

Singura ei satisfacție era aceea că 
Davenport era la fel de șocat ca ea. 
Spuse neîncrezător 

— A.E.Weston, administratorul 
moșiei Strickland? 

— Da, rosti Alys scurt. 

Bărbatul se uită împrejur cu un 
amuzament diavolesc, cercetând-o cu 
o privire insolentă, zăbovind asupra 
sânilor și șoldurilor ei. Ochii lui erau 
strălucitori, de un albastru clar, 
limpede, și se mișca provocator, cu o 
vervă profund masculină care-i 
amintea de un armăsar. 

Cu spatele către bibliotecă, Alys se 
crispă și se îmbujoră atunci când el se 
apropie. Privirea lui cercetătoare o 
făcea să se simtă dezgolită. 
Davenport era cu siguranţă un expert 


în așa ceva. Se opri la mai puţin de 
un metru de ea. Avea tenul ars de 

soare al unui bărbat cate petrecea 

mult timp în aer liber. 

— Văd că ești femeie, rânji el. 

Infuriată subit, Alys îl supuse 
aceluiași examen pe care el i-l oferise 
ei. Ochii ei străbătură încet trupul 
zvelt, de la umerii puternici la cizmele 
de călărie scumpe, acordând o 
atenţie deosebită pantalonilor din 
piele de căprioară care se mulau pe 
coapsele musculoase. Cu vocea la fel 
de dură ca privirea, răspunse: 

— Sexul nu e greu de stabilit. 

— De obicei, nu, râse el cu răutate. 
Și dacă vederea nu e suficientă, 
există și teste mai sigure. 

Sugestia lui era la fel de evidentă, 
pe cât era de jignitoare. Dacă privirile 
ar fi putut ucide, Reginald Davenport 
ar fi fost un om mort. Alys știa că nu 
era genul de femeie dorită de bărbaţi 
și că nu i-ar fi putut vorbi așa decât 


un cocoș arogant în stare să pună 
mâna pe orice era de sex feminin. 
Deschise gura ca să-i răspundă pe 
măsură. În toți anii în care 
supraveghease muncitorii 
recalcitranti învățase să-și dea 
drumul la gură. În ultima clipă însă își 
aduse aminte că trebuia să se poarte 
frumos cu acest bărbat, nu să se ia la 
hartă cu el, și se forţă să tacă. 
Dorinţa să-i răspundă pe măsură era 
atât de mare încât o durură fălcile în 
timp ce se lupta să se stăpânească. In 
cele din urmă fu în stare să rostească, 
pe un ton impasibil: 

— Presupun că doriţi să vedeţi 
registrele. Sau aţi prefera să faceți 
întâi un tur al proprietăţii? 

Reggie o studie cu atenţie. 

— Aș vrea să purtăm o discuţie și să 
bem ceva. Ai ceva pe-aici? 

Fără să scoată o vorbă, Alys 
deschise ușa dulapului și scoase o 
sticlă de whisky și două pahare, apoi 


turnă două degete pentru fiecare. Ea 
nu obișnuia să bea, dar oaspeții 
apreciau câte o tărie. Poate că 
alcoolul avea s-o ajute să-l 
îmblânzească pe Davenport. Luând 
paharul dintre degetele ei crispate, el 
se așeză și-și întinse picioarele, fiind 
la fel de relaxat pe cât era ea de 
încordată. 

— Presupun că bătrânul conte n-a 
știut că ești femeie. N-ar fi permis 
niciodată una ca asta. Luă o gură de 
whisky. Actualul conte știe? 

Alys se așeză în spatele biroului. 

— Nu, singura dată când contele 
Wargrave a venit la Strickland am 
găsit un pretext ca să plec. 

Luă și ea o gură de whisky, avea 
nevoie să se încălzească. 

— E bine de știut că vărul meu n-a 
considerat asta ca pe o insultă, 
murmură el. 

Prea încordată ca să aibă tact, Alys 
întrebă brusc: 


— O să mă concediați fiindcă sunt 
femeie? 

Privirea rece o măsură din nou. 

— Nu-mi da idei. E destul de tentant 
să te concediez. 

— Credeţi că o femeie nu e capabilă 
de această muncă? întrebă Alys, 
temându-se că pierduse bătălia încă 
înainte ca aceasta să înceapă. 

— Se pare că ești capabilă, ridică el 
din umeri. N-am auzit de 
administratori care să fie femei, dar 
se știe că sunt destule femei care 
conduc proprietăţile pe care le-au 
moștenit. 

— Atunci de ce aţi vrea să scăpaţi 
de mine? 

Reggie își termină whisky-ul și se 
aplecă să-și mai toarne. In loc să-i 
răspundă direct, întrebă: 

— Eşti necăsătorită, măritată, 
văduvă sau ce eşti? 

— Necăsătorită, și de ce contează 
asta? 


Alys se străduia să-și stăpânească 
ostilitatea. 

— În primul rând, ești cam tânără 
pentru slujba asta, chiar dacă ai fi 
bărbat. Faptul că ești nemăritată e o 
sursă de bârfe, dacă proprietarul 
moșiei e și el necăsătorit. 

Alys îl privi uluită. Dintre toate 
lucrurile pe care le-ar fi putut spune 
Davenport, asta o surprindea cel mai 
mult. 

— Un desfrânat e preocupat de 
cuviință? 

El râse zgomotos, citindu-i uluirea 
din voce, iar umorul îi îmblânzi chipul 
aspru. 

— Am senzaţia că reputaţia m-a 
precedat. Este așa de neconceput ca 
un desfrânat să știe ce înseamnă un 
comportament cuviincios? 

Alys avu inspiraţia să roșească. 
Fusese o impertinenţă de neiertat să-l 
facă desfrânat în faţă. Slavă 
Domnului că era amuzat, nu jignit. 


Spuse cu grijă: 

— Nu-mi pot închipui cum s-ar 
putea ajunge la bârfe din cauza 
sexului meu. Am treizeci de ani, nu 
mai sunt o fetiță și ocup acest loc de 
muncă de patru ani. Mă cunoaște 
toată lumea din această parte a 
comitatului. 

— Eu nu te cunosc, spuse el sec. 
După felul în care vorbești, îmi dau 
seama că ești o femeie respectabilă, 
iar eu nu am avut de-a face cu 
această categorie. Va trebui să lucrezi 
cu mine regulat. Nu-mi place să 
trebuiască să-mi ţin gura în frâu de 
faţă cu tine. 

Alys ridică din umeri. 

— După patru ani de muncă cu tot 
felul de muncitori, sunt greu de șocat. 
Trataţi-mă ca pe un bărbat. Nu se 
putu abtine să nu adauge: Oricum, 
probabil așa va fi mai sigur pentru 
mine. 

Reggie strânse din buze. 


— Vorbești ca și cum te aștepți să 
mă dau la toate femeile de pe moșie. 

— Așa veți face? întrebă ea 
sfidătoare. 

— Dacă sunt treaz, nu, răspunse el 
scurt. 

Alys își dori ca discuţia să nu fi luat 
acea turnură. Spera că Reginald 
Davenport nu era genul care să lase o 
liotă de bastarzi în comitat, dar dacă 
voia să facă asta, ea n-avea cum să-l 
oprească. Din fericire, el schimbă 
subiectul. 

— Poţi să-mi explici cum ai devenit 
administrator, domnişoară Weston? 

Alys se uită la paharul pe care-l 
ținea în mână. 

— Eram guvernantă la o fermă din 
apropiere. Proprietara, doamna 
Spenser, era văduvă și avea 
probleme cu administratorul. Eu... 
crescusem la o fermă și o putem 
sfătui. În final, și-a concediat 
administratorul, iar eu i-am preluat 


atribuţiile. 

— Înţeleg, spuse el privind-o fără 
nici o expresie pe deasupra paharului, 
în timp ce bea mai mult whisky. Și 
cum ai ajuns la Strickland? 

Alys ezită, alegându-și cuvintele. 

— Doamna Spenser știa că e pe 
moarte și că nepotul soţului ei, care 
avea să-i moștenească proprietatea, 
nu avea de gând să mă păstreze. 
Când a fost concediat administratorul 
de la Strickland, mi-a sugerat să 
candidez. Mi-a dat recomandări 
excelente și a convins câțiva localnici 
să facă același lucru. Toţi au fost 
încântați să-i joace o festă contelui de 
Wargrave. Proprietarii absenţi nu sunt 
prea bine văzuţi pe aici. Graţie 
recomandărilor, administratorul averii 
Wargrave m-a angajat fără să mă 
vadă. Moșia a prosperat sub 
conducerea mea, așa că, mai târziu, 
n-a fost nici un motiv să mi se pună la 
îndoială experienţa. 


Doamna Spenser obținuse un preţ 
pentru ajutorul acordat: ca Alys să 
devină tutoarea nepoților după 
moartea bătrânei. Alys fusese 
încântată să se ocupe de foștii ei 
elevi, însă prefera să nu-i spună asta 
noului angajator. Situaţia era deja 
destul de complicată. Davenport își 
privi cizmele încruntat, punând în 
balanţă viitorul ei. Alys îl studie cu 
atenţie, dar îi fu imposibil să-i 
ghicească gândurile. 

Tăcerea fu întreruptă de intrarea 
grăjdarului. 

— Da, Bates? spuse Alys. 

— Scuzaţi-mă, Lady Alys, dar cred 
că unuia dintre caii de plug i s-a 
umflat un picior. 

Afirmația îi era adresată ei, dar 
privirea curioasă zăbovi asupra noului 
proprietar. Alys răspunse repede: 

— Pune-i un bandaj cu apă rece și o 
să mă uit mai târziu. Altceva? 

Bates se gândi o clipă. 


— Nu, doamnă. Se retrase în tăcere. 

— Te consultă în legătură cu tot ce 
se întâmplă la Strickland? întrebă 
Davenport, ridicând din sprâncene. 

— Sigur că nu, a fost doar o scuză 
ca să se uite mai bine la noul 
proprietar. Toată lumea moare de 
curiozitate. La urma urmei, puteţi 
face și desface totul pe moșie după 
bunul-plac. 

Alys se bucură să vadă că vorbele 
ei îl surprinseră oarecum. Foarte bine, 
trebuia să se gândească la noile 
responsabilităţi pe care le avea. Nu 
părea un bărbat care să fi avut vreun 
simţ al răspunderii în trecut. Cu un 
licăr sardonic în privire, el aduse din 
nou vorba despre ea. 

— Lady Alys? Din ce familie nobilă 
provii ca să ţi se spună așa? 

— E doar un nume. Cineva mi-a 
spus Lady Alys și așa a rămas. Sub 
privirea lui cercetătoare, adăugă: Din 
cauza tendinţelor dictatoriale, 


presupun. 

El zâmbi. 

— Lady Alys. Ți se potrivește. Să-ţi 
spun și eu așa sau preferi domnișoara 
Weston? 

— Cum preferaţi dumneavoastră, 
domnule Davenport, răspunse ea, 
făcând tot posibilul să vorbească pe 
un ton ascultător, deși fierbea pe 
dinăuntru. Sorbi mai mult whisky, 
sperând că o va calma. 

Băură în liniște, iar Davenport căzu 
pe gânduri, până ce Alys nu mai putu 
suporta suspansul și întrebă: 

— ȘI? 

El ridică privirea. 

— Şi ce? 

Alys ridică bărbia, exasperată de 
ignoranţa lui intenţionată. 

— Mă veţi concedia? 

— Înainte să vin aici am stabilit că 
nu voi face nici o schimbare până nu 
mă familiarizez mai bine cu situația. 
O studie cu ochii întredeschiși. Imi va 


fi destul de incomod să mă descurc 
cu un administrator femeie, dar se 
pare că toată lumea te privește cu 
ochi buni. Fiindcă ești capabilă, ar fi o 
prostie să te concediez dintr-un motiv 
pentru care nu ești tu de vină și care 
se pare că nu-ţi afectează 
performanţele. 

Alys respiră ușurată, aproape 
fericită. Nu se așteptase la o 
asemenea atitudine emancipată din 
partea unui libertin. Reggie îi descifra 
expresia și continuă, apropi-indu-și 
sprâncenele groase: 

— Poţi rămâne deocamdată, dar 
vreau să fie clare două lucruri. In 
primul rând, intenţionez să procedez 
după cum chiar tu mi-ai sugerat și să 
te tratez ca pe un bărbat, deci nu 
vreau să aud prostii femeiești despre 
limbajul și comportamentul meu 
grosolan. 

Așteptă până ce ea încuviinţă din 
cap, în semn că înțelesese, și 


continuă: 

— În al doilea rând, în ultimii patru 
ani ai condus moșia cu autoritate 
asupra tuturor și asupra tuturor 
lucrurilor de pe proprietate și ai fost 
răspunzătoare doar în faţa unui 
avocat din Londra care n-a călcat 
niciodată pe aici. Practic, tu 
comandai. Acum însă, Strickland este 
a mea. Dacă eu îţi spun să plantezi 
portocali în luncă, o vei face. Dacă eu 
vreau ca muncitorii să cioplească 
dealurile în formă de cal, vei da 
ordinele. Dacă vreau să vopsesc oile 
în roz, tu o să comanzi vopseaua. 
Puse paharul pe birou și se aplecă 
înainte cu fermitate, ca să se impună. 
Sunt receptiv la sfaturi în ceea ce 
privește moșia, fiindcă ai mai multă 
experienţă ca mine. Totuși, odată ce 
iau o decizie, vreau s-o pui în practică 
fără alte întrebări. Voința ta nu mai e 
supremă. Autoritatea ta provine de la 
mine. Pentru tine, va fi o schimbare în 


rău. Nu mă aştept să-ţi placă, dar mă 
aştept să accepţi asta și să te 
comporti în mod cooperant și civilizat. 
Dacă nu poti, ar fi mai bine să pleci 
chiar acum. 

Alys îl privi fix în ochii reci, albaștri, 
și înțelese că avea să-i fie foarte ușor 
să-l urască pe Reginald Davenport. 
Până atunci nu-și pusese problema ce 
avea să se întâmple dacă el n-avea s- 
o concedieze din prima. Acum trecuse 
de prima probă, dar aflase că restul 
cursei avea să fie mult mai dificil. 
Noul angajator pusese, în mod 
misterios, degetul pe rană. Timp de 
ani întregi, condusese moșia 
Strickland ca și cum ar fi fost 
proprietatea ei personală. Datorită 
funcţiei pe care o ocupa și a faptului 
că era un despot iluminat, ordinele ei 
fuseseră acceptate și era mândră de 
ceea ce realizase. Acum el îi spunea, 
fără echivoc, că domnia ei se sfârșise. 
Era o angajată, asemenea celor mai 


tineri muncitori de pe câmp. 
Autoritatea îi era caracteristică lui 
Alys, dar umilinţa, nu. Din păcate, nu 
avea de ales. Nu putea găsi o situaţie 
similară niciunde altundeva. 

Se lăsase tăcerea, așa că el reluă: 

— Ei? 

Înghiţi în sec ca să-și ascundă 
nemulțumirea și spuse cu răceală: 

— Pot accepta asta, domnule 
Davenport. El zâmbi cu un farmec 
leneș, în contrast vădit față de 
atitudinea din ultimele clipe. 

— Poţi accepta, dar mi-ai pune 
pielea-n băț. Se ridică în picioare și o 
privi de sus. Nu-mi pasă ce crezi 
despre mine atât timp cât îţi faci 
treaba și nu comentezi. De acord? 

Și Alys se ridică în picioare. După o 
clipă de ezitare, îi oferi mâna cu un 
respect morocănos. 

— De acord. 

Mâna lui era fermă și aspră, nu fină 
precum cea a multor gentilomi din 


Londra. După ce stabiliră să se vadă 
devreme pentru un tur al moșiei, el 
luă registrele contabile din ultimii 
șase ani în casa mare, ca să le 
studieze. 

După ce el plecă, Alys se cufundă la 
loc în scaun, oftând. Incă avea un loc 
de muncă, cel puţin pentru moment. 
Acum trebuia să se gândească dacă 
putea să lucreze pentru Reginald 
Davenport fără să-l omoare. 


De parcă nu fusese suficient chinul 
la care o supusese noul proprietar, 
Alys trebui să facă faţă și 
interogatoriului protejaților ei. Așteptă 
să termine cina ca să poată anunţa: 

— Astăzi a venit de la Londra 
domnul Davenport. 

Deodată se făcu rumoare. Meredith 
ridică atât de repede capul încât 
buclele aurii se unduiră. 

— Lady Alys, spuse ea acuzator, nu 
ne-ai spus! Fratele ei de cincisprezece 


ani, Peter, întrebă interesat: 

— Cât timp va rămâne? 

William, mezinul familiei, care avea 
șapte ani, își înghiţi în grabă budinca 
și porunci: 

— Spune-mi despre caii lui! 

Alys râse. Toţi cei trei copii o 
priveau cu ochii licărind de 
curiozitate. Și Attila îi privea cu 
aviditate, deși el spera doar să i se 
mai dea de mâncare. 

— Am vrut să mâncăm înainte să vă 
povestesc fiindcă știam că n-o să mai 
avem liniște. Ca să vă răspund la 
întrebări, nu știu cât timp o să 
rămână, dar se pare că va sta aici 
ceva vreme. A venit călare pe un 
armăsar negru minunat. O să i se 
aducă trăsura și niște cai de 
vânătoare. Dacă și aceia sunt măcar 
pe jumătate la fel de frumoși ca 
armăsarul, William va fi în raiul cailor. 

William, care avea în comun cu sora 
lui părul auriu și buna dispoziţie, oftă 


visător. Merry, amintindu-și de 
îngrijorarea lui Alys, întrebă: 

— Nu-l deranjează să aibă un 
administrator de sex feminin? 

Alys ezită, amintindu-și de chipul lui 
întunecat, sardonic: 

— L-a deranjat, dar e dispus să 
treacă cu vederea acest defect, cel 
puţin pentru moment. 

Peter spuse nostalgic: N 

— Mi-ar plăcea să-l cunosc. In 
Dorset nu prea vin oameni de lume. 

Alys îl privi gânditoare. Spre 
deosebire de fraţii lui blonzi și 
pragmatici, Peter avea părul șaten și 
era genul matur, visător, studios. 
Ambiţia lui era biserica, dar asta se 
compensa cu un interes viu pentru 
înalta societate din Londra. La fel ca 
fratele și sora lui, Peter era deosebit 
de fericit și de liniștit având în vedere 
că rămăsese orfan de la o vârstă atât 
de fragedă, dar acum se afla în 
perioada în care ar fi avut nevoie de 


sfaturile unui tată, iar Alys nu-i putea 
oferi așa ceva. Băiatului avea să-i fie 
foarte ușor să divinizeze un bărbat 
precum noul proprietar de la 
Strickland. Sperând să diminueze 
atractivitatea lui Davenport, încercă 
să-l liniștească: 

— Poate că e om de lume în Londra, 
dar aici arată ca un om obișnuit, de la 
tară. 

Peter nu se descurajă: 

— E membru al clubului Four-in- 
Hand. Se spune că e unul dintre cei 
mai buni boxeri din Anglia și că ar fi 
putut deveni campion profesionist 
dacă ar fi vrut. 

Alys oftă. Cei patru ani petrecuţi cu 
copiii o învăţaseră că uneori gândurile 
tinerilor nu pot fi abătute în altă 
direcţie. Peter ţinea morțiș să fie 
impresionat. 

— E frumos? 

Asta venea din partea lui Merry, 
desigur. Alys se uită pieziș spre fată. 


Deși Meredith se comporta cu tinerii 
ei pretendenți cu o dexteritate 
înnăscută, nu avea cum să-i facă faţă 
unui bărbat versat ca Davenport. Alys 
și-ar fi dorit ca ei doi să nu se 
cunoască, dar Strickland era o moșie 
prea mică pentru asta. 

— Nu, nu arată cine știe ce și e 
destul de bătrân ca să-ţi fie tată. 

Deși nu-i convenea, știa că nu 
spusese adevărul. Davenport nu era 
un Adonis, dar avea un magnetism 
sexual care fascina și îngrozea 
femeile deopotrivă. Fiica ei adoptivă 
nu făcea cu siguranţă parte din 
categoria celor care se speriau. 

Merry își sprijini cotul pe masă și își 
rezemă bărbia în palmă. 

— O să-i fie urât singur, în casa 
aceea așa de mare. Ar trebui să-l 
invităm la cină. 

— O să primească o grămadă de 
invitaţii atunci când localnicii vor afla 
că s-a mutat aici. Davenport e un 


mare proprietar acum, iar în zonă 
sunt suficiente fete nemăritate ca să 
fie acceptat în societate, atât timp cât 
nu face nimic scandalos, spuse Alys 
cu cinism. În plus, știi foarte bine că 
nu se cade să-mi invit angajatorul la 
masă. 

Merry zâmbi șiret. 

— Dar asta nu e casa unui 
administrator obișnuit. 

— Nu, recunoscu Alys, dar asta nu 
înseamnă că trebuie să avem o relaţie 
socială cu Davenport. Ar fi incomod și 
nepotrivit. 

Ignorând-o la fel cum o făcuse și 
Peter, Merry adăugă visătoare: 

— Întotdeauna m-am întrebat ce fel 
de persoană o fi un desfrânat. 

— Meredith, aceste discuţii nu-și au 
rostul, rosti Alys exasperată. Nu vreau 
să-l deranjaţi pe domnul Davenport 
sub nici o formă. Nici cu caii, nici cu 
sportul, nici cu viața lui socială. Aţi 
înțeles? 


Ar fi putut să nu se ostenească să-i 
avertizeze. Într-o zonă liniștită ca 
aceea, un străin elegant nu avea cum 
să nu facă obiectul speculațiilor și al 
interesului. Singurul lucru bun pe care 
și-l putea imagina Alys era că 
Davenport părea prea nerăbdător și 
prea preocupat de propria persoană 
ca să piardă timp corupându-i pe 
băieți. 

Cu Meredith însă, lucrurile stăteau 
altfel. Bărbaţii erau atrași de 
frumusețea ei ca muștele de miere. 
Neisprăviţii din zonă erau suficient de 
respectuoși, dar Davenport provenea 
dintr-o lume cu totul diferită. Merry se 
purta cu admiratorii locali cu o 
asemenea dibăcie, încât putea să nu- 
și dea seama dacă se juca cu focul 
până nu se ardea. Asta însemna că 
Alys trebuia să-l ţină pe Davenport la 
distanţă de fată și să se asigure că el 
era mulțumit de serviciile ei. 

Nu era nevoie să fii profet ca să-ţi 


dai seama că se întrevedea o furtună. 


Reggie petrecu restul serii la masa 
din bibliotecă, lucrând la registrele 
contabile ale moșiei. Era aproape 
miezul nopţii când îl închise pe 
ultimul. Se ridică în picioare și se 
întinse, apoi luă paharul cu brandy și 
se îndreptă spre ușile de sticlă. 
Grădinile care în timpul zilei păreau 
neîngrijite arătau minunat în lumina 
palidă, rece, a lunii strălucitoare. 
Peisajul i se părea neobișnuit de 
familiar. Căpitanul de marină care 
închiriase casa făcuse atât de puţine 
schimbări, încât Reggie bănuia că, 
dacă se ducea în vechiul lui dormitor, 
avea să-l găsească exact la fel, cu 
cărţi, pietre și alte comori de copil. 

Era, totuși, o încercare pe care nu 
voia să și-o asume. Era deja destul de 
zguduit. Casa era primitoare, dar 
bântuită, și la fiecare pas i se părea 
că avea să dea nas în nascuun 


membru al familiei. Probabil acel 
sentiment urma să dispară. Altfel, nu 
avea să poată îndura să locuiască 
acolo. 

Sorbi cu poftă din brandy. Poate că 
oricum nu avea să îndure să rămână 
la Strickland. Cu ce naiba se ocupau 
oamenii de la ţară în timpul serii? Mai 
mult ca sigur avea să moară de 
plictiseală. 

Deși nu era prea încântat, avea 
senzaţia obscură că nu se putea 
întoarce la viaţa de dinainte. Mental, 
atunci când sosise la Strickland, 
distrusese toate legăturile. Viaţa lui 
era goală pe dinăuntru. Singura 
întrebare pe care și-o putea pune era 
cu ce avea să umple acel spațiu. 
Desigur, în afară de brandy. 

Luă un sfeșnic cu lumânări și porni 
să străbată camerele de la parter. Din 
salon ajunse în salonul de muzică, 
unde văzu vechiul pian în același loc, 
în grandoarea sa singuratică. Puse 


sfeșnicul pe capacul strălucitor din 
mahon, se așeză pe banchetă și 
apăsă pe clape, pentru a proba 
acordajul. Notele lichide rămaseră 
suspendate în aer, urmate de câteva 
sunete false. Instrumentul trebuia 
acordat. 

Avea degetele amorțite, 
neobișnuite cu exercițiul muzical. De 
cât timp nu mai cântase? De ani 
întregi. Mama lui îl învățase să cânte 
chiar la acel instrument îi plăcuseră la 
nebunie lecţiile. Odată îi spusese că 
dacă învăţa în continuare și exersa 
asiduu, avea să devină un pianist 
minunat. 

Posibilitatea aceea era una dintre 
multele șanse care dispăruseră atunci 
când plecase de la Strickland. Totuși, 
deși nu mai luase lecţii, pentru o 
anumită perioadă obișnuise să cânte 
dacă se afla în apropierea unui pian și 
nu avea cine să-l audă. La un moment 
dat, se oprise, în urmă cu trei ani? 


Cinci? Înainte să înceapă pierderile de 
memorie. De ce renunţase la ceva 
atât de important? 

Ridică ușor capacul banchetei de 
pian și scoase partitura de deasupra. 
O sonată de Beethoven. Poate chiar el 
o pusese acolo în urmă cu aproape 
trei decenii. Din nou, ca și cum 
căpitanul de marină n-ar fi schimbat 
nimic. 

Ignorând ciudățenia situaţiei și 
notele false, începu să cânte sonata. 
Putea să-și umple timpul 
perfecționându-și aptitudinile 
muzicale. După o jumătate de oră, 
degetele deja începeau să-și 
amintească ceea ce mintea uitase. 
Când termină, luă sfeșnicul și-și 
continuă turul nocturn până ce ajunse 
la camera de dimineaţă. Se opri în 
prag. Camera aceea însorită era unul 
dintre locurile cele mai plăcute din 
casă. Fusese refugiul preferat al 
mamei sale, dar niciodată nu se 


simţise confortabil acolo. Noaptea, 
fără prezenţa mamei lui, în încăperea 
aceea i se făcea pielea de găină. 
Celelalte fantome de la Strickland 
erau prietenoase, dar nu și cele care 
sălășluiau aici. 

Mustrându-se în gând pentru 
imaginaţia bogată, se întoarse în 
bibliotecă și se așeză în fotoliul 
preferat al tatălui său. Avea aproape 
aceeași statură cu acesta, iar fotoliul 
părea făcut pe măsură. Sorbi din nou 
din brandy și se gândi la ce realizase 
în ziua respectivă. 

Îi oferise doamnei Herald postul de 
menajeră cu normă întreagă, fiindcă 
fusese atât de eficientă la a face casa 
locuibilă. Fiindcă el nu insistase ca ea 
să rămână să doarmă la conac, 
femeia acceptase de îndată. Doamna 
Herald recomandase câteva fete din 
zonă pentru posturile de cameriste și 
ajutoare de bucătărie. Reggie 
presupunea că toate erau rude de-ale 


ei, dar nu îl deranja nepotismul atât 
timp cât erau competente. 

Molly Barlow, o văduvă rotofeie și 
plăcută, de vreo patruzeci de ani, 
cumnata doamnei Herald, se 
dovedise a fi o bucătăreasă 
acceptabilă, așa că îi oferise postul pe 
durată nedeterminată. Peste două 
zile, împreună cu fata ei cea mai 
mică, avea să se mute în camerele 
servitorilor. Reggie o privise cu 
interes, dar nu se cădea să se culce 
cu propriile servitoare. Trebuia să 
găsească altceva, eventual în 
Dorchester. Sau putea s-o cheme în 
vizită pe Chessie. Chicoti gândindu-se 
ce ar fi crezut oamenii din comitat. 
Mai mult ca sigur unii dintre bărbaţi 
ar fi recunoscut-o, fiindcă Chessie era 
patroana unuia dintre cele mai bune 
bordeluri din Londra. Prezenţa ei la 
Strickland ar fi eliminat orice 
posibilitate ca el să fie acceptat de 
femeile din regiune. 


Amuzamentul îi pieri, și își trecu 
obosit mâna prin părul negru, în timp 
ce îi veni în minte imaginea 
neașteptatului administrator cu care 
se întâlnise la moșie. Nu îl preocupa 
cu adevărat faptul că ar fi putut-o 
leza pe Lady Alys cu limbajul său 
nepotrivit. Pericolul mare era să nu-și 
poată ţine mâinile departe de ea. 
Reggie era atras de tot felul de femei, 
dar femeile înalte, cu picioare lungi și 
forme feminine voluptuoase îl dădeau 
complet peste cap. Îi observase 
imediat picioarele, în pofida 
îmbrăcămintei bărbătești. Și silueta ei 
era la fel de atrăgătoare. 

În alte circumstanţe, Alys ar fi fost o 
adevărată descoperire, dar, pe 
parcursul conversatiei, își schimbase 
impresia iniţială. Chiar dacă nu era 
timidă, era, cu siguranţă, virgină. Sub 
hainele și ocupaţia lipsite de orice 
tradiţionalism, se afla sufletul rigid al 
unei guvernante. Nu reușise să 


ascundă prea bine părerea 
dezastruoasă pe care o avea despre 
el. Nu o învinuia pentru asta. Și el ar 
fi fost furios să fie înlocuit, dacă ar fi 
condus un loc timp de ani de zile. In 
cazul ei, furia era completată de 
disprețul faţă de genul de bărbat care 
era proprietarul moșiei. 

Ar fi fost mult mai simplu să scape 
de ea, dar nu îi venea să o dea afară. 
Obţinuse postul respectiv prin noroc 
și, mai mult ca sigur, nu avea să mai 
găsească unul similar. Acest lucru ar 
fi fost și nedrept, și nefericit, fiindcă 
registrele contabile arătau că femeia 
se pricepea cu desăvârșire la ceea ce 
făcea. 

Lui Reggie îi plăcuseră întotdeauna 
cifrele, iar registrele contabile îl 
ajutaseră să descifreze o poveste 
interesantă. Administratorul anterior 
fusese concediat de administratorul 
averii Wargrave pentru fraudă. După 
ce domnișoara Weston preluase 


funcția, veniturile crescuseră imediat, 
numai datorită unei contabilităţi 
corecte. 

Apoi povestea devenea cu adevărat 
interesantă. Veniturile crescuseră în 
primii doi ani de administrare ai lui 
Lady Alys, dar profiturile fuseseră 
consumate pentru investiții masive 
de capital. În ultimii doi ani, 
modernizările își dovediseră 
rentabilitatea, printr-o creștere 
semnificativă a veniturilor. Mare parte 
din cheltuielile din registre erau clare. 
Existau, însă, câteva înregistrări 
criptice, pe care intenţiona să le 
lămurească. 

Își umplu din nou paharul cu 
brandy, apoi se lăsă din nou pe spate, 
gândindu-se la trupul magnific al 
acelei femei și părându-i rău că 
natura irosise o asemenea siluetă pe 
o fată bătrână. Dacă ar fi fost atât de 
tânără precum părea, ar fi putut să 
spere s-o înveţe ce anume rata, dar 


fiindcă împlinise înaintata vârstă de 
treizeci de ani și era o virgină 
convinsă, nu prea era probabil ca 
atitudinea ei să se schimbe. 

Reggie oftă și-și sprijini capul de 
spătarul scaunului. Nu se îndoia că-și 
va putea controla instinctele primare 
dacă era treaz, dar dacă avea să-și 
perinde trupul frumos prin faţa lui 
atunci când era pe jumătate beat, s- 
ar fi putut purta destul de rău. Și 
adevărul era că n-avea nevoie de 
prea multe motive ca să se 
disprețuiască. 

În fine, în general era treaz în 
timpul zilei și nu prea avea de ce să 
socializeze cu administratorul, așa ca 
virtutea ei era în siguranţă. Totuși, 
băuse suficient brandy astfel încât, 
dacă Lady Alys ar fi fost prezentă, ar 
fi putut să uite că era un gentleman și 
i-ar fi făcut o propunere nepotrivită. 
Apoi ea l-ar fi tras de urechi, iar el ar 
fi avut nevoie de un nou 


administrator. 

Chicoti și luă carafa cu brandy cu el 
în dormitor, în starea în care se afla, i 
se părea mult mai interesant să-și 
închipuie ce s-ar fi întâmplat dacă nu 
l-ar fi tras de urechi. 


capitolul 5 


Reggie se trezi cu capul bubuind, în 
mahmureala familiară a unei cantităţi 
prea mari de brandy. Fusese în stare 
să se întindă în pat, ceea ce însemna 
că nu era la fel de rău ca în ultima 
dimineaţă petrecută la Londra, dar 
totuși nu arăta prea bine. Bâjbâi după 
ceas pe noptieră și descoperi că era 
șapte și jumătate. Avea timp suficient 
cât să se aranjeze și să se întâlnească 
cu Lady Alys pentru turul proprietăţii. 

Gemând, se rostogoli către 
marginea patului și rămase acolo, cu 
capul în mâini, rugându-se ca Mac 
Cooper să ajungă mai repede de la 


Londra. Îi era mult mai greu să facă 
fată dimineţilor fără poţiunile 
pricepute ale lui Mac. 

Se ridică cu grijă. Clondirul de 
brandy era gol, de asta îl durea atât 
de tare capul. Trebuia să facă rost de 
băutură chiar în ziua aceea, fiindcă, 
într-un asemenea ritm, pivnita urma 
să se golească în curând. 

În aer era umezeală, iar cerul 
acoperit. În timp ce își înșeua calul, 
pe Bucefal, se înjura în gând pentru 
că ceruse să facă acest tur. 
Intenţionat voise ca prima dată să 
parcurgă moșia împreună cu 
altcineva. Singur, exista riscul să 
devină sentimental. Totuși, era prea 
devreme ca să facă față privirii 
exigente a lui Lady Alys. 

Starea de spirit nu i se îmbunătăţi 
atunci când administratoarea intră în 
grajduri, îmbrăcată într-o rochie de 
călărie maro-închis, ca scoasă din 
cutie. Croiala amplă nu îi putea 


masca silueta atrăgătoare, dar îi 
ascundea picioarele minunate. li 
studie cocul din împletituri groase, 
lucioase. Probabil părul desfăcut îi 
ajungea până la talie. Incă o bijuterie 
irosită, la fel ca și trupul. Expresia de 
pe chipul ei frumos avea puterea să 
te împietrească, asemenea Meduzei. 

— Bună dimineaţa, domnule 
Davenport. Doriţi să începem cu o 
anume parte a moșiei? 

Alys era nervoasă și, din acest 
motiv, tonul ei păru acid, însă îi era 
greu să se stăpânească având în 
vedere ce zi grea o aștepta. Cu 
siguranţă, Davenport nu avea să fie 
de acord cu toate inovațiile ei, poate 
chiar avea să nu mai vrea să o 
păstreze la moșie. 

Davenport mormăi un salut în timp 
ce ea se duse să-și caute șaua. Arăta 
ca un urs cu o labă rănită și din acest 
motiv fu surprinsă când el îi luă șaua 
din mână. 


— Am crezut că mă veţi trata ca pe 
un bărbat, observă ea, în timp ce el 
așeza şaua. 

O privi tăios, strângând chingile. 

— E greu s-o fac, dacă te îmbraci ca 
o femeie. 

jJenată de privirea lui pătrunzătoare, 
Alys schimbă subiectul. 

— Domnule Davenport, veţi vedea 
câteva... lucruri neobișnuite la 
Strickland. Există motive pentru tot 
ceea ce am făcut. Vă voi ruga să-mi 
permiteţi să vi le explic și să nu mă 
condamnaţi din start. 

Reggie se întoarse cu faţa spre ea, 
iar Alys fu nevoită să conștientizeze 
din nou cât de înalt era. 

— O să adaug toate ciudățeniile noi 
la lista de întrebări pe care le am 
deja, spuse el cu răceală. 

Comentariul nu îi pică deloc bine. 
leșiră afară cu caii. Nevrând să fie 
atinsă de Davenport, Alys se pregăti 
să încalece înainte ca el s-o poată 


ajuta. În timp ce se așeza pe șaua pe 
o parte și își aranja fusta lungă, îi 
simţi ironia din privire. 

— Frumoasă iapă, spuse el, în timp 
ce încăleca. 

— Este a mea, nu a moșiei, spuse 
Alys, defensivă. Am chitanta dacă nu 
mă credeți. 

Davenport mână calul la trap și ieși 
repede din curtea grajdurilor. 

— Am zis eu că nu te cred? 

— Nu, spuse Alys vrând să-și muște 
limba. Pentru a-și ascunde jena, 
continuă repede: Majoritatea cailor 
din grajduri se folosesc la căruţe și la 
plug. Moșia are doi cai de călărie, dar 
nici unul nu e strălucit. Eu îmi ţin iapa 
aici deoarece casa administratorului 
nu are grajd propriu. 

Davenport nu se osteni să răspundă 
și dădu pinteni calului. Călărea cu 
graţia înnăscută și priceperea unui 
centaur. Alys presupuse că un 
desfrânat desăvârșit trebuia să știe să 


călărească. Merseră în tăcere până ce 
ajunseră la câmpurile cu cereale. 
Unele erau deja semănate, în timp ce 
altele acum erau arate, iar câteva 
erau lăsate în pârloagă. Se opriră și 
se uitară la terenurile împrejmuite cu 
garduri aflate în bună stare. 

— Dacă-mi amintesc bine, 
Strickland are o mie două sute și ceva 
de hectare, dintre care jumătate sunt 
închiriate, jumătate sunt folosite 
pentru moșie, spuse Davenport. După 
câte seminţe ai cumpărat, presupun 
că ai îmbunătăţit mult capacitatea de 
utilizare a terenului. Ce suprafaţă se 
cultivă acum? 

— Aproape opt sute de hectare, iar 
în rest, cea mai mare parte se 
folosește ca pășune. Davenport 
aprobă. 

— Ai cumpărat de curând un berbec 
Shorthorn și douăzeci de oi ca să 
îmbunătăţești efectivul de animale. 
Ce rasă? 


— Southdown, de la Ellman din 
Sussex. 

— O alegere excelentă. Printre cele 
mai bune din Anglia. Privi cu atenţie 
câmpurile ce li se întindeau în faţă. 
Folosești patru culturi în rotaţie? 

Alys bănuia că încerca să o 
impresioneze și reușea. Pentru o 
persoană care, teoretic, își petrecuse 
viaţa în taverne și la jocurile de noroc, 
știa foarte multe despre agricultura 
modernă. 

— Da, de obicei cu grâu în loc de 
secară. Apoi napi, trifoi și sparcete. A 
mers atât de bine încât am reușit să 
măresc efectivul de animale. 

Davenport dădu din nou din cap și 
porni la drum, adresându-i altă 
întrebare. Interogatoriul continuă 
toată dimineaţa și acoperi subiecte 
precum semănătoarea, eficienţa 
treierătoarei pe care o cumpărase, 
turtele de ulei cu care hrănea vitele 
pentru a îmbunătăţi calitatea, 


animalele de reproducere pe care le 
folosea, experimentele pe care le 
încerca pe terenurile moșiei înainte 
de a le recomanda chiriașilor. 
Expresia lui impasibilă nici nu îi 
aproba, nici nu îi dezaproba 
răspunsurile. 

În jurul prânzului, Alys se pricopsise 
cu o durere de cap și cu un respect 
considerabil pentru cunoștințele 
noului ei angajator. In timp ce 
călăreau unul lângă altul pe o potecă 
și se îndreptau spre terenul moșiei, ea 
făcu un comentariu legat de 
cunoștințele lui agricole. 

Davenport ridică din umeri. 

— Mulţi ani am fost moștenitorul 
prezumtiv al contelui de Wargrave. 
Unchiul meu nu mă lăsa să calc pe 
nici una dintre proprietăţile lui, dar, 
fiindcă urma să-l moștenesc într-o zi, 
eram la curent cu noutăţile din 
agricultură. 

Alys îl privi gânditoare. Făcuse mai 


mult decât să fie la curent cu 
noutăţile. În mod clar, studiase serios 
agricultura și gospodărirea 
terenurilor, probabil printre orgii sau 
alte activităţi care îi provocaseră 
reputaţia îngrozitoare. Simţi un val de 
simpatie. Davenport își petrecuse 
toată viaţa pregătindu-se pentru o 
funcție pe care nu avea s-o ocupe 
niciodată. Cum se simţise oare? Pe 
chipul lui aspru nu se putea citi nimic, 
dar numai un sfânt ar fi putut să nu 
se supere fiindcă fusese înlocuit. Alys 
nu vedea nici o aură la Davenport 
Ajunseră la lacul ornamental cu o 
formă neregulată, care se afla lângă 
conac. Davenport își struni calul și 
descăleca. 
— Scuză-mă, vreau să văd ceva. 
După ce legă animalul, dispăru într- 
un pâlc de copaci aflaţi lângă lac. 
Curioasă, Alys descăleca și își 
priponi și ea calul, apoi își ridică 
poalele lungi și îl urmă, deși rochia nu 


o ajuta să răzbată prin desiș. Înjurând 
în gând în timp ce desprindea spinii în 
care se agăţase, ajunse la un mic 
luminiș aflat pe malul apei. 

Se opri, surprinsă de frumuseţea 
locurilor. Pământul era acoperit de 
iarbă luxuriantă, iar sub copaci se 
aflau pâlcuri de clopoței, brăzdate pe 
ici, pe colo de primule galbene. Era 
un loc magic, liniștit, înveselit de 
cântecul unui sturz și de murmurul 
vântului. Era, de asemenea, un loc 
ascuns, fiindcă se afla pe un golfuleţ 
care nu se vedea de la conac. 

Davenport stătea pe marginea 
lacului, privindu-și reflexia, în timp ce 
răsucea absent între degete tulpina 
unui clopoțel. Alys observă imaginea. 
Nu avea silueta perfectă a unui 
dandy, pe care o admirase atât de 
mult la Randolph când avea 
optsprezece ani și era logodită. 
Davenport era mai înalt și mai slab și 
avea o graţie încordată care sugera 


putere chiar și atunci când nu se 
mișca. Pe de altă parte, era și teribil 
de masculin. Alys fu nevoită să 
admită că virilitatea lui era principalul 
motiv pentru care îl considera atât de 
neliniștitor. Sparse tăcerea ca să nu 
se mai gândească la asta și întrebă: 

— De unde știaţi despre acest 
luminiș? Eu locuiesc aici de patru ani 
și nu l-am găsit niciodată. 

Fără să se întoarcă spre ea, 
bărbatul răspunse: 

— M-am născut la Strickland, 
domnișoară Weston. Nu știai asta? 

Sprâncenele ei se arcuiră. 

— Nu, nu știam. 

— Mă miră că bârfele locale nu au 
fost mai eficiente, spuse el cu și mai 
multă răceală decât de obicei. 

Alys traversă luminișul și se opri 
lângă el. 

— l-aţi luat prin surprindere. Doar 
acum două zile am aflat că moșia 
fusese transferată, iar 


dumneavoastră aţi venit ieri. Bârfele 
n-au avut timp să se răspândească. 

— Se vor răspândi. Intotdeauna se 
întâmplă asta în cazul meu. 

— Dar nici nu v-ar plăcea dacă nu s- 
ar răspândi, replică ea sec. 

— Probabil, recunoscu el schițând 
un zâmbet. 

— Câţi ani aveaţi când aţi plecat de 
la Strickland? 

Zâmbetul dispăru. 

— Opt 

Deși răceala lui nu încuraja alte 
întrebări, curiozitatea lui Alys fu mai 
puternică decât bunele maniere. 

— Ce s-a întâmplat? 

— Familia mea a murit. 

Nu numai părinţii, familia. Un frate, 
o soră, poate mai mulţi? Fantoma 
tragediei o înspăimântă și simţi un 
nod în gât. Nici un copil nu ar trebui 
să rămână orfan la opt ani, să fie luat 
din singurul cămin pe care l-a 
cunoscut vreodată. 


— Îmi pare rău, spuse ea încet. 

— Și mie, domnişoară Weston, și 
mie. 

Vocea joasă a lui Davenport 
ascundea o tristețe neţărmurită. 
Domni o tăcere apăsătoare vreme 
îndelungată. Apoi el aruncă clopoţelul 
în lac și se întoarse spre ea, lăsând în 
urmă vulnerabilitatea. 

— Până acum trei zile, când vărul 
meu mi-a transferat proprietatea, nu 
am știut că ea aparținuse mamei 
mele și că, de drept, ar fi trebuit să- 
mi revină mie. Ironic, nu-i așa? 
Scumpul meu tutore mi-a spus că 
Strickland făcea parte din averea 
Wargrave și niciodată nu mi-a trecut 
prin cap că nu era așa. 

— Dumnezeule, bătrânul conte a 
minţit intenţionat în legătură cu titlul 
de proprietate? întrebă Alys, revoltată 
de o asemenea minciună. Ce josnic! 

— Josnic era un cuvânt excelent 
pentru unchiul meu, aprobă el. 


Wargrave e acum pe mâini mult mai 
bune. 

— Vărul dumneavoastră a 
descoperit nedreptatea și v-a dat 
moșia? 

— Câte întrebări pui, Lady Alys, 
spuse el, pronunţându-i numele cu 
ironie. 

— Imi pare rău, spuse ea 
mușcându-și buza. Curiozitatea e 
păcatul meu de moarte. 

El zâmbi ușor. 

— Ce bine o fi să ai un singur păcat. 
Ale mele vin cu sutele. 

— Sunt sigură că pot să găsesc și 
eu mai multe, spuse ea puţin 
indignată. 

— Și care ar fi celelalte? întrebă el 
cu interes. Dormi în timpul predicii de 
dumincă? Pândești casele vecinilor? 

Cu adevărat iritată, Alys ripostă: 

— Sunt în stare de mai bine. 

Reggie râse sonor. 

— Poate într-o zi îmi vei spune lista 


completă a viciilor tale, domnișoară 
Weston. Mi-ar plăcea să le aflu. 

Alys constată șocată cât de 
fermecător putea fi Davenport atunci 
când ochii de un albastru-deschis i se 
luminau, iar zâmbetul larg o invita să 
zâmbească și ea. Işi aminti cu 
severitate că un desfrânat chiar 
trebuia să fie fermecător, altfel nu ar 
fi putut răpi niciodată virtutea unei 
doamne. Era alarmant că ea, o 
femeie experimentată și fără iluzii, 
voia să răspundă acelui farmec cu un 
zâmbet din proprie iniţiativă. Își 
alungă în grabă expresia de pe faţă, 
înainte să îi apară gropiţele. Avea 
senzaţia că gropiţele ar fi subminat 
intențiile ei de a-l face să creadă că 
era un administrator competent. 

Incă zâmbind, Davenport o luă ușor 
de braţ pentru a o conduce înapoi 
către cai. Era un gest spontan, dar 
Alys îi conștientiza rapid atingerea, 
degetele puternice prin materialul 


gros al rochiei ei de călărie și grăbi 
pasul. Se pregătea să o ajute să 
încalece când se opri și se holbă la 
ea, cu ochii la câţiva centimetri de ai 
ei. 

— Dumnezeule, Lady Alys, ochii tăi 
nu au aceeași culoare. 

— Serios? replică ea cu răceală. 
Chiar n-am observat niciodată. 

— În interior, ochiul gri-verzui 
seamănă mai mult sau mai puţin cu 
cel căprui, dar la lumină diferența 
este uluitoare, spuse el, ignorându-i 
sarcasmul. O trăsătură cum nu se 
poate mai neobișnuită, dar nici tu nu 
ești o femeie obișnuită. 

— Asta e un compliment sau o 
insultă? întrebă ea circumspectă. 

— Nici una, spuse el aplecându-se 
și unindu-și mâinile ca s-o ajute să 
urce în șa. E o simplă observaţie. 
După ce ea urcă, încalecă și el. Ai 
făcut o treabă minunată cu 
Strickland. Chiar dacă prețurile pe 


piaţa agricolă au explodat de la 
bătălia de la Waterloo, ai reușit să 
marești profiturile, iar terenurile și 
chiriașii arată foarte bine. 

Complimentul îi făcu o plăcere 
nespusă. Poate că locul ei de muncă 
era în siguranță. 

Ocoliră conacul și se îndreptară 
spre satul Strickland, dar înainte de a 
ajunge la destinaţie Davenport își 
struni calul. Scrută cu atenţie 
imaginea unui coș înalt, din cărămidă, 
care se vedea din spatele dealului 
alăturat. 

— Ce naiba caută acolo un coș 
industrial? 

Porni repede într-acolo ca să vadă 
mai de aproape. Fără chef, Alys îl 
urmă. Noul proprietar urma să 
descopere una dintre cele mai mari 
ciudăţenii din Strickland. Se opri din 
nou în vârful dealului, de unde putea 
vedea toată activitatea. Cuptorul 
rotund de sticlă, cu coșul înalt, 


circular, se folosea fără îndoială la 
olărit. 

— Ce naiba caută un atelier de 
olărit pe pământul din Strickland? 
întrebă el pe un ton neutru. Asta nu 
era una dintre fermele chiriașilor? 

— Terenul e închiriat de la 
Strickland la un preţ destul de 
avantajos, răspunse ea, rugându-se 
să n-o întrebe mai multe, dar știind că 
o va face. 

Davenport o privi tăios. 

— N-am întrebat asta. Ce caută aici 
o fabrică și a cui este? 

Alegându-și cuvintele cu grijă, Alys 
spuse: 

— E o fabrică administrată în 
numele a trei minori. 

— Ah? 

Silaba scurtă îi poruncea să 
continue. 

— Era cea mai mică dintre fermele 
chiriașilor, ocupată de persoanele 
cele mai dubioase, explică ea. A fost 


o ușurare când și-au vândut 
echipamentele și stocurile și au fugit 
fără să-și plătească avansul la chirie, 
în urmă cu trei ani. Am combinat 
terenul cu ferma Hill, iar Robbie 
Herald le lucrează cu utilaje proprii. 
Clădirile le-am închiriat fabricii de 
olărit. 

Pufnetul lui ironic îi arătă că știa că 
nu-i spunea adevărul complet. 

— Atelierul de olărit e o afacere 
excelentă, se apără Alys. Oferă locuri 
de muncă, plătește o chirie bună 
către Strickland și este o investiţie 
bună pe termen lung pentru 
proprietari. Știu că majoritatea 
proprietarilor nu suportă ca pe 
pământurile lor să se desfășoare 
activități industriale, dar n-o puteţi 
închide oricât aţi vrea. Contractul 
expiră peste douăzeci și doi de ani. 

Înainte ca ea să-i ofere mai multe 
argumente, mâna lui Davenport 
prinse căpăstrul calului lui Alys. 


Animalul încercă să-și arunce capul în 
sus, dar strânsoarea lui nu-l lăsă. Se 
întoarse în șa ca s-o privească direct 
și îi spuse furios: 

— leri am spus că-ţi voi da șansa 
să-mi demonstrezi de ce ești în stare. 
Imi faci și mie aceeași favoare? 

Chipul lui Alys se îmbujora de 
rușine. El era complet rezonabil, iar 
ea se purta ca un arici speriat. Pentru 
prima dată se uită la el, nu la 
Reginald Davenport, desfrânatul 
notoriu și angajatorul dezastruos, ci la 
o persoană în carne și oase. Privirile 
lor se fixară pentru o clipă nesfârșită. 
Recunoscu că angajatorul ei era de 
fapt mai mult - sau mai puţin - decât 
sugera reputaţia lui. Atitudinea 
plictisită de lume ascundea o 
toleranţă și o inteligenţă de invidiat. 
Și avea ochii cei mai obosiţi pe care-i 
văzuse vreodată. 

— Îmi pare rău. Nu era suficient, 
deci continuă spăsită: De multe ori 


am fost judecată și condamnată pe 
nedrept. Nu se cuvine să comit și eu 
acum această nedreptate faţă de 
dumneavoastră. 

Reggie dădu drumul calului. 

— După cât timp am petrecut 
cultivându-mi o reputaţie catastrofală, 
aș fi dezamăgit dacă n-ai crede ce-i 
mai rău despre mine. 

Ea zâmbi. 

— Încep să cred că sunteţi un 
prefăcut, domnule Davenport. 

— Ah? ridică el sprâncenele în 
expresia ironică pe care ea începea s- 
o recunoască. In ce sens? 

— Încep să cred că nu sunteţi nici 
pe departe atât de insensibil și de 
răuvoitor cum se crede. 

— Ar fi bine să nu te pripești să 
tragi concluzii, domnișoară Weston 
spuse el sec. Apoi, luând hăţurile în 
mână, continuă: Cred că este timpul 
să mâncăm. Imi amintesc că pe 
drumul către Shaftesbury era o 


tavernă cu mâncare bună. 

— Încă e acolo, și mâncarea încă e 
bună. 

Alys se întrebă pentru o clipă dacă 
era bine să meargă cu el la tavernă. 
Apoi înţelese că ar fi fost mai puţin 
scandalos să ia prânzul la Femeia 
Tăcută decât între patru ochi, la 
conac. Deși își declarase intenţia de a 
o trata ca pe un bărbat, se preocupa 
de aparenţe. 

Peste o jumătate de oră, stăteau 
unul în faţa celuilalt la o masă de 
lemn, lustruită de anii de frecat și de 
pus și luat farfurii. În micul local se 
aflau mai mulţi clienţi, care îi priveau 
curioși. Toţi erau localnici și o 
cunoșteau pe excentrica domnişoară 
Weston, așa că puteau ghici cine era 
însoțitorul ei. Păstrară o distanţă 
respectabilă faţă de noul stăpân de la 
Strickland. 

Davenport înghiţi ultimele firimituri 
dintr-o excelentă plăcintă cu carne de 


vită și ceapă, apoi își umplu din nou 
stacana cu bere din urciorul de 
cositor. 

— Ai de gând să-mi spui toată 
povestea atelierului de olărit sau 
trebuie să te trag de limbă pentru 
fiecare informaţie? 

Alys luă ultima îmbucătură din 
plăcintă. Era timpul să-i spună totul, 
fiindcă era posibil să-i dispară buna 
dispoziţie dacă ar fi fost nevoit să o 
tot îndemne. 

— Știţi ce probleme au apărut când 
s-au întors soldaţii de la război. 
Pentru început, nu erau suficiente 
locuri de muncă. Mai rău, mașinile noi 
reduc cererea de mână de lucru în 
agricultură. 

Când el dădu din cap, ea continuă: 

— De exemplu, ferma nu ar fi 
produs nimic fără o treierătoare nouă. 
Pur și simplu, în ultimii ani ai 
războiului, nu erau suficienţi 
muncitori. Acum, că mașinile au fost 


cumpărate și funcţionează bine, nu 
are sens să ne întoarcem la metodele 
mai lente și mai grele doar ca să 
creăm niște locuri de muncă plătite 
prost. Au trebuit găsite alte soluții, 
spuse ea privindu-l cu sinceritate. În 
afară de faptul că oamenii fără 
serviciu creează probleme, nu ar fi 
corect ca soldaţii care l-au înfrânt pe 
Napoleon să moară de foame. Nu ar fi 
corect și ar fi și periculos pentru 
Strickland. 

El luă o gură de bere și o îndemnă 
să continue: 

— ȘI? 

— Am încurajat crearea de ateliere, 
ca să se creeze locuri de muncă. În 
satul Strickland există o tâmplărie 
unde lucrează opt oameni și un 
atelier de ţiglă și cărămidă cu cinci 
muncitori. Fiindcă în apropiere se află 
zăcăminte importante de argilă, era 
logic să deschidem și un atelier de 
olărit Acolo se fabrică obiecte cu 


prețuri moderate, pe care și le poate 
permite un cetăţean mediu. Există o 
piaţă pentru astfel de obiecte, iar în 
prezent atelierul are doisprezece 
angajați. 

— Cine administrează atelierul? 

— Eu, spuse ea respirând adânc. 
Sprâncenele lui Reggie se ridicară. 

— Pe lângă Strickland? Cum naiba 
ai timp? 

— Eu iau toate deciziile și ţin 
evidenţele, dar activitatea zilnică e 
supravegheată de un maistru, explică 
ea. După cum puteţi vedea din 
registrele moșiei, nu am neglijat 
Strickland. Am... 

O, opri cu o mișcare a mâinii. 

— Înainte să divagăm prea mult, 
cine sunt cei trei minori care sunt 
proprietarii de drept ai atelierului? 
Sunt localnici? 

Alys turnă bere pentru amândoi 
înainte să răspundă. 

— Sunt nepoţii doamnei Spenser, 


fosta mea angajatoare. 

— Din ce în ce mai interesant. Și 
unde locuiesc acum? 

Oftând în gând, Alys își dădu seama 
că era timpul să-i spună ceea ce, 
oricum, avea să afle curând. 

— Locuiesc cu mine. 

— Eşti tutorele lor? întrebă el 
surprins. Ea luă încă o gură de bere, 
privind în jos. 

— Doamna Spenser nu avea rude 
apropiate în care să poată avea 
încredere. Unul dintre motivele pentru 
care m-a ajutat să obţin postul de la 
Strickland a fost că puteam să ţin 
copiii cu mine. 

— Acum înţeleg de ce ţi se spune 
Lady Alys, spuse el ironic. Conduci o 
moșie, mai multe afaceri și copii. Ești 
o femeie extraordinară. 

— Majoritatea femeilor sunt 
extraordinare. Compensează faptul că 
majoritatea bărbaţilor nu sunt, spuse 
repede Alys, apoi își mușcă limba. 


Davenport se pricepea să-i intre pe 
sub piele, și uitase cât de mult 
depindea de bunăvoința lui. Ea se 
mândrise întotdeauna că știa să se 
stăpânească, dar de faţă cu el o lua 
gura pe dinainte. El râse, 
manifestându-și din nou farmecul 
irezistibil. 

— Presupun că următorul tău 
proiect va fi să nu mai ai nevoie de 
jumătatea masculină a speciei, nu-i 
așa? Doar ești crescător de vite, știi 
că asta va fi greu, mai ales dacă 
urmează o nouă generaţie. 

Alys nu se îndoia că remarcile lui 
sugestive aveau puterea să o 
provoace. Cu toată demnitatea de 
care era în stare, se întinse după 
urciorul cu bere. 

— Nu am negat niciodată faptul că 
bărbaţii au rostul lor, domnule 
Davenport. 

— Serios? Și care ar fi acela? 

Mâna lui o atinse spontan pe a ei, 


când amândoi se întinseră după 
mânerul urciorului în același timp. 
Alys tresări și cobori privirea ca să o 
evite pe a lui. Avea mâini frumoase, 
cu degete lungi, elegante. Erau 
singura trăsătură rafinată la persoana 
lui. Emana un curent seducător care o 
făcea să dorească să cedeze, să se 
topească și să se modeleze, să 
descopere alte moduri în care o putea 
atinge, să-l atingă și ea... 

Cu o voce parcă străină, spuse: 

— Nu mai e bere. Mai comandăm 
un urcior sau sunteţi pregătit să ne 
întoarcem la turul moșiei? 

— Mai luăm bere, răspunse el, 
aparent neimpresionat de contactul 
fugitiv dintre ei. Mai am niște 
întrebări. De exemplu, cele șaizeci de 
lire pe an pentru profesori, cărți și 
alte rechizite. 

Făcu semn să li se aducă alt urcior 
și-și umplu stacana. Alys băuse cu 
patru pahare mai puţin și nu avea de 


gând să-l prindă din urmă. Nu se 
îndoia că la un concurs de băut ar fi 
fost în stare s-o pună sub masă. 

„Şi ce să facă cu tine acolo?" o 
întrebă o voce interioară, 
batjocoritoare. „Nimic, bineînțeles. Îi 
e doar milă." Încercând să își ignore 
frământările, Alys spuse: 

— Profesorii sunt un cuplu căsătorit 
El le predă băieţilor, ea fetelor. Am 
impus ca toţi copiii de pe moșie să 
meargă la școală cel puţin până la 
doisprezece ani. 

— Părinților le convine că nu vor 
putea să-i angajeze mai devreme? 

— Nu le convine, dar eu am insistat. 
Pe termen scurt, e mai bine pentru 
copii. Pe termen lung, moșia va avea 
muncitori mai buni. 

— Domnișoară Weston, când erai 
mai mică ţi-a împuiat capul vreun 
quaker sau vreun evanghelist? 
întrebă Davenport, arcuindu-și ironic 
sprâncenele. 


— La drept vorbind, da, clipi ea. 

— Minunat, mormăi el sorbind din 
bere. O fanatică. 

Stăpânindu-se din greu, Alys 
explică: 

— Nu sunt o fanatică, sunt o 
reformatoare. Aţi văzut rezultatele 
obţinute la Strickland în ultimii patru 
ani. E greu de spus exact ce rezultate 
a avut fiecare reformă, dar efectul 
global a fost mai mult decât 
satisfăcător. Moșia e prosperă, iar 
muncitorii la fel. Faptele vorbesc de la 
sine. 

— O să ţin minte asta, domnişoară 
Weston, spuse el cu asprime. Sper că 
apreciezi faptul că ești tratată cu o 
toleranţă și o deschidere pe care nu 
și-ar închipui-o nici unul dintre 
prietenii mei, mai spuse el dând din 
cap. Un administrator femeie, o 
reformatoare până în măduva oaselor. 

— Sunt veniturile dumneavoastră, 
domnule Davenport, replică Alys pe 


un ton glacial. Dacă faceţi schimbări 
drastice, profiturile pot scădea. 

— O să ţin minte și asta, spuse el 
turnându-și ultimele guri de bere. 
Băuse cele două urcioare aproape 
singur. Și banii pentru sprijinirea 
emigrării? 

Alys suspină și desenă pe masă 
cerculețe din picături de bere. 
Sperase în zadar ca el să nu ia în 
seamă notițele ei de pe marginea 
registrelor. Afurisitului nu-i scăpa 
nimic. 

— Trei dintre veteranii care s-au 
întors din armata lui Wellington au 
vrut să plece cu familiile în America, 
dar nu aveau economii suficiente ca 
să-și plătească biletele și să o ia de la 
capăt. 

— Deci le-ai dat banii? întrebă el 
rezemându-se de speteaza din lemn 
de stejar, relaxat, dar atent. 

— Teoretic, banii au fost 
împrumutați, dar s-a înțeles că era 


posibil ca ei să nu fie rambursaţi 
niciodată, recunoscu Alys. 

— lar șansele să încasezi bani din 
altă ţară sunt nule. Așa că pur și 
simplu i-ai făcut cadou, murmură el. 
Conduci o afacere sau o organizație 
caritabilă? 

— Dacă v-aţi uitat pe registre, aţi 
văzut că s-au împrumutat mai puţin 
de două sute de lire, se apără ea din 
nou. Toate familiile lucraseră din greu 
la Strickland, pentru multă vreme. 
Soția unui bărbat a lucrat la cules 
până cu o oră înainte să-și nască 
primul copil. 

Privirea lui ironică o făcu să-și dea 
seama cât de stupid sunau ideile ei 
pentru un om de lume. Adăugă, 
practică: 

— Faptul că i-am ajutat să plece a 
fost util și pentru moșie: mai puţine 
simbrii, mai puţine guri de hrănit. 

— Dacă toți muncitorii de pe moșie 
ar vrea să emigreze, le-ai da bani 


tuturor? întrebă el cu interes. 

Alys ridică mâna, în semn de 
negaţie. 

— Prea puţini oameni vor să plece 
de acasă și să se ducă într-o ţară 
străină. Majoritatea chiriașilor din 
Strickland s-au născut aici și nici nu 
concep să moară altundeva decât 
aici. 

Se gândi, cu o durere subită, la 
locul în care se născuse ea, la casa în 
care nu se putea întoarce niciodată. 
Alys se exilase la fel de sigur precum 
cele trei familii care plecaseră în 
America. Apoi se întrebă cât de multe 
i se putuseră citi pe chip, fiindcă 
Davenport o privea cu atenție. 

— Oarecum, mă îndoiesc că 
bătrânul conte știa ceva despre 
activităţile tale caritabile, spuse el, cu 
un licăr de amuzament în ochi. 

Ușurată că Davenport se bucura de 
ignoranţa unchiului său, îl asigură: 

— Bătrânul conte n-a știut niciodată 


nimic. Poate administratorul lui să fi 
avut idee, dar nu a intervenit fiindcă 
profitul creștea. 

— Altfel spus, ai făcut cadou mai 
puţini bani decât a furat predecesorul 
tău. 

Alys schiță un zâmbet în colţul gurii. 

— Nu m-am gândit niciodată la 
asta, dar presupun că aveţi dreptate. 
Ezită o clipă, apoi curiozitatea fu mai 
puternică: Acum, că știți cum a fost 
condusă moșia, aveţi comentarii? 

Davenport se gândi o clipă, ţinând 
stacana în mâini. 

— După cum ai arătat, rezultatele 
tale îţi justifică metodele. De 
asemenea, tot ce ai descris ţine de 
trecut, când nu aveam nici un cuvânt 
de spus, așa că nu am dreptul să îţi 
critic deciziile. Viitorul, pe de altă 
parte... Bărbatul sorbi restul de bere 
dintr-o înghiţitură, apoi trânti stacana 
pe masă și o privi printre gene. 
Viitorul e altă poveste. Probabil o să 


fac niște schimbări, dar n-o să mă 
grăbesc. 

Nu era complimentul care i-ar fi 
plăcut lui Alys, dar era cel mai bun pe 
care avea să-l primească. Cel puţin 
intenţiona să aplice treptat 
schimbările. Vru să se ridice, dar 
Davenport încă nu terminase. Ridică 
mâna să o oprească. 

— Mai am o singură întrebare. Ca o 
adevărată reformatoare, ai obligat 
toată lumea de la moșie să se 
vaccineze împotriva variolei? 

Alys fu uluită. 

— Nu, am încurajat vaccinarea, dar 
unii muncitori sunt foarte suspicioși în 
legătură cu ideile noi. Doar jumătate 
dintre oameni ar fi de acord să se 
vaccineze și nu prea am autoritatea 
să insist asupra unui asemenea 
aspect. 

De fapt, îi rugase, chiar îi implorase 
pe chiriași, înfuriată de încăpăţânarea 
lor. 


— În acest caz, voi emite primul 
meu ordin. Privirea lui hotărâtă o 
întâlni pe a ei. Cine nu se vaccinează 
până luna viitoare e dat afară și 
evacuat. Fără excepţie. 

— Dar... Alys tresări, ezitând între 
aprobarea rezultatului și uimirea faţă 
de măsurile lui drastice. Nu puteți... 

— Nici un dar, domnișoară Weston, 
nu-mi pune autoritatea sub semnul 
întrebării, spuse el ridicându-se în 
picioare și privind-o implacabil. 
Costurile vor fi suportate de moșie și 
fără excepţii. 

Alys înţelese cum își dobândise 
renumele că era periculos. Dacă ar fi 
fost mai tânără sau mai timidă, s-ar fi 
ascuns sub masă ca să evite privirea 
aceea. 

El adăugă ușor disprețuitor: 

— Dacă ţi-e teamă să le spui, le voi 
spune eu. 

Cuvintele acelea cereau război. Și 
ea se ridică, fiindcă o privire 


ucigătoare aruncată de jos n-ar fi 
avut același impact. 

— Nu mi-e teamă să le spun, 
domnule Davenport. Se rezolvă. 
Întâlnindu-i privirea, spuse: Sunteţi 
pregătit să ne continuăm inspectia? 

— Sunt gata. 

Bărbatul aruncă un pumn de 
monede pe masă, apoi traversă barul 
cu pași mari, leneși. Alys îl urmă și-și 
aduse aminte că în seara aceea avea 
să fie supusă unei avalanșe de 
întrebări despre ce fel de bărbat era 
noul stăpân. 

Își dădu seama că habar n-avea ce 
urma să răspundă. 


capitolul 6 


Alys își petrecu după-amiaza 
arătându-i noului angajator 
hambarele, grânarele și alte clădiri 
ale fermei. Apoi văzură atelierele și 
micile magazine din sat. Davenport 


punea întrebări nenumărate și își 
păstra părerile pentru el. 

Acum, că Alys știa că se născuse în 
zonă, vedea semnalele tăcute de 
recunoaștere pe care i le transmiteau 
localnicii. Deși erau prudenti, părea 
că îi ofereau acceptarea de care Alys 
nu beneficiase în toţi anii petrecuți în 
Dorset. Desigur, îl ajuta sexul, își 
spuse în gând acidă. Oricât timp ar fi 
petrecut în Dorset, era femeie, iar 
femeile nu administrau moșii. Nici 
măcar mulți dintre cei care 
beneficiaseră de pe urma conducerii 
ei nu aprobau faptul că era femeie. 

Dincolo de cele două hectare și 
jumătate de livezi care produceau 
mere și cidru pentru moșie, se afla o 
zonă întinsă cu grădini de legume. 
Davenport se opri. 

— Ce sunt astea? 

— Majoritatea căsuţelor 
muncitorilor au grădini mici, așa că 
am oferit teren suplimentar cui a 


dorit, răspunse Alys. Câţiva chiriași 
mai ambiţioși cultivă nu numai 
alimente pentru familiile lor, ci și 
vând în piaţa din Shaftesbury. 

O femeie tânără care lucra pe una 
dintre parcele ridică privirea și îi văzu 
pe vizitatori. După un moment de 
ezitare, făcu o plecăciune emoţionată 
în fața lui Davenport, apoi ridică 
bebelușul care moţăia pe o pătură, 
lângă napi și veni să i-l arate lui Alys. 
Sub privirea amuzată a angajatorului 
ei, Alys îl ciupi de bărbie și îi admiră 
primul dinţișor, apoi i-l dădu înapoi 
mamei sale. În timp ce își continuau 
drumul, Davenport observă: 

— Se pare că toată lumea de la 
Strickland mănâncă foarte bine. 

— Așa e, aprobă Alys. Să mănânci 
bine e probabil prima condiţie ca să fii 
mulțumit. Pe lângă aceste parcele, 
am adăugat un al doilea porumbar și 
am început să creștem iepuri în mod 
serios. Majoritatea sunt cumpăraţi de 


oamenii de pe moșie, la un preţ 
suficient de mic pentru ca toată 
lumea să-și permită carne proaspătă 
de mai multe ori pe săptămână. 
Practic, am eliminat braconajul, și ne 
rămân destui iepuri și porumbei ca să 
vindem și la piaţă, ceea ce acoperă 
costul ambelor operațiuni. 

Davenport nu răspunse, dar lui Alys 
i se păru că dă din cap aprobator. 

Ajunseră apoi la atelierul de olărit, 
ultimul loc pe care îl aveau de vizitat. 
În timp ce descălecau, maistrul ieși să 
îi salute. Jamie Palmer era un uriaș 
blând, cel mai vechi prieten și aliat al 
lui Alys, și îl măsură din cap până în 
picioare pe nouvenit. 

Davenport își dădu seama că era 
cântărit, iar Alys văzu că se încrunta. 
Dorind să risipească tensiunea, făcu 
repede prezentările și adăugă: 

— Poţi să ne arăţi atelierul, Jamie? 
Domnul Davenport vrea să vadă cum 
funcționează. 


— Sigur că da, Lady Alys. 

Jamie îi conduse înăuntru. 
Davenport o privi ușor contrariat, dar 
îi urmă ascultător în atelier, în timp ce 
maistrul le explica despre prepararea 
argilei, mânuirea roţilor și turnarea în 
forme. Alys rămăsese în urmă. 
Meredith lucra la atelier în câteva 
dimineţi pe săptămâni, folosindu-și 
remarcabilul talent artistic pentru a 
concepe noi modele de obiecte. 
Aceasta nu era una dintre zilele ei de 
lucru, altfel Alys nu ar fi sugerat 
vizita. Cu cât trecea mai mult timp 
până ce Davenport o întâlnea pe fată, 
cu atât mai bine. 

Deși Davenport avea dubii în 
legătură cu atelierul de olărit care 
funcţiona pe proprietatea lui, puse 
întrebări despre cuptorul de sticlă, în 
care se introduceau cu grijă vase de 
culoare verde, și despre lădiţele din 
lemn de salcie în care vasele fragile 
erau transportate la piaţă. Alys spera 


ca interesul să-l facă să devină mai 
tolerant față de atelier. Turul se 
încheie în birou, unde erau expuse 
câteva produse finite, iar Alys îi 
întinse angajatorului ei un ceainic 
rotund, maro, cu decorațiuni bogate. 

— Acesta este produsul cel mai 
popular. Nu putem concura cu marii 
producători, așa că am hotărât să 
fabricăm produse pentru cei cu 
venituri moderate, pentru oamenii 
cărora le place să aibă ceva drăguţ, 
dar care nu-și permit porțelanuri fine, 
de Wedgwood sau de Spode. 

La fel cum procedase până atunci, 
Davenport primi informaţia, dar nu 
făcu nici un comentariu până pe 
drumul de întoarcere către moșie. 

— Mă impresionezi în permanenţă, 
Lady Alys. Dacă nu erai femeie, ai fi 
reușit în orice ţi-ai fi propus. Moșia 
Strickland are mare noroc cu tine. 

Alys se lumină de încântare. Era 
plăcut să fie considerată talentată, nu 


pur și simplu excentrică. Când 
ajunseră înapoi la biroul 
administratorului, ea se așeză obosită 
pe scaun și așteptă următoarea rundă 
de întrebări. Spre surprinderea ei, 
Davenport o întrebă: 

— Oile au fost spălate anul acesta? 
Alys dădu din cap. 

— E programat pentru poimâine. 

Ochii lui Davenport străluciră cu 
amuzament. 

— Splendid. Când eram mic voiam 
să particip la spălatul oilor, dar eram 
prea mic. Timpul s-a ocupat de asta. 

— Chiar vreţi să spălaţi oi? spuse 
Alys uimită. Era o treabă murdară și 
care dura mult, nimeni nu o făcea de 
drag. 

Strălucirea se intensifică. 

— Vrei să-mi refuzi una din 
dorințele din copilărie? 

— Este alegerea dumneavoastră, 
bineînţeles, dar un amator ar putea 
încetini procesul, spuse ea cu 


îndoială, în plus... 

— Da? răspunse el, văzând că tace. 

— Lupta cu oile, într-un râu, nu e 
neapărat o activitate foarte demnă. 

O privi ironic. 

— Te ascult în ceea ce ţine de 
agricultură, dar nu mă interesează 
părerile tale despre demnitatea mea 
sau despre lipsa ei. 

Alys roși, știind că depășise limita 
permisă unui angajat. Tăcerea 
stingheră fu întreruptă de sosirea lui 
Meredith, al cărei păr auriu strălucea 
în soarele după-amiezii și al cărei chip 
angelic arbora o inocentă înșelătoare. 

— Lady Alys, voiam să te întreb... 
Se opri, uitându-se la Davenport cu o 
expresie fermecătoare de ezitare. Imi 
pare rău. Nu știam că nu ești singură. 

Alys își dădu ochii peste cap, știind 
care era scopul șaradei lui Merry. 
Probabil fata pândise toată după- 
amiaza, așteptând clipa potrivită să 
dea buzna și să-l cunoască pe noul 


stăpân de la Strickland. 

Davenport reacţionă ca orice bărbat 
normal, cu un licăr în ochi și cu chipul 
luminat de admiraţie. Işi dăduse 
seama cu siguranţă că sosirea lui 
Meredith nu fusese un accident, dar 
asta nu-l împiedica să se bucure de 
imaginea musafirei. Merry era 
încântătoare, într-o rochie de 
muselină albă cu motive albastre, cu 
buclele aurii răsfirate pe umeri cu o 
neglijenţă studiată. Alys făcu 
prezentările: 

— Domnule Davenport, aceasta 
este protejata mea, domnișoara 
Meredith Spenser. Merry, sunt sigură 
că știi cine este domnul. 

Tonul ei acid nu rămase neobservat 
de către Merry, care îi aruncă o privire 
poznașă înainte să se întoarcă spre 
Davenport 

— Ce surpriză plăcută! spuse ea, 
clipind. 

Alys observă că Merry își înnegrise 


genele cu atenție. Frumos din partea 
lui Meredith, să intre acolo ca o hurie! 
Deși majoritatea bărbaţilor observau 
cu siguranţă cât de inocentă era fata, 
reputaţia lui Davenport era suficientă 
pentru a îngrijora orice tutore. In 
astfel de momente, lui Alys îi părea 
rău că își asumase responsabilități 
părintești. În timp ce Alys se îngrijora, 
Davenport și Meredith făceau 
cunoștință. După câteva amabilităţii 
Meredith se întoarse către Alys ca și 
cum tocmai i-ar fi trecut ceva prin 
cap. 

— Lady Alys, crezi că domnul 
Davenport ar putea fi convins să ia 
masa cu noi în seara asta? Doamna 
Haver pregătește o friptură minunată, 
care de-abia așteaptă musafiri. 

Deci acesta era scopul micii șarade 
a lui Merry! Nu numai să-l cunoască 
pe Davenport, ci să-l invite la masă. 
Văzând privirea întunecată a lui Alys, 
Davenport ezită. 


— Îmi pare rău, domnişoară 
Spenser, dar am stat pe capul 
tutoarei dumitale toată ziua. Nu prea 
ar fi drept să o supun acestui 
tratament și seara. 

— Nu o va deranja, nu-i așa, Alys? 
replică Meredith, cu o privire 
întrebătoare. 

— Luăm cina în familie, domnule 
Davenport, răspunse Alys încolțită. 
Unui burlac i s-ar putea părea ceva 
insuportabil. 

Merry se întoarse către el și spuse 
rugătoare: 

— Mă angajez că fraţii mei mai mici 
vor fi cuminţi. Vă rog să acceptați. 

Neputând să refuze din nou fără a 
părea nepoliticos, el spuse: 

— Va fi o plăcere, domnişoară 
Spenser. 

După ce își exprimă încântarea, 
Merry își luă rămas-bun și plecă. 
Davenport se așeză din nou și îi 
zâmbi amabil lui Alys. 


— Te-ai gândit vreodată să-i iei o 
centură de castitate? 

— Şi încă de câte ori! izbucni Alys 
fără să se gândească. Văzând că 
Davenport râdea, adăugă, încercând 
în zadar să-și recapete demnitatea: 
Cum puteți spune așa ceva? 

— Te-am avertizat, fără sclifoseli. 
Te-am ajutat să urci în șa, dar 
intenţionez să rămân la fel de vulgar 
în restul timpului. E o ștrengărită 
năzdrăvană, spuse el, devenind 
ironic, și pare mult mai puţin „minoră" 
decât m-ai făcut să cred. 

— Are nouăsprezece ani, domnule 
Davenport, și nu prea a văzut lumea, 
spuse Alys jucându-se cu un 
prespapier Venetian. Vă rog să nu 
uitaţi asta. 

Umorul lui dispăru. 

— O să mă străduiesc să n-o corup 
în seara asta. Dacă te liniștește cu 
ceva, mă plictisesc virginele. 

Alys se încorda, întrebându-se dacă 


vorbele respective erau o insultă 
indirectă adresată ei. 

— Merry e o fată deșteaptă, de 
familie bună și foarte sensibilă, doar 
că flirtează. Își exersa farmecele pe 
dumneavoastră doar fiindcă nu prea 
cunoaște oameni noi. 

— Totuși, dacă vrei sfatul unui 
desfrânat experimentat, găsește-i un 
soț repede, spuse el cu răceală. 

Alys își privi mâinile, împreunate cu 
îngrijorare pe birou. Se pricepea să 
atingă subiecte sensibile. Se gândise 
mult să-i găsească un soț lui Merry. 

— Aș vrea, dar opţiunile sunt 
limitate. Toţi bărbaţii eligibili din zonă 
sunt nebuni după ea, dar sunt ori 
flăcăi necopţi la minte, ori văduvi care 
caută mame pentru copiii lor. Merită 
ceva mai bun, oftă Alys. Adevărul e 
că sunt convinsă că ar avea mare 
succes în Londra, dacă ar fi 
prezentată acolo. 

— Fata e cu siguranţă un diamant 


de prima mână, aprobă Davenport, 
dar averea și originea ei sunt la 
același nivel cu frumuseţea? 

— Asta e problema, recunoscu Alys. 
Va avea o avere frumușică, dar nu 
foarte mare, iar tatăl ei a fost un 
vânzător din Londra. Nu are rude care 
s-o poată prezenta în înalta societate. 

— Poate ar fi mai bine dacă și-ar 
căuta un soț aici. Londra poate fi un 
loc periculos pentru nevinovați. 
Schimbă subiectul și întrebă: Ce te-a 
convins să ai grijă de trei copii? Fata 
îti provoacă destule probleme, dar 
băieţii o vor face și ei, în feluri 
diferite. Ar fi greu pentru oricine, iar 
tu nu ești nici măcar rudă cu ei. 

Nu era treaba lui, desigur, dar 
întrebarea părea să se datoreze unui 
interes autentic, nu unei simple 
curiozităţi. Își sprijini un cot pe birou 
și-și rezemă bărbia în palme, 
gândindu-se ce să-i răspundă. 

— Răspunsul evident e acela că 


doamna Spenser nu avea încredere în 
altcineva. Nu avea copii. De fapt, era 
mătușa lor doar prin căsătorie, nu le 
era rudă de sânge, însă îi iubea. Voia 
să se asigure că vor fi îngrijiţi cum 
trebuie. 

— Dacă acesta este răspunsul 
evident, care e cel mai puţin evident? 

— Erau elevii mei, și ţin foarte mult 
la ei. Pe William, cel mai mic, îl știu de 
când învăţa să meargă, spuse ea 
râzând încet. Mai mult ca sigur alţi 
copii n-o să am vreodată. Aș fi fost o 
proastă dacă aș fi ratat șansa. 

Se opri brusc, întrebându-se de ce îi 
dezvăluise un adevăr atât de intim și 
de dureros precum acela. Davenport 
se abţinu să aprofundeze un subiect 
fără îndoială sensibil și spuse: 

— Sper că-și dau seama cât de 
norocoși sunt să te aibă, domnișoară 
Weston. 

Alys râse și-și alungă starea de 
spirit sumbră: 


— Poate că Merry, da, dar băieţii 
mă consideră un rău necesar. 
Întotdeauna îi bat la cap să învete, să 
fie manierațţi și să știe cum să se 
comporte. 

Văzându-i zâmbetul larg, Davenport 
se ridică și se aplecă în faţă ca s-o 
poată analiza mai bine. 

— Lady Alys, ai gropițe, spuse el 
acuzator. Prinsă asupra faptului, Alys 
se înroși. 

— Îmi pare rău, nu am ce face. Cred 
că, din greșeală, Dumnezeu mi-a dat 
gropițele altcuiva. 

Davenport se ridică în picioare, 
dominând-o din spatele biroului. 

— Nu-ţi cere scuze. Sunt chiar 
încântătoare. Ştii că se spune că 
gropițele sunt semnele lui Venus? 

Îi zâmbi leneș, intim, cu zâmbetul 
care avea menirea să le facă pe 
doamnele cuminţi să își lase deoparte 
virtutea. Alys se trezi că îi zâmbea și 
ea. El ridică o mână și-i atinse ușor 


obrazul, chiar acolo unde se forma o 
gropiţă. Era un gest spontan pe care 
unele femei îl urăsc, iar altele îl 
consideră cu adevărat fermecător. 
Alys făcea parte din cea de-a doua 
categorie. Atingerea lui era caldă, iar 
pielea ei hipersensibilă percepu 
asprimea ușoară a buricelor degetelor 
lui. Senzaţia fu la fel de erotică 
precum un sărut, iar ea se cutremură 
până în vârful picioarelor. Numai 
Dumnezeu știa ce se putu citi pe 
chipul ei, fiindcă el își luă mâna și se 
dădu înapoi, devenind rece și detașat. 

— Dacă ai prefera să nu vin la cină, 
îi pot transmite protejatei tale 
regretele mele. Nu ar trebui să 
trebuiască să îţi suporţi angajatorul și 
după programul de lucru. 

Alys înghiţi în sec. 

— Dacă puteți rezista, ar fi mai bine 
să veniţi în seara asta. Mi-e teamă ce 
ar putea face Merry ca să vă aducă 
acolo mâine. 


— Dacă ești sigură că nu e nici o 
problemă, vin pe la șase și jumătate. 
Sunt sigur că discuţiile de la tine de 
acasă vor fi mai interesante decât 
cele de la mine, adăugă el cu un 
zâmbet amar. 

Înclină din cap și ieși din birou, 
aproape dând cu fruntea de tocul ușii. 
Cu un amestec de îngrijorare și 
amuzament, Alys își dădu seama că 
nu trebuia să-și facă griji pentru 
virtutea lui Meredith, ci pentru a ei 
însăși. 

După ce se ocupă de 
corespondenţă, lui Alys îi rămase 
suficient timp tocmai cât să se 
întoarcă acasă, să facă baie, să se 
schimbe pentru cină și să o caute pe 
Meredith ca să poarte o discuţie 
serioasă. Merry era așezată la măsuţa 
de toaletă și proba o coafură nouă. Se 
întoarse pe scaun și îi zâmbi poznașă 
lui Alys. 

— A ieșit foarte bine, nu-i așa? 


Băieţii vor fi încântați să-l cunoască 
pe domnul Davenport. 

Alys se așeză pe pat, oftând în 
sinea ei. Avea cu siguranţă o sarcină 
grea. 

— Merry, sunt foarte supărată de 
felul în care te-ai purtat astăzi. Nu 
numai că nu a fost agreabil ceea ce ai 
făcut, dar a fost chiar destul de 
periculos. Meredith, lasă părul în pace 
și uită-te la mine. Vorbesc serios. 

Când folosea tonul acela, Alys era 
ascultată întotdeauna. Merry se 
întoarse repede spre ea. 

— Reginald Davenport e foarte 
diferit de admiratorii tăi locali, care 
sunt tineri și timizi, o avertiză Alys. 
Dacă îi faci o invitaţie irezistibilă, e 
posibil să o accepte. 

— Doar flirtam, spuse Merry, 
privind-o sincer. El flirtează foarte 
drăguţ, deci mi s-a părut o șansă 
bună să exersez. Nu prea are cum să 
mă violeze, nu-i așa? 


Exasperata la culme, Alys spuse: 

— Violul nu e singurul pericol. 
Afacerile lui Davenport cu femeile 
sunt notorii. Chiar și un flirt cu el ţi-ar 
putea afecta reputaţia. Dacă devii o 
victimă a farmecului său poate fi 
chiar și mai rău. Dacă te îndrăgostești 
de el, îţi va frânge inima. Pot să fiu 
mai clară de-atât? 

Merry râse scurt. 

— Dumnezeule, Alys. N-am să mă 
îndrăgostesc de un bărbat suficient 
de bătrân cât să-mi fie tată. Nici 
măcar n-arată prea bine. 

Alys clipi surprinsă. Oare Meredith 
nu era afectată de virilitatea 
copleșitoare a lui Davenport? încercă 
să-și aducă aminte ce anume o 
atrăgea la bărbaţi când era de vârsta 
lui Merry și se hotărî că nici măcar la 
nouăsprezece ani nu ar fi rămas 
indiferentă la farmecul unui bărbat 
precum Reggie Davenport. Desigur, 
nu ar fi cedat în faţa unei asemenea 


atracţii animalice. Merry dădea 
dovadă de rațiune refuzând să îl 
găsească atrăgător. Doamne ajută să 
rămână la fel de înţeleaptă. Fixându- 
și protejata cu o privire serioasă, Alys 
spuse: 

— Mă crezi pe cuvânt că e mai bine 
să ai grijă în ceea ce îl privește pe 
Davenport? Am văzut mai multe ca 
tine și te rog să mă crezi, bărbatul 
acesta aduce probleme. 

Merry se ridică în picioare și se 
apropie ca să-și îmbrăţișeze cu 
afecțiune tutoarea. 

— Biata Lady Alys. Te chinuim prea 
mult, nu-i așa? Dacă nu e William 
care se furișează la grajduri, e Peter 
care încearcă să conducă o șaretă sau 
sunt hoardele de pretendenți care 
umblă după mine. Probabil îţi pare 
rău că te-ai angajat să ai grijă de noi. 

In vocea ei se citea încrederea 
provocatoare a unei persoane care se 
știa dorită, iar Alys schiță un zâmbet. 


— Recunosc că viaţa e uneori prea 
plină cu voi trei, dar, fără voi, ar fi 
tare pustie. 

Meredith zâmbi înţeleaptă, 
încântătoare, mai mult a părinte 
decât a copil. 

— Promit că n-o să fac nimic care să 
mă distrugă pentru totdeauna, dar nu 
cred că voi putea rezista tentaţiei de 
a flirta. Deși domnul Davenport nu e 
nici pe departe genul de bărbat de 
care m-aș putea îndrăgosti, mi s-a 
părut destul de drăguţ. 

Fascinată, Alys încercă să-și 
închipuie cum ar fi reacționat 
Davenport dacă ar fi știut că un 
diamant de prima mână îl considera 
„destul de drăguţ". Stăpânindu-și un 
zâmbet, întrebă: 

— De ce gen de bărbat te-ai putea 
îndrăgosti? N-am discutat niciodată 
despre asta. 

Merry se încruntă, privindu-se în 
oglindă. 


— Nu sunt foarte sigură, fiindcă 
încă nu l-am cunoscut, dar aș vrea să 
fie un bărbat grațios și fermecător. 
Destul de inteligent, dar nu un mare 
înțelept sau cărturar, fiindcă m-ar 
considera mult prea frivolă, mai spuse 
ea începând să-și fixeze cu dibăcie 
buclele. Desigur, trebuie să-mi placă 
aspectul lui fizic, dar ar fi mai bine să 
nu fie de o frumusețe uluitoare. Nu 
vreau un bărbat superficial. 

Alys se sprijini de marginea patului 
și își încrucișa braţele într-o manieră 
cu totul nepotrivită unei doamne. 

— Trebuie să fie bogat și nobil? 

— Ei bine, trebuie să aibă ceva 
avere, nu cred că mi-ar plăcea foarte 
mult sărăcia, spuse Merry fixând 
ultima buclă cu o agrafă. Un titlu 
nobiliar ar fi drăguţ, dar nu e esenţial, 
adăugă întorcându-se spre tutoarea 
ei, cu un zâmbet în ochii albaștri. 
Dacă aș întâlni un nobil, s-ar gândi cu 
siguranţă că îmi face o favoare 


enormă căsătorindu-se cu mine, o 
fată fără o avere prea mare și fără o 
origine nobilă. Aș prefera ca bărbatul 
să fie atât de topit după mine, încât 
să creadă că eu îi fac lui o favoare 
acceptându-l. 

— Ești o puștoaică tare afurisită, 
spuse Alys pe un ton admirativ. Nu 
era sigură dacă protejata ei era foarte 
lucidă sau pur și simplu era vorba 
despre șiretlicuri feminine. Din 
păcate, șiretlicurile nu făceau parte 
din zestrea lui Alys. Poate că, în 
schimb, i se dăduseră gropiţele 
nedorite. Presupun că vrei ca acest 
viitor soț să te ţină pe un piedestal? 

— Nu m-ar deranja unul mititel, 
spuse Merry privindu-și mâinile și 
îndoindu-și degetele, ca și cum și-ar fi 
analizat unghiile îngrijite. Când voi 
găsi bărbatul potrivit, mă voi asigura 
că nu îi pare rău că m-a ales. Să știi 
că intenţionez să fiu o soţie foarte 
bună, spuse ea încet, pe un ton 


complet serios. 

Alys înţelese și dădu din cap. De 
fapt, protejata ei își dorea siguranţă și 
confort. Merry își pierduse ambii 
părinţi și mama adoptivă înainte de 
cincisprezece ani, așa că ambițiile ei 
erau modeste, practice, nu aveau 
legătură cu pasiuni nebune sau cu 
grandoarea socială. Cu siguranţă o 
tânără așa de înţeleaptă nu avea cum 
să devină victima plăcerilor 
trecătoare ale farmecului spontan, 
fatal, al unui desfrânat. Ușurată de 
noile descoperiri, Alys se ridică în 
picioare. 

— Oaspetele nostru ar trebui să 
sosească cât de curând. Presupun că 
vei aștepta aici, ca să-ţi faci o intrare 
fulminantă? 

— Cu siguranţă, râse Merry. Un 
bărbat nou în regiune, iată o șansă ce 
nu trebuie irosită, chiar dacă e cam 
înaintat în vârstă. 

Deși știa că Meredith o necăjește, 


Alys dădu din cap neîncrezătoare, în 
timp ce cobora spre salon ca să își 
aștepte musafirul înaintat în vârstă! 
La cum arăta, Davenport călărea, se 
duela și cucerea femei mai bine decât 
orice bărbat din Dorsetshire. 

Spera doar ca el să nu simtă nevoia 
să demonstreze acest lucru. 


capitolul 7 


Reggie ridică mâna să bată la ușa 
reședinței administratorului, Rose 
Hall, apoi ezită. Acceptase invitaţia la 
cină deoarece crezuse că orice ar fi 
fost mai bine decât o altă seară 
singur la conac, dar acum nu mai era 
atât de sigur. Doi băieţi adolescenţi, o 
femeie fatală în devenire și o 
amazoană extraordinară, care îl 
dispreţuia constituiau o companie 
bizară pentru un bărbat care obișnuia 
să socializeze cu sportivi dedaţi 
alcoolului, la fel ca el. 


În fine, era prea târziu să mai dea 
înapoi. Luă ciocănelul și bătu cu 
putere. 

Camerista care îi răspunse avea o 
fizionomie tipică familiei Herald. 
Reggie deja începea să îi recunoască. 
Tânăra făcu o plecăciune și îl conduse 
în tăcere în salon. Casa nu era mare, 
nu avea decât patru sau cinci 
dormitoare, dar era confortabilă și 
bine întreţinută. Reggie vizitase 
regulat bucătăria când era copil. 
Administratorul tatălui său avea o 
bucătăreasă care pregătea niște tarte 
minunate, iar Reggie profitase de 
acest lucru cum ar fi făcut orice copil 
mic. 

Domnișoara Weston îl aștepta în 
salon și se ridică în picioare atunci 
când el intră. Înălţimea și demnitatea 
naturală o făceau să pară o regină, 
chiar și în rochia de culoare maro- 
închis, extrem de conservatoare. 
Pentru o clipă, Reggie se întrebă cum 


ar fi arătat în roșu aprins, cu părul 
lăsat pe umeri, nu prins într-un coc 
serios. În timp ce făcea o plecăciune, 
se hotări că ar fi fost chiar splendidă. 
Zâmbind, ea îi spuse: 

— M-am gândit că aţi dori câteva 
clipe de liniște înainte să ni se alăture 
și copiii. Aţi dori un sherry? 

Sherry nu prea era băutura lui 
preferată, dar, fiindcă era mai bine 
decât nimic, acceptă. În timp ce Alys 
turna două pahare, Reggie simţi o 
presiune insistentă pe picior. Se uită 
în jos și văzu o pisică foarte mare, 
foarte lăţoasă, încolăcindu-i-se 
sugestiv în jurul gleznelor. Cu un 
sunet scurt de dezgust, făcu un pas 
înapoi. Pisica îl urmă, aparent 
hotărâtă să-i devină cel mai bun 
prieten. Gazda se întoarse și văzu ce 
se întâmpla. 

— Îmi pare rău. Am crezut că Attila 
nu e prin zonă. Probabil se ascundea 
sub canapea. Îi întinse lui Reggie un 


pahar, apoi se aplecă să ridice 
animalul. Presupun că nu vă plac 
pisicile? 

Chiar și pe lângă o femeie înaltă ca 
Alys Weston, motanul părea foarte 
mare, ca un morman de blană albă cu 
dungi, cu mustăţi mari, răsucite, care 
încadrau o mină de dispreţ suprem. 

— Nu prea mult, recunoscu Reggie. 
Sunt lașe, egoiste și nestatornice. 

— Așa e, spuse Alys cu gravitate, și 
mai au o grămadă de alte calități 
deosebite. 

Pentru o clipă nu fu sigur că auzise 
bine. Nici unul dintre evenimentele 
zilei nu îl făcuse să creadă că printre 
formidabilele virtuţi ale 
administratorului se număra și simțul 
umorului. Dar pe obrazul ei drept 
păru că se schițează o gropiţă. 
Observase mai devreme că mai întâi 
apărea gropiţa de pe obrazul drept, 
iar apoi cea de pe cel stâng. 

— Poate că nu-mi plac pisicile 


fiindcă seamănă prea mult cu mine, 
spuse el zâmbind. 

Răzând, Alys se îndreptă spre ușă și 
scoase pisica din cameră, deși 
aceasta protesta. 

— Du-te în bucătărie, Attila. Trebuie 
să găsești acolo ceva interesant. 
Închizând ușa înainte ca motanul să 
se poată strecura înapoi, se întoarse 
spre musafir. Deci sunteţi laș, egoist 
și nestatornic? 

— Ah, fără îndoială, spuse el 
sorbind din sherry. Şi mai am o 
grămadă de alte calităţi deosebite. 

De data asta apărură ambele 
gropiţe, în timp ce Alys se așeza cu 
graţie pe unul dintre scaunele 
acoperite cu brocart. 

— Care sunt celelalte calităţi 
deosebite? Apoi făcu o pauză, 
devenind brusc serioasă. Imi pare 
rău, nu ar fi trebuit să întreb asta. 

— Fiindcă este o întrebare prea 
personală sau fiindcă îţi e teamă de 


ce aș putea considera eu o calitate 
deosebită? întrebă Reggie, așezându- 
se în faţa ei. 

— Al doilea motiv, desigur, spuse 
ea cu gingășie, apoi îi păru și mai rău 
că nu-și ţinuse gura. 

Lui Reggie i se făcu milă de 
stinghereala ei și spuse: 

— Fiindcă nu ești în timpul 
serviciului, nimic din ceea ce spui nu 
poate fi folosit împotriva ta. Totuși, 
trebuie să spun că prefer să mă 
insulți, în loc să te uiţi urât la mine. 

— Dumnezeule, spuse ea cu o 
tresărire vinovată, așa am făcut toată 
ziua? 

— Da, răspunse el scurt. 

— E din cauza sprâncenelor, să știți, 
spuse ea cu sinceritate. Chiar și când 
sunt într-o stare de spirit bună, 
oamenii cred că sunt gata să le dau în 
cap. 

— Și când ești într-o stare proastă? 

— Ah, atunci zboară în toate 


direcțiile. 

— Presupun că e o trăsătură utilă, 
având în vedere cu ce te ocupi, spuse 
el gânditor. Nu cred că a fost ușor să-i 
faci pe chiriașii și muncitorii din 
Strickland să îţi accepte autoritatea. 

— Au fost probleme, recunoscu 
Alys. Nu e o problemă simplă și nu e 
suficientă o victorie ca să câștigi 
războiul. Ar fi ascultat comenzile mai 
ușor dacă aș fi fost proprietarul, dar 
nu sunt de acord cu ideea ca 
administratorul să fie femeie. Totuși, 
au trecut patru ani și mă înțeleg 
acceptabil cu chiriașii. 

— Le pot înțelege sentimentele. Nici 
eu nu sunt de acord cu tine. O văzu 
tresărind și ridică mâna. Nu este 
nimic personal, dar te încurcă faptul 
că inițiala A din numele A.E. Weston 
nu vine de la Albert sau Angus, 
adăugă el studiind-o cu seriozitate. 
Dacă ţii la reputaţia ta, ar fi bine să îţi 
cauţi o altă ocupaţie. 


Alys îngheţă, iar mâna care ţinea 
paharul cu sherry se opri în aer. Apoi 
îl lăsă jos, palidă. 

— Mă concediaţi? 

— Nu, spuse el, simțindu-se la fel 
de vinovat ca și cum ar fi ridicat 
mâna asupra ei. Doar îţi dau un sfat 
bun. 

Relaxându-se treptat, Alys spuse cu 
răceală: 

— In acest caz, așa cum 
dumneavoastră preferaţi să vă 
preocupaţi singur pentru propria 
demnitate, vă rog să mă lăsaţi pe 
mine să mă preocup pentru reputaţia 
mea. 

— Atât timp cât lucrezi pentru mine, 
reputaţia ta va fi afectată de a mea, 
chiar dacă ai un comportament 
ireproșabil, rosti el sec. Când oamenii 
vor afla că am un administrator 
femeie, vor începe să șușotească și 
vor presupune că ești amanta mea, 
mai ales când vor descoperi că ești 


tânără și atrăgătoare. 

Alys se îmbujora de jenă și cobori 
privirea. Reginald se întrebă dacă era 
deranjată de posibilitatea să fie 
considerata amanta lui sau de 
complimentul pe care i-l făcuse. 
Bănuia că era vorba de a doua 
variantă. Orice sugestie referitoare la 
atractivitatea ei părea s-o zguduie cu 
totul. Ea își ridică privirea, serioasă. 

— Nu sunt o fecioară neprihănită 
care trebuie să fie întotdeauna mai 
presus de orice bănuială, iar oamenii 
din regiune mă cunosc bine. E greu 
de crezut că cei din zonă vor 
presupune că, dintr-odată, mi-am 
pierdut orice urmă de bun-simt. 

— Poate că nu te îngrijorează 
reputaţia ta, dar pe mine mă 
îngrijorează a mea, ripostă el. Chiar 
dacă nu mă crezi, intenţionez să mă 
port cum se cuvine. Strickland e 
acum casa mea. De fapt, întotdeauna 
a fost. Își studie paharul aproape gol, 


ca și cum l-ar fi fascinat picăturile de 
sherry. Nu am de gând să ofensez 
toată populaţia din Dorset. 

— Deci vă veţi păstra 
comportamentul scandalos pentru 
Londra? 

— Poate, ridică el din umeri. Sau 
poate o să renunţ complet la el. E 
destul de dificil să fii scandalos 
absolut tot timpul. 

Tonul lui Reggie nu era foarte 
serios, însă, în timp ce vorbea, își 
dădu seama că gândurile vagi din 
ultimele zile se materializaseră într-o 
hotărâre. Era vremea să-și creeze 
rădăcinile pe care le dorise 
întotdeauna, să nu-și mai umple 
timpul liber cu jocuri de noroc, 
băutură și femei. Pe scurt, era 
vremea să crească și să se 
maturizeze, înainte să fie prea târziu. 

Ridică privirea și văzu că Alys îl 
examina ca și cum ar fi înţeles că 
vorbele lui nu erau spuse într-o doară 


și se întreba ce însemna asta pentru 
ea. Și ochiul căprui, și cel gri-verzui 
erau strălucitori și atrăgători. Deși 
contrastul dintre ei era uluitor, i se 
potrivea de minune, în plus, avea cele 
mai lungi gene pe care le văzuse 
vreodată. Cine îi spusese Lady Alys o 
nimerise bine. Domnișoara Weston nu 
era deloc o femeie obișnuită. 

Deși onoarea îl obligase să îi dea 
acel avertisment, se bucura că ea nu 
manifesta vreo dorinţă să plece de la 
Strickland. Intr-adevăr, sexul ei 
reprezenta o complicaţie, dar îi 
admira competenţa și integritatea și îi 
plăceau ocazionalele ei replici acide și 
înțelepte. În plus, nu văzuse niciodată 
vreun administrator care să arate mai 
bine. 

Alys întrerupse tăcerea, spunând 
gânditoare: 

— Presupun că un caracter 
scandalos este plictisitor odată ce a 
devenit obișnuinţă. Respectabilitatea 


ar trebui să prezinte tot felul de 
provocări noi și interesante. 

— Cu siguranţă îmi va oferi 
farmecul noutăţii, spuse el zâmbind 
pe jumătate. Este, într-adevăr, păcat 
că lumea nu va avea plăcerea să mă 
condamne, dar există întotdeauna 
pușlamale tinere care încep să iște 
scandaluri noi. 

Alys înclină capul într-o parte, 
cântărindu-i vorbele. 

— Vreti să spuneţi că aţi devenit un 
desfrânat ca să faceți un serviciu 
societății? 

— Exact. Virtuţile au nevoie de vicii 
ca să iasă în evidenţă, spuse el 
zâmbind viclean, întrebându-se dacă 
era în stare să o scoată din sărite. Era 
foarte atrăgătoare când uita de 
demnitate. Binele și răul se 
condiționează reciproc. Chiar și 
Dumnezeu are nevoie de Lucifer mai 
mult decât de cetele de îngeri bine 
intenţionaţi, care nu zboară niciodată 


strâmb. 

Alys privi în gol cu ochii mari, mai 
degrabă neclintită decât șocată. 

— Nu sunt sigură dacă asta e erezie 
sau filosofie. 

— Care e diferenţa? Erezia e doar o 
filosofie neaprobată de biserică, rosti 
el provocator, gândindu-se că 
domnișoara Weston era mult mai 
liberală în gândire decât i se păruse la 
prima vedere. 

Înainte să se încurce și mai mult în 
itele teologiei, ușa se deschise și 
Meredith intră plutind în cameră. 
Reggie se ridică. Fata era cu adevărat 
încântătoare, inclusiv prin faptul că 
nu dădea impresia că și-ar fi luat 
frumuseţea prea în serios. Se înclină 
deasupra mâinii ei, întrebându-se ce 
ar fi crezut Julian Markham despre ea. 
Trebuia să-și roage tânărul prieten să- 
i facă o vizită. 

Lady Alys îi oferi lui Meredith un 
pahar de sherry și îl umplu din nou pe 


al lui Reggie, și schimbară amabilităţi 
câteva minute, până ce intrară cei doi 
băieți Spenser, îmbrăcaţi în cele mai 
bune haine și mânaţi de curiozitate. 
Reggie se ridică să îi întâmpine. 
Emoţia care se citea pe fețele lor 
îngrijite îi aminti cât de liniștită era 
viața la ţară și cât de rar soseau 
oameni noi, care să stârnească 
interesul. Dacă intenţiona într-adevăr 
să se stabilească la Strickland, 
schimbarea faţă de varietatea 
necontenită pe care i-o oferea Londra 
ar fi fost radicală. Totuși, trecuse prea 
mult timp de când varietatea era 
singurul motiv ca acel stil de viaţă să 
i se pară agreabil. 

Peter era un adolescent atrăgător, 
al cărui păr șaten contrasta cu cel 
blond al fraţilor săi. Purta o cămașă 
cu guler înalt și apretat, iar eșarfa de 
la gât îi era aranjată în pliuri 
complicate, sugerând aspirații de 
dandy. În ochii săi de un albastru- 


cenușiu se citeau umor și inteligenţă. 
Strângându-i mâna lui Reggie, spuse 
politicos: 

— E o plăcere să vă cunosc, 
domnule Davenport. Am auzit foarte 
multe despre dumneavoastră. 

În timp ce Reggie se întreba ce 
însemna asta, William, efervescent la 
cei șapte ani ai săi, sări peste 
formalităţi și spuse entuziast: 

— Armăsarul dumneavoastră e un 
exemplar superb, domnule. 

— Bucefal este cel mai bun cal pe 
care l-am avut vreodată, aprobă 
Reggie. Are viteză, stil și o forţă 
nemaiîntâlnită. Strânse cu putere 
mâna mică a lui William, care nu era 
la fel de curată ca faţa lui rotundă. 
Are o dispoziţie periculoasă, totuși. Ar 
fi bine să păstrezi distanţa dacă eu nu 
sunt prin preajmă. l-a rupt mâna unui 
admirator care s-a apropiat prea mult 
și numai pe mine mă lasă să îl 
călăresc. 


Licărul din ochii lui William l-ar fi 
făcut pe Reggie să fie suspicios dacă 
ar fi fost mai obișnuit cu copiii. Totuși, 
camerista intră să anunţe că se 
servea cina, iar conversaţia fu uitată 
de îndată ce grupul se deplasă către 
sufragerie. 

Cina nu semănă cu nici o altă masă 
la care participase Reggie, însă nu fu 
lipsită de amuzament Toată lumea, 
inclusiv micul William, putea participa 
la conversaţie. Se discută despre 
evenimente locale, literatură și 
despre progresul băieţilor la 
învățătură. Deși Lady Alys îl 
avertizase că o masă în familie ar 
putea fi plicticoasă pentru un burlac, 
tinerii Spenser erau o companie 
excelentă. 

Reggie savură mâncarea simplă, 
dar bine pregătită, și observă 
dinamica familiei. Era, într-adevăr, 
vorba despre o familie, chiar dacă nu 
erau rude de sânge. Alys era centrul 


în jurul căruia gravitau cei trei tineri: 
ghida cu blândeţe și umor 
conversaţia, îi urmărea manierele lui 
William, asculta foarte atentă atunci 
când vorbea unul dintre protejaţii ei. 
Copiii chiar avuseseră mare noroc, iar 
respectul lui Reggie pentru 
administratorul său crescu și mai 
mult. 

Cina decursese atât de bine încât 
Peter își depăși timiditatea iniţială 
suficient pentru a-l întreba pe Reggie: 

— E adevărat că odată aţi pus pariu 
pe o mie de guinee că puteaţi 
parcurge două sute cincizeci de 
kilometri în cincisprezece ore și că 
veți împușca patruzeci de perechi de 
cocoși de munte la mijlocul drumului? 

Uluit Reggie spuse: 

— Dumnezeule, povestea asta a 
ajuns până în sud? Asta s-a întâmplat 
în Scoţia, în urmă cu mulţi ani. 

— Deci chiar aţi făcut asta? repetă 
Peter strălucind de încântare. 


— A fost unul dintre cele mai 
ciudate pariuri pe care le-am făcut, 
dar n-a fost chiar atât de nebunesc, 
recunoscu Reggie. De fapt, am avut la 
dispoziţie douăzeci și patru de ore, ca 
să mă pot descurca dacă îmi dădeau 
de furcă păsările. 

Nemulțumit de deznodământ, Peter 
continuă foarte repede: 

— Și aţi câștigat o cursă cu trăsura 
la miezul nopţii până la Brighton? 

— Era miezul nopţii când am plecat. 
Am ajuns la Brighton pe la patru 
dimineața, răspunse Reggie căzând 
pe gânduri. 

_ Abia acum urma ce era mai rău. 
Imbătat de succesul iniţial, Peter 
spuse: 

— Și chiar v-aţi pariat amanta la o 
cursă de cai, împotriva jocheului 
campion, și aţi câștigat? 

Aruncând o privire către ceilalţi 
comeseni, Reggie răspunse liniștit: 

— Nu e nici timpul, nici locul să 


discutăm despre tinereţea mea 
irosită. 

Peter nu se supără din cauza 
reproșului. Mai degrabă se extazie, 
crezând că Reggie sugera că această 
discuţie era una potrivită bărbaţii or, 
de care ar fi trebuit protejaţi copiii și 
femeile. Alys își ridică ușor 
sprâncenele, amuzată. Amintindu-și 
cât de fragilă era mândria unui 
adolescent, Reggie se încruntă către 
ea, interzicându-i orice comentariu. 

Schițând un zâmbet, ea se ridică și 
sugeră că era timpul ca William să se 
ducă la culcare. După o scurtă 
discuție în contradictoriu, pe care ea 
o câștigă, William se retrase, iar 
ceilalţi se întoarseră în salon. Reggie 
se gândi melancolic la deliciul 
băuturilor nocturne, dar nu era prea 
potrivit să rămână la masă ca să bea 
singur. 

Deși intenționase să se întoarcă 
acasă destul de repede după 


încheierea cinei, zăbovi destul de 
mult. Nu mai observase de mult timp 
interacţiunile dintr-o familie fericită și 
constată că îi plăcea. Cu frumuseţea, 
inteligenţa și bunătatea ei deosebită, 
Meredith ar fi fost o senzație la 
Londra. Păcat că nu era de origine 
nobilă. Dacă ar fi fost lansată cum se 
cuvenea, ar fi avut la picioare toți 
bărbaţii din Londra. 

Peter reprezenta cu siguranţă o altă 
sursă de preocupări pentru tutoarea 
lui. Era aproape adult, nesigur pe el 
însuși, în căutarea unui erou pe care 
să îl venereze. Era absolut fascinat de 
trecutul tumultuos al oaspetelui lor și 
puse întrebări curioase în legătură cu 
mai multe episoade pe care însuși 
Reggie aproape că le uitase. 
Dumnezeu știa de unde aflase de ele. 

Interogatoriul admirativ era fără 
doar și poate incomod, dar Reggie, a 
cărui capacitate de a tăia macaroana 
cuiva era legendară, nu se simţi în 


stare să-l dezamăgească pe băiat. 
Stia prea bine ce însemna să nu ai 
tată. 

Pentru prima dată în mulţi ani, se 
întrebă cum ar fi fost să aibă copii. 

Merry tocmai încheia o sonată la 
pian, când în salon intră camerista, 
însoțită de un domn înalt și solid, fără 
îndoială un reprezentant al clerului. 
Alys își stăpâni o exclamaţie de 
neplăcere. Ar fi trebuit să-și dea 
seama că n-aveau să scape de Junius 
Harper. Apărea la Rose Hall aproape 
la fel de des ca la vicariat. Junius era 
un bărbat merituos, inteligent și 
educat, cu adevărat interesat de 
soarta membrilor parohiei sale. 
Fusese un aliat neprețuit pentru Alys 
în majoritatea reformelor pe care le 
pusese în aplicare. Totuși, uneori 
putea fi din cale-afară de arogant și 
moralist. 

Ridicându-se, Alys spuse: 

— Bună seara, Junius. Îmi închipui 


că încă nu l-ai cunoscut pe Reginald 
Davenport, noul proprietar al fermei 
Strickland. Domnule Davenport, 
permiteţi-mi să vi-l prezint pe 
reverendul Junius Harper, pastor 
principal al parohiei din zonă de 
aproape patru ani. 

Deși nu avea decât puţin peste 
treizeci de ani, vicarul se comporta cu 
o demnitate studiată care îl făcea să 
pară mai în vârstă, însă care ar fi fost 
foarte potrivită dacă avea să devină 
episcop. Făcu o plecăciune în faţa lui 
Alys și a lui Meredith și îl salută pe 
Peter, după care se întoarse spre nou- 
venit. Davenport se ridicase și Îi 
întinsese mâna. 

Junius nu îi răspunse la gest și 
spuse ca și cum ar fi avut o 
premoniţie: 

— Sper că nu sunteţi acel Reginald 
Davenport? 

— Probabil că eu sunt. Nu știu să 
mai existe alţii, spuse angajatorul lui 


Alys pe un ton agreabil, cu mâna încă 
întinsă. 

Cu chipul rotund schimonosit de 
repulsie, vicarul rosti cu răceală: 

— Am auzit de dumneavoastră, 
domnule, iar asemenea oameni nu au 
ce căuta la Strickland. 

Davenport lăsă încet mâna în jos și 
trăsăturile i se înăspriră. Bărbatul 
liniștit, amabil, care îi privise cu 
indulgență pe tinerii Spenser, dispăru 
pe dată. Zâmbetul i se transformă 
într-un rânjet versat, iar trupul i se 
mișcă imperceptibil și ajunse pe 
vârfurile picioarelor, în poziţie de 
luptă. 

— Propuneţi să fiu dat afară de pe 
propria mea moșie? 

— De-aș putea face asta! Junius 
respiră adânc, cu un licăr în ochii 
căprui, iar silueta îmbrăcată în negru 
se încorda ca un porumbel la atac. 
Din păcate, în legile engleze nu se 
ține cont de morală. Totuși, pot spune 


fără teama de a greși că oamenii 
cumsecade din Dorset nu vă vor 
tolera duelurile, desfrâurile și 
dezmăţurile. Nu aveţi ce căuta aici, 
domnule, veți fi un paria. Intoarceţi- 
vă la Londra imediat și lăsaţi sufletele 
bune din Strickland în paza 
domnișoarei Weston și a mea. 

— Te rog să nu mă implici în asta, 
Junius, spuse Alys alarmată, 
îngrijorată ca noul ei angajator să nu 
creadă cumva că împărtășea opiniile 
intolerante ale vicarului. 

— Dacă sunteţi de părere că 
sufletele bune din regiune vor osândi 
un om care are avere, bani și 
influenţă, știți cam puţine despre 
lume, domnule Harper, spuse 
Davenport cu o sclipire de cinism în 
ochii albaștri. 

— Când se va afla totul despre 
comportamentul dumneavoastră 
licențios, ripostă vicarul încruntându- 
se, nici banii și nici averea nu vă vor 


ajunge ca să cumpăraţi bunăvoința 
celor din jur. 

— Sunteţi bine informat în legătură 
cu comportamentul meu licenţios, 
atacă Davenport. Probabil petreceţi 
multă vreme în faţa ziarelor de 
scandal. Nu prea cred că e o lectură 
potrivită pentru un om al Domnului. 

Vicarul se crispa la provocarea 
vădită din tonul lui Davenport, iar 
Alys tresări, întrebându-se dacă cei 
doi aveau să se ia la bătaie în salonul 
ei. Când Junius vorbi din nou, în vocea 
lui mieroasă mocnea furia: 

— Am rude influente, domnule, la 
nivelurile cele mai de vază ale 
societăţii. Pentru ele, numele 
dumneavoastră este sinonim cu orice 
fel de comportament josnic. Amantele 
dumneavoastră, jocurile de noroc... 

Davenport îl întrerupse, aparent 
uluit: 

— Vă ieșiţi din fire, domule vicar. Nu 
uitaţi că sunt doamne de faţă. 


Într-adevăr, Meredith şi Peter 
priveau fascinaţi de la locurile lor. 
Junius se înroși dându-și seama că nu 
se comportase cum se cuvenea, iar 
Alys își privi protejaţii și spuse, pe un 
ton care nu accepta refuz: 

— Amândoi afară, acum! 

Copiii se îndepărtară fără chef, 
probabil intenţionând să asculte la 
ușă. Alys ridică din umeri, simțind că 
își făcuse datoria. Nu-și putea lăsa 
oaspeţii singuri, știind că prezenta ei 
diminua posibilitatea unor manifestări 
violente. In plus, nu voia să rateze 
finalul confruntării. Duelul verbal 
dintre un sfânt și un păcătos era, într- 
un fel morbid, la fel de fascinant ca 
un accident de circulaţie. Ridicând 
vocea, întrebă: 

— Doriţi să serviţi un pahar de vin? 

Fără să aștepte răspunsul, turnă trei 
pahare generoase și întinse câte unul 
fiecărui combatant. Pentru o clipă se 
gândi să intervină între cei doi 


bărbaţi, dar apoi își dădu seama că 
era mai potrivit să îi lase să se 
descurce singuri. Nu avea de gând să 
iasă șifonată din confruntarea lor, așa 
că se așeză pe un scaun și sorbi din 
pahar. Davenport sorbi și el din 
băutură. Pe măsură ce el se relaxa, 
oponentul său devenea din ce în ce 
mai agitat 

— Poate că ar trebui să îmi spuneți 
care sunt comportamentele josnice, 
domnule Harper, să nu îmi scape 
vreunul, spuse el pe un ton jovial. Nu 
aș vrea să îmi stric palmaresul de vicii 
din ignoranță sau din lipsă de 
imaginaţie. 

— Vă bateti joc de mine, aruncă 
Junius, dar nu vă puteţi bate joc și de 
Dumnezeu. Nu vă bântuie somnul 
chipurile celor trei bărbaţi pe care i- 
ați omorât în duel? 

Davenport își înclină capul gânditor. 

— Cu siguranţă nu sunt numai trei. 
Să mă gândesc o clipă... Păru că se 


gândește, apoi spuse, ca și cum ar fi 
făcut o descoperire: Ah, cred că nu aţi 
aflat despre cel din Paris de anul 
trecut. Trebuie să vă informați mai 
bine, domnule Harper. Să știți că noi, 
desfrânaţii, nu ne culcăm pe-o 
ureche. Pentru răutate este nevoie de 
eforturi constante. 

Alys aproape se înecă încercând să 
nu râdă. Davenport era întruchiparea 
calmului și a raţiunii, în timp ce 
autointitulatul gardian al moralității 
publice părea gata să aibă un atac de 
apoplexie. 

— Ar fi trebuit să fiţi condamnat 
pentru duel, după cum aţi merita! 
scrâșni zgomotos Junius Harper. 

— E greu să condamni pe cineva 
pentru asta, când și miniștrii se 
duelează, explică Davenport. In plus, 
n-am omorât niciodată pe cineva care 
nu merita. 

Neputând găsi un răspuns potrivit, 
vicarul abandonă duelurile și trecu la 


alt subiect. 

— Se spune că aveţi un bordel în 
Londra. 

Arcuindu-și sprâncenele negre, a 
surpriză, Davenport spuse: 

— Sunteţi bine informat, domnule 
vicar. Totuși, este doar o proprietate 
parțială. Sunt doar partener pasiv, aș 
putea spune, adăugă el zâmbind 
maliţios. 

Junius scoase o exclamaţie la auzul 
jocului de cuvinte, apoi răspunse 
furios: 

— Să nu credeţi că puteți răpi fete 
inocente pentru a satisface nevoile 
infame ale casei de toleranţă pe care 
o conduceţi. Să nu credeţi că le puteți 
viola, astfel încât să trebuiască să 
fugă de acasă din cauza rușinii. 

— Aveţi cu siguranţă o părere 
groaznică despre mine, spuse 
Davenport bând jumătate din paharul 
de vin. Avea în continuare un ton 
normal, dar felul în care ţinea piciorul 


paharului arăta că începea să își 
piardă răbdarea. Nu-mi amintesc să fi 
violat vreodată pe cineva. Sunt sigur 
că mi-aș aminti așa ceva, doar dacă 
nu aș fi fost prea beat, caz în care n- 
aș fi putut comite un viol. 

— Vei arde în iad pentru eternitate, 
Davenport, latră vicarul. Asta nu 
înseamnă nimic pentru tine? 

— Am avut întotdeauna dubii în 
ceea ce privește raiul și iadul, spuse 
Davenport agreabil. Totuși, în cazul în 
care există, mi-ar fi mai bine la foc, 
fiindcă acolo vor fi toţi prietenii mei. E 
posibil să fie o schimbare chiar 
plăcută, după o viaţă întreagă de 
răcoare englezească. 

— Ești sub orice critică! exclamă 
Junius, cutremurându-se de mânie. Te 
dispreţuiesc, la fel și depravarea, 
minciunile, înșelăciunile tale. Te... 

Restul diatribei se pierdu pentru 
totdeauna. Mâna dreaptă a lui 
Davenport ţâșni și se încolăci în jurul 


gâtului lui Junius. Degetele puternice 
se fixară pe ceafă, iar degetul mare îi 
apăsa traheea cu o presiune atent 
calculată. 

Vicarul se chinuia să respire, prea 
șocat ca să riposteze și atunci privirea 
rece și aspră a lui Davenport o fixă pe 
cea a adversarului său. Apoi rosti cu o 
voce la fel de sumbră: 

— Nu înșel. Și nici nu mint. lar până 
acum, în toată cariera mea 
însângerată, n-am omorât vreun 
vicar. Totuși, dacă mă mai calomniezi, 
voi fi tentat să fac o excepţie. Ai 
înțeles? 

Probabil că reacţia îngrozită a lui 
Junius fu satisfăcătoare, fiindcă 
Davenport îi dădu drumul, dezgustat. 
După ce își termină vinul, se întoarse 
către Alys și spuse politicos, ca și cum 
în urmă cu câteva clipe nu s-ar fi luat 
la bătaie cu nimeni: 

__— A sosit momentul să mă retrag. 
Iti mulțumesc pentru o seară 


extraordinar de plăcută. Dacă nu este 
nici o problemă, aș vrea să ne vedem 
în biroul dumitale mâi-ne-dimineaţă la 
nouă. 

Ea încuviinţă din cap, iar el puse jos 
paharul gol și făcu două plecăciuni, 
prima, cu o atitudine vădit 
batjocoritoare, în faţa vicarului, iar 
cea de-a doua, mai adâncă, în fața lui 
Alys. În timp ce se ridica, privirea sa 
luminoasă o întâlni pentru o clipă pe 
a ei, dar Alys nu îi putu interpreta 
expresia distantă. Oare mânia pe care 
i-o provocase Junius avea să se 
răsfrângă asupra ei? Spera că nu. 

Davenport făcu stânga-mprejur și 
plecă, sub privirea stupefiată a 
vicarului. Inspirată, ca de obicei, Alys 
se ridică și turnă încă un rând de_ 
băuturi, de data aceasta brandy. li 
oferi un pahar musafirului și îi arătă 
un scaun. O gură de brandy îl învioră 
pe Junius, care ridică privirea către 
gazda sa. 


— Ce tupeu! Să vorbească așa cu 
un om al lui Dumnezeu, să mă 
amenințe cu violenţa fizică... 

Clătină din cap și mai luă o gură de 
brandy. Alys se hotărî că oaspetele ei 
avea să supravieţuiască acestei 
experienţe și se așeză lângă el. 

— Adevărul e că l-ai provocat, 
Junius, spuse ea sincer. S-a purtat ca 
un adevărat domn până ce ai început 
să îl insulți. 

— La naiba, desfrânatul acela nu e 
domn! Cum să permiţi unui asemenea 
om să se afle sub același acoperiș cu 
domnișoara Spenser... Se întrerupse, 
apoi continuă, mai calm: lartă-mă, nu 
ar trebui să te învinovăţesc. O femeie 
respectabilă, cu frica lui Dumnezeu, 
nu are de unde să-i cunoască 
reputația josnică. 

— Nu sunt o inocentă ruptă de 
lume, Junius, spuse ea sec. Știu destul 
de bine ce se spune despre domnul 
Davenport. Totuși, este angajatorul 


meu și trebuie să lucrăm împreună. În 
plus, adăugă ea, pe un ton pios, nu 
uita că Biblia spune „Nu judeca și nu 
vei fi judecat". Are vreunul dintre noi 
dreptul să arunce primul piatra? Eu, 
cu siguranţă, nu am acest drept. 

Chiar dacă amesteca citatele, 
cuvintele ei avură efectul scontat. 
Vicarul făcu o pauză, uimit, apoi 
spuse șovăielnic: 

— Ce spirit nobil ai, Alys, și cât de 
miloasă ești. Din nou, ai dreptate, iar 
eu am greșit amarnic. Cu toţii suntem 
păcătoşi în faţa Domnului. Junius se 
gândi pentru o clipă la propriile 
păcate, însă umilinţa se evaporă ca 
prin farmec. Dar chiar și Domnul ar 
recunoaște că unii sunt mai păcătoși 
ca alţii, iar Davenport face parte din 
categoria cea mai rea. 

— Poate că intenţionează să revină 
pe drumul cel bun, spuse Alys 
serioasă. In acest caz, ca buni 
creștini, avem datoria să-l sprijinim. 


Junius pufni neîncrezător și își privi 
paharul cu brandy. Dacă William s-ar 
fi purtat astfel, Alys l-ar fi mustrat, 
însă nu-și permitea să procedeze așa 
și cu vicarul. Işi aminti cât de mult o 
ajutase la organizarea școlii, cum 
folosise fondul pentru săraci al 
bisericii pentru cei care chiar aveau 
nevoie de el, nu pentru a-și umple 
propriile buzunare. Își aminti de toate 
ocaziile în care ajutase ca Strickland 
să devină o comunitate înfloritoare. 
Când sosise prima dată în parohie, 
aflase cu stupoare că o femeie era 
persoana cea mai importantă din 
regiune și era un merit important 
faptul că reușise să depășească 
dezaprobarea iniţială și s-o accepte 
ca pe un egal. 

In pofida egocentrismului său 
ocazional, întotdeauna lucraseră bine 
împreună. Atât de bine încât, uneori, 
el sugerase un parteneriat mai 
apropiat. Alys ignorase întotdeauna 


astfel de sugestii. În afară de faptul 
că nu își putea închipui cum ar fi fost 
să-și petreacă restul vieţii alături de 
un om de o corectitudine ireproșabilă, 
știa că Junius avea o părere foarte 
eronată despre caracterul ei adevărat 
și că nu ar fi fost de acord cu 
persoana care era ea în realitate. 

In plus, deși aspiraţiile măreţe ale 
lui Junius îi spuneau că Alys ar fi fost 
o parteneră potrivită pentru un om al 
bisericii, ochii lui o urmăreau cu 
înfrigurare pe tânăra, blonda, frivola 
Meredith, de fiecare dată când sosea 
la Rose Hall. La fel ca în cazul multor 
altor bărbaţi, raţiunea și instinctele 
vicarului nu coincideau. Alys îi dăruise 
o dată, de Crăciun, o copie a scrierilor 
Sfântului Augustin, însă el nu 
înțelesese gluma. 

Junius întrerupse tăcerea 
îndelungată și spuse, pe un ton grav: 
— Unul dintre bărbaţii pe care i-a 
omorât în duel a fost soțul unei femei 


care fugise cu Davenport. L-a omorât 
pe bărbat, apoi a refuzat să se 
însoare cu amanta lui, deși ea era 
însărcinată. 

Alys respiră adânc, șocată, deși se 
străduia să se stăpânească. 

— Îi purta copilul, el i-a împușcat 
soţul și apoi n-a vrut să se 
căsătorească cu ea? repetă ea, 
neîncrezătoare. 

Vicarul încuviinţă din cap, bucuros 
că zdruncinase toleranța lui Alys. 

— Acesta e domnul pe care îl aperi. 
Femeia respectivă a fost distrusă, 
desigur. Davenport a fost exclus din 
lumea bună, dar răutatea lui nu a fost 
pedepsită cu adevărat. 

Alys învățase de multă vreme că în 
orice poveste trebuie ascultate 
ambele părți, dar îi era greu să-și 
închipuie un motiv care să justifice 
asprimea angajatorului ei în acest 
caz. Întrebându-se de ce o interesa 
atât de mult să aibă o părere bună 


despre el, spuse cu blândetțe: 

— Cred că domnul Davenport 
dorește să se stabilească aici, Junius. 
Nu ar fi mai bine să sperăm la cee 
mai bine pentru el, în loc să 
presupunem ce e mai rău? 

Junius dădu din cap posomorât 

— Din nou, ești foarte înţeleaptă. 
Avem obligația, faţă de sufletele bune 
din parohie, să facem tot posibilul 
pentru a ameliora influenţa acestui 
libertin. 

Gândindu-se la conflict, nu la 
reconciliere, Junius nu înțelese sensul 
cuvintelor ei. Alys își dorea, iritată, ca 
Junius să nu mai vorbească despre 
„Sufletele bune", fiindcă persoanele 
respective erau vii, aveau părerile 
proprii și își puteau formula propriile 
concluzii. Chiar dacă un vicar trebuia 
să fie ca un păstor, locuitorii moșiei 
Strickland nu aveau de ce să se 
comporte ca niște oi. Totuși, nu era un 
moment potrivit să îl ia la rost, așa că 


încercă să îi ostoiască demnitatea 
rănită. 

Spera, în secret, ca noul ei 
angajator să nu se schimbe prea 
mult. Indiferent de trecutul lui josnic, 
îi plăcea de el așa cum era. Deși 
comportamentul lui faţă de vicar 
fusese complet nelalocul lui, nu putea 
nega faptul că fusese și foarte, foarte 
amuzant. Dacă Alys ar fi fost o 
persoană bună, așa cum o considera 
Junius, nu ar fi găsit nimic de râs în 
confruntarea aceea. 

Peste câteva minute, Junius Harper 
se retrase. După ce încuie casa și se 
asigură că Peter și Meredith se 
duseseră în camerele lor, Alys se 
hotări să se culce și ea devreme. 
Primăvara era sezonul cel mai 
aglomerat al anului, iar a doua zi 
începea semănatul cartofilor, una 
dintre cele mai importante culturi de 
pe moșie. 

Insă somnul o ocoli și se foi pe o 


parte și pe alta în patul mare, 
răvășind păturile, cu privirea aţintită 
la lună. Era o ironie a sorții faptul că 
ea, Alys Weston, care era prea înaltă 
și impunătoare ca să atragă vreun 
pretendent serios, adora bărbaţii. Îi 
plăcea să stea de vorbă cu ei, îi 
plăcea să vadă în ce fel gândurile și 
personalităţile lor difereau de cele ale 
femeilor. Îi plăcea să îi urmărească și 
admira în secret trupurile puternice 
ale muncitorilor care lucrau pentru 
ea. 

Uneori, ca în noaptea aceasta, nu 
putea să se odihnească și o chinuiau 
vise fierbinţi, crâncene. Oare cum s-ar 
fi simţit în braţele unui bărbat, 
oferindu-i-se fără ezitare, ca un 
animal sălbatic? Dacă Junius Harper i- 
ar fi aflat dorinţele secrete, ar fi fost 
șocat de nerușinarea unei femei atât 
de respectabile. 

Adevărul era că, deși pretindea 
acest lucru, nu era o femeie 


respectabilă. Oricât de stupide și de 
nesatisfăcute i-ar fi fost dorinţele, nu 
le putea nega existenţa. Dacă s-ar fi 
născut cu jumătate din frumusețea lui 
Meredith, ar fi putut deveni o femeie 
a plăcerilor. 

Nu, nu o femeie a plăcerilor. Era o 
femeie romantică, de un romantism 
mai jenant decât dorinţele 
necuviincioase. Dorinţa ei cea mai 
adâncă, cea mai ascunsă, era aceea 
să aibă o dragoste adevărată, un 
bărbat care să o adore și să o 
prețuiască numai pe ea. In schimb, 
avea să-i ofere inima, mintea, sufletul 
și trupul ei. O, da, mai ales trupul. 

Era umilitor să recunoască faptul că 
era la fel de prostuță ca elevele care 
citeau romane de genul celor pe care 
Junius le condamna, însă Alys refuza 
să se mintă singură. Dacă nu ar fi fost 
o romantică incurabilă, respingerea 
lui Randolph nu ar fi durut-o atât de 
tare. Nu ar fi fost niciodată atât de 


distrusă încât să renunţe, voit, la 
moștenirea ce i se cuvenea. 

Totuși, fusese romantică și 
vulnerabilă, fugise de tot ceea ce 
cunoscuse vreodată. De doisprezece 
ani își îngropase pasiunile în spatele 
unei aparente cuviincioase. Era 
suficient de rău faptul că se simţea, în 
fond, o femeie a plăcerilor, ca să-și 
permită să pară libertină. Fără 
îndoială, majoritatea oamenilor ar fi 
găsit foarte amuzant faptul că o iapă 
ca ea tânjea după atenţia bărbaţilor 
la fel ca o femeie frumoasă. 

Își reaminti că era normal ca, la 
momentul respectiv, fanteziile ei să 
se învârtă doar în jurul lui Reginald 
Davenport. Din punct de vedere fizic, 
era bărbatul cel mai atrăgător pe care 
îl întâlnise vreodată, iar trupul lui 
zvelt și puternic emana autoritate 
sexuală. Tenul măsliniu îi dădea un 
aer ușor exotic, a ţigan sau a pirat, și 
era fascinată de ochii lui albaștri, care 


puteau exprima deopotrivă și 
provocări calde, și batjocură 
nemiloasă. 

La naiba, trebuia să nu se mai 
gândească la asta! Dezgustată de ea 
însăși, Alys încercă să-și șteargă din 
minte imaginea prea vie alui 
Davenport. Probabil că, pe măsură ce 
urma să se obișnuiască cu 
masculinitatea lui intensă, reacțiile ei 
aveau să se tempereze. Spera că așa 
va fi, fiindcă și fanteziile legate de el 
erau oarecum periculoase. Poate 
urma să înceapă să simtă că ea și 
noul angajator aveau vreun sentiment 
comun, când, de fapt, el era un străin, 
un om care omorâse alți oameni, un 
desfrânat imprevizibil. Ar fi trebuit să 
fie recunoscătoare că, pentru 
Davenport, ea era doar o angajată, 
puţin mai importantă decât o 
servitoare. El nu părea să 
conștientizeze faptul că era femeie. 

Gândul, în loc să o liniștească, mai 


rău o mâhni. 

Se întoarse pe burtă, simțind 
ușoara asprime a cearșafurilor pe 
picioarele goale, în timp ce cămașa 
de noapte i se ridică pe coapse. Într- 
un impuls de frustrare, izbi cu pumnul 
în pernă. Nu era drept. La naiba, nu 
era drept! Voia să-și strige furia în 
gura mare, dar nu era sigură nici 
măcar ce anume blestema. 

După vreo cinci, șase pumni, mânia 
începu să dispară, făcând loc 
deprimării și resemnării. Era mai 
norocoasă decât mulți oameni. Deși 
dăduse cu piciorul averii și clasei 
sociale, ducea o viaţă confortabilă și 
avea un serviciu de care se achita cu 
succes. Avea parte de respectul celor 
care o înconjurau și de dragostea 
celor trei adolescenţi pe care îi 
îngrijea. Intr-adevăr, aceștia îi ofereau 
mult mai mult decât le oferise ea lor. 
După cât de binecuvântată fusese, nu 
avea de ce să blesteme fiindcă 


Dumnezeu nu o considerase demnă 
de un bărbat. 

Oftând, Alys se întoarse pe o parte 
și strânse în braţe o pernă, ca și cum 
așa ar fi uitat de durerea surdă ce o 
măcina pe dinăuntru. Perna nu prea 
semăna a trup de bărbat, dar era cea 
mai bună soluţie pe care o avea. 


capitolul 8 


Reggie părăsi Rose Hali prost 
dispus. Deși întotdeauna îi făcuse 
plăcere să se ia la hartă, acum era, în 
mod surprinzător, enervat de ceea ce 
se întâmplase. Cu toată reputaţia lui 
josnică, nu ar fi provocat niciodată o 
asemenea situaţie jenantă în public, 
în faţa unor femei și a unor 
adolescenţi. Era nevoie de o persoană 
respectabilă precum Junius Harper 
pentru un asemenea comportament 
scandalos. 

Nu se simţi mai bine atunci când 


văzu că singura băutură pe care o 
găsi în dulapul de la Strickland era o 
sticlă de sherry. Nu se omora după 
sherry. Mai mult, cantitatea nu era 
nici pe departe suficientă pentru a-l 
face să uite de confruntarea cu 
vicarul. Înjurând, își spuse că trebuia 
s-o întrebe pe doamna Herald ce se 
întâmplase cu comanda mare de 
vinuri și de băuturi spirtoase pe care 
i-o dăduse. 

Termină repede sticla. Se gândi să 
se ducă la o cârciumă, dar era târziu, 
iar tavernele de la ţară nu erau 
deschise toată noaptea, la fel ca 
localurile din Londra. Oricât ar fi vrut 
să bea ceva, nu prea i-ar fi convenit 
să bată câmpiile din Dorset, căutând 
o cârciumă deschisă. Pe la trei 
dimineaţa se foia în pat, încă nervos, 
neputând să doarmă și dorindu-și să fi 
uitat de demnitate și să fi căutat o 
cârciumă. Casa goală părea enormă, 
iar scârțâitul podelelor și al ferestrelor 


răsuna prin încăperile și holurile 
pustii. Slavă Domnului că Mac Cooper 
avea să ajungă a doua zi. În 
următoarele zile aveau să se mute și 
alți câţiva servitori. Cu siguranţă 
lucrurile urmau să stea altfel. 

Starea de spirit nu i se îmbunătăţi 
până dimineaţă, când se întâlni cu 
Alys în biroul acesteia. O găsi așezată 
la masa de lucru, uitându-se la o listă 
de sarcini cu sprâncenele ușor 
încruntate. Purta o pereche de 
pantaloni de piele, mulati, iar 
imaginea picioarelor ei minunate îl 
binedispuse instantaneu. În plus, în 
dimineața aceea, părul strălucitor îi 
atârna pe spate într-o coadă groasă, 
împletită. După ce se salutară, el 
spuse: 

— Imi cer scuze că te rețin, nu 
durează decât câteva minute. 

Alys se sprijini de marginea biroului 
și își trase coada peste umăr, 
jucându-se cu capătul ei. Evitându-i 


privirea, spuse: 

— Îmi pare rău pentru ceea ce s-a 
întâmplat aseară. Domnul Harper 
este o persoană foarte merituoasă și 
onorabilă, însă... 

Vocea i se stinse, încercând să 
găsească cuvântul potrivit. 

— E un fanfaron nenorocit? sugeră 
Reggie. Ochii ei de culori diferite 
străluciră amuzaţi, însă spuse: 

— Voiam să spun că idealurile sale 
înalte și comportamentul său 
ireproșabil îl fac să nu fie suficient de 
tolerant. 

— Ce descriere plină de tact, draga 
mea, răspunse el, fără să-și dea 
seama ce apelativ folosise. 
Întrebându-se ce trebuia să spună ca 
să îi apară gropiţele, continuă: 
Comportamentul său ireproșabil este 
un rezultat al idealurilor înalte sau al 
faptului că n-a avut niciodată parte 
de tentaţii? 

De data asta, Alys schiţă un 


zâmbet, dar și-l reprimă repede, își 
înălță capul și își dădu coada înapoi 
pe spate. 

— Junius nu e un bărbat ferit de 
tentaţii. Când este Meredith prin 
preajmă devine... lacom. Dar cred că 
majoritatea viciilor umane nu îl 
interesează. 

— Mi se pare un tip tare enervant, 
spuse Reggie, îndreptându-se către 
bibliotecă și scoțând Every Man His 
Own Farrier, o carte considerată biblia 
călăreților, pe care începu să o 
răsfoiască plictisit. 

— Este, recunoscu ea cu sinceritate, 
dar a făcut foarte multe lucruri bune 
pentru parohie. Își ia 
responsabilităţile administrative și 
ecumenice mult mai în serios decât 
mulți colegi de-ai săi. 

— Desigur, printre aceste 
responsabilităţi se numără și 
condamnarea necredincioșilor ca 
mine, spuse el punând cartea la loc. 


Apoi se întoarse și-și sprijini umerii 
puternici de bibliotecă, făcând o 
grimasă. 

Alys îl privi îndelung. 

— După câte am văzut, cel mai rău 
aspect al persoanei dumneavoastră 
este simţul umorului. II găsesc destul 
de reprobabil. 

Reginald chicoti. 

— N-am să neg asta. Idioții pedanțţi 
mă scot din pepeni, iar scumpul tău 
domn Harper este un reprezentant de 
seamă al acestei categorii. Cu o 
satisfacție maliţioasă, adăugă: Mă 
întreb dacă s-a gândit că eu controlez 
acum parohia. Ar fi fost mult mai 
normal să fie politicos cu mine. 

Alys făcu ochii mari. 

— Doamne! Nu m-am gândit la 
asta. Presupun că nici Junius. A fost 
numit paroh fiindcă bunicul său îl 
cunoștea pe fostul lord Wargrave. II 
veţi concedia? întrebă ea stânjenită. 

Zâmbetul lui Davenport deveni de-a 


dreptul diabolic. 

— Există o vorbă: iertarea e cea 
mai mare răzbunare, iar indiferența e 
cea mai mare insultă. Dacă îl ignor pe 
Harper, se va enerva mai rău decât 
dacă l-aș da afară. Pare genul de om 
care s-ar bucura să devină martir. 

Alys se holbă la el pentru o clipă, 
necrezând ceea ce auzise, apoi nu se 
mai putu stăpâni, așa cum o făcuse 
de când intrase Davenport, și râse în 
hohote. În final își reveni suficient cât 
să îngaime: 

— Sunteţi un bărbat imposibil! Dar 
aveţi dreptate. Rudele lui influente îi 
vor găsi curând o altă parohie, iar 
Junius va fi tare fericit că va putea 
spune că a fost persecutat în numele 
moralității. Se opri vinovată. Nu ar fi 
trebuit să spun asta. Imi pare rău. 

— Să nu-ţi ceri niciodată scuze că 
spui adevărul, draga mea. Chiar sunt 
imposibil, spuse el zâmbind ironic. 
Apoi se îndreptă către un scaun și se 


așeză în faţa biroului, întinzându-și 
picioarele și încrucișându-și cizmele 
într-o manieră neglijentă, care ar fi 
făcut valeţii să tremure. 

Alys îl privi, fascinată pe dată de 
graţia fluidă, atletică a mișcărilor 
sale. Chipul i se îmbujora amintindu- 
și, involuntar, fanteziile din noaptea 
anterioară. Sperând din tot sufletul ca 
Davenport să nu o poată descifra și 
pe ea așa cum îi înțelegea pe alții, 
ocoli biroul și se așeză pe scaunul ei. 

— Nu cred că administratorilor li se 
spune prea des „draga mea". 

— Dar domnișoara Weston e prea 
formal, iar Lady Alys e chiar 
intimidant, spuse el, ridicându-și 
sprâncenele negre, a ironie. Cum ar 
trebui să-ţi spun? 

— Oricum, nu „draga mea". Ar da 
naștere chiar la genul de bârfe pe 
care ați spus că vreţi să le evitațţi. 
Presupun că Alys ar fi în regulă. 

— Ce părere ai despre Allie? sugeră 


el. 

— O prescurtare de la Alys? Nici o 
problemă. 

Davenport râse. 

— De fapt, mă gândeam că ar fi o 
prescurtare de la „aligator'". Muști ca 
un aligator. 

— Domnule Davenport, spuse ea cu 
răceală, încercând să-și stăpânească 
un zâmbet, sunteţi incorigibil. 

— Așa și sper, mă străduiesc, 
replică el zâmbind și invitând-o să se 
relaxeze. Încearcă să-mi spui Reggie. 
Ai putea să te vindeci de prea mult 
respect. Nu prea poţi să iei în serios o 
persoană pe care o cheamă Reggie. 
Numele sugerează ori o pușlama, ori 
un îngâmfat. 

— Și preferi ideea de pușlama? 

— Sigur că da, spuse el cu 
sprâncenele ridicate. Tu nu? 

— Presupun că da, râse ea, 
renunțând la încercările de a părea 
serioasă. În existența mea bine 


organizată și fără de cusur, n-am mai 
întâlnit o persoană ca tine. Te rog să 
mă ierţi dacă nu știu cum să 
reacţionez. 

— E simplu. Spune-mi întotdeauna 
adevărul, oricât de deranjant ar fi, 
spuse el pe un ton relaxat, dar 
făcând-o să-și dea seama că vorbea 
serios. Și nu uita că o viaţă fără 
râsete nu merită trăită. 

Cuvintele lui o făcură să tresară. 
Avea simţul umorului, ce persoană ar 
recunoaște că nu are așa ceva? Îi 
plăceau glumele bune, râdea cu 
copiii. Insă, cu trecerea timpului, 
învățase că râsul venea după ce se 
termina munca serioasă. Râsul era o 
recompensă, nu o parte a vieţii. Când 
era mică, i se amintise în permanenţă 
că va avea mari responsabilități 
atunci când va crește. La maturitate, 
nevoia de a supravieţui îi arătase că 
datoria venea întotdeauna înaintea 
plăcerii. 


— Probabil crezi că sunt o persoană 
cât se poate de severă, spuse Alys. 

— Da, dar nu ești incurabilă, 
răspunse el, cu un licăr în ochii 
albaștri. Vreau să te gândești ce 
îmbunătăţiri ai dori să vezi la 
Strickland: echipamente, clădiri, 
animale, orice. Am niște idei, dar 
vreau să aflu și sugestiile tale. 

— Dorești să reinvestești venitul în 
moșie? întrebă ea, neascunzându-și 
surprinderea. 

— Credeai că o să iau tot venitul și 
o să-l joc la cărţi? ripostă el cu 
răceală. 

li zisese să îi spună adevărul, oricât 
de deranjant ar fi fost. 

— Era o presupunere logică 
recunoscu ea. Mare parte din 
frumoasa ta reputaţie se datorează 
jocurilor de noroc. 

— Intotdeauna am, jucat la cărţi ca 
să câștig bani, Allie. Acum, că am un 
venit bun, nu mai trebuie să mă ocup 


de asta. 

Alys înclină capul, gânditoare. 

— De obicei cred că la cărţi se pierd 
averi. Dar dacă există oameni care 
pierd, trebuie să existe și oameni care 
câștigă. 

— Exact, iar eu de regulă am fost 
un câștigător, spuse el zâmbind trist. 
Recunosc că au existat clipe când n- 
am dus-o prea bine, când ghinioanele 
s-au ţinut lanţ sau când eram prea 
beat ori prea încăpățânat ca să 
renunţ. Dar în ultimii douăzeci de ani 
de jocuri, am câștigat cu mii de lire 
mai mult decât am pierdut. Așa mi- 
am putut păstra stilul de viaţă, pe 
care nu mi l-aș fi permis cu renta pe 
care mi-o dădea contele. Să știi că 
viciile sunt costisitoare. 

— Și cum reușeai să câştigi așa de 
des? 

— Fără să trișez, dacă la asta te 
referi, spuse el tăios. 

— Nu mă îndoiam de asta, Reggie, 


spuse ea liniștită. 

— Imi pare rău, spuse el făcând o 
grimasă. Am câștigat așa de mult 
încât mi s-a spus foarte des că trișez. 
Trucul, ca să câștigi, e să eviţi jocurile 
care se bazează complet pe noroc. 
Dacă te limitezi la jocurile pentru care 
e nevoie de competenţă, ar trebui să 
poţi câștiga mai mult decât pierzi. Cel 
puţin așa se întâmplă dacă 
dobândești competența respectivă. 

Alys se aplecă în față și-și încrucișa 
braţele deasupra biroului. 

— Sună interesant Spune-mi mai 
multe. 

Reggie se gândi o clipă. 

— De exemplu, la zaruri. Scopul e 
să arunci anumite combinaţii de 
numere. Unele combinaţii sunt mai 
ușor de obţinut decât altele, deci 
cunoașterea șanselor matematice îi 
permite unui jucător atent să câștige 
mult, mai ales dacă știe să își 
pondereze pariurile. Râse văzând 


expresia concentrată de pe faţa ei. 
Te-am pierdut? Crede-mă pe cuvânt 
că majoritatea jucătorilor nici nu se 
pricep, nici nu vor să calculeze 
șansele, cu atât mai puţin atunci când 
sunt prinși în vâltoarea jocului. Mai 
sunt și jocuri în cazul cărora, dacă ţii 
minte ce cărți s-au jucat, ai șanse 
mult mai mari. Am o memorie bună, 
spuse el ridicând din umeri. 

Alys bănuia că avea și o judecată 
excelentă, și nervi de oțel. Intrigată 
de această incursiune într-o lume 
masculină, întrebă: 

— Și cursele? 

El dădu din cap. 

— Sunt foarte riscante. Oricât te-ai 
pricepe la cai, sunt prea multe 
variabile care trebuie luate în calcul, 
și la cai, și la călăreţi. De regulă nu 
prea pariez la curse, decât dacă 
conduc sau călăresc chiar eu. Așa, 
dacă pierd, măcar știu pe cine să dau 
vina. 


— Și nu pierzi prea des. 

Era o afirmaţie, nu o întrebare. 

— E plictisitor să pierzi, Alye. lar 
mie îmi displace plictiseala mai mult 
ca orice. Se ridică în picioare, privind- 
o de sus. Te las să-ţi faci treaba. Oile 
se spală tot în iazul de la râu, lângă 
pâlcul de fagi? 

Alys încuviinţă din cap. 

— După câte știu, oile se spală 
acolo de secole. Lucrurile nu se 
schimbă prea repede în Dorset 

— Poate că pământul nu se 
schimbă, dar oamenii, da. Își puse 
pălăria și ridică două degete, 
salutând-o. Dacă-mi amintesc bine, 
oile se strâng în jurul prânzului. Voi fi 
acolo. 

După ce el plecă, Alys se uită la 
lista de sarcini pentru ziua respectivă, 
fără prea mare atenţie. Era normal ca 
un desfrânat să fie atrăgător, să aibă 
farmec. Dar cine ar fi crezut că un 
desfrânat putea fi atât de amuzant? 


Întors la conac, Reggie își căută 
menajera și, prin câteva vorbe scurte 
și aspre, se asigură că pe viitor în 
casă va exista întotdeauna suficient 
alcool, indiferent ce alte aspecte se 
neglijau. Apoi se duse în birou și 
începu să își facă planuri. 

De ani de zile își dorise să fie 
crescător de cai, în special cai de 
vânătoare, iar pe cei mai buni să îi 
dreseze pentru curse cu obstacole. 
Niciodată nu avusese resursele 
necesare, dar acum își putea îndeplini 
visul. Avea să înceapă cu BucefaL 
Armăsarul era de rasă deosebită, 
avea o putere și o viteză ieșite din 
comun și sărea ca nimeni altul. 
Reggie câștigase calul la zaruri, de la 
un conte care nu știa să calculeze 
șansele. 

Pe termen scurt, grajdurile care 
existau deja erau suficiente, dar 
aveau să fie necesare padocuri și 
perimetre de dresaj noi, precum și cât 


mai multe iepe bune. Pe termen 
lung... Stiloul zbură pe foaia de 
hârtie, estimând costuri, mâzgălind 
întrebări, schițând planurile ce 
trebuiau puse în aplicare. Fu absorbit 
cu totul de această activitate, iar 
timpul trecu pe nesimţite. La 
începutul după-amiezii concentrarea 
sa fu întreruptă de intrarea uneia 
dintre cameriste, o tânără îmbujorată 
pe nume Gillie. La fel ca toate 
cameristele, îl privi ca și cum pe 
jumătate spera, pe jumătate se 
temea că îi va face avansuri. 

— Mă scuzaţi, domnule, aveţi un 
oaspete, anunţă ea, întinzându-i o 
carte de vizită. 

Jeremy Stanton, Fenton Hall, 
Dorsetshire. Bărbatul despre care 
doamna Herald spunea că îi era cea 
mai apropiată rudă din partea mamei 
sale. Reggie se ridică și se întinse, 
apoi se duse la holul din faţă. Un 
domn distins, firav, cu părul argintiu 


și ochii cenușii, inteligenţi, îi zâmbi. 

— Poate că nu îţi amintești de mine, 
domnule Davenport, dar te știu de 
când erai copil. Am venit să-ţi urez 
bun venit înapoi în regiune. 

Reggie se încruntă pentru o clipă. 
Apoi îi veni în minte o imagine, 
urmată de altele. 

— Dumnezeule, unchiule Jerry! Și 
uitasem de tine! Ce mai faci? îi spuse, 
întinzându-i mâna. 

Stanton îi strânse mâna bucuros. 

— Deci îți amintești. Sigur că nu-ți 
sunt unchi, ci văr de gradul al doilea, 
spuse el gândindu-se puţin. Și naș. 

— În fine, spuse Reggie invitându-și 
musafirul în salon. Mă bucur să te văd 
din nou. Vrei ceva de băut? 

— Un ceai ar fi excelent, spuse 
Stanton privind cu nostalgie la salonul 
învechit în timp ce se așeza. N-am 
mai fost aici de aproape treizeci de 
ani. Domnul care a închiriat casa era 
singuratic și nu primea musafiri. 


După ce sună să se servească 
ceaiul, Reggie își turnă brandy din 
stocul nou. Îi veni în minte o altă 
imagine, ca aievea, zguduindu-l până 
în măduva oaselor. Se afla în aceeași 
cameră, plină de adulţi îmbrăcaţi în 
negru sau care purtau banderole de 
doliu. Era înainte de înmormântare. 
Reggie coborâse împleticindu-se, în 
cămașa de noapte, buimăcit și cu 
genunchii moi. Sicriele erau așezate 
în șir, lângă ferestre. Aproape că nu 
se putuse ţine pe picioare, iar Stanton 
îl luase în braţe și îl dusese înapoi în 
dormitor, vorbindu-i încet, rămânând 
cu el în timp ce adormea plângând. 

Puse cu zgomot dopul clondirului, 
apoi i se alătură oaspetelui. Jeremy 
Stanton era inteligent și bine 
informat, iar discuţia cu el era o 
plăcere, însă Reggie simţi că era 
cântărit și judecat. Poate era 
comparat cu tatăl lui? Sau cu familia 
Stanton? Își dădu seama, în mod 


bizar, că îl interesa părerea 
bătrânului. Probabil că trecuse testul, 
fiindcă, după o jumătate de oră, 
Stanton întrebă: 

— Intenţionezi să rămâi mult timp 
aici? 

— Poate, ridică Reggie din umeri. 
Așa am de gând, dar abia am ajuns. 

— Nu ne-ar strica un magistrat nou, 
sugeră Stanton. 

Reggie îl privi uimit. 

— Dumnezeule, sugerezi ca eu să 
fiu judecător? N-am nici o calificare 
pentru asta. De fapt, mulţi ar spune 
că aș fi un lup paznic la oi. 

Bătrânul râse. 

— În pofida trecutului tău 
tumultuos, ai tot ce-ţi trebuie ca să fii 
magistrat. Ești principalul proprietar 
din zonă și provii dintr-o familie bună 
din regiune. Majoritatea deciziilor pe 
care le ia un judecător ţin de bun-simt 
și de corectitudine. Sunt convins că ai 
putea face asta. 


Reggie se trezi că nu știa ce să 
spună. Nu era sigur dacă trebuia să 
fie mișcat sau amuzat de votul de 
încredere al vărului său. Totuși, își 
dădu seama că îi surâdea ideea să 
devină judecător. Magistraţii erau 
adevăratele autorităţi locale. Ei 
puneau în aplicare legile privind 
săracii, ei stabileau drumurile și îi 
judecau pe infractori. Poate că avea 
să fie interesant 

— Dar nu cred că prim-locotenentul 
din Dotset va fi de acord, nesimţindu- 
se pregătit să își asume un 
angajament. 

— Va fi de acord cu oricine îi 
sugerez, spuse Stanton pașnic. Nu 
prea avem alte opţiuni, și mă bate la 
cap de o eternitate să găsesc alt 
judecător. O să-i transmit numele tău. 
Peste câteva săptămâni va veni 
confirmarea oficială. 

Arcuindu-și sprâncenele ironic, 
Reggie spuse: 


— Nu cumva te pripești? 

Mulţi bărbaţi s-ar fi speriat de 
expresia de pe chipul lui, dar Stanton 
rămase neclintit. Zâmbi ușor și apoi 
întrebă: 

— Oare? 

Reggie deschise gura ca să spună o 
răutate, apoi se opri. Nu se gândise el 
că sosise timpul să facă niște 
schimbări? Să facă parte din aparatul 
administrativ ar fi reprezentat, fără 
îndoială, o schimbare. Era suficient de 
arogant să creadă că s-ar fi descurcat 
bine. 

— Nu, presupun că nu. 

— Bine, spuse Stanton dând din cap 
mulțumit, iar apoi adăugă încet: Mă 
surprinde că nu te-ai întors mai 
devreme la Dorset. Aproape nici nu 
mai speram că te vei întoarce. 

— Atât de interesat erai de mine? 

Reggie fu surprins și mișcat. 
Niciodată nu-i trecuse prin cap că i-ar 
fi putut păsa cuiva de plecarea unui 


băiețel de opt ani. 

— Sigur că da. Ești fiul verișoarei 
mele, Arme, iar tatăl tău îmi era 
prieten. Aici e locul tău, mai spuse 
Stanton, pe un ton ce nu admitea un 
refuz. 

Reggie tăcu, gânditor. Poate că, 
într-adevăr, acolo era locul lui. Cu 
siguranţă nu era altundeva. 

— Nu-mi amintesc prea multe 
despre copilăria mea. Absolut nimic 
înainte de vreo patru ani. lar după 
aceea doar frânturi, crâmpeie. 

Acum, că se gândea mai bine la 
asta, i se părea ciudat. In general, 
avea o memorie excepţională, însă 
mare parte din copilăria sa era 
învăluită în ceaţă. Stanton îl scrută cu 
atenție. 

— Nimic înainte de patru ani? 
Interesant. 

— Există vreun motiv pentru asta? 

Stanton păru gata să-i răspundă, 
apoi se răzgândi: 


— Dacă există, îţi vei aminti cu 
siguranţă. Apoi, schimbând voit 
subiectul, spuse: Mi-a părut rău că nu 
mi-ai răspuns la scrisori, dar n-am 
fost prea surprins. Erai un băiețel și 
se schimbaseră atâtea lucruri în viața 
ta. Nici băieţii mei n-au fost 
corespondenţi prea buni. Nici acum 
nu sunt, adăugă el chicotind. 

— Să-ţi răspund la scrisori? N-am 
primit niciodată scrisori de la nimeni, 
spuse Reggie încruntându-se. 

Stanton păru surprins. 

— Ți-am trimis o scrisoare pe lună 
cam un an de zile, apoi m-am oprit 
fiindcă nu mi-ai răspuns niciodată. 
Am scris la Wargrave Park, pe adresa 
unchiului tău. N-ai primit nici o 
scrisoare? 

Reggie înjură cu gura plină. 

— Altă bilă neagră pentru tutorele 
meu. 

Apoi îi explică bătrânului în ce fel 
unchiul său îl lăsase fără Strickland. 


Stanton fu șocat și la fel de supărat 
ca Reggie însuși. 

— Dumnezeule, dacă aș fi știut că 
Wargrave te ţinea intenţionat departe 
de familia mamei tale, de căminul 
tău, aș fi venit la Gloucestershire și 
te-aș fi adus acasă. Eram nașul tău, 
dar Wargrave îţi era rudă mai 
apropiată ca mine, așa că n-am 
protestat când a trimis după tine, 
spuse el făcând un gest grav cu o 
mână. Tatăl tău mă întrebase odată 
dacă voiam să devin tutorele copiilor 
săi dacă li se întâmpla ceva lui și lui 
Anne, dar niciodată n-a reușit să-și 
scrie testamentul. Din păcate. 

— Ai fi contestat autoritatea lui 
Wargrave asupra mea? întrebă Reggie 
uluit. 

— Dacă aș fi știut ce se petrecea, 
sigur că da, spuse Stanton la fel de 
surprins. Suntem rude. 

— Ideea unor rude care să-ţi sară în 
ajutor e nouă pentru mine, spuse 


Reggie dezamăgit. 

— Cu un tutore ca Wargrave, nu mă 
miră faptul că ai o părere proastă 
despre rude. Stanton dădu din cap cu 
mâhnire. Ar fi trebuit să știu că a 
existat un motiv pentru care nu mi-ai 
răspuns. Întotdeauna ai fost un băiat 
respectuos. Tatăl tău era mândru de 
cât de responsabil erai. Ar fi trebuit să 
fac tot posibilul ca să ţin legătura cu 
tine. 

— Nu te învinui. Cine ar fi crezut că 
unchiul meu era așa de hotărât să mă 
izoleze? Simţind că avusese parte de 
destule șocuri pentru o singură după- 
amiază, Reggie se ridică și îi întinse 
mâna lui Stanton. Să știi că apreciez 
ceea ce ai încercat să faci. Erai un om 
ocupat, cu propriile responsabilităţi și 
propria familie. Nu te puteai da peste 
cap pentru o rudă îndepărtată. 

— Ar fi trebuit să fi făcut mai multe, 
spuse simplu Stanton, dar ce a fosta 
fost. Se ridică și îi strânse mâna lui 


Reggie cu o putere neobișnuită 
pentru părul său argintiu. Soţia m-a 
întrebat dacă ai putea să vii la cină 
vineri seara. Ești liber? 

O altă imagine îi veni în minte. Un 
chip rotund, zâmbitor, în haosul 
familiei. 

— Cu mare drag. Presupun că 
mătușa Beth se simte bine, nu? 

— Elizabeth are reumatism, ceea ce 
uneori o cam împiedică să se miște, 
dar, altfel, e destul de bine. Va fi 
încântată să te revadă. Întotdeauna ai 
fost unul dintre preferaţii ei. Să nu te 
miri dacă la cină mai vine și vreo 
domnișoară, mai spuse el râzând. 

— Spune-i mătușii Beth că, în cazul 
acesta, e posibil să mă îmbolnăvesc 
subit și să trebuiască să mă întorc 
imediat acasă. 

Stanton chicoti. 

— Poate de data asta reușesc s-o 
tin în frâu, dar pe viitor ești pe cont 
propriu. 


Bătrânul plecă mulţumit de la 
Strickland. De-a lungul timpului, 
fusese cu ochii pe isprăvile bine 
cunoscutului Reginald Davenport. 
Chiar dacă ar fi fost adevărat doar 
jumătate din ceea ce se spunea 
despre el, tot avea motive puternice 
să se îngrijoreze. Lui Stanton îi era 
teamă că nu avea să mai regăsească 
nimic din băiatul inteligent și bun la 
suflet pe care și-l amintea, că viciile și 
desfrâul corupseseră un tânăr 
promiţător. Acum, că se întâlniseră, 
Stanton era sigur că, undeva în 
interior, în pofida ghinionului și a unui 
tutore plin de răutate, fiul lui Anne 
încă exista. Oh, fără îndoială că 
băiatul făcuse lucruri pe care n-ar fi 
trebuit să le facă și mai mult ca sigur 
suferea de slăbiciunea aproape fatală 
a tatălui său. însă avea onoare, 
inteligenţă și umor. Trebuia implicat în 
comunitate, trebuia încurajat să-și 
găsească o soţie... 


Plin de planuri, Stanton își îndemnă 
calul. De-abia aștepta să ajungă 
acasă și să-i spună lui Elizabeth la ce 
concluzii ajunsese. 


După ce oaspetele său plecă, 
Reggie nu se mai putu concentra la 
planurile de viitor. Vizita nasului său îi 
declanșase amintiri năvalnice, 
majoritatea fericite. În vremurile 
bune, familiile Stanton și Davenport 
se vizitau toată ziua. Cel mai mic 
băiat al lui Stanton era unul dintre cei 
mai dragi tovarăși de joacă ai lui 
Reggie. Potrivit tatălui său, James era 
acum în India și se descurca foarte 
bine. 

Privind în urmă, era clar de ce 
Reggie își suprimase atâtea amintiri 
legate de copilărie. De îndată ce 
ajunsese în grija unchiului său, fusese 
trimis la internat în jungla de la Eton, 
amintirile unui trecut la care nu se 
putea întoarce vreodată nu ar fi reușit 


decât să îl demoralizeze, așa că 
încercase să nu se gândească la ceea 
ce pierduse. li ieșise mult prea bine. 
Nici măcar după vizita lui Stanton, nu 
reușea să-și amintească lucruri care 
se întâmplaseră când era foarte mic. 
Gândurile îi fură întrerupte de sosirea 
valetului său, Mac Cooper, care arăta 
demn, deși era prăfuit din cap până în 
picioare. 

— Cât mă bucur să te văd! 

Reggie se ridică și se duse la 
clondirul cu brandy. Servitorii și 
stăpânii nu obișnuiau să bea 
împreună, dar relaţia dintre cei doi 
bărbaţi era una neconvenţională. 

— Ai avut probleme pe drum? 

— S-a rupt o osie, răspunse Mac 
laconic, acceptând un pahar de 
brandy. Apoi își așeză silueta osoasă 
pe un scaun, cu un suspin de 
satisfacţie. E tare frumos aici. O să 
rămânem mai multă vreme? 

— Permanent. 


Mac ridică din sprâncene. 

— N-o să locuiţi la Londra? întrebă 
el neîncrezător. 

— O să mă mai duc din când în 
când, dar intenţionez să mă stabilesc 
aici. Reggie își drese vocea, apoi 
adăugă morocănos: Știu că ești 
crescut la oraș, Mac. Voi înţelege 
dacă nu îţi place la țară. 

Mac îl privi cu profund dezgust. 

— Am spus eu că plec? 

— Nu, recunoscu Reggie, dar abia ai 
ajuns acum zece minute. 

— Dacă în Dorset există femei și 
whisky, am să mă descurc. 

— Sunt de toate, zâmbi Reggie. 
Inclusiv femeia cea mai extraordinară 
pe care am cunoscut-o în viaţa mea. 

— Extraordinară în ce sens? întrebă 
Mac cu interes. 

— În toate felurile. O cheamă Alys 
Weston și e administratorul fermei. 

Mac se înecă cu băutura. 

— Ce e? 


Era tare greu să îl surprinzi pe 
imperturbabilul Mac. Reggie îi explică 
pe scurt cum ajunsese o femeie să 
ocupe postul respectiv. Mac dădu din 
cap uluit 

— Foarte bine că se pricepe la ceea 
ce face, dar este frumoasă? 

Reggie se gândi la trăsăturile 
puternice, sculpturale, la trupul înalt 
și grațios, la gropițele pe care învăţa 
să le scoată la iveală. 

— Nu e frumoasă, spuse el zâmbind 
în sinea lui. Este mult mai interesantă 
de-atât 

Spălatul oilor era o activitate 
generală, iar turmele din Strickland se 
spălau laolaltă cu cele din 
împrejurimi. În miezul zilei, când 
Reggie se îndreptă spre pârloagă, 
vaietul oilor și lătratul câinilor se 
auzeau de la două dealuri distanţă. 


Trecu de ultima culme și privi pârâul 
care fusese îndiguit pentru a forma 
iazul folosit la spălare. Pe malul 
dinspre est, câteva mii de oi erau 
îngrămădite într-un ţarc mare, iar 
câinii bine dresați străjuiau 
ameninţător pereţii de piatră. _ 
Behăitul era aproape asurzitor. In 
jurul iazului se îngrămădiseră vreo 
zece bărbaţi, plus silueta 
inconfundabilă și mlădioasă a lui Alys 
Weston. Reggie descăleca și-și priponi 
calul, apoi se alătură grupului. 

Alys își întrerupse conversaţia cu un 
păstor solid atunci când Reggie se 
apropie. 

— Domule Davenport, dumnealui e 
Gabriel Mitford, păstorul-șef de la 
Strickland. 

Reggie îl privi pe bărbatul 
musculos, lat în umeri, nevenindu-i 
să-și creadă ochilor. Apoi îi întinse 
mâna zâmbind ușor. 

— Ne cunoaștem. 


Mitford dădu din cap și îi strânse 
mâna cu putere. 

— Aha. Pun pariu că încă te bat la 
skanderbeg, două runde din trei. 

Râzând, Reggie îl bătu pe umăr. 

— N-aș fi așa de sigur, Gabe. Dar 
dacă mai avem energie după ce 
spălăm câteva mii de oi, cred că 
putem să încercăm. 

— Numai un nebun ar vrea să spele 
oi, declară păstorul serios, dar trădat 
de amuzamentul ce i se citea în ochi. 

— Nu e prima dată când mi se 
spune că-s nebun, aprobă Reggie. 

Alys Weston chicoti. Apoi se grăbi 
să-și recapete seriozitatea și era gata 
să le indice lucrătorilor să treacă la 
locurile lor, când unul dintre câinii de 
pază se apropie în fugă cu un băț în 
gură și îl așeză la picioarele lui 
Reggie. Animalul era o femelă cu 
blana groasă, neagră, cu labe albe și 
o dungă albă în jurul coastelor. Faţa 
albă cu pete negre o făcea să semene 


cu un clovn. Reggie privi uimit 
cățelușa, în timp ce aceasta dădea 
din coadă, plină de speranţă. 

— Ce câine care păzește oi face 
aport? 

Gabriel Mitford dădu încet din 
mână, în semn de dezgust. 

— Un câine prost Am tot încercat s- 
o dresăm. Este singurul collie pe care 
l-am văzut vreodată să nu știe să 
păzească oi. Nu a mers bine nici la 
rațe. Se uită urât spre cățelușa care 
se rostogoli pe spate și-și ridică 
jucăuș labele albe în aer. O să 
trebuiască să scăpăm de ea. 

Ca și cum ar fi înţeles că era 
condamnată la moarte, cățelușa sări 
în picioare și linse plină de speranţă 
mâna lui Reggie. Bărbatul o mângâie 
pe capul lăţos, iar ea scoase limba de 
bucurie. 

— Nu vrea nimeni s-o ia acasă? Este 
un animal foarte prietenos. 

— Oamenii n-au nevoie de un 


animal care nu știe să muncească. 

Păstorul îi făcu semn căţelușei să 
plece. Cu urechile pleoștite, ea se 
întoarse la grupul de câini. 

Alys ridică mâna și le indică 
bărbaţilor poziţiile pe care trebuiau să 
le ocupe, astfel încât să poată începe 
lucrul. Reggie își scoase haina și 
cizmele și le aruncă deoparte, după 
care i se alătură lui Gabriel Mitford și 
unui păstor pe nume Simms în apa 
înghețată, care le ajungea până la 
coapse. 

Ajutat de câini, un flăcău scotea oile 
din ţarc câte două sau câte trei. Alys 
și un cioban bătrân, sfrijit, le verificau 
repede capetele, gurile și urechile și 
le trimiteau într-un ţarc mai mic pe 
cele care aveau nevoie de îngrijiri 
medicale. 

Oile care treceau de inspecţie erau 
aruncate în apă de trei flăcăi 
musculoși. Animalelor nu le plăcea 
acest proces și protestau tare, multă 


vreme, dând din picioare și luptându- 
se. Odată ajunse în apă, pluteau cu 
ușurința. Reggie o trase pe prima 
spre el. Deși erau niște animale 
proaste, întotdeauna îi plăcuseră oile. 
Fusese foarte dezamăgit în copilărie 
atunci când îmbrăţișase pentru prima 
dată o oaie și își dăduse seama că 
lâna aparent moale era aspră și 
murdară. 

Era destul de complicat să răstorni 
o oaie pe spate și să o freci pe burtă 
fără să fii lovit cu copitele. Reggie îl 
privi pe Gabriel o clipă, înainte să 
încerce. Animalul revoltat reuși să-i 
tragă un picior între coaste. Avea să-i 
rămână o vânătaie zdravănă. Totuși, 
reuși să îi spele burta murdară fără să 
se înece și fără să o înece. Apoi o 
întoarse cu picioarele în jos și strânse 
cu mâna smocuri din lâna groasă, 
pentru a scoate cât mai multă mizerie 
și grăsime. 

Când termină, își îndreptă victima 


indignată către cealaltă parte a 
pârâului și o eliberă. Lâna se clăti 
bine în timp ce animalul înota. 
Ajunsă pe malul celălalt, oaia ieși 
din apă și fu răsplătită cu o mână de 
fân. Apoi fu trimisă în alt ţarc, ca să 
se usuce în bătaia soarelui de sfârșit 
de primăvară. Până la sfârșitul zilei, 
majoritatea mieilor aveau să fie 
înțărcaţi din simplul motiv că nu mai 
puteau identifica mirosul mamei lor. 
Un spălător priceput reușea să 
curețe o sută de oi pe oră, iar Gabriel 
și Simms erau fără îndoială experți. 
Lui Reggie îi luă ceva timp să 
deprindă tehnica, dar în curând reuși 
să capete o viteză considerabilă. 
După câteva minute de lucru, era la 
fel de ud ca oile. Se întrebă, zâmbind 
în sinea sa, dacă l-ar fi recunoscut 
vreunul dintre cunoscuţii de la 
Londra. Nu conta. Se simţea bine. 
Munca îl satisfăcea din punct de 
vedere fizic, iar rezultatul - o oaie 


curată - putea fi apreciat pe loc. 

Cei trei spălători lucrau într-un ritm 
susținut și nu prea pierdeau timpul 
discutând. Din jumătate în jumătate 
de oră, primeau un urcior cu apă 
fierbinte amestecată cu whisky, ca să 
le fie cald în apa înghețată, pe care îl 
împărțeau frățește. 

A doua oară când li se dădu urciorul 
cu whisky, Reggie îl luă de la Simms 
și sorbi o gură zdravănă, apucându-l 
cu ambele mâini ca să-și poată încălzi 
degetele amorțite. Apoi i-l întinse lui 
Gabriel și întrebă: 

— Spune-mi, te rog, ce părere ai de 
domnișoara Weston, ca 
administrator? 

— Se descurcă destul de bine, 
spuse păstorul voinic, dându-și capul 
pe spate, golind urciorul și 
aruncându-l pe mal. li plac oile. 

Din partea lui Gabriel, acesta era un 
compliment. Pe de altă parte, dacă 
păstorii n-ar fi avut încredere în 


judecata ei, n-ar fi lăsat-o să pună 
mâna pe turmele lor. 

Reggie se uită spre mal. Alys 
verifica cu dexteritate un miel 
măricel, pe care apoi îl trimise mai 
departe și trecu la altul. Era uimitor 
cum putea desfășura o activitate atât 
de tipic masculină și totuși arăta atât 
de feminină. Pantalonii aceia îi 
evidenţiau cum nu se putea mai bine 
posteriorul bine format. 

Zâmbind, Reggie apucă următoarea 
oaie, recunoscător că apa era atât de 
rece. 

Fu o după-amiază lungă și grea 
pentru toată lumea, dar Alys avu timp 
să fie impresionată de cât de bine se 
comporta angajatorul ei. De fiecare 
dată când o oaie recalcitrantă se 
ridica în două labe, își proptea 
copitele din faţă în pieptul lui și îl 
împingea în apă, se ridicase zâmbind, 
în timp ce ceilalţi colegi de lucru 
râdeau în hohote. 


Faptul că fusese dispus să facă o 
muncă grea, în aceleași condiţii ca 
angajaţii lui, îi adusese respect și 
acceptare imediată. Davenport 
plănuise asta sau doar își îndeplinea o 
ambiţie din copilărie? Oricum ar fi 
fost, rezultatele erau lăudabile. 

Spre sfârșitul după-amiezii, Simms, 
care era mai firav decât ceilalţi doi 
spălători și rezista la mai puţin alcool, 
alunecă în apă cu un zâmbet liniștit. 
Davenport și Mitford îl pescuiră pe 
ciobanul beat și îl așezară lângă foc, 
unde acesta începu să sforăie dus. 
Unul dintre flăcăii care împingeau oile 
li se alătură, ca să termine spălatul. 

În mod tradiţional, spălatul oilor se 
încheia cu o masă pentru lucrători, iar 
Alys aranjase să se aducă o cantitate 
considerabilă de mâncare. Toată 
lumea împărți cartofii noi fierti, șunca 
și pâinea caldă și porţii generoase de 
bere. Când terminară de mâncat, toți 
erau din cale-afară de veseli. Chiar și 


Alys bău suficientă bere pentru a se 
simţi mulțumită de o treabă bine 
făcută. Intotdeauna îi plăceau 
activităţile agricole în comun, precum 
spălatul oilor și culesul recoltei, iar 
atmosfera din ziua aceea era foarte 
prietenoasă. Fără îndoială, meritele îi 
aparţineau noului proprietar. Făcuse 
cunoștință cu toţi muncitorii, iar 
aceștia erau relaxaţi în prezenţa lui. 

Ea și Davenport erau singurii care 
veniseră călare. Când se lăsă seara, 
se îndreptară către cai, ca să se poată 
întoarce împreună la conac. Probabil 
că bărbatul înghețase în hainele 
acelea ude, dar nu dădea semne să-l 
deranjeze. Mai mult ca sigur din 
cauza litrilor de alcool pe care îi 
îngurgitase. Alys era. impresionată de 
cât de bine rezista la băutură. 

Drumul lung către casă începu cu o 
tăcere agreabilă. Apoi Alys privi în 
spate și văzu cum îi urmărea, cu 
coada neagră ridicată în sus, căţelușa 


jucăușă care nu se pricepea să 
păzească oi. 

— Nu te uita în spate, spuse ea 
râzând, dar cred că ai făcut o 
cucerire. 

Davenport privi în urmă. 

— Mai mult ca sigur Gabe a trimis 
animalul ăsta neisprăvit după noi, ca 
să scape de el. 

Cu un zâmbet canin pe faţa ca de 
clovn, căţelușa îi ajunse din urmă și 
începu să alerge în același ritm cu 
calul lui Davenport. Alys abia se putu 
abtine să nu spună că Davenport era 
irezistibil pentru aproape orice 
creatură de sex feminin. O astfel de 
remarcă ar fi fost cu totul nelalocul ei, 
însă mult prea adevărată. Încercând 
să își stăpânească mintea înceţoșată 
de alcool înainte să spună ceva ce i-ar 
fi jenat pe amândoi, schimbă 
subiectul: 

— Să înțeleg că îl cunoșteai pe 
Mitford de când erai copil? 


— Înotam, ne băteam și ne alergam 
pe dealuri. N-a fost niciodată foarte 
vorbăreţ, dar știa pădurile și colinele 
ca-n palmă. Postul de păstor-șef e 
perfect pentru el. O viaţă bună pentru 
un bun observator. 

Drumul se încheie într-o tăcere 
confortabilă. În timp ce descălecau și 
își conduceau caii la grajduri, câinele 
rămase cât mai aproape de 
Davenport. Părea hotărât să-i arate 
cât de bine știa să se poarte. 

Îngrijitorii își terminaseră treaba, iar 
din grajduri nu se auzea decât 
rumegatul animalelor și câte un 
nechezat. În aer pluteau mirosurile de 
fân, piele și cai sănătoși. Alys deșeuă 
calul, observând din nou că hainele 
influenţau felul în care o trata 
Davenport. Când era îmbrăcată în 
haine de femeie, o trata ca atare. 
Acum, că purta cizme și pantaloni, o 
lăsase să-ţi ducă singură calul în 
boxă. Îi plăcea că el o considera 


capabilă să desfășoare activităţi 
specifice bărbaţilor. 

După ce își perie calul, Alys ieși din 
boxă și aproape se împiedică de 
cățelușa collie, care apăru brusc în 
fața ei, se ridică în două labe și sări 
pe Davenport. Greutatea subită a 
animalului îl făcu să se clatine și 
aproape căzu într-o grămadă de fân 
care trebuia stivuit în zilele 
următoare. 

— Jos! porunci el. 

Căţelușa ascultă imediat, se așeză 
pe labele din spate și începu să 
măture podeaua cu coada. 

— De ce am senzaţia că animalul 
ăsta vrea să se mute la mine? spuse 
Davenport cu tristeţe. 

Alys chicoti. 

— Fiindcă așa și e. Poţi refuza ochii 
ăștia căprui? 

Se aplecă să scarpine căţelușa în 
spatele urechilor. Aceasta se foi 
bucuroasă și, pentru o clipă, se gândi 


să o ia acasă, dar renunţă la idee. 
Attila nu avea să fie de acord să-și 
împartă teritoriul cu un câine. 
Indreptându-se, Alys își dădu seama 
că se afla la nici un metru de 
Davenport. Fu din nou uimită de cât 
de înalt și de viril era. 

Se afla suficient de aproape ca să 
își dea seama și că era mult mai beat 
decât crezuse. Emana nesiguranţă, 
incertitudine, rătăcire. Nu-l mai 
văzuse niciodată așa. Era într-adevăr 
beat, având în vedere căldura cu care 
o privea. Ar fi vrut să elimine distanţa 
dintre ei, să descopere dacă într- 
adevăr pe chipul lui se citea dorință, 
în schimb, începu să se dea înapoi, 
hotărâtă să se îndepărteze de el. 

Apoi, căţelușa care adulmecase 
fânul sări pe neașteptate. Attila se ivi 
din mormanul de paie ca un fulger 
blănos, înfuriat, cu ghearele pregătite 
de atac. Căţelușa făcu un salt și latră 
a groază, după care o luă la goană, 


încercând să scape, urmărită de 
motanul care urla diabolic. Alys se 
afla între căţelușă și ușă, iar animalul 
puternic o izbi și o aruncă spre 
Davenport. 

Dacă ar fi fost treaz, ar fi putut-o 
ajuta să se ţină pe picioare, dar nici 
echilibrul lui nu era la cote maxime. 
În timp ce motanul dispăru în noapte, 
în urmărirea căţelușei, Alys și Reggie 
se prăbușiră în fân. Ea ajunse direct 
deasupra lui, cu răsuflarea întretăiată, 
îl privi fix, dându-și seama 
înspăimântată că era întinsă peste 
trupul lui zvelt și musculos. Corpurile 
lor erau lipite, iar de pielea aspră a 
feței lui o despărțeau doar câţiva 
centimetri. 

După o primă clipă de surpriză, 
buzele lui expresive se arcuiră într-un 
zâmbet fascinant. El era imaginea cea 
mai irezistibilă pe care o admirase 
vreodată. Alys încercă să respire 
normal, știind că trebuia să se ridice 


și să își ceară scuze, însă apropierea 
de el o paraliza. Inainte ca ea să se 
poată ridica, Davenport spuse 
răgușit: 

— Ce idee splendidă. 

Apoi o apucă de cap cu o mână și îi 
apropie chipul de al lui, ca săo 
sărute. 

Nu se mai gândi să plece sau să-și 
ceară scuze. Alys fusese sărutată de 
Randolph pe vremea când erau 
logodiţi, dar acesta se purtase ca un 
adevărat domn, nevrând să-i 
rănească sensibilităţile delicate. Ea 
era prea timidă ca să-i spună că 
pasiunea nu avea s-o rănească, așa 
că rămăsese cu impresia frustrată că 
un sărut însemna mult mai mult 
decât ceea ce îi arătase Randolph. 

Acum Reggie îi completa lacunele. 
Chiar dacă era o fată bătrână, el nu 
tinu cont de lipsa ei de experiență. 
Sărutul fu prelung, intens, copleșitor. 
Ea se cutremură în timp ce el fi 


explora gura cu o senzualitate lentă și 
profundă. Mâinile pricepute alunecară 
sub haina ei și îi mângâiară spatele și 
șoldurile în timp ce hainele lui umede 
începuseră să se încălzească din 
cauza căldurii dintre ei. 

Chiar dacă nu se pricepea la asta, 
Alys făcu tot posibilul să compenseze 
prin entuziasm, sărutându-l cu toată 
dăruirea pe care nu îndrăznise să i-o 
arate lui Randolph. Dorinţa o străbătu 
ca un șuvoi de flăcări. După o clipă de 
șoc, el îi înconjură mijlocul cu brațele 
și o răsturnă, ajungând deasupra ei. 
Apoi trupul lui înalt și puternic o 
cufundă în fân. Parfumul dulce și 
proaspăt al ierbii zdrobite îi învălui pe 
amândoi și îi ascuţi simţurile deja 
trezite. 

Alys suspină atunci când el își lipi 
gura caldă de urechea ei, apoi o 
sărută pe gât. Mâinile ei îi mângâiau 
frenetic spatele, înfometate de 
căldura masculină a corpului lui. El îi 


acoperi un sân cu mâna, iar sfârcul ei 
se întări sub atingerea degetului lui. 

— Ai un talent rar pentru asta, Allie, 
șopti el. 

Într-un colţ îndepărtat al minţii, Alys 
știa că urma să renunţe la 
doisprezece ani de respectabilitate 
fără cusur, însă nu îi păsa. Nu mai 
conta decât asta, pasiunea care 
promitea să îi îndeplinească visele din 
nopţile neliniștite. Își lipi buzele de 
gâtul lui, gustându-i cu limba pielea 
caldă și sărată. 

El se lupta cu nasturii cămășii ei 
când auziră cum cineva își drege 
vocea. Fu ca și cum li s-ar fi aruncat 
în cap o găleată de apă rece. Alys 
îngheţă, sfâșiată între groaza de a fi 
prinsă tăvălită în fân ca o slujnică și 
furia că fuseseră întrerupţi. Reggie se 
crispa. Apoi oftă a părere de rău și se 
rostogoli într-o parte, lăsând-o 
neconsolată. Mâna caldă cu care o 
ajută să se ridice nu compensa nici pe 


departe ceea ce pierduse. 

După ce se ridică în picioare și își 
reveni oarecum în simţiri, Alys văzu 
că intrusul era un bărbat deșirat, 
îmbrăcat în stil londonez. Deși avea o 
expresie impasibilă, atent studiată, 
percepu dezaprobare din partea lui. 
Chipul îi ardea de rușine că un străin 
o văzuse comportându-se atât de 
necuviincios. 

Deloc jenat, Reggie o susținu 
prinzând-o ușor de cot. 

— Lady Alys, acesta este Mac 
Cooper, care a venit ieri din oraș. 
Mac, dumneaei este domnișoara 
Weston, dar de regulă i se spune Lady 
Alys. După o privire scurtă, sugestivă, 
adăugă: Nu-ţi face griji, Mac nu vede 
nimic din ceea ce nu trebuie. 

Îi dădu drumul la braţ și îi scutură 
repede fânul de pe spate și de pe 
picioare. Atingerile, nu demult intime, 
erau acum impersonale. Arys 
presupuse că voia să o asigure că 


nimeni de la Strickland nu avea să 
afle niciodată că ea era o târfă. Insă 
ea știa, la fel cum știau și Davenport 
și servitorul lui. Cu doi oameni mai 
mult față de câţi ar fi trebuit. 

Reuși să facă un gest de salut către 
Cooper, se întoarse și ieși din grajd, 
dispărând în noapte. La jumătatea 
distanţei către Rose Hall încetini 
pasul. Nu era încă pregătită să se 
întâlnească cu cei de acasă și se opri 
sub un copac. Avea sentimentul 
irațional că pe trupul ei se vedeau 
urmele mâinilor și ale buzelor lui 
Reggie. 

Aerul răcoros al nopții îi biciui pielea 
înroșită, iar ea se ghemui sub un 
copac și se cuprinse cu bratele, 
tremurând de umilință. Da, Davenport 
o dorise pentru câteva clipe, dar 
toată lumea știa că beţivii nu judecă. 
Ar fi făcut același lucru cu orice altă 
femeie. Probabil că el și servitorul lui 
râdeau de cât de susceptibilă fusese 


ea, probabil că se amuzau pe seama 
disperării ei pentru atenţia oricărui 
bărbat. 

Desigur, Reginald Davenport nu era 
orice bărbat. La naiba! Era atât de 
atrăgător încât nu trebuia decât să 
aștepte ca femeile să i se arunce în 
braţe. Suspină și își îngropa chipul în 
palme. 

Pentru câteva clipe uluitoare, uitase 
de buna-cuviinţă, de reputație și de 
obligaţii. Acum, singură în noapte, 
Alys se întreba disperată cum avea să 
dea ochii cu Davenport a doua zi. 


În timp ce Reggie își curăța haina 
de paie, Mac spuse, pe un ton 
dezaprobator: 

— Domnișoara Weston este, fără 
îndoială, o femeie neobișnuită. 

— Cu siguranţă, spuse Reggie, încă 
zâmbind. 

— Văd că sunteţi mândru de ce aţi 
făcut, spuse Mac cu asprime. 


— Nu neapărat, dar am senzaţia că 
am făcut o faptă bună, spuse Reggie 
alene. De ce ești așa morocănos? 

Mac pufni. 

— Domnișoara Weston e bine 
văzută aici. Ar fi păcat să îi distrugeţi 
viaţa doar fiindcă nu aveţi altceva 
mai bun de făcut. 

— Mă îndoiesc că ea e de părere că 
I-aș fi distrus viaţa. Dacă erai aici de 
mai mult timp, probabil ai fi văzut că 
era complet dispusă. 

Valetul scuipă pe podea. 

— l-aţi văzut chipul când a plecat? 
Poate că a cedat unei tentaţii de 
moment, dar acum se urăște. Probabil 
îi mulțumește cerului că aţi fost 
întrerupţi. 

— Mă îndoiesc, îl întrerupse Reggie. 
Dacă am întâlnit vreodată o femeie 
care își dorește o asemenea 
distrugere, e vorba cu siguranţă de 
Alys Weston. 

— De ce nu o concediati ca să 


terminaţi repede cu asta? întrebă 
caustic Mac. Tot va rămâne fără 
serviciu, dar măcar nu-și va pierde 
reputația. 

— Se pricepe de minune la ceea ce 
face și n-am de gând s-o concediez, 
mârâi Reggie, gata să explodeze. 

— Și cât timp credeţi că ar fi în 
stare să mai lucreze, dacă localnicii ar 
afla că e amanta dumneavoastră? se 
încruntă Mac. Ar trebui să plece cât 
mai repede. Pe de altă parte, de când 
v-aţi apucat de sedus fecioare 
respectabile? Intotdeauna aţi spus că 
nu aduc decât necazuri. 

— La naiba, Mac, cine te crezi de 
îmi spui ce să fac? urlă Reggie, 
pierzându-și cumpătul și ieșind 
valvârtej din grajd. 

Vocea liniștită a lui Mac îl urmă. 

— Conștiinţa dumneavoastră. 

Reggie se întoarse spre el, cu ochii 
arzând de furie. 

— Ar trebui să știi că eu n-am 


conștiință. 

— Dimineaţă, când veţi fi treaz, veţi 
avea. 

Reggie înjură nervos și dispăru în 
noapte, însă cuvintele lui Mac nu-i 
dădeau pace. Știind că ar fi 
reprezentat un pericol pentru orice 
persoană pe care ar fi întâlnit-o, se 
îndepărtă de casă și se îndreptă către 
parc, fiindcă trebuia să se calmeze. La 
naiba cu servitorul acela afurisit! Cum 
îndrăznea să-și mustre stăpânul, care 
îl ridicase din mocirlă? Reggie era 
doar puţin ameţit, în nici un caz beat. 
lar dacă o sedusese pe Lady Alys, 
totul fusese reciproc. 

Reciproc și extrem de plăcut... 

Reggie bănuise că sub aparenta 
stăpânire a administratorului se 
ascundea un temperament năvalnic, 
dar nu își dăduse seama cât de 
aproape de suprafaţă se afla acest 
foc. Deși reacţia ei nu era una foarte 
experimentată, ar fi pus rămășag că 


era în stare de la fel de multă pasiune 
ca orice femeie pe care o cunoscuse 
vreodată. 

Înjurând cu voce joasă dintr-o 
sumedenie de motive, se îndreptă 
spre lac. Luna era aproape plină, iar 
apa devenise argintie în bătaia 
luminii. Merse pe mal până la pâlcul 
de copaci care ascundea luminișul lui 
secret Atunci când crengile îi zgâriară 
faţa, își aduse aminte că trebuia să ia 
măsuri pentru ca vechea potecă să 
fie curățată. 

Atunci când ajunse la apa limpede a 
lacului, reușise să se liniștească. Se 
decise că furia se datora, pe 
jumătate, moralei pe care i-o făcuse 
Mac, însă, în rest, era vorba de 
frustrare. Simţea furnicături în vârful 
degetelor amintindu-și de trupul ei 
mlădios. Începu să se înfierbânte din 
nou numai gândindu-se la reacţia ei 
imediată, fără inhibiţii. 

Chiar în acest loc învățase să înoate 


atunci când era mic. Instinctiv, își 
scoase hainele umede și se aruncă în 
lac cu capul înainte. 

Apa rece îl ajută să își recapete, 
parțial, raţiunea. leşi la suprafaţă 
scuipând și recunoscu că da, la naiba, 
Mac avea dreptate. De obicei avea 
dreptate. Chiar dacă Alys Weston era 
dispusă, chiar nerăbdătoare să 
experimenteze lucrurile de care nu 
avusese parte, el nu îi făcea nici o 
favoare profitând de acest lucru. 
Orice aventură comporta riscuri fizice, 
sociale și emoţionale. Amintindu-și de 
privirea uluită, cutremurată din ochii 
mari ai lui Allie atunci când fuseseră 
întrerupţi, se înjură cu furie. 

In îndelungata sa carieră de 
desfrânat, Reggie aflase că puţine 
femei se puteau bucura de o 
aventură fără a se implica emoţional. 
Allie nu făcea parte din acea 
categorie. Pe lângă pasiune, era în 
stare de foarte multă iubire altruistă. 


lată ce familie își crease. lată ce 
făcuse pentru toată lumea de la 
moșie. Avea un caracter generos și nu 
se putea stăpâni să nu ofere mai mult 
decât își permitea să piardă. 

Parcurse cu forță toată lăţimea 
lacului, iar apoi se întoarse. Chiar 
dacă Alys Weston era pregătită 
pentru o aventură, din punct de 
vedere fizic, era genul de femeie care 
avea nevoie de un bărbat pe care să-l 
poată respecta, iar Reggie reprezenta 
tot ceea ce dispreţuiau oamenii de 
bine, cu teama lui Dumnezeu. Dacă 
își satisfăcea cu el dorinţele perfect 
normale, avea să ajungă să se urască 
pe ea însăși și să îl urască și pe el. In 
mod bizar, ideea nu-i surâdea deloc. 

Se întoarse pe spate și se lăsă să 
plutească leneș în bătaia lunii, 
mișcându-și braţele doar cât să nu se 
scufunde. La cum arăta și la ce 
caracter pasional avea, era ciudat că 
Allie nu se căsătorise până atunci. 


Probabil că înălţimea, inteligenţa 
sclipitoare și independenţa ei 
intimidau majoritatea bărbaţilor. O 
pierdere. O mare pierdere. 

Corpul acela superb îl atrăgea, însă 
o plăcea și o respecta pe femeia care 
se ascundea în spatele lui. Nu voia să 
îi facă rău, iar asta însemna că 
trebuia să nu se mai îmbete atunci 
când era în preajma ei, fiindcă nu s-ar 
fi putut stăpâni. Reggie se hotărâse 
să se poarte cum se cuvenea în 
Dorset, dar atunci când cățelușa 
aceea caraghioasă o azvârlise în 
braţele lui, trupul ei cald, primitor, îl 
făcuse să își uite imediat bunele 
intenţii. 

Cu un umor amar, Reggie își dădu 
seama că apa nu era suficient de rece 
ca să-i astâmpere instinctele 
masculine. Ar fi trebuit să-și găsească 
alt subiect de gândire. 

Il ajută clipocitul care se auzi chiar 
atunci la marginea lacului. Deveni 


atent, porni într-acolo și începu să 
asculte cu băgare de seamă, deși în 
zonă n-ar fi trebuit să fie nici un 
animal periculos pentru om. 

Apoi identifică vietatea care înota 
curajoasă către el. Căţelușa se bucură 
la culme când îl văzu și aproape se 
scufundă încercând să dea din coadă 
în timp ce înota. Scoţând o mână din 
apă ca s-o scarpine pe cap, întrebă: 

— N-ai provocat destule probleme 
în seara asta? 

Limba pe care o primi peste faţă fu 
singurul răspuns. 

— Chiar nu ţi-e rușine că ai fost 
fugărită de o pisică zdrenţăroasă? 

Căţelușa se pricepea la fel de bine 
la rușine ca și la păzitul oilor, adică 
deloc. Încerca doar să sară în braţele 
lui Reggie, ceea ce nu era deloc ușor 
având în vedere că amândoi erau în 
apă. Reggie o împinse. 

— Hai la mal înainte să te îneci, 
caraghioaso. 


Unul lângă altul, înotară înapoi 
către mal. Căţelușa reuși să scuture o 
cantitate impresionantă de apă din 
blana lăţoasă, iar Reggie își luă 
hainele umede, incomode, tremurând 
în răcoarea nopții. 

În timp ce se întorcea spre casă, 
străjuit de căţelușă, se hotărî să se 
ducă la Londra câteva zile. Plecase 
atât de repede, încât lăsase niște 
treburi neterminate. In plus, o scurtă 
absenţă avea să-i acorde lui Alys 
Weston puţin timp ca să-și revină 
după episodul jenant. De asemenea, 
dacă voia să fie complet sincer cu el 
însuși, trebuia să admită că nu prea 
avea chef să dea ochii cu ea. Probabil 
îl dispreţuia, și pe bună dreptate. 

Când intră în cameră ca să se 
schimbe, îl găsi pe Mac despachetând 
și periind garderoba stăpânului său, 
ca Și cum discuţia de la grajduri nu ar 
fi avut loc niciodată. Reggie se simţi 
vinovat, amintindu-și de gândurile de 


mai devreme, care nu îi făceau cinste. 
Deși, la început, el fusese cel care îl 
ajutase pe servitorul său, Mac îi 
răsplătea cu vârf și îndesat 
generozitatea ocazională. Nu știa cine 
altcineva s-ar fi împăcat cu beţiile lui, 
cu schimbările lui bruște de 
temperament, cu urcușurile și 
coborâșurile din viaţa lui. Uneori nu-l 
plătise cu lunile, iar Mac nu se 
plânsese niciodată. 

Valetul ridică privirea și se încruntă 
văzând cățelușa. 

— În caz că nu aţi observat, se ţine 
un câine după dumneavoastră. 

Reggie își scoase haina și începu să 
își desfacă nasturii de la cămașă. 

— Așa e, spuse el prefăcându-se 
surprins. Ca să vezi. 

Mac pufni. 

— Ce fel de câine e? 

— Un Border Collie. Bor-d-e-r C-o-l-l- 
i-e, explică Reggie dându-și jos 
pantalonii și indispensabilii uzi. Este o 


cățelușă care habar n-are să 
păzească oi. Păstorul avea de gând să 
scape de ea, așa că vreau să văd 
dacă nu vrea s-o ia cineva ca animal 
de companie. 

Neștiind că i se plănuia viitorul, 
cățelușa se așeză pe labele din spate, 
dând din coadă, cu blana neagră 
îmbibată de apă și cu o expresie de 
fericire imbecilă pe chip. Maco privi 
circumspect. Nu știa prea multe 
despre câini, dar aceasta părea să 
creadă că-și găsise căminul. 

— Cum o cheamă? 

— Nu are nume. Dacă botezi un 
animal, e al tău pentru totdeauna. 
Reggie se șterse bine cu prosopul, 
apoi luă hainele uscate pe care i le 
întindea Mac. O să mă duc la Londra 
câteva zile. Vrei să iau ceva? 

— Vedeţi dacă găsiţi niște rațiune, 
sugeră Mac cu asprime. O să aveţi 
nevoie. 

Reggie râse. Chiar și cu tot ce se 


întâmplase, niciodată nu se simţise 
mai bine în ultimii ani. Pocni din 
degete în fața căţelușei și spuse: 

— Vino jos în bibliotecă și o să te las 
să ne urmărești pe Mac și pe mine 
cum testăm calitatea whisky-ului de 
pe aici. 

Cățelușa tropăi după el pe scări. 
Poate că nu se pricepea să păzească 
oi și, după anumite standarde, nu era 
suficient de inteligentă, însă știa să 
recunoască o ofertă bună. 


capitolul 10 


După ce petrecuse o noapte albă 
făcându-și curaj să dea ochii cu 
Davenport fără să roșească, Alys fu 
oarecum dezamăgită de biletul care o 
aștepta pe birou. In câteva cuvinte 
seci, Davenport o informa că plecase 
la Londra pentru câteva zile. Spera că 
în absenţa lui avea să se gândească 
la câteva îmbunătăţiri pentru 


proprietate. De asemenea, o ruga să 
se curețe poteca spre luminișul de 
lângă lac. Cu salutări, etc., 
R.Davenport. Ca și cum incidentul de 
noaptea anterioară, din grajd, nu 
avusese loc niciodată. Poate că el 
uitase deja. În timp ce-i privea scrisul 
ferm, cu linii clare, Alys își dori 
crâncen să poată și ea uita la fel de 
ușor. Dar cum să uite, când braţele ei 
încă îi simțeau forma trupului? 


Plecase de la Londra numai cu o 
săptămână în urmă, iar metropola nu 
avea cum să fi devenit, brusc, mai 
aglomerată și mai zgomotoasă. 
Totuși, lui așa i se păru, văzând cum 
toți căruţașii, negustorii și pietonii se 
luptau pentru spațiu, urlând cât îi 
țineau plămânii. 

Sosi aproape de lăsarea serii. După 
ce trecu pe la apartament să se 
schimbe, ieși din nou ca să se ocupe 
de afaceri. In noaptea dinaintea 


plecării, Reggie câștigase cinci sute 
de lire de la George Blakeford, dar 
acesta nu avusese bani la îndemână 
și îi dăduse în schimb un bilet prin 
care își recunoștea datoria. Lui Reggie 
nu îi stricau banii, având în vedere tot 
ce voia să facă la Strickland. La ora 
aceea ar fi trebuit să-l găsească la 
White. 

Mai era și problema amantei lui 
Blakeford, cu care Reggie își făcuse 
de cap în noaptea aceea. Dacă ar fi 
fost atras de Stella, Reggie ar fi 
umblat după ea fără să se ascundă, 
mai ales că femeia se arătase foarte 
disponibilă. Nu era, însă, interesat de 
ea și simţea un soi de vină pentru că 
cedase farmecelor unei femei de 
moravuri ușoare. Blakeford era foarte 
posesiv cu femeile lui, iar Reggie 
prefera să nu intre în necazuri fără să 
aibă un motiv bun. Avea suficienţi 
dușmani ca să-și mai facă și alţii, fără 
să fie nevoie. 


Blakeford era așezat în scaunul lui 
obișnuit de la White, făcându-și de 
lucru cu o sticlă de vin de Porto, iar 
Reggie se îndreptă către el. 

— Deranjez? 

Blakeford îi făcu semn să se așeze 
fără prea mare entuziasm, dar nici nu 
păru oripilat de companie. Probabil 
Stella știa că n-avea sens să-și 
necăjească protectorul cu infidelităţile 
ei. 

Reggie se așeză în fața lui și făcu 
semn să li se mai aducă vin. Deși 
frecventau aceleași cercuri, el și 
Blakeford nu erau prieteni. Blakeford 
era înalt și solid, boxa bine și era 
dependent de jocuri de noroc, iar 
culoarea de pe chipul său îi trăda 
pasiunea pentru vinul de Porto. Părea 
un bărbat obișnuit, dar Reggie 
avusese întotdeauna senzaţia că 
ascundea ceva întunecat, neplăcut și 
prefera să păstreze distanţa. 

Din păcate, în circumstanţele 


acelea, era nevoit să socializeze cu el. 
Încrucișându-și neglijent picioarele 
lungi, Reggie spuse: 

— Am fost plecat din oraș câteva 
zile și tocmai m-am întors. S-ar 
putea...? 

Întrebarea rămase suspendată în 
aer. 

Blakeford dădu din cap. 

— Norocul a venit și pe strada mea. 
Ai biletul la tine? Reggie scoase 
biletul și primi în schimb un teanc de 
bancnote. Blakeford se binedispuse 
atunci când îl provocă pe Reggie să 
dea cu banul pentru cincizeci de lire, 
iar el câștigă. Pe Reggie nu-l deranja. 
Datul cu banul era jocul preferat al 
proștilor, iar cincizeci de lire nu erau o 
avere. 

Acum, că amândoi se simțeau bine, 
comandară o altă sticlă de vin, în 
timp ce Blakeford îi povesti ce se 
întâmplase în ultima săptămână. 
Reggie avu grijă să nu dea semne de 


plictiseală. Poate că după ce avea să 
dea pe gât o nouă sticlă de vin, avea 
să i se pară mai interesant să știe 
cine câștigase sau cine pierduse la 
whist. 

În timp ce îşi turna din a treia sticlă, 
Blakeford observă: 

— N-am avut niciodată șansa să îţi 
spun, dar mi-a părut rău când ai 
pierdut moștenirea lui Wargrave. 
Probabil că e groaznic să vezi cum un 
nou-venit îţi răpește ceea ce ar fi 
trebuit să-ți aparţină. 

Reggie ridică din umeri. Deja era 
istorie. 

— Eram doar nepotul lui din partea 
fratelui și întotdeauna am știut că 
putea să apară o rudă mai apropiată 
care să îmi ia locul. 

— Eşti mai filozofic ca mine, făcu 
Blakeford, cu o grimasă amară. De 
doisprezece ani sunt moștenitorul 
prezumtiv al averii Durweston. Nu i-aș 
dori nimănui această incertitudine. 


Reggie își ţuguie buzele. 

— Ești moștenitorul ducelui de 
Durweston? Asta este o mare 
realizare. 

Încercă să-și aducă aminte câte 
ceva despre duce, dar nu reuși. 
Durweston era un văduv în vârstă 
care locuia în nordul Angliei și care 
venea foarte rar la Londra. lar atunci 
când o făcea, nu se învârtea în 
aceleași cercuri ca Reggie. 

— Te îngrijorează faptul că 
Durweston s-ar putea căsători și ar 
putea avea un fiu sau și aici este 
vorba despre un moștenitor dispărut, 
așa cum s-a întâmplat cu Wargrave? 

— Singura fiică a ducelui de 
Durweston a fugit de acasă când 
avea numai optsprezece ani și de 
atunci nu se mai știe nimic de ea, 
spuse Blakeford dând din cap a 
dezgust. Cu siguranţă e moartă deja, 
dar Durweston nu acceptă. 

— Nu l-am cunoscut niciodată, dar 


am auzit că e un bătrân habotnic. 
Lumea îl asemuia cu Cresus, observă 
Reggie. 

— Eşti drăguţ cu el, spuse Blakeford 
sorbind din vin și încruntându-se. 
Moșneagul nu suportă să știe că totul 
îmi va reveni mie. Îi sunt doar văr de- 
al doilea, dar nu are alte rude mai 
apropiate, așa că va trebui să se 
resemneze. 

Reggie simţi un soi de simpatie 
neașteptată pentru Blakeford. 

— E tare greu să aștepți moartea 
unui moș nesuferit. Era mai mult 
decât greu, însemna o amânare a 
vieții adevărate, după cum Reggie 
știa prea bine. Sorbi din vin, apoi îl 
consolă cum putu. 

— Într-adevăr, la început am fost 
șocat că nu mai eram eu 
moștenitorul, dar lucrurile n-au ieșit 
chiar așa de rău. Vărul meu, 
Wargrave, tocmai mi-a transferat o 
moșie, ca un fel de despăgubire. 


Poate că dacă apare moștenitorul 
dispărut al familiei Durweston, va fi la 
fel de corect și cu tine. 

— Nici o șansă. Eu și vara mea nu 
ne-am înţeles niciodată. În plus, o 
moșie ar însemna nici a suta parte 
din averea Durweston. Chipul lui 
Blakeford se schimonosi pentru o 
clipă, înainte să adauge, politicos: Nu 
știam că ai devenit proprietar. 
Povestește-mi. 

— Moșia se numește Strickland. E 
între Shaftesbury și Dorchester. Are 
aproape o mie două sute de hectare 
și a fost administrată foarte bine. 

— Asta nu prea e normal pentru o 
moșie care n-a fost supravegheată de 
proprietar, spuse neglijent celălalt 
bărbat. 

— Strickland a fost binecuvântată 
cu un administrator de prima mână, 
zâmbi Reggie. O femeie! O femeie 
strașnică! O reformatoare cu ochii de 
culori diferite, care e aproape la fel de 


înaltă ca mine. 

— Nu mai spune! Blakeford se 
pregătea să-și mai toarne vin, dar se 
opri la jumătatea drumului către 
sticlă. Cum adică cu ochii de culori 
diferite? 

— Un ochi e căprui, celălalt gri, 
explică Reggie. Foarte ciudat. 

— Am cunoscut odată o femeie cate 
avea ochii așa, spuse încet Blakeford. 
Cum o cheamă? 

— Alys Weston. 

Blakeford își turnă încet vin în 
pahar, cu o mână tremurândă. 

— Cea pe care o cunoșteam eu se 
numea Annie. Scundă, rotofeie și 
vioaie. Nu mi-o pot închipui 
administrând moșii, dar avea alte 
talente, adăugă el făcând cu ochiul. 

Ceva era în neregulă la 
comportamentul celuilalt bărbat, dar 
Reggie nu se mai gândi la asta. Poate 
că Blakeford fusese obsedat de Annie, 
așa cum acum era obsedat de Stella. 


Unii bărbaţi aveau astfel de slăbiciuni. 

Gândurile îi fură întrerupte de o 
voce familiară. 

— Reggie! Când te-ai întors în oraș? 

Chipul frumos și tânăr al lui Julian 
Markham se lumină de încântare 
atunci când se apropie de ei. 

Reggie se ridică, îi întinse mâna și îi 
zâmbi, iar Julian continuă: 

— Ai luat cina? Nu încă? Atunci 
trebuie să-mi explici de ce ai plecat 
așa pe nepusă masă din Londra. 
Mănânci cu noi, Blakeford? întrebă el 
întorcându-se spre celălalt bărbat. 

Blakeford dădu din cap și se ridică 
în picioare. 

— Nu. Trebuie neapărat să ajung în 
altă parte. Vă doresc o seară bună. 

Cei doi se îndepărtară, iar Blakeford 
rămase în urmă, privind în gol. Mintea 
îi era străbătută de un gând groaznic. 
Nenorocita trăia. Nu putea să mai fie 
în Anglia altă femeie care să 
corespundă descrierii. 


Cine ar fi crezut că era posibil, după 
atâţia ani? 


Reggie și Julian Markham nu fură 
atrași de restaurantul de la White și 
se duseră la o cârciumă din apropiere, 
renumită pentru friptura de vită. 
După ce se așezară într-un colț, Julian 
observă: 

— Mă bucur că n-a venit Blakeford. 
Tot timpul pare supărat. E al naibii de 
greu să te relaxezi în preajma lui. 

Reggie privi admirativ către 
posteriorul rotund al barmaniței care 
le luase comanda și spuse: 

— Știu ce vrei să spui, dar acum 
înțeleg de ce se comportă ca și cum i 
s-ar fi înecat corăbiile. Nu cred că îi e 
prea comod să se întrebe în 
permanenţă dacă moștenitorul 
dispărut al ducelui de Durweston își 
va face apariţia și-l va lăsa fără avere. 

— Da, nu e încurajator, aprobă 
Julian și bănuiesc că este și mai grav 


faptul că este vorba despre o 
moștenitoare. 

— Dumnezeule, cred că glumești. 
De când poate deveni ducesă o 
femeie singură? E rar și în cazul 
baronilor, spuse Reggie uimit, dar 
intrigat. 

Julian se încruntă, încercând să-și 
amintească. 

— Am o strămătușă căreia îi place 
la nebunie să vorbească despre 
lucruri din astea. Dacă-mi aduc bine 
aminte, situaţia seamănă cu cea a 
familiei Marlborough. Titlul i-a fost 
acordat iniţial unui erou de război 
care nu avea fii supraviețuitori. Avea, 
însă, fiice, așa că în titlul nobiliar se 
specifica faptul că acesta putea 
reveni fiicei celei mai mari. In cazul 
familiei Durweston, există o clauză 
potrivit căreia ducele în exerciţiu are 
opțiunea de a lăsa moștenire titlul 
celui mai apropiat moștenitor de sex 
masculin, dacă nu vrea ca fiica lui să 


fie moștenitoarea. Din acest motiv, 
chiar dacă moștenitoarea dispărută 
trăiește, sunt sigur că Durweston nu i- 
ar lăsa ei titlul, așa că Blakeford își 
face griji degeaba. 

— Tare ciudat. Nu cred că există 
asemenea clauze pentru alte titluri 
nobiliare din Anglia, comentă Reggie. 
Dar de ce spui că Durweston și-ar 
considera fiica nedemnă să 
moștenească titlul, chiar dacă ar fi în 
viaţă? 

Julian râse. 

— Strămătușii mele îi plac 
scandalurile mai mult decât 
genealogiile. Se pare că fiica lui 
Durweston era logodită cu un domn 
tot din lumea bună, cred că era vorba 
despre fiul cel mic al marchizului de 
Kinross. în loc să se mărite cu el, a 
fugit cu grăjdarul. Dacă Durweston n- 
ar fi fost un moș dat naibii, ar fi murit 
de rușine. A dezmoștenit-o public și 
de atunci nu s-a mai știut nimic 


despre fată. Strămătușa mea spune 
că ar fi murit dând naștere unui copil 
și că servitorul cu care s-a măritat n-a 
avut curaj să-și informeze nobilul 
socru. 

— Sună plauzibil, aprobă Reggie. 

Apoi sosi mâncarea, iar amândoi 
bărbaţii se înfruptară din friptura de 
vită cu cartofi fierti. După ce 
terminară și începură să bea, Reggie 
îi povesti prietenului său despre 
Strickland, dar nu uită cu totul de 
discuţia anterioară. 

Când conversaţia începu să 
lâncezească, spuse gânditor: 

— Problema primului născut e un 
sistem cu adevărat nedrept. Presupun 
că în Evul Mediu avea sens să lași 
moștenire toată proprietatea unei 
singure persoane, deoarece 
concentrarea puterii îi ajuta pe toţi să 
supravieţuiască. Dar acum înseamnă 
că fii mai mici vor crește într-un lux 
pe care nu și-l vor permite niciodată 


la vârsta adultă, așa că devin oameni 
ai bisericii, soldaţi sau funcţionari 
publici și își petrec restul zilelor 
urându-și statutul de rudă săracă. 

— lar moștenitorii taie frunză la 
câini, fiindcă nu pot face altceva 
decât să bea, să joace și să aștepte 
ca taţii lor să moară, spuse Julian cu 
amărăciune. 

— Asta înseamnă că tatăl tău ţi-a 
refuzat propunerea de administrare a 
fermei de la Moreton? întrebă Reggie 
cu simpatie. 

Julian se strâmbă. 

— Eram convins că va fi de acord. 
Stabilisem totul: planul recoltelor, 
costul îmbunătăţirii efectivului de 
vite, previziuni de venit... Se 
întrerupse cu un zâmbet stingher. 
Sigur că știi toate astea, fiindcă tu m- 
ai ajutat săptămâni întregi să concep 
propunerea. Dădu din cap exasperat 
și o șuviţă de păr șaten îi căzu rebelă 
pe frunte. Pur și simplu n-are sens. Aș 


putea dubla veniturile moșiei și nu ar 
mai trebui să mă întreţină aici la 
Londra. 

De când venise de la Oxford, Julian 
încercase să-și convingă tatăl să îl 
lase să își asume parţial răspunderea 
pentru averea familiei. Lord Markham 
refuzase sistematic să renunţe la 
orice crâmpei de putere. În același 
timp, se plângea că Julian era un 
pierde-vară extravagant, chitit să 
distrugă averea familiei. Dacă ar fi 
ajutat, Reggie i-ar fi ţinut nobilului o 
predică severă despre cât de prost își 
trata moștenitorul însă Markham nu 
ar fi ascultat niciodată de un bărbat 
despre care credea că îi corupe fiul. 

Deși Julian îl îndrăgea pe tatăl său, 
în pofida tuturor neînțelegerilor, dacă 
bătrânul avea să fie în continuare la 
fel de încăpățânat, fiul avea să ajungă 
să se roage ca acesta să moară. 
Fiindcă își pierduse tatăl prea 
devreme, lui Reggie nu îi plăcea să 


vadă așa ceva. Din păcate, nu știa 
cum să fie de ajutor. 

Păstrându-și pentru el gândurile 
sumbre, umplu ambele pahare. 

— Unui bărbat care îmbătrânește 
nu îi e ușor să se vadă înlocuit de un 
tânăr în putere, chiar dacă acesta e 
fiul lui. Poate mai ales fiindcă e fiul 
lui. 

— Dar nu vreau să-mi înlocuiesc 
tatăl, vreau doar să mă trateze ca pe 
un adult, nu ca pe un școlar, spuse 
Julian oftând și rezemându-se de 
spătarul din lemn de stejar. Crezi că 
dacă m-aș însura m-ar considera 
capabil să-mi asum responsabilităţi? 

— Poate, dar n-aş paria pe asta, 
spuse Reggie, apoi adăugă, fără să se 
gândească prea mult: Vino pe la 
Strickland. Dacă îţi cauţi nevastă, 
găsești destule fete frumoase în 
Dorset. 

Julian râse. 

— Mi-ar face mare plăcere, iar 


fetele frumoase nu mă deranjează 
câtuși de puţin. Nu pot veni, însă, 
decât peste vreo două săptămâni. 

— Perfect. Eu mă duc în 
Leicestershire să cumpăr niște iepe, 
dar mă voi întoarce cu siguranţă la 
Strickland până atunci. 

Puţină companie i-ar fi prins bine. 
Reggie se gândea și cum avea să 
reacționeze tânărul său prieten când 
o va vedea prima dată pe 
încântătoarea Meredith Spenser. 

Era încă devreme când Reggie se 
despărţi de Julian și se duse să-și 
vadă de alte treburi. De data asta era 
vorba, de fapt, mai mult de plăcere. 

Fostul boxer care deschise ușa 
casei discrete de la marginea 
cartierului Mayfair îl întâmpină cu un 
zâmbet larg. 

— Mă bucur să vă văd, domnule 
Davenport. A trecut ceva timp. 

— Așa e, fu de acord Reggie, 
întinzându-i pălăria. Poţi să întrebi 


dacă doamna Chester mă poate 
primi? 

— Nici nu este nevoie să întreb, 
domnule. Urcați. Știţi drumul. 

__Da, știa prea bine drumul. 
Indreptându-se către scări, trecu pe 
lângă ușa deschisă a salonului și 
aruncă o privire. Era devreme și 
numărul femeilor din salon era mai 
mare decât cel al bărbaţilor care le 
admirau. In rochiile strălucitoare, mai 
mult dezgolite decât acoperite, fetele 
semănau cu locatarii unei crescătorii 
de păsări exotice. Mai multe dintre 
ele îi făcură cu mâna și îl invitară să li 
se alăture, în timp ce bărbații ridicară 
privirea geloși, ca să vadă cine 
provoca o asemenea zarvă. 

O roșcată cochetă veni la ușă și se 
rezemă de toc, gângurind: 

— Ştiam că o să fie o seară bună. Ai 
venit să mă vezi pe mine, nu-i așa, 
Reg? 

Reggie chicoti și îi trase o palmă 


peste dosul săltăreț. 

— Îmi pare rău, Nan, am venit s-o 
văd pe Chessie. Femeia își țuguie 
buzele a dezamăgire. 

— Ce noroc au unele. 

Vocea ei îl urmări în timp ce urca 
scările. 

Când bătu la ușa de lemn, vocea 
răgușită a lui Chessie îl invită 
înăuntru. Când o cunoscuse avea un 
accent aproape neinteligibil, specific 
zonei East End, dar acum vorbea 
engleza maiestății sale la fel de 
corect ca o doamnă din înalta 
societate. 

Camera ei era decorată cu 
abundența extravagantă pe care o 
merita una dintre cele mai de succes 
matroane din Londra. Chessie era 
așezată la măsuţa de toaletă, 
înconjurată de o mulţime de 
parfumuri și cosmetice scumpe. Când 
își văzu oaspetele în oglindă, se ridică 
imediat și traversă camera ca să-l 


îmbrăţișeze cu afecţiune. 

— Pe unde ai umblat, șarlatanule? 
Nu te-am văzut de secole. 

Chessie fusese o mare frumusețe în 
tinereţe. Părul ei blond avea acum 
nevoie de ajutor ca să-și păstreze 
culoarea și luase câteva kilograme 
bune, dar încă arăta bine. 
Kilogramele în plus erau moi și 
plăcute pentru cine o îmbrăţișa, iar 
Reggie îi dădu drumul nehotărât. 

— La ţară. Am venit în oraș câteva 
zile, apoi plec din nou. 

Chessie se duse la bufet și scoase o 
sticlă din brandy-ul special pe care îl 
păstra pentru el, din care turnă în 
două pahare. După ce se așezară, îi 
povesti pe scurt despre Strickland. 

— Deci o să devii respectabil. 
Magistrat, nimic mai puţin! Privindu-și 
brandy-ul, femeia trasă absentă cu 
degetul o dungă pe marginea 
paharului. Presupun că n-o să ne mai 
vedem prea des. O să-mi pară rău 


într-un fel, dar sunt ușurată din alt 
punct de vedere. 

— Ah? Te bucuri că scapi de mine? 
întrebă Reggie amuzat. 

— Ştii că nu-i vorba de asta, spuse 
Chessie înclinându-și capul, de parcă 
se gândea dacă să spună sau nu mai 
multe. Am fost îngrijorată pentru tine, 
spuse ea încet. Te-ai schimbat în 
ultimii ani. De regulă te luai la hartă 
fiindcă îţi plăcea, dar acum mi se pare 
că a devenit un obicei prost, care te 
nenorocește. Te comporți ca un 
bărbat care e gata să moară a doua 
zi. Dacă nu-ţi revii, mai devreme sau 
mai târziu chiar asta se va întâmpla. 

— Crezi că nu sunt în stare să-mi 
port singur de grijă? întrebă el pe un 
ton voalat, care-i masca iritarea. 

— Nu că nu ești în stare, ci că nu 
vrei să încerci, răspunse ea scurt. Mă 
pricep la bărbaţi mai bine ca oricine și 
știu când un om se îndreaptă spre 
pierzanie. Făcându-și curaj, continuă: 


La naiba, Reggie, bei prea mult Dacă 
nu te oprești, o să mori curând, fie 
direct, fie fiindcă o să-ţi rupi gâtul, fie 
fiindcă o să te iei la bătaie și n-o să fii 
suficient de rapid. 

Reggie își tetmină brandy-ul și 
așeză cu zgomot paharul pe măsuţa 
delicată. 

— Sigur că beau prea mult Așa fac 
toţi domnii din Anglia. De exemplu, 
un politician bun trebuie să fie în 
stare să termine cel puţin trei sticle 
de vin prost într-o noapte. Cinci sau 
șase e perfect. 

— Da, și mulţi mor din cauza asta. 
Dar nu e vorba numai de cât bei. E 
vorba despre felul în care te N 
afectează, spuse ea privindu-l fix. Iți 
face mult rău. 

Reggie simțea că începe să-și 
piardă cumpătul și ripostă: 

— Crezi că nu rezist la băutură? 

— Într-adevăr, erai în stare să bei 
mai mult ca oricine și să fii ca noua 


doua zi, recunoscu ea. Dar cred că în 
ultimii ani băutura te-a dezechilibrat. 
Îl privi sincer, do-rindu-și ca el să 
înțeleagă ceea ce îi spunea: După 
cum îţi ziceam, am cunoscut mulți 
bărbaţi... 

— Cel puţin câteva regimente. 

Chessie se înroși, dar nu dădu 
înapoi. 

— Ții minte când ne-am întâlnit 
prima dată? 

— Sigur că da. Cine poate uita un 
grup de beţivi puși pe viol în grup? 

Se întâmplase la Ranelagh, cu puţin 
timp ca bordelul să se închidă 
definitiv. Chessie era foarte tânără și 
neexperimentată în ale prostituţiei. 
Era îngrozită și striga după ajutor, iar 
el era singurul bărbat din zonă căruia 
i se păruse că se cuvenea să ajute o 
prostituată. 

Pentru gestul său cavaleresc fusese 
răsplătit cu un nas rupt, dar scăpase 
mult mai ușor decât oricare dintre 


bărbaţii care o atacaseră pe Chessie. 
Fusese una dintre cele mai bune bătăi 
de care avusese parte. Câștigase 
fiindcă el era treaz, iar ei, nu. 

Stingher, dădu deoparte acest ultim 
gând și adăugă războinic: 

— Ce legătură are asta? 

— Reggie, cred că în noaptea aceea 
mi-ai salvat viaţa și acum vreau să-ţi 
întorc favoarea, spuse ea întinzându- 
și mâinile expresiv. Da, aproape toată 
lumea bea prea mult, dar uneori e 
mai mult decât un obicei prost... e o 
boală, o dependenţă, așa cum se 
întâmplă cu opiul. După ce se 
întâmplă asta, un bărbat nu-și mai 
poate controla comportamentul. 
Ajunge beţiv, iar băutura devine mai 
importantă decât orice altceva. li 
distruge sănătatea, îl termină psihic, 
îl înrăiește. În final, îl omoară. 

— Ce imagine frumoasă, spuse el 
acid, stăpânindu-se cu greu. Totuși, te 
asigur că nu sunt dependent de nici 


un fel de alcool. Mă pot opri oricând 
doresc. 

— Ai încercat vreodată? întrebă ea 
cu gravitate. Se întinse sfidător după 
sticla de brandy și își turnă trei 
degete. 

— Nu văd de ce aș face-o. 

Chessie suspină. Nu se gândise că 
el va accepta cu ușurință faptul că 
era dependent de alcool. Nu 
cunoscuse vreun bărbat sau vreo 
femeie care să poată accepta acest 
lucru. Însă trebuia să încerce. După 
noaptea în care o salvase, trăise 
împreună cu Reggie mai mulţi ani și 
relaţia dintre ei nu fusese numai 
profesională. O duruse felul în care el 
se schimbase în ultimii ani. 
Întotdeauna fusese iute la mânie, dar 
în trecut norii dispăreau repede și 
bunătatea lui ieșea întotdeauna la 
iveală. 

În ultima vreme părea deprimat sau 
supărat aproape tot timpul, era din ce 


în ce mai caustic și mai răutăcios. 
Remarca referitoare la regimentele de 
bărbaţi pe care îi cunoscuse era un 
exemplu elocvent. Vechiul Reggie nu 
era niciodată rău cu prietenii săi. În 
fine, Chessie chiar cunoscuse destui 
bărbaţi suficient de bine încât să știe 
că n-avea sens să spună mai multe. 

— Ai trecut pe aici doar pentru o 
mustrare sau și din alt motiv? 

Reggie zâmbi ușor și scoase din 
buzunarul hainei o hârtie împăturită 
pe care i-o întinse. Chessie o deschise 
și îl privi întrebătoare. 

— De ce-mi dai contractul în 
original? 

Reggie se întinse pe canapea, 
sorbindu-și brandy-ul. 

— E vremea ca afacerea să fie 
numai a ta. Tu te ocupi de cea mai 
mare parte a treburilor, iar restul e în 
seama lui Martin. Nu e corect ca eu să 
am o parte din profit. 

Chessie studie contractul cu 


afecţiune. În urmă cu opt ani, 
protectorul ei o părăsise și rămăsese 
pe drumuri. Nu mai era tânără și se 
săturase să fie întreţinută, fiindcă nu 
se știa niciodată ce îi rezerva viitorul, 
așa că Reggie o găzduise pentru o 
perioadă. 

Nu numai că o salvase din nou, ci îi 
sugerase să își deschidă propria 
afacere și îi împrumutase capitalul 
inițial. Infiinţase bordelul muncind din 
greu și tratându-și corect atât 
angajatele, cât și clienţii, dar nu s-ar 
fi descurcat niciodată fără el. 

Se ridică și se apropie de canapea 
pentru a-l săruta cu putere. 

— Ești mare, Reg. Un sfert din 
afacerea asta valorează mult. Nu 
mulți ar renunţa pe degeaba. 

Bărbatul ridică din umeri neglijent. 

— Nu mai am nevoie de bani și 
investiţia iniţială mi-am scos-o de 
mult. 

— Eşti sigur că nu pot face nimic ca 


să... ca să-mi arăt aprecierea? întrebă 
ea plimbându-și mâna expertă pe 
trupul lui zvelt 

Ochii lui străluciră, însă dădu din 
cap, cu regret: 

— Nu cred că i-ar plăcea lui Martin. 

— Nu, cred că nu i-ar plăcea, 
aprobă ea, cu aceeași părere de rău. 

Martin era fostul boxer care saluta 
oaspeţii, păstra ordinea, supraveghea 
bucătăria și crama și, în general, 
ajuta la administrarea bordelului. Era 
un tip cumsecade, era partenerul ei 
din mai multe puncte de vedere, dar 
era destul de posesiv în ceea ceo 
privea pe femeia lui. Stârnirea unui 
foc vechi nu ar fi făcut altceva decât 
să provoace necazuri. 

Când Reggie se ridică să plece, 
Chessie îl întrebă melancolică: 

— O să mai treci pe aici din când în 
când ca să ne saluţi? Chiar dacă ești 
respectabil? 

Reggie râse, uitând supărarea 


dinainte. 

— Sigur că da. Majoritatea 
oaspeţilor tăi sunt respectabili, așa că 
o să mă încadrez bine. O sărută ușor 
și plecă. 

Chessie suspină după ce se închise 
ușa. li mergea foarte bine cu Martin, 
dar nimeni nu era ca Reggie. 


Când se trezi a doua zi, soarele 
ajunsese la asfinţit și începea să 
coboare pe cer. Stătu nemișcat, știind 
că dacă se deplasa prea repede avea 
să i se facă rău. Era un supliciu chiar 
și lumina soarelui care îi străpungea 
pleoapele închise. Gândurile i se 
mișcau lent și dureros și încercă să-și 
dea seama ce se întâmplase în 
noaptea precedentă. 

Se întâlnise cu Blakeford la White, 
apoi luase cina cu Julian, dar se 
despărţiseră devreme. Incepu să se 
rostogolească pe o parte, dar renunţă 
atunci când ochii păreau să-i 


explodeze de durere. Apoi fusese la 
Chessie, ca să-i dea înapoi contractul. 
Işi amintea mult prea bine de vizita 
aceea. li făcuse tot felul de observații 
stupide legate de băutură. 

Și n-ai crezut-o? 

Vocea interioară care îl avertizase 
de atâtea ori îi răsuna în minte. 
Gemu; nu voia să se mai gândească 
la asta. Ar fi trebuit să-l ia pe Mac cu 
el. O picătură din elixirul magic 
preparat de valetul său ar fi fost un 
dar ceresc. 

Aţipi din nou, iar când se trezi a 
doua oară reuși să se miște, însă 
încet. Din fericire, în carafă era apă. 
Se stropi pe faţă și reuși să vadă mai 
bine. 

Se întrebă cum ajunsese acasă în 
noaptea anterioară și începu să-și dea 
jos hainele boţite, când văzu o oală 
de noapte pe care n-o cunoștea, pe o 
masă de lângă ușă. Chiar și în starea 
deplorabilă în care se afla, avea 


curiozitatea necesară pentru a o privi 
mai îndeaproape. 

Descoperi cu uimire că vasul din 
porțelan era plin cu bancnote. 
Dumnezeule, oare ce făcuse în 
noaptea aceea? Probabil ajunsese iar 
la jocuri. Ridică un teanc de bancnote 
și încercă să ghicească ce sumă era 
acolo, dar efortul era prea mare. 

Mai târziu, când o gură de whisky 
irlandez și hainele curate îl ajutaseră 
să-și revină oarecum, numără banii 
din oala de noapte. Erau mai mult de 
o mie de lire. 

Pufni nervos. l-ar fi dat pe toți 
numai ca să știe ce făcuse în noaptea 
aceea. Într-un fel, nu îl interesa prea 
mult să știe cu exactitate. Fără 
îndoială, fusese o noapte de jocuri și 
de băutură, la fel ca multe altele, dar 
nu putea ști cu siguranţă decât dacă 
se întâlnea cu cineva care să fi asistat 
la evenimente. 

Deși Reggie își asumase 


întotdeauna riscuri, o făcuse 
cunoscându-și șansele și simțindu-se 
stăpân pe situaţie. Să-și piardă 
memoria însemna să se piardă pe el 
însuși într-un mod foarte îngrijorător. 

În timp ce îndesa bancnotele într-o 
geantă de piele ca să le ducă la 
bancă, Reggie își aminti ce îi spusese 
Chessie. Buzele i se strânseră. Poate, 
doar poate, femeia avea dreptate. La 
Strickland băuse mai puţin și se 
simtise mai bine. 

Acum, după ce petrecuse mai puţin 
de o zi în Londra, simţea că moartea 
ar fi fost o eliberare bine-venită, nu 
numai din cauza consecințelor fizice 
ale mahmurelii. În fine, a doua zi avea 
să plece de la Londra. Avea să se 
ducă la Leicestershire să vadă niște 
iepe, iar după aceea putea pleca 
acasă. 

Gândul era atât de natural, încât 
nici măcar nu fu surprins de cât de 
repede Strickland devenise „acasă". 


capitolul 11 


Trecuse o săptămână de când 
Davenport plecase de la Strickland. 
Alys trecuse de la ușurare la speranţa 
precaută că el avea să se întoarcă în 
curând, deși situaţia dintre ei era 
destul de jenantă. Bărbatul era fără 
îndoială nemernic și reprezenta o 
complicaţie pentru viaţa ei ordonată, 
dar prezenţa lui era interesantă. 

Muncea din greu în birou, verifica 
registrele și se gândea, pentru a mia 
oară, că Marea Britanie ar fi trebuit să 
treacă la sistemul monetar zecimal, 
când reapăru Davenport. Auzi pe 
cineva bătând la ușă și își pofti 
oaspetele să intre fără să ridice 
privirea. 

Proprietarul traversă încăperea tiptil 
și o salută când se afla la aproape un 
metru de ea: 

— Bună ziua. 


Alys aproape sări de pe scaun de 
surpriză, azvârlind capul în sus și 
scuturând involuntar pana deasupra 
foii de hârtie. Gata cu demnitatea, se 
gândi, oftând în sinea ei. Măcar șocul 
înlocuia jena pe care altfel ar fi simțit- 
o cu siguranţă. 

Davenport era calm, la fel ca de 
obicei, însă ochii îi străluceau 
amuzați. 

— Îmi pare rău că te-am speriat, 
spuse el cu blândetțe, sprijinindu-se 
de marginea biroului ei, dar m-ai 
poftit să intru. S-a întâmplat ceva 
notabil în absenţa mea? 

Alys lăsă pana jos. 

— Toată lumea de pe moșie a fost 
vaccinată împotriva variolei, după 
cum ai poruncit. 

Bărbatul ridică din sprâncene. 

— Te-ai mișcat repede. S-a opus 
cineva? 

— Nu pentru multă vreme, spuse 
Alys satisfăcută. Era susţinută de 


autoritatea proprietarului, așa că nu i 
se opusese nimeni. O activitate atât 
de bine intenţionată fusese o 
adevărată plăcere. 

— Felicitări, ai făcut o treabă bună. 
Altceva? 

— Am lucrat la propunerea de 
îmbunătăţiri, spuse ea, ezitând. 

— Și ce îmi recomanzi? 

— Pentru început, cred că ar trebui 
să creștem efectivul de vite. Preţul 
cerealelor a scăzut de când s-a 
terminat războiul și nu cred că o să 
crească prea curând. O parte din 
suprafețele cultivate cu cereale pot fi 
folosite pentru mangold. Văzând 
nedumerirea de pe chipul lui 
Davenport, explică: Mangoldul este 
un soi de sfeclă, e o hrană excelentă 
pentru animale. 

— Am auzit de planta asta, dar nu 
am aprofundat niciodată subiectul, 
spuse el cu un zâmbet în colţul gurii. 
Haide, Lady Alys, lasă deoparte 


proprietăţile nutritive și încearcă să 
spui „mangold" fără să râzi. 

Alys se văzu nevoită să zâmbească. 

— Ai dreptate. E un nume absurd, 
nu-i așa? 

— Chiar și unui poet îndrăgostit de 
natură i-ar fi greu să scrie un sonet 
decent despre un mangold, spuse el 
râzând. Poate că una dintre cele mai 
mari ciudățenii ale naturii e 
mangoldul mangosit. 

Era prea mult, chiar și pentru o 
femeie de obicei serioasă. Alys 
izbucni în râs. 

— Mă îndoiesc că Wordsworth s-ar fi 
descurcat mai bine, spuse ea, după 
ce își recapătă suflul. 

Reggie o privea cu căldură și 
amuzament. Era remarcabil cât de 
multă intimitate putea aduce veselia 
împărtășită. 

Alys își reveni brusc și scormoni 
prin teancurile de hârtii din faţa ei. 
După ce scoase mai multe foi, i le 


întinse proprietarului. 

— lată o listă cu noile echipamente 
care ne-ar putea fi de folos. Sunt 
trecute în ordinea utilității, cu prețuri 
estimate și observaţii privind 
avantajele. 

Se uită pe coloana scrisă îngrijit. 

— Le voi studia în amănunt mai 
târziu. Pare fezabil, dar n-o să putem 
lua totul dintr-odată. Altceva? 

— Trebuie să construim mai multe 
case pentru muncitori. Cele vechi 
sunt un dezastru, sunt pline de 
umezeală şi nu sunt locuibile. În plus, 
toate sunt aglomerate, spuse ea 
scoțând alte hârtii. lată costurile 
estimate. 

Răsfoi paginile până ajunse la 
ultima, iar buzele i se strânseră într- 
un gest dezaprobator. 

— E foarte scump și moșia nu 
obţine nici un beneficiu financiar 
direct. 

— Dar sunt multe beneficii 


indirecte, spuse Alys aplecându-se cu 
sinceritate peste birou. Oamenii 
sănătoși și fericiţi lucrează mai bine. 

Reggie o privi ironic. 

— Poate că e adevărat, dar e greu 
de demonstrat. Ai folosit un argument 
similar și ca să-ţi sprijini școala. 

— Da, argumentul acela a fost 
adevărat și atunci, e și acum. Alys se 
ridică, având senzaţia că dacă avea 
să urmeze o bătălie, ar fi fost mai 
bine să stea în picioare. Preţurile sunt 
extrem de rezonabile. Majoritatea 
lucrărilor vor fi făcute de muncitorii 
de la moșie în perioadele fără 
activitate, iar materialele sunt toate 
din zonă. 

Se pregătea de o prezentare mai 
detaliată, dar Davenport ridică mâna. 

— N-am spus că nu vom face și 
asta. Din nou, încetul cu încetul. Apoi, 
zâmbind pe jumătate, adăugă: Nu 
toate deciziile mele sunt ghidate de 
utilitatea practică. Să-ţi arăt ce am 


adus. 

Alys îl urmă afară și traversară 
curtea, pentru a ajunge la grajduri. 
Acolo, în boxele goale, se aflau trei 
iepe noi. 

— O să crești cai de vânătoare? 
întrebă ea surprinsă. 

— Te pricepi la cai. 

Alys se apropie de iapa de lângă ea, 
o iapă maronie cu urechi clăpăuge, cu 
o crupă puternică și grumazul lat. 
lapa o înghionti prietenește pe Alys în 
umăr. 

— Desigur, exemplarele acestea nu 
sunt suficient de arătoase ca să fie 
afișate la Rotten Row, dar se vor 
descurca foarte bine pe câmp. 

— Chiar dacă iapa asta are urechi 
clăpăuge, știe foarte bine să sară 
garduri și rezistă toată ziua. Apoi, pe 
același ton, Davenport continuă: 

3.- Zona din Londra în care nobilimea 


obișnuia să se plimbe pentru a-și etala caii 
de rasa (n.tr.) 


Voiam să-mi cer scuze pentru ceea ce 
s-a întâmplat aici săptămâna trecută. 

Alys îl privi repede, cu timiditate, iar 
în ochi i se citea toată jena pe care 
prevăzuse că i-o va provoca această 
întâlnire. Chipul bronzat, aproape 
frumos, al lui Davenport o privea 
gânditor. 

— N-am cum să spun că-mi pare 
rău pentru ce s-a întâmplat, continuă 
el, dar îmi pare rău dacă te-am 
deranjat sau te-am făcut să te simţi 
prost. 

Alys se uită din nou la iapă și îi 
mângâie botul catifelat. 

— Nici eu nu pot să spun că-mi pare 
rău, spuse ea stânjenită, dar nu 
trebuie să se mai întâmple din nou. 

— De acord. Subiect închis? 

— Subiect închis, repetă ea. 

Fusese un episod nefericit, iar ea se 
purtase într-un mod care nu îi făcea 
cinste unei doamne demne, aflate la 
vârsta maturității. 


Atunci de ce îi părea atât de rău că 
nu se va repeta? 


A doua zi după întoarcerea la 
Strickland, Reggie merse în vizită la 
familia Stanton pentru cina care 
fusese amânată atunci când el 
plecase. Seara se dovedi a fi 
surprinzător de agreabilă. Mătușa 
Elizabeth, rotofeie și zâmbitoare, îl 
îmbrăţișa aproape cu la fel de mult 
entuziasm cât manifestase căţelușa 
collie la întoarcerea lui de la Londra. 

Erau prezenți și alți membri ai 
comunităţii locale, care îl salutată cu 
o acceptare amicală, așa cum se 
cuvenea pentru o persoană născută 
în zonă. Bărbaţii discutară chestiuni 
locale, considerându-l unul de-al lor. 
Din fericire, nu erau prezente femei 
necăsătorite, deși doamnele 
respectabile îl cântăriră din priviri pe 
nou-venit. Probabil se gândeau cu ce 
fete disponibile i-ar fi putut face 


cunoștință. 

Hotărât să bea mai puţin în general 
și nevrând să se facă de rușine în faţa 
familiei Stanton, Reggie nu bău prea 
mult vin. Poate de asta se simţea atât 
de agitat când se întoarse la 
Strickland. Ajuns în bibliotecă, își 
turnă un pahar imens de whisky, 
bucurându-se de căldura familiară și 
liniștitoare care i se răspândi în corp. 
Dar băutura nu era de ajuns pentru a 
se relaxa. 

Privi în jur, gândindu-se că 
încăperile aveau nevoie de 
reamenajare. La urma urmei, 
trecuseră treizeci-patruzeci de ani, nu 
era o surpriză că totul era așa de 
neîngrijit. Probabil cu un tapet nou și 
alte draperii, casa nu ar mai fi 
semănat cu un mormânt... 

Exasperat, dădu whisky-ul pe gât și 
se hotărî să iasă. Căţelușa, încă 
nebotezată și fără stăpân, dar mereu 
dornică de o plimbare, se foia în jurul 


lui. Începuse să se obișnuiască cu 
animalul cel caraghios, deși acesta 
părea să aibă o pasiune pentru a 
răsturna oamenii la pământ. 

Noaptea era caldă și răcoroasă și 
mirosea a început de vară. Reggie își 
aprinse o ţigară și se îndreptă spre 
lac, simțindu-se mai împăcat cu 
lumea. Pământul era ca o amantă 
seducătoare, care îl invita să se 
desfete cu farmecele ei. Totuși, deși 
acompaniat de foșnetul tufișurilor 
populate de tot felul de vietăţi și de 
țipătul sfâșietor al unei bufniţe, se 
simţea foarte singur. Nu era 
singurătatea frenetică de la Londra, ci 
mai degrabă un soi de melancolie, o 
conștientizare a anilor irosiţi și a 
șanselor nevalorificate. 

Fără să se gândească, trecuse de 
lac și se apropiase de Rose Hall. 
Silueta neuniformă a casei 
administratorului căpăta o anumită 
eleganţă în lumina calmă a lunii aflate 


la primul pătrar. Nu se vedeau lumini, 
fiindcă era târziu, era trecut de miezul 
nopții. 

Se rezemă de un ulm înalt care 
străjuia terenul, întrebându-se dacă 
Alys Weston se simţea vreodată 
singură. Avea familia adoptată, iar 
toți cei de pe moșie o respectau și 
aveau nevoie de ea. Era destul? Părea 
o femeie autosuficientă, deci probabil 
că era. 

Trase din nou din ţigară. Vârful se 
aprinse pentru o clipă, apoi începu să 
ardă mocnit. Dinspre cealaltă parte a 
casei se auzi un zgomot vag. Apoi i se 
păru că văzu o siluetă întunecată 
îndepărtându-se de Rose Hall. 

Reggie se încruntă și se uită mai 
atent. Poate că vreunul dintre băieţi 
se furișa în vreo escapadă nepermisă. 
Nu ar fi fost nimic rău în cazul 
băieților, dar situaţia se schimba dacă 
era vorba despre Merry. Sau poate că 
era un servitor, poate era vreun 


musafir sau poate că, la urma urmei, 
nu era nimic. 

Aruncă mucul de ţigară și îl strivi cu 
tocul pantofului, apoi ocoli în liniște 
clădirea, ca să afle mai multe. 
Căţelușa îl urmă, dar fără să se 
străduiască să facă liniște. 

Orice ar fi văzut Reggie, dispăruse 
atunci când el ajunse în partea 
cealaltă a terenului. 

— Ei bine, câine, te pricepi la 
urmărit? spuse el încet. Animalul nu 
băgă în seamă urmele și se întoarse 
imediat spre casă, ridicându-și capul 
de clovn. Ciuli urechile, iar coada îi 
rămase nemișcată. 

— Adu-mi aminte să nu te ofer 
patrulei locale, spuse Reggie cu 
răceală. 

Căţelușa urlă adânc, din gât și 
începu să se îndrepte în faţă. 

— La naiba, liniștește-te, șopti 
Reggie. O să trezești pe toată lumea. 

O prinse de zgardă, dar tot se agita 


înspre clădire. Mai rău, începu să 
latre, nervos. 

Reggie înjură cu voce joasă și 
începu s-o tragă, ca să se 
îndepărteze. Apoi depistă un miros pe 
care nasul sensibil al cățelușei îl 
recunoscuse deja drept diferit și rău. 
În noaptea liniștită se simţea miros de 
fum, nu parfumul vegetal al ţigării lui, 
ci un miros ascuțit, acru. 

Încordându-se brusc, Reggie 
examina casa. Prin ferestrele de la 
parter se vedea o lumină slabă. Apoi 
văzu o limbă de foc, urmată, cu o 
viteză îngrozitoate, de o mulţime de 
flăcări avide. Rose Hall ardea. 

Înjurând, dădu drumul cățeluşei și 
alergă spre ușa din faţă. 


Bântuită de amintirea atingerilor și 
dorințelor vagi, lui Alys îi fu greu să 
adoarmă. Când reuși, fu cuprinsă de 
bine cunoscutul coșmar al respingerii. 
De ce naiba te însori cu o lungană 


care o să te calce în picioare? Pentru 
bani, de ce altceva? 

Fugea din nou, disperată, către 
distrugere și dezonoare, dar de data 
asta lucrurile luau o turnură diferită. 
Pentru prima dată visă că tatăl ei 
trimisese oameni să o caute. Vânători 
călare care strigau puternic, dulăi 
care lătrau prelung și îi adulmecau 
urmele, în timp ce ea căuta îngrozită 
un loc în care să se ascundă. 

Încet, reuși să se elibereze din 
profunzimile somnului și își dădu 
seama că lătratul era real, dar era al 
unui singur câine, nu al unei haite de 
coșmar. Un bărbat striga și bătea la 
ușă. Pentru o clipă, nu înţelese nimic. 

Apoi simţi miros de fum. Se trezi 
brusc, înjură în gând și se dădu jos 
din pat. 

Simţi podeaua caldă, periculos de 
caldă, sub picioarele goale. Işi luă 
halatul pe ea în timp ce ieșea pe ușă 
și o luă la goană pe hol, strigând: 


— Merry, Peter, William, sus! 

Trânti la perete ușa camerei lui 
Meredith și o văzu pe fată ridicându- 
se adormită. 

— Repede, casa ia foc! spuse Alys 
agitată. Trebuie să ieşim imediat. 

Merry tresări, apoi sări repede din 
pat, își luă halatul și papucii și o urmă 
pe hol. În această zonă a casei încă 
nu se simţea căldura, dar fumul se 
răspândea pe tavan și cobora din ce 
în ce mai jos în nori groși, înecăcioși. 

Băieţii ieșeau din camerele lor. 
William se freca la ochi adormit, dar 
Peter era complet treaz și conștient 
de pericol. 

— Peter, Merry, ieșiți afară și luaţi-l 
pe William cu voi, porunci Alys. Eu mă 
duc după servitori. 

Peter deschise gura ca să 
protesteze, iar ea îl întrerupse scurt: 

— Haide! 

Băiatul dădu din cap și-și luă de 
mână fratele mai mic. Alys așteptă 


până ce îi văzu coborând pe scara 
principală, apoi se îndreptă spre 
mansardă, fericită că treptele înguste 
se aflau în capătul casei opus zonei 
din care venea focul. 

Strigă în timp ce urca scările în 
fugă. Atunci când ajunse sus, o găsi 
pe bucătăreasă, doamna Haver, 
ieșind din camera ei, cu un șal negru 
înfășurat în jurul umerilor durdulii. 

— Scările sunt sigure, coborâţi 
repede și ieșiți afară, urlă Alys. 

Fumul o urmase și tuși atunci când 
deschise gura ca să vorbească. 

Doamna Haver făcu ochii mari din 
cauza șocului. Apoi ţâșni înapoi în 
cameră. Alys se duse după ea, 
înjurând. 

— Pentru Dumnezeu, orice aţi avea 
acolo nu merită să riscați! 

— E ușor de spus, spuse doamna 
Haver cu voce tremurândă, ridicând 
un capăt al saltelei și scoțând de 
acolo ceea ce dorise să salveze. 


Alys o apucă pe bucătăreasă de 
braţ și o împinse afară pe ușă, înspre 
scări. 

— Mișcaţi-vă, la naiba! 

Nu așteptă să vadă dacă femeia o 
ascultă și se grăbi pe culoarul îngust 
și întunecat. Cealaltă servitoare era 
Janie Herald, camerista cea tânără. 
Dormitorul ei era în partea opusă a 
mansardei, iar în întuneric Alys nu 
nimeri ușa la început. Intră din 
greșeală în două debarale înainte să 
găsească dormitorul. 

Camera micuță, cu tavanul înclinat, 
mirosea vag a parfumul ieftin pe care- 
| folosea Janie, dar nimeni nu 
răspunse strigătelor lui Alys. Își făcu 
loc prin cameră, împiedicându-se 
înainte să aterizeze pe patul îngust. 

Patul era gol, iar așternutul era 
neatins. Cu respiraţia întretăiată, 
mintea lui Alys calcula repede. Janie 
ieșea cu un băiat din sat. Poate se 
furișase afară ca să se întâlnească cu 


el? 

Rugându-se ca lucrurile să stea așa, 
Alys se ridică și ieși afară din cameră, 
străbătând repede holul mansardei. 
Fumul de pe trepte era des, dar la 
etaj era mult mai rău. Flăcările 
cumplite devorau camera ce odată 
fusese dormitorul ei. 

li veni o idee și scoase o batistă din 
buzunarul halatului, apoi se abătu 
repede în camera lui Peter ca să o 
umezească în carafa lui cu apă. Işi 
acoperi nasul și gura cu cârpa umedă 
și se aplecă, alergând spre infern, 
spre treptele care aveau să o ajute să 
iasă afară. 

Scara ce ducea la parter încă era în 
stare bună, dar partea stângă se 
zgudui în timp ce ea cobora. Auzi un 
zgomot groaznic, apoi o izbitură 
asurzitoare atunci când cedă podeaua 
etajelor superioare. O lovi un val de 
căldură înfiorătoare, iar treptele i se 
cutremurară sub tălpi. 


Când ajunse la parter, se trezi în 
mijlocul unui nor de scântei, care îi 
arse halatul și îi înţepă pielea 
dezvelită. Fumul înecăcios era atât de 
des încât nu putea vedea aproape 
nimic, în pofida luminii foarte 
puternice. 

Se îndreptă spre partea din faţă a 
casei, când auzi vaietul îngrozit al 
unui animal. Attila veni în zbor către 
ea, cu coada pâărlită. Prinse în braţe 
motanul care se agita cu ghearele 
scoase, apoi o luă către ușa din faţă. 

Acolo se opri înspăimântată. Holul 
principal din faţa ei era blocat 
complet de fum și de flăcări. Alergă 
înapoi spre unde venise, dar focul 
cuprinsese și scările. Teama îi explodă 
într-un strigăt de teroare. Era captivă 
în infern. 

Simţi că o cuprinde ameţeala, 
fiindcă flăcările sălbatice consumau 
aerul. Nu mai avea unde să fugă și se 
ghemui pe podea, leșinată pe 


jumătate. Plămânii sufocaţi încercau 
în zadar să respire. Căldura era 
insuportabilă și nu mai rămăsese aer 
absolut deloc. Braţele i se strânseră 
în jurul corpului tremurând al 
motanului. 

Își pierdu cunoștința, iar ultimul 
gând, cu un umor amar, fu acela că 
nu îl sedusese pe Reginald Davenport 
Dacă tot avea să ardă în iad, era 
păcat că nu avea nici un păcat cu 
adevărat plăcut pentru care să 
sufere. 

Când Reggie văzu că strigătele și 
bătăile în ușa de la Rose Hall nu 
stârneau nici o reacţie, își scoase 
haina și și-o înfășură pe un brat. 
Sparse fereastra de lângă ușă și 
desfăcu zăvoarele, apoi se năpusti în 
salon. După zgomot și după fumul 
des, focul se răspândea repede. 

Intră în holul principal și îi găsi pe 
cei trei copii alergând spre el. 

— Merry, unde e Lady Alys? strigă 


Reggie. 

Peter îl împinse pe fratele cel mic 
pe ușa din faţă, iar Meredith se opri, 
cu părul vâlvoi. 

— S-a dus în mansardă să-i scoale 
pe servitori. 

— leşi cu fraţii tăi și stai acolo. Fata 
dădu din cap și se îndepărtă. 

Reggie fusese prins odată într-o 
cârciumă care luase foc. Doar 
persoanele care trecuseră prin așa 
ceva puteau înţelege cu ce viteză 
incredibilă se deplasa focul. Se rugă 
ca Allie și servitorii să îi vină în 
întâmpinare și o luă pe holul central, 
care ducea către scări. Urcase doar 
câteva trepte atunci când din fum 
apăru o femeie care dădu peste el. 
Femeia era grasă, între două vârste, 
mergea și respira greu. 

Reggie o înconjură cu braţul și 
aproape că o duse până la ușa din 
fată. 

— Unde e Lady Alys? întrebă el 


scurt în timp ce o ajuta să iasă. 

— S-a... s-a dus după Janie. După ce 
tuși vreme îndelungată, femeia 
adăugă răgușită: Ar trebui să fie chiar 
în spatele meu. 

Reggie se întoarse și văzu flăcările 
ieșind prin acoperiș într-un capăt al 
casei. Curtea era luminată puternic. 
Aflaţi la o distanţă sigură, copiii 
Spenser priveau uluiţi și îngroziți cum 
le era distrus căminul. 

Văzu că dinspre casele chiriașilor se 
apropiau siluete întunecate. Câţiva 
oameni trăgeau după ei o tulumbă. 
Se îndoia că avea să fie de folos, dar 
măcar încercau să facă ceva. 

Văzând tulumba, Peter se întoarse 
și fugi să ajute. Meredith rămase 
acolo, ţinându-și de mână fratele mai 
mic. 

Reggie se întoarse înapoi spre casă, 
înjurând. Allie ar fi trebuit să iasă cu 
servitoarea care lipsea. Doar dacă nu 
le împiedicase fumul. Năvăli din nou 


în casă. 

La câțiva metri în faţa lui, holul 
central era cuprins de flăcări. Căldura 
incredibilă îl lovi ca o armă. Se opri 
nesigur, încercând să-și amintească 
planul casei. Avea cum să ocolească 
arșița? 

Apoi auzi un țipăt sfâșietor de 
dincolo de perdeaua de foc. Allie. 
Stomacul i se întoarse pe dos când își 
dădu seama că, mai mult ca sigur, 
era prinsă în partea cealaltă. 

Covorul oriental din salon. Se 
îndreptă instantaneu spre camera din 
dreapta, unde era pus la loc de cinste 
un covor persan gros, pe care stăteau 
doar câteva scaune ușoare. Trăgând 
cu putere de capătul cel mai apropiat, 
îl scoase afară. Covorul era suficient 
de mic ca să poată fi manevrat ușor 
de un bărbat. Il împături în jumătate, 
apoi din nou în jumătate, după care 
se întoarse în holul central. 

Se îndreptă către marginea perdelei 


de foc și aruncă în faţă covorul, 
ținând cu mâna de ciucuri. Lâna grea 
izbi flăcările, creând temporar o zonă 
liberă. Cu ochii îndureraţi, fugi printre 
zidurile de foc, aplecat, ca să nu 
leșine din cauza lipsei aerului. 

Dincolo de covor, lumina crâncenă, 
orbitoare îl ajută s-o vadă pe Allie 
căzută lângă perete. Rugându-se să 
fie încă în viaţă, parcurse distanţa ce 
îl despărţea de ea și o ridică în braţe. 
Apoi, cu toată puterea dobândită într- 
o viaţă atletică, o transportă înapoi, 
pe covorul care era mistuit de flăcări. 
Pereţii de foc se apropiau din ce în ce 
mai mult 

Cu plămânii înecaţi de fum și 
epuizare, Reggie se îndreptă 
împleticindu-se spre ușa din faţă, care 
abia se mai vedea. In timp ce cobora 
treptele scunde, se gândi ameţit că 
era absolut logic pentru Alys Weston 
să fie salvată ţinând în braţe o pisică 
pârlită, care urla de mama focului. 


O înconjura o răcoare 
binecuvântată. Poate că în iad era 
gheață, nu foc. Plămânii îi funcționau 
din nou și respirau aer fără fum. 

Încet, Alys își dădu seama că era 
purtată în braţe. O pereche de 
picioare feline îi loviră stomacul. 
Probabil că Attila sărise din braţele ei. 

Încercă să deschidă ochii care o 
înțepau. Cu puţin efort, îl văzu pe 
Reggie Davenport, care o lăsa jos. 
Rămase în genunchi lângă ea, 
susținând-o cu un braț puternic. 
Chipul lui mânjit de funingine se afla 
la câţiva centimetri de al ei, iar ochii 
albaștri erau palizi ca gheaţa. 

— Eşti bine? întrebă el cu voce 
joasă. 

În spatele lor, flăcările trosneau, iar 
lemnul pocnea. Cămașa lui albă era 
brăzdată de pete negre. Ea dădu din 
cap, iar el continuă: 

— Cealaltă servitoare e încă 


înăuntru? 

Alys înghiţi și încercă să vorbească, 
dar încă avea vocea gâtuită. 

— Nu cred, îngăimă ea, apoi începu 
să tușească. 

Davenport o strânse mai aproape, 
în timp ce ea se chinuia să respire. 

— Așa sper, spuse el grav. De acolo 
nu mai iese nimeni viu. 

— Cred că Janie era plecată să-și 
vadă iubitul, reuși să rostească Alys. 
Am să-i rup gâtul când am s-o găsesc. 

— Așa să faci. Mai era puţin și 
mureai. 

— Știu, spuse Alys atingându-și faţa 
cu o mână tremurândă. Coada groasă 
se despletise, iar șuvițele de păr îi 
atârnau pe lângă obraji. Işi dădu părul 
pe spate și ridică privirea, văzând 
chipurile îngrijorate ale copiilor. 

Făcu eforturi să zâmbească și 
încercă să se ridice, dar Reggie o ţinu 
ferm lângă el. 

— Stai cuminte până îţi revii. Nu 


poti face nimic. 

Alys privi către casa în care locuise 
patru ani și văzu cum acoperișul de 
țiglă se prăbușea înăuntru cu o putere 
de neînchipuit. Flăcările se înălţau 
spre cer, luminând siluetele bărbaţilor 
care pompau apă. Era un efort inutil. 

Prietenul ei Jamie Palmer traversă 
curtea și se îndreptă spre ea 
preocupat. 

— Sunteţi în regulă, Lady Alys? 

Alys îl atinse pe braţ, știind că se 
simţea vinovat fiindcă nu fusese acolo 
să oprească focul înainte să se întindă 
peste tot. Dragul de el era atât de 
protector. 

— Am fost și mai bine, Jamie, dar n- 
am păţit nimic. 

Bărbatul dădu din cap și se întoarse 
la tulumbă. Lângă ea, William rosti cu 
jumătate de gură: 

— Un... unde o să locuim? 

Alys își deschise braţele, iar el 
alergă la pieptul ei, căutând 


siguranţă. Înainte ca ea să poată 
răspunde, interveni Davenport: 

— O să veniţi la conac. E destul loc 
acolo și pentru voi, și pentru servitorii 
voștri. 

Alys nu se gândise atât de departe 
și îi era extrem de recunoscătoare 
angajatorului ei fiindcă se ocupase de 
problemă. Chiar dacă aveau doar 
hainele în care erau îmbrăcaţi, aveau 
să aibă un acoperiș deasupra capului. 

Auzi o voce cunoscută și ridică 
privirea. Janie Herald alerga spre ea, 
speriată. 

— O, domnişoară Weston, e 
groaznic! A ieșit toată lumea? 

Reggie răspunse rece: 

— Domnișoara Weston aproape că a 
murit fiindcă te căuta pe tine. Să ţii 
minte asta atunci când te mai furișezi 
din casă data viitoare. 

Mâhnită și vinovată, fata începu să 
plângă. Tânărul de lângă ea o 
înconjură cu brațele, iar ea își lăsă 


capul pe umărul lui. 

— Nu ar fi trebuit să fii atât de dur 
cu ea, îi spuse Alys lui Reggie. 

Sprâncenele lui se ridicară ironic. 

— N-am dreptate că în timpul în 
care ai căutat-o pe ea ai fi putut să 
ieși cu ușurință, în loc să te prăjești 
ca o gâscă de Crăciun? 

Alys suspină, prea epuizată ca să se 
certe. 

— Ai dreptate. 

Încă o înconjura cu braţul, iar 
senzaţia era prea plăcută ca să 
renunţe la ea. 

Reggie se uită la copii. 

— N-are sens să mai pierdem 
timpul. Peter, ia-o pe bătrână, e 
bucătăreasa, nu? Și ajut-o să intre în 
casă. Poate să vină și camerista dacă 
nu vrea să se ducă la ai ei sau la iubit. 
Domnișoară Spenser, ai grijă de 
William. Întorcându-se spre Alys, 
spuse: Poţi să mergi singură? 

Alys dădu din cap și se ridică în 


picioare, dar aproape căzu când făcu 
un pas înainte. Cine știe din ce motiv, 
nu se putea ţine pe picioare. 

Reggie mormăi o înjurătură și o 
trase spre el. 

— Dumnezeule, femeie, nici măcar 
nu ești încălțată. Fără să-i ceară voie, 
o ridică în brațe și se îndreptă spre 
conac. O purta cu ușurință, deși nu 
era o femeie mică. Atunci când o 
scosese din casa în flăcări, Alys nu 
fusese suficient de conștientă încât să 
aprecieze experiența, dar acum 
percepea foarte bine puterea și 
căldura braţelor lui. Sprijinindu-și 
capul de umărul lui, se pregăti să se 
bucure de drum, dar nu-și putu 
stăpâni un chicot. 

— Dacă s-a întâmplat ceva 
amuzant, spune-mi și mie, sugeră 
Davenport. 

— Doar mă gândeam că nu m-a mai 
luat nimeni pe sus niciodată, 
murmură Alys, prea obosită să se mai 


cenzureze. 

El râse. 

— Probabil nu i-ai dat nici unui 
bărbat șansa să te ia vreodată. 

Încă se străduia să înțeleagă dacă 
vorbele lui ascundeau vreun sens 
ascuns, când ajunseră la conac. 
Menajera fusese trezită de agitația 
provocată de incendiu. Cu câteva 
cuvinte, Reggie porunci să se 
pregătească încăperile, să se 
încălzească lapte pentru William și să 
se toarne brandy pentru ceilalți. 

Apoi o duse pe Alys sus, într-o 
cameră de oaspeţi. Alys era obosită și 
aproape adormită, dar se chinui să se 
ridice după ce el o așeză pe patul cu 
baldachin. 

— Copiii, spuse ea preocupată. 

— Sunt bine, spuse el, împingând-o 
înapoi pe perne cu o mână fermă. 
Întinde-te. 

Alys era obișnuită să fie 
responsabilă pentru orice și pentru o 


clipă se împotrivi. Nu o mai băgase 
cineva în pat de când era mică. 
Totuși, în mod bizar, îi era ușor să 
aibă încredere că Reggie se va ocupa 
de tot, iar în stătea în care se afla îi 
era recunoscătoare pentru că îi mai 
lua din poveri. 

Adormi aproape imediat, însă, cu 
ultimele fărâme de luciditate, îl simţi 
ștergându-i funinginea de pe faţă. Era 
surprinzător de blând pentru un om 
atât de mare. 

De data asta, când dormi, nu mai 
avu coşmaruri. 


capitolul 12 


Când deschise ochii și văzu 
baldachinul de brocart scăldat în 
lumină, Alys crezu pentru o clipă că 
era acasă, la Carleon. Apoi amintirile 
o readuseră în prezent. Carleon era 
pierdut pentru totdeauna. Acum era 
administratorul fermei Strickland, 


rămăsese fără locuinţă și nu avea 
decât un jupon și un halat ars. Ah, 
mai avea și o pisică și o iapă. 

După poziţia soarelui, era târziu. Se 
ridică în pat și se întinse. Apoi se auzi 
o bătaie în ușă, urmată de capul 
blond al lui Merry. 

— Bun, ești trează, spuse Merry 
intrând cu o tavă pe care se aflau o 
ceașcă cu cafea aburindă și o farfurie 
cu chifle proaspete. Domnul 
Davenport a spus că nu trebuie să te 
trezim, dar știam că n-o să te poți 
pune pe picioare așa cum trebuie fără 
cafea. 

Alys acceptă cu recunoștință 
băutura fierbinte și se sprijini de 
speteaza patului. 

— Când o să te hotărăști cu cine te 
maăriţi, o să-ţi scriu o recomandare 
pentru norocosul pe care îl alegi. Știi 
întotdeauna de ce anume are nevoie 
o persoană. 

Meredith râse și se așeză graţioasă 


pe un scaun. Purta o rochie simplă de 
stambă care nu-i venea prea bine, dar 
nu părea afectată de dezastrul prin 
care trecuseră. 

— Ce fac băieţii? întrebă Alys. 

— Sunt bine. Domnul Davenport le- 
a găsit haine prin sat, apoi i-a trimis 
la școală. În după-amiaza asta vine o 
croitoreasă să ne ia măsurile, ca să 
avem haine ca lumea. 

Pe Alys o enervă comportamentul 
lui omnipotent, dar trebuia să admită 
că era eficient. 

Merry se servi cu o chiflă proaspătă 
și își întinse marmeladă. 

— A spus că-i pare rău că nu a găsit 
haine de femei pe mărimea ta, dar ți- 
a găsit niște îmbrăcăminte 
bărbătească. Ar trebui să-ţi vină bine, 
spuse fata arătându-i hainele de pe 
scaun. A spus că ar vrea să discute cu 
tine în bibliotecă, atunci când poți. 

Alys avu senzaţia că Davenport o 
impresionase puternic pe Meredith. 


Toate replicile ei păreau să se învârtă 
în jurul cuvintelor și dorințelor lui. 

Peste o clipă, scăpă de altă 
îngrijorare. Merry lăsase ușa 
întredeschisă, iar Attila se furișă 
înăuntru. Demnitatea lui trufașă era 
intactă, deși avea coada mult mai 
puțin stufoasă ca de obicei. 

— Mă bucur că Attila e bine, 
exclamă Alys atunci când motanul 
sări pe pat, apoi adulmecă chifla din 
mâna ei dreaptă. 

— Nu se sperie Attila de un 
incendiu, spuse Merry amuzată. Azi 
de dimineaţă a apărut la ușa 
bucătăriei și a cerut de mâncare ca și 
cum n-ar fi avut nici o grijă. Era un pic 
pârlit, dar l-am aranjat cu foarfeca și 
nu pare să fi pățit nimic. 

— Evident. Nu i-a luat mult să afle 
unde e mâncarea, spuse Alys punând 
deoparte chifla și ceașca pentru a 
mângâia pisica ce i se ghemuise în 
poală, torcând. 


În timp ce îl scărpina pe gât, Alys 
observă că aproape rămăsese fără 
mustățile lungi. 

— Bietul de el a rămas fără mustăţi, 
spuse ea. Mustăţile care-i mai 
rămăseseră erau răsucite ca un 
tirbușon. Atinse ușor una dintre ele, 
iar mustaţa se desprinse, fiindcă 
fusese subţiată de căldură. Va trebui 
să aibă grijă să nu se bage prin locuri 
înguste până nu-i cresc la loc. 

— Attila a scăpat ușor, spuse 
Meredith. Dacă nu-l ţineai în braţe 
când te-a scos domnul Davenport, ne- 
ar privi acum din raiul pisicilor. 

— Și eu am scăpat ușor, spuse Alys 
pătimașă. Am crezut că îmi sunase 
ceasul. 

Chipul lui Merry se încruntă brusc. 

— Toți am crezut, spuse ea, 
neputându-și stăpâni tremurul din 
voce. Eram siguri că nu mai ești. Și 
domnul Davenport, la fel, când s-a 
întors în casă... 


Tremură, iar strălucirea i se 
estompă. Pierduse deja prea multe 
persoane dragi în scurta ei viaţă. 

— E nevoie de mai mult decât de un 
incendiu ca să scăpaţi de mine, spuse 
Alys, dându-l pe Attila într-o parte ca 
să se poată da jos din pat. Când 
tălpile îi atinseră podeaua, spuse 
involuntar: Au! 

— Ce s-a întâmplat? 

Alys se aplecă și își examina 
picioarele mânjite de funingine. 

— N-am fost prea atentă azi- 
noapte, dar m-am lovit la degete de 
câteva ori și podeaua era foarte 
fierbinte. Să nu te sperii așa, spuse ea 
repede și să nu îndrăznești să mă 
cocoloșești ca pe o rudă bătrână. 

— Da, doamnă, spuse Merry cu 
blândeţe. Alys își analiză degetele. 

— Nu s-a întâmplat nimic, dar aș 
avea mare nevoie de o baie. 

— Apa ar trebui să ajungă în orice 
moment, spuse Meredith. 


Chiar atunci se auzi o bătaie în ușă 
și intrară două cameriste cu găleți cu 
apă fierbinte. 

— O să-ţi scriu două recomandări, 
în loc de una, promise Alys. 

După ce rămase singură în cada de 
baie, se relaxa, lăsând apa fierbinte 
să îndepărteze mizeria și durerea. 
Încheie spălându-și părul des, ca să 
nu mai miroasă a fum, apoi se ridică 
cu părere de rău, nesimţindu-se 
complet pregătită pentru lumea 
inevitabilă care o aștepta dincolo de 
ușa dormitorului. 

Își șterse părul cu prosopul, după 
care și-l pieptănă și și-l împleti în 
cocul obișnuit. Apoi se îmbrăcă. 
Davenport îi alesese bine hainele. 
Fără îndoială, se pricepea la mărimile 
unei femei, se gândi ea, ironică. 
Pantalonii îi erau cam strânși pe 
șolduri și prea largi în talie, iar 
cizmele și șosetele îi erau cam mari, 
dar asta nu era o problemă. 


Își reaminti că cerșetorii nu aveau 
dreptul să emită pretenții și cobori. 
Davenport lucra în bibliotecă. Se 
ridică atunci când ea intră. 

— Se pare că ţi-ai revenit. 

— Mi-am revenit spuse ea, 
așezându-se. Eu și Attila îţi suntem 
extrem de recunoscători. 

— Poate tu, dar Attila n-are de ce. 
Te asigur că salvarea neisprăvitului de 
motan a fost complet accidentală, 
zâmbi el, așezându-se. 

Căţelușa collie se ridică de la 
picioarele lui Davenport. Alys îi ciufuli 
ceafa blănoasă. 

— Că veni vorba de animale 
neisprăvite, văd că tot nu i-ai găsit 
stăpân. 

— Aseară a demonstrat că nu e 
complet neisprăvită, așa că și-a 
câștigat dreptul să rămână. Văzând 
privirea întrebătoare a lui Alys, 
explică: Aseară ne plimbam, iar 
cățelușa a simţit miros de fum și a 


insistat să se apropie. Dacă n-ar fi 
făcut-o, poate că n-ajungeam la timp. 

Alys se uită în ochii limpezi ai 
câinelui. 

— Mulţumesc, Câine. Apoi ridică 
privirea cu un zâmbet. Dacă vrei s-o 
păstrezi, trebuie să-i dai un nume. 

— Adică nu pot să-i spun pur și 
simplu Câine? 

— Poţi să-i spui așa, răspunse ea 
îndoită, dar pentru respectul ei de 
sine ar fi mai bine să-i dai un nume. 

Ochii lui Reggie licăriră. 

— Pe lângă toate competențele pe 
care le ai, te pricepi și la respectul de 
sine al câinilor? 

— Nu, dar am păreri despre orice, 
spuse ea serioasă. 

Reggie râse. 

— Foarte bine. Dacă-i trebuie un 
nume, ce părere ai despre Nemesis? 

— Cred că e potrivit, se pare că ea 
e soarta ta, surâse Alys. Sper că ești 
bine, continuă ea redevenind 


serioasă. Ai trecut prin fum și foc 
aseară. Ai fi putut să mori. 

Bărbatul păru oarecum jenat. 

— Nu mă considera un erou, Allie. A 
fost în interesul meu să te salvez. Cu 
un administrator mai puţin eficient, ar 
fi trebuit să muncesc și eu. 

Alys pufni, neîncrezătoare. 

— O să faci cât de multe sau cât de 
puține lucruri vrei, și cu mine, și fără 
mine. Cum ai reușit să mă găsești în 
iadul acela? întrebă ea curioasă. 

Reggie ridică din umeri. 

— Te-am auzit strigând și știam că 
nu poţi fi prea departe, așa că am 
luat covorul din salon și l-am aruncat 
peste flăcări. Le-a oprit pentru puţin 
timp. 

Alys se gândi la clipa în care își 
dăduse seama că era prinsă înăuntru 
și se cutremură. 

— Ai reacţionat repede. 

Urmă o clipă de tăcere. Hotărându- 
se că era vremea să discute despre 


viitor, spuse: 

— Apreciez și că ne-ai lăsat să stăm 
aici azi-noapte. Mă tem că pentru 
planurile pe termen lung o să avem 
nevoie de o zi sau două, dar putem să 
ne mutăm la hanul Femeia Tăcută în 
după-amiaza asta, ca să nu ne ai pe 
cap. 

— Prostii. Aici e suficient loc. 
Degetele lungi și graţioase ale lui 
Reginald se jucară pentru o clipă cu 
un coupe-papier. De fapt, cea mai 
simplă soluţie e să rămâneţi toți aici. 

Alys îl privi uimită. Pentru o clipă 
crezu că simte o tentă de neîncredere 
în sugestia lui. Renunţă la acel gând: 
neîncrederea nu îi era caracteristică 
lui Reggie Davenport. 

— Nu fi absurd. Ar fi cu totul 
nepotrivit. 

— Potrivit contractului, trebuie să îţi 
asigur locuinţă. Rose Hall nu mai este, 
așa că nu există o casă potrivită pe 
teritoriul moșiei, explică el. Toate 


casele chiriașilor sunt ocupate, iar 
menajera mea spune că în zonă nu 
sunt case de închiriat. 

Alys își mușcă buzele, știind că 
avea dreptate. Ca administrator, 
trebuia să fie disponibilă, deci să 
locuiască în apropiere. In plus, școala 
băieţilor și prietenii copiilor se aflau în 
zonă. Ar fi fost foarte comod să 
rămână la conac. Era însă stingherită 
de faptul că îi surâdea ideea să 
locuiască sub același acoperiș cu 
angajatorul ei. In mod absurd, îi 
plăcea să fie în preajma lui, îi plăcea 
să discute cu el. 

Ar fi vrut să-l sărute din nou. 

Abandonă și acest gând și analiză 
situaţia lui Meredith. Un tutore 
responsabil ar fi lăsat o fată inocentă 
să locuiască sub același acoperiș cu 
un desfrânat? 

Cu proverbiala lui intuiţie, 
Davenport spuse: 

— Dacă îţi faci griji că nu se cuvine, 


presupun că faptul că aici locuiește 
întreaga familie ar spulbera orice 
posibilitate de speculații. 

lar o fată bătrână de treizeci de ani, 
cu păreri extremiste, era însoţitoarea 
perfectă, risipind orice posibilitate de 
speculații. Nici un desfrânat nu putea 
fi interesat de ea. Cel puţin nu dacă 
era treaz. 

— O să mă gândesc la propunerea 
ta și voi discuta cu copiii, spuse Alys. 

— Presupun că încă o noapte aici n- 
o să te compromită, nu? 

— Presupun că nu, admise ea sec. 

Bărbatul păru amuzat de 
nehotărârea ei, dar nu spuse decât: 

— Ești pregătită să vezi ce-a mai 
rămas din Rose Hall? 

Trebuia să facă și asta, mai 
devreme sau mai târziu. 

Alys dădu din cap, ieșiră împreună 
și se îndreptară către fosta ei casă. 

Nu rămăseseră decât pereţii de 
piatră și clădirea părea mult mai 


mică. Rose Hall era o epavă cu 
ferestre pustii. Nimic nu putea fi 
salvat, fiindcă distrugerea era 
aproape totală. Acoperișul și podelele 
se prăbușiseră până în pivniţă, iar din 
grinzile sfărâmate încă ieșea fum. 
Câteva flori înflorite, acolo unde nu se 
călcase pe straturi în noaptea 
precedentă, făceau notă discordantă. 

Alys înconjură casa, făcându-și loc 
printre bucăţile înnegrite de lemn și 
țiglă spartă. Se cutremură gândindu- 
se cât de aproape fusese să ardă și 
ea acolo. Bănuia că, pentru tot restul 
vieții, avea să retrăiască în vise 
panica pe care o simţise când o 
hăituiseră flăcările. Poate, dacă avea 
noroc, avea să scape de celălalt 
coșmar. Vocea lui Davenport o trezi 
din gândurile întunecate. 

— Ce obiecte personale ai pierdut? 

— Nimic deosebit. Cărţi, haine, 
amintiri. Tot felul de lucruri care 
definesc o viaţă, spuse Alys ridicând 


din umeri. Nu ţineam nimic valoros în 
casă. Economiile mele și cele mai 
bune bijuterii pe care le-a moștenit 
Meredith de la mama ei se află la 
banca din Shaftesbury. Singura 
pierdere reală pentru mine... Se opri, 
iar Reginald o îndemnă să continue: 

— Singura pierdere reală a fost...? 

Simti un nod în gât. 

— Aveam un medalion cu poza 
mamei mele. 

— Imi pare rău, spuse el blând. 

Compasiunea lui îi aduse lacrimi în 
ochi. Poate că din acest motiv 
bărbatul, intuitiv ca întotdeauna, 
schimbă subiectul. 

— Ai idee ce anume a provocat 
focul? 

Intrebarea practică o făcu pe Alys 
să-și revină în fire. 

— Ca să fiu sinceră, nu mă 
gândisem la asta. Pe vremea asta, 
șemineurile nu erau aprinse. Singura 
sursă de foc ar fi fost cărbunii din 


bucătărie, o lampă sau o lumânare, 
dacă era cineva treaz. 

— Mă îndoiesc că ar fi fost o lampă. 
Când am trecut pe-aici, nu am văzut 
nici o lumină. Chiar m-am gândit că 
toată lumea dormea de mult. Cât 
despre bucătărie, era în partea aceea 
a casei, nu-i așa? indică el. 

Alys dădu din cap, iar el începu să 
examineze ruinele, încruntându-se. 

— Incendiul a început în partea din 
vest a casei, probabil în pivniţă. Eu 
am sosit când flăcările ajunseseră la 
parter și deveniseră vizibile. 

Alys se încruntă și ea. 

— Știu că uneori incendiile se 
declanșează spontan, în grămezi de 
cârpe sau de gunoi, dar pivnita 
noastră era ordonată și destul de 
umedă. Nu pot să-mi închipui ce 
anume ar fi provocat focul. 

Reggie lovi absent o bucată 
înnegrită de lemn cu vârful cizmei 
lustruite. 


— Ai vreun dușman periculos? 

— Dumnezeule! Chiar crezi că ne-a 
dat cineva foc? Alys se holbă la 
Reggie, întrebându-se dacă nu cumva 
exagera. 

— Nu știu ce să cred, dar un 
incendiu trebuie să pornească de 
undeva și nu pare să fi fost un 
accident, spuse el studiind resturile 
fumegânde. Când am trecut pe aici 
azi-noapte mi s-a părut că am văzut 
pe cineva furișându-se din casă. Ar fi 
putut fi camerista cu călcâiele 
aprinse, dar când s-a întors purta o 
rochie de culoare deschisă. Persoana 
pe care am văzut-o eu avea haine 
negre. Asta dacă într-adevăr am 
văzut pe cineva. 

— Ce nebun ar da foc unei case 
pline cu oameni care dorm? întrebă 
Alys consternată. 

— O persoană obsedată de foc. 
Există astfel de nebuni. Se întoarse 
spre ea, cu o expresie gravă. Dar 


trebuie să luăm în considerare 
posibilitatea ca incendiul să fi fost 
provocat intenţionat, pentru a face 
rău cuiva din casă. Domnișoara 
Spenser are vreun pretendent 
nemulțumit care i-ar putea da foc de 
supărare? 

Alys se gândi bine înainte să 
răspundă. 

— Nu. Are o grămadă de admiratori, 
dar întotdeauna s-a purtat fermecător 
cu ei. Nu cred să fie vreunul suficient 
de instabil sau de disperat încât să 
facă așa ceva. 

— A fost cineva supărat din cauza 
vaccinărilor împotriva variolei, care ar 
vrea să se răzbune? Persoana mea ar 
fi fost ţinta logică, dar tu mi-ai pus în 
aplicare ordinele. 

— Au fost oameni care au 
bombănit, dar nimeni în mod 
deosebit. 

— Sper să ai dreptate. Nu mi-ar 
plăcea să știu că acțiunile mele te-au 


pus în pericol. Privirea lui îngrijorată o 
întâlni pe a ei. Poate că sunt doar 
prea suspicios, dar, în orice caz, ai 
grijă. Și vorbește cu copiii despre 
asta. 

— Voi vorbi, spuse ea, serioasă. Voi 
vorbi. 


Alys discută cu copiii în după- 
amiaza aceea, la ceai. Deși fiecare 
pierduse obiecte personale la care 
ținea mult, erau recunoscători că 
nimeni nu murise și nu fusese rănit. 
Alys le spuse că era posibil ca 
incendiul să fi fost provocat, dar se 
hotări să nu le sugereze că ţinta era 
cineva din casă. Probabil că teoria 
bizară a lui Davenport se datora 
propriului trecut zbuciumat. Intr-un 
loc atât de pașnic ca Dorset nu aveau 
cum să existe oameni care să dea foc 
pentru a ucide pe cineva. 

Spera, oarecum, ca protejaţii ei să 
respingă ideea de a locui la conac, 


însă ei o primiră cu entuziasm. 

— Dumnezeule, pe domnul 
Davenport nu l-ar deranja să locuim 
aici? E un tip formidabil, aprobă Peter 
pe dată și apoi tăcu, probabil 
gândindu-se când era cel mai bun 
moment să-l roage pe domnul 
Davenport să-l înveţe să conducă 
șareta. 

Lui William îi plăcea ideea să se afle 
atât de aproape de grajduri, iar pe 
chipul frumos al lui Meredith apăru o 
expresie intrigată. 

— Am locui practic aici, nu am fi 
doar oaspeţi? După ce Alys dădu din 
cap, Merry spuse visătoare: Casa e 
mult mai bună pentru primiri decât 
Rose Hall, nu crezi? 

— Da, iar domnul Davenport a 
insistat să ne simţim ca acasă. A fost 
foarte generos. 

Încercase și să le plătească toate 
hainele noi. Urmase o ceartă aprinsă, 
care se încheiase doar când Alys 


fusese de acord ca el să suporte 
jumătate din costuri. 

— Nu înţelege la ce se înhamă, 
continuă ea. Dacă îl supăraţi pe bietul 
om, va trebui să ne facem alte 
planuri. Dar vom încerca, fiindcă 
tuturor vă surâde ideea. 

Decizia ei fu salutată cu strigăte de 
bucurie. Desigur, plăcerea pe care o 
simţea Alys însăși se datora fericirii 
protejaților ei. 

După ce băieţii plecară, Alys avu o 
conversaţie privată cu Meredith. Cu 
privirea jucăușă, Merry o asigură că 
nu avea de gând să cedeze 
farmecelor mature ale lui Davenport. 
Se comportase într-un mod extrem de 
respectabil, aproape ca un unchi. 
Nefiind însă convinsă de 
respectabilitatea angajatorului ei, 
Alys se văzu nevoită să aibă încredere 
în judecata lui Meredith. 

Singurele obiecţii reale veniră din 
partea lui Junius Harper. Sosi spre 


sfârșitul după-amiezii, fierbând de 
solicitudine și indignare. Alys îl primi 
în salonaș, recunoscătoare că 
Davenport nu era acasă. 

Junius îi strânse mâna cu fervoare. 

— Am petrecut noaptea trecută la 
episcopul din Salisbury și tocmai m- 
am întors. Îţi poţi închipui cât de 
tulburat am fost când am aflat vestea 
cea îngrozitoare! Dulcea și fragila 
domnișoară Spenser... un asemenea 
pericol trebuie să fi fost un supliciu 
pentru nervii ei delicați. 

Merry avea, cu siguranţă, motive să 
fie agitată, dar Alys fusese cel mai 
aproape să se ardă ca o friptură de 
duminică. Însă toată lumea știa că nu 
era nimic delicat la Alys cea mare și 
poruncitoare. Își desprinse mâna. 

— Cu siguranţă a fost o experienţă 
înspăimântătoare, dar măcar nimeni 
nu a fost rănit. 

Se așeză, iar expresia vicarului 
deveni sumbră. 


— Oricât de alarmantă ar fi fost 
vestea legată de incendiu, nici nu se 
compară cu neliniștea pe care am 
simţit-o când am aflat că aţi petrecut 
noaptea în această... în această casă 
a infamiei! 

— Casă a infamiei? Cam exagerezi, 
Junius, spuse Alys, amuzată de 
priorităţile lui. Oare ar fi fost mai bine 
să ardem de vii, în locul unui „destin 
mai rău ca moartea"? 

Ignorându-i digresiunea, el 
continuă: 

— Îndrăznesc să îţi spun că am fost 
șocat. Mai mult decât șocat. Ingrozit. 
Dorindu-și ca el să nu fi îndrăznit, 

Alys spuse cu asprime: 

— E foarte curajos din partea ta să- 
ti riști sufletul nemuritor venind aici. 

Fără să-și dea seama de sarcasmul 
ei, Junius spuse: 

— Sper că știu ce îndatoriri am. Dar 
trebuie să insist să pleci imediat de 
aici cu copiii. Mă miră faptul că nu te- 


ai gândit să vii la vicariat noaptea 
trecută. Deși nu eram acolo să vă 
primesc, menajera mea v-ar fi 
întâmpinat pe toţi, iar domnișoara 
Spenser nu ar fi fost expusă poftelor 
acelui desfrânat. 

Generozitatea vicarului nu era 
suficientă ca să compenseze iritarea 
pe care o simţi Alys din cauza 
vorbelor lui poruncitoare. 

— Fiindcă nu eram în măsură să mă 
gândesc la o altă reședință, oferta 
domnului Davenport a fost foarte 
bine-venită. Și trebuie să îţi 
reamintesc că nu ai dreptul să mă 
împingi să fac ceva. 

— Am anumite drepturi în calitate 
de consilier spiritual, dacă nu ca 
prieten, spuse Junius rigid. 

Simţindu-se rușinată, Alys spuse, pe 
un ton mai conciliant: 

— Știu că nu îl agreezi pe domnul 
Davenport, dar te asigur că s-a purtat 
cum nu se poate mai corect. A dat 


dovadă de mult curaj și de prezenţă 

de spirit noaptea trecută. Ti s-a spus 
că mi-a salvat viaţa, punându-și-o pe 
a sa în pericol? 

Vicarul făcu un gest din mână, ca și 
cum asta nu conta. 

— Curajul fizic nu înseamnă nimic 
pentru astfel de oameni. Mă 
îngrijorează moralitatea sau, mai 
degrabă, imoralitatea lui. N-o să am 
liniște până ce tu și copiii nu plecaţi 
de aici. 

— Atunci trebuie să te resemnezi cu 
neliniștea, spuse ea, cu ochii 
strălucind de exasperare. Domnul 
Davenport ne-a invitat să locuim aici, 
iar noi am acceptat. 

Pe chipul vicarului se citi groaza. 

— Nu vorbești serios! E destul de 
rău că aţi rămas aici o noapte după 
un dezastru, dar să locuiţi aici? E 
complet inacceptabil. Reputația 
domnișoarei Spenser va fi distrusă 
pentru totdeauna. 


— Și eu, și fraţii ei vom avea grijă 
de ea, spuse Alys, folosind 
argumentele lui Davenport. În plus, 
trebuie să locuim undeva și în zonă 
nu există case disponibile. 

— Aţi putea locui la vicariat. 

Alys oftă. Junius nu era prost, dar 
putea fi groaznic de încăpățânat. 

— Dacă te îngrijorează cuviinţa, nu 
ar fi mai bine la vicariat, fiindcă nici 
tu nu ești un bărbat căsătotit. 

— Dar diferenţele dintre un om al 
lui Dumnezeu și un libertin sunt 
evidente! spuse Junius înfierbântat. 

— Sigur că există diferenţe. Pe de o 
parte, la Strickland e mult mai mult 
loc, făcu Alys, încercând să-și 
stăpânească dorinţa de a-i tăia 
complet macaroana lui Junius. Oferta 
ta e mărinimoasă, dar chiar ar fi 
nepotrivit să ne mutăm cu tine. 
Domnul Davenport are obligaţia să-i 
ofere administratorului locuinţă, iar 
acesta este cel puțin un motiv legitim 


să rămânem aici. 

Junius înghiţi în sec. 

— Dacă ai nevoie de un motiv, te 
poţi mărita cu mine. Copiii ar avea un 
cămin corespunzător și ai putea 
renunţa la un loc de muncă nepotrivit 
pentru o doamnă, care cu siguranţă 
îți displace. 

Nu numai că nu era genul de 
femeie pe care să o fi dorit bărbaţii, 
dar nici măcar nu putea inspira o 
cerere în căsătorie normală! 
Provocată peste măsură, Alys 
exclamă: 

— Acesta e cel mai stupid motiv 
pentru căsătorie pe care l-am auzit 
vreodată! Crede-mă, nu e nevoie să 
te sacrifici. Protejaţii mei sunt 
încântați de ideea de a locui la 
Strickland, iar eu cred că va fi bine. În 
ceea ce privește locul meu de muncă, 
nu îmi displace câtuși de puţin, ba 
chiar îmi place. 

— Dacă nu vrei să te maăriţi cu 


mine, lasă-mă să-i propun 
domnișoarei Spenser! spuse vicarul 
turbat. E de neconceput ca un 
asemenea înger să fie corupt de un 
bărbat ca Davenport 

Două cereri în căsătorie într-un 
minut! Cu siguranţă, vicarul voia să 
bată vreun record. 

— Te asigur, Junius, nu sunt 
necesare măsuri așa de drastice 
precum căsătoria. Meredith nu va păți 
nimic aici. Trebuie să recunosc că 
lipsa ta de încredere în virtutea ei mă 
jignește. Încercând să îl calmeze, ea 
continuă: în plus, domnul Davenport 
se va plictisi în curând de viaţa la ţară 
și nu-l vom mai vedea cu lunile. 

Nu credea asta, dar se gândea că 
poate acea posibilitate avea să-l facă 
pe vicar să se împace cu situaţia. 

Cu mișcări greoaie, Harper se 
ridică. 

— Văd că nu te răzgândești. O să 
mă rog să revii pe calea cea bună 


înainte să fie prea târziu. 

În timp ce Junius îşi lua rămas-bun, 
Davenport intră în salonaș, urmat de 
credincioasa Nemesis, în ochii lui se 
citi un amuzament răutăcios când îl 
văzu pe oaspetele lui Alys, dar îl 
salută pe vicar în mod civilizat, ca și 
cum n-ar fi fost gata să se ia la bătaie 
la întâlnirea anterioară. 

— Fără îndoială, ești surprins să mă 
vezi aici, Davenport, spuse vicarul 
războinic. 

— Deloc. Din moment ce ești 
prieten cu domnișoara Weston și cu 
protejaţii ei, e normal să vii în vizită, 
spuse Davenport afabil. 

— O să vin din nou, spuse Junius 
provocator. 

— Cu siguranţă, răspunse 
Davenport ridicând din sprâncene. Nu 
mi se pare că ai fi genul de om căruia 
îi e teamă să intre în cușca leului 
pentru o cauză corectă. 

Alys își stăpâni râsul, iar vicarul își 


privi gazda bănuitor, neputându-se 
hotărî dacă Davenport își bătea joc de 
el. Considerând că discreţia era o 
componentă esenţială a curajului, își 
luă rămas-bun. După plecarea lui, 
Alys spuse: 

— A fost frumos din partea ta că nu 
i-ai interzis să vină pe aici, chiar dacă 
s-a purtat atât de urât când v-aţi 
văzut prima dată. 

Davenport zâmbi pe jumătate. 

— Acesta va fi căminul tău și nu am 
dreptul să îţi interzic să primești 
oaspeţi. Recunosc că aș prefera ca 
bunul vicar să nu dea năvală pe-aici, 
dar îndrăznesc să spun că prezenţa 
mea păgână îi va rări vizitele. 

Alys era sigură că avea dreptate, iar 
gândul îi provocă o plăcere vinovată. 
Junius putea fi exasperant. 

— Mă căutai? Reggie dădu din cap. 

— Mă gândeam că ar fi util să 
discutăm despre împărţirea locuinţei, 
ca să știm la ce să ne aşteptăm unul 


de la celălalt. 

— Este o idee excelentă, aprobă 
Alys, așezându-se din nou. 

În următoarea oră, discutară diferite 
probleme. Davenport nu simţea 
nevoia să mănânce singur, deci 
aveau să ia cina împreună. Alys 
sugeră ca William să mănânce în 
camera lui, dar se bucură că lui 
Davenport i se păru nedrept ca 
băiatul să mănânce singur doar 
fiindcă era cel mai mic. 

Dormitoarele ce le fuseseră 
repartizate oaspeţilor în noaptea 
precedentă aveau să devină 
permanente. Tinerii locuiau în camera 
de est, dormitorul lui Davenport se 
afla în capătul dinspre vest al casei, 
iar camera spațioasă a lui Alys se afla 
în centru, cu dormitoare goale de o 
parte și de alta, ca să aibă mai multă 
intimitate. Deși nu vorbiră despre 
asta cu voce tare, locul era unul bun 
pentru ea, ca tutore, fiindcă, cel puţin 


în teorie, Alys putea auzi eventualele 
escapade suspicioase din timpul 
nopţii. Cuviinţa era o prostie. Doi 
oameni care voiau să-și facă de cap 
împreună aveau să găsească, mai 
mult ca sigur, o modalitate. 

Discutaseră despre îndatoririle 
servitorilor lui Alys și ajunseseră la un 
acord amical, când Alys îl văzu pe 
Attila intrând pe ușa salonului. Pisica 
își luă imediat poziţia de luptă, cu o 
strălucire în ochii aurii, lipindu-și 
burta de covor și încordându-și labele 
din spate și coada. Mișcându-se cu 
agilitatea unei pantere, Attila făcu un 
salt pe covor și se repezi asupra 
cățelușei care dormea liniștit, cu botul 
pe piciorul stăpânului său. 

Nemesis tresări cu un urlet și dădu 
din cap cu disperare, căutând 
atacatorul. În timp ce Alys luă pisica 
în brațe, Davenport își calmă căţelușa 
atacată. 

— Motanul tău, Lady Alys, este un 


golan, spuse el amuzat. 

— Mi-e teamă că ai dreptate, spuse 
ea mâhnită, chinuindu-se să-l 
potolească pe Attila. Nu-mi dădusem 
seama. Știu că pisicile nu supottă alte 
pisici decât dacă au crescut 
împreună, dar sunt surprinsă că Attila 
ar ataca un câine așa de mare. 

Căţelușa se lipi de piciorul lui 
Davenport tremurând, iar el o 
mângâie liniștitor pe urechi. 

— Va trebui să te obișnuiești cu el, 
Nemesis, spuse el chicotind. Am 
senzaţia că oamenii din casa asta se 
vor înţelege mai bine decât 
animalele. 

Râseră împreună și era ușor de 
crezut că așa se va și întâmpla. 


capitolul 13 
Adaptarea la viaţa de la conac se 


dovedi a fi un proces simplu. Chiar și 
efervescentul William înţelegea că 


proprietarul casei nu era obișnuit cu 
prostiile copiilor și nu-l bătea la cap 
decât dacă era invitat să o facă. 

Cina era singura masă pe care o 
luau împreună și se dovedi a fi un 
moment plăcut al zilei. Davenport 
vorbea puţin, dar îi privea pe copii cu 
un amuzament evident. In curând, 
toată lumea era relaxată și vorbea 
despre ceea ce făcuse în ziua 
respectivă. Peter își făcu curaj să-i 
ceară să-l lase să ajute și se trezi cu 
încântare că avea să mânuiască un 
fierăstrău electric de prima mână. 
Inima lui William fu câștigată atunci 
când în grajduri apăru un ponei vioi, 
de mărime numai potrivită pentru el, 
iar Merry stabili repede o relaţie de 
prietenie cu Davenpott. 

După surpriza iniţială, Alys înţelese 
că era logic să fie așa. Copiii nu 
avuseseră tată și, chiar dacă nu era 
tocmai o figură paternă, Davenport 
era un excelent unchi onorific. Doar 


cu Alys se comporta oarecum 
rezervat: era prietenos, dar nu 
complet relaxat. Poate că-i era teamă 
că nu avea să-l slăbească din ochi 
dacă o încuraja vreun pic. 

Totuși, se deranja să se ocupe 
personal de problema hainelor. Când 
fu livrată ultima tură de haine, Alys 
găsi câteva rochii pe care nu le 
comandase, în culori mai strălucitoare 
și cu o croială mai îndrăzneață decât 
cele pe care le purta de obicei. 
Metedith recunoscu, zâmbind, că ea 
și Davenport plănuiseră totul. 

Când Alys îl confruntă, indignată, 
Davenport îi spuse că nu mai era 
guvernantă, deci n-avea de ce să se 
îmbrace așa. Cu siguranţă nu exista 
nici un motiv pentru care să poarte 
numai bleumarin și maro atunci când 
lua cina cu familia. De fapt, chiar le 
datora un aspect plăcut oamenilor 
care trebuiau s-o privească. 

Pe jumătate amuzată, pe jumătate 


exaspetată de poruncile lui, păstră 
rochiile. În tinereţe purtase doar rochii 
cuminţi, din muselină albă, care nu o 
avantajau deloc. Acum era o plăcere 
să poarte verde aprins, roșu- 
cărămiziu sau auriu. | se părea că 
arăta destul de bine. Și copiii erau de 
aceeași părere, iar căldura admirativă 
din ochii lui Davenport o făcu să se 
înfioare. 

Zilele își reluară repede cursul 
normal. Nopțile erau însă grele. Alys 
își spuse că problema era patul străin, 
dar era mult prea conștientă de faptul 
că dormea sub același acoperiș cu un 
bărbat extrem de atrăgător. Mai mult, 
un bărbat care, ocazional, se arăta 
interesat de faptul că era femeie. 

Într-a patra noapte de insomnie, se 
întrebă în sfârșit ce voia de fapt de la 
Reggie Davenport. O aventură? Deși 
era de înțeles că, în vâltoarea 
pasiunii, ar fi putut să își arunce 
precauţia pe apa sâmbetei, era 


aproape imposibil ca sobra și banala 
Alys Weston să se aventureze cu 
sânge-rece pe un astfel de drum. 
Intr-un puseu de candoare, 
recunoscu faptul că ideea de a-i fi 
amantă o atrăgea enorm. Totuși, cum 
le-ar fi putut da copiilor un asemenea 
exemplu? O aventură n-ar fi putut fi 
ascunsă prea mult timp și i-ar fi pus în 
pericol postul de administrator. 
Așadar, o aventură ieșea din 
discuţie și nu exista altă posibilitate. 
Davenport părea să se bucure de 
compania ei, nu o considera complet 
neatrăgătoare, dar cu siguranţă nu 
avea să se însoare cu ea. Dacă ar fi 
vrut să aibă copii, ar fi găsit destule 
femei mai potrivite în regiune. Sau s- 
ar fi putut duce la Londra, unde erau 
femei pe alese. Averea respectabilă 
pe cate o dobândise i-ar fi compensat 
trecutul îndoielnic, iar cu 
magnetismul pe care-l avea ar fi 
putut cuceri femei mult mai tinere, 


mai frumoase și mai bogate ca ea. 

Alys își spuse că, dacă Reginald 
avea să se căsătorească vreodată, 
avea să fie un soţ imposibil. Se temea 
însă că se comporta la fel ca vulpea 
care spune că strugurii sunt acri. 

În timp ce se foia în pat, își 
exprimă, cu o sinceritate brutală, cea 
mai cruntă teamă: că într-un moment 
de beţie Davenport avea să se culce 
cu ea, iar experienţa i s-ar fi părut 
prea neinteresantă ca să o mai 
repete. Gândul îi făcu greață. Relaţia 
de amiciţie din prezent îi asigura cele 
mai mici dureri și umilinţe. 

Logica ei era ireproșabilă și se simţi 
oarecum ușurată că rezolvase 
problema. Din păcate, nodul din gât 
încă nu dispăruse. Poate avea să o 
ajute o gură de brandy. Oftând, se 
ridică și își căută rochia nouă de casă, 
din velur auriu, cu marginea brodată. 

Cea mai bună sursă de brandy se 
afla în bibliotecă. Se aștepta ca 


încăperea să fie goală la o asemenea 
oră târzie și fu uimită când îl văzu pe 
Davenport întins în fotoliul său 
preferat, fără haină și cravată, cu 
picioarele pe un scaun îmbrăcat în 
brocart. Era imaginea perfectă a unui 
domn relaxat. Reggie avea în poală o 
carte deschisă și în mână un pahar pe 
jumătate gol. Lumânările scoteau în 
evidenţă copertele de piele ale 
cărților și luminau plăcut încăperea, 
iar Nemesis sforăia liniștită la 
picioarele lui. 

Alys se opri nesigură în ușă, 
admirând jocurile de lumini de pe 
chipul lui zvelt. Se pregătea să-și 
încheie momentul de răsfăţ și să 
plece, când el ridică privirea și o văzu. 

— Vino, spuse el zâmbind leneș. 

— Ești sigur că nu te deranjez? Nu 
înainta, deși voia să-i accepte 
invitaţia. Nu mi-am dat seama că mai 
este cineva treaz. 

— Nu mă deranjezi. Nu e rău să nu 


fii singur la o oră așa de târzie, spuse 
el ridicând paharul ca pentru un 
toast, apoi dându-l pe gât. Servește- 
te cu brandy, spuse el arătând spre 
decantor. 

De obicei era îmbrăcat impecabil, 
dar Alys observase că arăta mai 
neîngrijit atunci când bea. Astăzi avea 
întru totul aspectul unui desfrânat. 
Presupunea că băuse de când se 
duseseră la culcare ea și copiii. Totuși, 
vorbea clar și răspicat, deci nu avea 
cum să fie prea ameţit. 

Se duse să-și toarne un pahar de 
brandy și observă că volumul pe care 
îl avea în poală era scris în greacă. Fu 
surprinsă, deși nu ar fi trebuit. Era cu 
siguranţă bine educat, potrivit clasei 
sale sociale, însă emana o asemenea 
forţă fizică, încât era ușor să uiţi cât 
de inteligent era. Ea, care lucrase cu 
el, știa cel mai bine. 

Alys se ghemuli într-un fotoliu în faţa 
lui, cu picioarele sub ea și sorbi din 


brandy. Agitaţia care n-o lăsase să 
doarmă se risipi și îi luă locul 
mulțumirea. Bucurându-se de brandy- 
ul care îi ardea încet gura, spuse cu 
multă blândeţe: 

— Ai dreptate în legătură cu orele 
târzii. Singurătatea poate fi foarte 
mare. i 

— Uneori. Deseori. Intotdeauna. 

Încheie el șoptind. Ochii lui deschişi 
la culoare îi întâlniră pe ai ei și nu mai 
văzu în ei nici urmă din reținerea pe 
care o afișa ca pe o armură. Nu putea 
descifra amestecul complex de emoții 
din privirea lui - nu avea cum să fie 
vorba de vulnerabilitate -, însă 
conștientiză brusc că era foarte târziu 
și că erau singuri. Relaxarea ce o 
cuprinsese se transformă într-o 
tensiune plăcută și profundă. 

— De ce nu dormi noaptea, Allie? 
întrebă el, pe un ton blând și intim. 
Munca și conștiința curată nu ajută la 
nimic? 


Sinceritatea lui cerea un răspuns la 
fel de sincer. 

— Cine are oare o conștiință 
curată? răspunse ea. 

— Eu, nu, cu siguranţă, spuse el 
terminând brandy-ul din pahar și 
aplecându-se să-și mai toarne. Totuși, 
cu toată modestia, sunt sigur că 
păcatele mele le depășesc clar pe ale 
tale. 

Ea zâmbi ușor. 

— Dacă măcar jumătate dintre 
poveștile despre tine sunt adevărate, 
ai probabil dreptate. 

— Cred că jumătate e proporția 
corectă. Întrebarea pentru tine e... 
Făcu o pauză, amuzat. Care 
jumătate? 

— Mi-ai spune ce e adevărat dacă 
te-aș întreba? zise ea, cu capul într-o 
parte și cu coada groasă alunecându-i 
pe umeri. 

— Probabil. În general, răspund la 
întrebările directe. Majoritatea 


oamenilor sunt prea bine-crescuţi sau 
se tem prea tare de răspunsuri ca să 
mă întrebe, spuse el din ce în ce mai 
amuzat. Ar fi interesant de văzut dacă 
ești imperturbabilă, așa cum susţii. 

Poate că fu de vină brandy-ul, poate 
că fu de vină curiozitatea ei intensă, 
însă, fără să se gândească prea mult, 
se hotărî să accepte dorinţa lui 
Reggie de a fi sincer. Putea începe cu 
ce era mai rău. 

— Chiar ţi-ai convins amanta 
însărcinată să fugă cu tine, i-ai 
omorât soţul într-un duel și apoi ai 
avut sufletul s-o abandonezi? 

Pentru o clipă crezu că elnu va 
răspunde. 

— E o întrebare bună pentru 
început, spuse el într-un final, fiindcă 
povestea chiar e pe jumătate 
adevărată. 

— Ce jumătate? 

— Doamna în cauză chiar mi-a 
cerut protecție, i-am omorât soțul 


într-un duel și nu ne-am căsătorit. 
Cuvintele lui erau clare și precise. 
înfiorată, Alys se întrebă cum putea 
recunoaște atât de calm un 
asemenea comportament monstruos. 

— In ce fel e falsă cealaltă 
jumătate? 

Reggie își rezemă capul de spătarul 
scaunului și o privi cu ochii pe 
jumătate închiși. 

— Nu era amanta mea și n-am 
părăsit-o. Simţindu-se ușurată, în 
mod irațional, se cufundă în scaun. 

— Pare o poveste interesantă. Poți 
să-mi spui și restul? ÎI văzu relaxându- 
se încet. Oare bănuise că nu-l va 
crede? 

— Sarah era sora unui prieten de-al 
meu de la școală, Theo. Fiindcă nu mă 
înțelegeam deloc cu tutorele meu, 
cea mai mare parte a vacanțelot le 
petreceam cu familia lui Theo. Acelea 
sunt unele dintre cele mai frumoase 
amintiri din tinerețea mea. Sora lui 


era o fată drăguță, care se tot ţinea 
după noi. 

Luă încă o gură de brandy, privind 
în gol. 

— După ce am absolvit, tatăl lui 
Theo i-a cumpărat un post în armată. 
Odată intenţionaserăm să ne înrolăm 
împreună, dar... în fine, n-am făcut-o. 
Am corespondat în continuare, dar 
am pierdut legătura cu ceilalţi 
membri ai familiei lui. Pe vremea 
aceea, sora lui s-a măritat și părinţii 
lor au murit. Apoi, într-o zi, Sarah a 
apărut la mine la ușă, însângerată și 
bătută în ultimul hal, continuă el cu o 
răceală furioasă. Soţul ei era un 
nenorocit care o dădea regulat cu 
capul de pereţi dacă era gelos, adică 
de cele mai multe ori. Când ea a 
rămas însărcinată, el a crezut că-i 
fusese necredincioasă și aproape a 
omorât-o. Fratele ei era la război în 
Spania și era prea departe ca să știe 
ce se întâmpla. Dar îi spusese odată 


că, dacă avea nevoie de ajutor, 
trebuia să vină la mine. Il văzu 
ridicând din umeri pe sub cămașa 
albă. Fiindcă fratele ei nu o putea 
apăra, m-am ocupat eu. 

Uimită de cât de mult diferea 
această versiune a poveștii de ceea 
ce îi spusese Junius Harper, Alys 
respiră ușurată. 

— Și i-ai omorât soțul? 

— Exact, răspunse el cu o grimasă. 
Dacă ar fi atacat altă femeie cu atâta 
violență, ar fi putut fi condamnat și 
arestat Dar fiindcă era soţia lui, era 
perfect legal să o bată, atât timp cât 
n-o omora. Nu putea să divorțeze. O 
soție nu poate scăpa de soţul ei doar 
fiindcă acesta e violent. 

— După ce Sarah s-a refugiat la 
tine, soţul ei te-a provocat la duel. 

— Nu chiar, se strâmbă Reggie. A 
pus doi bandiți să mă omoare într-o 
alee. Când am scăpat, mai mult sau 
mai puţin teafăr, eu l-am provocat la 


duel. 

Alys își încleștase degetele pe 
piciorul paharului pe care-l ţinea în 
poală. 

— Și apoi l-ai omorât. 

— L-am executat, o corectă el. 
Fiindcă legea nu făcea dreptate, am 
făcut-o eu. 

— Și Sarah? 

— M-am oferit să mă însor cu ea, 
dacă așa i-aș fi ușurat situația, dat 
mi-a spus că un alt soţ era ultimul 
lucru de care avea nevoie, răspunse 
el ridicând din umeri. Recunosc că m- 
am bucurat că n-a acceptat, deși cred 
că ne-ar fi mers destul de bine 
împreună. După ce s-a născut fiul ei, 
chiar și rudele răzbunătoare ale 
soțului ucis au recunoscut că băiatul 
semăna perfect cu tatăl lui. Spre 
stupoarea întregului comitat Lincoln, 
Sarah s-a întors la moșia soțului ei și 
a preluat controlul proprietăţii în 
numele copilului, zâmbi Reggie. Anul 


trecut i-a scandalizat din nou, 
măritându-se cu un medic din 
regiune, un bărbat care îi era inferior 
ca avere și ca origine. Mi-a scris că e 
foarte mulţumită de viaţa pe care o 
duce, deși nu e acceptată în înalta 
societate. E cam ca tine, spuse el 
privind-o pe Alys, o femeie de 
neclintit. 

Ignorându-i ultima propoziţie, Alys 
spuse gânditoare: 

— Deci ai lăsat lumea să creadă ce 
a vrut și, desigur, a preferat 
interpretarea cea mai scandaloasă. 

— Desigur. 

— E greu să omori pe cineva? 

La început fu surprins, apoi căzu pe 
gânduri. 

— Dacă mă întrebi dacă îmi place 
să ucid, răspunsul e nu. Totuși, atunci 
când am considerat că era necesar, 
nu am simțit remușcări prea mari. 
Lumea n-ar fi fost un loc mai bun 
dacă ar fi trăit soțul lui Sarah. Aș fi 


avut mustrări de conștiință mult mai 
mari dacă aș fi participat la 
înmormântarea ei, știind că nu 
făcusem nimic ca s-o ajut cât timp 
era în viaţă. 

Alys dădu din cap, înţelegându-l 
perfect. Fascinată de această 
incursiune în lumea bărbaţilor, vru să 
profite pe deplin de disponibilitatea 
lui Reggie. 

— Te-ai duelat de multe ori? 

Reggie își țuguie buzele. 

— Între douăsprezece și 
cincisprezece ori, presupun. N-am 
numărat niciodată. 

— Junius avea dreptate în legătură 
cu numărul celor fatale? 

— Stimabilul domn Harper este 
foarte bine informat răspunse el. 

— Spune-mi despre celelalte dueluri 
fatale. Bărbatul ridică din sprâncene. 

— Ce morbidă ești. 

— Nu chiar, se îmbujora Alys. Dar 
sunt curioasă. Deși bărbaţii vorbesc 


atât de mult despre onoare, n-am 
înțeles niciodată pentru ce anume 
merită să ucizi. 

Reginald făcu o grimasă. 

— Am zis că o să răspund la 
întrebările directe. Odată am ucis un 
căpitan pe nume Shatp, căruia îi 
plăcea să înșele băieţii necopţi la 
minte. Toată lumea îl considera o 
nenorocire, dar nimeni nu făcea 
nimic. Un băiat pe care îl cunoșteam 
oarecum și-a pierdut toată averea din 
cauza lui și s-a împușcat a doua zi. 
Așa că am acționat. 

— Dar duelul de anul trecut de la 
Paris? 

— Francezii au probleme în a 
accepta înfrângerea, chiar și după 
bătălia de la Waterloo. Unii au 
ripostat luându-se la hartă cu ofiţeri 
aliaţi. Apoi alegeau să se dueleze cu 
săbiile și majoritatea ofițerilor 
francezi mânuiesc de minune această 
armă. Au fost omorâţi mai mulţi 


ofițeri aliaţi. Nu mi-a plăcut asta, 
încheie el ridicând plictisit din umeri. 

— Am senzaţia că mânuiești foarte 
bine sabia, murmură Alys. 

— Destul de bine, se mulţumi el să 
aprobe. 

— Și celelalte dueluri au fost 
misiuni de salvare? 

Bărbatul oftă. 

— Nu mă crede un erou. Au fost 
situaţii în care m-am simţit obligat să 
fac dreptate, dar majoritatea 
duelurilor mele s-au datorat băuturii, 
faptului că nu m-am putut stăpâni sau 
unor certuri pe care nu le-am putut 
evita cu ușurință. Când ai o anumită 
reputaţie, un anumit gen de oameni 
simt nevoia să te provoace. 

— Și cealaltă dată când ai omorât 
pe cineva într-un duel? Tot pentru 
dreptate? 

Pentru prima dată, Reggie se foi 
stingher: 

— Bachus a fost de vină în cazul 


acela. Nu am vrut niciodată să-l omor. 
Era o ceartă stupidă pentru o femeie, 
dar... băusem mult prea mult. N-am 
țintit bine, spuse el cu o voce plată. 

— Cu celelalte morţi poţi trăi fără 
probleme, dar nu și cu asta, spuse ea 
blând. 

— Chiar așa, zâmbi el. Ți-am 
satisfăcut setea de cunoaștere despre 
desfrânaţi? 

— Deloc, spuse Alys făcând ochii 
mari. Duelurile sunt cu siguranţă doar 
o mică parte a vieţii unui desfrânat 
Mi-ai vorbit altădată despre jocurile 
de noroc, dar trebuie să existe mult 
mai multe vicii. 

Chipul lui se relaxa. 

— Există, dar, ca să fiu sincer, nu 
le-am încercat chiar pe toate. 

— Nu? replică ea cam dezamăgită. 
Și orgiile? Ai participat vreodată la 
una? 

Reggie, care tocmai lua o gură de 
brandy, se înecă și începu să 


tușească. 

— Ce știi tu despre orgii? întrebă el 
amuzat. 

— Foarte puţine, recunoscu ea. Dar 
speram să-mi explici tu. 

O privi suspicios. 

— Poate tu ești imperturbabilă, dar 
eu nu sunt. Dacă ţi-aș explica în ce 
constă o orgie, m-aș înroși chiar și eu, 
ca bărbat 

Alys dădu din cap mâhnită. 

— Și eu care credeam că prima 
cerinţă pentru a fi considerat 
desfrânat e lipsa de jenă. 

Reginald zâmbi amar. 

— Nu, prima cerinţă este să te 
doară-n cot de ce cred ceilalţi. 

— Presupun că ești așa din naștere. 

Amuzamentul dispăru la fel de 
repede cum apăruse. 

— N-am fost mereu așa, dar am 
învățat devreme. 

Vrând să-l înveselească din nou, ea 
întrebă: 


— Și care sunt celelalte cerințe ca 
să fii desfrânat? 

Reggie se gândi puţin. 

— Singurul lucru care e complet 
indispensabil este interacţiunea 
foarte extinsă cu sexul frumos. 

— Foarte discret spus, aprobă ea. Şi 
cu câte femei trebuie să 
interacționezi pentru ca interacţiunea 
să devină foarte extinsă? 

— Zece, spuse el prompt. 

Alys izbucni în râs, gândindu-se că 
era cea mai uimitoare conversaţie pe 
care o purtase vreodată. 
Comportamentul ei era la fel de 
nemaivăzut ca al lui. 

— Atât? Trebuie să-ţi satisfaci 
poftele cu zece femei diferite și ești 
automat un desfrânat? 

— Cel puţin zece, dar e mai bine să 
fie mai multe, recunoscu el. 

— Și cu câte ai...? 

Alys își pierdu vocea, dându-și 
seama că nu voia să i se răspundă la 


întrebare. 

— Din nou, nu am ţinut socoteala, 
oftă el, simțindu-se brusc obosit. Cu 
prea multe. Cu mult prea multe. 

Reggie se ridică să așeze cartea la 
loc în bibliotecă, iar mișcările îl 
trădară așa cum nu o făcuseră 
vorbele. Încă avea graţia unui atlet 
înnăscut, dar acţiunile sale erau 
precise, ușor studiate, ca și cum avea 
nevoie de eforturi considerabile ca să 
se deplaseze normal. 

Lui Alys nu-i plăcea să-l vadă așa, 
fiindcă i se părea că merita mult mai 
mult. Totuși, dacă n-ar fi fost beat, nu 
ar fi avut conversaţia aceea 
neobișnuită. Nevrând să aprofundeze 
problema, întrebă: 

— Ce citeai? 

Reggie puse cartea la loc lângă 
celelalte volume învelite în piele 
albastră. 

— Odiseea, spuse el plimbându-și 
degetele lungi deasupra titlurilor 


inscripţionate cu auriu. Tatăl meu m-a 
învăţat să citesc în greacă în camera 
asta. 

— Era un învăţat? 

— Nu, dar la fel ca multor oameni 
din generaţia și din clasa lui, îi 
plăceau clasicii. A stat mai bine de un 
an în Italia și în Grecia când și-a 
terminat studiile, spuse Reggie 
întorcându-se și rezemându-și umerii 
lați de rafturile din lemn de stejar. Era 
un profesor bun. 

Își imagină pe dată cum tatăl și fiul 
stăteau aplecaţi asupra volumelor 
vechi, în timp ce soarele pătrundea 
prin ferestrele bibliotecii. Bărbatul 
povestea despre călătoriile lui, iar fiul 
îl asculta cu atenţie, vrând să înveţe 
și să-și onoreze familia. Și ea învățase 
matematică și contabilitate tot așa. 
Oare lui îi era dor de tatăl lui la fel 
cum îi era și ei? Tatăl lui murise. Ea își 
pierduse tatăl din cauza furiei și a 
unei mândrii implacabile. O 


combinaţie la fel de letală ca 
moartea. 

Cu un nod în gât, Alys spuse: 

— Nu mă miră că îţi place Odiseea. 
Mi se pare că semeni cu Ulise. 

El zâmbi amar. 

— Cu eroul hoinar care a intrat în 
tot felul de necazuri timp de douăzeci 
de ani, încercând să găsească drumul 
spre casă? Poate că da. 

— Exact. Întotdeauna mi s-a părut 
că tipul era cam desfrânat. Numai 
dacă te gândești la aventura cu Circe, 
spuse ea privindu-l cu afecţiune. Deși 
ţie ţi-a luat mai mult de douăzeci de 
ani să găsești drumul spre casă. 

Reginald își încrucișa brațele și 
spuse cu răceală: 

— Ulise a avut norocul că-l aștepta 
credincioasa Penelopa. 

— În fine, n-avea opt ani când a 
plecat la Troia, spuse ea pe un ton 
rezonabil. Oi fi fost tu precoce, dar 
nici chiar așa. 


Când el chicoti, ea se hotări să 
meargă mai departe. 

— Printre toate femeile cu care ai 
interacționat excesiv, trebuie să fi 
existat o Penelopa care să fi vrut să te 
aștepte. 

Râsul lui deveni sardonic. 

— Dumnezeule, Allie, am cunoscut 
multe femei, dar mă îndoiesc că ar fi 
fost vreuna într-atât de fraieră încât 
să vrea să se mărite cu mine. Femeile 
sunt fiinţe practice. Chiar și cele care 
s-au ţinut după mine, și nu invers, 
erau interesate de un singur lucru, și 
acela nu era căsătoria. 

Alys spera că lumina lumânărilor îi 
ascundea îmbujorarea. De când se 
năpustise în viaţa ei, înţelesese 
perfect de ce s-ar ţine o femeie după 
el. Însă Reggie avea mult mai multe 
de oferit decât un magnetism fizic. Nu 
avea cum să fie ea prima femeie care 
observa acest lucru. 

— Poate că unele erau interesate și 


tu nu ai observat, fiindcă nu le 
împărtășeai interesul, spuse ea 
jucându-se gânditoare cu paharul cu 
brandy. Aș fi crezut că, măcar o dată 
în viaţă, ai vrut să renunti la viaţa de 
desfrâu și să te așezi la casa ta cu o 
femeie. 

Chipul lui se înăspri. 

— Toţi facem prostii din dragoste 
măcar o dată, iar eu n-am făcut 
excepție. De-ale tinereții. 

Și ea făcuse prostii. Durerea primei 
iubiri nu e ceva care să dispară 
vreodată. 

— Ce s-a întâmplat? 

— Nu mare lucru. Am cunoscut o 
fată și m-am îndrăgostit nebunește de 
ea, din motive pe cate nu mi le 
amintesc foarte clar. Timp de câteva 
săptămâni și ea părea să simtă la fel. 

— Și apoi? 

Chipul i se schimonosi într-un rânjet 
de autoironie. 

— După ce mi-am declarat 


dragostea pătimașă, m-a informat că, 
deși eram destul de bun pentru un 
flirt, nu avea de gând să se mărite 
vreodată cu un bărbat fără 
perspective. 

Alys tresări. Tonul lui tăios arăta 
foarte clar cât de mult îl rănise acea 
respingere. 

Reginald înțelese ce gândea și 
spuse repede: 

— Să nu mă compătimești. Avea 
dreptate, nu eram un bărbat potrivit. 
În plus, adăugă el cu un surâs amar, 
m-am răzbunat. 

Alys dădu din cap. 

— Presupun că nu provocând-o la 
duel. Cred că ar fi fost mai ușor să-i 
strici reputația. 

Bărbatul râse scurt, fără umor. 

— Aș fi putut să fac asta, dar n-am 
făcut-o. 

Când el tăcu, Alys spuse: 

— Nu mă poţi lăsa în suspans după 
o asemenea afirmaţie. 


— Presupun că nu, oftă el. În fine, 
dar nu mă învinui dacă de data asta 
chiar ești șocată. Femeia în cauză - n- 
o s-o numesc doamnă -, a pus mâna 
pe un domn în vârstă, cu o avere 
considerabilă. Apoi, după ce s-a 
măritat cu el, mi-a dat de înţeles că 
era disponibilă pentru... activităţi 
extraconjugale. 

Alys îl privi fascinată. 

— Și ai refuzat-o? 

— Dimpotrivă, răspunse el cu ochii 
reci. Am acceptat, iar apoi am făcut 
tot posibilul să mă asigur că este 
mulțumită. 

Tăcu din nou până ce Alys întrebă 
exasperată: 

— Şi în ce fel te-ai răzbunat, 
practic? 

— Eşti sigură că vrei să știi? Când 
ea dădu din cap, el continuă: Mica 
noastră... întâlnire nu a semănat cu 
nimic din ceea ce trăise ea până 
atunci. A vrut cu disperare un bis. 


Dintr-odată, Alys știu ce se 
întâmplase. 

— Și ai refuzat-o. 

— Exact, spuse el impasibil. Cu 
câteva comentarii despre cât de 
nesatisfăcătoare fusese pentru mine 
experienţa respectivă. 

Alys fu uimită de tactica nemiloasă 
pe care o aplicase Davenport: folosise 
intimitatea fizică pentru a subjuga o 
femeie, apoi o respinsese. 
Răzbunarea lui era o reflecţie bizară a 
propriilor coșmaruri. 

Era, pe de altă parte, rezultatul 
rănilor pe care i le provocase 
cruzimea unei fete insensibile. 

— Al naibii de inteligent, spuse ea 
încet. Și extrem de nimerit. 

— Vrei să spui că tot nu te-am 
șocat? spuse el arcuindu-și 
sprâncenele negre, surprins și plin de 
respect. 

— Poate, puţin, recunoscu ea. Dare 
corect ceea ce ai făcut. Poate că într- 


o situaţie similară și eu aș fi făcut 
același lucru dacă aș fi fost destul de 
inteligentă. 

Reginald râse cu tot sufletul. 

— Am din ce în ce mai mult 
senzaţia că imaginea ta de femeie la 
locul ei nu e decât o faţadă și că de 
fapt ești o mare șmecheră. 

— E foarte posibil să ai dreptate, se 
gândi ea. 

Ochii lui deschiși la culoare și 
limpezi ca marea îi întâlnită pe ai ei, 
iar ea simţi un schimb de energie. Cu 
voce răgușită, o chemă la el: 

— Vino încoace. 

Alys rămase nemișcată pentru o 
clipă. Mai devreme se hotărâse că nu 
se putea angaja într-o aventură cu 
sânge-rece. Dar acum sângele îi 
clocotea în vene. 

Se ridică și se îndreptă către el, 
oprindu-se la o jumătate de metru. 
Virilitatea lui intensă o atrăgea ca și 
cum ar fi fost polii opuși ai unui 


magnet, căutându-și perechea. 

Pentru o clipă lungă, rămaseră așa, 
nemișcaţi, concentrați unul asupra 
celuilalt. Apoi el ridică mâinile. Ea 
crezu că o va trage lângă el ca să o 
sărute, dar în schimb îi prinse coada 
grea și îi desfăcu panglica din capăt. 
După ce îi eliberă părul, îi răvăși 
pletele strălucitoare cu degetele lui 
lungi până ce i se revărsară pe umeri 
ca o mantie mătăsoasă, ajungându-i 
aproape până la talie. 

— Ai un păr splendid, spuse el 
încet, mângâindu-i erotic obrajii și 
gâtul. 

Dorinţa din ochii lui era un 
afrodiziac puternic, care îi descătușa 
cele mai ascunse simțăminte, cu 
aceeași siguranţă cu care el îi 
desfăcuse părul. Alys își ţinu 
respiraţia, iar buzele i se 
întredeschiseră, vrând mai mult, 
neștiind cum să ceară. 

El îi ridică bărbia cu un deget. Se 


simţise stingherită de înălţimea ei, 
dar acum își dădea seama că era 
exact cea potrivită. Reginald era 
destul de înalt încât să o facă să se 
simtă fragilă și feminină, dar nu avea 
nevoie decât să își încline ușor capul 
ca să-și lipească buzele de ale ei. 

Sărutul avu gust de brandy, fu 
năvalnic, bogat și îmbătător. Toate 
simţurile îi erau stârnite și percepea 
din ce în ce mai clar cum îi pulsa 
sângele în vene, cum în bibliotecă 
mirosea vag a piele și a lemn de 
stejar, cât de puternice erau braţele 
care o învăluiau. 

Se apropiară, iar între ei explodă o 
pasiune crâncenă și inconștientă. 
Atingerile ușoare deveniră o 
îmbrăţișare pătimașă. Din vremea 
când era doar o fată stângace, Alys 
tânjise să afle misterele iubirii. Acum 
își găsise profesorul în acest bătbat 
inimaginabil, cinic și batjocoritor, cu o 
intuiţie amară și cu un simţ periculos 


al dreptăţii. Știa că era o prostie, dar 
nu-i păsa. 

Era atât de sigură de dorinţele ei, 
atât de ameţită de vâltoarea clipei, 
încât, atunci când el făcu un pas în 
spate, simţi șocul ca pe un ocean de 
apă îngheţată. Uluită, deschise ochii. 

— La dracu'! De mii de ori la dracu'! 
înjură el apucând-o cu putere de 
mâini și ţinând-o la distanţă. 

— Ce s-a întâmplat? șopti ea, 
simțindu-se abandonată și constatând 
îngrozită că atitudinea ei dornică îi 
provoca repulsie. 

— Am spus că n-o să fac asta, 
spuse el dându-i drumul și 
îndepărtându-se, frecându-și tâmplele 
ca și cum încerca să-și limpezească 
mintea. Am spus că n-o să fac asta, 
repetă cu asprime. Apoi îi întâlni 
privirea și făcu o grimasă de 
autodispreț: Allie, îmi pare rău. Meriţi 
ceva mai bun. 

Tâşni în goană și traversă camera 


cu pași mari, îndreptându-se spre 
ușile din geam care dădeau către 
curte. În timp ce încerca să le 
descuie, ea strigă: 

— Unde te duci? 

O privi cu chipul neclintit. 

— Afară. Oriunde, până mă trezesc. 
Apoi dispăru în noapte. 

Alys se lăsă să cadă într-un scaun, 
nemaiputându-se ţine pe picioare. 
Trupul ei urla de dorinţă să continue 
ceea ce începuse, iar mintea o durea 
de prea multă confuzie. li spusese că 
merita ceva mai bun doar fiindcă voia 
să evite, politicos, ceva ce ar fi 
regretat în dimineaţa următoare? 

„Cu câte? Cu mult prea multe." 
Regretul unui desfrânat. 

Nu se îndoia că, pentru câteva clipe 
de beţie, el chiar o dorise. Dar chiar și 
în starea aceea de ameţeală, își 
dăduse seama că, atunci când avea 
să se trezească dimineaţa, avea să-i 
pară rău că se culcase cu ea. Pentru 


un bărbat care cunoscuse femei 
nenumărate, sexul cu o fată bătrână 
neatrăgătoare nu reprezenta o 
provocare sau o plăcere. 

Căţelușa se apropie de ea și 
scheună plină de compasiune, iar Alys 
se ghemui și mai mult în scaun, 
îngropându-și chipul în palme și 
tremurând incontrolabil. Deși fusese 
formulată în termeni mult mai 
politicoși, respingerea o durea la fel 
de mult ca aceea a lui Randolph. 

Singura consolare era speranţa că a 
doua zi el nu avea să-și mai 
amintească nimic din ceea ce se 
întâmplase între ei. 


capitolul 14 


Reggie călări toată noaptea, 
lăsându-și calul să aleagă direcţia la 
fiecare răscruce, nepăsându-i încotro 
se ducea, atât timp cât nu stătea 
locului. Atunci când plecase pentru 


prima dată de la grajduri, ameţit și 
aproape să pice din picioare, doar 
priceperea și anii de experienţă îl 
ajutaseră să rămână în șa. 

Dându-și seama în ce stare se afla, 
se hotărâse să călărească unul dintre 
caii de vânătoare, mai liniștit decât 
Bucefal. Armăsarul era vioi. În cele 
mai bune circumstanţe, în starea 
deplorabilă în care se afla Reggie, 
probabil că Bucefal i-ar fi rupt gâtul. 

Zâmbi amar. Poate că ar fi trebuit 
totuși să încalece armăsarul și să se 
lase în voia sorții. În pofida frustrării și 
a confuziei provocate de băutură, un 
gând îl chinuia cu o claritate brutală: 
nu reușea să-și schimbe viaţa. 

Drumurile și potecile străbăteau 
câmpurile semănate cu cereale de 
vară, care se unduiau palide în lumina 
lunii, străjuite de garduri întunecate și 
de copaci. 

Işi croi drum către Shaftesbury, 
peste dealurile pustii, apoi din nou 


spre sud, pe poteci liniștite și pe câte 
o pajiște. Acolo unde drumul cobora 
mai mult, domnea o ceaţă subţire. 
Plecase fără haină, iar răcoarea 
umedă îl biciuia prin cămașa de in. 

Mintea i se limpezi și capul începu 
să îi plesnească, în același ritm cu 
tropăitul calului. Nu numai trupul îi 
era îngheţat, ci și gândurile. Nu ar fi 
trebuit s-o invite niciodată pe Alys 
Weston să se mute cu el, împreună cu 
familia ei de împrumut. | se păruse o 
idee excelentă să umple spaţiile goale 
din conac cu tineri și cu veselie, iar 
Strickland era suficient de mare încât 
să aibă și intimitate. 

Într-un fel, ideea funcţionase. Tinerii 
Spenser erau inteligenți, entuziaști și 
bine-crescuţi, iar lui îi făcea plăcere 
compania lor. Problema era cu Lady 
Alys. O găsise atrăgătoare de când o 
văzuse prima dată și știa că prezenţa 
acelui corp sculptural sub acoperișul 
lui avea să constituie o tentaţie 


permanentă. Totuși, contrar opiniei 
populare, reușea să reziste tentaţiilor. 
Asta dacă era treaz. 

Mult prea conștient de propriile 
slăbiciuni, știuse că trebuie să aibă 
grijă cu băutura. Autocontrolul și 
judecata erau primele lucruri care 
dispăreau atunci când se apuca să 
bea. Nu prevăzuse cât de mult avea 
să-l tulbure apropierea lui Allie. 
Apropierea și reacţiile ei. 

Nu fusese de folos nici faptul că 
cedase impulsului de a-i cumpăra 
haine mai frumoase decât cele de 
guvernantă. Știa că avea un trup 
frumos, dar nu-și dăduse seama cât 
de splendid era până ce nu apăruse la 
cină într-una dintre rochiile noi. 
Fusese tentat să o servească la 
aperitiv. 

Ciudat era faptul că Allie nu părea 
să-și dea seama cât de atrăgătoare 
era. Probabil acest lucru se datora 
anilor în care munca și cuviinţa 


fuseseră pe primul plan. Sau poate 
fusese dispreţuită atunci când era 
tânără, fiind prea înaltă și prea 
neobișnuită ca să fie considerată 
drăguță, și nu învățase niciodată să 
se vadă drept femeia uluitoare în care 
se transformase. 

Totuși, nu crezuse că aveau să 
apară probleme dacă împărțeau 
același acoperiș. Dacă era treaz, știa 
cum să-și ţină mâinile acasă și nu 
trebuia decât să se abţină de la a bea 
prea mult la începutul serii. Fiindcă 
era o persoană nocturnă, îi fusese 
ușor. În primele nopți se îmbătase în 
liniște și nimeni nu știuse nimic. Doar 
Mac, desigur. Apoi, planul lui picase. 

Un bărbat vanitos ar fi putut crede 
că Allie îl căutase intenţionat și că 
doar se prefăcuse surprinsă atunci 
când dăduse de el în bibliotecă, dar 
vanitatea nu făcea parte dintre 
păcatele lui Reggie. Doar soarta o 
făcuse să coboare la o oră atât de 


târzie și ar fi trebuit să știe că acest 
lucru avea să se întâmple mai 
devreme sau mai târziu. Dacă nu 
avea grijă să o încuie în dormitor în 
fiecare seară, avea să se întâmple din 
nou, cu siguranţă. lar data viitoare 
era posibil ca urmele de decenţă pe 
care le mai avea să nu-l oprească la 
timp. 

Se gândi la șocul și la durerea pe 
care le citise pe chipul ei atunci când 
se îndepărtase și tresărise. Alys era 
inteligentă, înţeleaptă, dar 
vulnerabilă. Îi făcuse plăcere discuţia 
lor scandaloasă, îi admirase 
curiozitatea, deschiderea și lipsa de 
prejudecăţi. Era altfel decât cu 
Chessie. Cu fosta lui amantă nu 
trebuise să-și controleze limbajul, însă 
ea nu avea educația și 
temperamentul necesare pentru a-i 
aprecia gândurile cele mai intime. 

In seara aceea aflase că, din multe 
puncte de vedere, Allie era un spirit 


unic, la fel de izolat de circumstanţe, 
la fel de intens și de neconvențional 
ca al lui. Dar între ei existau două 
difetenţe majore. În primul rând, ca 
femeie, ea fusese crescută să fie 
cuviincioasă și reținută, sa-și nege 
caracterul pasional. In al doilea rând, 
mai ales, ea alesese să-și folosească 
talentul și inteligenţa în mod 
constructiv, în timp ce el le irosise pe 
ale lui. În general era considerat un 
desfrânat, dar pierde-vară ar fi fost un 
termen mai corect, fiindcă pierduse 
atâţia ani. Atâţia bani, atâtea șanse. 
Cel mai și cel mai mult, atâta timp, 
un timp care nu putea fi recuperat. 
Într-un final, Reggie se opri și-și 
priponi calul, apoi se întinse sub un 
copac, pe iarba înrourată. Era 
groaznic de obosit și voia să poată 
dormi, dar când închise ochii totul 
începu să se învârtă cu el și i se făcu 
greață. Rămase treaz, cu ochii mari, 
gândindu-se la dorinţa de a-și 


schimba viaţa și la cât de prost se 
descurca. 

Mai întâi ciripi o pasăre, apoi alta, 
apoi alta, iar corul se înmulţi atunci 
când zorii începură să înroșească 
cerul de la răsărit. Îl măcina 
curiozitatea amară să simtă cum 
evolua mahmureala, puţin câte puţin. 
De obicei, dormea. 

Când se luminase destul de bine, se 
ridică în picioare și încalecă din nou, 
epuizat de oboseală și de deprimare. 
Lăsă calul să hoinărească până ce 
ajunseră la o intersecţie cu mai multe 
indicatoare - Fifehead Neville, Okeford 
Fitzpaine, Sturminster Newton. 

Citise cândva că numele duble 
absurde pe care le purtau multe sate 
englezești se datorau adăugării de 
denumiri normande la toponimele 
saxone originale. Era genul de lucru 
care îi plăcea: complet inutil. Într-o 
dezbatere la Eton apărase odată cu 
succes ideea că un fapt ar trebui să 


fie iubit pentru el însuși, nu pentru 
ceea ce ar putea face. 

O luă la stânga și se îndreptă către 
Strickland, încercând fără succes să 
nu se mai gândească la Alys Weston. 
l-ar fi fost atât de ușor, groaznic de 
ușor să aibă o aventură cu ea. Femeia 
era pregătită și era dornică. Pentru o 
clipă avea să-i primească avansurile, 
văzuse asta în mod clar în noaptea 
precedentă. 

Dar același simţ întortocheat al 
onoarei care-l îmboldea să facă 
dreptate nu îi permitea să distrugă 
viaţa unei femei inocente. Nu numai 
inocente, viața unei femei bune, deși 
aceasta era o descriere destul de 
insipidă pentru o persoană atât de 
vibrantă; atât de vie. 

Trebuia s-o scoată din casă. Putea 
folosi o parte din capitalul de lucru 
pentru a reconstrui Rose Hall. După 
ce cenușa se răcise, verificase pereţii 
și văzuse că erau în stare bună. Dacă 


lucrările începeau repede, Alys și 
protejaţii ei aveau să se întoarcă 
acasă până la începutul toamnei. 

Și conacul Strickland avea să 
redevină pustiu. 

Zilele erau foarte lungi, fiindcă se 
apropia solstițiul de vară. Deși soarele 
era deja sus pe cer, era încă devreme 
și fermierii abia se trezeau. Instinctiv, 
Reggie se îndrepta către casă. Așa 
cum un musulman se închină către 
Mecca, așa și el știa mereu în ce 
direcţie se afla Strickland. Peisajul 
începea să îi pară cunoscut. Dură 
ceva până ce își dădu seama că se 
apropia de Fenton Half. 

Chiar și așa, fu surprins atunci când 
o luă pe o cărare, prin pădure, și dădu 
de Jeremy Stanton. Bătrânul ieșise la 
plimbare, călare. Și el fu surprins să-l 
vadă, însă îi zâmbi pe dată. 

— Bună dimineaţa, băiete. Ai ieșit 
devreme la plimbare. Luăm micul 
dejun împreună? adăugă, după ce îl 


măsură din cap până-n picioare. 

Reggie tresări, vrând să se poată 
scuza fără să fie nepoliticos. Era 
nebărbierit fără haină, murdar de 
iarbă și, probabil, arăta ca naiba. 

— Îmi pare rău. Ar trebui să mă duc 
acasă. 

Ochii lui Stanton licăriră. 

— Mă dezamăgește faptul că mă 
crezi prea bătrân și prea respectabil 
ca să fac faţă efectelor unei 
mahmureli. Dacă te îngrijorează 
faptul că o să te vadă Elizabeth, mai 
sunt câteva ore bune până se va 
trezi. Îmi dau seama că poate nu poți 
să mănânci, dar nici măcar o ceașcă 
de cafea? 

Reggie ezită, vrând în continuare să 
scape, apoi zâmbi în colțul gurii: 

— Nu pot refuza oferta asta. A fost 
o noapte lungă. 

Stanton își întoarse calul și 
străbătură împreună poteca, apoi o 
luară pe aleea străjuită de copaci, ca 


să ajungă la conac. Nu vorbiră prea 
mult până ce ajunseră în salonul 
însorit, unde fură serviţi cu cafea 
aburindă și chifle proaspete și calde. 
In timp ce sorbea din băutură, Reggie 
ținea cana în mâini ca să se 
încălzească. 

Tăind o chiflă în două și întinzând 
pe ea unt, Stanton spuse nostalgic: 

— lţi dai seama cât de mult semeni 
cu tatăl tău în clipa asta? 

— Cu siguranţă semăn cu el în 
general, fu de acord Reggie, dar 
niciodată nu-mi amintesc să-l fi văzut 
arătând ca și cum tocmai ar fi ieșit 
din ţărână. 

— Erai prea mic ca să-ţi aduci 
aminte, dar de multe ori a venit aici și 
arăta exact așa. Din același motiv. 

Cuvintele fură rostite pe un ton 
neutru, dar ochii gri ai bătrânului îl 
urmăreau cu agerime. Înroșindu-se, 
Reggie mormăi: 

— incerci să mă insulţi pe mine sau 


pe tatăl meu? 

— Nici una, nici alta, spuse Stanton, 
fără să se simtă jignit de mojicia 
tânărului. Apoi adăugă gânditor: 
Băutura e unul dintre blestemele 
englezilor. Ni se spune de când 
suntem doar niște copii că rezistenţa 
la băutură înseamnă că suntem 
bărbaţi adevăraţi, așa că bem până 
când uităm de noi, începem să 
provocăm scandaluri și să fim tot mai 
prost dispuși. Când se maturizează și 
încep să aibă tot mai multe 
responsabilităţi, majoritatea 
bărbaţilor constată că băutura le 
afectează viaţa serioasă și își reduc 
escapadele. Totuși, unii beau din ce în 
ce mai mult, adăugă bătrânul punând 
pe chiflă o lingură de marmeladă de 
zmeură, pe care o întinse apoi cu 
grijă. Eu și tatăl tău beam deseori 
împreună. Era unul dintre cei mai 
spirituali bărbaţi pe care i-am 
cunoscut vreodată. Ah, noi și sticlele 


noastre. Ce veseli eram. 

Mușcă din pâine, mestecă și înghiţi 
înainte să continue: 

— Totul a mers bine, până ce 
băutura aproape că ne-a distrus 
căsniciile. 

— Am mare noroc că nu sunt 
căsătorit, deci n-am ce distruge, 
spuse Reggie caustic. Dacă încerci să- 
mi spui ceva, fă-o. Poţi să mă 
consideri un flăcău dacă vrei, dar n- 
am de gând să-ţi ascult predicile. 

— Nici n-am de gând să-ţi ţin o 
predică, îi răspunse bătrânul pe un 
ton pașnic. Nu vreau decât să-ți spun 
o poveste pe care poate nu o cunoști. 

— Ai dreptate, nu am idee de așa 
ceva, spuse Reggie repede. Nu ţin 
minte ca tata să fi băut vreodată mai 
mult de un urcior cu bere. 

— Asta fiindcă a renunţat la orice 
fel de alcool când tu erai mic. Aveai 
vreo patru ani, cred. 

Reggie se pregătea să-și toarne din 


nou cafea, dar se întrerupse și îl privi 
bănuitor pe Stanton. 

— Ți-am spus odată că nu ţin minte 
nimic dinainte să împlinesc patru ani. 
— Probabil că există un motiv bun 
pentru asta, spuse nașul lui, 
imperturbabil. Marmelada e 

excelentă. Sigur nu vrei? 

Reggie avea destule de digerat și 
fără mâncare. Își privi încruntat 
cafeaua și uită pentru o clipă de 
gazdă. Apoi întrebă dintr-odată: 

— Ai spus că băutura aproape că ti- 
a distrus căsnicia. Ce s-a întâmplat? 

Stanton ridică din umeri. 

— M-am trezit într-o dimineaţă, într- 
o după-amiază, iar Elizabeth și copiii 
plecaseră. Işi făcuse bagajele și se 
întorsese la părinţii ei. A refuzat să 
mă vadă vreo două săptămâni. 
Avocatul tatălui ei a venit aici ca să 
discutăm despre o separare oficială. 

Reggie îl privi uluit. 

— Dar tu și mătușa Beth aţi fost 


întotdeauna extrem de apropiaţi. 

— Mă tem că nu întotdeauna, spuse 
Stanton, cu o grimasă de durere pe 
chipul osos. Când a fost în sfârșit de 
acord să vorbim, mi-a spus că se 
săturase să doarmă singură în timp 
ce eu mă îmbătăm la parter, că se 
săturase să conducă și casa, și moșia 
și că, la naiba, se săturase să-și vadă 
copiii ascunzându-se de tatăl lor 
fiindcă nu știau niciodată în ce stare 
de spirit îl prindeau. 

Îi era greu să și-o închipuie înjurând 
pe mătușa Beth, cea durdulie și 
amabilă. La fel de greu cum și-ar fi 
închipuit-o mânuind o sabie. La fel de 
greu pe cât îi era să creadă că, într-o 
zi, copiii lui Jeremy Stanton se 
temuseră de el. Intrigat, Reggie 
întrebă: 

— Ce s-a întâmplat după aceea? 

— M-am gândit mai bine și m-am 
hotărât că soţia mea era o companie 
mult mai bună decât șase sticle de 


vin de Burgundia. Așa că i-am spus că 
nu o să mai beau, zâmbi el amar. Am 
crezut că o să fie ușor. Elizabeth mi-a 
spus că nu se întoarce decât după ce 
stau șase luni fără să pun gura pe 
alcool. A durat mai bine de un an, 
dar, într-un final, am reușit. De atunci 
n-am mai băut un strop de alcool. 

Reggie își aminti că nașul lui 
refuzase o băutură la Strickland și că 
în seara când Reggie venise la cină 
băuse doar apă. Deci nu era vorba 
doar de un capriciu, ci de o disciplină 
de fier. 

— Și părinţii mei? Ce fel de 
probleme au avut? 

Stanton dădu din cap. 

— Situaţia era similară. Fiindcă și 
criza lor a avut loc cam în același 
timp cu problemele mele, nu sunt 
sigur de detalii. Tu erai acolo, poate 
ţi-ai putea aminti câte ceva dacă ai 
încerca. 

— Ce sens ar avea? spuse Reggie 


pe un ton ostil. 

— Răspunsul ar putea fi relevant 
pentru propria ta viaţă, spuse 
Stanton, imun la ostilitate și la 
obrăznicie. 

— Vrei să spui că nu pot să mă 
abtin de la băutură? 

— Din moment ce ești fiul tatălui 
tău, probabil că nu, spuse Stanton 
privindu-l cu gravitate. Tu ar trebui să 
știi mai bine. 

Mâniat peste poate, lui Reggie îi 
venea să-l blesteme pe Stanton, să-i 
spună că era un moș prost și 
băgăcios și să plece. Totuși, ceva îl 
opri. Pentru a treia oară în câteva 
săptămâni, cineva discuta cu el 
despre băutură, iar toate cele trei 
persoane erau dintre puţinele cărora 
chiar le păsa de binele lui. 

Işi așeză coatele pe masă și își 
îngropa chipul în palme, copleșit de 
oboseala și de disperarea nopţii. Fără 
să ridice privirea, mormăi: 


— Poate chiar beau prea mult, dar 
n-am soție, nici familie. Cui îi fac rău? 
— Ție însuţi, spuse Stanton încet. 

Se lăsă tăcerea. Reggie se gândi la 
depresia care îl cuprinsese și pentru 
prima dată se întrebă dacă se datora 
băuturii. Deși nu avea o soţie sau un 
copil pe care să-i piardă, avea moșia. 
Işi aduse aminte de ultima noapte 
petrecută în Londra, când jucase și 
câștigase o mie de lire cine știe cum. 
Ar fi putut să piardă la fel de ușor. 

Oare, într-o situaţie disperată, ar fi 
fost îndeajuns de prost încât să pună 
la bătaie moșia într-un pariu? 

Din păcate, știa că acest lucru era 
posibil. Spuse morocănos, încă 
ținându-și capul în palme: 

— Ai dreptate. Ar trebui să beau 
mai puţin. 

— Poate o să meargă, sosi 
răspunsul neutru. 

Reggie lăsă jos mâinile și ridică 
privirea. 


— Poţi să fii mai clar? 

— Unii oameni pot bea mai puțin și 
asta le rezolvă problema, făcu 
Stanton. Am încercat. N-am reușit. De 
îndată ce înghiţeam prima gură de 
alcool, uitam sau, de fapt, nu-mi mai 
păsa, de bunele mele intenții. Apoi 
beam până ce-mi pierdeam 
cunoștința. Pentru mine, soluţia a fost 
să mă opresc complet. Nu a existat 
cale de mijloc. 

— Am o voinţă puternică. 

— Nu mă îndoiesc, spuse Stanton 
studiindu-l. Dar voinţa puternică 
poate să nu fie suficientă în acest caz. 
Pentru mine n-a fost. 

— Atunci cum te-ai oprit dacă 
voinţa n-a fost suficientă? îl provocă 
Reggie. 

Stanton se strâmbă. 

— O să râzi, dar singurul lucru care 
m-a ajutat a fost rugăciunea. Nu i-am 
mai spus nimănui asta, dar momentul 
de răscruce pentru mine a fost la 


șapte luni de la plecarea lui Elizabeth, 
continuă el, ignorând expresia de 
dezgust de pe chipul finului. Mai întâi 
am încercat să mă temperez. N-a 
mers. Apoi am încercat să mă las de 
tot. Mă ţineam câteva zile sau 
săptămâni. Apoi, când eram sigur că 
aveam totul sub control, intenţionam 
să beau doar un pahar. Următorul 
lucru pe care mi-l amintesc e că mă 
trezeam a doua zi, cu o mahmureală 
groaznică și nu mai ţineam minte 
nimic din ce se întâmplase. 

Deci pierderile acelea groaznice de 
memorie nu îl afectau numai pe 
Reggie. 

— Şi ce s-a întâmplat după aceea? 
— Într-o dimineaţă m-am trezit în 
salon, în propria vomă și am știut că 
nu pot să renunţ la băutură. Făcusem 
tot posibilul și nu reușeam. Aveam să- 

mi pierd soția și copiii pentru 
totdeauna, iar fără ei viaţa mea nu 
mai avea nici un sens, spuse Stanton 


cu chipul schimonosit de durere, iar 
Reggie înţelese că, așa cum lui nu-i 
era ușor să asculte, nici bătrânului 
nu-i era mai ușor să vorbească despre 
asta. Și cum stăteam acolo, atât de 
nenorocit, simţindu-mă prea rău ca să 
mă ridic în picioare, am început să mă 
rog. Nimic foarte formal, ţin să-ţi 
spun. Doar mă rugam la cineva, acolo 
sus, să mă ajute, fiindcă eu nu mă 
puteam ajuta. 

Privind în gol, bătrânul rupse absent 
o chiflă, făcând-o firimituri cu 
degetele subțiri și albe. 

— E greu de descris. Nu știu cât 
timp am stat acolo, bolborosind în 
gând, dar, dintr- o dată, m-a cuprins 
un... un soi de pace. Nu pot să exprim 
în cuvinte, spuse el vrând să 
detalieze, apoi răzgândindu-se. După 
aceea, lucrurile s-au schimbat. Nu 
mai simţeam aceeași nevoie să beau. 
N-o să spun că uneori nu simţeam 
tentatia, dar puteam să spun nu. 


Peste câteva luni, adăugă el 
rezemându-se de spătarul scaunului 
și revenindu-și în fire, m-am simţit 
mai bine decât mă simţisem în ultimii 
ani. Nu mai aveam deloc nevoie de 
băutură. Apoi s-a întors Elizabeth. Și 
ei, și copiilor le-a fost greu să creadă 
că mă schimbasem într-adevăr, dar, 
într-un final, totul s-a rezolvat. Ai 
văzut rezultatele. 

Da, văzuse rezultatele. Reggie se 
ridică și se îndreptă către fereastră, 
cu mâinile în șold și cu umerii 
încordaţi. Fără să-și privească nașul, 
spuse crispat: 

— Nu sunt sigur că experienţa asta 
e relevantă pentru mine, dar îţi 
apreciez îngrijorarea. Presupun că nu 
ţi-a fost ușor să spui asta. 

— Nu, nu mi-a fost, sosi răspunsul 
calm, dar era nevoie să o spun. Poate, 
în timp, ţi se va părea relevant. 

Reggie se îndreptă către gazdă și își 
luă rămas-bun. Pe drumul de 


întoarcere către Strickland, se gândi 
mult și intens la ceea ce îi spusese 
nașul lui și își dădu seama că era util 
ceea ce aflase. Iși pierduse controlul 
asupra băuturii doar în ultimii ani. 
Felul în care așteptase să se 
hotărască situația moștenirii familiei 
Wargrave îl epuizase psihic. În 
perioada aceea băuse și jucase și 
ajunsese în cele mai mari dificultăţi 
financiare pe care le avuse vreodată. 

După ce apăruse vărul lui, Richard, 
ca moștenitor al averii, Reggie se 
azvârlise intenţionat în tot felul de 
activităţi nesăbuite. În mod ironic, 
prosperase și situaţia lui financiară 
era mai bună ca oricând, dar 
acționase nebunește. 

Dacă nu ar fi existat incertitudinea 
și frustrarea care îl măcinaseră în 
legătură cu moștenirea, băutura nu ar 
fi devenit niciodată o problemă. 
Soluţia era clară. Nu trebuia decât să 
nu mai bea o vreme, atât ca să 


demonstreze că putea, cât și ca să se 
dezveţe de cantitățile excesive. Apoi, 
putea reveni la consumul normal. 
Poate că Stanton nu avusese 
suficientă voinţă pentru a se controla, 
dar el avea. 

Se gândi cu îngăduinţă la ceea ce-i 
spusese Stanton despre rugăciune. 
Fără îndoială, atunci când un bărbat 
în vârstă vedea că se apropie 
sfârșitul, era normal să se refugieze în 
superstiții religioase. Reggie nu avea 
nevoie de așa ceva. 

Când ajunse la Strickland, se simţea 
recunoscător. Starea de spirit îi fu 
pusă imediat la încercare atunci când 
își duse calul în grajd și o găsi pe 
Lady Alys, pregătită să-și înceapă 
turul zilnic. Purta o rochie de călărie 
nouă, de culoarea bronzului și părea 
foarte înaltă, zveltă, cu o siluetă 
regească. 

Allie se crispa când îl văzu, apoi 
înclină din cap politicos. 


— Bună dimineaţa. Mă pregăteam 
să mă duc la una dintre fermele 
chiriașilor, dar pot să amân asta dacă 
vrei să discutăm ceva acum. 

Davenport dădu din cap și începu 
să deșeueze calul obosit. 

— Nu, fă ceea ce ai de făcut. Vreau 
să discutăm despre îmbunătăţiri, dar 
asta mai poate aștepta. 

Alys ridică din sprâncene. 

— Credeam că am stabilit asta. 

Părul ei șaten, lucios, era prins din 
nou într-un coc îngrijit. Amintindu-și 
de felul în care arăta chipul ei 
încadrat de pletele superbe, Reggie fu 
cuprins de un val de părere de rău 
pentru ceea ce ratase. 

— Am hotărât că Rose Hall va fi 
reconstruită în vara asta, ceea ce va 
reduce fondurile disponibile pentru 
alte proiecte. O să vreau să aflu ce 
consideri că ar fi mai necesar. Alys 
înghiţi în sec. 

— Înţeleg. 


Cu siguranţă credea că el încerca să 
scape de ea. De fapt, așa și era, dar 
motivele lui erau, în mod uluitor, 
unele pure. 

— Cred că ar fi mai bine, spuse el 
încet. 

— Nu trebuie să te simţi vinovat 
pentru noaptea trecută, spuse ea 
stăpânindu-se. Nu m-ai obligat să fac 
nimic. 

— Nu trebuie să-mi amintești, 
răspunse el pe un ton aspru, 
amintindu-și de cât de plăcut 
reacţionase ea. Imi e foarte clar totul. 
Ar fi fost mai bine dacă nu s-ar fi 
întâmplat. 

Chipul bronzat al lui Alys, mult prea 
bronzat pentru o doamnă, păli pe 
dată. 

— Așa e, spuse ea cu vocea gâtuită. 

Se întoarse și își scoase iapa din 
grajd, cu spatele drept ca un 
grenadier. 

Reggie o privi plecând cu părere de 


rău, dar și cu iritare. Din moment ce 
era nobil, ar fi meritat măcar să fie 
apreciat pentru asta. 


Lui Reggie îi fu extrem de greu să 
nu bea. Mult mai greu decât se 
așteptase. A doua zi, gândul la 
băutură devenise o obsesie. Işi 
închipuia din nou și din nou că 
deschidea dulapul din bibliotecă și că 
își turna în pahar lichidul de culoarea 
chihlimbarului. Aproape că simţea 
gustul delicios pe vârful limbii, 
căldura care avea să-l cuprindă după 
ce înghiţea prima gură. 

De câteva ori fu gata să pună în 
practică acea viziune. Apoi, cu o 
hotărâre de fier, se răzgândea. Putea 
s-o facă și, pe Dumnezeu, avea s-o 
facă. 

Era sezonul cositului, așa că își 
petrecu dimineaţa mânuind 
motocositoarea împreună cu 
muncitorii și găsindu-și alinarea în 


ritmurile leneșe ale muncilor agricole. 
Când apărură merindele, pâine, 
brânză și bere, plecă, vrând să reziste 
tentaţiei. „E doar bere", îi spunea 
mintea pofticioasă. „Nu e vin sau 
tărie. Nu îţi face rău." 

Probabil că așa șoptise și șarpele în 
Eden, însă Reggie se îmbătase 
suficient de des cu bere ca să știe că 
nu diferea decât cantitatea necesară. 
Dacă voia să se oprească, trebuia să 
se oprească pe de-a întregul, fără să 
se mintă singur. 

În prima după-amiază fără alcool, 
Reggie merse la un târg de cai de 
lângă Dorchester și cumpără patru cai 
tineri, cu potenţial excelent pentru 
vânătoare. In du-pă-amiaza 
următoare începu să-i dreseze. Era o 
activitate care necesita răbdare și 
concentrare, așa că se putea gândi la 
altceva decât la nevoia tot mai mare 
de băutură. 

Deși Dorset nu era un comitat 


recunoscut pentru vânătoare, terenul 
din jurul moșiei era suficient de variat 
pentru dresură. O parte din lecţii 
aveau loc pe câmp, altele, în padoc. 
Tânărul William se căţăra pe gard și 
se uita de fiecare dată când putea. 
Băiatul avea să fie un călăreț 
formidabil. 

Reggie îl luă cu el și pe Peter. 
Băiatul mai mare nu era la fel de 
fascinat de cai ca fratele său, dar era 
inteligent și voia să învețe. Lecţiile pe 
care i le dădu fură o altă modalitate 
de a se distrage. 

Totuși, oricât de mult ar fi muncit în 
timpul zilei, seara, Reggie era peste 
măsură de agitat, prea încordat ca să 
citească, prea prost dispus ca să 
discute. La orele când, altădată bea, 
începu să se plimbe pe moșie. 
Soarele apunea foarte târziu, iar în 
ceasurile răcoroase ale asfințitului 
cunoscu fiecare ungher al căminului 
său. Se plimbă de pe dealurile înalte, 


singuratice, populate de oi, până la 
pășunile umede pe care se coceau 
cerealele, cu pași încordaţi și 
nerăbdători. 

Nici măcar plimbările până noaptea 
târziu nu reușeau să îl scape de 
tensiune. De fiecare dată ajungea la 
luminișul de lângă lac. Acolo se 
dezbrăca și se arunca în apă, înotând 
cu furie până ce reușea să adoarmă 
datorită oboselii. 

Într-a patra zi se simţea atât de 
irascibil, încât anulă o lecţie cu Peter, 
știind că nu se va putea purta 
cuviincios. Reggie se gândi să ia cina 
separat faţă de noii săi colocatari, dar 
se hotări să nu schimbe rutina. Așa că 
mâncă împreună cu ceilalţi și vorbi 
puţin, ca să nu rănească sentimentele 
nimănui cu limba lui ascuţită. Copiii 
erau prea bine-crescuţi ca să îl 
întrebe de ce era așa tăcut, dar, din 
când în când, se uitau uimiţi la el. 
Alys nu se uita la el deloc. 


Chiar și Mac era mai reținut, de 
parcă Reggie ar fi fost un vulcan gata 
să erupă. Numai Nemesis părea să nu 
vadă nici o diferenţă și, după cum se 
gândi Reggie cu tot umorul de care 
era în stare, căţelușa era cu totul 
lipsită de creier. 

Totuși, era bucuros că animalul îl 
însoțea în expediţii și dormea la 
picioarele patului. 

În a cincea zi, începu să se întrebe 
când avea să devină mai ușor, fiindcă 
fiecare zi era mai rea decât 
precedenta. Participă la cosit, lucră cu 
caii, se plimbă pe moșie și înotă. 
După ce se întoarse la conac, își dori 
să poată dormi liniștit, deși știa că nu 
se va întâmpla. 

Ajunse în cameră după miezul 
nopţii, chinuit de poftă, în pofida 
oboselii. Doar un whisky mic, cât să 
poată să doarmă. Doar unul. Oare nu 
dovedise deja că putea să nu bea? 
Nu, nu dovedise nimic, dorinţa de 


băutură era atât de puternică, încât 
aproape îi alunga din minte toate 
celelalte gânduri. 

Un lucru pe care îl avea Reggie, 
poate în exces, era voinţa puternică, 
deși ignoranţii i-ar fi putut spune 
încăpățânare. Se hotărâse că nu va 
mai bea o vreme și nu avea să se 
abată de la acea hotărâre decât 
atunci când nu avea să mai simtă 
pofta de alcool. Doar atunci avea să 
poată bea din nou. 

Concentrat pe conflictul interior, nu 
observă că nu era singur în cameră 
decât atunci când era gata să se urce 
în pat. Imaginea unei siluete feminine 
sub cuvertură îl făcu să tresară. Dacă 
Alys Weston era dispusă să meargă 
atât de departe, nimeni de pe pământ 
nu l-ar fi putut învinui că nu rezistase 
tentaţiei. Dacă ar fi făcut dragoste cu 
ea, nu s-ar mai fi gândit cu siguranţă 
la alcool. 

Gândul abia se înfiripase în minte, 


când își dădu seama că nu era Allie. 
Prea scundă, prea rotundă. Trase de 
marginea păturii și văzu buclele 
șatene ale unei cameriste adormite. 
In timp ce o privea, încercând să-și 
amintească numele ei, fata deschise 
ochii. Pe chipul ei drăguţ apăru o 
expresie de alertă. 

— Locul tău nu e în mansardă, cu 
celelalte cameriste? Intrebă el 
dezamăgit, pe un ton caustic. 

Fata tresări, apoi spuse încet, cu 
accentul specific din Dorset: 

— M-am... m-am gândit că aţi vrea 
puțină companie, domnule. 

Oare Mac credea că o femeie i-ar 
putea îmbunătăţi starea de spirit? 
Valetul nu se ocupase niciodată cu 
așa ceva, dar Reggie presupunea că 
era posibil. 

— Cine te-a pus să faci asta? 

Fata păru și mai alarmată. 

— Nimeni, domnule. M-am gândit la 
asta de când aţi venit aici și... și am 


crezut că n-o să vă supăraţi. 

Pentru o clipă fu ispitit, fiindcă 
fetișcana arăta destul de bine. Cu 
siguranţă i-ar fi acceptat oferta dacă 
ar fi fost beat. 

Avea, însă, pe faţă o expresie de 
pisică în chinuri, care o făcea să 
semene nu cu o codană în călduri, ci 
cu loana d'Arc așteptându-și moartea. 
Poate că venise aici în speranţa unor 
câștiguri materiale. Nu era o idee 
prea bună. 

— Nu așa o să câștigi o poziţie mai 
bună sau un salariu mai mare, spuse 
el. Întoarce-te în patul tău și o să 
considerăm că asta nu s-a întâmplat 
niciodată. 

Nu era o modalitate prea 
politicoasă de a o respinge, dar nu se 
aștepta s-o vadă izbucnind în plâns. 
Exasperat, dădu pătura la o parte ca 
să o determine să plece. 

Era goală. Văzându-i trupul rozaliu, 
începu să șovăie. Trecuseră 


săptămâni întregi de când nu mai 
fusese cu o femeie, iar prezența 
permanentă a lui Alys Weston îi 
punea greu la încercare instinctele 
masculine. Apoi, examinând-o, se 
încruntă. Semnele încă nu erau foarte 
evidente, dar Reggie nu era inocent. 

— Eşti însărcinată, spuse el pe un 
ton neutru. 

Fata îl privi îngrozită, ca și cum ar fi 
fost diavolul în persoană. Apoi trase 
încet pătura peste ea, plângând în 
hohote. 

Reginald oftă. Nu avea cum să 
scape de... Gillie, așa o chema, până 
ce nu-și revenea. Își luă pe el halatul, 
apoi îi căută hainele. Juponul și rochia 
ei erau îngrijit împăturite pe un 
scaun. 

Îi întinse juponul: 

- la-ţi ăsta pe tine. 

Apoi se întoarse, scotocind prin 
sertare după o batistă. Când se ridică, 
fata era în picioare, lângă pat, își 


luase în grabă juponul și se înfășură 
în halatul jerpelit. Acceptă cu 
recunoștință batista și-și îngropa 
chipul neconsolat în materialul moale. 
Reggie se așeză și o aşteptă să 
termine, curios în legătură cu motivul 
pentru care venise. 

Când suspinele lui Gillie se 
transformară în sughiţuri, îi spuse cât 
de blând era în stare: 

— Ai crezut că dacă... dacă vii la 
mine, poţi să spui că e al meu copilul? 
Îi văzu privirea îngrozită și ştiu că 

ghicise. 

— Nu credeai că știu să număr? 
întrebă el, începând să se amuze 
oarecum. Stai jos și relaxează-te. N-o 
să te mănânc. 

Fata se așeză nervoasă pe 
marginea patului. Probabil nu știa 
mare lucru despre procreare și 
sarcină. 

— Tatăl copilului nu vrea să se 
însoare cu tine? întrebă el răbdător. 


Gillie răsuci batista în mână, 
evitându-i privirea. 

— Am ieșit împreună de-o grămadă 
de vreme și mi-a zis c-o să ne 
căsătorim odată. Da' când i-am spus 
ce s-a-ntâmplat, m-a-ntrebat cum 
poate să fie sigur că-i al lui. A doua zi 
i-a spus lui taică-său că se duce la 
Bristol să se facă marinar și a plecat. 
Nici nu mi-a zis la revedere, spuse ea 
suspinând din nou, tremurând și 
acoperindu-și fața cu mâinile. 

Reggie strânse din buze. Nu era 
foarte mândru de sexul tare în astfel 
de situaţii. Nici el nu era un model de 
virtute, dar măcar nu lăsase de 
izbeliște o turmă de bastarzi. Se 
așeză lângă Gillie, mângâind-o 
liniștitor pe umăr. Suspinând în 
continuare, fata se întoarse și se lipi 
de el. O ţinu în braţe până ce nu mai 
avu lacrimi. 

Într-un final, Gillie se îndreptă încet 
de spate și-și șterse ochii cu batista 


udă. Avea nasul roșu și fata umflată, 
dar nu-și pierduse cu totul 
demnitatea atunci când îngăimă: 

— Îmi pare foarte rău, domnule 
Davenport. A fost foarte nepotrivit să 
încerc să vă păcălesc, dar eram foarte 
disperată. Nu știam ce să fac, spuse 
ea înghițind în sec, apoi adăugă cu 
fervoare: N-o să mă duc la azil, nu mă 
duc. Mai degrabă nasc într-un șanț. 

— E așa de rău la azil? întrebă 
Reggie. 

Fata dădu din cap și cobori privirea. 
Reggie se gândi că magistraţii erau 
cei care puneau în aplicare legile 
privind săracii și ar fi trebuit să 
cerceteze situaţia din zonă. Dar asta 
mai târziu. 

— Părinţii tăi nu vor să te ajute? 

Cu fruntea acoperită de părul 
răvășit Gillie făcu semn că nu. 

— Sunt metodiști și groaznic de 
stricți. Tata mi-a spus că dacă nu mă 
port bine, mă dă afară din casă. Și 


mama... 

Vocea i se frânse. 

— Doamna Herald știe? 

— O, nu, vara May nu m-ar fi 
angajat dac-ar fi știut spuse Gillie 
mâhnită. O să mă dea afară de-îndată 
ce-o să afle. 

— Și unde ai să te duci atunci? 

— Nu... nu știu, dar nu la azil. Poate 
o să merg pe jos până la Londra și-o 
să găsesc de lucru acolo. 

Reggie se încruntă. Singurul lucru 
pe care-l putea găsi la Londra ar fi 
fost pe stradă, cu toate pericolele 
aferente. O putea trimite la Chessie, 
dar se îndoia că fata ar fi putut să fie 
o prostituată bună. După ce examina 
repede opţiunile disponibile, îi spuse: 

— Poţi să rămâi aici. O să-i spun 
doamnei Herald să nu te dea afară. 

Fata privi în sus, cu ochii mari de 
speranţă. 

— Chiar mă lăsaţi să rămân până se 
naște copilul? Vă jur, domnule, nu 


trebuie nici să mă plătiţi. O să 
muncesc din greu pentru casă și 
masă. 

— N-o să fie nevoie. Vei fi plătită 
pentru munca ta. 

Ochii i se umplură din nou de 
lacrimi. 

— Dumnezeu să vă binecuvânteze, 
domnule Davenport. Nu știu cum să 
vă mulțumesc. Nu vă închipuiţi ce 
înseamnă asta, spuse ea atingându-i 
timid braţul. Dacă... dacă aș putea 
face ceva pentru dumneavoastră... 

Sugestia era evidentă. Se simţi, din 
nou, tentat, fiindcă cel puţin fata nu 
mai arăta ca și cum s-ar fi dus la 
tăiere. Dar se pricepea destul de bine 
la oameni ca să-și dea seama că, în 
starea aceea, fata își închipuia că era 
îndrăgostită de primul bărbat care se 
purtase frumos cu ea, iar el nu mai 
avea nevoie de alte complicații. 

— Doar să n-o mai faci din nou, 
spuse el sec. Plăcerea e o parte 


normală a vieții, dar dacă vrei să ai 
parte de asta după ce se naște 
copilul, trebuie să te păzești. Dacă nu 
cunoști o femeie mai în vârstă care 
să-ți explice, poţi să mă întrebi pe 
mine și o să-ţi spun ce trebuie să faci. 
Gillie se înroși până în vârful 
urechilor, dar dădu din cap. Nu era 
numai drăguță, ci părea și destul de 
inteligentă. Probabil, în timp, avea să- 
și găsească un sot. Copiii ilegitimi nu 
erau chiar atât de rari. 
Se simţi brusc obosit, așa că se 
ridică și o ajută și pe ea să se ridice. 
— Du-te la culcare acum. O să 
vorbesc cu doamna Herald de 
dimineaţă. Asigură-te că nu le dai idei 
celorlalte cameriste. Data viitoare n-o 
să mai fiu așa de blând, încheie el. 
Fata nu se intimida, îi oferi un alt 
zâmbet timid și se furișă pe ușă. 
Reginald își dădu jos halatul și se urcă 
în pat, apoi stinse lumânările. Măcar 
problemele acestei fete îl ajutau să nu 


se mai gândească la a lui. 

Dormitorul lui Alys fusese ales 
astfel încât ea să poată vadă ce se 
întâmplă noaptea. In ultimele nopți 
nu putuse dormi și îl auzise pe 
Davenport venind acasă destul de 
târziu. 

În seara aceea, la o jumătate de oră 
după ce îi auzise pașii ușori, auzi un 
zgomot diferit. Curioasă, se ridică și 
deschise puţin ușa. Văzu o fată ieșind 
din camera lui Reggie. Ingheţă și simţi 
că-i vine rău. Lumina lunii nu era 
suficient de puternică, dar, după 
siluetă, musafira lui Reggie era una 
dintre cameriste, Gillie sau Jane. 

Fata se opri în hol și se șterse la 
ochi ca și cum ar fi plâns. Apoi o luă 
tiptil pe scările care duceau către 
mansardă. Alys închise încet ușa și-și 
lipi fruntea de lemnul rece. Deci se 
culca cu una dintre cameriste. Se 
întrebă de cât timp dura aventura. 
Fata suspina ca o fecioară ce tocmai 


fusese sedusă. 

Nu era treaba ei ce făcea Reggie 
Davenport. Se întoarse în pat 
nenorocită, își strânse genunchii la 
piept și se înfășură în pătură, ca să-i 
fie cald. Crezuse că între ea și Reggie 
exista o oarecare înțelegere, un 
anumit umor, o mentalitate oarecum 
asemănătoare, dar probabil își 
închipuise. Chiar dacă exista într- 
adevăr vreo legătură, el nu era 
interesat de ea, ca femeie. Fusese o 
proastă să creadă că se întâmpla 
altceva, chiar și pentru scurt timp. 

Amintindu-și cum o sărutase, își 
astupă gura cu pumnul și își mușcă 
pielea palmei, încercând să nu plângă 
de durere. Işi urmărise îndeaproape 
angajatorul irascibil toată săptămâna 
și ghicise că se lăsase de băutură. 
Acum, că era treaz, nu era interesat 
de ea. Ambele daţi când se 
sărutaseră, el fusese beat și, aparent, 
experienţa fusese atât de 


îngrozitoare, încât își schimba 
complet stilul de viaţă, vrând ca 
situația să nu se mai repete. 

Puternică și încrezătoate din atât de 
multe puncte de vedere, Alys se 
simţea complet vulnerabilă ca femeie. 
Așa că plânse toată noaptea, până ce 
adormi de epuizare atunci când zorii 
începeau să înroșească cerul de la 
răsărit. 


capitolul 15 


A doua zi, Reggie discută cu 
menajera despre camerista 
însărcinată. Doamna Herald plescăi 
din limbă dezaprobator, dar era o 
femeie bună la suflet și fu de acord că 
n-o puteau da afară, fiindcă fata nu 
avea unde să se ducă. Și ea avea 
copii și era dispusă să împartă altor 
servitori sarcinile lui Gillie. 

Reggie nu-i mai spuse decât lui Mac 
Cooper, care își ridică sprâncenele cu 


o emoție neobișnuită. 

— Fata aceea frumoasă cu părul 
șaten? Mare păcat că iubitul ei nu e 
prin preajmă, ar merita biciuit. 

— Sunt de acord, spuse Reggie care 
se îmbrăca pentru cină, scoțându-și o 
cămașă curată. Dacă te consolează 
cu ceva, flăcăul o să afle probabil că 
viaţa de marinar este o pedeapsă 
suficientă. 

— Nu aţi băut în ultimele zile, spuse 
Mac pe un ton întrebător. 

— Ce perspicace ești, răspunse 
Reggie sec, legându-și cravata. 

— Nu e rău să fii treaz, spuse 
valetul imperturbabil. 

— Mă bucur că ești de acord, 
răspunse Reggie luându-și vesta. 

Mac își luă expresia de servitor 
înțepat din înalta societate. 

— Sunt sigur că nu sunt în măsură 
să fiu sau nu de acord. 

Reggie pufni. 

— De când nu ai tu păreri, 


prefăcutule? 

— N-am spus niciodată că n-am 
păreri, spuse Mac zâmbind ușor. Doar 
că mă îngrijoram, adăugă el, iar 
accentul londonez deveni mai 
pronunţat, așa cum se întâmpla de 
fiecate dată când era preocupat. 

Reggie se uită urât la servitor, în 
timp ce își aranja haina frumos croită. 

— Cu alte cuvinte, îmi semnasem 
condamnarea la moarte și eu eram 
singurul care nu știa? 

Mac se gândi o clipă, apoi răspunse 
simplu: 

— Da. 

Reggie zâmbi cu un amuzament 
reținut. Mac nu fusese niciodată o 
persoană plină de tact. Apoi cobori la 
cină, fericit că lulian avea să sosească 
a doua zi. Caracterul bun și relaxat al 
prietenului său avea să le facă bine 
tuturor. 

După ce stăpânul lui ieși, Mac 
începu, instinctiv, să deretice. Deci 


micutei Gulie i se dăduseră papucii. 
Poate avea s-o întrebe dacă voia să 
iasă la plimbare. Avea nevoie de 
cineva care să o binedispună. Cu un 
zâmbet în colţul gurii, își termină 
treaba și se îndreptă către camerele 
servitorilor, ca să ia și el cina. 

Mare parte din activitatea unui 
administrator se rezuma la inspecții și 
la urmărirea tuturor lucrărilor, așa că 
Alys își petrecu dimineaţa făcând 
acest lucru. După ce se duse la 
pășuni ca să discute cu Gabriel 
Mitford despre momentul când oile 
aveau să fie gata de tuns, se opri să 
verifice cositul. 

Majoritatea pajiștilor fuseseră 
cosite, iar iarba era aranjată în stive 
mici, ca să se usuce și să rămână 
răcoroasă. Descăleca, vrând să 
discute cu vătaful. Acesta recunoscu 
faptul că, dacă munca mergea bine, 
adăugând cu prevederea unui om de 
la ţară că asta însemna să se 


păstreze vremea bună, aveau să 
termine a doua zi. 

Când încalecă din nou pentru 
următoarea inspecţie, îl văzu pe 
Davenport împreună cu ceilalţi 
muncitori, îndreptându-se către iarba 
înaltă. Știa că lucra la cosit, dar nu 
avusese prilejul să-l vadă. 

Davenport îi captă atenţia nu numai 
fiindcă era bărbatul cel mai înalt de 
pe câmp. Părul lui negru era răvășit 
de briză, avea mânecile suflecate 
neglijent, iar cămașa desfăcută îi 
dezvelea pielea bronzată. Fu uimită 
de imaginea frumoasă a unui bărbat 
și a pământului pe care-l muncea, de 
senzaţia că el, într-adevăr, era de 
acolo. 

Absorbit de muncă, Reggie nu își 
dădu seama că era observat Trupul lui 
zvelt se mișca într-un ritm uniform, 
grațios, brațele și umerii lui puternici 
deplasau coasa de la dreapta la 
stânga, iar iarba tunsă cădea ușor 


într-o parte. 

In timp ce-l privea, nefericirea care 
o cuprinsese în noaptea precedentă 
dispăru. Se spune că fiecare om este 
eroul propriei piese. Alys era eroina 
propriei povești, iar de când Reginald 
Davenport venise la Strickland îl 
văzuse din punctul de vedere al 
rolului pe care îl juca în drama ei. Ca 
angajator al ei, acest bărbat puternic 
și magnetic devenise automat un 
personaj principal. Avea putere 
absolută asupra locului ei de muncă, 
îi salvase viața și, poate inevitabil, 
devenise ţinta visurilor ei secrete și a 
dorințelor nerecunoscute. 

Acum, pentru prima dată, Alys își 
schimbă perspectiva și încercă să 
vadă cum părea lumea lui pentru el 
însuși. Deși el nu spusese acest lucru, 
credea că drama principală care îl 
absorbea în prezent era încercarea de 
a-și reconstrui viaţa, de a-și găsi un 
rost și un scop. Se schimbase din 


anumite puncte de vedere de când 
venise la Strickland. Acum, renunțând 
la băutură, încerca să se schimbe 
mult mai profund. 

Cunoscuse și alţi bărbaţi care beau 
deseori până își pierdeau cunoștința. 
Majoritatea ar fi negat cu vehemenţă 
că erau beţivi și doar foarte puţini 
încercau vreodată să se oprească, 
indiferent cât de distructiv ar fi fost 
viciul. Totuși, Reggie, un desfrânat 
autoproclamat, făcea acest efort. 
Tensiunea disperată și furioasă pe 
care o simţise la el în aceste zile 
demonstra cât de greu îi era. 

Ea era doar un personaj minor în 
lumea lui Reggie. Fericirea sau 
nenorocirea lui, beţia sau luciditatea 
lui nu aveau nimic de-a face cu ea. 
Bătălia surdă pe care o purta cu 
demonii interiori era mult mai 
importantă pentru el decât avea să 
fie ea vreodată. 

Gândul fu, în mod curios, unul 


salvator. Davenport era un bărbat 
complicat, care putea acţiona și cu 
eroism, și cu răutate, deși nu era nici 
erou, nici răufăcător. Era un bărbat 
care nu mai era tânăr, dar nici bătrân. 
Era suficient de nesăbuit cât să-și 
creeze probleme și suficient de sincer 
cât să recunoască acest lucru. După 
câte văzuse, era corect și înţelegător 
cu cei din jur. 

Era și foarte singur. 

El nu avea nevoie de competențele 
ei profesionale sau de feminitatea ei, 
de fanteziile ei melancolice sau de 
regrete. Poate că, în aceste vremuri 
grele, Reggie avea nevoie de 
prietenie, de acceptare și de 
întelegere. Îi putea oferi aceste lucruri 
fără probleme, fiindcă îi plăcea de el. 

Dădu pinteni iepei și plecă, 
hotărându-se să încerce să-i fie o 
prietenă mai bună, oricât de prost 
dispus ar fi fost el. Și chiar dacă avea 
prostul gust de a-și alege cameriste 


drept partenere de așternut 

După ce luă o gustare târzie la 
conac, Alys se îndrepta către grajduri 
când îl văzu pe Reggie lucrând cu un 
cal înalt, gri, în padoc. Hotătâtă să fie 
mai prietenoasă, se decise să treacă 
pe acolo și să se uite puţin la el 
înainte să-și facă treburile de după- 
amiază. William era deja acolo, agăţat 
de gardul padocului și privind 
subjugat. Abia întoarse capul ca s-o 
salute pe Alys când aceasta i se 
alătură. 

Alys trebui să recunoască faptul că 
Reggie arăta extraordinar în timp ce 
dresa calul. Ştia deja că era un 
călăreț extraordinar, acum vedea că 
era și un dresor minunat. In loc să-și 
folosească puterea pentru a domina 
calul, lucra împreună cu el ghidându-l 
și corectându-l cu răbdare, 
schimbându-și aproape imperceptibil 
greutatea și atingerile. 

Când avea să termine, calul avea să 


devină un cal de vânătoare de prima 
categorie. 

— Are o mână foarte ușoară, 
observă ea și nu exagera deloc. 

William dădu din cap admirativ. 

— L-ar putea călări pe Smokey fără 
hăţuri. 

Atunci când Reggie o văzu pe Alys, 
în timp ce învăţa calul să se învârtă, 
mai întâi ezită, apoi se îndreptă către 
locul unde se aflau ea și William. Deși 
părea bucuros să o vadă, o privea 
circumspect, iar în ochi nu i se mai 
citea umorul proverbial. Poate nu știa 
sigur cum avea să se poarte ea cu el. 
Abia schimbaseră câteva cuvinte în 
ultima săptămână. 

Alys zâmbi veselă. 

— După cum îi arată crupa, 
presupun că Smokey e un săritor de 
prima mână. 

Reginald se relaxă văzând salutul ei 
prietenos. 

— Ai dreptate. E cam sălbatic, dar 


sare de minune peste garduri și are o 
forță incredibilă. Apropie calul de 
gard, ca să-l poată mângâia William. 
O să facă faţă celor mai grele partide 
de vânătoare din ţinut. 

Unui cal de vânătoare nu i se putea 
face compliment mai mare. 

— li dresezi pentru vânzare sau 
pentru uz propriu? întrebă Alys. 

— Pentru vânzare, spuse el. La 
anul, acesta va valora de zece ori mai 
mult decât prețul de achiziţie. Și alți 
doi dintre cei pe care i-am cumpărat 
din Dorchester vor fi la fel de buni. 

— Și al patrulea? 

— lapa e prea mică pentru zonele 
de munte, dar o să se descurce destul 
de bine în comitate deluroase cum e 
Devon, unde priceperea la garduri e 
mai importantă decât viteza. Reggie 
calmă instinctiv calul atunci când 
Nemesis se strecură prin gard și îl 
făcu să se îndepărteze nervos. Un cal 
crescut pentru curse, dar care nu e 


suficient de rapid e o fiinţă tristă, care 
a eșuat în viaţă. Un cal crescut pentru 
vânătoare e mult mai versatil. Cei mai 
rapizi pot participa la curse, iar ceilalți 
sunt aproape întotdeauna potriviţi 
pentru vânătoare sau călărie. 

— Deci caii de vânătoare sunt din 
punct de vedere filozofic, mai 
satisfăcători decât cei de curse? 

— Exact, admise el cu un licăr în 
ochi. Și mult mai profitabili. 

Alys se obișnuise deja cu ideea că și 
un desfrânat se pricepea la afaceri. Își 
trecu greutatea de pe un picior pe 
altul, fiindcă bârna îngustă începea să 
i se pară cam incomodă. 

— Dacă intenţionezi să mergi 
înainte cu dresura cailor, o să ai 
nevoie de mai mulți oameni la 
grajduri. 

William interveni, cu o sclipire de 
speranţa. 

— Eu pot să lucrez la grajduri. 

Reggie zâmbi. 


— Cred că Lady Alys ar prefera să 
îți vezi de școală. Ai dreptate, adăugă 
el privind-o, o să fie nevoie de mai 
mulți oameni destul de curând. Știi pe 
cineva în zonă care se pricepe să 
dreseze cai? 

Alys își mușcă buza de jos, 
gândindu-se. 

— Jamie Palmer, supervizorul de la 
atelierul de olărit, a fost grăjdar. Se 
pricepea foarte bine la caii tineri. 

— Atelierul se poate lipsi de el? 

— 1 se va simţi lipsa, recunoscu 
Alys, dar asistentul lui e foarte 
capabil și cred că Jamie ar prefera să 
lucreze cu caii, dacă are de ales. Vrei 
să-l întreb? 

Reggie dădu din cap. 

— O să trec eu pe la atelierul de 
olărit. Vreau să-l cunosc mai bine 
înainte să-i ofer slujba asta. Luă 
hăţurile, pregătindu-se să plece și 
adăugă: Apropo, am menţionat că o 
să vină în vizită un bun prieten de-al 


meu, Julian Markham? Ar trebui să 
ajungă în după-amiaza asta. 

— Nu, nu ne-ai spus. 

Probabil că Alys părea șovăitoare, 
fiindcă Reggie spuse cu o oarecare 
ironie: 

— Nu-ţi face griji, e unul din cei mai 
respectabili prieteni pe care-i am. N-o 
să provoace probleme. 

Înainte ca Alys să se poată gândi la 
un răspuns potrivit, fură întrerupţi de 
zgomot de copite și de zuruitul 
hățurilor. Între grajduri și padocuri se 
ivi o șaretă cochetă, trasă de o 
pereche de cai. Alys își duse mâna la 
ochi ca să-l studieze pe nou-venit. 

— Aș zice că a venit prietenul tău. 

— Așa e, zâmbi Reggie. Julian 
găsește întotdeauna momentul 
potrivit 

William făcu ochii mari văzând 
echipajul excelent și sări de pe gard, 
ca să privească mai de aproape. Alys 
îl urmă într-un ritm mai cuviincios, iar 


Reggie descăleca și priponi calul, 
după care ieși pe poartă. 

Conducătorul șaretei îi dădu 
hăţurile ajutorului său, apoi sări ușor 
pe pământ, în timp ce Reggie se 
apropia să-l întâmpine. Alys îl 
examina pe nou-venit cu interes. 
Presupusese că un prieten apropiat al 
lui Reggie avea cam aceeași vârstă, 
dar Julian Markham era mult mai 
tânăr. 

Era, pe de altă parte, bărbatul cel 
mai frumos pe care-l văzuse în ultimii 
ani. De la Randolph, de fapt. Chiar și 
după ore de mers, haina lui verde 
bine croită și cizmele strălucitoare 
erau elegante, aproape chiar frivole. 

După ce îi strânse mâna lui Julian, 
Reggie se întoarse și-l prezentă pe 
prietenul său lui Alys și lui William. 
Markham făcu o plecăciune graţioasă. 
Când se îndreptă de spate, ochii lui 
gri-albaștri se măriră ușor, a surpriză, 
dându-și seama că era la fel de înaltă 


ca el. Sau poate îl surprinseseră ochii 
ei de culori diferite, ori pantalonii 
strâmți. 

Orice ar fi crezut, era prea bine- 
crescut ca să-și manifeste 
dezaprobarea. 

— Reggie mi-a vorbit despre 
dumneavoastră, domnișoară Weston, 
spuse el cu un zâmbet, și despre 
rezultatele superlative pe care le-aţi 
obţinut la Strickland. 

Pentru o clipă se întrebă dacă era 
sarcastic, dar Julian avea un zâmbet 
de o dulceaţă și de un farmec fără 
seamăn. De fapt, era o persoană 
adorabilă. Se întreba dacă Peter sau 
Meredith aveau să fie impresionați. 
Peter avea să-l considere londonezul 
perfect, iar Merry avea să-l vadă cu 
siguranţă drept un soț perfect. În fine, 
poate chiar era. 

In timp ce Alys îi răspundea, apăru 
și Merry, atrasă de agitaţie. Rochia 
fără formă, care nu îi venea deloc 


bine fiindcă fusese luată de la o 
cameristă după incendiu, era plină de 
argilă uscată, iar părul ei auriu era 
legat la spate cu o panglică neagră 
simplă. Fără îndoială că fusese la 
atelierul de olărit și lucrase lă 
porțtelanuri. 

— Meredith, aș vrea să îţi prezint un 
prieten care a venit în vizită. 

Merry se întoarse să îl salute pe 
nou-venit. Pentru o clipă, înlemni de 
spaimă. Alys aproape râse cu voce 
tare, înţelegându-i teroarea. Era un 
coșmar să cunoști un domn tânăr, 
elegant și frumos și să arăţi ca un 
băieţel îngălat. Din fericire, Merry nu 
putea părea altfel decât frumoasă. 

Alys îl privi pe Reggie chiar atunci 
când ochii lui se întoarseră spre ea. 
Pentru o clipă, împărtășiră, în tăcere, 
aceleași păreri despre chinurile 
tinereţii. Apoi, el făcu prezentările. 
Viteza cu care Meredith își reveni și îi 
oferi îui Julian un zâmbet răpitor fu un 


mare merit al aplombului ei. Peste 
câteva clipe, tinerii discutau 
prietenește. 

În timp ce William se duse să 
analizeze îndeaproape șareta și caii, 
Alys îi făcu semn lui Reggie să vină 
deoparte și îl întrebă încet: 

— Ca un tutore responsabil, trebuie 
să te întreb dacă prietenul tău e 
eligibil. 

— Foarte, spuse el succint. E 
moștenitorul unui viconte și are o 
avere substanţială, nici un viciu 
major, e un gentleman până în 
măduva oaselor. 

— Bărbatul ideal, murmură Alys. 
Cum naiba ați devenit prieteni? 

Chiar în timp ce ea-și dădea seama 
că îl insultase, Reggie începu să râdă 
maliţios. 

— Din cel mai bun motiv posibil. 
Fiindcă prietenia noastră îl înfuria pe 
tatăl lui. 

— M-ai pedepsit bine, râse ea. 


Spune-mi, l-ai chemat aici gândindu- 
te să le faci cunoștință? Reggie zâmbi 
uşor. 

— Nu chiar, dar mi-a trecut prin cap 
că s-ar putea potrivi cu Merry. O 
asemenea partidă ți-ar rezolva 
preocupările legate de găsirea unui 
sot potrivit pentru ea, iar Julian ar fi 
norocos. Merry are mult mai multe de 
oferit decât majoritatea fetelor care 
vor să se mărite la Londra. 

Alys fu impresionată de faptul că 
era preocupat de soarta protejaţilor 
ei. Îi privi pe Merry și pe Julian, care 
râdeau împreună. În mod evident, 
atracţia era reciprocă, deși rochia lui 
Meredith arăta deplorabil. Cei doi 
arătau foarte bine împreună și nu 
numai fiindcă erau extrem de 
frumoși. Poate că de vină erau 
inteligenţa și caracterul bun pe care 
le aveau în comun. 

Totuși, într-o lume practică, pentru o 
căsătorie nu era nevoie numai de 


aspectul fizic, de două firi compatibile 
și nici măcar de dragoste. 

— Cei din familia lui ar fi de acord 
să se însoare cu o fată fără cine știe 
ce origine și avere? 

— Nu ar fi încântați, recunoscu 
Reggie, dar cred că Julian și-ar putea 
convinge părinţii dacă ar vrea. 

Alys fu ușurată să afle asta. 
Desigur, era absurd să facă speculaţii 
în legătură cu o căsătorie, fiindcă cei 
doi tineri abia se cunoscuseră, dar 
Alys învățase repede că grijile făceau 
parte din viaţa unui părinte, chiar și a 
unuia de împrumut. 

Alys și Reggie tăcură atunci când se 
apropiară Merry și Julian. Hotărându- 
se că era mai important să fie o 
gazdă plăcută decât să se ocupe de 
fermă, Alys sugeră: 

— Aţi dori o răcoritoare după 
călătorie, domnule Markham? 

El zâmbi. 

— Vă mulțumesc, domnişoară 


Weston. Mi-ar face mare plăcere. ; 
Alys îi luă cu ea pe copii - ușor de 
făcut în cazul lui Merry, cate de-abia 
aștepta să se schimbe, destul de greu 
în cazul lui William - ca să le ofere 
celor doi bărbaţi câteva minute de 

intimitate. 

De îndată ce nu puteau fi auziti, 
Julian întrebă: 

— De ce nu mi-ai spus că 
domnișoara Spenser e o asemenea 
frumusețe, Reg? Aș fi renunţat la 
celelalte obligaţii și aș fi venit acum 
două săptămâni. Apoi pe chipul lui 
apăru o expresie de alarmă. Doar 
dacă nu e... 

Se opri, prea jenat ca să continue. 

— O amică de-a mea? sugeră 
Reggie. Prostii. Doar e evident că eo 
lady. 

Julian se îmbujora, părând foarte 
tânăr. 

— Îmi pare rău. Sigur că e o lady. 

Nemesis se apropie de ei, dând din 


coadă și vrând să sară pe pantalonii 
imaculaţi ai lui Julian. 

— Nemesis! strigă Reggie ferm. 

Căţelușa se așeză pe labele din 
spate, măturând pământul cu coada. 

— Câinele meu, prost, dar 
prietenos, spuse Reggie ironic. Să n-o 
lași să se urce pe tine. Are destule 
obiceiuri proaste. 

— Devii foarte bucolic. Nu-ţi mai 
trebuie decât o pereche de câini de 
vânătoare, spuse Julian mângâindu-i 
urechile lui Nemesis. Ai face bine să- 
mi explici cum stau lucrurile înainte 
să fac vreo greșeală groaznică. 
Domnișoara Spenser și fratele ei o 
vizitează pe domnișoara Weston, sunt 
vecini sau ce sunt? 

Reggie intră în padoc. 

— Locuiesc aici, mai au un frate 
mijlociu. 

În timp ce dezlega calul gri și îl 
conducea înăuntru, îi explică cum 
devenise Alys administrator și 


tutorele copiilor Spenser și îi povesti 
despre incendiul în urma căruia 
rămăseseră fără casă. 

Intrigat, Julian spuse: 

— Și eu care credeam că Dorset e 
un comitat liniștit! Se pare că n-ai dus 
lipsă de aventuri. Adevărul este că 
aventurile te urmăresc oriunde te-ai 
duce. Ești singurul bărbat din Anglia 
care ar putea pune mâna pe o fermă 
ce nu numai că e administrată de o 
femeie, ci de o amazoană splendidă. 

Reggie simţi un val de iritare. 

— Lady Alys nu e genul tău, spuse 
el încet, deșeuând calul. 

— E genul tău? speculă Julian. 

— Ţi-ai pierdut minţile pe drum? 
spuse Reggie aspru în timp ce lăsa 
calul pe mâna unui băiat de la 
grajduri, ca să-l îngrijească. Toate 
femeile sunt genul meu. Sau nici una. 
Tot aia e. 

Julian se învăţă minte și își însoți 
prietenul către conac. Ar fi trebuit să 


știe că Reggie nu avea cum să fie 
interesat de o fecioară virtuoasă. Nici 
măcar de una care era o amazoană 
splendidă. 

Strickland se înveseli odată cu 
sosirea lui Julian Markham. In mai 
puţin de o zi, oaspetele se tutuia cu 
toată lumea din casă. In timp ce 
William și căţelușa adulmecau în 
continuare urmele lui Reggie, Peter 
Spenser găsi în Julian un nou idol, 
unul mai abordabil și mai puţin 
înspăimântător decât Reggie. Peter 
începu să imite imediat manierele lui 
Julian, nodul lui de la cravată, chiar și 
ticurile verbale. 

Alys bănuia că Julian era puţin 
amuzat, dar era destul de tânăr să 
țină minte cât de stângace era un 
băiat de cincisprezece ani. Era și 
suficient de amabil încât să accepte 
imitaţia. Era un tânăr minunat, exact 
genul pe care și l-ar fi dorit pentru 
Merry. 


Plăcerea ei fu temperată de griji. 
Merry și Julian erau cu siguranţă 
atrași unul de celălalt, râdeau și 
discutau tot timpul. Alys ar fi fost 
încântată, dar îi era teamă că 
protejata ei nu avea să fie acceptată 
de familia Markham. 

Discutase puţin cu Meredith și îi 
spusese să nu-și facă speranţe. Merry 
râsese, spunând că Julian era foarte 
cuviincios și nu-i dăduse vreun motiv 
să își facă iluzii. Totuși, Alys era 
îngrijorată. Deși Merry nu recunoștea 
că avea vreun sentiment, strălucirea 
ei dădea de bănuit. 

Partea bună era că lui Reggie îi era 
mai puţin greu să rămână treaz. 
Vorbea și zâmbea mai ușor, iar 
tensiunea ce-l înconjura se 
diminuase. Muncea în continuare din 
greu pe moșie și cu caii, dar pe Julian 
nu-l deranja raptul că era lăsat pe 
mâna celor mai tineri membri ai 
familiei. Plănuiră excursii la mai multe 


puncte de interes din zonă. 

Alys îi însoţi în prima excursie, dar 
nu-i plăcea că trebuia să lipsească de 
la lucru în sezonul cel mai aglomerat 
al anului. Își dădu seama și că nu era 
necesară compania ei. Un domn care 
accepta fată probleme compania 
fraţilor mai mici ai unei fete nu avea 
cum să nu fie de încredere. 

La o săptămână de la sosirea lui 
Julian, la cină se ivi subiectul seratei 
de la Dorchester. Cu un licăr în ochi, 
Meredith sugeră să meargă la serată, 
pentru ca Julian să vadă cum se purta 
înalta societate din Dorset. 

Julian râse. 

— Asta înseamnă că valsul a sosit 
în provincie? 

— Se zvonește că va fi introdus la 
această serată, răspunse Merry. Dar 
lumea se teme că nimeni nu va ști să 
danseze, chiar dacă se va cânta un 
vals. 

— Ar fi o adevărată catastrofă. O să 


te învăţ eu, spuse el privind peste 
masă. Bineînţeles, dacă îmi permiţi, 
Lady Alys. 

— AȘ vrea să văd și eu cum se 
dansează, recunoscu Alys. Orice dans 
atât de condamnat de lumea bună 
trebuie să fie interesant. 

Într-un spirit de veselie generală, 
toată lumea se duse în salon, chiar și 
William, care nu avea altceva mai bun 
de făcut și nu era pregătit de culcare. 
Alys răsfoia partiturile, căutând 
valsurile pe care le comandase Merry 
de la Londra, însă Reggie o opri. 

— Și Peter vrea să înveţe, așa că 
are nevoie de tine ca parteneră. O să 
acompaniez eu. 

Alys fu uluită. 

— Nu știam că știi să cânţi la pian. 

— Aşteaptă mai întâi să mă auzi, îi 
recomandă el așezându-se. 

De fapt, Reggie cânta foarte bine. 
Alys îi urmări degetele lungi, 
frumoase, atingând clapele, mai întâi 


făcând temător câteva game, apoi cu 
din ce în ce mai multă încredere, 
descifrând partiturile și se întrebă 
când avea un desfrânat timp să cânte 
la pian. Poate între orgii? Apoi își 
aduse aminte că uneori, noaptea 
târziu, i se păruse că se auzea muzică 
în depărtare. Deci nu-și închipuise. 

Alys se alătură celorlalţi și îl urmări 
pe Julian demonstrând pașii de vals. 
Era meticulos și dansă mai întâi cu 
Merry, apoi cu Alys. lar Peter dansă 
cu femeia care era liberă și nu 
beneficia de talentul superior al lui 
Julian. În următoarea jumătate de oră 
două cupluri plutiră pe podeaua 
salonului, iar William le privea 
plictisit. 

Când sosi ceaiul, Alys era deja în al 
nouălea cer. li plăcuse la nebunie să 
danseze în adolescenţă, chiar dacă 
era prea înaltă. Slavă Domnului că 
acum făcea parte din categoria 
femeilor mature și nu avea cum să se 


facă de râs în public. 


În ziua seratei, Alys se întâlni cu 
Reggie la grajduri, la finalul după- 
amiezii. Începuse tunsul anual al oilor 
și, ca de obicei, interesat să încerce el 
totul, Reggie participase. Alys fusese 
ocupată cu altele, așa că întrebă: 

— Cum a mers tunsul oilor? 

Reggie dădu jos șaua și pătura de 
pe iapa pe care o călărise. 

— E nevoie de mai multă pricepere 
decât pentru spălat. Ca să tunzi 
piciorul din faţă al unei oi nu e nevoie 
decât să apeși într-un punct sub umăr 
și piciorul o să se așeze singur în 
poziția necesară pentru tundere. Ştiai 
asta? Formidabil. 

Când Alys râse, el continuă: 

— Da, sigur că știai asta. Și eu 
știam odată, dar uitasem. Gabe 
Mitford a petrecut ceva timp ca să mă 
înveţe aspectele de bază ale tunsului, 
dar după expresia îndurerată de pe 


chipul lui mi-am dat seama că nu mă 
ridicam la standardele așteptate. De 
fiecare dată când tundeam, tresărea 
ca și cum tocmai aș fi stricat toată 
lâna. 

— Adevărul e că e destul de ușor să 
o strici, iar lâna e unul dintre cele mai 
importante produse ale noastre, 
spuse Alys. Ai stricat ceva? 

— Lâna de la una sau două oi, 
recunoscu el. Totuși, Gabe a zis că nu 
mă descurc rău pentru un începător. 

Reggie ocoli iapa și luă o mână de 
paie curate, în timp ce începu să 
spele transpiraţia și spuma de pe 
pielea maronie, Alyș îl întrebă din 
impuls: 

— Cum mai stai cu alcoolul? 

El ridică privirea și o privi rece. 

— Nu înţeleg de ce e asta treaba ta. 

Alys simţi că se înroșește până la 
urechi. 

— Nu e treaba mea. Nu sunt decât 
o angajată care nu are de ales și 


trebuie să-ţi tolereze proasta 
dispoziţie. 

Făcu stânga-mprejur și se îndrepta 
către ușa grajdului, când el spuse 
încet: 

— Allie, îmi pare rău. N-ar fi trebuit 
să mă răstesc la tine. 

Se opri, încă supărată, apoi se 
întoarse spre el. Stătea cu mâinile pe 
spatele calului, iar chipul lui 
întunecat, alungit, părea trist. 

— Știu că am fost dificil în ultima 
vreme. Am încercat să vorbesc cât 
mai puţin ca să reduc efectele stării 
mele proaste. Mă ierți? 

Alys știa cât de greu era să ceri 
iertare. Nici ea nu era bună la asta. 

— Te iert și uit. Și eu mă mai 
enervez. Și chiar am fost 
impertinentă. 

— Atunci o să-ţi anulez comentariul 
cu o impertinenţă proprie, spuse el cu 
un zâmbet palid. In seara asta poartă 
rochia aurie, nu vreuna din rochiile 


tale negre. 

Ridică din sprâncene. 

— Cât de biblic, impertinenţă 
pentru impertinenţă. 

— Ei bine, mă pricep mult mai bine 
la asta decât la tunsul oilor, spuse el 
rezonabil. 

— Nimeni nu poate să nu fie de 
acord, aprobă ea și ieși din grajd. Nu 
îi displăcea complet faptul că el se 
preocupa de aspectul ei. 


capitolul 16 


Seratele erau adunări la care 
participau familii din zonă, angajaţi și 
negustori prosperi. Compania nu era 
una selectă. Mai mult, sala cu tavan 
jos de la Capul Regelui din Dorchester 
i-ar fi părut sărăcăcioasă unei femei 
care frecventase balurile de la 
Londra. 

Lui Alys însă, sala lungă, cu 
decoraţiuni florale simple, i se părea 


minunată. O adusese pe Merry acolo 
de mai multe ori, dar seara respectivă 
era una deosebită. Poate datorită lui 
Julian Markham, care era atât de 
frumos încât toate femeile din 
încăpere se întorseseră să se uite la 
el atunci când intraseră pe ușă. Sau 
poate se uitaseră la Reggie, care 
părea foarte înalt, bronzat și al naibii 
de atrăgător în costumul său negru 
imaculat, de seară. Bineînţeles, și 
Merry era încântătoare într-o rochie 
simplă de muselină, împodobită cu 
panglici bleu, de aceeași culoare cu 
ochii ei. 

Poate chiar Alys însăși se simţea 
deosebită. Rochia aurie cu decolteu 
pe care o solicitase Reggie era cel 
mai frumos veșmânt pe care îl 
avusese vreodată. Merry îi strânsese 
părul des și lucios la spate, într-o 
pieptănătură lejeră, apoi îl lăsase să-i 
cadă în bucle pe spate și îi adusese o 
șuviţă în faţă, pe umărul gol. Alys își 


studie reflexia cu plăcere și oarecum 
alarmată. Nu arăta ca însoţitoarea 
matură a unei fete tinere. 

Cobori emoţionată din dormitor, dar 
Julian și Peter îi făcură o multitudine 
de complimente. Mai mult, Reggie o 
studie din cap până în picioare cu un 
zâmbet lent, aprobator. Da, noaptea 
era una deosebită. 

Alys și Merry cunoșteau aproape pe 
toată lumea de la serată, iar fata fu 
asaltată imediat de admiratori. Alys 
însăși era considerată o originală. 
Oamenii nu și-ar fi dorit ca fiicele lor 
să ajungă ca ea, dar, în general, era 
acceptată. 

Astăzi însă, era uluitor de populară. 
Mamele cu fiice nubile veniră din 
toate părţile să o salute și să-și 
exprime compasiunea pentru 
incendiu. Apoi așteptară să le fie 
prezentate lui Julian și lui Reggie, care 
erau cei mai atrăgători bărbaţi, dar și 
cei mai disponibili de la serată. 


Atenţia de care se bucura îl făcu pe 
Reggie să zâmbească ironic. Într-un 
moment de respiro, îi șopti lui Alys: 

— İn urmă cu câteva luni, mamele 
astea de familie i-ar fi pus pe soţii lor 
să mă provoace la duel dacă le-aș fi 
salutat pe scumpele lor fiice. 

— Momentul potrivit e atât de 
important în viaţă, răspunse ea cu 
blândeţe, iar acum e momentul tău. 
Dădu din cap către o femeie care se 
apropia. Mă bucur să vă văd din nou, 
doamnă Baird. L-aţi cunoscut pe 
domnul Davenport? 

În timpul prezentărilor, doamna 
Baird îl examina intens pe Reggie, cu 
o oarecare ostilitate, ca și cum s-ar fi 
așteptat să o violeze pe loc. Apoi 
încercă s-o descoasă pe Alys în 
legătură cu originea și așteptările lui 
Julian Markbam. Alys evită cu dibăcie 
întrebările. 

Când doamna Baird se retrase, 
înfrântă, Reggie șopti: 


— Femeia asta seamănă cu o navă 
de linie cu pânzele complet întinse. 

Alys chicoti. 

— Are trei fiice care arată a fregate, 
dar peste câţiva ani or să ajungă în 
categoria mamei lor. 

Reggie râse de gluma ei 
răutăcioasă, apoi se duse să 
vorbească cu câţiva bărbaţi pe care îi 
cunoscuse în ultimele săptămâni. Alys 
îl privi o clipă. După felul în care îl 
salutară ceilalți domni, părea să își 
creeze o reputaţie bună în comitat. 

__ Apoi se întoarse la îndatoririle ei. 
Incepu să discute cu celelalte femei, 
dar nu uită să fie atentă la Meredith. 
După un dans cu Merry, Julian oferi un 
exemplu perfect de noblețe, invitând 
la dans fetele cele mai timide și 
simple din încăpere. 

Și Alys fusese o adolescentă timidă 
și simplă și știa cât de minunat era să 
fii invitată la dans de un tânăr ca 
Julian. Pe lângă faptul că arăta bine și 


avea maniere deosebite, putea face o 
femeie să se simtă ca și cum ar fi fost 
singura din lume, în timp ce era cu 
ea. Astăzi oferea amintiri sclipitoare 
mai multor fete, pe care acestea să le 
poată prețui toată viața. 

Dansul începuse la ora opt și avea 
să se încheie la miezul nopţii. La zece, 
după o pauză, muzicienii începură 
primul vals cântat vreodată în public 
în Dorchester. Timp de mai multe 
măsuri, ringul de dans rămase gol. 

Apoi intrară în ring judecătorul de 
pace Richards și soţia lui, care 
mergeau des la Londra, urmaţi de un 
alt cuplu. Julian își păstrase al doilea 
dans cu Merry sperând la un vals, iar 
acum o invită. Erau atât de frumoși, 
încât atraseră toate privirile în timp 
ce pluteau pe ritmurile valsului. Merry 
râdea la partenerul ei, cu părul auriu 
revărsat pe spate, peste rochia 
străvezie. 

Alys își privea protejata cu duioșie, 


când Reggie apăru lângă ea și o 
apucă de braţ. 

— Le arătăm cum se face? 

Îînainte să poată refuza, din motive 
de vârstă, demnitate sau cuviinţă, o 
trase pe ringul de dans. 

Alys se încorda, temându-se că 
avea să se facă de râs. Când dansa în 
public, în adolescenţă, era 
întotdeauna în dezavantaj din cauza 
înălțimii. Dar cu Reggie asta nu mai 
era o problemă. Era un bărbat la care 
chiar putea ridica privirea. Se relaxa 
și ochii ei îi căutară pe ai lui. 

O trase în poziţie de vals, așezându- 
și o mână fermă pe talia ei și cu 
cealaltă prinzându-i mâna 
înmănușată. 

— Ce fetiță cuminte, spuse el încet, 
în timp ce începură să danseze. 

— Nu prea mai sunt o fetiţă, 
murmură ea, conștientă de 
apropierea lui. 

— Nu, slavă Domnului, dar nu ești 


nici bătrână. 

Ochii lui erau foarte albaștri, pașii îi 
erau foarte siguri, iar buzele i se 
arcuiră într-un zâmbet ușor. 

Când se întâlniseră prima dată, i se 
păruse aproape frumos. Acum nu-și 
putea închipui de ce îl calificase așa. 
Era mai mult decât frumos. Era 
răvășitor. La fel ca tinerele timide 
care dansaseră cu Julian, Alys își 
savura momentul de magie. 

Ar fi trebuit să știe că dacă Reggie 
alegea să danseze, o făcea bine. Nu 
vorbi, doar se bucură, lăsându-și 
trupul moale, unduindu-se în rochia 
aurie. 

Deși avuseseră parte de săruturi 
pasionale, valsul acesta emana un alt 
fel de erotism. Pe ringul de dans mai 
erau doar puţine cupluri, așa că 
aveau loc să se miște în voie, să se 
lase pradă pasiunii muzicii. Alys se 
simţea în siguranţă în braţele lui și 
înțelese de ce valsul era considerat 


un dans atât de necuviincios. În timp 
ce simţea focul lent al atingerii lui 
pătrunzându-i întreaga fiinţă, 
gândurile ei erau cu siguranţă 
necuviincioase. 

Muzica încetă mult prea repede. Cu 
respiraţia întretăiată de încordare și 
de apropierea lui, Alys râse și făcu o 
plecăciune adâncă, formală în faţa 
partenerului ei, fără să se gândească 
cât de ciudat părea că știa să facă un 
astfel de gest. 

Reggie făcu și el o reverență, cu un 
zâmbet în colţul gurii, apoi o conduse 
la loc. 

— Acum că am arătat că știu să 
dansez, presupun că trebuie să mai 
fac câteva ture, altfel or să creadă că 
sunt nepoliticos, spuse el resemnat. 

Alys făcu gropiţe. 

— Foarte frumos din partea ta. 

— De asta mi-era teamă, mormăi 
el, înainte s-o invite pe Meredith la 
cadril. 


Alys crezu că momentul ei de 
frivolitate se terminase, dar Julian se 
apropie de ea și insistă să i se alăture. 

— L-am lăsat pe Reg să te scoată la 
dans, spuse el admirativ. Dacă aș fi 
știut că poţi fi convinsă, te-aș fi invitat 
mai devreme. 

Julian era un partener încântător, 
iar Alys savura cadrilul, deși nu era la 
fel ca un dans cu Reggie. Apoi 
muzicienii începură alt vals. 
Melancolică. Alys admise că Reggie 
nu o putea invita din nou. În schimb, 
o invită pe doamna Richards, iar 
corpolentul judecător Richards o pofti 
la dans pe Alys. 

De data asta, mai multe cupluri fură 
dispuse să dezvăluie pașii exersațţi în 
secret, iar ringul se umplu. Deși nu 
era ca și cum ar fi dansat cu Reggie, 
Alys se simţi din nou bine. Nici măcar 
n-o deranja faptul că creștetul capului 
judecătorului Richards îi ajungea abia 
la nas. Judecătorul era un dansator 


priceput și o complimentă pentru 
talentul ei. 

— V-aţi ascuns tare bine strălucirea, 
domnișoară Weston, îi zâmbi el. 

Pentru Alys fu ca și cum ar fi fost 
desemnată regina balului. Era destul 
de bine. 

La puţin timp după ora unsprezece 
sosi un grup de străini bine îmbrăcați. 
Trei femei și doi bărbaţi intrară și 
rămaseră lângă ușă, privind în jur cu 
condescendenţă plictisită. Muzicienii 
luau o scurtă pauză, așa că vocile 
puternice și dezaprobatoare ale nou- 
veniților se auzeau foarte clar. Toţi 
erau îmbrăcaţi foarte modern, iar 
rochiile extravagante ale femeilor 
erau cu siguranţă făcute la cele mai 
bune case de modă. Alys presupuse 
că erau londonezi care nimeriseră 
prin zonă, și care nu avuseseră 
altceva mai bun de făcut decât să 
vină să-i observe pe localnici. 

După o scurtă analiză a nou- 


veniţilor, Alys se întoarse către 
Reggie și îi explică în continuare cum 
se păstra și se transporta lâna. Apoi, 
cu coada ochiului, observă cum una 
dintre femeile nou-venite îl văzu pe 
Reggie. Chipul femeii se lumină și se 
îndreptă către el. Era roșcată, de o 
atractivitate ţipătoare, iar decolteul ei 
era atât de adânc, încât rochia lui 
Alys părea chiar puritană. 

Ignorând-o complet pe Alys, roșcata 
puse cu siguranţă mâna pe mâneca 
lui Reggie și miorlăi: 

— Reggie, dragule, habar n-aveam 
că ești pe-aici. Ce faci așa de departe 
de oraș? 

— Locuiesc aici, spuse el cu 
răceală. 

— Aici? întrebă ea neîncrezătoare. 
Printre ţăranii aceștia? 

Observând-o în final pe însoţitoarea 
lui Reggie, roșcata o analiză în voie, 
sucindu-și capul în sus ca și cum Alys 
ar fi avut doi metri. 


— Dumnezeule, Reggie, unde ai 
găsit o făptură așa de uriașă? Chicoti 
ameţită. Ochii ei sunt ciudaţi. 

În faţa frumuseţii caline, 
voluptuoase a roșcatei, buna 
dispoziţie a lui Alys se evaporă și se 
simţi dintr-odată groaznic de 
stângace și de neatrăgătoare. Ar fi 
avut chef să o omoare pe femeia care 
se purta atât de provocator cu 
Reggie. 

Bărbatul dădu la o parte mâna 
roșcatei, ca pe o scamă nedorită. 

— Ce cauţi în Dorset dacă îţi 
displace așa de mult, Stella? Stella, 
nu-i așa? 

Ochii căprui ai Stellei străluciră 
furioși, înainte să-i zâmbească cu o 
dulceaţă ucigătoare. Aruncându-i o 
privire lui Alys, miorlăi: 

— Dacă preferi, poţi folosi unul 
dintre numele pe care mi le-ai șoptit 
data trecută când am fost... 
împreună. 


Alys știa prea bine ce însemna 
„îimpreună" în acest caz. Poate ar fi 
trebuit să se simtă flatată că 
femeiușcă o considera o rivală, dar în 
primul rând era furioasă. Se simţi 
tentată să plece, însă un amestec de 
jenă și de curiozitate morbidă o făcu 
să rămână. Curiozitate, plus 
convingerea că nici Reggie nu era mai 
mulțumit de ceea ce se întâmpla. 

Când Reggie îi ignoră ultimele 
remarci, Stella spuse necăjită: 

— N-aș fi aici, dacă aș avea de ales, 
dar George tot vine prin zonă. Nu știu 
ce mătușă de-a lui e pe moarte și o 
vizitează regulat, ca să nu-l lase 
deoparte în testament. E groaznic de 
plictisitor, dar spune că o să mergem 
în curând la Brighton. 

— Și unde e Geotge acum? întrebă 
Reggie plictisit. Stella ridică brusc din 
umeri, dezgolindu-se aproape 
complet. 

— E afară cu șareta. O să vină 


imediat. 

Însoţitorii ei se îndreptaseră către 
ea. Unul dintre bărbaţi o luă înainte și 
îl bătu pe Reggie pe umăr. 

— 'nă seara, Davenport, zise el, 
binedispus de alcool. Nu te-am mai 
văzut prin oraș în ultima vreme. 

— Fiindcă n-am fost acolo, Wildon, 
spuse Reggie abia ascunzându-și 
nerăbdarea. 

Wildon era o cunoștință, nu un 
prieten, iar lui Reggie nu îi plăceau 
familiarităţile din partea unui străin. 
Și el era la fel de impertinent când 
era beat? Nu-i surâdea ideea. Cu cât 
el și Allie plecau mai repede de acolo, 
cu atât mai bine. 

Blestemând soarta care adusese la 
Shaftesbury persoane de la Londra 
precum Stella și protectorul ei, o 
apucă de braţ pe Alys. 

— Mi-a părut bine să vă văd. Vă rog 
să îl salutaţi pe Blakeford. Imi pare 
rău că nu ne-am întâlnit, dar tocmai 


plecăm. 

Simti cum mușchii lui Alys se 
încordau. N-o putea învinui că era 
supărată. Ca și cum obrăznicia Stellei 
nu era de ajuns, deveniseră centrul 
atenției mai multor curioși din Dorset. 

Inainte ca Reggie să se retragă, 
Stella îi cerși atenţia încă o dată. 

— Te rog să ne lămurești într-o 
privinţă, Reggie dragă. Pe drum 
vorbeam despre cavalerism și Martin 
aici de faţă - arătă spre bărbatul beat 
de lângă ea - spunea că nu mai e la 
modă să aperi onoarea unei doamne. 

In timp ce Reggie încerca să-și 
amintească de ce oare se culcase cu 
o asemenea femeie ordinară, chiar 
dacă era beat criţă, ea își flutură 
genele înnegrite și își undui formele 
generoase. Apoi continuă răgușită: 

— Eu zic că Martin nu are dreptate. 
Tu ești un gentleman. Te-ai lupta 
pentru onoarea mea? 

— De ce-aș face-o? răspunse 


Reggie clar și răspicat Tu n-ai făcut-o 
niciodată. 

Cuvintele lui fură întâmpinate de o 
tăcere mormântală. Din mulțimea 
curioasă se auzi o exclamaţie firavă, 
însă aproape toţi cei din jur rămaseră 
împietriţi. 

Stella strânse din buze, șocată, 
atunci când îl auzi. Apoi căpătă o 
expresie asasină și frumuseţea ei 
atent studiată dispăru. 

După ce lansă bomba, Reggie se 
simţi oarecum stingher. Făcuse 
destule scene la viaţa lui, dar, de 
obicei, era atât de beat încât nu-i mai 
păsa ce se întâmpla. Acum era lucid 
și lucrurile stăteau cu totul altfel. 

O simţi pe Allie tremurând și o privi 
repede. Chipul ei era neclintit, ca și 
cum făcea tot posibilul să-și 
stăpânească râsul sau isteria. Sau, 
mai degrabă, ambele. Trebuia s-o 
scoată de acolo. 

Îl văzu pe George Blakeford 


apropiindu-se și spuse relaxat, ca și 
cum nu-i jignise de moarte amanta în 
urmă cu numai câteva minute: 

— lată-l pe George. Am un câine de 
vânătoare de care ar putea fi 
interesat. Știi dacă va participa la 
vânătoarea de la Cottesmere sezonul 
acesta? 

În timp ce Wildon răspundea, 
muzicienii începură să cânte. Cercul 
de curioși dispăru ca și cum nici n-ar 
fi existat vreodată, deși Reggie era 
sigur că afirmaţia lui avea să fie 
discutată timp de ani întregi. 

Folosindu-se de agitaţie, Allie se 
desprinse din strânsoarea lui și plecă 
fără să privească înapoi, ieșind pe o 
ușă laterală. În timp ce silueta ei 
înaltă și zveltă dispărea, Reggie se 
întoarse ca s-o urmeze, dar Blakeford 
sosi înainte ca el să poată pleca. 
Părea mai lucid decât tovarășii lui, iar 
ochii i se măriră cu interes văzându-l 
pe Reggie. 


Văzându-se prins, Reggie petrecu 
câteva minute interminabile 
schimbând amabilităţi, în timp ce 
Stella îl privea furioasă. De îndată ce 
putu, Reggie se scuză și plecă pe 
aceeași ușă pe care ieșise Allie. 

Ușa dădea într-un pasaj care 
conducea la grădina amenajată în 
spatele edificiului Capul Regelui. La 
lumina câtorva felinare risipite, 
Reggie cercetă aleile mărginite de 
flori. O găsi pe o bancă de piatră, în 
capătul cel mai îndepărtat al grădinii, 
cu capul plecat, jucându-se cu un 
trandafir palid. 

Allie se îndreptă și ridică privirea 
atunci când el se așeză lângă ea. Era 
prea întuneric ca să-i poată distinge 
trăsăturile, dar lumina lunii îi scălda 
pielea albă ca laptele și îi făcea părul 
să strălucească. 

Cu voce sugrumată, Allie spuse: 

— Mă simţeam cam rău și am vrut 
să iau aer. 


Măcar nu-i dădea în cap. 

— Tu? Rău? spuse Reggie cu 
blândeţe. Femeia care poate să 
lucreze douăsprezece ore încontinuu 
și nu obosește niciodată? 

ÎI privi circumspectă, neștiind de ce 
o urmase afară. 

— Foarte bine, nu mă simţeam rău. 
Eram furioasă. 

— Asta e Lady Alys pe care o știu 
eu, spuse Reggie aprobator. O să mă 
binecuvântezi cu o descriere colorată 
a moralității mele, a manierelor de 
care am dat dovadă și a locului în 
care-o să ajung până la urmă? Nu 
putu să nu zâmbească. 

— M-am gândit, dar oricât aș 
încerca, nu te pot învinui pentru... 
pentru comportamentul tău păgân. 

— Ai putea s-o faci, dar aș prefera 
să nu. 

Tăcerea deveni confortabilă. Se afla 
la câţiva centimetri de ea, suficient ca 
să poată simţi căldura pe care o 


emana trupul lui. 

— Era destul de atrăgătoare, în 
genul vulgar, observă Alys. Din 
moment ce bărbaţii cad ușor pradă 
naturii lor animalice, pot să înţeleg de 
ce ai fost interesat de... acuplarea cu 
ea, chiar dacă nu aţi avut în comun 
decât un pat. 

— Niciodată n-a fost vorba de un 
pat, de fapt, spuse Reggie cu un umor 
amar. Spune-mi, te șochează ceva 
vreodată? 

— Nu prea. Ar fi trebuit să fiu 
șocată de felul în care ai insultat-o, 
dar abia puteam să mă abţin să nu 
râd, spuse Alys dând din cap năucă. 
Serios, Reggie, știu că nu se comporta 
frumos, dar cum ai putut să spui așa 
ceva în public? 

— N-a fost greu. Insultele 
strigătoare la cer sunt o specialitate 
de-a mea. Am intrat destul de des în 
necazuri din cauza lor, spuse el 
oftând. Probabil ai observat că Stella 


nu e o persoană prea drăguță. Și n- 
am insultat-o decât după ce ea te-a 
insultat pe tine. 

Alys se jucă cu trandafirul al cărui 
parfum dulce, fragil, îmbălsăma aerul 
nocturn. 

— Nu înţeleg femeile de genul 
acesta. 

— Nici eu. După o tăcere 
îndelungată, adăugă încet: îmi pare 
rău că trecutul meu nefast ne-a 
bântuit în seara asta, Allie. Știu destul 
de mulți scandalagii, dar nu mă 
așteptam ca vreunul să apară aici. 

Ocazia era perfectă. 

— Presupun că bărbatul despre care 
discutati, George Blakeford, e 
protectorul Stellei. Sunteţi prieteni? 

— Nu chiar. Ne cunoaștem de ani 
întregi, dar nu suntem prieteni. 
Chicoti ironic: Și dacă am fi fost, n-am 
mai fi după ce Stella îi va spune ce 
am zis. 

— Dar te poate provoca la duel? 


întrebă Alys, brusc alarmată. 

— Mă îndoiesc, spuse Reggie calm. 
Tipul nu e prost. O să răspândească 
zvonuri despre mine, dar ce înseamnă 
o picătură într-un ocean? 

Alys se gândi să-l întrebe mai multe 
despre Blakefbrd, dar știa că ar părea 
ciudat. În plus, era o simplă 
coincidență faptul că George se afla 
în zonă. Era un miracol că nu mai 
dăduse de altcineva din trecutul ei. 

Muzica și vocile care sporovăiau se 
auzeau clar în aerul nopţii. Când 
tăcerea durase prea mult, Reggie 
întrebă: 

— Eşti gata să ne întoarcem? 

— Nu! exclamă Alys, mai 
vehementă decât voise să pară. În 
fine, putea s-o considere lașă. Era mai 
bine decât să ştie adevărul. Îmi pare 
rău, dar mi-a ajuns aglomeraţia 
pentru seara asta. Crezi că Merry și 
Julian pot fi convinși să plecăm puţin 
mai devreme? 


— Sunt sigur că vor coopera. 
Oricum, dansul se va termina în 
curând, spuse Reggie ridicându-se în 
picioare. Mă duc după ei. 

O luă pe Alys de mână ca s-o ajute 
să se ridice. Gestul lui politicos o făcu 
să se simtă din nou feminină, 
indiferent de ceea ce spusese Stella. 
Bucuroasă că el făcuse efortul să-i 
liniștească sentimentele rănite, îi 
spuse: 

— İn timp ce tu îi iei pe însoțitorii 
noștri, eu aduc trăsura. 

— Mă descurc cu ambele, spuse 
Reggie amuzat. Ești o doamnă în 
seara asta, trebuie să accepţi să fii 
tratată ca atare. 

Fără să-i dea drumul la mână, Alys îl 
privi și încercă să-i citească expresia 
în lumina slabă. Aerul dintre ei era 
greu, apăsător, încă marcat de 
senzualitatea valsului. 

Reggie ridică mâna cealaltă și îi 
atinse faţa ușor, ca un fulg, 


mângâindu-i sprâncenele și obrajii cu 
vârful degetelor, apoi ajungând la 
ceafa fină. Alys își ţinu respiraţia, 
conștientă de apropierea lui, de 
masculinitatea lui irezistibilă. 
Tremurând de dorinţă, se rugă ca el 
să o sărute din nou. 

Dar în seara asta nu băuse, așa că, 
desigur, n-o făcu. Ar fi trebuit să fie 
beat ca să considere că ea merita așa 
ceva. Încercă să nu lase amărăciunea 
acelui gând să distrugă amintirea 
plăcerilor mai simple ale serii. 

Reggie lăsă mâna jos și făcu un pas 
în spate. 

— Te conduc la trăsură înainte să 
mă duc după Merry și Julian, spuse el 
cu o voce neobișnuit de puternică. 

ÎI însoţi în tăcere către poarta 
grădinii. Nu avea ce face, din moment 
ce el nu o voia. 


Pe drumul de întoarcere către casa 
închiriată, celelalte două cupluri se 


pregăteau zgomotos de distracţia 
finală a serii. George Blakeford, însă, 
conducea trăsura, așa că Stella 
trebuise să se calmeze singură. 

Și când te gândești că fusese 
bucuroasă să-l vadă pe Reggie 
Davenpord. Sperase că ar fi putut să-i 
alunge plictiseala în timp ce George 
se ocupa de mătușa lui. Nu uitase 
întâlnirea anterioară, iar perspectiva 
unor explorări aprofundate era 
încântătoare. 

Se înveli în șal, ca și cum ar fi vrut 
să nu-și mai amintească felul în care 
el o umilise în public. Probabil 
Davenport era interesat de ţăranca 
aceea enormă, altfel nu ar fi insultat- 
o niciodată. Avea să-l facă să 
plătească pentru asta. 

Blakeford era un bărbat periculos și, 
dacă știa cum să-l mânuiască, avea s- 
o răzbune. Nu trebuia decât să se 
gândească cum să-l aţâţe pe iubitul ei 
împotriva lui Davenport. Se gândi la 


asta pe drumul de întoarcere către 
han. 

George păru distras, nu se aruncă 
asupra ei cu aviditate de îndată ce 
fură singuri, așa cum făcea de obicei, 
în schimb, în timp ce își dădea jos 
cravata, spuse: 

— Când am intrat în sală, am văzut 
o femeie foarte înaltă lângă 
Davenport, într-o rochie aurie, dar 
plecase atunci când am ajuns eu. 

Stella se întoarse pentru ca el să-i 
poată desface rochia, mult prea 
scumpă ca să fie smulsă de un 
bărbat. 

— Doar nu ţi s-a părut atrăgătoare? 
spuse ea contrariată. Era o 
ciudăţenie, mult prea înaltă, cu ochi 
de culori diferite. Dumnezeu știe unde 
a găsit-o Davenport. Poate că-i plac și 
femeile cu picioare de lemn. 

Mâinile nerăbdătoare ale lui George 
se opriră pentru o clipă. 

— Gusturile nu se discută. Mie, 


roșcatele mi se par irezistibile, spuse 
el dându-i jos rochia și întinzând 
mâinile ca să-i acopere sânii. 

Acum era timpul să-și pună planul 
în aplicare, în timp ce iubitul ei era 
excitat și irațional. Stella spuse cu 
voce tremurândă: 

— A fost groaznic să-l văd pe 
Davenport în seara asta. Speram să 
nu-l mai văd niciodată, după... după 
ce a făcut data trecută. 

Blakeford o întoarse și o apucă de 
umeri, strângând din buze. 

— Ce vrei să spui? 

Stella făcu ochii mari, încercând să 
pară inocentă și vulnerabilă. Dacă nu- 
și juca așa cum trebuia cartea, 
George avea să fie furios pe ea. 

— ii minte seara în care ai găzduit 
partida de cărți și ai pierdut cinci sute 
de lire în favoarea lui Davenport? 

— Ţin minte, spuse Blakeford 
strâmbându-se răutăcios. Ţin minte și 
cum i-ai făcut ochi dulci. 


— Georgie, dragule, nici pe 
departe! protestă ea. Eram doar 
ospitalieră, fiindcă era musafirul tău. 
Dar... el a înțeles greșit. Ții minte cât 
de beat era. Și... când am dat peste 
el în hol... 

Își plecă privirea și tremură, ca și 
cum nu se simțea în stare să 
continue. 

Mâinile lui Blakeford îi strânseră 
brațele, rănind-o: 

— Ce s-a întâmplat? 

Simţind durerea strânsorii lui, Stella 
putu plânge cu adevărat. 

— M-a... m-a obligat, George. A fost 
groaznic. Am încercat să ţip, dar îmi 
astupase gura cu mâna. Bărbatul o 
privi atent. 

— De ce nu mi-ai spus atunci? 

— Mi-era teamă să nu se întâmple 
ceva, spuse Stella răgușită. Îi cunoşti 
reputaţia, știi cât de periculos este. 
Nu suportam gândul că ţi s-ar putea 
întâmpla ceva, spuse ea începând să 


îi desfacă nasturii cămășii cu mâini 
pricepute. Am crezut că ar fi mai bine 
să uităm incidentul, dar când l-am 
văzut în seara asta am fost îngrozită. 
M-a insultat în ultimul hal, fără motiv. 
Și cum m-a privit! Înghiţi în sec, apoi 
continuă: Dacă mă hăituiește din 
nou? Era atât de mare. Atât de 
puternic. 

Fiecare cuvânt era ales cu grijă, ca 
să sugereze subtil că Davenport era 
mai bărbat decât Blakeford. Mai 
puternic, mai viril, mai periculos. 
Ințelegea prea bine mândria și 
posesivitatea iubitului ei, ca să fie 
sigură că o prostie precum onoarea 
nu îl putea opri dacă era furios. Dacă 
voia răzbunare, era posibil ca 
Davenport să fie găsit cu un glonţ în 
moalele capului și nimeni să nu afle 
vreodată cine era vinovatul. Stella 
savură gândul. 

In timp ce mâinile ei merseră mai 
departe, mugetul lui Blakeford depăși 


limitele furiei. 

— O să-l fac să plătească, Stella, 
spuse el înnebunit, pentru ceea ce ti- 
a făcut ţie, și mie. 

Îi astupă gura cu a lui. Nu era 
complet convins că târfa rezistase 
avansurilor lui Davenport. Dar, la 
naiba, era tâtfa lui, iar Davenport 
trebuia să plătească pentru că-l 
sfidase. 

Davenport trebuia oricum să 
meargă în iad. Mai întâi o luase pe 
Stella, apoi îi salvase viața lui „Alys 
Weston". Dacă el n-ar fi fost prin 
preajmă în noaptea incendiului, ea ar 
fi fost moartă și nimeni n-ar fi știut 
nimic 

Fusese dezamăgit când aflase că 
nenorocita supraviețuise. La 
momentul respectiv nu îl interesa în 
mod deosebit dacă Davenport trăia 
sau murea, dar, după dezvăluirea 
Stellei, îl enerva la culme faptul că 
incendiul ar fi putut îndepărta atât de 


ușor ambele probleme. 

Răzbunarea mai trebuia să aștepte 
câteva zile sau săptămâni, până la 
momentul potrivit, dar avea să 
sosească, cu siguranţă. 

Işi trase amanta spre pat, hotărât 
să o posede cu o asemenea ferocitate 
încât s-o facă să uite complet 
atingerile altui bărbat, mai ales ale 
unui bărbat mare, puternic și 
periculos. 


capitolul 17 


Prima dată când Julian Markham o 
văzuse pe Meredith Spenser în rochia 
ei mânjită de lut, o considerase o fată 
deosebit de frumoasă. Peste câteva 
ore, o văzuse aranjată pentru cină și i 
se păruse încântătoare. După trei zile 
în compania ei, se îndrăgostise până 
peste cap. 

Chiar dacă era îndrăgostit, știa că 
nu îl atrăgea numai frumuseţea 


răpitoare a lui Merry, ci și inteligența 
ei, sufletul generos și bunul-simţ. 
Dragostea era o senzaţie nouă și 
delicioasă, pe care o păstră pentru el, 
savurând timpul petrecut împreună 
cu ea și nespunându-i nimic ce ar fi 
putut-o jigni. Din fericire, la ţară 
avură posibilitatea să fie împreună 
aproape în permanenţă, plimbându- 
se, călărind și vizitând obiective 
locale. O astfel de apropiere nu s-ar fi 
întâmplat niciodată la Londra și asta 
spunea multe despre încrederea pe 
care Lady Alys o avea în protejata ei 
și în Julian însuși. 

Avea și motive să aibă încredere. 
Julian și Merry nu își spuseseră nimic 
nepotrivit, dar, râzând și vorbind 
împreună despre toate și despre 
nimic, Julian se convinse că și ea îi 
împărtășea sentimentele. Se hotărî să 
îi vorbească în ziua anterioară plecării 
la un eveniment de familie. Era sigur 
că Merry ţinea la el, dar nu avea 


încredere să plece fără să se asigure 
de afecțiunea ei. 

Activitatea din după-amiaza aceea 
era un tur al atelierului de olărit. 
Julian ar fi mers de bunăvoie cu Merry 
oriunde, dar i se păru foarte 
interesant să vadă cum se pregătea 
argila și cum se realizau obiectele din 
lut. 

— În toată Marea Britanie existau 
mici ateliere de olărit, îi explică Merry 
în timp ce îi arăta unde se turnau 
obiectele împodobite cu foițe. Dar 
acum, că drumurile s-au îmbunătăţit 
foarte mult, produsele pot fi 
transportate pe distanțe mai mari și 
industria se concentrează în locurile 
unde se află materia primă, precum 
Staffordshire. 

Julian îi studie profilul încântător, în 
timp ce fata ridica de pe un raft o 
formă din alabastru. 

— Ştii lucruri remarcabile, spuse el 
admirativ. 


Merry chicoti. 

— Remarcabile, nepotrivite pentru o 
femeie, vrei să spui, răspunse ea, 
deschizând forma în faţa lui. Vezi? 
Lutul lichefiat, adică foita, se toarnă 
în formă. Alabastrul atrage apa, lutul 
se depune pe interiorul formei și uite! 
Avem o vază sau o ceașcă sau orice 
alt obiect Așa se pot face obiecte 
foarte elaborate. 

— Merry, spuse Julian atingându-i 
mâna care ţinea forma, unul dintre 
motivele pentru care ești atât de 
deosebită este chiar faptul că nu ești 
fandosită. 

Fata îl privi repede, nesigură, apoi 
se întoarse și puse forma la loc pe raft 
— Nici mătușa mea, nici Lady Alys 

nu mi-au permis vreodată să fiu 
fandosită. Să mergem și să ne uităm 
la cuptorul de sticlă, ca să vezi cum 
se coace lutul? 

O urmă afară, spre cuptor, care era 
suficient de mare ca să adăpostească 


mai bine de douăzeci de oameni 
atunci când era gol. La momentul 
respectiv era umplut pe jumătate cu 
obiecte care așteptau o a doua 
coacere. Merry îi arătă câteva obiecte 
de interes, inclusiv niște cești de ceai 
rafinate, fixate pe suportul de 
protecție. 

— Acestea sunt câteva dintre 
piesele de probă. Lucrez la modele 
pentru când se vor introduce serii noi. 

Privind chipul lui Merry, Julian 
murmură: 

— Foarte drăguţ. 

Pentru o clipă i se păru că vede 
tristeţe în ochii ei albaștri. Apoi Merry 
zâmbi ștrengărește. 

— Un domn de lume poate 
transforma orice într-un compliment. 
Conducându-l afară din cuptor, 
continuă: Mâine ar trebui să fie destul 
de plin pentru coacere. După această 
a doua coacere, o să-mi pot decora 
mostrele, îmi place cum ies. Formele 


sunt destul de bune. 

— Așa sunt și ale tale, spuse el, 
admirându-i silueta în ușa cuptorului. 

Un râs provocator fu singurul 
răspuns. 

Supervizorul atelierului, Jamie 
Palmer, era afară, iar ea îi făcu cu 
mâna atunci când plecară. Veniseră 
pe jos de la Strickland. In timp ce se 
întorceau la conac, Julian spuse: 

— Merry, vreau să vorbesc cu tine. 
Mergeau pe lângă un gard viu. De 
parcă nu l-ar fi auzit ea luă o crenguţă 
cu flori roz pal dintr-o plantă deșirată, 
care creștea printre tufișurile de 

măceș, 

— Asta e Valeriana. Știai că din 
rădăcinile ei se face un ceai care te 
ajută să dormi? 

În timp ce ea mirosea 
inflorescenţele roz, Julian o întrebă: 

— De ce încerci să eviţi discuţia? 

Merry privi în jos către floare, 
ocolindu-i privirea. 


— Nu vreau ca idila noastră de vară 
să se termine, spuse ea încet. Dar 
presupun că s-a terminat deja. 

Julian îi apucă bărbia cu o mână și 
se uită în ochii ei de safir. Uluit să 
vadă lacrimi, spuse alarmat: 

— Merry, ce s-a întâmplat? Sau tu 
nu vrei să mă auzi spunându-ţi că te 
iubesc fiindcă nu-mi împărtășești 
sentimentele? 

Fata închise ochii atunci când o 
năpădiră lacrimile. 

— O, nu, nu asta! Nici pe departe. 
| se păru cel mai firesc lucru din 
lume s-o ia în braţe și s-o strângă la 

piept. Julian știa deja că îi iubea 
gingășia, frumuseţea și veselia. Acum 
descoperea o tandreţe pe care n-o 
mai întâlnise niciodată. 

— Gata, draga mea, șopti el. Dacă 
eu te iubesc și tu mă iubești, ce sens 
are să plângi? 

Merry se îndepărtă de el. 

— Niciodată n-am crezut că doare 


atât de mult să fii îndrăgostit, spuse 
ea zâmbind amar. Alys râdea fiindcă 
îmi planificasem perfect viaţa. 
Stabilisem că o să găsesc un bărbat 
drăguţ, cu o avere acceptabilă, care 
să mă adore și să mă prețuiască. In 
schimb, aveam să mă asigur că nu-și 
va regreta niciodată alegerea. 

Scoase o batistă dintr-un buzunar 
ascuns și își suflă nasul, încercând în 
zadar să-și revină în fire. Lui Julian i se 
păru că până și nasul ei înroșit era 
adorabil. 

Dându-și seama că trebuia să 
poarte o discuţie serioasă, Julian se 
așeză la umbra gardului viu, 
gândindu-se cu părere de rău la 
indispensabilii gălbui. li luă mâna lui 
Merry și o apropie de el. 

— De ce ţi se pare că dragostea e 
atât de problematică? Niciodată nu 
m-am simţit mai fericit. 

Fata privi în gol, către bucata boţită 
de muselină pe care o avea în mână. 


— Doare fiindcă nu pot crede că o 
să avem un final fericit. Suntem mult 
prea diferiţi ca origine și ca avere. De 
ce nu putea și tatăl tău să fie ceva 
mai simplu, nu un viconte? 

— Nu m-aș fi gândit că te-ar 
deranja să fii vicontesă. Ti-ar sta de 
minune, spuse el acoperindu-i mâna 
cu a lui, deasupra ierbii. Tatăl meu e 
sănătos și în putere, așa că vei fi 
multă vreme doamna Markham și 
abia apoi Lady Markham. 

Zâmbetul ei era unul amar. 

— Julian, mama mea a fost fiica 
unui judecător de ţară, tatăl meu a 
fost un negustor care s-a descurcat 
bine, dar n-a ajuns într-atât de bogat 
încât să nu mai conteze originea mea. 
O să am o avere de cinci mii de lire. E 
bine pentru Dorset, dar nu pot să cred 
că Lord Markham își dorește așa ceva 
pentru singurul său fiu, pentru 
moștenitorul său. 

Respectul lui pentru ea crescu. Se 


vedea că se gândise serios la asta. 

— Nu mă aştept ca tatei să-i 
convină, dar nu are autoritatea să îmi 
interzică o asemenea căsătorie sau să 
mă dezmoștenească, zâmbi Julian 
încrezător. Ar trebui să fie încântat să 
afle vestea, fiindcă în ultimii ani mi-a 
sugerat de mai multe ori să mă însor. 
Cred că vrea să se asigure că numele 
nu se va pierde. Se opri pentru o 
clipă. M-am grăbit. Vrei să te măriţi cu 
mine? 

-Nimic nu mi-ar plăcea mai mult. 
Văzându-l pe Julian zâmbind, fata 
adăugă: Dar nu dacă asta înseamnă 
să te desparti de familia ta. De asta 
doare dragostea, spuse ea înghițind 
în sec și privind în altă parte. Imi pasă 
mai mult de fericirea ta decât de a 
mea. Știu... știu prea bine ce 
înseamnă să-ţi pierzi părinţii. N-o să-ţi 
pierzi familia din cauza mea. 

Julian fu cuprins de un alt val de 
tandreţe. Generozitatea lui Merry era 


dovada vie a faptului că dragostea 
însemna mai mult decât înţelegea el. 
O viaţă cu ea avea să-i arate feluri de 
a iubi pe care nici nu și le putea 
închipui. 

Soarele pătrunse prin gardul viu și îi 
transformă părul auriu într-un nimb 
străveziu. Frumuseţea ei era 
nepământească, dar chipul îi trăda 
durerea și amarul, iar Julian nu se mai 
putu stăpâni. Se aplecă înainte și îi 
atinse buzele cu ale lui, la început 
ușor ca un fulg, apoi din ce în ce mai 
apăsat. 

Ea îi răspunse cu o asemenea 
dulceaţă, încât îl duru și tânji s-o 
învăluie și s-o protejeze pentru 
totdeauna. O înconjură cu braţele și o 
trase mai aproape. Cunoscuse partea 
fizică a dragostei, dar sărutul ei îl 
cutremura mai mult decât pasiunea 
cea mai dezlănţuită de care avusese 
parte. 

Când simţi că ar fi fost în stare să 


facă dragoste cu ea acolo, pe iarba 
moale, știu că era timpul să se 
oprească, îi dădu drumul, gâfâind: 

— Ar trebui să ne ridicăm și să 
mergem, nu vreau să-i trădez 
încrederea lui Lady Alys. 

Cu chipul răvâășit și vulnerabil, 
Merry se ridică repede și își aranja 
fusta șifonată. Apoi se lipi de braţul 
lui Julian, strângându-l mai tare ca de 
obicei și își reluară drumul. 

Când Julian își reveni în fire, spuse: 

— De ce ești așa de sigură că 
familia mea nu va fi de acord cu tine? 
Nu este ca și cum ai fi o dansatoare 
de cabaret. 

Merry chicoti, așa cum sperase și el 
dar redeveni serioasă imediat. 

— Sunt doar logică. Nu sunt deloc 
romantică, să știi. Ai putea găsi pe 
cineva mult mai bun. 

Julian se opri și se întoarse spre ea, 
așezându-și ușor mâinile pe umerii ei. 

— Nu, n-aș putea, spuse el ferm. Să 


nu uiţi asta. 

Se hotări că Merry era așa 
pesimistă fiindcă își pierduse părinţii, 
mătușa și mai multe cămine în tânăra 
ei viaţă. Nu conta decât faptul că îl 
iubea. Nu trebuia decât să-și 
convingă tatăl că în toată Anglia nu 
exista o fată mai bună și mai dulce. 
Recunoscu că avea să-i fie greu, dar 
nu avea dubii că avea să reușească 
într-un final. 

Făcând un efort să-și ascundă 
temerile, Merry îi mângâie pentru o 
clipă obrazul cu podul palmei. Din 
unele puncte de vedere, Julian era 
mult mai inocent ca ea, însă măcar 
avusese parte de-o idilă de vară. 

Pe un ton neutru, ea întrebă: 

— Cum l-ai cunoscut pe Reggie? M- 
am întrebat de multe ori. Sunteţi atât 
de diferiţi, și, totuși, este clar că 
sunteţi cei mai buni prieteni. 

Acceptând schimbarea subiectului, 
Julian îi dădu drumul și își reluară 


plimbarea. 

— La un joc de coșmar. Tocmai mă 
întorsesem de la Oxford și simțeam 
că toată lumea e a mea. Apoi m-am 
apucat de o partidă de whist cu niște 
jucători înrăiţi. Într-o seară foarte 
lungă am pierdut tot ce aveam, adică 
renta, o mică moștenire pe care 
tocmai o primisem de la o strămătușă 
Și scrisori de garanţie pentru averea 
la care mă aşteptam pe viitor. 

— Dumnezeule! exclamă ea, uluită 
la culme. Groaznic! Și le-a câștigat 
Reggie? 

— Nu, dar el participa la joc. Juca 
normal și era oarecum pe zero, nici 
nu prea câștiga, nici nu prea pierdea, 
povesti Julian. In timp ce eu mă 
afundam și pierdeam din ce în ce mai 
mult, Reg mă privea ca un uliu 
supărat, ceea ce mă făcea să mă simt 
și mai prost. În curând aveam atâtea 
datorii, încât mai degrabă m-aș fi 
aruncat în Tamisa, decât să-i 


mărturisesc tatălui meu. A fost cea 
mai groaznică noapte din viaţa mea. 
Eram destul de beat, desigur, și cred 
că păream disperat. Într-un final, am 
avut minte să mă retrag. Aveam de 
gând să plec, dar mi-a spus foarte 
aspru să mă așez și să mă uit cum se 
joacă, zâmbi Julian compătimindu-se. 
Când Reggie spune „stai jos", trebuie 
să stai jos. 

Merry dădu din cap, înţelegându-l 
perfect. 

— Nu am mai văzut niciodată o 
asemenea concentrare, continuă 
Julian. Reggie era atât de absorbit, 
încât te înfricoșa. În următoarele 
patru ore a câștigat tot ce pierdusem 
eu, plus alte câteva sute de lire. Apoi 
m-a luat acasă cu el, spunând că sunt 
prea beat ca să umblu pe străzi. Nu 
prea voiam să merg cu el, dar am 
făcut-o, fiindcă alternativa era 
reședința Markham si o grămadă de 
explicaţii pe care nu voiam să le dau. 


A doua zi m-am trezit cu o 
mahmureală cumplită, iar Reggie m-a 
muștruluit ca nimeni altul, zâmbi 
Julian nostalgic. Tata se pricepe foarte 
bine la asta, dar Reggie e deasupra 
tuturor. Mi-a spus că sunt un 
neisprăvit și mi-a explicat de-a fir a 
păr ce prostii făcusem. Apoi mi-a 
cerut să-i promit că nu voi mai juca 
din nou, până ce nu voi învăţa să o 
fac cum trebuie. După ce am fost de 
acord, mi-a ars toate scrisorile de 
garanție. 

— Și nu ţi-a cerut nimic în schimb? 
întrebă Merry fascinată. 

— M-a pus să-i fac cinste cu micul 
dejun în dimineaţa aceea, râse Julian. 
Merry începu să râdă. 

— Asta e o poveste incredibilă, dar 
pare tipic pentru Reggie. Am senzaţia 
că nu prea își merită reputaţia. 

— Nimic mai adevărat, aprobă 
Julian. M-a învăţat cum să joc 
inteligent și de atunci n-am pariat 


niciodată mai mult decât mi-aș 
permite să pierd. Londra poate fi 
înșelătoare și e o binecuvântare să ai 
un prieten care cunoaște toate 
trucurile. lronia e că tatăl meu e ferm 
convins că Reggie mă duce la 
pierzanie. Oricând încerc să-i corectez 
prejudecățile, începe să facă scandal. 
— Deci tatăl tău nu e foarte 
rezonabil? spuse Merry îmbufnată. 
Ghicindu-i gândurile, Julian o bătu 
ușor pe mâna cu care îl ţinea de braţ. 
— Nu întotdeauna, dar va fi 
rezonabil în ceea ce te privește. 
Merry își dori să poată împărtăși 
încrederea lui Julian, dar îi era 
imposibil. În adâncul sufletului, 
credea că, după plecarea de a doua 
zi, nu avea să-l mai vadă niciodată. 
În ziua aceea, Julian solicită o 
intrevedere între patru ochi cu Lady 
Alys, după ce aceasta se întorsese de 
pe moșie, își făcuse baie și se 
îmbrăcase pentru cină. Fu încântată 


să ia notă de cererea lui în căsătorie, 
cu amendamentul că logodna avea să 
se oficializeze doar după ce el avea 
să vorbească cu tatăl lui. Julian 
înţelese că ea avea aceleași dubii ca 
și Merry în legătură cu 
binecuvântarea lui Lord Markham. 

Julian îi dădu vestea lui Reggie 
atunci când restul ocupanților casei 
se retraseră după o seară de muzică 
și jocuri. Cei doi se relaxau în 
bibliotecă, Julian sorbea un pahar de 
Porto, Reggie fuma o ţigară de foi, iar 
Nemesis sforăia lângă ușa de sticlă. 
Chipul prietenului său se lumină. 

— Minunat, dar nu neașteptat. Şi un 
orb ar fi văzut. 

Julian dădu din cap, prefăcându-se 
disperat. 

— Și eu care credeam că am fost un 
model de discreție. Cu o strălucire 
îndrăgostită în ochi, continuă: Nu-i 
așa că Merry e cea mai frumoasă 
făptură de pe pământ? Și are un 


temperament încântător. 

Reggie petrecu răbdător 
următoarea jumătate de oră 
ascultând ode pentru nenumăratele 
perfecţiuni ale tinerei fete, scoțând 
câte o onomatopee de aprobare din 
când în când. În final, Julian se opri 
râzând. 

— Sporovăiesc ca un idiot, nu-i așa? 

— Da, dar orice altceva ar fi 
insuficient, spuse Reggie binedispus, 
scuturând scrumul de la ţigară. 

Julian se încruntă. 

— Și Merry, și Lady Alys cred că 
tatăl meu se va opune căsătoriei. Tu 
ce crezi? 

— Cred că e foarte probabil, 
recunoscu Reggie, dar îmi închipui că 
îl poţi convinge cu perseverenţă și 
tact. Merry nu e o partidă 
excepţională, dar nu e nici de 
lepădat. Și dacă ai probleme în a-l 
convinge, nu trebuie decât să i-o 
prezinţi pe Meredith. 


— Asta e o idee minunată, Reg, 
spuse Julian entuziast Cine i-ar putea 
rezista? 

Inainte să continue, Reggie ridică 
mâna. 

— Nu este nevoie să-i repeți 
calitățile nemaivăzute. Nu cred că s- 
au schimbat în ultimele cinci minute. 

Sfios, Julian se ridică și se duse la 
bufetul cu băuturi. Scoase un 
decantor cu cel mai bun brandy al lui 
Reggie. 

— Ciocnim pentru succesul cu tatăl 
meu și pentru viitoarea mea fericire? 

Reggie ezită. 

— Cred că ai observat că n-am mai 
băut. 

— Așa este, spuse vesel Julian, dar 
asta chiar e o ocazie specială. 

Turnă generos brandy în două 
pahare din sticlă venețiană și îi 
întinse unul lui Reggie. 

Reggie acceptă paharul și privi fix 
către lichidul transparent, de culoarea 


chihlimbarului, înspăimântat de 
dorinţa crâncenă care-i lăsa efectiv 
gura apă și îi făcea inima să bată mai 
repede. Işi jurase să nu mai bea până 
ce dorinţa avea să dispară complet. 
Se micșorase în ultimele două 
săptămâni, dar încă existau momente 
când pofta de alcool aproape îl 
copleșea. 

Apoi înţelese. Fiindcă întotdeauna îi 
plăcuse gustul alcoolului, era 
nerealist să aștepte ca dorinţa să 
dispară. Ar fi fost ca și cum ar fi 
presupus că abstinenţa pune capăt 
dorinței sexuale. Dimpotrivă, 
abstinența marea dorinţa sexuală. Ar 
fi trebuit să-și dea seama de asta mai 
devreme. Poate că lipsa alcoolului 
chiar îi mărea dorinţa de băutură. 

Se simţi ușurat. Demonstrase că se 
putea opri. Acum venise vremea să își 
reia obiceiurile. 

Ridică paharul. 

— Ai dreptate, e o ocazie foarte 


specială și aș vrea să fiu primul care 
vă dorește ţie și lui Merry viaţă 
îndelungată și multă fericire! 

Julian zâmbi, iar Reggie dădu peste 
cap tot paharul de brandy. Apoi 
aruncă paharul gol în șemineu, așa 
cum se cuvenea pentru un toast din 
inimă. 

Privi cum sticla se spărgea și 
dispărea în cioburi sclipitoare, 
savurând gustul și senzaţia minunată 
a brandy-ului. Arsura dulce îi gâdila 
limba, îi încălzea gâtul, apoi se furișa 
și îi calma tot corpul, calmând dorinţa 
neostoită care îl consumase de când 
băuse ultima dată. 

Ce prost fusese, să se chinuiască 
inutil timp de săptămâni întregi. Nici 
nu-și mai amintea de ce i se păruse 
necesar să demonstreze că putea să 
nu mai bea. 

Se îndreptă spre bufetul cu băutură 
și își turnă alt pahar de brandy, apoi 
se întoarse cu un zâmbet către Julian. 


— Pentru ce altceva să mai bem? 


Alys și Meredith se retraseră 
devreme și se duseră în camera lui 
Meredith, ca să poarte o discuție 
prietenească. Alys se aștepta ca 
protejata ei să fie în extaz fiindcă îi 
câștigase inima lui Julian, iar el o 
ceruse în căsătorie, în schimb, Merry 
era extrem de tristă, convinsă că, 
după ce pleca a doua zi, Julian nu 
avea să se mai întoarcă niciodată 
fiindcă nu avea să-l lase tatăl lui. 
Nimic din ce-i spuse Alys n-o putu 
convinge. 

Când Alys se duse la culcare, nu 
reuși să doarmă chiar dacă ziua 
fusese lungă și obositoare. Julian era 
un tânăr amabil și foarte onorabil. Nu 
ar fi vorbit cu Meredith și cu tutoarea 
ei dacă exista posibilitatea serioasă 
ca nunta să nu se realizeze. Totuși, 
convingerile sumbre ale lui Merry și 
propriile dubii îi alungară somnul. 


Orele trecură, iar corpul o durea de 
oboseală, însă mintea ei nu se putea 
odihni. Era atât de stresant să fii 
părinte adoptiv, încât nici nu-și 
închipuia cum reușea să 
supraviețuiască un părinte real, 
biologic. 

Dormitorul ei era poziționat astfel 
încât putea auzi cine trecea pe scări 
și în holuri. într-un final, îl auzi pe 
Julian urcând și intrând în camera lui. 
Știa că nu era Reggie, îi recunoștea 
întotdeauna pașii. 

În sfârșit, după ce îşi tot sucise 
pernele și pătura de neliniște, se 
hotări să coboare și să vadă dacă 
Reggie era în bibliotecă. Angajatorul 
ei avea multă experienţă în ceea ce 
privea viaţa mondenă și îl cunoștea 
cu siguranţă pe tatăl lui Julian. Poate 
că i-ar fi putut oferi o părere mai 
informată privind posibilitatea ca Lord 
Markham să o accepte pe Merry în 
familie. 


Bâjbâi în întuneric după halat și 
papuci, apoi cobori în bibliotecă. 
După cum se aștepta, se vedea 
lumină pe sub ușă, dar scena care o 
întâmpină atunci când deschise ușa 
era una neașteptată și complet 
dezagreabilă. Alys se opri în prag și 
privi în jur dezgustată. 

Reggie era tolănit în fotoliul lui 
preferat, cu picioarele lungi 
încrucișate în faţă. Dacă avea 
dreptate și starea de luciditate se 
putea măsura în funcţie de aspectul 
îngrijit, atunci el era cu siguranţă beat 
mort. Haina și cravata erau aruncate 
pe podea, cămașa albă și pantalonii 
strâmţi erau pătaţi de băutură, iar în 
aer se simțea o miasmă de brandy. 
Un decantor gol era răsturnat pe 
bufetul cu băuturi, iar altul, aproape 
gol, se afla pe masa de lângă el. 

Fiindcă noaptea era călduroasă, 
ușile de sticlă erau deschise, iar 
Nemesis era întins lângă prag. 


Căţelușa sări la picioarele lui Alys și 
scânci, ca și cum ar fi căutat ajutor 
pentru stăpânul ei. 

Alarmat de zgomotele animalului, 
Reggie ridică privirea și zâmbi leneș. 
— Mă... mă bucur s' te văd, dulce 
Alys. Julian s-a culcat. Băiat bun, da' 
'abar n-are să bea. Incă-i devreme și 
n-ar strica niște companie. Hai... bea 

niște brandy. 

Se căzni să se ridice în picioare și 
turnă restul de brandy în alt pahar, 
vărsând pe alături jumătate din 
băutură. 

ÎI mai văzuse ametit, dar acum era 
mult mai rău. Trupul acela atletic, 
bine proporționat, aproape se 
răsturnă atunci când se întoarse să-i 
ofere paharul. 

— N-am venit aici ca să beau, spuse 
ea cu răceală. Am vrut să-ţi vorbesc 
despre ceva important dar cu 
siguranţă nu ești în stare acum. 

El ridică paharul și îl dădu peste 


cap, iar o picătură de brandy i se 
prelinse pe la colţul gurii. Ca și cum n- 
ar fi auzit tot ce-i spusese, răspunse, 
plăcut surprins: 

— Mă bucur că n-ai venit să bei. 
Putem face ceva mult mai bun. 

Se deplasă cu o viteză uimitoare 
pentru o persoană beată și se apropie 
de ea cu doi pași rapizi. O învălui într- 
o îmbrăţișare înfometată. Greutatea 
lui o împinse pe Alys în spate până ce 
se izbi de o bibliotecă, iar trupul lui 
cald rămase lipit de ea de la genunchi 
la piept 

Sărutul lui cu aromă de brandy 
stârni aceeași reacţie violentă ca de 
obicei și, pentru o clipă îi răspunse la 
sărut Apoi el îi șopti la ureche: 

— Mi-a fost greu să nu sar pe tine. 
Ti-a mai zis cineva ce corp minunat 
ai? Destul ca să-nnebunești un bărbat 

Cuvintele lui o făcură să-și revină în 
fire. 

— Lasă-mă în pace, beţiv nenorocit 


spuse ea caustică, împingându-l cu 
palmele. Nu-mi observi „corpul 
minunat" decât când ești prea beat 
ca să-ți pese ce femeie pipăi. Dacă 
ești în călduri, caută-ţi camerista. 

Reggie aproape căzu atunci când ea 
se smuci, dar reuși s-o ţină în 
continuare de braţul stâng. 

— Nu-ţi stă bine să fii timidă, Allie, 
spuse el cu reproș. Știu ce vrei și 
sunt... mai mult decât fericit să ţi-o 
ofer, adăugă apucând-o de ceafă, cu 
un gest care semăna vag cu cel pe 
care îl făcuse în grădina de la Capul 
Regelui. 

Alys încă nu era alarmată. Când el o 
trase din nou mai aproape, ea 
întoarse capul. 

— Ești beat, Reggie. Du-te la 
culcare. 

Fiindcă nu putea ajunge la buzele 
ei, se concentra asupra locurilor unde 
putea ajunge, sărutându-i obrajii, 
urechea. Apoi îi trasă cu limba 


conturul urechii. Alys tresări atunci 
când el îi apucă un sân, mângâindu-i 
senzual sfârcul prin velurul auriu și 
făcându-l să se întărească. O căldură 
periculoasă o cuprinse și îi topi 
membrele și rezistența. 

Cu oroare, își dădu seama că era 
gata să se ofere unui bărbat care era 
prea beat să știe sau să înțeleagă 
cine era ea. O senzaţie cumplită de 
deja-vu îi dădu puterea să îl împingă 
din nou, de data asta cu furie. 

— Du-te naibii, lasă-mă în pace! 

Luat prin surprindere, Reggie se 
împletici și se lovi de o măsuţă pe 
care se afla un glob. Masa se 
răsturnă, cadrul globului se sparse, 
iar sfera colorată se rostogoli pe 
covor. Reggie abia reuși să nu cadă, 
iar când își recapătă echilibrul privirea 
lui era furioasă. 

Cu volatilitatea unui om beat, trecu 
de la buna dispoziţie prea puţin lucidă 
la furie. 


— Să nu te joci cu mine, doamnă 
nenorocită. Nu crezi că știu de ce te 
învârţi tot timpu-n juru' meu? Oi 
părea tu respectabilă, da' te uzi toată, 
amândoi știm asta. 

Nu suporta faptul că avea dreptate. 
Alys voia să plângă. Voia și să-l 
omoare, fiindcă văzuse prea multe, 
fiindcă-i invadase inima și sufletul cu 
o asemenea nepăsare. 

Furia fu urmată rapid de teamă, 
fiindcă își dădu seama că Reggie se 
apropia periculos de ea. Dispăruse 
bărbatul amuzat, tolerant, cu care 
lucrase și cu care se tachinase. 
Acesta era un străin furios, cu ochi 
reci. 

Trebuia să treacă de Reggie ca să 
ajungă la oricare dintre cele două uși. 
Măsură distanțele și știu că era 
captivă. Se dădu încet înapoi, 
neslăbindu-l din ochi, în timp ce inima 
panicată începu să bată din ce în ce 
mai repede. Deși era înaltă și 


puternică pentru o femeie, nu avea 
cum să-l învingă pe Reggie dacă voia 
să o violeze. 

Ajunse într-un colţ încadrat de 
rafturi. Se încorda, gata de luptă. 

Nemesis interveni în scenă și se 
băgă între ei doi cu gemete slabe, 
nervoase. Reggie se împiedică de 
cățelușă și aproape căzu. 

— Câine nenorocit! 

Îi dădu un picior şi o atinse 
fulgerător între coaste. Cu un urlet de 
durere și de groază, căţelușa țâșni 
afară, pe ușa de sticlă. 

Clipa de distragere îi dădu lui Alys 
prilejul să se pregătească. Se înarma 
cu un volum greu de piese franţuzești 
și, atunci când Reggie își reluă 
urmărirea, îl ameninţă: 

— Nu te apropia de mine! 

Ignorând avertismentul, el se 
întinse spre ea. Alys îi aruncă volumul 
în burtă, apoi apucă altă carte, o 
ediţie uriașă, îmbrăcată în piele, a 


operelor complete ale lui 
Shakespeare. O ridică și izbi în 
neștire. Volumul masiv îl lovi pe 
Reggie într-o parte a capului, apoi îi 
anihila genunchiul în cădere. 

— Dumnezeule! înjură el 
prăbușindu-se pe podea și gâfâind din 
cauza loviturii. Căţea! 

Alys nu se opri să vadă cât de rău îl 
lovise și alergă spre ușă. Abia ieșise 
pe hol când dădu nas în nas cu Mac 
Cooper, care se grăbea spre 
bibliotecă. Rămase fără aer și numai 
mâinile servitorului o ajutară să nu 
cadă. 

Nu prea îl văzuse pe valetul lui 
Reggie și i se părea o persoană 
distantă, destul de spilcuită. Acum 
însă, pe chip i se citea îngrijorarea. 

— Sunteţi bine, Lady Alys? 

Nu, la naiba, nu era! Dar n-avea de 
gând să recunoască așa ceva în faţa 
unui străin. 

— Sunt bine, dar nu graţie betțivului 


pe care-l ai drept stăpân, spuse ea cu 
răceală, respirând greu. 

Mac îi dădu drumul și îngenunche 
lângă Reggie, căruia i se făcuse rău. 
Alys vru să plece, dar valetul ridică 
privirea și spuse: 

— Nu plecaţi. O să am nevoie de 
ajutor ca să-l duc la etaj. 

— De ce nu-l lași aici? întrebă ea. 
Nu i-ar strica o noapte pe podea, în 
propria vomă. 

Cooper făcu o grimasă. 

— Nu pot, când nici măcar nu-și va 
aminti ce s-a întâmplat. 

Măcar asta era o binecuvântare. 
Alys ezită, nesigură, iar Cooper 
așteptă până ce Reggie nu mai 
vomită. Apoi spuse calm: 

— Hai la culcare, Reg. Lasă-mă să 
te ridic. Ameţit și cu chipul palid, 
Reggie mormăi: 

— Nu trebuie să mă duci acasă, 
sunt deja acolo. Valetul îl apucă de un 
brat. Fiindcă nu reușea mare lucru, 


Alys, exasperată, îl ajută. 

Amândoi reușiră să-l pună pe 
picioare pe Reggie, care mormăia 
incoerent. 

Drumul către dormitor fu anevoios. 
Pe la jumătatea scărilor, Reggie se 
clătină brusc și aproape căzură toţi 
trei. Alys fu izbită de balustradă și cu 
siguranţă urma să aibă o vânătaie 
cumplită pe coapsă. 

La aproape un metru de pat, Reggie 
se revoltă brusc, începu să înjure și îi 
trase cu sete un pumn valetului. Dacă 
l-ar fi lovit, Cooper ar fi avut mari 
probleme, însă valetul se feri cu 
iuțeală. Apoi își prinse stăpânul de 
falcă, folosind doar forţa necesară 
pentru a-l potoli complet. 

În timp ce îl puneau pe pat, la 
lumina lămpii care ardea pe noptieră, 
Alys văzu că Reggie adormise 
buștean. 

— I se întâmplă frecvent asta, 
Cooper? 


— Mada, da' de regulă nu-i așa de 
rău, recunoscu valetul, în timp ce își 
întorcea stăpânul pe spate. N-a mai 
băut de ceva timp și zicea... 

Vocea îi pieri, iar Alys observă cu 
interes că acum Cooper avea un 
puternic accent cockney, foarte diferit 
de tonul îngrijit pe care îl arbora de 
obicei. 

— De ce îl mai suporţi? 

Nu se aștepta să i se răspundă și fu 
surprinsă când valetul ridică privirea. 
— Am rămas fiindcă, dacă n-ar fi 

fost Reg, aș fi fost arestat sau 
spânzurat acum nu știu câţi ani, 
spuse Cooper, controlându-și din nou 
accentul. 

Văzând-o surprinsă, continuă: 

— E adevărat, Lady Alys. M-am 
născut într-un bordel și furam ce 
puteam ca să supraviețuiesc. Deja mă 
prinseseră și mă închiseseră în 
Newgate de două ori. Dacă aș mai fi 
fost arestat încă o dată, nimănui nui 


s-ar mai fi făcut milă de tinereţea 
mea. 

Deși nu ar fi vrut, era interesată, 
așa că întrebă: 

— Și cum l-ai fi cunoscut pe Reggie? 

— Eram expert în a-i jefui pe 
bogătașii care erau prea beţi ca să se 
poată apăra. Am făcut greșeala să 
încerc asta cu Reg și mi-a rupt mâna. 
Am început să urlu și să-l rog să nu 
mă predea poliţiei. A zis că, la cât de 
bine mă pricepeam la tâlhării, aș fi 
putut să-mi găsesc o slujbă cinstită. l- 
am zis că voiam o slujbă, dar cine 
angaja un vagabond? A râs și mi-a 
spus că avea nevoie de un valet. 
Dacă eram dispus să învăţ, el mă 
angaja. Și dacă încercam să-l fur din 
nou, avea să-mi rupă gâtul, nu mâna, 
spuse Cooper cu o grimasă amară. 
Primele câteva luni au fost chiar 
agitate. De câteva ori m-am întrebat 
dacă nu mi-ar fi fost mai bine pe 
stradă, dar nu m-am plictisit 


niciodată. Reg ne-a băgat în destule 
necazuri, dar întotdeauna ne ajută să 
și ieşim. 

Alys îl privi fix pe servitor. 

— De ce mi-ai spus asta? 

— M-am gândit că n-ar trebui să 
uitaţi că Reg are și părţi bune. 

— Ai dreptate, băiete, spuse ea cu 
tristeţe. Uitasem. 

— Dar nu s-a întâmplat nimic rău, 
nu-i așa? spuse Cooper liniștitor. 
Odihniţi-vă, Lady Alys. O să fac curat 
în bibliotecă. 

Pentru o clipă îndelungată, studie 
silueta puternică, moale, care zăcea 
în patul mare. Apoi plecă oftând. 

De ce afurisitul nu putea să fie, pur 
şi simplu, un erou sau un bandit? 

exista. Perspectiva unui foc nu i se 
păruse atât de groaznică, dar 


amestecul otrăvitor de greață, durere 
și deprimare adâncă era un chin mult 
mai mare decât ar fi putut zugrăvi 
orice teolog medieval. 

Reggie se mișcă încet, apoi se opri 
fiindcă îi plesnea capul. Singurul 
avantaj al faptului că era viu era 
acela că, dacă lucrurile își urmau 
cursul normal, avea să se simtă mai 
bine într-un final. Citise odată că beţia 
era viciul puritan perfect, fiindcă 
venea cu o pedeapsă automată. | se 
părea al naibii de nedrept faptul că și 
păcătoșii convinși trebuiau să sufere 
la fel. 

Se lăsă din nou ceața. Când 
dispăru, încercă să deschidă din nou 
pleoapele, pe care le simţea de parcă 
ar fi fost cusute. Licărul de lumină îi 
săgeta capul și ochii opăriţi și simțea 
cum i se agită stomacul gol. 

Stilul acesta de viaţă te omoară. 

Probabil că scosese vreun sunet, 
fiindcă vocea calmă a lui Mac îi trezi 


creierul pârjolit. 

— Puteţi bea asta? O să vă simţiţi 
mai bine. 

Cu ajutorul lui Mac, Reggie reuși să 
bea. Elixirul lui Mac era în principal 
suc de mere de data asta, amestecat 
cu alte ingrediente, inclusiv o gură de 
alcool. Stomacul nervos începu să-și 
revină. 

Cu ochii încă închiși, întrebă cu 
voce firavă: 

— Cât este ceasul și s-a întâmplat 
ceva ce ar trebui să știu? 

— Este aproape ora prânzului. 
Domnul Markham a plecat de 
dimineață devreme, v-a transmis că îi 
pare rău că nu poate aștepta suficient 
de mult cât să vă spună la revedete, 
zise valetul cu ironie în glas. Domnul 
William a întrebat de dumneavoastră, 
spunea că aveati o lecţie de călărie 
cu el în dimineaţa asta, dar i-am zis 
că sunteţi indispus. 

Reggie mârâi, amintindu-și că îi 


promisese băiatului că îl duce pe 
dealuri. În fine, aveau s-o lase pentru 
altă dată. 

— S-a întâmplat ceva noaptea 
trecută? 

— Puteţi s-o întrebaţi pe Lady Alys, 
spuse Mac imperturbabil. Nu sunt în 
măsură să vă spun. 

Stomacul lui Reggie se zgudui din 
nou, încercând să-și amintească ce s- 
o fi întâmplat cu Allie. In zadar; 
singurul lucru pe care și-l amintea era 
Julian căscând și urându-i noapte 
bună. Coborâse Allie? Sau, Doamne 
ferește, intrase el în dormitorul ei? Ce 
naiba se întâmplase? Așteptându-se 
la ce era mai rău, Reggie întrebă: 

— Unde e Lady Alys? 

— Lucrează undeva pe moșie. Și-a 
luat pâine și brânză cu ea și a spus că 
va fi plecată toată ziua. 

Cu un efort suprem, Reggie se 
ridică în șezut. Apoi își lăsă capul în 
faţă până ce camera nu se mai mișcă 


cu el. 

— Adu-mi niște whisky. 

— N-ar fi mai bine o cafea? sugeră 
Mac. Am aici o oală plină. 

— Atunci toarnă-mi o cană și pune 
și niște whisky în ea. 

— Nu cred că e o idee bună, se 
îndoi Mac. 

— La naiba, fă ce-ţi spun eu! 

Era foarte neobișnuit ca Reggie să 
vorbească pe un asemenea ton, iar 
Mac știu că nu trebuia să-l contrazică. 
Peste două minute, Reggie avea în 
mână o cană mare de cafea stropită 
cu whisky. O dădu pe gât, deși își 
opări gura și limba. 

Pe măsură ce whisky-ul își făcea 
efectul, începu să se simtă mai bine. 
Se ridică în picioare și ajunse 
împleticindu-se până la lavoar. |și 
dădu cu apă pe faţă, ceea ce îi făcu 
bine, dar mâinile încă nu erau 
suficient de sigure ca să se 
bărbierească. Il lăsă pe Mac să facă 


asta. 

După încă două căni de cafea 
botezată, efectele cele mai grave ale 
mahmurelii dispăruseră. Ignorând 
chipul îngrijorat al lui Mac, Reggie se 
schimbă în haine curate de călărie și 
se îndreptă spre grajduri, încercând 
să ghicească unde era Alys. Oare încă 
se tundeau oile? Nu-și amintea. Dar 
avea o presimţire foarte rea în 
legătură cu noaptea precedentă, iar 
sugestia lui Mac, s-o întrebe pe Lady 
Alys ce se întâmplase, nu suna prea 
bine. 

Cu siguranţă nu îi făcuse rău, oricât 
de beat ar fi fost. Cu siguranţă ea era 
bine, altfel n-ar fi ieșit să călărească. 

Vătaămările fizice nu sunt singurul și 
nici măcar cel mai grav mod de a face 
rău. 

Dădu din cap ca să gonească acea 
voce interioară, apoi regretă imediat 
mișcarea, fiindcă îl cuprinse 
ameteala. Ar fi trebuit să bea mai 


mult whisky, ca să se pună pe 
picioare. 

De ce ai ajuns așa, în primul rând? 

Înjurând în șoaptă, deschise ușa 
grajdului. Grăjdarii luau prânzul, deci 
nu era nimeni prin preajmă. În timp 
ce privirea i se obișnuia cu lumina 
slabă, auzi nechezatul brusc, puternic 
al unui cal înfuriat. 

Înlemni. Părea să fie armăsarul lui, 
Bucefal, dar ce l-ar fi putut ațâța așa? 

Apoi nechezatul mânios fu 
acompaniat de ţipătul acut al unui 
copil. 

William. Dumnezeule, William, care 
fusese întotdeauna fascinat de 
armăsar. Reggie îi spusese de mai 
multe ori să se ferească de 
temperamentul imprevizibil al calului, 
dar copilul probabil că ignorase 
avertismentele. 

Uitându-și răul fizic, goni spre boxa 
mare a armăsarului, aflată în capătul 
celălalt al grajdurilor. La ţipetele 


calului și ale copilului se adăugă 
zgomotul ameninţător al unor copite 
grele izbindu-se de lemn. 

Reggie ajunse la boxă și privi peste 
uşa joasă. Îl văzu pe William ghemuit 
într-un colţ, ridicându-și braţele, într-o 
încercare inutilă de a-și proteja capul. 
Pe jumătate îngropat în paiele de pe 
podea, se vedea un morcov pe care 
voise să i-l dăruiască lui Bucefal. 
Scrâșnind cu o furie care făcea pereții 
să vibreze, calul de aproape cinci sute 
de kilograme, cu copitele potcovite, 
era ridicat deasupra copilului. 

Armăsarul se ridică în două 
picioare, izbind cu o copită în perete, 
lângă capul lui William și zgăriind cu 
cealaltă brațul copilului. Apoi își luă 
avânt să lovească din nou. 

Reggie apucă o furcă rezemată de 
perete, apoi năvăli în boxă, strigând 
ca să îi distragă calului atenţia de la 
copil. 

Prea furios ca să recunoască 


singura ființă umană de care era 
atașat, Bucefal se întoarse și lovi. Cu 
adâncă părere de rău, Reggie se 
apără cu furca. Incercă să-l rănească 
cât mai puţin, dar, chiar și așa, risca 
să distrugă animalul pentru 
totdeauna. 

Mâinile îi tremurară atunci când 
dinţii ascuţiţi ai furcii pătrunseră în 
umărul greu al calului, împroșcând cu 
sânge. Când Bucefal se retrase puţin, 
Reggie urlă: 

— William, ieși! 

Băiatul ţâșni afară pe ușă. Reggie 
așteptă până ce era în siguranţă, apoi 
fugi și el să se pună la adăpost, 
trântind și încuind ambele părți ale 
ușii. Animalul înnebunit urla în 
continuare, izbind în perete cu 
copitele masive. Reggie recunoscu că 
era posibil ca Bucefal să se lovească 
de moarte chiar dacă rănile provocate 
de furcă erau minore. 

Aruncând furca lângă perete, se 


întoarse încet spre William, Băiatul 
părea teafăr, deși fusese scuturat 
bine. 

Işi șterse lacrimile cu mâneca. 

Groaza pe care o simţise pentru 
viaţa copilului, combinată cu efectele 
mahmurelii și cu teama că era posibil 
să-i fie distrus calul preferat îl făcură 
pe Reggie să-și piardă complet 
controlul. Îl apucă de umeri și îl 
Zgudui violent. 

— Copil afurisit! Uite ce-ai făcut 
dacă ești neascultător! Poate calul va 
trebui omorât Ar fi trebuit să-l las să-ți 
spargă capul! 

Apoi, în timp ce strânse pumnul, 
timpul și spaţiul părură să se 
năruiască într-un caleidoscop. În fața 
lui era William, cu chipul palid, 
tremurând, mai speriat de Reggie 
decât fusese de cal. Dar, în același 
timp, acolo era un băiat cu părul 
negru, mai mic, la fel de îngrozit într- 
un fel, băiatul era Reggie. Țipătul 


nesfârșit al calului era deopotrivă cel 
al unei femei, iar bărbatul nu era 
Reggie, ci un alt bărbat cu aceeași 
înălțime, același ten, aceeași furie 
provocată de alcool. 

Un val de ameţeală, panică și 
groază isterică îl cuprinse, îl dărâmă 
și îl azvârli pe stâncile tăioase ale 
amintirii. Înţelese cu spaimă cât de 
aproape fusese să-l lovească pe 
William cu puterea lui periculoasă, de 
om matur. 

Îi dădu drumul băiatului și se 
îndreptă, ametit, fără să vadă nimic în 
jur. În faţa ochilor lui nu mai era 
grajdul, ci camera de dimineaţă a 
mamei lui, un loc pe care-l evitase 
fără să știe de ce. Era în urmă cu mult 
timp, iar părinţii lui se certau din 
cauza alcoolismului tatălui. Era unul 
dintr-un șir nesfârșit de conflicte. 
Mama lui plângea și spunea că soțul 
ei trebuia să plece de la Strickland și 
să nu se mai întoarcă niciodată, că nu 


avea să-l lase să le facă rău copiilor. 
Beat și mânios, tatăl lui mai întâi 
țipase la soţie. Apoi devenise violent. 
Reggie fusese atras de zgomote. 
Avea întipărită în minte o imagine din 
profil, amândoi părinţii lui erau în faţa 
ferestrei, iar braţul puternic al tatălui 
său era blocat în poziţia în care își 
lovea soţia într-o parte a capului. Cum 
ar fi putut Reggie să uite o imagine 
atât de clară, de agonie neclintită? 
Cum ar fi putut să-și amintească? 
Era mic, avea trei sau patru ani, dar 
nu ezitase. O auzise pe mama lui 
țipând, auzise zgomotul repulsiv al 
cărnii și al oaselor lovite și se 
năpustise asupra tatălui său, cu furia 
unui copil, dând din pumni, agăţându- 
se de piciorul tatălui său, lovind și 
mușcând, făcând tot posibilul ca să-și 
apere mama. 
Beat, înfuriat la culme, tatăl lui îl 
apucase de umeri, îl ridicase cu 
putere și îl aruncase în aer. Scurtul 


timp în care zburase trecuse atât de 
încet, că aproape adormise. Nu 
simţise nici o durere când se izbise de 
perete, deși simţise trosnetul oaselor 
rupte înainte ca trupul să-i ajungă pe 
podea. Avea ochii deschiși, dar nu se 
putea mișca și nu simţea nimic. 
Spiritul lui părea să se detașeze de 
corp, plutind visător deasupra 
furtunii. Își văzu mama ţipând, apoi 
căzând în genunchi și luând în braţe 
trupul zdrobit al fiului ei. O crezuse 
atunci când strigase că soţul ei îi 
omorâse copilul, fiindcă, mai mult ca 
sigur, trebuia să fie mort ca să vadă și 
să audă, dar să nu poată reacţiona. 
Apoi, cu un fior brusc, își revenise în 
fire. Simţea îmbrăţișarea strânsă a 
mamei lui, inima care îi bătea cu 
disperare, parfumul ei dulce, de 
trandafiri. Își amintea cu o claritate 
crâncenă lacrimile amare ale mamei 
lui, groaza de pe chipul tatălui său, 
care striga că nu voise, Annie, că 


fusese un accident, că trebuia să-l 
creadă că nu voise să-i facă rău. 

Își amintea de furia, de repulsia 
crudă și ascuţită care umpluse 
încăperea. In timp ce cădea în gol, i 
se întipărise în ochii minţii imaginea 
chipurilor înspăimântate ale părinţilor 
lui. Își amintea clar că-și spusese că 
nu trebuia să moară. Deși era prea 
tânăr ca să poată defini ideea, știuse, 
instinctiv, că moartea avea să-i 
despartă părinţii pentru totdeauna și 
avea să-i izoleze tatăl într-un iad 
nesfârșit, fără de iertare. 

Încet, Reggie își reveni și se trezi 
privind peretele grajdului, cu mâinile 
împreunate, zgăriind și apucând ca și 
cum eliberarea s-ar fi aflat undeva 
acolo, în lemn. Își încleșta cu 
disperare mâna dreaptă și trase un 
pumn în perete cu toată puterea. Apoi 
izbi din nou și din nou, încercând în 
zadar să distrugă spaima și amintirile. 

Durerea crâncenă a loviturilor îi 


amorti mâna și îi săgeta încheietura și 
braţul. Cobori privirea și își văzu 
pielea jupuită și șiroaiele roșii dintre 
degete. Privi mut sângele și încercă 
să-și recapete echilibrul fragil. 

Amintindu-și că nu era singur, se 
întoarse spre William. Pe chipul lui 
rotund se citea că plânsese, iar 
băiatul se uita la Reggie ca și cum nu- 
| mai văzuse niciodată, înspăimântat 
de un asemenea comportament, greu 
de înţeles, al unui adult. 

Reggie inspiră adânc, încercând să 
găsească puţină luciditate în creierul 
ameţit, dezorientat. Apoi îngenunche 
pentru a fi la același nivel cu copilul și 
spuse zdruncinat: 

— Vino încoace. 

După o clipă lungă de ezitare, 
William se apropie. Reggie îi atinse 
umărul. 

— Eşti bine? 

William dădu din cap sfios. 

Fixându-i privirea, Reggie spuse: 


— Îmi pare rău că am fost așa de 
mânios. Mi-a fost teamă că o să te 
omoare. Apoi, când am știut că ești în 
siguranţă, m-a luat valul. A fost o 
prostie, dar adulţii fac prostii de multe 
ori. Văzând că William dădea din cap, 
Reggie continuă: înţelegi acum de ce 
ti-am spus să nu stai în preajma lui 
Bucefal? 

— Da, spuse băiatul înghițind în 
sec. Îmi pâre rău că am provocat 
necazuri. Doar... doar voiam să mă 
împrietenesc cu el. Bucefal o să 
trebuiască ucis? 

— Sper că nu, spuse Reggie 
ridicându-se în picioare. Du-te după 
grăjdarul-șef. Să vedem ce se poate 
face. 

William o luă la goană, iar Reggie 
deschise cu grijă partea de sus a ușii 
boxei. Armăsarul nu mai necheza și 
nu mai lovea, dar încă se foia agitat, 
cu părul negru, lucios, murdar de 
transpiratie și de spumă. Reggie 


începu să-i vorbească încet, 
calmându-și și propria neliniște, și pe 
cea a calului. 

Când grăjdarul-șef sosi, în fugă, 
Reggie era în boxă, mângâindu-l pe 
Bucefal pe gât și verificându-i rănile. 
Cele provocate de furcă nu erau 
adânci, deși aveau să rămână niște 
cicatrici pe pielea lucioasă. Işi sucise 
o încheietură, dar nu părea să aibă 
răni grave. 

Reggie lăsă armăsarul pe mâinile 
capabile ale grăjdarului și se întoarse 
în casă. Apoi se retrase în bibliotecă 
și se cufundă în vechiul fotoliu din 
piele, nemaiputân-du-și stăpâni 
gândurile. 

Aceea fusese camera tatălui său, 
scaunul tatălui său. Când se întinse 
pe spate, cu ochii închiși, piesele lipsă 
din copilăria lui începură să apară. Nu 
era de mirare că uitase tot ce se 
întâmplase înainte să aibă patru ani și 
nu era de mirare nici că Jeremy 


Stanton nu fusese uimit să afle asta. 
Nașul lui spusese ceva de genul că, 
fără îndoială, Reggie avea să-și 
amintească dacă era nevoie să afle 
ceva. 

Blocase teama și certurile 
necontenite provocate de beţiile 
tatălui său. Mama lui oscila între 
speranţă, furie și disperare și, cu 
sensibilitatea unui copil, Reggie știa 
că ceva nu mergea deloc bine. 

Deși își adorase tatăl, îi era teamă 
de temperamentul său imprevizibil. 
Uneori, tatăl lui era un om deosebit, 
alteori trebuia evitat cu orice preț. 
Obiceiul lui Reggie de a privi și dea 
analiza fără încetare comportamentul 
celor din jur, de a căuta slăbiciuni pe 
care le putea folosi dacă avea nevoie 
să se apere, se dezvoltase atunci 
când abia învățase să meargă. 

La puţin timp de la nașterea fratelui 
mai mic al lui Reggie, Julius, se 
ajunsese la acea ultimă ceartă. 


Îngrozit de ceea ce făcuse, tatăl lui 
renunţase la alcool. 

Reggie petrecuse mult timp în pat 
din cauza rănilor: contuzii, coaste 
rupte, un umăr rupt. Fusese înfricoșat 
la prima vizită a tatălui său. Măcinat 
de vină, tatăl lui îi recâștigase cu 
răbdare încrederea, jucându-se cu el, 
învăţându-l tot felul de lucruri, 
citindu-i cu voce tare. 

Când Reggie se recuperase 
complet, tatăl lui renunţase cu totul la 
băutură. Anne Davenport nu mai 
insistase ca soţul ei să plece de la 
Strickland și, în timp, familia se 
vindecase. Sosise ceea ce Reggie 
numea Epoca de Aur. Părinţii lui erau 
fericiți unul cu celălalt, erau mulțumiți 
de căsătoria și de familia lor. Zilele 
păreau pline de lumină și de veselie. 
Se născuse un alt copil, o fetiță cu 
părul roșu pe nume Amy. i 

Reggie înflorise în perioada aceea. Il 
însoțea pe tatăl său pe moșie, se juca 


cu fratele și cu sora lui. Și îngropase 
toate amintirile epocii întunecate de 
dinainte. 

Până astăzi, când demonul băuturii 
aproape că îl făcuse să lovească alt 
copil. Îl dureau gâtul şi pieptul, atât 
pentru William, cât și pentru copilul 
care fusese el. 

Se foi și privirea îi căzu pe o broșură 
aflată pe masa de lângă el. Părea că 
cineva i-o lăsase acolo, ca să o 
citească. 

Ridicând-o, citi titlul: Efectele 
băuturilor alcoolice asupra omului. 
Dedesubt, scria: „Benjamin Rush, 
Medic, Philadelphia, 1784". Se uită la 
broșură, întrebându-se cine i-o lăsase, 
apoi dădu pagina. 

Sufletul i se strânse. Citi numele 
„Reginald Davenport", scris de o 
mână masculină, fermă. 

Pentru o clipă se întrebă dacă oare 
cumpărase așa ceva, iar apoi uitase. 
Chiar atât de grave să fi fost 


pierderile de memorie? Studie 
semnătura, apoi răsuflă ușurat. 
Scrisul lui era asemănător, dar nu 
identic. El fusese botezat după tatăl 
lui, care fusese proprietarul iniţial al 
acestui document. îl așteptase în 
bibliotecă în tot acest timp. Începu să 
citească. 

Timpul trecu în timp ce el citea și 
recitea, oprindu-se din când în când 
ca să privească în gol. Broșura era 
scurtă, doar de câteva mii de cuvinte, 
dar Benjamin Rush descrisese 
amănunțit efectele băuturii, de la 
„vorbărie neobișnuită" la „mania de a 
găsi greșeli, la atitudinea certăreaţă, 
la acţiuni nepotrivite și la nebunie 
ocazională". Și toate stările 
intermediare. 

Medicul spunea că dependenţa de 
alcool era „o boală odioasă" și descria 
efectele fizice, atât pe termen 
imediat, cât și pe termen lung. Mai 
spunea că „este uimitor faptul că 


beţia seamănă cu anumite boli 
ereditare, familiale și contagioase". 
Altfel spus, așa tată, așa fiu. 

„Băuturile alcoolice... afectează 
memoria, reduc capacitatea de 
înțelegere și pervertesc facultăţile 
morale." Tot ce i se întâmpla și lui 
Reggie. 

Se mai uită o dată la ultimele 
pagini, în care Rush făcea preziceri 
sumbre și comentarii jalnice cu privire 
la nenumăratele moduri în care beţia 
distrugea vieţi. Medicul trecea și 
moartea printre consecințele 
dependenței de alcool: „dar nu 
moartea adusă de Cel de Sus, ci 
moartea prin sinucidere". 

Reggie închise ochii și auzi din nou 
vocea aceea interioară: Stilul acesta 
de viaţă te omoară. Având trecutul 
foarte clar în minte, identifică vocea 
aceea drept apar-ţinându-i tatălui 
său, primul Reginald Davenport, care 
ajunsese periculos de aproape de a-și 


distruge viața, familia și primul 
născut din cauza băuturii. 

Intr-un puseu bizar de imaginaţie, 
Reggie se întrebă dacă oare tatăl lui 
veghea asupra singurului copil care 
supravieţuise, încercând să îl 
împiedice pe băiatul său să se 
autodistrugă, așa cum aproape o 
făcuse el. Deși era improbabil, gândul 
acela reconfortant fu singura 
constatare pozitivă de care avusese 
parte în ziua aceea. 

Partea proastă, de netăgăduit, era 
faptul că Reggie o lua pe același drum 
nemilos pe care îl urmase și tatăl lui. 
Jeremy Stanton se arătase sceptic 
faţă de posibilitatea reducerii 
consumului de alcool și îi sugerase că 
doar renunţarea completă avea să 
dea roade. Sfatul venit din experienţă 
al bătrânului se dovedea a fi corect. 
De îndată ce înghiţise primul pahar 
de brandy în noaptea precedentă, își 
pierduse judecata și bunul-simţ și 


avusese parte de cea mai rea beţie și 
cea mai rea mahmureală din viaţa lui. 

Săptămânile de luciditate nu 
reușiseră să-i reducă dependenţa de 
alcool. Intr-adevăr, fusese și mai rău. 
Dacă medicul Rush avea dreptate și 
beţia era o boală, era cu siguranţă 
una progresivă, iar singurul leac pe 
care-l vedea Reggie era abstinenţa 
absolută. 

Işi masă tâmplele și se rezemă din 
nou de spătar, dorindu-și ca durerea 
și depresia profundă, sufocantă, să 
dispară. Chiar și acum, dorința de a 
bea acţiona ca o chemare fierbinte a 
sirenelor. Fiecare bucăţică din trupul 
lui tânjea, se ruga și se zvârcolea 
pentru un singur pahar, o singură 
gură. Intr-o sticlă se afla leacul la 
durerea lui. l-ar fi fost așa de ușor să 
alunge amintirile de nesuportat, vina, 
disperarea... 

Dacă avea de gând să se omoare, 
un pistol ar fi reprezentat o 


modalitate mai rapidă și mai curată. 


Alys muncise din greu toată ziua, 
încercând să nu-și mai amintească de 
atacul furios și de avansurile 
angajatorului ei beat. Situaţia se 
înrăutățea. De dragul copiilor și al ei 
înseși, trebuia să se mute imediat din 
casă. Dumnezeule, dacă s-ar fi luat 
de Merry? Se cutremură. 

| se făcea greață când își amintea 
cum se comportase Reggie. Mai rău 
era că îi păsa atât de mult de el, cu 
tot cu defecte. 

Rămase afară până după ora cinei, 
preferând să fie singură. Se întoarse, 
obosită și plină de praf, atunci când 
apunea soarele. Intră în casă și 
constată că era așteptată. Erau acolo 
Merry, în ai cărei ochi de safir se citea 
durerea despărțirii de Julian, William, 
neobișnuit de sfios, și Mac Cooper, 
aparent impasibil. Nu lipsea decât 
Peter, care era în vacanţă cu familia 


unui coleg de la școală. 

Alys se uită la chipurile lor 
îngrijorate. 

— S-a întâmplat ceva? 

— Nu chiar un dezastru, răspunse 
Merry, dar suntem îngrijoraţi pentru 
Reggie. 

— A fugit din nou? Se pare că e un 
obicei, spuse Alys cu imparțialitate 
studiată. 

— Nu, interveni Cooper, a fost în 
bibliotecă toată ziua, de când a avut 
loc un accident cu calul cel negru. 

Începând să se îngrijoreze, Alys îl 
ascultă pe William, care îi explică în 
ce fel Reggie fusese din nou un erou, 
dar apoi aproape că îi sucise gâtul. 
Alys putea înţelege acel impuls, și ea 
ar fi avut chef s-o facă uneori, dar se 
încruntă atunci când băiatul îi 
descrise cum izbise Reggie cu pumnul 
în perete în nenumărate rânduri. Oare 
înnebunea? Poate că băuse în 
continuu toată noaptea și toată ziua. 


Îl privi pe Cooper. 

— Dacă sunteţi așa de îngrijoraţi, 
de ce nu intră nimeni în bibliotecă? 

— Eram pe punctul să o fac, când 
aţi venit dumneavoastră, răspunse 
valetul. Ar fi mai bine ca 
dumneavoastră să discutaţi cu el, 
Lady Alys, continuă el, cu voce 
îngrijită. 

— De ce eu? întrebă ea exasperată, 
dar Cooper era de neclintit. Acceptă 
fără chef ideea că, din moment ce ea 
se ocupase de tot și de toţi cei de la 
Strickland timp de ani de zile, ea era 
cea care trebuia să se asigure că 
proprietarul era în viaţă. 

Oricât de ironic ar fi fost gândul, se 
simţi neliniștită. Oare să fi făcut vreo 
prostie? 

— A mâncat ceva azi? întrebă ea. 

Cooper și Merry se priviră. 

— Nu din câte știu eu, spuse 
valetul. 

— Spuneţi-i bucătăresei să 


pregătească o tavă cu mâncare 
pentru două persoane și o oală mare 
cu ceai fierbinte, ordonă ea. Mă spăl 
Și i-o duc eu. 

Nu stătu să facă baie și să se 
schimbe, doar se spălă pe mâini și pe 
faţă și-și desfăcu părul, fiindcă o 
durea capul după atât de mult timp, 
cu el strâns. Il prinse la spate cu o 
panglică și cobori. Iși goni spectatorii, 
spunând că bărbatul nu va ieși 
niciodată dacă avea public. 

Apoi luă tava și intră în bibliotecă. 
Reggie stătea ghemuit în scaunul lui 
preferat, pe jumătate cu spatele la 
ea, în tăcere. Incăperea era prea 
întunecată ca sâ-i vadă chipul, dar 
hainele arătau îngrijite. Spera să nu fi 
apelat la bufetul cu băuturi. Așeză 
tava pe o masă aflată în stânga ușii și 
spuse încet: 

— Mai trăieşti? 

Întoarse capul spre ea. După o 
tăcere îndelungată, spuse cu voce 


lentă, răgușită: 

— Am citit că, atunci când vor să 
stabilească dacă în apă sunt rechini, 
pinguinii îl aruncă pe unul de-ai lor în 
apă. Dacă jertfa nu e mâncată, intră 
toţi. Presupun că tu ești pinguinul 
jertfit. 

Alys zâmbi ușor, văzând că nu-și 
pierduse complet umorul. 

— Mi s-a spus în multe feluri, dar 
niciodată pinguin jertfit. De unde știai 
că e afară un comitet care încearcă să 
se hotărască ce să facă cu tine? 

— Ușa se deschidea din când în 
când, foarte încet apoi se închidea din 
nou. 

— După ce se asigurau că rechinul 
încă dă târcoale pe aici. Fără să-l 
întrebe dacă voia, turnă două cești de 
ceai, puse mult lapte și zahăr în 
ceașca lui, apoi i-o înmâna. De 
aproape, bărbatul arăta groaznic, cu 
ochii afundaţi în orbite și cu fața 
pământie. Se cheamă ceai, spuse ea, 


văzându-l cum privea ceașca. Se bea. 
Este leacul englezesc pentru orice 
necaz ai avea. 

Reggie zâmbi ușor, apoi ridică 
ceașca și luă o gură. 

— În cazul ăsta, ar fi mai bine să 
ceri o oală mai mare. 

Alys tresări văzându-i degetele 
jupuite. Fiindcă dăduse cu pumnul în 
perete. Rănile acelea trebuiau 
îngrijite mai târziu. 

Deocamdată, partea fizică era mai 
puţin importantă decât cea psihică. 
Puse tava lângă el și se așeză pe 
scaunul din faţa lui, apoi își alese o 
cină substanţială pentru ea însăși. 

— Se spune că n-ai mâncat de 
douăzeci și patru de ore. Mâncarea s- 
ar putea să te ajute. Mi s-a spus că 
puiul prăjit și ciupercile murate sunt 
excelente în seara asta. 

El își umplu încet o farfurie și 
începu să mănânce, în timp ce Alys 
umplea periodic ceștile. Tocmai 


termina o portie de budincă de Ripon 
când Reggie întrebă brusc: 

— Pentru ce trebuie să-mi cer 
scuze? Alys își înghiţi budinca. 

— Nu ţii minte ce s-a întâmplat azi- 
noapte? 

— Nu, dar Mac mi-a sugerat destul 
de clar că am destule păcate faţă de 
tine. 

Alys sorbi din ceai și se gândi. Furia 
îi dispăruse atunci când văzuse chipul 
răvășit al lui Reggie. Fără îndoială, 
pentru el fusese un iad. Avea senzația 
că depășise și o anumită barieră 
psihologică semnificativă. 

— Ai fost beat și iubitor, spuse ea 
într-un final, hotărându-se să fie 
sinceră și discretă. 

— In vino Veritas, mormăi el. De 
asta mi-era teamă. Ti-am... ţi-am 
făcut rău? 

— Ai fost destul de aproape la un 
moment dat, recunoscu ea. Nu voiai 
să accepți un refuz și m-ai încolțit, 


așa că am dat cu niște cărți în tine. 

— La naiba, spuse el, acoperindu-și 
chipul cu mâna. Slavă Domnului că 
ești o femeie redutabilă, am și-așa 
destule pentru care să mă simt 
vinovat. Oftă adânc. Îţi tot cer scuze, 
Allie. Dacă contează la ceva, îmi pare 
groaznic de rău pentru ce s-a 
întâmplat. 

— Cred că suntem chit, spuse ea 
gânditoare. Volumul de piese 
franţuzești pe care ţi l-am aruncat în 
burtă nu ţi-a făcut prea mult bine. 

Reggie ridică capul și, în întuneric, 
Alys văzu un zâmbet vag. 

— Prea multe piese franțuzești îi pot 
provoca oricui o durere de burtă. 

Se bucura să îl vadă înviorat. 
Reggie fără simţul umorului era o 
perspectivă cumplită. 

El ridică o broșură care se afla pe 
masa de lângă el. 

— Tu ai găsit asta și mi-ai lăsat-o, 
ca pe un indiciu nu foarte subtil? 


Alys se uită atentă, dar prin 
întuneric nu reuși decât să 
deslușească titlul, Efectele băuturilor 
alcoolice asupra omului. | se părea 
cunoscută. Se încruntă o clipă. 

— Cred că a căzut de pe un raft 
când scoteam cărţi ca să dau în tine. 
Probabil că Mac Cooper a găsit-o când 
a făcut curat. Pare să fi picat la ţanc. 

— Chiar așa, spuse el lăsând din 
nou broșura pe masă. A fost scrisă de 
un medic american. Vorbește despre 
beţie ca și cum ar fi o boală. 

O idee interesantă. Alys își spuse că 
trebuia s-o citească mai târziu. 

— După cum probabil ai observat, 
nu mai băusem timp de câteva 
săptămâni. M-am gândit că poate ar fi 
fost remediul potrivit ca să-mi recapăt 
echilibrul, spuse el oftând din nou. 
Noaptea trecută mi-a arătat că o 
astfel de abordare nu va funcţiona. 
Am ajuns la concluzia că trebuie să 
renunţ complet. 


— Nu cred că o să fie ușor, spuse 
Alys, conștientă că vorbele ei erau 
nepotrivite, dar neștiind ce altceva să 
zică. 

— Nu, nu cred, dar nu văd o altă 
soluție. 

Vocea lui Reggie era atât de neutră, 
încât puteai crede că vorbea despre 
vreme, nu că anunţa o decizie cumplit 
de dificilă. 

— Dacă pot să te ajut cu ceva... se 
oferi ea. 

— Mulţumesc, spuse el foarte încet. 
Nu cred că mă poate ajuta nimeni, 
dar apreciez oferta. 

Alys se ridică brusc în picioare. 

— Hai afară, la aer. E o seară 
splendidă. 

Nu avea cum să se simtă mai bine 
dacă stătea înăuntru, ca un urs în 
bârlog. 

— Foarte bine, spuse el după o 
pauză. 

Alys o luă înainte, pe ușile de sticlă. 


Seara de vară era răcoroasă. Peluza 
tocmai fusese tunsă, iar parfumul 
verde crud îmbăta nările. 

Soarele la asfinţit colora cerul și 
pictase munţii de nori în auriu, 
portocaliu și indigo. Afară era mai 
multă lumină decât în bibliotecă și îi 
putea vedea mai bine chipul. Avea o 
expresie sumbră și se mișca încet, 
fără graţia lui proverbială, însă părea 
că își venise în fire. 

O luară spre lac, se puseră de 
acord, fără cuvinte, să se așeze pe 
una dintre bănci și priviră cum 
dispăreau culorile de pe cer. Nici unul 
nu vorbi, dar Alys se gândi că 
prezenţa ei îl liniștea pe Reggie. 
Spera ca așa să fie. 

Când din asfinţit nu mai rămăsese 
decât linia aurie a orizontului, Reggie 
spuse: 

— Se face târziu și ai avut o zi 
foarte lungă. Ar trebui să te odihnești. 

— E bine să ai din când în când câte 


un răgaz de tăcere. Nu fac asta destul 
de des, spuse Alys ridicându-se. 
Vreau să-ţi arăt altceva pe drumul de 
întoarcere. Unul dintre miracolele 
mărunte ale vieții. 

El o urmă în tăcere spre hala cu 
lână. Era o încăpere mare, curată, 
într-unul dintre hambarele aflate la 
depărtare, iar în seara aceea era 
aproape plină cu lână proaspăt tunsă. 
Alys deschise ușa și ridică un ghem, 
ca să îi arate lui Reggie. 

Era suficientă lumină cât să se vadă 
aburul care înconjura luna palidă. 

— Vezi? Lâna încă e caldă și vie. Pe 
măsură ce soarele apune, ea se 
răcește. 

Reggie luă lâna și strânse în mână 
ghemotocul elastic. 

— Interesant. Cine ar fi crezut că 
lâna are propria rouă? 

— Asta nu-i tot. Ascultă. 

Tăcură amândoi. În hala cu lână se 
auzea un sunet firav, aproape ca 


respiraţia. Văzând privirea 
întrebătoare a lui Reggie, Alys spuse, 
puţin intimidată că îl deranja pentru 
un asemenea fleac: 

— Lâna foșnește încet toată 
noaptea. Fibrele, sunt legate între ele 
și se deplasează ca să se așeze mai 
bine, la fel ca oamenii. 

Reggie se relaxa. 

— Viaţa chiar e plină de miracole 
mărunte. Îţi mulțumesc pentru că mi 
l-ai arătat pe acesta. 

Privirea lui sumbră o fixă pe a ei, iar 
ea se gândi că vorbele lui nu se 
refereau numai la lâna care foșnea. 
Era unul dintre momentele acelea de 
intimitate inexplicabilă pe care le 
împărtășeau uneori. În clipa aceea, se 
hotărî să nu-și mute protejaţii de la 
Strickland. Măcar dacă el nu avea să 
mai bea. Avea nevoie în preajmă de 
oameni cărora să le pese de el. 

Reggie puse lâna la loc și porniră 
din nou către conac. Aproape 


ajunseseră acolo când Nemesis veni 
în goană spre ei, luminând în 
întuneric cu faţa ei albă. Animalul 
dădu din coadă fericit, se așeză pe 
labele din spate și le întinse pe 
celelalte spre Reggie, cerând o 
mângâiere. 

El luă în mâini capul cățelușei 
bucuroase și o răsfaţă, scărpinând-o 
după urechi. 

— Pe unde ai umblat, neisprăvită 
mică? Făcu o pauză, apoi o privi 
circumspect pe Alys. S-a întâmplat 
ceva cu Nemesis azi-noapte? 

— Ai lovit-o, dar nu a fost prea 
rănită. Doar speriată, spuse ea încet. 

Reggie făcu o grimasă și așeză 
labele căţelușei la loc, pe pământ. 

— Ce fel de om e cel care-și lovește 
propriul câine? 

— Nu-ţi face griji. E destul de 
limpede că ești iertat. 

— Ce simplu ar fi ca toate crimele 
să dispară așa ușor. Apoi, cu o voce 


aspră, adăugă: Nu știu dacă o să mă 
descurc, Allie. Mi-a fost greu să nu 
mai beau și când ziceam că e 
temporar. Acum, o viaţă întreagă... 

În vocea lui se citea un freamăt de 
disperare, de înfrângere declarată din 
start. 

Alys încercă să-și închipuie că era 
ea în situaţia lui. Ce ar fi făcut dacă ar 
fi trebuit să nu-și mai bea cafeaua de 
dimineaţă? Simpla perspectivă a unei 
vieți întregi în care să-și refuze o 
asemenea plăcere o făcea să se 
înfioare. Și totuși, era doar cafea, o 
băutură care îi plăcea, dar după care 
tânjea. Cu atât mai rău era pentru 
Reggie, care băuse enorm probabil 
timp de vreo douăzeci de ani, care 
suferea de boala beției... 

Acel exercițiu de empatie îi dădu o 
idee. 

— O viaţă înseamnă prea mult timp. 
Poţi să nu mai bei pentru restul serii? 

— Cred că mă descurc cu asta, 


respiră el obosit. 

— Atunci gândește-te doar la asta, 
spuse ea. Mâine-dimineaţă, gândește- 
te doar la dimineaţă. Ce înseamnă 
veșnicia, dacă nu o sumedenie de 
minute sau ore? Cu siguranţă te vei 
putea abține întotdeauna pentru încă 
cinci minute. Sau, dacă e prea mult, 
pentru încă un minut. 

Era complet întuneric, iar când 
Reggie se întoarse spre ea, chipul lui 
era doar o umbră firavă. 

— Poate... poate la urma urmei o să 
mă descurc. Mulţumesc, Allie, pentru 
tot, spuse el ridicând mâna și 
atingându-i obrazul. 

Alys îi atinse mâna pentru o clipă 
de promisiune tăcută. Apoi se 
întoarse spre casă. In timp ce intra, se 
gândi cu amărăciune că, deși se 
bucura să afle că Reggie nu avea să 
mai bea niciodată și deși se angajase 
să facă tot posibilul ca să-l ajute, o 
chinuia ideea că, dacă rămânea lucid, 


nu avea să o mai sărute niciodată. 
capitolul 19 


Contele de Wargrave fu primit 
imediat la reședința Ashburton și fu 
salutat imediat de gazda sa, Lord 
Michael Kenyon. 

— Richard, mă bucur foarte mult că 
s-a întâmplat să fii în Londia, zâmbi 
Michael. În afară de vechiul meu 
prieten Rafe, toți suntem foști membri 
ai Regimentului 95 Pușcași. 

Kenneth Wilding, viconte de Kimball 
și proaspăt soţ, făcu un pas în faţă 
pentru a-i strânge mâna. 

— Milord, de cât timp nu ne-am mai 
văzut De la Waterloo? 

— Așa e, aprobă Richard. M-am 
întors la Londra cu un picior distrus, 
iar tu te-ai dus la Paris cu regimentele 
de ocupaţie. Cred că tu ai ieșit mai 
bine. 

Toţi râseră. Richard îl salută pe 


prietenul lui Michael, Rafe, duce de 
Candover, pe care îl știa din Camera 
Lorzilor. Apoi cei patru se îndreptară 
către sufragerie. Discutară tot felul de 
probleme după cină, în timp ce 
savurau un vin de Porto, iar Michael 
remarcă: 

— Eşti neobișnuit de tăcut, chiar și 
pentru tine, Richard. Faptul că vei fi 
tată e o povată atât de mare? 

— lartă-mă, Michael, se scuză 
Richard. E minunat că voi fi tată. Doar 
mă întrebam ce-o face vărul meu, 
oaia neagră a familiei. 

Prietenul său ridică din sprâncene. 
— Nu am auzit ca Dorset să fi fost 
distrus sau aruncat în mare, deci cred 

că Reggie se poartă cum trebuie. 

Richard zâmbi. 

— Nu știam că îl cunoști pe vărul 
meu. N 

— E o legendă la Eton. Il cunoșteau 
toți elevii din perioada cât a fost 
Reggie acolo, spuse Michael 


împingând decantorul de vin pe masa 
din mahon lustruit, către Rafe. Pentru 
necazurile noastre. 

— Reggie nu era chiar așa de rău, 
spuse ducele încet. Ochii lui Michael 
sclipiră cu un zâmbet amar. 

— Recunosc că nu pot fi impartial, 
din moment ce Reggie și cu mine ne 
cunoaștem de aproape treizeci de ani 
și niciodată nu ne-am avut bine. Rafe 
s-a înțeles mult mai bine cu el. 

Kenneth Wilding întrebă curios: 

— Mi-ai scris despre acest văr, 
Richard, dar în afară de faptul că e 
moștenitorul tău și că i-ai dat o 
moșie, nu mi-ai zis prea multe. De ce 
e oaia neagră a familiei? E necinstit? 

Richard îl privi întrebător pe 
Michael, iar acesta spuse: 

— Reggie Davenport a sfidat 
întotdeauna orice clasificare. Nu e 
necinstit. Dimpotrivă, în stilul propriu, 
oarecum pervers, e extrem de 
onorabil, însă te poate scoate din 


minţi. 

Kenneth, un artist interesat în 
permanenţă de oameni, întrebă: 

— În ce fel? 

— Problema lui Reggie e că 
întotdeauna merge prea departe, 
spuse Rafe gânditor. Lumea civilizată 
e înconjurată de un gard invizibil. Eu 
știam întotdeauna cât de departe pot 
merge fără a depăși limitele. Asta mă 
făcea uluitor, spuse el autoironic. 
Reggie alegea să meargă întotdeauna 
cu un pas mai departe. Asta îl făcea 
periculos. 

— A fost întotdeauna așa? întrebă 
Richard. 

— Nu chiar, recunoscu Michael. L- 
am cunoscut pe Reggie când tocmai 
devenise protejatul unchiului său. Din 
moment ce tatăl meu și unchiul lui 
erau prieteni, iar moșia Wargrave e 
cât de cât în drumul de la Ashburton 
la Eton, cineva a avut ideea 
strălucitoare să ne trimită la școală 


împreună. Vremea era groaznică, așa 
că trăsura mai mult se târa, deci am 
avut la dispoziţie trei zile nesfârșite, 
într-o trăsură, ca să ne cunoaștem, 
spuse el sorbind gânditor din pahar. 
Reggie tocmai își pierduse întreaga 
familie, fusese aruncat într-un mediu 
ostil, iar acum era trimis într-un loc de 
același gen. Era - Michael făcu o 
pauză, căutând cuvintele potrivite - 
ca un câine furios, se smucea și se 
arunca în toate părţile. Dacă aș fi fost 
mai mare, l-aș fi înțeles mai bine 
poate, dar la vârsta aceea eram pur și 
simplu supărat. Rafe continuă 
povestea. 

— Reggie era bursier, făcea parte 
din categoria pe care ceilalţi colegi o 
numeau căminiști, spuse el cu o 
grimasă. Știm cu toţii cât de dificile 
pot fi școlile publice din Anglia. E 
suficient de greu să fii elev, dar 
căminiștii trăiau în niște condiţii 
groaznice, la care nici cei mai 


neglijenţi părinţi nu și-ar fi supus 
copiii. Întotdeauna erau locuri libere 
pentru bursieri. 

— Asta, deși căminiștii primeau 
burse integrale la Eton, erau admiși 
automat la King's College de la 
Cambridge și, dacă voiau, își puteau 
asigura o existenţă confortabilă ca 
profesori la acest colegiu, adăugă 
Michael. 

— Înţeleg, spuse Richard încet. 
Probabil că bunicul meu l-a propus pe 
Reggie pentru o bursă fiindcă aceasta 
era metoda cea mai simplă și ieftină 
de a-i face un rost în viață. 

— Simplă, dar crudă, spuse Rafe 
vehement. Căminiștii erau trataţi ca 
animalele dintr-o grădină zoologică. 
Primeau doar o masă pe zi, de obicei 
friptură de oaie și cartofi fierti. 
Locuiau împreună într-o singură 
cameră, la etajul cel mai de sus al 
unei clădiri reci, din piatră, mai veche 
de trei sute de ani. În fiecare seară 


erau încuiaţi în Camera Mare la opt 
seara și nu li se mai dădea drumul 
până la șapte dimineaţa, spuse el 
dând din cap. Toţi, cincizeci sau 
șaizeci, câţi erau, își vedeau singuri 
de treabă, nu existau pedagogi sau 
alți adulţi care să-i disciplineze. Slavă 
Domnului că n-a fost niciodată vreun 
incendiu, ar fi ars toţi devii. 

Kenneth tresări. 

— Și eu care credeam că era rău la 
Harrow. Ce-mi descrii tu e legea 
junglei. 

Rafe sorbi din vin, cu ochi reci. 

— Reggie era, din păcate, cel mai 
mic dintre căminiști, în primii ani 
petrecuţi acolo, și ca vârstă, și ca 
înălţime. Și arăta bine, iar asta 
înrăutăţea lucrurile. 

Înţelegând sugestia, Richard se 
încruntă. 

— A fost abuzat de băieţii mai mari? 

— Nu chiar, dar așa a apărut 
legenda vărului tău, spuse Michael, 


făcându-i unui servitor senin să umple 
decantorul. Reggie se bătea ca un 
dulău. Nu se lăsa, orice îi făceau. O 
dată sau de două ori l-au bătut până 
și-a pierdut cunoștința, dar când se 
trezea era înapoi în picioare. Nici cei 
mai răi bătăuși din colegiu nu voiau 
să aibă de-a face cu el. N-ai văzut în 
viaţa ta așa ceva, adăugă admirativ, 
băieți de șaisprezece ani cărora să le 
fie teamă de un copil de două ori mai 
mic decât ei. La fel făcea și cu 
pedagogii. Oricât îl chinuiau, nu se 
lăsa niciodată. 

— Mare păcat că n-a făcut armata, 
spuse Kenneth cu compătimire. Ar fi 
fost un soldat strașnic. 

— Cred că voia să facă armata, dar 
unchiul lui nu a vrut să-i cumpere un 
post, spuse Michael cu un zâmbet în 
colțul gurii. Mai degrabă aș fi murit 
decât să recunosc asta, dar l-am 
admirat foarte mult pe Reggie. Era 
mai dur ca un tâlhar din cartierele rău 


famate, dar era unul dintre cei mai 
buni elevi și cadeți din școală. Insă la 
început ne-a fost greu și n-am trecut 
niciodată peste asta. 

— Îţi mulțumesc pentru că mi-ai 
explicat mai multe despre trecutul 
vărului meu, spuse Richard, privind în 
gol. Cred că îl înțeleg puţin mai bine 
acum. 

Kenneth râse. 

— Sper să am șansa să îl cunosc 
vreodată pe acest bărbat 

— Poate îi voi face o vizită mai 
încolo, spuse Richard gânditor. Am 
niște treabă la Hampshire, deci voi fi 
pe lângă Strickland. 

Michael se gândea că Richard își lua 
prea în serios poziţia de cap al 
familiei Davenport. Vărul cel dificil nu 
avea cum să-l primească pe conte 
într-un mod prea civilizat cu atât mai 
puțin cu bratele deschise. 

Totuși, oamenii se mai și schimbă în 
bine. Michael se schimbase. Atunci 


când se ridicară de la masă, partea 
din Michael care îl admirase pe 
tânărul Reginald Davenport spera că 
afurisitul își va schimba total viaţa, 
înainte să fie prea târziu. 


Reggie știa că avea să eșueze, 
simţea cum aluneca inexorabil către 
dezastru, ca pe un acoperiș cu pantă 
abruptă. Mai devreme, când 
renunţase la băutură, îi fusese foarte 
greu, dar măcar știa că abstinenţa 
era temporară. 

Acum, cu oricâtă disperare ar fi 
urmat sugestia lui Allie de a se gândi 
doar la următoarea zi, la următoarea 
oră, la următorul minut, simţea cum 
alunecă spre momentul în care voinţa 
nu-l va mai ajuta. Astfel de gânduri 
nu-l ajutau să fie o companie prea 
ușoară. 

Petrecu mult timp dresând caii de 
vânătoare, fiindcă descoperise că 
activitatea psihică era un mijloc de 


apărare mult mai bun decât cea 
fizică. Serile le petrecea împreună cu 
ceilalți. Vorbea puţin, dar asculta 
discuțiile celor tineri, încercând să 
țină dorinţele la distanţă. 

La sugestia lui Allie, Meredith și 
Peter lucrau la planurile de 
redecorare a conacului. Proiectul îi 
dădea lui Merry ceva la care să se 
gândească, în afară de absenţa lui 
Julian, și valorifica simţul estetic 
excepţional al lui Peter. Cei doi tineri 
își discutau ideile cu Reggie, fiindcă el 
avea ultimul cuvânt. Reggie trebuia 
să admire dibăcia cu care Allie îi 
implicase pe toţi trei. 

Își cumpărase o pipă, nu doar ca să 
fumeze, ci și ca să aibă în 
permanenţă ceva de făcut cu 
degetele și înota în continuare 
noaptea. Doar Allie și Mac înțelegeau 
ce încerca să facă. li simţea pe 
amândoi cum îl priveau, deși încercau 
să nu se amestece. 


Când nervii aproape îl părăseau 
întru totul și era pe punctul de a se da 
bătut, Allie părea să se afle 
întotdeauna acolo. li ignora puseurile 
de iritare și îl readucea cu picioarele 
pe pământ. El presupunea că pentru 
ea nu era decât un alt proiect, un 
obiect cu valoare îndoielnică ce 
trebuia îmbunătățit. 

Indiferent de motive, îi era 
recunoscător. După ce tinerii se 
culcau, el și Allie discutau până 
noaptea târziu despre agricultură, 
politică, literatură și multe alte 
lucruri. Nu vorbeau niciodată despre 
trecutul ei sau despre viitorul lui. Se 
întreba din ce în ce mai des cum oare 
fusese viaţa ei înainte să devină 
guvernantă, dar ea nu vorbea 
niciodată despre asta și i se părea că 
nu avea dreptul s-o întrebe. 

Zilele treceau interminabile și 
puține evenimente erau destul de 
importante încât să-l facă să tresară. 


Unul dintre aceste evenimente se 
produse atunci când, împreună cu 
Meredith și Peter, se duse la 
Dorchester să vadă tapetele și 
materialele care tocmai veniseră de 
la Londra. Peter fu cel care conduse, 
mândru să demonstreze cât de bine 
se pricepea la cai. 

Chipul frumos al lui Merry era senin, 
dar era prea tăcută. Allie îi spusese lui 
Reggie că Julian îi scria des, că îi 
spunea că îi era dor de ea și își 
declara intenţia de a se întoarce la 
Strickland peste o lună. Totuși, era 
deprimant faptul că nu vorbea 
niciodată despre cum primise tatăl lui 
vestea cererii în căsătorie. 

În Dorchester, Reggie îi lăsă pe 
Peter și pe Merry la magazin, apoi 
duse șareta la un grajd. Tocmai își 
priponise caii și se pregătea să plece, 
când dădu nas în nas cu George 
Blakeford. Încruntându-se în sine, dar 
hotărât să fie civilizat, Reggie îl 


salută: 

— Bună dimineaţa, Blakeford. 

Celălalt bărbat se opri și îl privi 
rece, iar trupul solid, musculos se 
crispa de furie. 

— Ar trebui să te provoc la duel 
pentru ceea ce i-ai făcut Stellei. 

— Și ce ţi-a spus porumbiţa ta că i- 
am făcut? întrebă Reggie curios. 

— Mi-a spus că ai violat-o în prima 
seară în care ai întâlnit-o și că ai 
insultat-o public la serata aceea, 
mormăi Blakeford. 

— Mă declar nevinovat de prima 
acuzaţie și vinovat de cea de-a doua, 
spuse Reggie, plictisit brusc. Stella 
provoca zâzanie, chiar așa cum 
bănuise și el. N-a fost foarte frumos 
din partea mea că am insultat-o, dar 
nu este o chestiune de duel. Acum, 
dacă mă scuzi... 

Mâna groasă a lui Blakeford îl 
strânse pe Reggie de braţ. 

— Nu mă expediezi tu pe mine! 


Dacă te mai apropii de Stella, ești 
mort. 

Poziţiile se schimbară subit, fiindcă 
Reggie se smulse, apoi îl apucă pe 
Blakeford de încheietură și îi suci osul 
și tendonul cât să nu i le rupă 
complet. 

— Nu mă ameninţa, Blakeford, 
spuse el cu voce joasă, periculoasă. 
Folosește-ţi forța ca să-i dai Stellei ce 
are nevoie și să nu mai trebuiască să 
bage mâna în pantalonii altora. 

— Nenorocitule! urlă Blakeford 
învinețindu-se, în timp ce încerca să 
se elibereze. 

— Nu fi prost și nu te da în 
spectacol pentru virtutea unei târfe, 
spuse Reggie cu dispreţ, dându-i 
drumul. Dacă ai fi crezut într-adevăr 
că am violat-o, ai fi venit cu biciul 
după mine acum câteva săptămâni. 

Cuvintele lui îl făcură pe Blakeford 
să se potolească. Se stăpâni cu 
eforturi vizibile și scrâșni: 


— O să regreţi asta, Davenport. 
Prea mult timp ai făcut doar ce-ai 
avut chef și nu ţi-a păsat de nimic, 
dar îţi vei primi răsplata. 

— Nu mă îndoiesc, spuse Reggie cu 
răceală, dar între timp am ceva de 
făcut. 

ÎI ocoli pe Blakeford și se îndreptă 
către High Street simțind o tensiune 
între omoplați. Dacă Blakeford ar fi 
avut un pistol, Reggie ar fi fost mort 
fără îndoială. 

Recunoscu, nervos, că greșise 
pierzându-și cumpătul și vorbind așa 
despre târâtura aceea. Bărbaţii 
puteau fi foarte iraţionali în ceea ce le 
privea pe femei. Reggie avea senzaţia 
bizară că întâlnirea aceea ar putea 
avea repercusiuni. 

Ridică din umeri, filozofic, și intră în 
magazinul de decorațiuni, unde fu 
atras în dezbaterea dintre Peter și 
Merry privind avantajele damascului 
satinat de culoare crem, împodobit cu 


figuri, comparativ cu brocartul 
albastru cu dungi gri. Reputația lui 
era deja atât de proastă, încât nu 
putea fi distrusă și mai mult. 

George Blakeford ar fi vrut să-l 
strângă pe Davenport de gât cu 
mâinile goale, ar fi vrut să-i 
zdrobească fața până la sânge. Numai 
amintirea unui scop mai măreț îl 
împiedică să-și satisfacă pofta de 
sânge. Era mult mai important să 
moară Alys Weston, dar într-un mod 
care să nu ducă absolut deloc la el. 

Mare păcat că incendiul eșuase. 
Deși se gândise asiduu, nu se gândise 
la o altă metodă care să sugereze la 
fel de mult un accident. Un al doilea 
incendiu ar fi dat prea mult de bănuit. 
În plus, focul se dovedise a fi 
ineficient pentru a o omori. 

| se părea surprinzător de greu să 
ajungă la o persoană care își petrecea 
aproape tot timpul la o fermă unde o 
cunoștea toată lumea, unde străinii 


ieșeau în evidenţă. Hotărârea lui 
Blakeford, că atât Alys Weston, cât și 
Reggie Davenport, trebuiau să fie 
distruși, îngreuna situaţia. 

Își dădu seama într-un final că 
trebuia să aranjeze o ambuscadă, de 
genul celor atribuite bandelor de 
tâlhari la drumul mare. Existau destui 
oameni de acest gen, fiindcă războiul 
se terminase și mii de soldați 
fuseseră lăsaţi să moară de foame. 
Totuși, dura ceva să găsească 
potenţialii făptași. Nu trebuiau să fie 
din zonă și nu trebuiau să aibă 
legătură cu el. 

Găsise deja doi bărbaţi disperaţi, 
care ar fi făcut orice pentru băni. Unul 
fusese ţintaș în armată. După ce avea 
să mai găsească încă doi sau trei, nu 
avea nevoie decât de un eveniment 
care să atragă victimele departe de 
moșie. Poate că avea să dureze 
săptămâni sau luni întregi, dar era 
pregătit să aștepte cât de mult timp 


era nevoie, ca să se asigure că nu 
aveau cum să scape. 

Pentru moment trebuia să se 
mulțumească să contemple dulceaţa 
victoriei și a răzbunării. 


Alys intră în dormitor și aproape că 
se împiedică de camerista care făcea 
curat în cameră. Gillie. Fata își plecă 
privirea. 

— Mă scuzaţi, domnişoară, o să 
plec. 

— Nu-i nevoie. Am venit doar ca să 
mă schimb într-o cămașă mai subţire, 
spuse Alys ducându-se la măsuţa de 
toaletă și deschizând un sertar. E mai 
cald decât mă așteptam. Cred că vine 
ploaia. 

Scoase o cămașă curată și se 
întoarse fix la timp ca să o vadă pe 
Gillie ameţind și scăpând ligheanul de 
porțelan, unul dintre cele mai 
frumoase produse ale atelierului de 
olărit. Chipul fetei căpătase o paloare 


bizară. 

Alarmată, Alys o prinse de braţ. 

— Stai jos și ţine-ţi capul între 
genunchi înainte să leșini. 

Gillie o ascultă, ameţită. Din 
fericire, urciorul cu apă era încă 
intact, așa că Alys umezi un prosop și 
i-l duse lui Gillie, după ce sună să vină 
menajera. 

După ce fu stropită cu apă rece pe 
față și pe gât, fetei îi reveni culoarea 
în obraji. 

— Vă mulţumesc, Lady Alys, îmi 
pare tare rău, spuse ea cu voce 
plăpândă, îndreptându-se în scaun. 
Strâng imediat tot. 

— Mai stai puţin, îi ordonă Alys. E 
ușor să ţi se facă rău pe căldura asta. 
Gillie zâmbi încurcată. 

— Nu-i de la căldură, domnișoară. 

Înainte ca discuţia să înainteze, 
intră menajera, doamna Herald. 
Cântări rapid situaţia și spuse: 

— Du-te și întinde-te în după- 


amiaza asta, Gillie. Ar trebui să te 
îngrijești mai bine. 

— Vreau să fac cât de multe pot, 
doamnă, spuse camerista, ridicând 
încăpăţțânată bărbia. 

— Știu, dar nu fi proastă, fetiţo. 
Profită de norocul pe care-l ai, o 
mustră doamna Herald. Hai, dă-i 
drumul. 

Făcând o plecăciune sfioasă către 
Alys, Gillie se ridică și ieși cu grijă. 

Alys se încruntă după ce camerista 
închise ușa. 

— Doamnă Hetald, e cumva 
însărcinată? 

— Aha, n-aţi auzit? Menajera se 
aplecă și începu să culeagă cioburile 
ligheanului spart. Să știți că nu-s de 
acord absolut deloc, dar e mare lucru 
că domnul Davenport n-a dat-o afară. 
Celor mai mulţi domni nu le-ar păsa 
ce se întâmplă cu o prostuţă ca asta. 
O să trimit o fată să termine curăţenia 
mai târziu, spuse ea îndreptându-se, 


apoi ieși. 

Alys se simţi ca și cum i s-ar fi dat 
un pumn în stomac. Deci Gillie era 
camerista pe care o văzuse furișându- 
se din dormitorul lui Davenport și 
purta copilul stăpânului ei. De ce oare 
era așa surprinsă, căci bebelușii erau 
una dintre consecințele normale ale 
sexului? Oricine lucra la o fermă știa 
acest lucru. Nu exista nici un motiv 
pentru care Alys să se simtă trădată. 

Dar avea nevoie de motive? Cu 
mintea și degetele amorțite, își 
scoase cămașa transpirată și o luă pe 
cea curată. Trebuia să-și revină 
înainte să iasă, altfel oricine ar fi 
văzut-o avea să știe că era ceva în 
neregulă. 

Se așeză pe marginea patului, 
privind în gol și încercând să 
Inţeleagă de ce se simţea atât de 
rănită. Apoi știu. 

Se simţea prea fragilă ca să se 
ridice în picioare, așa că se întinse în 


pat, cu ochii deschiși. Deci era 
îndrăgostită de Reggie, cu tot 
farmecul lui neglijent, cu slăbiciunile 
lui de necontestat. De necrezut cât 
timp reușise să ascundă asta de ea 
însăși. 

Era mult mai puţin umilitor să 
pretindă că el era doar un obiect al 
fanteziilor ei, aflat la îndemână. Da, o 
stârnea cum n-o mai stârnise alt 
bărbat, dar o și tratase ca pe un egal. 
li respectase judecata, îi ascultase 
ideile, o provocase și o stimulase 
până ce ieșiseră la suprafaţă, părţi de 
mult îngropate ale personalităţii ei. Îi 
făcuse complimentul rar de a o trata 
ca pe o prietenă. 

Ce jalnică trebuia să fie, o fată 
bătrână pentru care prietenia nu era 
suficientă! Dorinţa ei cea mai 
profundă era să vadă un bărbat cinic, 
cu defecte, transformându-se ca prin 
magie în Făt-Frumos. Voia ca el să-i 
jure iubire eternă, să îi ceară mâna și 


inima, să nu se mai uite niciodată la 
altă femeie. 

În schimb, amanta lui însărcinată 
locuia sub același acoperiș, și observa 
că Alys era femeie doar atunci când 
era beat. Se ridică, încercând să-și 
întrerupă gândurile disperate. 

Mândria îi veni în ajutor. Putea să 
accepte că era considerată 
bărbătoasă și excentrică, dar sub nici 
o formă nu i-ar fi permis cuiva s-o 
creadă jalnică, cu atât mai puţin lui 
Reggie. El avea nevoie de o prietenă 
mai mult decât de o altă amantă și, 
fiindcă îl iubea, avea să îi ofere în 
continuare prietenie. 

Prietenia era mai bună decât orice, 
dar era și mult mai dificilă. 

Secretele nu aveau viaţă lungă 
printre servitori, așa că Mac Cooper 
află repede că Giflie se simţea rău. 
Fiindcă avea câteva clipe libere, se 
duse în grădină și culese câteva flori, 
apoi le duse într-o vază la mansardă. 


Nu mai văzuse cămăruţa lui Gillie și 
observă cu bucurie că avea o 
fereastră care se deschidea, ca să 
intre aerul. Fata era întinsă în patul 
îngust, cu ochii închiși, cu părul 
moale, șaten, răvășit în bucle firave. 
Mac îi studie chipul în timp ce punea 
vaza pe măsuţa de toaletă, apoi se 
întoarse să plece. 

Înainte ca el să iasă, Gillie deschise 
ochii. Mac ar fi vrut să o ajute să-i 
dispară ridurile provocate de 
oboseală, dar încă era mult prea 
devreme. 

— Nu-ţi face griji, spuse el liniștitor, 
doar ţi-am adus niște flori. Culcă-te la 
loc. 

— Nu dormeam de fapt, spuse ea 
privind florile, plăcut surprinsă. Iti 
mulțumesc foarte mult, domnule 
Cooper. Nimeni nu mi-a mai adus flori 
până acum. 

— Nu ai pentru ce, spuse el, 
deplasându-și stingher greutatea de 


pe un picior pe altul. 

— Ba da, am, răspunse ea privindu-l 
în faţă. La început, când m-ai rugat să 
ieșim și mi-ai făcut mici cadouri, am 
crezut că vrei să te culci cu mine, dar 
n-ai încercat niciodată. Jumătate 
dintre ceilalți bărbaţi de pe moșie au 
vrut s-o facă. Toţi știu ce fel de fată 
sunt. 

Așteptase de mult o asemenea 
șansă. Luă singurul scaun de lemn din 
cameră și îl întoarse cu spatele, ca să 
îl poată încăleca și să se așeze cu 
brațele pe spătar. 

— N-ai dreptate. Nu știe nimeni ce 
fel de fată ești. Eu știu. De asta n-am 
încercat nimic. 

— Nu înţeleg, spuse ea cu voce 
moale. Mac se încruntă. 

— O greșeală nu înseamnă că ești o 
femeie ușoară. Presupun că erai 
îndrăgostită de tipul acela. Păcat că a 
fost prea prost ca să aprecieze. 

Gillie închise ochii și o năpădiră 


lacrimile. 

— Îmi pare rău, se scuză ea, plâng 
din orice. Deschise din nou ochii, cu 
genele dese încărcate de lacrimi. De 
ce ești așa de drăguţ cu mine? 

Mac ezită, neștiind ce să-i 
răspundă. 

— Îmi placi, spuse el simplu. Și - 
asta era mult mai greu de spus - m- 
am gândit că e vremea să mă însor. 

Fata făcu ochii mari. 

— Vrei... vrei să te însori cu mine? 

Atâta surprindere îl jignea. 

— Chiar este o idee așa de ridicolă? 
spuse el rigid. Nu sunt o partidă chiar 
așa de proastă. 

Văzându-i reacția, ea spuse repede: 

— A, nu, nu mă refeream la asta. 
Numai că tu ești un om de lume, de la 
Londra, eu sunt o fată de ţară. Tu ești 
omul stăpânului, eu sunt doar o 
cameristă. O cameristă însărcinată. 
De ce ai vrea să te însori cu mine? 
Poţi găsi pe cineva mult mai bun. 


Nu analizase nici măcar o clipă 
amestecul complex de tandrete, 
dorinţă și nevoie de protecție pe care 
îl stârnea Gillie în sufletul lui. 
Alegându-și cuvintele cu grijă, spuse: 

— Ești o fată frumoasă, cu un suflet 
bun și o minte ageră. Te-am observat 
încă de la început. Și... cred că ai 
nevoie de un bărbat. Văzând că ea îl 
privea, adăugă, stângace: Dar n-aş 
vrea să te măriţi cu mine doar fiindcă 
ai nevoie de un bărbat. 

Vulnerabilitatea lui o impresiona. 
Până atunci, Gillie îl văzuse doar ca 
pe un domn de la Londra, cu mult mai 
sus decât ea, care o urmărea din 
motive pe care nu le înţelegea. Acum 
îl privi ca pe un bărbat și îi plăcu ceea 
ce văzu. Nu era în vârstă, n-avea mai 
mult de treizeci de ani. Era mai 
degrabă deșirat decât musculos, dar 
nu o deranja asta. Și îi plăcea de ea. 

— Nu m-aș mărita doar fiindcă am 
nevoie de un soţ, spuse ea zâmbind 


timidă. 

Nu mai vorbiră despre asta, dar 
atunci când Mac își luă rămas-bun, fu 
de părere că se înțelegeau destul de 
bine. 

lar atunci când el îi atinse ușor 
buzele cu ale lui, ea îi răspunse la 
sărut. 


capitolul 20 


În seara aceea, Reggie luă cina cu 
familia lui de împrumut. Jucă table cu 
William, care era neobișnuit de 
talentat la acest joc și admiră schiţele 
lui Merry, care înfățișau salonul după 
redecorare. Dar toată seara se simţi 
ca și cum s-ar fi aflat în spatele unui 
zid de sticlă, îndepărtat de ceea ce 
spuneau și făceau ceilalţi. 

Demonul realităţii îl bătea pe umăr 
și îi șoptea că luciditatea era un scop 
dubios, care nu merita un asemenea 
efort. Toţi bărbaţii beau, iar Reggie 


era printre cei mai rezistenți la 
băutură. La urma urmei, ce făcuse 
atât de grav, în afară că fusese tentat 
să se culce cu o cucoană cate nu 
fusese prea cuminte? 

Se luptă cu demonul acela, și cu 
altul care îi șoptea că era sortit 
eșecului, deci de ce amâna 
momentul? Din ce motiv credea că 
avea să reușească vreodată să facă 
ceva? Ce reușise în viaţă, în afară de 
succese trecătoare în frivolităţi 
precum jocurile de cărți și cursele? 
Chiar dacă reușea să rămână lucid, 
care era sensul? 

Se luptase cu demonii de zile 
întregi, dar deveneau din ce în ce mai 
puternici. Știa, în adâncul sufletului, 
că era doar o chestiune de timp până 
ce avea să alunece pe marginea 
acoperișului și avea să cadă în gol. 
Dar încă nu era gata să-și dea 
drumul. 

Tava cu ceai veni și plecă, iar 


însoțitorii lui se pregătiră să se 
retragă. Cu o voce uimitor de 
nonșalantă chiar și pentru el însuși, 
întrebă: 

— Allie, ce părere ai de o partidă de 
șah? încă este devreme. 

Presupusese că ea va accepta, 
fiindcă întotdeauna acceptase. Dar de 
data asta ea ezită, apoi spuse: 

— Nu în seara asta, Reggie. Mă cam 
doare capul. 

O, Dumnezeule, nu-l putea refuza. 
Dar îl refuzase. Atunci când îi văzu 
silueta mlădioasă ieșind din cameră, 
știu că ajunsese la marginea 
acoperișului și că prăpastia se 
deschidea, cu răutate, în fața lui. 

Tremurând cu o violenţă stăpânită, 
se îndreptă spre bibliotecă și citi din 
nou pamfletul despre băuturile 
alcoolice. Cu siguranţă așa făcuse și 
tatăl lui, îl citise și îl recitise, fiindcă 
marginile paginilor erau zdrenţuite. 

Tatăl lui se lăsase de băutură. La fel 


și Jeremy Stanton. Dacă ei putuseră, 
putea și el. Își demonstrase voinţa de 
atâtea și atâtea ori, în școală, când își 
punea în cap să înveţe ceva nou, în 
nesfârșitele bătălii subtile purtate cu 
unchiul lui. 

Când se duse la ușile din sticlă, ca 
să iasă la aer, simţi sticlele din 
bufetul cu băutură ca pe un foc 
năvalnic. Căldura albă îl chema să se 
lase mistuit de flăcări. 

Se opri cu o mână pe clanţă, cu 
fruntea scăldată de sudoare, cu trupul 
slab refuzând să-i asculte voința. 
Lăsase intenţionat bufetul plin, știind 
că, pentru restul vieţii, avea să fie 
înconjurat de beţivi și de băutură. 
Poate... poate cerea prea mult de la 
el însuși. 

Trebuia să plece acum, înainte să 
fie prea târziu, înainte să cadă pradă 
foamei neostoite ce îl măcina pe 
dinăuntru. Nu te poţi opri încă o oră? 
Dacă e prea mult, măcar încă un 


minut? 

Mâna i se strânse pe clanţă, iar 
degetele i se albiră, amorțite de prea 
mult efort De ce te chinui? Ce încerci 
să demonstrezi? Și cui? 

Voința i se frânse. 

Cu câteva mișcări convulsive, 
traversă camera și deschise ușa 
bufetului cu băutură. Apoi apucă 
sticla cea mai apropiată și o destupă. 

lar în timp ce corul vocilor 
interioare îl asurzea cu strigăte de 
triumf și condamnare, luă gura de 
băutură pe care jurase că n-o va lua. 


Alys se pregăti încet de culcare, 
desfăcându-și și periindu-și părul cu 
degete absente. Ar fi trebuit să 
rămână jos, să joace șah cu Reggie. 
Oricât de stăpânit părea, știa cât de 
greu îi fusese în ultimele două 
săptămâni. 

Promisese că-i va fi prietenă, însă 
amintirea lui Gillie, amanta lui 


însărcinată, era prea recentă. Dacă ar 
fi jucat șah, s-ar fi întrebat în continuu 
dacă încă se culca cu camerista sau 
câţi alţi bastarzi avea. A doua zi și-ar 
fi putut stăpâni astfel de gânduri, dar 
în seara aceea durerea iraţională era 
prea proaspătă. 

Încruntându-se, își împleti părul 
într-o coadă. Nu trebuia să rămână 
acolo, ci să coboare. Nu era bine să-l 
lase pe Reggie singur în starea aceea. 

Se uită la pat, sfâșiată între 
oboseală și o neliniște tot mai mare. 
Ceva nu era bine. Cu o intuiţie prea 
puternică pentru a fi negată, 
abandonă raţiunea și ieși din cameră, 
cu pași repezi și ușori, străbătu casa 
slab luminată și se îndreptă spre 
bibliotecă. 

Cuvintele pe care fusese pe cale să 
le rostească îi muriră pe buze atunci 
când deschise ușa bibliotecii și îl văzu 
pe Reggie. Stătea în picioare lângă 
bufetul cu băuturi din partea cealaltă 


a camerei, cu o sticlă pe jumătate 
goală într-o mână, cu chipul înfrânt. 

Bărbatul ridică privirea atunci când 
se deschise ușa. Privirile li se 
întâlniră: a lui, pustie, a ei, îngrozită. 
Nu mai era nimic de spus. 

Alys vru să tipe sau să urle de furie. 
Să îl încurajeze să nu se dea bătut, să 
îi strige că alcoolul avea să-l omoare, 
iar ea nu ar fi îndurat să-l știe mort. 

Nu făcu nimic. După o clipă de 
spaimă care dură la nesfârșit, fugi din 
bibliotecă, neputând îndura să vadă 
cum se distrugea singur. 

Reggie o privi plecând, devastat de 
expresia de pe chipul ei. Allie crezuse 
în el, îl ajutase în toate felurile 
posibile, iar acum îl vedea așa cum 
era cu adevărat. 

Încă nu băuse destul cât să nu-și 
mai amintească imaginea de pe 
chipul ei, așa că ridică sticla și bău 
cât de mult putu. Era un alcoolic, un 
om fără voinţă, un prost, de ce să n-o 


demonstreze? 

Insă alcoolul pe care îl bău îl agită și 
îl liniști deopotrivă. Nu ţinea în mână 
un leac, ci o curată nebunie. Se uită 
la sticlă și șopti: 

— Nu. 

Cu o furie disperată, azvârli sticla în 
șemineul gol. O văzu cum se sparge, 
lovindu-se de cărămizi, cu zgomot 
puternic și sclipiri tăioase. 

— Nu! 

Era un strigăt de disperare, o 
repudiere a durerii care îl încercase și 
a durerii pe care le-o provocase 
altora. 

Nu! Orbește, cu disperare, 
nemaiputându-se stăpâni, apucă altă 
sticlă și o aruncă după prima, cu 
toată puterea. Apucă apoi un 
decantor din sticlă șlefuită, și îl 
aruncă după celelalte, văzând cum 
dopul de sticlă se învârti în aer, iar 
decantorul se izbi de cămin și se 
împrăștie pe covor. 


Biblioteca duhnea a brandy, 
Madeira și vin de Porto, dulcile arome 
puternice care îl subjugaseră de-a 
lungul timpului, așa cum băutura îi 
furase mintea și îi distrusese voința. 
În bufet mai erau încă douăsprezece 
sticle. Le azvârli una câte una în 
șemineu, cu o satisfacţie violentă. 
Când termină cu sticlele, aruncă 
pahare, fără să-i pese că aveau mai 
bine de un veac. 

Nici dacă spărgea toate sticlele de 
băutură de pe pământ nu s-ar fi putut 
vindeca, fiindcă sufletul îi tânjea după 
o distrugere mult mai puternică. 
Pentru o clipă, vru să se arunce și el 
în mormanul de sticlă spartă, să se 
rostogolească și să se zgârie până ce 
avea să sângereze în o mie de locuri, 
până ce nu avea să mai simtă 
durerea și nici viaţa. 

Dorinţa de a simţi durerea simplă a 
tăieturilor și a sângerărilor era 
ispititoare, dar nu era pregătit pentru 


asta, nu încă. După clipe îndelungi de 
șovăială, ieși pe ușile de sticlă și se 
pierdu în noaptea întunecată. 

Era o noapte cu lună nouă, noaptea 
celor hăituiţi, noaptea în care vietăţile 
mici și fragile puteau să scape de 
prădători. Stârnit de disperare și fără 
altă lumină decât stelele, fugi cu 
toată puterea și rezistenţa de care 
era în stare. 

Se întoarse instinctiv către 
singurătatea sălbatică a dealurilor, cu 
pași lungi, fără vreun ţel anume. Când 
obosi prea tare, încetini pasul și 
merse agale până ce își reveni. Apoi 
alergă din nou, știind în adâncul 
sufletului disperat și în fărâme că 
încerca să scape de însăși moartea. 


Întinsă în pat, Alys plânse cum nu 
mai plânsese în ultimii doisprezece 
ani, jelindu-l pe Reggie ca și cum ar fi 
fost mort. Știa că dacă începea să bea 
din nou nu era decât o chestiune de 


timp până ce ar fi căzut pradă unei 
morţi agonizante, nedemne. Gândul o 
înspăimânta. La naiba, ar fi trebuit să 
rămână cu el. Se ridică și-și dădu 
părul greu pe spate cu mâna 
tremurândă. Prieteniile se manifestau 
și la bine, și la rău, la fel ca o 
căsătorie. Dacă ea ar fi ajuns acolo 
mai devreme, poate că el nu ar fi 
început să bea. Dacă ar fi rămas, 
poate că s-ar fi oprit. 

Dacă nu putea nici măcar să 
încerce să-l ajute, nu era demnă să fie 
prietena nimănui. 

Cu mintea înceţoșată de 
argumente, rugăminţi și hotărâri, se 
întoarse în bibliotecă. Se opri în prag, 
șocată de câte putuse distruge 
Reggie. Îi putea citi disperarea în 
sticlele sparte, în bălțile de băutură, 
în miasmele de alcool. 

Dar nici urmă de Reggie. Singura 
mișcare era foșnetul ușor al 
draperiilor stârnite de briza care se 


furișase prin ușile de sticlă deschise. 

Poate că pierdea bătălia, dar încă 
nu era înfrânt Se duse repede în 
cameră și se schimbă în hainele 
bărbătești, știind că avea să fie o 
căutare dificilă și îndelungată. Apoi se 
avântă în noaptea neagră, ca să-l 
găsească. 

Căzu de mai multe ori în întunericul 
greu, dar nu băgă în seamă vânătăile 
și hainele rupte. Se forță mai mult ca 
oricând, străbătu moșia de la dealuri 
până la lunci, urmă gardurile vii, își 
găsi drumul prin crânguri pipăind 
copacii. Mintea nu-i era populată de 
gânduri, ci doar de emoţii pure, de o 
agonie la fel de cruntă ca atunci când 
îi murise familia, dar mai puţin pură și 
onorabilă decât durerea adevărată. 

In final, când fiecare fibră a trupului 
îi tremura de epuizare și îl dureau și 
oasele, ajunse la lacul din luminișul în 
care îi plăcea să se odihnească și se 
viseze. Acolo se trânti la pământ, 


amortit până în adâncul sufletului. 
Lacul era atât de liniștit încât stelele 
se reflectau în oglinda întunecată a 
apei. Poate acolo avea să-și găsească 
pacea. l-ar fi fost așa de ușor să se 
cufunde în apă, să simtă cum îl 
învăluia liniștea. Așa de ușor... 

La cât de distrus era, nici măcar nu- 
și putea dori propria moarte. Rămase 
întins pe spate în iarba moale, auzind 
foșnetul mătăsos al frunzelor de 
mesteacăn. Pământul moșiei îl primea 
cu brațele deschise, așa cum avea să- 
| primească și la odihna cea de pe 
urmă. 

Apoi, în tăciunii aproape stinși ai 
agitaţiei, își aminti ce-i spusese 
Jeremy Stanton. „Făcusem tot 
posibilul, dar tot nu reușeam. Așa că 
m-am rugat cu disperare... m-am 
rugat la cineva, acolo sus, să mă 
ajute, fiindcă eu nu mă puteam 
ajuta." 

Reggie crezuse că era altfel decât 


nașul lui, că era mai rezistent și mai 
puternic. Totuși, în seara aceea aflase 
că nici el nu putea reuși singur. Voința 
nu era suficientă. 

Sufletul îi cedă. In mintea obosită 
se învălmășeau crâmpeie de fraze și 
rugăciuni fragmentate și căută cu 
înfrigurare o putere mai mare ca a lui. 

Panica era ca un val nimicitor, 
capabil să îl distrugă fără să se poată 
vindeca vreodată. Dar apoi, încet, 
curentul începu să se schimbe. Nu 
avu o revelaţie nemaivăzută. Nu auzi 
trompete sau promisiuni înflăcărate. 
Pur și simplu știu că nu era singur. Că 
nu fusese niciodată singur, deși 
fusese prea orb și prea egocentric ca 
să-și dea seama. 

La fel ca în cazul valurilor, situaţia 
se răsturnă încet și nu înţelese clar în 
ce moment speranţa luă locul 
disperării. Totuși, speranţa sosi, ca o 
promisiune nespusă ce îi liniști ușor 
spiritul zdruncinat. 


Rămase acolo, privind stelele, știind 
că bătălia nu se încheiase. Il așteptau 
multe războaie, multe îndoieli. Dar 
știa și că, atunci când avea să aibă 
nevoie de ajutor, avea să-l găsească. 

Peste puţin timp, îl găsi Alys. 

Știu cine venise, deși afară era 
beznă. Simţurile lui primare erau 
stârnite la maximum și îi recunoscu 
nu numai pașii și parfumul, ci și 
senzaţia inefabilă a grijii pe care i-o 
purta. Se așeză turcește lângă el, fără 
să scoată o vorbă, aproape fără să-l 
atingă și nu văzu din ea decât un chip 
palid în întuneric. 

Întinse mâna. Alys i-o luă uşor, dar 
sigur și îi încălzi degetele cu ale ei. 
Reggie își așeză mâinile lor 
împreunate pe piept, aproape de 
bătaia inimii. Acum speranţa era mai 
puternică. 

— Cum te simţi? întrebă ea blând. 

— Mai bine, spuse el, cu o voce 
aspră chiar și pentru propriul auz. 


Înghiţi în sec. Vorbește cu mine, Allie. 
Te rog. 

Așa că ea îi vorbi despre Strickland, 
despre copii, despre planurile pentru 
atelierul de olărit, despre cât de 
promiţători erau elevii de la școala ei. 
Reggie ascultă liniștit șuvoiul 
vindecător de cuvinte, cufundându-se 
în detaliile vieții normale. 

Într-un sfârșit, Alys spuse, cu vocea 
ei expresivă: 

— Cred că am răgușit. Și, deși n-am 
crezut că va veni vreodată ziua asta, 
am rămas fără subiecte de 
conversaţie. 

Degetele lui le strânseră pe ale ei, 
iar lui Alys i se păru că bărbatul se 
amuza. 

— A fost bine, spuse el, cu vocea 
aproape normală. Acum e rândul 
meu. P 

Începu să vorbească. Îi vorbi despre 
copilăria petrecută la Strickland și 
despre cum își amintise, cu groază, 


de efectele aproape fatale ale : 
dependentei de alcool a tatălui său. li 
vorbi despre perioada idilică, scurtă, 

în care familia lor fusese una fericită. 

ÎI întrebă încet: 

— Ce s-a întâmplat cu familia ta? 

— Variolă. 

Alys se cutremură. Nu era de mirare 
că insistase atât de mult asupra 
vaccinării. 

— De fapt, asta nu e tot, oftă el. 
Tata era plecat când s-a declanșat 
epidemia. Cazurile din sat nu au fost 
atât de grave, dar la conac a fost 
cumplit. Mai întâi a murit sora mea 
mai mică, Amy, apoi fratele meu. 

— Și tu ai luat-o? întrebă ea, 
presupunând că el scăpase. 

— Da, răspunse el, spre 
surprinderea ei. A fost singura dată 
când am fost bolnav vreodată. Ironic, 
nu-i așa? l-a omorât pe toţi ceilalţi, iar 
eu n-am rămas nici măcar cu o 
cicatrice. Am o imunitate magică în 


faţa bolilor, altfel aș fi murit de cine 
știe ce grozăvie în urmă cu mulţi ani, 
spuse el cu vocea tremurândă. Abia 
puteam să merg. Era noapte și era 
groaznic de liniște în casă. Singura 
servitoare care voise să rămână era o 
bătrână care supravieţuise variolei 
când era mică și adormise de 
oboseală. Mama era pe moarte, dara 
deschis ochii când am intrat. Mi-a... 
zâmbit, spuse Reggie încleștându-și 
degetele pe mâna lui Alys. Mi-a spus 
că era fericită că unul din copiii ei 
avea să supravieţuiască. N-a mai 
vorbit din nou, adăugă el trăgând aer 
în piept. Tatei i se trimisese vorbă că 
toată familia era moartă sau pe 
moarte. A murit într-un accident, 
gonea să se întoarcă la Strickland. 
Uneori... m-am întrebat dacă ar fi fost 
mai atent dacă ar fi știut că eu aveam 
să trăiesc. 

Alys fu gata să plângă, dar, înainte 
ca ea să răspundă, el spuse cu 


amărăciune: 

— Și uite ce bine am folosit darul ce 
mi-a fost dat, darul vieţii. 

— Nu te învinui că ai supravieţuit, 
spuse ea cu blândeţe. Nu suntem în 
măsură să înțelegem lucrurile astea. 

— Crezi în Dumnezeu, Allie? 

Nu era o întrebare la care să se fi 
așteptat din partea lui, dar Reggie 
fusese întotdeauna surprinzător. 

— Nu într-un mod cu care să fie de 
acord Junius Harper, spuse ea încet. 
Cred că există o ordine, un rost 
pentru toate câte se întâmplă. Cred 
că ceea ce fac contează, chiar dacă 
foarte puţin. Dacă am vreo ambiţie, 
asta e să las lumea puţin mai bună 
decât am găsit-o. 

— Eşti o femeie înţeleaptă și bună, 
Allie, spuse el cu voce firavă, aproape 
la fel de firavă ca vaietul vântului și 
ca foșnetul frunzelor. Mi-am petrecut 
viaţa luptându-mă cu mori de vânt, 
încercând să schimb ceea ce nu 


putea fi schimbat, dorindu-mi 
aprobarea unui bătrân egoist Mi-am 
canalizat întreaga viaţă în jurul unei 
competiţii care nu conta. 

— Unchiul tău? 

— Da. Şi-a trimis secretarul să mă 
ia de la Strickland. Eram speriat și 
singur, nu-mi revenisem complet 
după boală. Când am ajuns la 
Wargrave Park, pentru o clipă 
aproape mi s-a părut că el, contele, 
era tatăl meu. Bărbaţii Davenport 
seamănă mult: sunt înalţi, bruneţi și 
au o privire jucăușă. M-am dus spre el 
și... el a făcut un pas în spate, de 
parcă aș fi avut ciumă. Mi-a zis că, din 
moment ce eram fiul tatălui meu, nu 
se putea aștepta la prea multe din 
partea mea, dar spera că nu-i voi 
necinsti numele mai mult decât era 
neapărat necesar. 

Pe Alys o duru să afle cum fusese 
respins un băiat atât de sensibil, care 
deja suferise prea mult Era doar puţin 


mai mare decât William. 

— Deci atunci ai început să fii 
disperarea familiei Davenport. 

— Eşti perspicace, spuse el foindu- 
se. Am descoperit destul de repede 
că nimic din ceea ce făceam nu-l 
putea apropia pe unchiul meu, dar 
am aflat și că puteam să-l fac să mă 
observe. Cu cât el și alţii încercau să 
mă strunească, cu atât mă 
sălbăticeam mai mult. Chicoti răgușit. 
La Eton am făcut o descoperire 
formidabilă. Majoritatea bursierilor 
primeau bani de la părinţi ca să-și 
cumpere mâncare, fiindcă și o capră 
ar fi murit de foame cu ce ne hrăneau 
pe noi. Eu n-aveam bani, dar, din 
disperare, am cumpărat mâncare pe 
credit de la hanul din mijlocul 
campusului. Se numea Christopher și 
i-a salvat pe mulţi de la inaniţie. 
Oricum, am aflat că, deși unchiul meu 
nu-mi dădea vreun ban direct, îmi 
plătea toate datoriile. De la mâncare, 


am trecut la postăvărie, la croitorie, la 
librărie și așa mai departe. Când am 
ajuns la Cambridge, trăiam destul de 
confortabil și învățasem cum 
mergeau lucrurile. Wargrave îmi 
plătea datoriile, de dragul mândriei 
familiei, chiar dacă mă detesta. 

Deci Reggie fusese bursier al King's 
College. Uimitor. 

— Ai absolvit King's College și ai 
devenit profesor? 

— Da, deși puţini oameni știu sau ar 
crede asta. După un an, am renunţat 
la catedră. N-aveam temperament de 
profesor, mai spuse el chicotind din 
nou. Am vrut să mă duc în armată, 
dar unchiul meu a refuzat să-mi 
cumpere un post, fiindcă eram 
moștenitor după propriii lui fii. A 
insistat să rămân la Londra și să-mi 
dea o rentă, deși nu prea generoasă. 
Fiindcă doi dintre fiii lui nu se 
căsătoriseră, iar al treilea fusese 
dezmoștenit și plecase din ţară, eu 


eram vlăstarul viitorului. Eram tare 
satisfăcut să știu că, deși mă 
disprețuia, eu eram moștenitorul 
averii Wargrave. 

— Josnic, dar ușor de înțeles. 

— Mai rău decât josnic, a fost o 
prostie, spuse el cu dezgust vădit. Ar 
fi trebuit să-l trimit la naiba și să-mi 
cumpăr eu un post în armată atunci 
când am avut noroc la cărţi pentru 
prima dată. 

Simţindu-i amărăciunea, Alys 
întrebă: 

— Și de ce n-ai făcut-o? 

Reggie se foi din nou. 

— Fiindcă eram ruda și protejatul lui 
și consideram că avea obligaţia să-mi 
plătească acel post. Cu siguranţă l-aș 
fi costat mult mai puţin în armată 
decât rămânând în oraș, dara 
preferat să-mi sugrume ambitiile. Era 
un bărbat care trebuia să controleze 
tot ce mișca, în schimb, am încercat 
să-l pedepsesc fiind cât mai dificil și 


purtându-mă cât mai dezonorant. A 
fost un... un război latent între noi. Pe 
termen lung, am crezut că o să câștig 
eu, fiindcă aveam să-i supraviețuiesc. 
Făcu o pauză, apoi adăugă, sec: Dar 
și pe termen lung, tot el a câștigat. Și- 
a pus avocatul să-i caute pe 
moștenitorii fiului mai mic și a dat de 
vărul meu, Richard. 

— Cred că a fost destul de greu de 
acceptat, spuse ea cu compasiune. 

— Așa e, aprobă el, cu un simulacru 
de umor caustic. Intenţionam să îi las 
pe toţi cu gura căscată conducând 
moșiile Wargrave într-un mod corect 
și profitabil. 

— Ai fi putut face asta, după câte 
am văzut că faci la Strickland. 

Îi strânse mâna. 

— Poate. Recunosc că, după ce am 
crescut la marginea societății, 
neintegrându-mă niciunde, chiar 
voiam titlul și poziția unui conte. Dar 
mai mult decât asta, voiam... - își 


căută cuvintele - confirmarea că și eu 
contam. Voiam confirmarea că a avut, 
totuși, un rost toată viaţa pe care o 
petrecusem agăţat în bătălia 
testamentelor. Dar n-a fost așa, 
continuă el, tot cu o voce seacă. Aș fi 
putut face o mie de alte alegeri, care 
ar fi fost mai bune pentru mine, însă, 
din mândrie și încăpățânare, am 
rămas blocat într-un conflict fără rost 
cu un moș hapsân. Fără să aleg asta 
în mod conștient, mi-am petrecut 
viaţa într-o prăpastie absurdă. 

Alys se întinse pe iarbă, lângă el și 
se așeză pe o parte, punându-și capul 
pe umărul lui și brațul pe pieptul lui. 
Braţul lui o înconjură ca și cum ar fi 
fost cel mai firesc lucru din lume. 

— Știu multe despre mândrie și 
încăpățânare, Reggie, spuse ea încet. 
Mi-am distrus viaţa din motive 
similare. Dar am hotărât că puteam 
salva ceva de la pierzanie și tocmai 
asta fac acum. 


Reggie îi atinse fruntea cu obrazul. 

— Dar tu ești mai înţeleaptă ca 
mine, Allie. Râse brusc. Nu că ăsta ar 
fi un motiv raţional. O să împlinesc 
treizeci și opt de ani în ajunul Zilei 
Tuturor Sfinţilor, iar la vârsta mea 
inocenţa și ignoranţa nu mai sunt 
scuze acceptabile. Dacă distrugi ceva, 
ești fie prost, fie vinovat. 

Alys zâmbi, știind că, dacă râdea 
din nou, Supravieţuise crizei. Apoi se 
lipi mai mult de trupul lui zvelt, 
îmbrăţișarea nu avea absolut nimic 
erotic, dar se simţea ca și cum așa ar 
fi trebuit să fie. 

— Chiar te-ai născut în ajunul 
Sărbătorii Tuturor Sfinţilor? 

— Da, și nu e nevoie să-mi spui că e 
posibil să fi fost schimbat la naștere 
cu un demon, spuse el sec. Mi s-a mai 
spus asta. 

— Nu mă gândeam la așa ceva, 
spuse ea demnă. E o zi de naștere 
perfect respectabilă. Știu asta fiindcă 


e și ziua mea. 

— Serios? întrebă el amuzat. Deci 
mai avem ceva în comun afară de 
Strickland? 

Alys chicoti și-și întinse brațul în 
jurul taliei lui. 

— Se pare că da. 

Ținând-o pe Allie în braţe, în tăcere, 
Reggie se simţi mai aproape de ea 
decât fusese vreodată de orice altă 
femeie, chiar și în intimitatea cea mai 
pătimașă. Voise să o necăjească, dar 
știa că aveau multe în comun. 
Diferenţa semnificativă consta în 
faptul că Allie își folosea puterea și 
voința mult mai productiv decât o 
făcuse el până atunci. Intr-un fel, erau 
două feţe ale aceleiași monede: 
desfrânatul și reformatoarea, 
încăpăţânaţi și mândri. Unul 
distrugea, altul construia. Un cinic și o 
visătoare. 

Și, desigur, un bărbat și o femeie. 

Inspirând parfumul proaspăt al 


părului ei, Reggie își dădu seama că 
sentimentele pe care le nutrea pentru 
Allie depășiseră cu mult respectul, 
afecțiunea și chiar atracţia pe care o 
exercita asupra lui. Poate că ar fi 
reușit să depășească noaptea și fără 
ajutorul ei, însă prezenţa și spiritul ei 
generos se uniseră cu valul de 
speranţă ca să-l vindece, ca să-i 
permită să înfrunte restul vieţii cu mai 
multă înţelepciune și graţie decât 
până atunci. 

Încă nu era gata să se hotărască ce 
simţea, dar, într-o bună zi, când avea 
să fie întreg, când avea să fie sigur și 
lucid, o va face. Poate, atunci, dacă și 
Allie voia... 

Aţipiră împreună, încălzindu-se unul 
pe altul în noaptea rece, iar roua le 
umezi hainele. Cerul începea să se 
lumineze când se trezi Reggie. Allie 
deschise și ea ochii și amândoi se 
ridicară. 

— Sunt prea bătrân ca să mai dorm 


pe jos, spuse el ironic. 

Se ridică în picioare, simțind 
durerea provocată de alergătura și 
căderile nebunești din noaptea 
precedentă, dar și de pământul rece. 
Allie se ridică încet, ajutată de mâna 
lui. Se întoarseră în tăcere la conac, 
iar mâna lui îi atingea ușor talia. 

Intrară prin ușile de sticlă de la 
bibliotecă și văzură că dispăruse orice 
urmă a dezastrului. Doar un iz vaga 
băutură amintea de ceea ce se 
întâmplase. 

— Cred că Mac a fost pe aici, spuse 
Reggie. Graţie lui, întotdeauna mi-a 
fost ușor să-mi continui stilul de viaţă. 
E o binecuvântare cu dublu tăiș. 

Dacă Mac n-ar fi fost acolo să 
repare oalele sparte după fiecare 
destrăbălare, poate Reggie ar fi dat 
mai repede cu capul de pragul de 
sus? Era greu de spus, dar poate că 
loialitatea neclintită a lui Mac avusese 
consecinţa distructivă că îl ajutase pe 


Reggie să evite efectele nebuniei. 

Prea obosit pentru raționamente, 
Reggie o urmă pe Allie la etaj. Când 
ajunseră la ușa ei, o îmbrăţișa, 
simţindu-i trupul zvelt lipit de al lui. 
Dorinţa nu mai era adormită, dar nu 
era nici locul, nici momentul să mai 
facă vreun pas. 

O mângâie pe spate, simţindu-i pe 
fată părul greu și mătăsos. 

— Multumesc, Allie, șopti el. Cred 
că roata s-a întors acum. 

— Știu, spuse ea, cu voce la fel de 
blândă. Am simţit că ceva nu mai era 
la fel atunci când te-am găsit. 

Perspicace, blândă, generoasă și 
atrăgătoare. Voia să o sărute, dar se 
abținu. În schimb, o lăsă să plece, 
apoi se întoarse și se duse să se 
culce. 

În ziua aceea trebuia să înceapă să 
trăiască responsabil 

Vara anului 1817 fu cea mai fericită 
din viața lui Alys. După noaptea 
aceea întunecată, Reggie era un 
bărbat diferit. Râdea și vorbea cu 
lejeritate, disperarea rămăsese în 
trecut și nu mai simțea nevoia 
irezistibilă să bea. El și Alys rămâneau 
deseori până noaptea târziu, în 
bibliotecă, vorbind, dar nu fiindcă 
avea nevoie de ea ca să îl distragă. 
Acum erau pur și simplu prieteni și 
întotdeauna aveau subiecte de 
conversaţie. 

Așa cum se temuse, nu mai dăduse 
semne că ea l-ar fi atras. Insă era un 
prieten excelent, iar mintea lui 
deschisă și opiniile lui ferme se 
înfruntau cu ale ei așa cum nu se mai 
întâmplase cu nimeni. 

Reggie încă lucra mult, și pe câmp, 
Și cu caii, dar acum se bucura de 
ceea ce făcea. Nuanţa nesănătoasă 
pe care o căpătase pielea lui 


dispăruse și fusese înlocuită de un 
bronz care îi făcea ochii să 
strălucească. Per ansamblu, era o 
priveliște de invidiat, iar visele lui 
Alys nu se potoliră. Totuși, în pofida 
dorințelor reprimate, se simțea 
feticită. 

Trecuse miezul verii și se apropia 
recolta când Reggie îi spuse în timpul 
uneia dintre partidele nocturne de 
șah: 

— Vărul meu Wargrave ne va vizita 
peste câteva zile. 

— Serios? Alys se opri, cu tura în 
mână. Tu l-ai invitat? 

— A spus că trece prin zonă și mi-a 
cerut voie să vină, spuse Reggie 
râzând. Desigur, Richard îl verifică pe 
fiul risipitor, nimeni nu-l poate învinui 
pentru asta. 

— Te deranjează că o face? întrebă 
ea, punând jos tura și luându-i un 
pion. 

— Deloc. Richard a fost uimitor de 


tolerant și de lipsit de prejudecăţi în 
ceea ce mă privește. Când ne-am 
întâlnit prima dată, am locuit câteva 
săptămâni sub același acoperiș și nu 
m-a văzut deloc treaz. Nu aveam nici 
o stare de spirit prea bună, spuse 
Reggie gânditor, punându-și tutun 
proaspăt în pipa din spumă de mare. 
După o viaţă în care am distrus orice 
fel de legături, e timpul să și 
construiesc unele. 

Alys își sprijini cotul pe masă și-și 
rezemă bărbia în palme. 

— De-abia aștept să văd cum va 
reacţiona când va afla că eu sunt acel 
A.E.Weston căruia îi promisese că îi 
va găsi un loc de muncă dacă nu mă 
înțelegeam cu tine. 

Reggie râse, cu un licăr diabolic în 
privire. 

Și eu, Allie. Și eu. 


Contele de Wargrave nu era deloc 
așa cum se aștepta Alys. După ce 


Reggie îi spusese că toţi bărbaţii din 
familia Davenport erau înalţi, bruneţi, 
cu, privirea jucăușă, fu surprinsă 
atunci când îl văzu pe călăreţul 
prăfuit ce se îndrepta spre intrarea 
principală, atunci când ea se întorcea 
la conac. În timp ce el descăleca, Alys 
întrebă: 

— Pot să vă ajut? 

Nou-venitul era un tânăr cu un chip 
plăcut, aproape de înălţimea lui Alys. 
Aprecie faptul că el nu păru speriat de 
silueta ei prea înaltă, de cizmele și de 
pantalonii ei. 

— ÎI caut pe vărul meu, Reginald 
Davenport, spuse el pe un ton 
baritonal blând, melodios. Mă 
așteaptă. 

Îi luă o clipă să facă legătura, apoi 
izbucni: 

— Doamne Dumnezeule, trebuie să 
fiți Wargrave. Cu chipul neclintit, el 
răspunse: 

— Nu sunt sigur dacă sunt un 


Dumnezeu, dar pot să încerc. 

Alys izbucni în râs și se hotărî că îi 
plăcea de vărul lui Reggie. Îi oferi 
nerăbdătoare mâna. Mereu proceda 
așa atunci când purta îmbrăcăminte 
bărbătească, altfel bărbaţii nu știau 
dacă să facă o plecăciune sau să-i 
strângă mâna. 

— Eu sunt A.E.Weston, 
administratorul moșiei Strickland. 

Ochii lui căprui fură uimiţi pentru o 
clipă, apoi licăriră amuzați. 

— Deci tu ești vrăjitorul financiar și 
agricol care a repus firma pe picioare, 
spuse el, strângându-i puternic mâna. 
Nu-i așa că ruda bolnavă care te-a 
obligat să pleci de la Strickland la 
prima mea vizită era mult mai puţin 
bolnavă decât credeai? 

— Așa e, aprobă ea. Spuneti-mi, 
milord, dacă v-aș fi acceptat oferta de 
a administra Wargrave Park, aţi fi 
retras-o dacă aţi fi aflat că sunt 
femeie? 


— Cu realizările tale, m-aș fi simţit 
chiar privilegiat, spuse el cu speranţă. 
Ești interesată? 

— Nu, doar curioasă. 

— Păcat, zise el oftând. 

Alys zâmbi, gândindu-se că, deși 
contele nu semăna deloc fizic cu vărul 
său, aveau un umor oarecum similar. 

— Cred că Reggie lucrează în 
padoc. Să mergem la el? Wargrave fu 
de acord și conduseră calul la 
grajduri. 

După ce îl lăsară în grija unui 
grăjdar, se îndreptară către padoc. 
Inainte câ Reggie să le observe 
prezenţa, se delectară cu un exercițiu 
superb de dresură de cai. 

— Am auzit că se pricepe la asta, 
văd că-i adevărat, spuse Wargrave 
încet. 

— Cum nu se poate mai bine, 
aprobă Alys. 

Observându-și musafirii, Reggie își 
întrerupse exerciţiul și se îndreptă 


spre gard. Alys văzu că Wargrave era 
încordat și își aminti că Reggie îi 
spusese că relaţiile dintre ei nu erau 
apropiate. După cum îl cunoscuse pe 
conte, își dădea seama că Reggie 
fusese cauza problemelor. 

Ca și cum niciodată n-ar fi avut 
neînţelegeri, Reggie cobori de pe cal 
zâmbind si îi oferi mâna. 

— Bine ai venit la Strickland, vere. 

Wargrave se lumină la faţă și luă cu 
o plăcere adevărată mâna ce i se 
oferea. Alys răsuflă ușurată, știind că 
totul era bine. 


Blakeford jubilă, aproape explodând 
de bucurie, în sfârșit, după o vară de 
așteptări, lucrurile erau aranjate. 
Găsise oamenii, își cultivase cu grijă 
informatorii și sosise momentul 
potrivit. Peste două zile avea să aibă 
loc un târg agricol la Dorchester, iar 
Alys Weston și Reginald Davenport 
mergeau împreună. Informaţia era 


inofensivă, sau cel puţin așa i se 
păruse servitorului de la Strickland pe 
care îi luase gura pe dinainte la un 
pahar de bere. 

Găsise un loc perfect pentru o 
ambuscadă, unde drumul cobora 
brusc și era străjuit de pâlcuri de 
copaci. Era suficient loc pentru ca 
oamenii lui să se poată ascunde în 
timpul împușcăturilor. Davenport și 
Alys Weston nu aveau cum să scape. 
Blakeford avea să vină și el, ca să se 
asigure că totul mergea bine. De fapt 
intenţiona să se ocupe de cel puțin 
una dintre execuţii. Incerca să se 
hotărască pe care dintre cei doi își 
dorea cel mai mult să-l omoare. Era 
un exerciţiu mental extrem de plăcut. 


Contele de Wargrave se dovedi a fi 
un oaspete ideal, care nu fu 
scandalizat de acea familie 
neobișnuită, nici măcar de faptul că 
trebuia să ia cina împreună cu un 


copil de șapte ani. Nu clipi nici atunci 
când cei mici îl asaltară cu întrebări și 
suspine de admiraţie, deși Alys avea 
impresia că în câteva rânduri făcu 
eforturi să-și stăpânească zâmbetele. 

Peter fu dezamăgit atunci când află 
că Wargrave nu era însoţit de valet și 
călătorea singur, cu foarte puţine 
bagaje. Tot Julian Markham rămânea, 
pentru el, gentle-manul ideal. 

Deși era nerăbdător să se întoarcă 
la soţia lui, contele acceptă invitaţia 
lui Reggie de a-și prelungi vizita, 
pentru a participa la târgul agricol. O 
parte din a doua zi o petrecu însoţind- 
o pe Alys în inspecții. În principal se 
uita, dar, din când în când, îi adresa 
întrebări inteligente. 

După prânz, în timp ce se îndreptau 
spre pășuni, Alys spune: 

— Pentru un om care nu știa nimic 
despre agricultură în urmă cu un an, 
ați înregistrat progrese remarcabile. 

— Am făcut tot posibilul, spuse 


contele. Nici una dintre celelalte 
proprietăţi Wargrave nu sunt conduse 
la fel de bine ca Strickland. Dacă nu 
învăţ să pun întrebările corecte și să 
angajez oamenii potriviţi, nici nu vor 
fi vreodată. 

— Veţi reuși, milord, spuse Alys. N- 
am nici o îndoială. 

În timp ce traversau un deal, ochii 
lui căprui se opriră asupra ei. 

— Mi se pare mie sau vărul meu e 
un alt om? 

Contele era perspicace. 

— Nu vi se pare. 

— Presupun că nu sunt eu cel în 
măsură să îți mulțumească, spuse el 
încet, dar îţi sunt recunoscător pentru 
rolul pe care l-ai jucat în această 
transformare 

Alys se îmbujora. 

— Orice rol aș fi jucat, a fost cu 
totul nesemnificativ. 

— 0? zise contele neîncrezător. 

Oare Wargrave îi ghicise 


sentimentele? Cu siguranţă 
perspicacitatea era o trăsătură a 
familiei Davenport 

Preferând să schimbe subiectul 
înainte să se dea prea mult de gol, 
Alys arătă spre cireada de care se 
apropiau. 

— Vacile noastre de lapte sunt rasa 
Guernsey. Laptele lor e mai bun decât 
al altor vaci și am fost mulţumiţi de 
rezultate. Dacă aveţi vaci de lapte la 
Wargrave Park, v-ar putea fi de folos 
rasa aceasta. 

Vacile erau întotdeauna un subiect 
foarte puţin periculos. 


Pentru cei trei agricultori era o 
sărbătoare să meargă la un târg 
agricol. Dimineaţa era senină, iar Alys 
călărea exuberantă între Reggie și 
contele Wargrave. Pentru că urma să 
iasă de pe moșie, purta o rochie 
vișinie și călărea într-o parte, dar nici 
acest deranj nu era suficient ca să-i 


strice buna dispoziție. 

Se aflau la aproximativ opt kilometri 
de Strickland când drumul se îngusta 
și se transforma într-un defileu 
abrupt, care traversa un pâlc des de 
copaci. Wargrave își trase puţin calul 
în spate, murmurând: 

— Pe legea mea... Reggie îl privi. 

— S-a întâmplat ceva? 

Wargrave ezită, apoi ridică din 
umeri. 

— Nu chiar. Doar că drumul acesta 
îmi amintește de locurile prielnice 
pentru ambuscade, de care am 
învățat să mă feresc în Spania. O 
astfel de imagine încă îmi îngheaţă 
sângele în vine. Vocea lui era 
normală, dar ochii examinau cu mare 
atenţie pădurea. Sunt tâlhari prin 
zona asta? 

— Nu, din câte știu eu, spuse 
Reggie, pe un ton la fel de firesc. 

Totuși, Alys observă că și el era 
prevăzător. Drumurile nu erau 


niciodată complet sigure și era bine 
să fii precaut. Și ea avea un pistol la 
șa și niciodată nu părăsea moșia fără 
să fie înarmată. Dar, chiar dacă atinse 
involuntar tocul pistolului, nu-i venea 
să creadă că avea să aibă vreodată 
nevoie de armă. 


De la punctul lui de observaţie din 
copaci, Blakeford privi încruntat 
siluetele care se apropiau. Nu se 
gândise că Alys Weston și Reggie 
Davenport aveau să fie însoţiţi. Totuși, 
celălalt bărbat nu părea o ameninţare 
prea mare. Oricine ar fi fost, și el 
trebuia ucis. Ar fi trebuit să-și aleagă 
mai bine prietenii. 

Arzând de nerăbdare, Blakeford își 
puse pe față o mască neagră strâmtă. 
Apoi își ridică ușor carabina și se 
asigură că era pregătită de foc. El și 
cei patru acoliţi ai săi erau călare, 
înarmaţi, pregătiţi să blocheze drumul 
din ambele capete ale defileului. 


Ultimul atacator, un fost pușcaș din 
armată, era întins pe burtă, ţinând 
bine în mână pușca Baker pe care io 
dăduse Blakeford. Pușcașul era un atu 
impresionant, fiind atât de 
experimentat. Alys Weston trebuia 
eliminată de la primul foc. Blakeford 
avea să se ocupe de Davenport și 
presupuse că cel puţin unul dintre 
ceilalți bandiți pe care-i angajase 
avea suficientă minte cât să se ocupe 
de celălalt bărbat. Cu cât mai repede, 
cu atât mai bine. 

Când călăreţii se apropiau de 
centrul defileului, Blakeford îi șopti 
pușcașului: 

— Împușcă-l pe cel din mijloc. 

Teava puștii se mișcă, pentru a fixa 
ținta, apoi se opri. Bărbatul ridică 
privirea. 

— Nu omor o femeie. 

Blakeford făcu ochii mari de uluire, 
apoi șopti furios: 

— Când te-am angajat, nu mi-ai zis 


că ai avea astfel de scrupule. Ea e 
principala ţintă a acestui atac. 

Bărbatul dădu din cap încăpățânat. 

— Nu împușc o femeie, repetă el. 

Blakeford era furios, dar nu avea 
timp să se certe. 

— Atunci împușcă-l pe cel înalt. Mă 
ocup eu de femeie. 

Pușcașul deplasă ţeava puștii, 
începând să îl ţintească pe bărbatul 
cel mai înalt. Apoi îngheţă, văzându-l 
pe bărbatul cel scund. 

— Dumnezeule, e căpitanul Dalton! 

Pușcașul înjură și sări în picioare, 
strigând către cei trei călători: 

— Atenţie, ambuscadă! 

Uluit, Blakeford văzu cum întregul 
lui plan ameninţa să se prăbușească. 
Lovi cu sete cu patul carabinei în 
capul pușcașului, înainte ca acesta să 
poată spune mai multe. Pușcașul căzu 
moale, iar trupul lui și pușca se 
rostogoliră pe panta abruptă, spre 
marginea drumului. 


Știind că nu avea timp de pierdut, 
Blakeford urlă: 

— Acum! 

Apoi ţinti cu carabina capul lui Alys 
Weston. 

Comentariul lui Wargrave despre 
aspectul periculos al drumului fusese 
oarecum exagerat, însă toţi cei trei 
călători erau mult mai circumspecți. 
Chiar și așa, fu un șoc pentru ei 
atunci când un bărbat necunoscut 
strigă, din copacii de deasupra lor: 

— Atenţie, ambuscadă! 

Pentru o clipă, Alys îngheță. Apoi 
Reggie urlă: 

— Capul jos și la galop! 

Se înclinară deasupra șeilor și 
dădură pinteni cailor. Simultan, trupul 
inert al unui bărbat se rostogoli de pe 
marginea drumului și chiar deasupra 
capului lor se auzi o ploaie de 
împușcături asurzitoare. 

Avertismentul îi salvase pe Alys și 
pe prietenii ei de împușcături, dar nu 


reușiră să scape, fiindcă mai mulți 
călăreți masivi invadară drumul din 
faţă și din spate. Având pistoalele 
descărcate, atacatorii se pregăteau 
pentru o luptă corp la corp. 

Alys mână calul cu încrâncenare, 
pentru a evita ciocnirea cu un bandit 
care flutura un cuţit. Defileul se 
transformase într-o arenă de strigăte, 
împușcături și lovituri de copite. 
Lângă ea, Reggie și Wargrave erau 
atacați de doi bărbaţi deodată și 
simţea mirosul acru al prafului de 
pușcă. Îngrozită, îşi dădu seama că nu 
era un jaf obișnuit, ci că voiau să-i 
omoare. 

Reggie își folosi calul puternic 
pentru a face un atacator să se dea 
înapoi, creând o mică breșă. 
Aruncând cât colo cuțitul bărbatului, 
Reggie urlă: 

— Allie, fugi! 

Alys încercă să profite de confuzie 
ca să scape și să-și poată folosi 


pistolul, dar îi opri drumul un al 
cincilea bărbat, cu ochii acoperiţi de o 
mască neagră, strâmtă. încercă să îl 
evite, dar acesta își struni calul, ridică 
arma pe care o avea în mână și o ţinti 
de la mai puţin de trei metri. 

Nu avea cum să rateze de lao 
asemenea distanţă, iar ţeava neagră 
a puștii i se părea enormă. Din reflex, 
Alys trase de hăţuri, iar iapa se ridică 
pe picioarele din spate și se roti pe 
loc. În același timp, scoase pistolul 
din toc și îl armă. 

Bărbatul cu mască neagră trase. 
Glonţul trecu atât de aproape de ea, 
încât Alys fu sigură că simţi cum o 
ardea muniţia, dar nu o nimeri. Cu 
carabina goală, era temporar 
inofensiv, așa că Alys se îndepărtă și 
își întoarse calul ca să vadă ce se 
întâmpla în spatele ei, rugându-se ca 
glonţul din pistolul ei să-i ajute pe 
Reggie și pe Wargrave. 

În spatele ei se desfășura o luptă 


incoerentă și dezechilibrată. Deși 
erau mai mulţi și aveau arme mai 
bune, atacatorii nu reușeau să îi 
doboare pe cei doi bărbaţi neînarmaţi, 
dar care erau luptători bine pregătiți. 
Alys îl văzu pe Wargrave ferindu-se 
de o sabie, apoi dezarmându-l fără 
milă pe posesorul ei și dându-l jos de 
pe cal. Reggie se lupta cu un alt 
atacator, pe care reuși să-l doboare 
cu un pumn sălbatic. 

În timp ce un al treilea bărbat ridică 
pistolul în spatele lui Reggie, Alys îi 
strigă numele și trase spre atacator, îi 
fu imposibil să ţintească bine, dar, din 
noroc, glonţul ei îl atinse pe tâlhar. 
Schimonosindu-se de durere, acesta 
dădu drumul pistolului. 

Apoi bărbatul cu mască veni din 
nou spre Alys, cu un pistol în mână. 
Nu avea cum să-și realimenteze arma 
într-o asemenea situaţie. Se întrebă 
cu disperare de ce ţinea morțiș să o 
omoare în timp ce își luă avânt și 


azvârli arma inutilă cât de tare putu. 
Pistolul gol îl lovi pe bărbat în obraz, 
făcându-l să se aplece și să tragă fără 
să o nimerească. 

— Căţea nenorocită! înjură el, 
apucând hăţurile iepei lui Alys și 
folosindu-și puterea pentru a o 
imobiliza. Apoi băgă mâna în cizmă și 
scoase un cuțit lung și ascuțit. 

După ce își descurajase propriii 
adversari, Reggie privi în jur, la timp 
ca să vadă atacul asupra lui Alys. 
Văzu cu groază că era prinsă în șa, 
neputându-se feri de atacator. Știind 
că era prea departe ca să ajungă la 
ea înainte s-o atingă cuțitul, Reggie 
sări de pe cal și apucă pușca Baker 
care căzuse pe marginea drumului, la 
distanță mică de el. 

Alys se lupta din greu cu bărbatul 
mascat, încercând să-i evite cuțitul, 
dar afurisitul era mare și puternic, iar 
ea nu se putea elibera. Lui Reggie i se 
păru eternă clipa în care atacatorul 


ridică cuțitul iar lama subțire sclipi în 
soarele de dimineaţă. 

Prea îngrozit ca să se mai roage, 
Reggie luă poziţia de tragere, cu un 
genunchi la pământ, iar celălalt 
ridicat pentru a-și susține cotul și a-și 
fixa ţinta. În timp ce arma letală 
cobora, el armă pușca și apăsă pe 
trăgaci, rugându-se să nimerească. 

Glonţul îl lovi pe bărbatul mascat în 
mijlocul pieptului și îl dădu jos de pe 
cal. Cuţitul sări în aer. Când zgomotul 
surd al puștii răsună cu ecou, se 
auziră strigăte. Ceilalţi patru 
atacatori, înspăimântați, abandonară 
lupta. Cei doi care fuseseră daţi jos 
de pe cal încălecară din nou și o luară 
pe urmele tovarășilor lor cu cea mai 
mare viteză. 

Confruntarea nu durase mai mult 
de două minute. Tropotele cailor 
dispăreau în depărtare, iar peste 
drumul strâmt se așternu tăcerea. 
Nici măcar păsările nu mai cântau, 


speriate de împușcături. Bărbatul 
mascat era întins pe pământ, cu 
hainele pline de sânge, iar cel care se 
rostogolise de pe deal și ajunsese în 
șanț încă nu-și recăpătase cunoștința. 

Fără să scoată o vorbă, Reggie se 
duse spre Alys și îi întinse brațele. Ea 
îi primi îmbrăţișarea. Deși luptase ca 
o tigroaică și poate lui chiar îi salvase 
viaţa, și așa inutilă, acum că pericolul 
trecuse, trupul ei zvelt tremura 
violent. O strânse puternic în braţe în 
timp ce îi mulțumea cerului că 
scăpase. 

Wargrave se apropie călare de ei. 

— Sunteţi bine amândoi? 

Părea calm, ca și cum călărea la 
parada de la Londra, dar haina lui 
ruginie era găurită la umăr. 

li era ușor lui Wargrave să-și 
păstreze cumpătul, nu femeia lui 
fusese cea pe cale să fie omorâtă. 
Dacă Reggie avusese vreodată vreun 
dubiu că n-ar fi vrut ca Alys Weston 


să fie femeia lui, acum i se risipiseră 
toate îndoielile. 

— Cred că suntem bine amândoi. 
Allie? 

— Sunt bine. Îmi pare rău că tremur 
ca o piftie, spuse ea dezlipindu-se de 
Reggie. 

Wargrave descăleca. 

— Emoţiile sunt permise. Pentru o 
persoană care a participat la prima ei 
luptă, te-ai descurcat foarte bine. 

— Dacă n-ai fi fost aici, Richard, n- 
am fi avut nici o șansă. Mă bucur că 
te-ai hotărât să ne însoţești astăzi. 
Mulţumesc. 

Vocea lui Reggie era relaxată, dar 
emoţiile îl dădeau de gol. Deși își 
cunoștea capacităţile de luptă, 
șansele să scape de acea ambuscadă 
mortală ar fi fost nule dacă vărul lui, 
un soldat cu experienţă, nu ar fi fost 
alături de ei. Chiar și așa, situaţia ar fi 
putut sta invers foarte ușor. 

— Armata a pierdut un om de mare 


ispravă, fiindcă nu te-ai putut înrola, 
spuse Wargrave. 

Era un schimb tipic de complimente 
masculine, cu totul laconic, dar 
perfect satisfăcător. Privirile li se 
întâlniră pentru o clipă, iar Reggie știu 
că, din acel moment, el și vărul lui 
erau prieteni. 

Era mult mai bine să construiască 
legături decât să le distrugă. 

Î timp ce Reggie încă o susţinea pe 
Alys, contele îngenunche și scoase 
masca mortului, dezvăluind un chip 
furios chiar și după moarte. Alys 
tresări, în timp ce Reggie exclamă, 
șocat: 

— Blakeford! 

Wargrave ridică privirea. 

— Îl cunoști? 

Alys îl simţi pe Reggie încordându- 
se. 

— Îl cunosc, spuse el posomorât. 
Am avut niște necazuri în ultima 
vreme, dar a fost o problemă minoră, 


spuse el dând din cap neîncrezător. 
Nu era destul de important ca să vrea 
să mă omoare. 

— Poate că nu era important pentru 
tine, dar pentru el era cu siguranţă, 
spuse contele ridicându-se. Nu te 
amări cu păreri de rău. Nu are rost, 
pentru un om care a angajat o bandă 
de tâlhari ca să-și omoare dușmanii și 
pe oricine ar fi avut ghinionul să se 
afle prin preajmă. 

In pofida cuvintelor pragmatice ale 
lui Wargrave, Alys se cutremură. 
Poate că Reggie credea că Blakeford 
voia să-l ucidă pe el, dar ea știa 
adevărul. Ea era victima pe care o 
dorea Blakeford și știa și de ce. 

Cine ar fi visat că trecutul avea s-o 
ajungă din urmă cu o asemenea 
violență? Un om murise încercând să 
o ucidă, iar alţi doi bărbaţi ar fi putut 
muri doar fiindcă o însoțeau. Se luptă 
cu valul de greață ce o cuprinse. 

Pe cealaltă parte a drumului, 


bărbatul care căzuse de pe deal și 
rămăsese inconștient în timpul luptei 
gemu și începu să se miște. Apoi se 
chinui să se ridice. Purta o haină de 
culoare verde-închis, cu o croială 
militară, atât de jerpelită încât abia se 
putea ghici culoarea originală, își 
duse o mână la cap și îi privi nervos și 
înfricoșat pe cei trei. 

Contele traversă drumul și se 
apropie de el. 

— Tu ne-ai avertizat? 

— Da, aprobă bărbatul. N-am vrut 
s-o împușc pe doamna, iar când îl 
ținteam pe domnul cel înalt, v-am 
recunoscut pe dumneavoastră, 
căpitane Dalton. 

— Eram căpitanul Dalton, într- 
adevăr. Anul trecut am aflat că 
numele meu adevărat este 
Davenport. Acum sunt contele de 
Wargrave, spuse el privind haina 
verde-închis a bărbatului. Chipul tău 
îmi pare cunoscut, dar nu cred că am 


vorbit vreodată. Erai în Regimentul 95 
Pușcași, în compania lui Kenneth 
Wilding? 

— Da, domnule. Caporalul Willit, 
domnule. Toată lumea din regiment 
vă cunoștea și știa ce fel de ofiter 
sunteţi, spuse el frecându-și cucuiul 
de pe cap. Mi-am închipuit că dacă îi 
însoțeați pe oamenii aceștia, eram de 
partea cui nu trebuia. 

Cu voce joasă, contele întrebă: 

— Ce face un fost pușcaș cu o 
bandă de ucigași? 

— Incearcă să-și hrănească familia, 
domnule, spuse Willit posac. După ce 
francezii ne-au tăbăcit curu' - o privi 
pe Alys - îmi cer scuze, doamnă... 
După ce francezii ne-au tăbăcit 
fundurile ani de zile, ne întoarcem 
acasă, fără serviciu, fără salariu. Soţia 
și copilul au dormit luni întregi pe 
marginea drumului până ce tipul de 
acolo a aflat că sunt pușcaș și mi-a zis 
că are o treabă pentru mine, spuse 


Willit arătându-l pe Blakefbrd. Era un 
om hain, dar era dispus să-mi dea 
cincizeci de lire pentru o treabă 
pentru care regele George abia-mi 
dădea câţiva bănuţți. 

— Nu-i deloc același lucru, dar pot 
să înțeleg de ce ai acceptat, spuse 
contele încruntându-se. După o clipă 
lungă, spuse încet. Dacă ești dispus 
să te muţi cu familia în 
Gloucestershire, o să-ţi găsesc un loc 
de muncă decent pe moșia mea. 

Pușcașul se ridică în picioare 
clătinându-se, iar pe chip i se citea o 
speranţă disperată. Era expresia unui 
om care învățase să nu se aștepte la 
dreptate. 

— N-o să mă daţi pe mâna poliţiei? 

— Nu meriţi așa ceva. Dacă nu ne- 
ai fi avertizat, poate eram morţi cu 
toții, spuse contele fixându-l cu 
privirea. Să nu uiţi să te comporți ca 
un adevărat pușcaș pe viitor, soldat. 

Willit se îndreptă și salută: 


— Da, să trăiţi, domnule! 


Când lulian Markham trase șareta în 
curtea grajdurilor de la Strickland, 
avu senzaţia că ajunsese acasă. 
Grăjdarul care îi luă calul îl salută ca 
pe un fiu risipitor. După ce îi spuse că 
domnul Davenport și Lady Alys erau 
plecați la un târg în Dorchester, făcu 
cu ochiul și adăugă că domnișoara 
Meredith era acasă. 

Cu siguranţă toată lumea știa ce se 
întâmpla între el și Merry. Julian se 
întreba dacă servitorii puseseră pariu 
că se va întoarce sau nu. De-ar fi știut 
ei cât așteptase clipa aceea! 

Urcă treptele din față câte două, 
bătu nerăbdător la ușă și fu primit de 
una dintre cameriste. Inainte să poată 
întreba de domnișoara Spenser, 
Merry însăși apăru în hol, din spatele 
casei, cu un coș cu flori proaspăt 
tăiate în mână. În clipa dinainte să-l 
recunoască, el îi observă ochii mari, 


triști. Apoi, expresia i se schimbă și 
buzele i se depărtară de uimire. 

Increderea lui Julian fusese 
zdruncinată în ultimele săptămâni. 
Oarecum nesigur, o întrebă: 

— Te bucuri să mă vezi? 

Strigând de fericire, ea alergă în 
braţele lui, iar florile căzură într-o 
ploaie de culori. în timp ce camerista 
îi privea aprobatoare, cu timiditate, 
Julian și Merry se pierdură în dulceaţa 
reîntâlnirii, cu vocea incoerentă, cu 
bucurie palpabilă, ca și cum ar fi vrut 
să poată îmbrăţișa fiecare părticică a 
trupului celuilalt 

Când Julian luă aminte la ceea ce Îi 
înconjura, o duse pe Merry în salon. 
Nu avea nevoie de public, nici măcar 
de unul aprobator. 

In lumina puternică, văzu lacrimi pe 
obrajii ei. Işi scoase batista și le 
șterse cu tandreţe. 

— Ce s-a întâmplat, Merry? E ceva 
în neregulă? 


Fata dădu puternic din cap și îi oferi 
un zâmbet stins. 

— Imi pare rău că plâng așa. Doar 
că nu credeam că o să te mai văd din 
nou. 

Nu-i reproșa lipsa de încredere. Se 
așeză mai bine pe canapea și o 
înconjură cu braţul. Când ea ridică 
picioarele și se ghemui sub brațul lui, 
el spuse: 

— M-am întors, dar nu mai sunt o 
partidă așa de bună ca la începutul 
verii. Văzu privirea ei întrebătoare și 
continuă: Aveai dreptate în legătură 
cu părerea lumii. M-am certat cu tata 
săptămâni întregi, am tot încercat să-l 
conving, dar a fost de neclintit. 

Julian strânse din buze, amintindu-și 
de comentariile tatălui său. Lord 
Markham avea obiecţii serioase din 
punct de vedere financiar, dar mare 
parte a respingerii căsătoriei se 
datora faptului că Merry locuia sub 
acoperișul lui Reginald Davenport. 


Julian se oferise să o aducă în vizită, 
ca tatăl lui să poată vedea personal 
că era o pereche potrivită pentru el, 
însă vicontele refuzase din capul 
locului să primească o femeie pe care 
o caracteriza drept „o vânătoare de 
averi". 

Merry se ridică, cu chipul mâhnit 
încadrat de părul auriu. 

— Julian, nu pot să te las să te 
îndepărtezi de familia ta. 

El îi atinse ușor buzele cu degetul. 

— Nu ar trebui să iau eu hotărârea 
asta? Crede-mă, Merry, știu ce fac. 
Tatăl meu îmi poate tăia renta, dar 
nu-mi poate interzice să mă însor. Nici 
măcar nu-mi poate lua titlul. Și cu 
siguranţă nu-mi poate schimba 
sentimentele. 

Bărbatul trase aer în piept, apoi îi 
dădu vestea cea mai importantă. 

— Unul dintre motivele pentru care 
am fost plecat atât de mult e fiindcă 
mi-am căutat un post. Un văr care nu 


s-a înţeles niciodată cu tata m-a 
ajutat să-mi găsesc un serviciu la 
guvern. Cu salariul și cu o mică 
moștenire pe care am primit-o acum 
câţiva ani, te voi putea întreţine. N-o 
să fim bogaţi, dar ne vom descurca 
bine. Asta, spuse el cu vocea gravă, 
dacă încă mă vrei. 

In clipa aceea Merry înţelese că 
Julian, acel bărbat încrezător și 
frumos, avea nevoie de ea așa cum și 
ea avea nevoie de el. Luându-i chipul 
în mâinile ei mici, îl sărută pe buze, 
gustându-i căldura, tandreţea și 
dorinţa și răspunzându-i cu propriile 
sentimente. 

— Cum poţi să te îndoiești? șopti 
ea. 

Când îi trase trupul zvelt mai 
aproape, Julian știu că Merry merita 
toate lucrurile la care renunţa și mult 
mai mult. 


Cine spunea că dacă nu plouă, pică, 


avea dreptate, se hotărî Alys, iar 
faptul că atunci când ajunse acasă îi 
găsi pe Julian și pe Merry alintându-se 
fericiţi pe canapea îi făcu mult mai 
multă plăcere decât atacul bandei de 
asasini. Impreună cu însoțitorii săi, 
petrecuse ore întregi dând declaraţii 
și ocupându-se de consecințele 
atacului. Reggie era posomorât, iar 
Wargrave comentase, filozofic, că 
întotdeauna o bătălie durează mai 
puţin decât curăţenia de după. 
Contele aranjase ca noul său 
angajat și mica lui familie să ajungă la 
Gloucestershire. Când îi văzuse ultima 
dată, soții Willit luau masa la unul 
dintre cele mai bune hanuri din 
Dorchester și încă nu le venea să 
creadă cum li se schimbase norocul. 
Fiindcă avertismentul bărbatului le 
salvase viaţa lui și lui Alys, Reggie 
încercase să le plătească el 
cheltuielile, dar contele îi spusese sec 
că pușcașii aveau întotdeauna grijă 


unii de alţii și cu asta, basta. 
Amuzată, Alys își dăduse seama că, 
așa tăcut cum era, contele era la fel 
de încăpățânat ca vărul lui. 

Ca tutore, Alys discută cu Julian 
despre situaţia celor doi tineri. Noua 
lui poziţie avea să-i permită să-i 
asigure lui Merry un confort modest, 
nu unul luxos. În cele din urmă, Merry 
avea să devină o vicontesă bogată, 
dar asta nu mai conta. Nu conta 
decât faptul că avea să fie iubită de 
un bărbat care era dispus să-și 
schimbe complet viaţa ca să se 
însoare cu ea. 

Deși era fericită pentru protejata ei, 
pe Alys o săgeta gândul că ea nu 
avea să aibă parte de un final fericit 
Doar îl alungă fără milă. Acceptase de 
multă vreme realitatea tristă că ea nu 
era o eroină romantică. 


capitolul 22 


Cina din seara aceea fu una veselă, 
fiindcă se sărbători nu numai logodna 
oficială a lui Merry și a lui Julian, ci și 
rezultatul miraculos al ambuscadei. 
Se comandase șampanie din pivniţă, 
iar cuplul fericit închină un pahar. 
Chiar și William avu voie să bea 
pentru fericirea surorii lui. 

Paharul lui Reggie fu umplut cu apă. 
Alys se întrebă cum se simţea, știind 
că îl aștepta o viaţă întreagă în care 
nu putea participa complet la astfel 
de momente. Dacă gândul îl deranja, 
nu se vedea. Părea complet relaxat și 
bine-dispus, ca o gazdă înconjurată 
de prieteni. 

Cu toată agitația, nu auziră când la 
ușa din faţă sosi un oaspete. Îl 
observară doar după ce acesta dădu 
la o parte camerista și năvăli în 
sufragerie. 

Alys îl văzu bine pe intrus. Era un 
bărbat solid, între două vârste, cu un 
chip frumos și puternic, încotoșmănat 


într-un pardesiu pe care străluceau 
picături de ploaie. Julian stătea lângă 
ea și n-avu nevoie să-l vadă sărind în 
picioare și strigându-și tatăl ca să știe 
că Lord Markham venise în căutarea 
fiului rătăcitor. 

Se așternu tăcerea și toţi cei de la 
masă se întoarseră către noul venit. 
Cu o încruntare feroce, Lord Markham 
începu să urle: 

— Am venit să pun capăt prostiei 
ăsteia cu căsătoria, o dată pentru 
totdeauna. 

Palid, dar hotărât, Julian spuse: 

— Am discutat asta săptămâni 
întregi, domnule și nu mai avem 
nimic de spus. Aș prefera să mă 
căsătoresc cu binecuvântarea 
dumneavoastră, dar lipsa ei nu mă va 
opri. 

— Dumnezeule, băiete, n-ai deloc 
mândrie? Cum poţi să te însori cu 
amanta unui desfrânat beţiv ca 
Reggie Davenport? 


Vicontele îi aruncă o privire otrăvită 
lui Reggie, care stătea în capul mesei, 
privind scena concentrat. 

Urmă o clipă de tăcere adâncă. 
Înainte ca Julian, înfuriat, să poată 
răspunde, Peter sări în picioare. Cu o 
voce de bărbat, nu de băiat de 
cincisprezece ani, spuse repede: 

— Milord, o insultaţi pe sora mea. 
Dacă aș crede că aţi accepta o 
provocare la duel de la o persoană de 
vârsta mea, ne-am vedea în zori, cu 
pistoalele! 

Poate că formularea lui Peter era 
melodramatică, dar sinceritatea și 
mânia erau evidente. In timp ce 
vicontele se uita uluit la băiatul care 
cutezase să-l provoace, Reggie 
ripostă: 

— Serios, Markham, chiar crezi că 
mi-aș ţine amantele sub propriul 
acoperiș, împreună cu fraţii lor mai 
mici? Nu mă crede așa de tâmpit. 

Amintindu-și că William era de faţă, 


Alys îi aruncă acestuia o privire de 
guvernantă și îi făcu semn spre ușă, 
ca și cum îi ordona să plece. William 
păru revoltat, dar știa că nu trebuia 
să o contrazică într-o asemenea 
situaţie. Se retrase fără chef, probabil 
doar ca să se alăture servitorilor care 
spionau din spatele ușii, se gândi Alys 
resemnată. 

Din moment ce bărbaţii păreau să 
se afle în impas, spuse cu răceală: 

— Îmi insultaţi calităţile de tutore, 
milord. Vă asigur că domnișoara 
Spenser a fost crescută după cele mai 
riguroase standarde ale bunei- 
cuviinţe. Am acceptat temporar 
ospitalitatea generoasă a domnului 
Davenport doar fiindcă, din nefericire, 
casa noastră a fost distrusă. 

Markham se întoarse spre ea. 

— Și cine ești dumneata? 

— Mi se spune Lady Alys Weston, 
spuse ea cu emfază. 

Deși nu se întâmpla foarte des, Alys 


știa să se poarte cu desăvârșire ca o 
doamnă din înalta societate. și 
înclină bărbia și își îndreptă spatele, 
deși faptul că stătea jos diminua 
oarecum efectul gestului. 

Ațâțat de demnitatea rece a lui 
Alys, Lord Markham se uită la vărul lui 
Reggie și izbucni: 

— Dacă ea e o lady, dumneata cine 
ești, ducele de Wellington? 

Richard se ridică. 

— Sigur că nu. Nu am nas de așa 
ceva. Eu sunt contele de Wargrave, 
spuse el făcând o plecăciune corectă. 
Am înţeles că aţi făcut niște 
experimente interesante cu animalele 
la Markhamstead. 

Vicontele aproape fu distras când i 
se aminti de activitatea sa dragă, 
creșterea porcilor, însă nu uită scopul 
pentru care venise. 

— Dumneata ce cauţi aici? Se 
spune că ţi-ai dezmoștenit vărul 
risipitor și că i-ai spus să plece din 


Londra înainte să facă și mai mult 
familia de râs. 

Richard ridică din sprâncene. 

— Nu-mi pot închipui cine 
răspândește asemenea zvonuri 
vulgare și inexacte, spuse el, cu o 
voce care ar fi putut tăia gheaţa. 
După cum puteți vedea, eu și vărul 
meu ne înţelegem cât se poate de 
bine. 

Alys își stăpâni un hohot de râs. 
Contele se pricepea de minune la 
bunele maniere. 

Încolţit din toate părţile, Lord 
Markham se opri, nesigur. Hotărându- 
se că sosise vremea să-și ia destinul 
în mâini, Merry se ridică și se îndreptă 
spre el. Îi privi dojenitor pe comesenii 
săi și spuse: 

— Sunteţi prea severi cu Lord 
Markham. A făcut un drum greu pe 
ploaie și e normal să fie îngrijorat de 
viitorul fiului său. Ce tată n-ar fi? 
Întorcându-se spre viconte, spuse cu 


vocea ei dulce: Cred că sunteţi obosit 
și vă e frig. Aţi dori să mâncaţi ceva? 
Și poate un pahar cu vin? 

Vicontele șovăi. Il atrăgea ideea de 
mâncare și băutură. Fata asta blondă, 
ispititoare, era singura persoană care 
simpatiza cu dorinţa de a-și salva fiul 
și moștenitorul de la o căsătorie 
dezastruoasă. 

— Tu ești tânăra cu care vrea să se 
însoare Julian? întrebă el crispat 

Merry dădu din cap cu gravitate. 

— Da. Adevărul este că nu vreau să 
îl despart pe Julian de familia lui. Știu 
cât de greu trebuie să fie pentru 
amândoi. Dar eu și Julian ne iubim 
atât de mult, mai spuse ea, cu vocea 
frântă. 

Perplex, Lord Markham se uită la 
ochii mari, ca de safir, în care 
tremurau lacrimi. Pornise spre Dorset 
de îndată ce aflase că Julian îi sfidase 
ordinele explicite de a pune capăt 
acestei aventuri prostești cu o femeie 


care nu era de rangul lui. Vicontele se 
așteptase la o confruntare, dar nu la 
una de acest gen. Nu îi plăcea să se 
simtă o brută fiindcă o făcea să 
plângă pe acea făptură minunată. 

Pentru o clipă, Markham șovăi, apoi 
își recapătă hotărârea. Sigur că era 
frumoasă. Tinerii își pierdeau deseori 
capul din cauza unor sărântoace. 

Alys se uită spre Reggie și se 
întrebă ce părere avea despre felul în 
care îi era invadată și insultată casa. 
Îi observă strălucirea din privire şi nu 
fu luată prin surprindere atunci când 
interveni, într-un mod cu totul și cu 
totul neașteptat. 

— Pentru Dumnezeu, Markham, nu- 
ţi pierde și tu capul din cauza unor 
ochi frumoși. Cu perspectivele lui, 
Julian s-ar putea însura cu una din 
cele mai mari moștenitoare din 
Anglia. Ar fi un fraier să se 
mulțumească cu o tânără a cărei 
principală zestre e frumuseţea. 


Toată lumea se întoarse spre el. 
Lord Markham mârâi ca un motan 
furios, Peter și Merry păreau răniţi, 
Wargrave rămăsese pe gânduri, iar 
Julian îl privea șocat și trădat. 

Alys văzuse expresia diabolică a lui 
Reggie și înțelese ce se pregătea să 
facă. Îl lovi pe Julian pe sub masă 
chiar înainte ca acesta să poată 
riposta. Când Julian se întoarse spre 
ea, îi făcu un semn din cap. 

În timp ce Julian încerca să 
interpreteze mesajul lui Alys, Lord 
Markham explodă, replicându-i lui 
Reggie. 

— Aș fi crezut că până și un 
neisprăvit vulgar ca tine înţelege că 
banii nu sunt singurul și nici măcar 
cel mai important criteriu pentru o 
căsătorie. 

Reggie își arcui impasibil 
sprâncenele negre. 

— Sigur că nu. Ar mai fi 
pământurile, titlul și influenţa. 


— Așa ar crede un vânător de averi 
ca tine, spuse vicontele cu dispreţ. 
Oamenii de bine știu că afecțiunea și 
respectul reciproc sunt esenţiale 
pentru o căsătorie de succes. Apoi o 
privi pe Merry, îmblânzit. E mult mai 
important ca o femeie să aibă bun- 
simţ și să fie amabilă, decât să fie 
bogată. De fapt, e mai puţin probabil 
ca fetele cu o avere modestă să fie 
extravagante cu banii soţilor lor. 

Reggie ridică din umeri nepăsător. 

— E la fel de ușor să te 
îndrăgostești și de o bogătașă, și de o 
sărăntoacă. Se știe că afecțiunea unui 
bărbat tânăr e extrem de volatilă. 
Peste câteva luni băiatul o să și uite 
cum arată Merry. 

Merry se încruntă uimită. Apoi se 
relaxa și ochii începură să-i 
sclipească. 

— Un bărbat de douăzeci și cinci de 
ani nu e un băiat, se rățoi Markham. 
Fiul meu nu e un desfrânat superficial 


ca tine, Davenport. E un om de 
principiu, genul de fiu pe care și l-ar 
dori orice tată. Julian nu ar fi cerut-o 
de soţie pe domnișoara Spenser dacă 
nu ar fi avut sentimente serioase 
pentru ea. 

— Probabil că îți cunoști bine fiul, 
spuse Reggie plictisit, întotdeauna am 
presupus că îl ţii din scurt la Londra 
fiindcă n-ai încredere în el nici măcar 
să-i dai pe mână o fermă mică. 

Acum se schimbă și expresia de pe 
chipul lui Julian. Rigiditatea dispăru, 
iar în ochi i se citi un licăr de 
amuzament viclean. 

— Nu ești numai imoral, ci și 
ignorant, Davenport. De fapt, Julian a 
elaborat un plan extraordinar pentru 
administrarea moșiei din Moreton și 
intenţionez să i-o cedez cu ocazia 
căsătoriei lui. 

Julian făcu ochii mari, iar tatăl lui îl 
privi sfios. 

— Nu am vrut să ţi se urce la cap, 


băiete, dar am fost foarte impresionat 
de planurile tale, foarte impresionat. 
M-am gândit că e bine ca un tânăr să 
aibă parte de aventură câţiva ani, 
înainte să-și asume răspunderea 
pentru o căsnicie și o familie. Dar ai 
avut deja parte de aventuri, spuse el 
aruncându-i lui Reggie o privire 
ucigătoare. Cu cât mă gândesc mai 
bine, cu atât mi se pare mai înțelept 
să nu mai stai la Londra, unde 
compania e atât de proastă. 

— Presupun că n-are ce să strice 
prea mult la o singură moșie, dar ar fi 
o prostie să-l lași să se lege la cap cu 
o mireasă nepotrivită, spuse Reggie 
pe tonul lui cel mai disprețuitor, care 
era într-adevăr foarte dispreţuitor. 

Clocotind de furie, Markham făcu 
doi pași către Reggie, după care se 
opri, încleștându-și palmele. 

— Pe Dumnezeu, dacă n-ar fi 
doamne de faţă! mugi el. Să nu-mi 
spui cum să-mi tratez fiul și să nu-mi 


spui tu ce fel de femeie e potrivită 
pentru el. Ce poate ști un desfrânat 
despre femei respectabile? O privi din 
nou pe Merry. Domnișoara Spenser 
pare o adevărată lady. Originea și 
averea ei sunt respectabile și ea e 
aleasa fiului meu. Cu cât se 
căsătoresc mai repede și scapă de 
influenţa ta, cu atât mai bine! 

Apoi se întoarse spre Julian. 

— Refuz să mai petrec încă o clipă 
sub acoperișul acestui pierde-vară. 
Am rezervat deja o cameră la Femeia 
Tăcută. Vă aștept pe tine și pe 
logodnica ta mâine-dimineaţă la ora 
zece. Avem multe de discutat. O privi 
pe Merry cu căldură. Aș vrea să-mi 
cunosc mai bine viitoarea noră. 

Vicontele ieși valvârtej din 
sufragerie, trântind ușa cu o forţă 
care făcu să se cutremure 
porțelanurile. In spatele lui se lăsă o 
tăcere profundă, până ce contele de 
Wargrave se sprijini de spătar și 


începu să râdă în hohote. 

— Vere, recunoscu el, n-aș fi ratat 
asta nici pentru toate oile din Irlanda. 
Ca și cum cuvintele lui ar fi fost un 
semnal, toată lumea se înveseli, pe 

jumătate de ușurare fiindcă 
scăpaseră de tensiune. Julian ocoli 
masa ca s-o îmbrăţișeze pe Merry. 
Alys fu tentată să facă același lucru 
cu Reggie, care stătea rezemat de 
spătarul scaunului, cu un zâmbet în 
privire. In cinci minute de infamie 
studiată, obținuse un rezultat la care 
Julian nu fusese în stare să ajungă în 
săptămâni întregi de argumente 
pătimașe. 

Cine spunea că nu era bine să fii un 
afurisit? 

Veștile despre vizita lui Lord 
Markham se răspândiră în toată casa, 
iar servitorii se bucurară și se 
mândriră cu inteligenţa stăpânului lor. 
Camerista Gillie, care urmărise scena 
în secret, printr-o crăpătură din ușă, îl 


căută pe Mac Cooper și îi povesti totul 
după ce își termină treaba. Deja se 
obișnuise să îl caute pe Mac când 
avea de discutat ceva. Dacă i-o 
spunea lui, o poveste bună devenea 
și mai bună. 

Fiindcă ploua, iar Gillie obosea ușor, 
se plimbară doar până la hambar. Se 
rezemară comozi de o căpiţă cu fân, 
în timp ce ea făcea tot posibilul să-și 
amintească cuvânt cu cuvânt ce-i 
spusese domnul Davenport vicontelui 
Markham. Mac râse din inimă, 
spunând că fusese unul dintre cele 
mai bune momente ale lui Reggie. 
Apoi îi dărui lui Gillie câteva povești 
despre isprăvile stăpânului său, 
eliminând cu grijă elementele 
nepotrivite. 

Când amândoi obosiseră de atâta 
râs, valetul se rostogoli și sărută 
nasul îndrăzneț al fetei. 

— Se pare că miroase a căsătorie. 
Ce spui, Gillie dragă, ne luăm și noi? 


Devenind brusc serioasă, Gillie îi 
căută chipul în lumina slabă. Prietenia 
lor evoluase și devenise din ce în ce 
mai strânsă, dar de atunci, din 
camera ei de la mansardă, el nu-i mai 
vorbise de căsătorie. Deveni din nou 
timidă. Așezându-și inconștient mâna 
pe burta mărită, spuse: 

— Mi-ar plăcea să mă mărit cu tine 
Mac, mai mult decât am vrut 
vreodată să mă mărit cu Billy. Dar, 
făcu ea bâlbâindu-se puţin, căutând 
cuvinte ca să-și exprime neliniștea, 
mă îngrijorează faptul că i-ai putea 
purta pică copilului fiindcă nu e altău. 

Mac îi acoperi mâna cu a lui. Deși 
gestul voia să fie unul prietenesc, 
cobori privirea plăcut surprins. 

— Copilul tocmai a mișcat. E un 
năzdrăvan, nu-i așa? Apoi chipul i se 
schimbă. Mama mea era cameristă, la 
fel ca tine. Tatăl meu era un mare 
domn de la Londra, așa mi-a zis, nici 
mai mult, nici mai puţin. Un mare 


domn! râse el amar. După ce și-a 
făcut poftele cu ea, a dat-o afară din 
casă cu zece lire. Ar... ar fi fost bine 
să fie prin preajmă un bărbat dispus 
să aibă grijă de ea și de mine. Un 
copil are nevoie de tată. Tăcu timp de 
câteva secunde. A făcut tot posibilul 
să mă crească așa cum trebuie, dara 
murit, obosită să muncească pe 
străzi, când eu aveam șase ani. 

Pe Gillie o duru sufletul pentru fata 
aceea disperată și pentru băieţelul 
singur, abandonat, care fusese Mac. 
Temerile că i-ar fi putut purta pică 
copilului dispărură. Poate că ea era 
doar o fată de la ţară, dar înțelegea 
cât de mult își dorea o familie proprie, 
pe care s-o iubească și s-o preţuiască. 
Și de câtă dragoste avea și el nevoie 
în schimb. Căsătoria cu ea ar fi fost 
un fel de a îndrepta trecutul. 

Increzătoare, îl mângâie pe obraz. 

— Dacă chiar vrei să te însori cu 
mine, Mac, spuse ea încet, aș fi 


mândră, onorată și bucuroasă să 
accept. 

Se aplecă deasupra ei și o sărută 
foarte ușor, însă îmbrăţișarea se 
transformă repede în ceva mult mai 
incitant. Gillie află cu încântare că un 
bărbat de la Londra știa mult mai 
multe despre săruturi decât știuse 
vreodată ţăranul de Billy. 

Când lucrurile începură să 
evolueze, Mac se îndepărtă brusc, 
respirând greu. 

— Îmi pare rău, Gillie dragă, nu 
vreau să crezi că sunt unul dintre acei 
bărbaţi care mint ca să se culce cu 
tine. Sunt dispus să aștept până după 
căsătorie. 

— Eu, nu! exclamă ea, cu faţa 
îmbujorată și cu fân în păr. Buzele i se 
arcuiră într-un zâmbet. N-are nici un 
sens să așteptăm, mai ales că nu e 
pericol să rămân însărcinată. 

Mac râse, semănând mai degrabă a 
tânărul care era, decât a tâlharul 


înăsprit de soartă care scăpase dintr- 
unul dintre cele mai cumplite medii 
din Londra. Apoi, cu mare grijă, 
începu să își satisfacă doamna, în 
căldura proaspătă și dulce a fânului. 

Contele de Wargrave plecă și viața 
reveni la normal. lar Julian și Merry 
merseră la reședința familiei 
Markham, pentru o vizită de două 
săptămâni. Lordul cedase rapid 
farmecelor fetei și aproape că era 
gata să uite că se opusese vreodată 
căsătoriei. Nunta fusese programată 
pentru toamnă, astfel încât Alys să 
termine cu recolta și să poată juca 
rolul de mamă a miresei. 

La conac se află și că valetul de la 
Londra al stăpânului urma să se 
însoare cu camerista Gillie. Strângând 
din buze, Alys își spuse în gând că era 
absurd să fie atât de dezgustată de 
situaţie. Așa se întâmpla de când 
lumea și pământul. Reggie scăpa de o 
grijă, iar Mac Cooper primea cu 


siguranţă o recompensă frumușică 
pentru că-și scăpase stăpânul de o 
amantă însărcinată. 

A doua zi după plecarea lui Julian și 
a lui Merry, Alys și Reggie se bucurau 
de una dintre întrevederile lor 
nocturne, după ce băieţii se duseseră 
la culcare. Alys purta un halat auriu 
confortabil și avea părul prins la spate 
cu o panglică de aceeași culoare. 
Pentru Alys, era cel mai frumos 
moment al zilei. Rezervele pe care le 
avea cu privire la comportamentul 
scandalos al angajatorului ei 
dispăreau întotdeauna atunci când el 
era de față. 

Erau în bibliotecă, singurul loc din 
casă în care Reggie fuma. Trăgea 
alene dintr-o ţigară de foi, în timp ce 
Nemesis și Attila dormitau, fiecare 
lângă stăpânul lui. Chiar și animalele 
ajunseseră la armistițiu, în mare parte 
fiindcă motanului i se părea că 
Nemesis era prea ușor de intimidat ca 


să mai constituie o provocare. 

— De ce nu te servești cu niște 
brandy? sugeră Reggie, expirând 
fumul. Am umplut din nou bufetul cu 
băuturi când a venit Richard în vizită. 

După o ezitare de o clipă, Alys se 
duse la bufet și își turnă puţin. 

— Nu te deranjează să ai băuturi 
alcoolice prin preajmă? 

— Chiar dacă nu mă crezi, nu. Mi-a 
fost dor de alcool în primele trei sau 
patru săptămâni, dar acum, nu, spuse 
el ridicând din umeri. Dacă mă 
gândesc bine, nu prea mi-a plăcut 
alcoolul niciodată. Beam fiindcă nu 
știam cum să mă opresc. Acum, că 
sunt lucid, n-am nici cea mai mică 
dorinţă să-mi mai las viaţa să se 
învârtă în jurul unei sticle afurisite. 
Viaţa e mult mai plăcută acum, 
adăugă el privind-o pe Alys. 

Căldura din ochii lui aproape că o 
făcu să roșească în timp ce se 
ghemuia în fotoliu, cu picioarele sub 


ea. În astfel de clipe îi era greu să-l 
recunoască pe Reggie drept 
desfrânatul sarcastic și brutal care 
venise prima dată la Strickland. Chiar 
și atunci avea umor, inteligenţă și o 
integritate puternică, dar aceste 
trăsături nu erau cele mai evidente. 
Acum, după cum observase vărul său, 
Reggie era un om diferit: relaxat, 
sănătos fizic și psihic și irezistibil de 
atrăgător. 

Vrând să-și distragă atenţia de la el, 
Alys spuse: 

— Am fost uimită că Lord Markham 
nu și-a dat seama cum îl manipulai. 
Vă știți de mai demult? 

Reggie pufni, posomorându-se 
brusc. 

— İn urmă cu câţiva ani am avut o 
neînțelegere din cauza unei femei, 
doamna respectivă m-a preferat pe 
mine, iar Markham nici nu m-a iertat, 
nici n-a uitat. Pur și simplu m-am 
gândit că mă urăște într-atât, încât ar 


face exact opusul oricărei sugestii 
care ar veni din partea mea. 

— E mereu vorba de o femeie, nu-i 
așa? spuse Alys cu voce mai aspră 
decât ar fi vrut. 

— Din păcate, da, recunoscu 
Reggie. Dacă aș fi fost suficient de 
înțelept încât să stau la distanță de 
amanta lui Blakeford, omul ar fi în 
viaţă acum, adăugă el, mai mult 
pentru sine. 

— O ceartă din cauza unei femei nu 
îi transformă pe cei mai mulţi bărbaţi 
în asasini, spuse Alys jucându-se cu 
piciorul paharului, măcinată de 
secretul pe care-l ascundea. Nu te 
poţi învinui pentru felul în care a 
reacţionat Blakeford. 

— Nu? spuse Reggie ridicând 
sardonic din sprâncene. Blakeford n-a 
fost niciodată un om ușor de înțeles, 
dar de fapt, eu l-am împins să facă un 
gest necugetat. 

— Poate că nu amanta lui a fost 


motivul pentru ambuscada aceea, 
spuse ea, sperând să-i poată elibera 
conștiința lui Reggie fără să 
trebuiască să-i dezvăluie adevărul. 

— Te poţi gândi la alt motiv? Chipul 
lui alungit se schimonosi a dezgust 
Nu-mi închipui că cineva ar vrea să te 
omoare pe tine sau pe Richard, dar 
sunt destui care s-ar bucura să-mi 
danseze pe mormânt. Blakeford era 
cu siguranţă unul dintre aceștia. 

Lui Alys nu-i plăcea să-l vadă 
învinovăţindu-se, mai ales acum, că 
își schimbase stilul de viaţă. Mai ales 
că nu avea dreptate. Se hotări să-i 
mărturisească parţial adevărul și 
spuse: 

— Poate că Blakeford a considerat 
că asasinarea ta avea să fie un 
supliment plăcut, dar îţi garantez că 
eu am fost ţinta principală. Ne 
leagă... o istorie. 

Se pregătea să-i înșire o poveste pe 
care o inventase în acest scop, când 


Reggie exclamă: 

— Tu ai umblat cu Blakeford? 

Asprimea tonului său o insultă la 
culme pe Alys. Voise să-l facă pe 
Reggie să se simtă mai bine, însă în 
schimb provocase o reacţie care îi 
sfărâmă toate mecanismele de 
apărare. 

Locuise timp de luni întregi cumplit 
de aproape de un bărbat pe care îl 
dorea și pe care ajunsese să-l 
iubească, plângând în sine de fiecare 
dată când el vorbea despre o fostă 
amantă, când intra în necazuri din 
cauza unei femei sau când lăsa 
însărcinată o cameristă. 

lar Reggie, la naiba, stătea acolo și 
părea uluit de simpla idee că un 
bărbat ar fi putut s-o dorească. 

O cuprinse un fior rece, care 
descătușa durerea veche, 
nevindecată pe care i-o provocase 
Randolph și simţi groaza pasiunii 
disperate pe care o nutrea pentru 


Reggie. Tremurând până în măduva 
oaselor, Alys lăsă jos paharul și se 
ridică în picioare, copleșită de ideea 
chinuitoare a lipsei ei de atractivitate. 

— Sigur că ești surprins. Cum aș fi 
putut să uit că nici un bărbat nu mă 
atinge decât dacă e beat sau dacă va 
primi o avere în schimbul sacrificiului 
de a mă lua de nevastă? Vocea i se 
frânse. Este foarte frumos din partea 
ta să-mi amintești că sunt un 
simulacru de femeie. Nici măcar tu, 
care te-ai culcat cu jumătate din 
femeile din Anglia, nu poţi să mă 
săruți decât atunci când ești beat. 

Fu îngrozită de propriile cuvinte. O 
asemenea sinceritate faţă de Reggie 
era umilinţa maximă. Cu ochii 
împăienjeniţi de lacrimi, Alys alergă 
spre ușă, știind că nu ar fi putut 
suporta mila lui. 

Era pe la jumătatea drumului, când 
Nemesis, făcând cinste numelui pe 
care-l purta, îi blocă prietenoasă 


calea. Neputându-se feri la timp, Alys 
se împiedică de cățelușă și căzu, 
lovindu-se cu palmele și cu genunchii 
de covorul oriental. 

— Al naibii de câine! strigă ea, 
aproape plângând. 

Reggie rămase cu ochii la ea, uluit. 
Când ea sugerase că fusese amanta 
lui Blakeford, îl cuprinsese un val 
intens și irațional de gelozie. În mod 
evident, ea îl interpretase drept 
dispreţ. Felul în care se prăbușise 
psihic îi arăta foarte clar că 
deschisese o rană extrem de adâncă. 

Allie fusese întotdeauna atât de 
puternică, atât de echilibrată, chiar și 
atunci când Reggie credea că era 
sortit pierzaniei. li fusese ușor să uite 
că și ea avea slăbiciuni proprii. După 
expresia ei de agonie, călcâiul lui 
Ahile în cazul lui Alys era convingerea 
că nici un bărbat n-o putea dori 
vreodată, ca femeie. Acest sentiment 
era tragic pentru o persoană așa de 


pătimașă ca ea. 

lar o asemenea insensibilitate din 
partea lui, cel care de obicei îi 
înțelegea atât de bine pe cei din jur, 
era de neiertat. Sări din scaun și 
îngenunche lângă ea. Alys se chinuia 
să se ridice, dar picioarele i se 
împleticiră în faldurile voluminoase 
ale halatului. Așezându-i o mână pe 
umăr, îi spuse: 

— Allie, n-am fost surprins de ideea 
că Blakeford te-ar putea dori. Am fost 
gelos. 

Ea îl privi neîncrezătoare. 

— Ai crezut că fusesem amanta lui 
Blakeford? Ești și mai prost decât 
credeam. 

El se simţi ușurat de repulsia ei 
inconfundabilă. Îi fixă privirea şi spuse 
cu patimă: 

— Și tu ești o proastă fiindcă te 
crezi neatrăgătoare. Dumnezeu știe 
că te-am dorit de când ne-am întâlnit. 

— Nu mă minţi! strigă ea, 


smucindu-se și încercând să se 
îndepărteze, dar el o prinse de umeri 
și o întoarse cu faţa spre el. 

Părul i se desfăcuse și îi încadra 
chipul, cu licăriri aurii și roșietice. Era 
toată foc și furie, irezistibilă ca o 
zeiţă. Se grăbi să răspundă, scrâșnind 
din dinţi: 

— Nu mint. Ești o femeie minunată 
și atrăgătoare și a fost al naibii de 
greu să păstrez distanţa faţă de tine. 

Alys întoarse capul și închise ochii, 
dar nu-și putu ascunde tremurul din 
voce. 

— Inseamnă că ești un domn 
perfect, eu n-am văzut nici cel mai 
mic semn că te-ai chinuit. 

Se suci într-o parte, încercând din 
nou să scape. 

Reggie îi prinse umerii cu și mai 
multă putere. 

— Se pare că ești convinsă că nu 
voiam să te sărut decât când eram 
beat. De fapt e invers. Am vrut mereu 


să fac asta, dar doar când eram beat 
îmi uitam intenţiile decente și mă 
lăsam pradă dorințelor. 

— In vino Veritas? râse ea amar. Nu 
ar trebui să fie „In vin e adevărul", ci 
„în alcool e plăcerea". Pentru un 
bărbat beat e bună orice femeie. Apoi 
îl lovi cu disperare, vrând să se 
elibereze. Dar cred că și desfrânații 
beţivi au niște standarde, fiindcă 
niciodată n-ai mers mai departe de un 
sărut. Acum dă-mi drumul! 

Reggie își dădu seama că era prea 
zguduită ca să-l mai creadă. Acest 
vârtej emoţional o chinuia de mult 
timp, iar atitudinea calmă pe care o 
manifesta de faţă cu lumea fusese 
zdruncinată de o viaţă de durere. 
Bunele lui intenţii de a se purta 
onorabil îi treziseră îndoielile cele mai 
profunde. Înjură în gând, furios, 
pentru că încercase să facă ceea ce 
trebuia și o dăduse în bară. 

Gata cu bunele intenţii. Cuvintele 


nu erau de ajuns, trebuia să-i 
demonstreze cât de atrăgătoare o 
găsea. 

li apucă faţa cu mâinile, ca să nu se 
mai zbată. Apoi îi sărută colțul unui 
ochi închis, gustându-i lacrimile 
sărate. 

Alys tresări și rămase nemișcată, 
ridicându-și genele negre. Pupilele 
negre i se măriseră atât de mult din 
cauza emoţiilor intense, încât ochii 
păreau aproape identici. 

Văzând că îi captase atenţia, îi 
subjugă buzele întredeschise cu 
pasiunea pe care și-o stăpânea de 
luni întregi. Reacţia ei fu instantanee 
și puternică. Alys îl înconjură cu 
braţele, iar el o aplecă pe spate până 
ce ajunseră pe podea. Atingerea 
corpului ei înalt zvelt, îl ameţea mai 
mult decât o făcuse vreodată alcoolul. 

Îi desfăcu halatul. Prin muselina fină 
a juponului se vedea clar silueta cu 
curbe ispititoare. Se aplecă și îi sărută 


un sân pe deasupra materialului. 
Sfârcul se întări la atingerea limbii lui, 
iar ea gemu, arcuindu-se. 

Sunetul îi aminti unde se aflau. Se 
îndepărtă în pofida lui însuși și se 
ridică. Alys deschise ochii. 

— Nu te opri, șopti ea. Nu de data 
asta. 

— Nici n-am de gând, spuse el, cu 
vocea la fel de răgușită ca a ei, 
ridicând-o și pe ea. Dar meriţi mai 
mult decât podeaua bibliotecii. 

Apoi o trase spre el pentru un alt 
sărut, înfometat, lipindu-și trupul de 
al ei. 

Ar fi putut s-o ia oriunde, iar pe Alys 
n-ar fi deranjat-o. Dorise să fie luată 
pe sus și acum avea parte de asta. Nu 
voia să întrevadă vreo consecinţă, nu 
voia să asculte de rațiune. Închise 
ochii și se lăsă pradă senzaţiilor, 
gustului, umezelii și căldurii 
mătăsoase, pulsului înfrigurat al 
trupului lui lipit de alei. 


După ce o făcu să se topească, 
Reggie luă în mâna stângă o 
lumânare aprinsă și îi înconjură talia 
cu mâna dreaptă. Apoi ieșiră din 
bibliotecă și o luară pe scări. 

Corpurile lor se lipeau la fiecare 
pas, șold pe șold, coapsă pe coapsă, 
cu o intimitate fierbinte. 

Ajunseră în camera ei, iar Reggie 
închise bine ușa. Alys murmură un 
protest involuntar când el îi dădu 
drumul și se îndepărtă. 

— Nu plec niciunde, spuse el din 
întuneric, în timp ce punea zăvorul, 
cu vocea răgușită de dorinţa 
evidentă. Dar vreau să văd fiecare 
centimetru din corpul tău frumos. Am 
așteptat de mult timp clipa asta. N-o 
să ne grăbim și n-o să ne ascundem 
în întuneric. 

Aprinse mai multe lumânări până ce 
lumina caldă se revărsă deasupra 
patului și îi sublinie trăsăturile aspre. 
Apoi se întoarse spre ea. 


— Vreau să te văd toata. 

li dădu jos halatul de pe umeri și îi 
lăsă doar juponul transparent. Poate 
ar fi fost jenată de o asemenea 
expunere a trupului ei prea înalt, prea 
extravagant, dacă ochii lui nu ar fi 
privit-o cu atâta patimă. 

Reggie desfăcu șnurul care-i 
strângea juponul în jurul umerilor. 
Apoi i-l dădu încet jos, iar mâinile lui 
aspre o făcură să se înfioreze. Buzele 
lui strânse și respiraţia lui întretăiată 
îi arătau ce efect irezistibil avea 
asupra lui. 

Urmă o clipă de tăcere adâncă 
atunci când juponul îi căzu la picioare, 
dezgolind-o în faţa lui. Apoi, fără 
cuvinte, ea începu să-i descheie 
cămașa, vrând la fel de mult să-i 
admire trupul. 

Dumnezeule, cât de frumos era, de 
la umerii laţi, la talia subţire, la 
coapsele puternice. Avea un corp 
sculptural, atletic, șlefuit de lunile de 


muncă fizică necontenită. Îi atinse 
șovăielnic părul negru de pe piept, iar 
apoi mâna ei cobori, simțind sub 
palmă mușchii încordați. 

Reggie își ţinu respiraţia atunci 
când mâna ei trecu ușor, atât de ușor, 
peste membrul întărit Apoi o întinse 
pe pat și se așeză lângă ea. 

După cum îi promisese, nu se grăbi. 
Sub buzele și mâinile lui pricepute, ea 
se simţea ca o floare care se 
deschide, în timp ce el afla fiecare 
secret al trupului ei. Temerile și 
îndoielile de mult îngropate dispărură 
atunci când visele pătimașe ce o 
bântuiau deveniră realitate. 

După ce o sărutase și o mângâiase 
făcând-o să-și piardă capul, îi arătă 
cum să îi exploreze trupul. Reacţia lui 
la atingerile ei dovedea că și dorinţa 
lui era la fel de crâncenă și de 
nemiloasă ca a ei, iar asta îi înteți și îi 
accentua propria dorinţă. 

Când ea nu mai putea rezista și 


aproape începu să tremure, el o 
acoperi cu trupul lui, sărutând-o 
adânc, în timp ce degetele lui lungi, 
experte o pregăteau pentru 
intimitatea finală. Dar era lent, mult 
prea lent. 

Își dădu seama că probabil el 
credea că era virgină, așa că se mișca 
cu grija de care era nevoie într-o 
astfel de situație. 

Nerăbdătoare și neavând timp de 
explicaţii, ea își lipi șoldurile de ale 
lui, șoptind: 

— Acum, te rog. 

Simţi atingerea fierbinte și 
ameţitoare a trupului masculin, apoi, 
cu un geamăt, el îi satisfăcu 
nerăbdarea și o posedă pe de-a 
întregul. 

Alys strigă atunci când ajunseră, 
împreună, într-un extaz care depășea 
cu mult visele ei cele mai febrile. 
După ce el se îngropa în ea urmă o 
clipă de tăcere, iar ea înțelese că era 


surprins de cât de ușor se 
împreunaseră. 

Apoi el prelua din nou controlul. Cu 
pasiune, răbdare și tandreţe 
înfrigurată, folosi o viaţă de pricepere 
erotică pentru a accentua și a 
prelungi plăcerea pentru amândoi. 

Până ce, la sfârșit, amândoi își 
pierdură controlul și se bucurară la 
nesfârșit unul de celălalt. 

Pasiunea îi îndeplinise și îi depășise 
așteptările, însă Alys nu se așteptase 
la tandreţea dulce a clipelor pe care 
le petrecură împreună după aceea, 
lipiti unul de celălalt. Reggie se mișcă 
și pentru o clipă îi fu teamă că avea 
să plece. Se așeză, însă, pe o parte și 
o trase mai aproape. Alys se gândi cu 
o oarecare tristeţe că era expert și la 
asta, la fel ca la orice alt secret al 
dragostei. 


Reggie își plimbă mâna prin părul ei 
răvășit, acoperindu-i ceafa cu palma 
caldă. 

— Vreau să-ţi iasă din cap o dată 
pentru totdeauna ideea că nu ești 
atrăgătoare, murmură el. 

Alys se crispa, iar el îi atinse cu 
blândeţe marginea urechii. 

— AȘ putea să-ţi arăt asta toată 
viaţa, Allie, dar am impresia că s-a 
întâmplat ceva care te-a făcut să 
crezi că bărbaţii nu te-ar putea dori. 
Ce s-a întâmplat? 

Alys se foi, stingherită de faptul că 
el o putea citi atât de bine. 

— Nu-i destul că sunt prea înaltă, 
prea masculină, prea poruncitoare și 
cu ochi diferiți? 

Încerca să pară relaxată, dar tonul 
ei fu aspru și defensiv. 

— Da, ești înaltă, dar Maria Stuart 
era cu câţiva centimetri mai înaltă ca 
tine și era o mare frumuseţe, spuse el 
mângâindu-i alene spatele. Dacă ai fi 


mai scundă, picioarele tale nu ar fi 
atât de încântătoare și de 
înnebunitoare. Eşti proporționată 
perfect, ai înălțimea desăvârșită 
pentru a fi sărutată și ar fi păcat să ai 
chiar și un centimetru mai puțin. 
Uneori aveam senzaţia că nu mai 
puteam rezista, atunci când te 
vedeam în pantalonii aceia strâmţi, 
adăugă, poposind cu mâna pe fesele 
ei. 

— Serios? Privirile li se întâlniră, iar 
lui Alys nu părea să-i displacă ideea. 
Mă îmbrac așa doar fiindcă este 
practic. 

— Sigur, aprobă el. Faptul că arăţi 
superb e cu totul secundar. Dar cred 
că ai observat cum te privesc toţi 
bărbaţii de la Strickland. 

— Sunt supraveghetoarea lor, 
spuse ea raţională. Sigur că se uită la 
mine. 

— Eu sunt proprietarul și le plătesc 
salariile, dar nu se uită la mine așa, 


râse el. Cât despre ideea că ai fi prea 
masculină, orice ar însemna asta, 
nimeni nu te-ar putea considera așa. 
Fiecare centimetru minunat al 
trupului tău e absolut feminin, spuse 
el prinzându-i sânii și îngropându-și 
fața între ei, făcând-o să se înfiorare 
de atingerea senzuală a mustăţii lui. 
Prea poruncitoare... Ridică ușor capul 
și se gândi. Asta e perfect adevărat, 
dar nu te face mai puţin atrăgătoare. 
Răzând, evită lovitura jucăușă cu care 
îl ameninţă Alys și continuă: Nu în 
ultimul rând, ochii tăi sunt splendizi. 

Sigură că acum nu voia decât să o 
necăjească, încercă să se strâmbe la 
el, dar se simţea prea bine ca să mai 
reușească. 

— Eşti ridicol. Acum nu pot să cred 
nimic din ce mi-ai spus. 

— Ar trebui, e adevărul gol-goluț, 
spuse el ridicându-se într-un cot și 
sărutându-i vârful nasului. Pe lângă 
genele astea lungi de un metru, ai un 


ochi căprui cald, minunat și un ochi 
gri, schimbător, la fel de minunat. 
Unde scrie că ochii trebuie să aibă 
aceeași culoare? 

Alys izbucni în râs. Nu se așteptase 
la un asemenea umor din partea unui 
iubit. 

— lar gropiţele tale mă înnebunesc, 
încheie el triumfător, apoi le sărută și 
pe ele. 

De acolo, începu să-i sărute gâtul, 
coborând spre sâni. După câteva 
minute, se ridica. 

— Tot mă distragi, dar sunt multe 
de spus. Işi sprijini capul pe un cot și 
deveni serios. Allie, sexul este o parte 
esențială a fiinţei umane și e o mare 
tragedie faptul că femeile și bărbații 
nu vorbesc deschis despre asta 
aproape niciodată. Femeile 
respectabile sunt învăţate că 
ignoranţa și dezgustul sunt semne de 
rafinament Dumnezeu știe cum ai 
supraviețuit unei astfel de creșteri și 


ai rămas la fel de pătimașa, dar să 
nu-ţi fie niciodată rușine de ceea ce 
ești sau de ce anume simţi. 

Alys înghiţi în sec. 

— 0... o să încerc. 

— Sexul e un domeniu în care toată 
lumea se simte vulnerabilă dintr-un 
punct de vedere sau altul, spuse el 
înfășurându-și absent pe deget o 
șuviţă din părul ei. O diferenţă 
fundamentală între bărbaţi și femei e 
aceea că voi vă faceţi griji în legătură 
cu atractivitatea voastră, iar noi în 
legătură cu performanţele. 

Singură, invadată de temeri, ea se 
crezuse extrem de neatrăgătoare. 

— Serios? 

El dădu din cap. 

— Lipsa ta de încredere e mult mai 
puternică decât la majoritatea 
femeilor și intenţionez să aflu de ce, 
dar n-am cunoscut nici o femeie, nici 
măcar dintre frumuseţile cele mai 
curtate, care să nu-și facă griji din 


punctul ăsta de vedere. Adevărul e că 
femeile frumoase își fac cele mai 
multe griji, fiindcă mare parte din 
încrederea lor se datorează aspectului 
fizic, iar timpul le va afecta în mod 
inevitabil. Chiar și femeile cărora nu 
le place efectiv sexul vor să fie dorite, 
fiindcă asta le dă putere asupra 
bărbaţilor. 

Alys privi gânditoare la tavanul 
întunecat, reflectând asupra 
cuvintelor lui. Erau multe lucruri pe 
care nu le înţelegea în ceea ce privea 
bărbaţii și femeile. Apoi îl privi pe 
Reggie. 

— Mi-e greu să cred că tu-ţi faci griji 
în legătură cu performanţele tale. 

El râse. 

— Poate mai puţin decât 
majoritatea bărbaţilor, dar, crede-mă, 
asta e o problemă serioasă pentru 
toţi. Redevenind serios, spuse: Allie, 
ce s-a întâmplat de nu poți să te uiţi 
în oglindă și să te vezi așa cum ești? 


Alys ridică din umeri și se uită în 
altă parte, jenată. 

— Meredith este, din punctul meu 
de vedere, idealul de frumuseţe 
feminină. În mod evident, sunt foarte 
departe. 

— Merry e graţioasă și luminoasă și 
este într-adevăr foarte frumoasă, sunt 
sigur că pentru Julian e cea mai 
frumoasă femeie din lume. Dar 
frumuseţea are nenumărate forme, 
care nu au nici o legătură cu aspectul 
fizic. Îi trasă ușor cu degetul liniile 
obrazului. Silueta ta e splendidă și 
asta nu va dispărea niciodată. 

Alys închise ochii și se relaxa sub 
atingerea lui ca o pisică răsfăţată, 
până ce, implacabil, el spuse: 

— Ce s-a întâmplat, Allie? O să te 
întreb până îmi răspunzi. 

Chiar și acum, când era fericită, 
amintirile îi provocau lacrimi. 

— Mi-ar fi imposibil să-ţi explic fără 
să-ţi povestesc mare parte din viața 


mea. 

— Atunci ai face bine să începi, 
fiindcă nu plec de aici până nu aflu, 
spuse el cu voce caldă și 
încurajatoare. 

Câţi bărbaţi știau sau câtor bărbaţi 
le păsa cum funcționa mintea unei 
femei? Vru, dintr-odată, să-i spună 
povestea ei, fără date de identificare, 
numai esenţa care o adusese acolo 
unde se afla în ziua aceea. 

— Am fost copilul unic al... unei 
familii destul de prospere. Mama a 
murit când eram mică și tatăl meu nu 
s-a recăsătorit niciodată, așa că am 
fost tratată cam ca un băiat. De acolo 
am învăţat atât de multe despre 
agricultură. Eu și tatăl meu am fost 
foarte apropiaţi. E un autocrat feroce, 
dominator, și am avut certuri care ar 
fi putut dărâma Car... casa, dar... ne 
înțelegeam foarte bine. Când am 
împlinit optsprezece ani, m-am 


A 


logodit. Era o partidă perfectă. Il 


adoram pe Randolph, tata era de 
acord cu el, iar Randolph s-a prefăcut 
că e îndrăgostit de mine. 

| se puse un nod în gât și vocea i se 
frânse. 

— S-a prefăcut? 

Intrebarea lui Reggie o ajută să 
continue. 

— Toate declaraţiile lui de dragoste 
erau minciuni. Cu câteva săptămâni 
înainte de nuntă, a venit într-o vizită 
neanunţată, împreună cu un prieten. 
Eu ieșisem să călăresc, dar i-am văzut 
îndreptându-se către casă și m-am 
întors în goană, spuse Alys amintindu- 
și că număra zilele până la nuntă și 
fusese încântată de vizita 
neașteptată. Ştiam că el și prietenul 
lui erau în salonul de dimineaţă, care 
avea uși din sticlă, așa că m-am dus 
direct acolo. Eram chiar afară, iar 
ușile erau deschise. 

Chiar și acum vedea draperiile din 
damasc albastru care o ascunseseră 


de privirea bărbaţilor din casă. Parcă 
auzea vocile reci, dispreţuitoare. 

— Nu mă vedeau. Prietenul l-a 
întrebat pe Randolph cum putea să se 
însoare cu 0... cu o lungană care o să- 
| calce în picioare. Trei metri de oase. 
Nu prea aveam cum să-i ţin de cald 
noaptea și mai mult ca sigur avea să 
stea doar sub papuc. Dar n-a fost 
numai asta, spuse ea cutremurându- 
se. Mult mai rău a fost faptul că eu, 
ca o proastă, speram ca Randolph să 
mă apere. Imi spusese de nu știu câte 
ori că mă iubea. în schimb, a 
răspuns... a răspuns că se însura cu 
mine pentru bani, desigur. Că după ce 
va pune mâna pe averea mea, el va 
cânta în casă. 

Durerea aceea cruntă era de vină 
pentru toate coșmarurile ei, iar în 
timp ce povestea totul cu voce tare 
simţea cum i se răsucea un cuţit în 
abdomen. 

Apoi, miraculos, Reggie puse mâna 


pe locul unde o chinuia durerea. 

— Gata, Allie, spuse el încet, în timp 
ce palma lui caldă îi liniștea emoţiile 
turbulente. 

Când își reveni în fire, deschise 
ochii și spuse mai calmă decât s-ar fi 
crezut în stare în urmă cu o oră: 

— Ti se pare o prostie, nu-i așa? Tu 
ai trecut prin lucruri mai rele. 

— Nu-ţi disprețui propria durere, 
spuse Reggie cu voce aspră. Oricât de 
mare sau de mică ţi s-ar părea cauza, 
singurul mod în care poţi măsura cu 
adevărat o rană este în funcţie de cât 
rău ţi-a făcut. Să fii trădată de 
bărbatul pe care-l iubeai, să ţi se 
zdruncine credinţa în feminitatea ta... 
acestea sunt răni adânci și cumplite. 

Alys se lipi de el și își îngropa faţa în 
umărul lui. Simţi cum nodul durerii 
vechi se desfăcea ușor și dispărea și 
știu că, deși cicatricea nu avea să se 
șteargă vreodată, această parte a 
trecutului n-o mai putea domina. 


Reggie nu mai spuse nimic, doar o 
tinu în braţe, oferindu-i căldura și 
liniștea lui. De unde știa atât de multe 
despre durere și vindecare? O 
întrebare stupidă. Aflase destul de 
multe despre trecutul lui ca să 
înțeleagă ce școală dificilă 
frecventase. 

Simţindu-se mai ușoară și mai 
liberă ca oricând, Alys se întoarse pe 
spate și reuși să zâmbească. 

— Multumesc. 

— Te simţi mai bine acum? întrebă 
el blând, cu privirea caldă. Când ea 
dădu din cap, o întrebă: Și ce s-a 
întâmplat după ce i-ai auzit pe 
bădăranii ăia doi? 

Alys se întrista puţin. 

— Mi-am luat calul și m-am dus cât 
mai departe. Nu m-am întors acasă 
decât după ce se întunecase de mult. 
Randolph și prietenul lui plecaseră, 
fiindcă nu dăduseră de mine. Când 
am ajuns acasă, m-am dus la tata și i- 


am spus că n-o să mă mărit cu 
Randolph nici dacă ar fi fost Adam și 
cealaltă opţiune ar fi fost șarpele. 

Începu să se încordeze din nou. 
Reggie ridică pătura și o înveli bine, 
iar Alys inspiră adânc. 

— Ne-am certat crunt. N-am vrut 
să-i spun de ce mă răzgândisem și a 
crezut că sunt proastă și fandosită. 
Dar nu puteam vorbi despre ce se 
întâmplase. Nu puteam. 

— E de înţeles, spuse Reggie cu 
blândeţe. 

Înțelegerea lui o relaxa din nou. 

— Tata s-a înfuriat și a spus că avea 
să mă dezmoștenească dacă nu mă 
căsătoream cu Randolph. Apoi m-a 
încuiat în cameră. 

— Cu pâine și apă? 

Alys zâmbi amar. 

— N-am avut timp să aflu. Mi-am 
luat pantalonii și mi-am făcut bagajul 
cu ce bani aveam și ce haine puteam 
să iau cu mine. La miezul nopţii am 


coborât pe un fel de funie făcută din 
cearceafuri înnodate, într-un stil 
foarte romantic. Numai că nu fugeam 
spre un bărbat, ci de un bărbat. 

— Nu de unul, ci de doi. Dacă tatăl 
tău ar fi fost mai înţelegător, ai fi 
plecat? întrebă Reggie încet. 

— Nu, recunoscu ea cu tristeţe 
adâncă. Multe femei supraviețuiesc 
cu inima frântă. Faptul că m-a trădat 
tatăl meu a fost mult mai grav, 
fiindcă în jurul lui se învârtise viaţa 
mea, mai spuse Alys nevrând să se 
gândească la asta, fiindcă știa că 
rana aceea nu avea să se vindece 
vreodată. După ce am fugit, lucrurile 
au luat o întorsătură destul de 
sordidă. Ai văzut că nu eram virgină, 
spuse ea pe un ton neutru. 

Mâna lui urcă pe trupul ei și se opri 
deasupra inimii. 

— Allie, nu trebuie să-mi explici 
nimic. Femeia care ești acum e rodul 
tuturor alegerilor și al greșelilor pe 


care le-ai făcut de-a lungul anilor. Nu- 
ţi cere scuze pentru trecutul tău. 

— Dar vreau să-ţi spun. Nu înţeleg 
nici eu de ce am făcut asta. Poate tu 
o să înţelegi, spuse ea închizând ochii 
încordată. Peste două nopţi, stăteam 
la un han, îmbrăcată din nou în haine 
de femeie. Coboram spre camera 
mea, când m-am întâlnit cu un 
negustor care stătea acolo. Era beat 
mort și... mi-a făcut avansuri, spuse 
ea mușcându-și buzele; apoi adăugă, 
cu un efort: Și eu am acceptat. 

Respirația negustorului era stătută, 
mâinile lui erau stângace. Nu știa și 
nici nu-i păsa că era virgină. lar ea 
stătuse acolo și-l lăsase s-o violeze. 

Alys înghiţi în sec, simțind gustul 
amar al disprețului de sine. 

— Cred că am fost nebună. S-a 
terminat repede. Cred că era prea 
beat ca să știe sau ca să-și 
amintească ce se întâmplase. 

— Să-l găsesc și să-l omor? spuse 


Reggie cu o blândeţe mascată. 

— Nu! Lui Alys îi veni să râdă 
isteric, poate asta intenţionase și 
Reggie. Nu m-a obligat. Vina a fost 
doar a mea. 

O trase mai aproape, simţindu-i 
pielea caldă și mătăsoasă. 

— Trebuie să fi fost un mod foarte 
urât de a face cunoștință cu plăcerile 
carnale. 

— Așa a fost. Mai rău, m-am 
disprețuit după aceea, spuse ea 
privindu-l cu ochi mari, rugători. Poţi 
să-mi spui de ce am făcut așa ceva? 

— Fuseseși rănită, nu mai aveai 
încredere în feminitatea ta și ai vrut 
să-ți demonstrezi, în modul cel mai 
primar cu putinţă, că puteai fi dorită 
de un bărbat, spuse el imediat Ai lovit 
în același timp și în tatăl tău, și în 
Randolph. Nu puteai face nimic care 
să-i înfurie mai mult, adăugă el 
strâmbându-se. Din păcate, ai rămas 
și cu ideea că nu te poate dori decât 


un bețiv. 

După o tăcere îndelungată, ea 
spuse: 

— Reggie, cum de știi atâtea despre 
oameni? 

— Am început să studiez oamenii 
când eram foarte mic. În plus, sunt 
expert în teoria și în practica 
autodistrugerii, spuse el sec. 
Presupun că, după episodul cu 
beţivul, ai renunţat la bărbaţi și la 
dragoste în favoarea penitenţei și a 
facerii de bine, dar pasiunea ta 
naturală nu a dispărut. 

Alys schiţă un zâmbet 

— Ai dreptate, din nou. Intotdeauna 
mi-au plăcut bărbaţii, dar, după 
noaptea aceea, am știut că eram 
condamnată să rămân singură pentru 
totdeauna. Bărbatul pe care îl iubeam 
mă respinsese și nu-mi închipuiam că 
m-ar mai putea dori cineva după ceea 
ce făcusem. Timp de câteva ore am 
fost pe punctul să mă sinucid, 


indiferent ce s-ar fi întâmplat cu 
sufletul meu după moarte. Chiar mi- 
am tăiat părul și l-am ars, spuse ea 
tremurând și ghemuindu-se mai 
aproape de el, simțindu-se protejată 
de mușchii zvelţi și de oasele tari. 

— Și ce te-a făcut să-ţi revii? întrebă 
el. 

— A doua zi m-a găsit grăjdarul 
meu. Mă văzuse după ce îl auzisem 
pe Randolph și își dăduse seama că 
se întâmplase ceva rău. A doua zi a 
descoperit că dispăruse calul meu și a 
venit după mine fără să spună 
nimănui. Cred că spera că, dacă mă 
găsea destul de repede, mă putea 
convinge să mă întorc înainte să 
izbucnească scandalul. Dar m-a găsit 
peste câteva zile și când a făcut-o, eu 
am refuzat să mă întorc. Mi-a spus că 
nu mă va obliga, dar nici nu mă va 
lăsa de izbeliște. 

Reggie trase aer în piept, 
înțelegând. 


— Nu-mi spune... Jamie Palmer. 
„ — Exact. Intotdeauna fuseserăm 
Iprieteni. Nu avea familie și nu avea 
nici un motiv să se întoarcă la ferma 
tatei, așa că a rămas cu mine. Am 
fost recunoscătoare să am în preajmă 
o persoană căreia îi păsa de ce se 
întâmpla cu mine, spuse ea zâmbind 
cu gingășie. Primul meu oc de muncă 
a fost ca profesoară de istorie și latină 
la o școală mică din apropiere. Jamie 
și-a găsit de lucru la grajduri. Apoi am 
devenit guvernantă la doamna 
Spenser și el s-a mutat după mine și 
și-a găsit alt serviciu. Când am pornit 
atelierul de olărit și aveam nevoie de 
un supraveghetor de încredere, a fost 
de acord, chiar dacă preferă să 
lucreze cu caii. A fost un prieten bun. 

— E îndrăgostit de tine? întrebă 
Reggie, încercând să nu pară gelos 
din nou. 

Alys clătină din cap, cu un oarecare 
regret. 


— Niciodată nu m-a privit așa. 
Pentru el eram tânăra lui stăpână, 
mult prea sus pentru el, chiar și când 
am devenit o femeie care se ocupa de 
agricultură. 

Acum câţiva ani s-a însurat cu una 
din fetele familiei Herald. E o fată 
drăguță, mult mai potrivită pentru el, 
spuse ea răsuflând ușurată. Restul 
poveștii îl știi. 

— Te-ai gândit vreodată să te întorci 
la tatăl tău? 

— Niciodată, spuse ea cu o voce 
neutră și seacă. 

— Ar fi ceva dacă l-ai uri, dar, din 
câte mi-ai spus, nu e cazul, continuă 
Reggie. Nu vrei să faci pace cu el? N-o 
să trăiască veșnic, asta dacă n-a 
murit deja. 

— N-a murit. 

— Cum poţi să fii sigură? 

— Aș fi aflat. 

În dispoziţia aceea, Alys ar fi putut 
să îngheţe pietrele cu privirea, dar 


Reggie insistă. Era unul din lucrurile 
la care se pricepea cel mai bine. 

— Allie, ascultă pe cineva care știe 
ce spune. Nu e bine să trăieşti cu 
supărări. 

— Ce te interesează mai mult, 
supărările mele sau potenţiala mea 
avere? ripostă ea. 

Reggie refuză să-i facă jocul. 

— Nu mă subestima. Chiar dacă 
Lord Markham mi-a spus că sunt un 
vânător de zestre, ai face bine să știi 
că, dacă aș fi vrut vreodată să mă 
însor cu o moștenitoare, aș fi reușit. 

Alys zâmbi jenată. 

— Scuză-mă. N-ar fi trebuit să spun 
asta. Dar nu pot să mă întorc 
vreodată acolo. 

— Fiindcă tatăl tău nu te va ierta? 
Ea privi spre tavan. 

— In parte. Nici eu nu-l pot ierta pe 
el. Singura dată când am avut nevoie 
să mă înţeleagă, să-mi arate că-i 
pasă, m-a dezamăgit, spuse ea cu 


vocea frântă. Poţi să crezi că e 
mândrie sau încăpățânare sau chiar 
răutate, dar n-o să mă întorc și n-o 
să-i cer iertare niciodată. Nici acum, 
nici dacă aș ști că mă numește din 
nou moștenitoare. N-o să mă întorc 
nici dacă moare. 

Răutatea era alt subiect la care 
Reggie se pricepea de minune, dar nu 
era încă pregătit să-l aducă în 
discuție. 

— Te-ai întoarce dacă ţi-ar cere-o? 

— Tatăl meu n-a recunoscut 
niciodată când a greșit și nu și-a cerut 
scuze în viaţa lui, spuse ea tristă și 
obosită. Nu m-ar chema niciodată 
înapoi. 

În voce i se citea un alt fel de 
durere. 

— Este păcat că nu-l urăști, spuse 
el încet; ţi-ar fi fost mai ușor. 

— N-am nevoie de tatăl meu sau de 
banii lui, spuse ea cu asprime. Nu m- 
am descurcat rău de una singură. 


— Așa e, aprobă Reggie, dându-i cu 
tandrete la o parte părul de pe faţă. 

Frumoasa, încăpăţânata, onorabila 
Lady Alys, în ale cărei vene clocotea o 
patimă inegalabilă. Fusese 
extraordinar să facă dragoste cu ea și 
nu numai fiindcă nu mai fusese cu o 
femeie de luni întregi. 

Se gândi și tresări când își aminti că 
ultima partidă fusese cea fugară, 
inconștientă, cu Stella. Nu voia nici 
măcar să se gândească la asta cândo 
ținea în braţe pe Alys. Dragostea cu 
ea fusese minunată, îl încântase și îl 
făcuse să simtă bucuria descoperirii 
așa cum se întâmplase atunci când își 
pierduse virginitatea cu o lăptăreasă 
pofticioasă și bună la suflet. Alungă și 
acest gând. Singura femeie din lume 
care conta acum era Alys. 

Era momentul potrivit să o ceară în 
căsătorie? Cochetase cu ideea aceea 
de săptămâni întregi. Voise să aștepte 
mai mult, să-i demonstreze ei și să-și 


demonstreze lui însuși că era lucid și 
că avea de gând să rămână așa. Dar 
seara aceea schimbase totul. Nu 
aveau cum să trăiască în continuare 
sub același acoperiș fără să se 
iubească. 

Avea încredere că ea îl va accepta. 
Nu îi era indiferent, Alye iubea moșia 
Strickland și voia să aibă copii. 

lar el o iubea. Ce ciudat că nu își 
dăduse seama de asta înainte. La un 
moment dat, în ultimele săptămâni, 
atracţia, respectul, amiciţia și 
gratitudinea se uniseră, iar rezultatul 
depășea cu mult suma părţilor. Într-un 
mod cu totul convenţional, voia ca ea 
să fie femeia lui, până ce moartea 
avea să îi despartă, și nu îl mai 
interesa nimeni altcineva. 

Nu făcuse niciodată o astfel de 
declaraţie, însă deschise gura, 
sperând că sinceritatea îi va 
compensa lipsa de stil. Apoi, înainte 
să scoată o vorbă, acea parte a minţii 


lui care nu se odihnea niciodată 
începu să pună laolaltă informaţii și 
să deslușească o imagine cu totul 
nouă, uluitoare. 

Își odihni mâna pe unul dintre sânii 
ei frumoși. Julian îi povestise despre 
moștenitoarea dispărută a ducelui de 
Durweston, care fusese logodită cu 
fiul mai mic al marchizei de Kinross. 
Fiul mai mic al marchizei era Lord 
Randolph Lennox. Reggie îl știa 
oarecum. Era un bărbat frumos, cu 
câţiva ani mai tânăr ca el, un model 
de virtute. Partenerul ideal pentru o 
fată care avea să ajungă ducesă. Se 
presupunea că fiica lui Durweston 
fugise cu grăjdarul în urmă cu 
doisprezece ani, când avea 
optsprezece ani. 

Reggie simţi că i se face frig și 
inima îi îngheţă. Alys a lui era 
moștenitoarea dispărută, cele două 
povești se potriveau prea bine. 
Dumnezeule, era unica fiică a unui 


duce. 

lar Blakeford ar fi fost următorul 
moștenitor. Alys spusese că Blakeford 
avea motive să o omoare și avea 
dreptate. Ducatul și averea familiei 
Durweston ar fi ispitit și un om mai 
bun că George Blakeford. Din 
nefericire, vorbele neglijente ale lui 
Reggie îl aduseseră pe Blakeford la 
Dorset, chitit s-o ucidă. Deși era 
imposibil de dovedit, Reggie ar fi 
pariat o mie de lire că incendiul care 
distrusese Rose Hall fusese provocat 
de vărul lui Alys. 

Vocea ei răgușită 
gândurile: 

— De ce ești așa serios? 

Își concentra atenţia asupra ei. 
„Disperarea familiei Davenport" 
împărțea patul cu cea mai importantă 
moștenitoare din Anglia. Când ea 
fusese prezentată la Londra, el nu 
avea voie nici măcar să se afle sub 
același acoperiș. 


AA 


ntrerupse 


Fără îndoială că era o fire 
poruncitoare, doar fusese crescută să 
conducă micul regat al familiei 
Durweston. li spusese că Lady Alys 
era un apelativ ironic, dar bănuia că 
totul începuse atunci când Jamie 
Palmer o numise așa, fără să-și dea 
seama. 

Măcar de și-ar fi urât tatăl, dar era 
clar că suferea profund din cauza 
înstrăinării lor. Și chiar dacă ea credea 
că ducele nu ar fi primit-o niciodată 
înapoi, Reggie nu era de aceeași 
părere. 

În șaizeci de secunde, se schimbase 
totul. Presimţind inevitabilul, Reggie 
înțelese ce trebuia să facă. Apoi, 
stăpânindu-se, așa cum se pricepea 
de minune, reuși să zâmbească. 

— Încercam să calculez de câte ori 
pot să mai fac dragoste cu tine în 
seara asta înainte să trebuiască să 
plec, ca să nu-ţi distrug reputaţia. 

Alys îi zâmbi încet, ștrengărește. 


— N-o să afli niciodată dacă nu faci 
altceva decât să te gândești. 

— Ai dreptate. Gata cu vorbele, 
spuse el sărutând-o puternic, simțind 
acut neliniștea descoperirii pe care 
tocmai o făcuse. 

Asta era soarta, la urma urmei. 
Cum de putuse crede că el avea să 
aibă parte de un final fericit? 

Dar cel puţin în noaptea asta, era a 
lui. Și avea să se asigure că nici unul 
dintre ei nu avea să uite vreodată 
noaptea aceea. 

Orele de întuneric trecură cu mii de 
mici descoperiri, cu pasiune și râsete, 
cu respiraţiile lor unite. Cu cât Îi 
oferea mai mult, cu atât ea îi 
răspundea mai frumos. Alys știa că, 
dacă avea să moară a doua zi, ar fi 
fost mulțumită fiindcă fusese iubită 
cu adevărat. 

O astfel de împlinire nu avea cum 
să fie numai o împreunare fericită a 
trupurilor. Voia să-i spună cu voce 


tare că îl iubea, că nici un alt bărbat 
nu-i mai atinsese inima sau spiritul la 
fel ca el, că nimeni nu avea s-o facă 
vreodată, dar tăcu, nevrând să strice 
noaptea aceea perfectă. 

Pe lângă tainele simţurilor, 
întunericul ascundea o altă revelaţie. 
În timp ce stătea rezemată de pieptul 
lui Reggie, într-o perioadă de respiro 
dintre furtuni, murmură, gândind cu 
voce tare: 

— În afară de copilul lui Gillie, câţi 
copii mai ai? El ridică, surprins, capul. 

— Despre ce vorbești? 

Neputându-și retrage cuvintele, 
Alys continuă: 

— Despre copii ilegitimi, ca acela pe 
care o să-l aibă Gillie peste câteva 
luni. Trebuie să mai fi fost și alţii în 
atâta timp. 

— De ce crezi că e copilul meu? 
întrebă el, mai degrabă curios decât 
supărat. 

— Am văzut-o ieșind din camera ta 


într-o seară, spuse Alys stânjenită. ŞI 
i-ai permis să rămână aici în 
continuare. May Herald mi-a spus că 
puţini bărbaţi ar fi fost așa de 
îngăduitori. 

— Înţeleg, spuse el cu amuzament 
evident, însă resping toate acuzaţiile. 
Îți garantez că va naște la mai puţin 
de nouă luni de la sosirea mea la 
Strickland. 

Apoi îi explică încercarea disperată 
a lui Gillie de a-l implica în sarcina ei. 

Alys fu uluită și peste măsură de 
ușurată. 

— Nu l-ai plătit pe Mac Cooper ca să 
ti-o ia de pe cap? 

— Să nu-i sugerezi asta lui Mac, 
fiindcă e posibil să uite că ești o 
doamnă, o avertiză Reggie. Căsătoria 
a fost ideea lui și se bucură foarte 
mult. 

— Ah, spuse Alys simțindu-se ca o 
toantă. 

Se lăsă tăcerea, până ce el îi 


răspunse brusc la întrebarea 
anterioară. 

— De-a lungul timpului, am avut 
grijă să nu las în urmă copii 
nelegitimi. Nu aș vrea ca un copil de- 
al meu să crească în necazuri. Dar e 
posibil să existe unul. 

Ultima lumânare arsese aproape 
complet, iar licărul ei muribund îi 
arătă lui Alys silueta lui neclintită. 

— Nu știi sigur? întrebă ea încet. 

— Am avut o aventură cu o 
aristocrată liberală nu numai în 
politică, ci și în viață. Primii doi copii i- 
a făcut soţul. Cred că după aceea s-a 
ambiţionat să se asigure că fiecare 
avea un tată diferit, spuse el sec. 
Peste câțiva ani, am văzut-o în parc, 
plimbându-se cu câţiva dintre copii. 
Una dintre fete semăna oarecum cu 
mine, mititica. M-am interesat. Copilul 
avea vârsta potrivită. 

— Și doamna nu vrea să-ţi spuna? 

— Poate că nu știe, ridică el din 


umeri. Și dacă fata e a mea, ce-aș 
putea să fac? Crește cu mai mult 
decât i-aș putea oferi eu. Părinţii ei 
sunt oameni buni în felul lor. N-ar 
merita să-i distrug viaţa. 

Asprimea din tonul lui îi arătă cât 
de mult îi păsa de copilul acela, care 
era pierdut pentru el. Oare durerea ar 
fi fost mai mică dacă ar fi avut alt 
copil, unul pe care să-l crească el 
însuși, pe care să-l îndrume în viață, 
așa cum nu fusese îndrumat el? 

Alys își dorise întotdeauna copii, dar 
acum, cu o ferocitate care o uimea, 
voia să aibă copiii lui. Deși ani întregi 
nu îndrăznise să viseze la asta, 
pentru o clipă, își închipui că-și 
petrecea restul vieţii la Strickland, 
crescând copii înalţi împreună cu 
Reggie, împărțind râsetele, prietenia 
și certurile ocazionale. Și, mai ales, cu 
mii de nopţi ca aceea, în care șă li se 
unească și trupurile, și spiritele. 

Era prea devreme ca să viseze, dar 


el o plăcea și o dorea. Poate în timp 
avea să o îndrăgească și mai mult. Ea 
avea să facă tot posibilul ca să îl 
câștige, și ce metodă mai bună să 
ispitești un desfrânat decât prin 
pasiune? 

În timp ce zorii alungau întunericul, 
Alys începu să-i demonstreze iubitului 
ei ce învățase într-o singură noapte, 
făcând dragoste cu el la fel de 
pătimaș cum el făcuse dragoste cu 
ea. Și când atinseră noi culmi ale 
fericirii, îi fu ușor să creadă că îi unea 
iubirea. 


capitolul 24 


Reggie o părăsi pe Alys cu un sărut, 
puţin înainte ca restul colocatarilor să 
se trezească. Zăbovi în pat, fericită, 
alte câteva minute, până ce o 
cameristă apăru cu cafeaua ei. Nu 
știa că există asemenea bucurie pe 
lume. Deși ar fi trebuit să fie epuizată 


după o noapte atât de agitată, simţea 
că era în stare să mute un munte cu o 
singură mână. 

După ce sosi cafeaua, se ridică și se 
îmbrăcă. Se privi în oglindă și avu un 
șoc. Pentru o clipă, văzu femeia 
frumoasă pe care o admira Reggie. 

Apoi reveni cu picioarele pe pământ 
și fu doar Alys, o Alys radiantă, cu 
ochi strălucitori. Dar, pentru o clipă, 
fusese frumoasă. 

leși afară fluierând. Mare păcat că 
trebuia să-și petreacă întreaga zi în 
capătul celălalt al moșiei. Nu avea să- 
| mai vadă pe Reggie până la cină. Işi 
făcu treaba din obișnuinţă, dar din 
când în când se trezi privind în gol, cu 
un zâmbet în colţul buzelor, simțind 
că i se înmoaie picioarele. 

Spre sfârșitul după-amiezii, Alys se 
întoarse la birou. Simţi o panică 
subită atunci când văzu scrisoarea 
care o aștepta, pe care recunoscu 
scrisul ferm al lui Reggie. Oare din 


cauza pasiunii din noaptea 
precedentă avea să fie concediată? 
Se uită lung, câteva minute, la hârtia 
de culoare crem, fără să îndrăznească 
să o deschidă. 

Apoi, strângând din buze, rupse 
sigiliul. Mesajul scurt, dar nu 
neprietenos, fu o ușurare. Reggie 
trebuise să plece de urgenţă. Era 
posibil să lipsească două săptămâni, 
dar, probabil, nu avea să dureze chiar 
atât. Îi părea rău că plecase așa de 
brusc. Cu drag, R. 

Se uită încă o dată la bilet. Cu drag? 
Era un semn de afecţiune sau de 
indiferenţă? Îi citi și îi reciti vorbele, 
încercând, fără succes, să găsească o 
semnificaţie adâncă. 

Împături cu grijă hârtia, privind în 
gol. De fiecare dată când fuseseră 
intimi, în trecut, Reggie fugise, dar se 
întorsese întotdeauna. 

Nu trebuia să uite că se întorcea 
întotdeauna. 


Ajuns la Londra, Reggie discută cu 
strămătușa lui Julian, o văduvă de 
ispravă, pasionată de bârfă și cu o 
slăbiciune pentru escroci. Luară 
ceaiul împreună și află că 
moștenitoarea dispărută a familiei 
Durweston era Lady Alyson Elizabeth 
Sophronia Weston Blakeford, numită 
Lady Alys. Fusese prezentată o dată 
la Londra, era foarte înaltă și destul 
de timidă, dar avea un comportament 
minunat. Toată lumea bună îi 
aprobase logodna cu tânărul ales de 
tatăl ei, Lord Randolph Lennox, un 
tânăr frumos și onorabil, care nu avea 
nevoie să se căsătorească pentru 
bani. 

În sfârșit, la naiba, văduva îi spuse 
că Lady Alyson Blakeford avea ochii 
de culori diferite. 

Îi luă trei zile să ajungă la castelul 
Carleon, reședința familiei Durweston. 
Carleon cuprindea o mare parte a 
comitatului Cheshire, iar Reggie avu 


nevoie de o jumătate de oră numai ca 
să străbată aleea străjuită de ulmi, 
ducând de la poartă la castel. 

Ochiul lui priceput evalua moșia și 
constată că era întinsă și prosperă. 
Era de cel puţin zece ori mai mare 
decât Strickland. Carleon fusese 
inițial un castel, iar de-a lungul 
secolelor clădirea crescuse și se 
schimbase, reflectând puterea și 
bogăţia proprietarilor săi. Nici 
domnitorului Angliei nu i-ar fi fost 
rușine să locuiască între acești pereţi 
de piatră aurie, iar castelul fusese 
vizitat de regi și de regine. 

Cu cât se apropia mai mult de 
reședință, cu atât se enerva mai mult. 
Faptul că Alys părăsise toate aceste 
lucruri pentru o viaţă de incertitudine 
și sărăcie îi arăta cât de rănită fusese. 
Dacă ar fi avut șansa, i-ar fi smuls cu 
plăcere inima din piept lui Lord 
Randolph Lennox, și nobilului duce de 
Durweston, și negustorului beat, și 


tuturor celorlalţi bărbaţi care o 
răniseră pe Allie. Se bucură, morbid, 
gândindu-se că îl omorâse pe George 
Blakeford. 

Holul principal era înalt de aproape 
zece metri. Fusese proiectat probabil 
ca să-i impresioneze pe muritorii de 
rând. Reggie fu întâmpinat de un 
majordom mai afectat decât 
arhiepiscopul de Canterbury. Ochii 
reci examinară hainele vizitatorului, 
care se murdăriseră de pe drum. 

— Ducele de Durweston nu 
primește pe nimeni. Reggie scoase o 
carte de vizită și mâzgăli pe ea: „Ştiu 
unde e fiica dumneavoastră". 

— Dă-i asta, îi spuse scurt 
majordomului. Durweston nu putea fi 
foarte departe. Se spunea că în 
ultimul deceniu nu își părăsise moșia. 

Majordomul se uită cu dispreţ la 
cartea de vizită. Chipul i se crispa și 
mai mult, dacă asta era posibil. Se 
întoarse fără să scoată o vorbă și 


dispăru în încăperile castelului. 
Reveni după cinci minute. 

— Domnia sa vă va primi. 

Majordomul se întoarse și îl 
conduse printr-o serie de pasaje care 
îl făcură pe Reggie să-și dorească să fi 
luat cu el un ghem de sfoară, 
asemenea lui Tezeu. Ajunseră în 
sfârșit la cabinetul particular al 
ducelui, altă încăpere spațioasă, 
decorată cu mobilă și obiecte de artă 
demne de un rege. 

Durweston stătea la un birou 
opulent. Orice urmă de speranţă pe 
care o avusese Reggie că Allie a lui nu 
era Lady Alyson Blakeford dispăru 
atunci când văzu chipul frumos, ca de 
vultur, al ducelui. Bărbatul acela 
trebuia să fie tatăl ei. Părea să aibă 
aproape șaptezeci de ani, era înalt, 
zvelt și aprig, avea o șuviţă de păr alb 
și atitudinea unui bărbat căruia nu i 
se împotrivea nimeni. Nu se ridică și 
nu își salută oaspetele, multumindu- 


se să îl scruteze cu ochii gri-verzui, de 
aceeași nuanţă ca ochiul drept al lui 
Allie. 

Refuzând să se lase intimidat, 
Reggie înclină capul o dată, apoi îl 
privi și el, părând oarecum plictisit, în 
timp ce aștepta ca bărbatul celălalt 
să vorbească. 

Privirea ducelui căzu asupra cărții 
de vizită de pe birou. 

— Reginald Davenport. Am auzit de 
dumneata. Ești un desfrânat, un 
risipitor și un escroc, o nenorocire 
pentru o familie bună. Ai aflat că a 
murit moștenitorul meu, George 
Blakeford și te-ai hotărât că ai șansa 
să profiţi. Ai venit aici ca un uliu cu 
cine știe ce scorneli despre fiica mea, 
spuse el privindu-l din nou pe Reggie 
cu răceală. Eu nu sunt o vacă de 
muls. Fiica mea este moartă. leși 
afară. 

Reggie se înfurie, dar îl și 
compătimi. În ultimii doisprezece ani, 


cu siguranţă veniseră pe capul 
ducelui mulţi care susţinuseră că o 
găsiseră pe moștenitoarea dispărută. 
Probabil că speranțele lui Durweston 
crescuseră, iar apoi se prăbușiseră de 
mai multe ori și de asta era amar și 
circumspect. Insă cu siguranță încă 
spera că fiica lui era în viaţă, altfel nu 
ar fi primit în casă un străin. Ducele 
ardea de nerăbdare să afle ceva 
despre singurul lui copil. Voia să i se 
demonstreze că nu avea dreptate. 

Păstrându-și calmul, Reggie spuse: 

— Aveţi dreptate, am aflat de 
moartea lui George Blakeford. De 
fapt, chiar eu l-am împușcat, cu o 
pușcă Baker. Un glonţ în inimă. 

— Dumnezeule, dumneata l-ai 
omorât? zise Durweston uluit și 
zdruncinat. Nu am fost surprins să 
aflu că George a murit într-o 
ambuscadă, dar mi-e greu să cred că 
până și un om ca dumneata ar veni 
aici să se laude cu asta. Ești ori 


criminal, ori nebun, Davenport, spuse 
el întinzând mâna puternică, osoasă, 
către clopoțel. Poate ambele. 

— L-am omorât pe Blakeford fiindcă 
făcea tot posibilul să înjunghie o 
femeie pe nume Alys Weston, spuse 
Reggie scurt. Părea să creadă că Alys 
este fiica dumneavoastră. 

Mâna ducelui se opri în aer, apoi, cu 
degete tremurânde, se așeză din nou 
pe birou. 

— Spune-mi mai multe despre 
această Alys Weston. 

— E administratorul moșiei mele, 
Strickland, care se află între 
Dorchester și Shaftesbury, spuse 
Reggie încordat. Are aproape un 
metru optzeci, păr șaten strălucitor, 
gropiţe surprinzătoare și silueta 
Dianei, zeița vânătorii. Are treizeci de 
ani, s-a născut în ajunul Zilei Tuturor 
Sfinţilor și are mândria încăpățânată a 
unui Lucifer. 

Reggie văzu cu cinism cum chipul 


impasibil al ducelui tresărea, ca din 
cauza unui cutremur interior, apoi 
adăugă artificiul final: 

— Are ochii de culori diferite, cel 
stâng e căprui, cel drept e gri-verzui. 

— Fiica mea e moartă, spuse 
Durweston încleștându-și pe 
suprafaţa de piele a biroului mâinile 
brăzdate de vene albastre. Să nu 
crezi că poţi să-mi bagi pe gât vreo 
impostoare. Aș ști imediat. 

— Și Anglia e plină de femei de un 
metru optzeci cu ochii de culori 
diferite, spuse Reggie ironic. Foarte 
bine, dacă n-o vreţi, o păstrez pentru 
mine. 

Făcu stânga-mprejur și se îndreptă 
către ușa masivă. 

— Stai! 

Reggie ezită, apoi se întoarse. Dacă 
tot se hotărâse să vină, trebuia să 
termine ceea ce începuse. Durweston 
se ridicase în picioare, agitat 

— Alyson n-ar fi plecat niciodată 


atâta timp. 

— Atunci n-o cunoașteţi foarte bine, 
spuse Reggie cu răceală. Când a vrut 
să pună capăt logodnei, nu aţi vrut s- 
o sprijiniți. l-aţi spus că nu mai era 
fiica dumneavoastră și aţi încuiat-o în 
cameră. Nu-i de mirare că a crezut că 
ați trădat-o. Că nu voiaţi să se mai 
întoarcă. 

Durweston se prăbuși, palid, înapoi 
în scaun. 

— Numai noi doi știam ce s-a 
întâmplat în noaptea aceea, șopti el. 
Așază-te, spuse el arătându-i un 
scaun. Te rog. 

Ducele părea atât de zdruncinat, 
încât Reggie se întrebă dacă nu 
cumva trebuia să cheme ajutoare, dar 
după un minut păru că își revine. 

— Ştii de ce a refuzat să se mărite 
cu Lord Randolph? 

— Da, dar dacă vreţi să aflaţi 
motivul, va trebui s-o întrebaţi 
personal. 


Durweston dădu din cap. 

— Spui că e administratorul moșiei 
dumitale. Nu s-a mai auzit așa ceva. 
Cum s-a ajuns la asta? A fugit cu 
grăjdarul. 

— A fugit singură, îl corectă Reggie. 
Grăjdarul, Jamie Palmer, a urmat-o ca 
să se asigure că nu i se întâmplă 
nimic rău. 

Îi explică pe scurt cum Alys 
devenise mai întâi profesoară, apoi 
guvernantă și, în final, administrator. 
Îi povesti și despre reformele pe care 
le pusese în aplicare pe moșia lui și 
că era tutorele a trei copii. 

În timp ce Reggie vorbea, 
neîncrederea începu să dispară de pe 
chipul ducelui. Probabil își cunoștea 
fiica suficient de bine ca să știe că 
nici o altă femeie din Anglia nu s-ar fi 
comportat așa. 

După explicaţiile lui Reggie, se 
așternu tăcerea, până ce Durweston 
întrebă: 


— E un administrator bun? 

— Cel mai bun. 

Un licăr de zâmbet lumină faţa 
ducelui, apoi căzu din nou pe gânduri. 

— De ce nu s-a întors acasă? 
Oamenii spun multe la supărare. 

Vulnerabilitatea părea nelalocul ei 
pe chipul arogant al bătrânului. 

— Era foarte rănită, spuse Reggie 
încet. După aceea, a împiedicat-o 
mândria. Indrăznesc să spun că 
înțelegeţi asta. 

Durweston dădu ușor din cap. 

— Vrea... vrea să se întoarcă acasă? 

— Cred că da, dar trebuie să vorbiți 
cu ea. Ea n-o să vină niciodată. 

Chipul ducelui se înăspri. 

— Se așteaptă să mă înjosesc în 
faţa ei? 

Săturându-se brusc de un bărbat 
care nici acum nu-și lăsa mândria 
deoparte, Reggie izbucni: 

— Nu se așteaptă la nimic. Nici 
măcar nu știe că sunt aici, spuse el 


ridicându-se. Allie mi-a spus că tatăl 
ei nu-și cerea niciodată scuze și nu 
recunoștea niciodată când greșea. În 
mod evident, știa ce vorbește. Am 
făcut o greșeală venind aici. 

— Davenport, spuse Durweston cu 
răceală, recunoscând cu neplăcere 
faptul că oaspetele lui avea dreptate. 
Spui că e la moșia dumitale, la 
Strickland. Asta este în Dorset? 

Davenport dădu din cap. 

— O să ajung acolo în patru zile, 
spuse Durweston. Cât vrei pentru 
informaţii? 

Ochii albaștri ai lui Davenport 
scăpărau flăcări. 

— Păstraţi-vă banii. Doar s-o trataţi 
pe Allie mai bine decât aţi făcut-o 
până acum. 

Durweston îl uri pe Davenport în 
clipa aceea, îl uri pentru că era 
puternic și viril, în floarea vieţii, îl uri 
pentru că se bucurase de compania 
lui Alyson când el, tatăl ei, rămăsese 


singur în mausoleul luxos. 

Mai mult, ducele se uri pe sine 
pentru că o gonise. 

— Ce ţi-e fiica mea, Davenport? 
întrebă el cu asprime. Ți-e amantă și 
acum te-ai plictisit de ea? 

Ochii lui Davenport se aprinseră, 
furioși, iar trupul i se încorda de 
mânie. În adâncul sufletului, ducele 
de Durweston știu că numai în 
tinereţea sălbatică, plină de riscuri, 
fusese mai aproape de moarte. 
Oaspetele părea în stare să 
traverseze încăperea și să-l sugrume 
cu mâinile goale. 

În schimb, stăpânindu-se cu greu, 
Davenport spuse încet, tăios: 

— Fiica dumneavoastră este ceea 
ce a fost întotdeauna. O lady. 

Apoi se întoarse și ieși pe ușă. 


Alys lucra atentă în birou și nu îl 
aștepta pe Reggie prea curând, așa 
că nu dădu nici o atenţie zgomotului 


făcut de calul care intră în curte. 
Peste câteva ore, percepu vag lovituri 
de copite care aparțineau unor cai ce 
trăgeau un vehicul, dar se gândi că 
era cheresteaua pe care o așteptau 
pentru construcţii. 

Din acest motiv, fu uimită atunci 
când ușa biroului se deschise și văzu 
silueta inconfundabilă a lui Reggie, în 
soarele începutului de după-amiază. 
Inima îi tresaltă de fericire, dar se opri 
când îi observă atitudinea distantă. 

Când Reggie intră, ea era atât de 
atentă la el, încât nici nu-l văzu pe 
bărbatul ce-l însoțea, înainte ca 
Reggie să-i spună neutru: 

— Ai un musafir. 

Alys se uită la bătrânul înalt și 
înlemni. 

— Tată? șopti ea cu gâtul uscat, 
nevenindu-i să-și creadă ochilor. 

Părul îi albise, iar pe chip îi văzu 
riduri noi, aspre, însă înălţimea și 
statura lui impunătoare nu se 


schimbaseră. Cu ochii neobișnuit de 
strălucitori, bărbatul spuse cu voce 
aproape frântă: 

— Nu e vremea să vii acasă, fata 
mea? 

Atunci crezu. Se împletici, dădu jos 
scaunul în grabă și se aruncă în 
braţele tatălui ei. Abia observă când 
Reggie ieși din birou, lăsându-i 
singuri. 

Alys începu să plângă în timp ce 
tatăl ei o ţinea în brațe, șoptindu-i: 

— Îmi pare rău, copilă, atât de rău. 

Nu era nevoie de mai multe scuze 
din partea nici unuia. 

Următoarea jumătate de oră fu 
plină de impresii confuze amestecate 
și bâlbâieli, în care se puseră cap la 
cap bucățele din trecut, până ce 
ducele spuse: 

— Dacă plecăm peste o oră, putem 
să ajungem la Londra mâine-seară. 

— La Londra? repetă Alys, fără să 
înțeleagă. 


— Presupun că întâi vrei să mergi în 
vizită acolo și abia apoi să te întorci la 
Carleon, spuse tatăl ei privind rochia 
simplă pe care o purta pentru o zi 
petrecută la birou. Ai nevoie de o 
garderobă cum se cuvine și vreau să- 
mi prezint fiica. Mare păcat că e vară, 
nu o să avem cine știe ce companie în 
oraș. Dar ne putem întoarce mai 
târziu, pentru micul sezon“. 

Alys îl privi, fără să înţeleagă. 

— Dar casa mea e Strickland. Am 
serviciu aici, am responsabilități. 

— Dumnezeule, crezi că se cuvine 
ca viitoarea ducesă de Durweston să 
muncească? zise el, dând din mână. 
Dacă vrei să conduci o moșie, poţi să 


4.- Micul sezon londonez tinea din 
septembrie până la începutul lui noiembrie, 
dându-le tinerelor ocazia de a participa la 
câteva evenimente sociale înainte de a fi 
prezentate în timpul sezonului oficial, care 
începea la sfârșitul lui ianuarie și se încheia 
la începutul lunii iulie. (n.tr.) 


te ocupi de Carleon. N-o să-ţi stau în 
cale și n-o să-ţi contramandez 
ordinele, spuse el cu un zâmbet ușor. 
Cel puţin o să încerc să n-o fac. 

Alys ar fi râs dacă emoţiile nu ar fi 
fost atât de puternice. Să părăsească 
Strickland și viaţa pe care și-o 
construise? Să-l părăsească pe 
Reggie? 

— Dar mai sunt și băieţii, ezită ea. 
Și am un contract Nu pot să plec așa. 

— Sunt aranjate toate, spuse 
ducele nerăbdător. Normal, protejaţii 
tăi vor veni cu noi. Am înțeles că sunt 
doar doi băieţi, că ai reușit să puli 
mâna pe moștenitorul lui Lord 
Markham pentru fată. Mare lucru, fata 
mea. Te irosești aici. Ai nevoie de un 
câmp mult mai mare de acțiune, 
spuse el dând din cap admirativ. Cât 
despre contractul tău, Davenport te-a 
eliberat deja de toate obligaţiile. 
Bătrânul făcu o pauză, apoi spuse 
dușmănos: Mi-e greu să recunosc, dar 


l-am judecat greșit. Când a venit la 
Carleon, am crezut că are vreun 
interes în asta, dar n-a vrut să 
accepte nici un ban. S-a purtat exact 
așa cum ar fi trebuit. 

Ducele se opri dintr-odată. Bănuia 
că Davenport nu se purtase 
întotdeauna așa cum ar fi trebuit cu 
Lady Alyson Blakeford, dar mai bine 
nu deschidea subiectul. Indiferent ce 
făcuse în ultimii doisprezece ani, 
nimeni din lumea bună nu avea să 
îndrăznească să spună ceva de 
moștenitoarea familiei Durweston. 

Alys încă încerca să asimileze 
cuvintele tatălui ei. 

— Reggie a venit la Carleon? Așa m- 
ai găsit? Când tatăl ei dădu din cap, 
întrebă uluită: Dar cum a descoperit 
cine eram? 

— N-am idee, spuse Durweston 
privind-o fix și hotărându-se să o 
grăbească. Deși, până în prezent, 
Davenport se purtase ca un domn, nu 


avea încredere în influența acestui 
bărbat asupra fiicei lui. Mai bine îţi 
faci bagajele. 

Alys se ridică. 

— Trebuie să vorbesc cu Reggie. 

— Davenport s-a gândit că vei 
spune asta. E în casă. 

Afară, Peter și William fuseseră 
atrași de imaginea minunatei trăsuri 
Durweston. Când Alys traversă 
curtea, ei se zgâiau la ea. 

— Chiar ești fiica unui conte? 
întrebă Peter părând foarte 
neîncrezător. 

Veștile se răspândeau repede. 

— Da, spuse ea interpretând corect 
expresiile de pe chipul băieţilor. Să 
știți că nu m-am schimbat. Incă sunt 
tutorele vostru. Încă trebuie să vă 
faceţi lecțiile și să vă spălaţi după 
urechi, adăugă privindu-l pe William. 

William râse, bucuros. Nu înțelegea 
prea bine ce însemna să fii Lady 
Alyson Blakeford, dar Peter știa. 


— Ne părăsești, spuse el palid. 

| se ridică un nod în gât. Băieţii 
pierduseră deja prea mulţi oameni 
dragi. Peter se uita la ea ca și cum ar 
fi plecat deja. 

— Bineînţeles că nu, spuse ea, 
punându-i o mână pe umăr. Nu știu ce 
o să se întâmple, dar îţi promit că, 
dacă plec, tu și William mergeţi cu 
mine. 

Dacă plec... Dar nu voia să plece! 
Înghiţind în sec, continuă: 

— Întotdeauna ai vrut să vezi 
Londra. Nu ţi-ar plăcea? Convins că 
nu avea să fie abandonat, un zâmbet 
larg apăru pe chipul lui Peter. 

— Ar fi fantastic! 

William părea mai puţin convins, 
dar înainte ca el să poată vorbi, Alys 
spuse din nou: 

— Trebuie să vorbesc cu Reggie. 
Ducele ieșise în urma ei, așa că îl 
prezentă băieţilor și se duse la conac 
în timp ce bărbaţii se cunoșteau mai 


bine. 

Doamna Herald o întâmpină în holul 
principal, holbându-se la ea ca și cum 
i-ar fi crescut din senin pene mov. 

— E adevărat, Lady Alys? întrebă ea 
făcând ochii mari. Că sunteţi într- 
adevăr Lady Alys, vreau să spun? 

— Da, e adevărat, spuse ea 
nerăbdătoare. Unde e domnul 
Davenport? 

— În bibliotecă, doamnă. 

Nu se putea spune că May Herald 
era extaziată, fiindcă ea nu se extazia 
niciodată, însă era impresionată. Fiica 
unui duce, o femeie care avea să 
ajungă ducesă! Era o poveste pe care 
Strickland nu avea s-o uite vreodată. 

Pentru menajeră, Lady Alyson 
Blakeford era deja istorie. 

Sigur că era în bibliotecă, aceasta 
fusese scena atâtor urcușuri și 
coborâșuri din relaţia lor. Asta dacă 
într-adevăr aveau o relaţie. Cu chipul 
teapăn, Alys intră și îl găsi pe Reggie 


așezat în scaunul lui preferat, 
curăţându-și pipa. 

El ridică privirea în timp ce Nemesis 
se apropie s-o salute pe Alys. 
Căţelușa îi mirosi mâna rece, apoi o 
linse recunoscător. Degetele i se 
arcuiră involuntar. 

Urmă o tăcere îndelungată. Ea 
căută pe chipul lui un semn că o 
dorea, un semn că își amintea de 
noaptea petrecută împreună, dar nu 
desluși nici o expresie. 

— Cum ai aflat cine eram? întrebă 
ea încordată. 

— Când mi-ai povestit despre 
trecutul tău, am făcut legătura cu 
niște lucruri pe care le aflasem despre 
moștenitoarea dispărută a familiei 
Durweston, spuse el ridicând din 
umeri. Nu a fost greu de ghicit. 

Deci propriile mărturisiri erau de 
vină. Își dori cu patimă să nu-i fi spus 
nimic, oricât de ușurată s-ar fi simţit 
după ce îi povestise totul. 


Dar dacă într-adevăr voia să scape 
de ea, ar fi putut găsi alte metode. 
Pur și simplu asta îi era la îndemână. 
Deși încercă să vorbească normal, 
vocea i se frânse atunci când îl 
întrebă: 

— Vrei să plec? 

— Locul tău nu e aici. 

Nici chipul, nici vocea lui nu trădau 
vreo urmă de emoție. 

Nu-i venea să creadă, nu putea să 
accepte că între ei fusese doar 
atracţie fizică. Că, fiindcă o avusese o 
dată, n-o mai voia în apropiere. 

Dar ce știa ea despre astfel de 
lucruri? Niciodată nu se pricepuse la 
bărbaţi. Era chiar genul de femeie 
care s-ar fi împreunat cu un desfrânat 
notoriu, care își schimba femeile la fel 
ca pe cravatele apretate, iar apoi ar fi 
fost suficient de toantă încât să 
viseze la iubire. 

În timp ce ea îl privea întrebătoare, 
el se ridică și se apropie de ușile din 


sticlă. Cu o mână pe clanţă, silueta lui 
înaltă, zveltă, se întoarse spre ea. Nu- 
i putu citi expresia de pe chip, fiindcă 
era așezat chiar în bătaia luminii. 

— La revedere, Allie. Să nu-ţi fie 
niciodată rușine de ceea ce ești. 

— Reggie! 

Strigătul veni din inimă, dar el 
plecase deja. Privi neîncrezătoare 
către ușile de sticlă, după care se 
duse acolo amorţită, ca să se uite 
după el. Reggie se opri lângă trăsură 
și vorbi cu băieţii câteva clipe, după 
care îi strânse mâna lui Peter. Mai 
puţin stingherit, William îl îmbrăţișa 
puternic. Apoi Reggie plecă și nu mai 
văzu nimic. 

Locul tău nu e aici. Dacă el n-o voia, 
nu avea sens să rămână, nu putea să 
rămână. Dar cum putea să plece când 
numai gândul la asta o străpungea ca 
un pumnal? Alys înghiţi în sec, 
luptându-se cu durerea care ameninţa 
să izbucnească în suspine 


nestăpânite. 

Mândria care o sprijinise să treacă 
peste anii lungi de singurătate îi veni 
în ajutor. Era Lady Alyson Blakeford. 
Într-o bună zi avea să devină a cincea 
ducesă de Durwes-ton. Nu avea să 
rămână într-un loc unde nu era dorită 
și nici nu avea să plângă. Nu avea să 
plângă. 

Când ieși din bibliotecă o întâlni pe 
doamna Herald și îi ordonă să 
împacheteze tot ce aveau ea, Merry și 
băieții. Apoi ieși și îi informă pe Peter 
și pe William că plecau imediat la 
Londra. 

Era cumplit de simplu să 
împachetezi o viaţă întreagă. În 
săptămânile de după incendiu, nu 
avuseseră timp să strângă mare 
lucru. Se gândi să se ducă la birou, 
unde încă avea deschise pe masă 
registrele, dar apoi se răzgândi. 
Reggie spusese că nu avea nevoie de 
ea, așa că trebuia să se descurce 


singur cu toate. 

Mâhnită, își dădu seama că nu avea 
să întâmpine probleme, doar că avea 
să-i rămână mai puţin timp pentru 
cai. Evidenţele ei fuseseră 
întotdeauna ordonate și Reggie 
ajunsese să știe la fel de multe 
despre Strickland ca și ea. Vătaful 
avea să se descurce cu muncitorii de 
pe câmp. Chiar și atelierul de olărit 
mergea bine și începea să 
înregistreze profit. 

Nu își luă rămas-bun decât de la 
Jamie Palmer. Îl găsi în hambar, 
reparând un harnașament Fără să fie 
surprins, acesta ridică privirea, 

— Deci te duci acasă, Lady Alys. A 
venit vremea. Alys îl privi pe bărbatul 
acela solid și amabil și ar fi vrut să-i 
sară în braţe și să plângă. Era 
singurul prieten pe care putuse conta 
vreodată. 

— Vrei să te întorci la Carleon, 
Jamie? 


El clătină din cap. 

— Lui Annie nu i-ar plăcea. Familia 
ei e aici, iar acum aici e și căminul 
meu. Nu mai ai nevoie de mine. 

Aproape plânse, dar nu o făcu, 
fiindcă l-ar fi neliniștit pe Jamie. N-o 
văzuse niciodată plângând. 

— Îţi mulțumesc, Jamie, din adâncul 
sufletului. Pentru tot. Niciodată nu voi 
avea un prieten mai bun, spuse ea 
oferindu-i mâna. Te rog să nu pierzi 
din ochi atelierul de olărit și să mă 
anunti dacă sunt probleme. 

— Sigur, spuse el înclinând cu 
gravitate din cap și apoi strângându-i 
mâna. Nu mai vii în vizită? 

Alys strânse din buze. 

— Nu cred. 

Peste o jumătate de oră plecară cu 
huruit de roţi și lovituri de copite, în 
timp ce mulţimea adunată în grabă le 
făcea cu mâna. 

Se îndreptară spre nord, către 
drumul spre Shaftesbury, iar Alys nu 


se uită înapoi. 

Reggie se așeză într-un pâlc de fagi, 
pe un deal de unde se vedea drumul 
cel mare. Peste puţin timp, trăsura 
splendidă gonea pe drumul străjuit de 
copaci, ridicând un nor de praf în 
după-amiaza uscată. Poneiul lui 
William și iapa lui Alys tropăiau în 
spatele ei, priponiţi. Privi cu aviditate 
trăsura, dorindu-și s-o mai vadă încă 
o dată și știind că era o dorinţă 
stupidă și inutilă. 

Trăsura urmă curbura drumului și îi 
ieși din raza vizuală și se trezi brusc 
coborând dealul, izbindu-se de 
tufișuri, gonind cât de repede putea, 
până ce ajunse la un loc de unde 
putea vedea următoarea buclă. 
Ajunse la fix, tremurând de oboseală, 
cu respiraţia întretăiată. Trăsura 
neagră se mai arătă pentru o ultimă 
clipă și dispăru. 

Plecase. 

Se întoarse amorţit și începu să 


meargă fără rost, căci nu era pregătit 
să se întoarcă în casa goală. Ea 
plecase și fusese doar alegerea lui. Ar 
fi putut să tacă și s-o păstreze pentru 
el dacă ar fi vrut. Nu ar fi însemnat 
decât s-o despartă de moștenirea, de 
tatăl și de averea ei. 

De ce naiba luciditatea îl făcea să 
fie atât de nobil? 

Se întoarse obosit la conac după ce 
se lăsase întunericul. Attila era în 
holul principal, agitându-se 
nebunește. Doamna Herald îl auzi pe 
Reggie intrând și veni să îl salute. 

— Attila n-a fost de găsit când au 
plecat. Lady Alys m-a rugat să vă 
asiguraţi că e îngrijit. 

— Sigur, spuse Reggie sec. 

In timp ce urca să se schimbe, Attila 
țâșni pe lângă el și se opri în faţa 
camerei care îi aparținuse lui Alys. 
Reggie îi deschise ușa. Pisica intră, 
adulmecând după stăpâna dispărută. 
Apoi sări pe patul gol și începu să 


miorlăie. 

— Știu cum te simţi, băiete, mormăi 
Reggie și se îndreptă către camera 
lui. 

Trebuia să înveţe să trăiască fără 
ea. Cu siguranţă exista o cale. 

Lady Alyson Blakeford nu avea cum 
să treacă neobservată, iar Alys se 
amuză oarecum de această 
schimbare de situaţie. În Dorset 
fusese respectată. La Londra era 
aproape venerată. 

Orașul era liniștit, fiindcă aproape 
toată lumea bună plecase la Brighton 
sau în alte staţiuni la modă. Sosirea 
ducelui de Durweston, care se 
autoexilase de multă vreme, și a fiicei 
lui dispărute atrase atenţia tuturor 
celor care rămăseseră. De fapt, unii 
membri ai înaltei societăţi chiar se 
grăbiră să se întoarcă la Londra, 


nevrând să rateze momentul. Se 
organizară reuniuni intime, pentru ca 
domnia sa să fie prezentată din nou 
celor sus-puși. 

Se comandă o garderobă nouă, 
elegantă, care ajunse aproape de pe 
o zi pe alta, fiindcă modista nu era 
ocupată în această perioadă a anului. 
Fură contactate vechile cunoștințe ale 
familiei Durweston, care o salutară pe 
Alys și se declarară încântate să o 
revadă. Aproape că le auzea creierele 
zumzăind în timp ce o analizau și 
speculau cu cine oare avea să se 
mărite. Deși nu mai era tânără, încă 
era, din nou, cea mai importantă 
moștenitoare din Anglia. 

Magnifica reședință a familiei 
Durweston se deschise pentru prima 
dată în ultimii zece ani. Arăta exact la 
fel ca în urmă cu doisprezece ani, 
când fusese prezentată Alys, ca și 
cum în spaţiile acelea auguste nu 
avea ce căuta un element plebeu ca 


praful. 

Dar ea se schimbase. Dumnezeule, 
cât se schimbase! Nu-i mai păsa ce 
credeau despre ea toți ageamiii. Când 
intra cu încredere într-o cameră, 
îmbrăcată splendid și mai înaltă decât 
toate femeile din încăpere, atrăgea 
toate privirile. 

Se plictisea de moarte. 

Singura plăcere reală i-o ofereau 
excursiile cu băieţii la Turnul Londrei, 
la circul Astley și la alte distracţii de 
acest gen. Spre surprinderea tuturor, 
ducele îi însoțea și părea să-i facă 
plăcere. 

Cu o gelozie nejustificată, Alys văzu 
cum tatăl ei se împrietenea cu Peter 
și cu William. Ducele își dorise 
întotdeauna un fiu. Ea nu reușise 
niciodată să fie așa ceva, deși cerul 
știa că încercase. 

Totuși, nu era nici urmă de îndoială 
că tatăl ei se bucura peste măsură 
că-și reîntâlnise fiica. Incepură, cu 


grijă, să se apropie din nou. Astfel, 
durerea care o chinuise pe Alys atâta 
vreme încât nici măcar nu o mai 
conștientiza dispăru într-un sfârșit. 

Dar nici măcar asta nu merita 
pierderea lui Reggie. 


Conacul Strickland era cumplit de 
gol, de zece ori mai gol decât fusese 
atunci când Reggie se întorsese 
pentru prima dată. Era uimitor cât de 
repede se obișnuise să aibă în 
preajmă alte persoane. li era dor de 
copiii Spenser, de râsetele lor și de 
ocazionalele discuţii în contradictoriu, 
dar cel mai dor îi era de Allie. 

Din fericire, începuse strânsul 
recoltei. Asta îl ţinea ocupat, deși 
vătaful foarte priceput supraveghea 
lucrările de rutină. Primi invitaţii de la 
localnicii care voiau să afle mai multe 
despre ascensiunea lui Alys. Oamenii 
acordau mare importanţă acestei 
situaţii. 


Reggie acceptă câteva invitaţii, în 
principal ca să-și umple orele libere 
de seară, când îi era cel mai dor de 
ea. Odinioară, orele acelea ar fi fost 
umplute cu băutură, dar era hotărât 
să nu se întoarcă la asta, oricât de 
singur și de disperat s-ar fi simțit. 

Işi petrecea cea mai mare parte a 
serilor cântând la pian. Își recapătă 
dexteritatea din tinereţe și o depăși, 
ceea ce îl făcu să fie extrem de 
mulțumit. Concentrarea de care avea 
nevoie acţiona ca un medicament 
pentru uitare. 

Attila și Nemesis începuseră să 
doarmă în patul lui Reggie. Se gândea 
că faptul că acceptase acest 
aranjament arăta că își reducea 
standardele. Nervos din cauza 
absenței permanente a lui Alys, Attila 
se lua câteodată la harţă cu Nemesis, 
mușcându-l de coadă sau înfigându-i 
ghearele în nas. Nemesis urla revoltat 
și se culca la loc. 


Chiar și când era nervos, Attila știa 
că nu trebuia să-l muște pe Reggie. 


La o săptămână de la sosirea lor la 
Londra, ducele îi duse pe băieţi la 
Tattersalls. Femeile nu erau bine- 
venite în acest sanctuar al vânzărilor 
de cai, așa că Alys profită de ocazie 
ca să scrie scrisori. 

Fu uimită atunci când majordomul 
intră în camera ei de zi cu o carte de 
vizită gravată, pe o tavă de argint. 
Era prea devreme pentru vizite 
oficiale. Se uită pe cartea de vizită. 
Lord Randolph Lennox. 

O cuprinse un val de panică și 
nesiguranţă. Ştia că mai devreme sau 
mai târziu aveau să se întâlnească, 
fiindcă Lord Randolph și tatăl ei erau 
prieteni. Dar nu atât de curând. încă 
nu era pregătită! 

Niciodată nu avea să fie pregătită 
să-l vadă din nou. Pentru o clipă se 
gândi să refuze. Oare nu stabilise că 


respingerea lui nu o mai putea răni? 
Nu mai era chiar așa de sigură, dar 
era esenţial să îl înfrunte. 

Se uită nervoasă în oglinda cu 
picior. Purta o rochie de dimineaţă 
opulentă, cărămizie, care îi accentua 
silueta provocatoare. Cocul sever 
dispăruse și fusese înlocuit de o 
pieptănătură la modă, cu bucle și 
onduleuri. După ce se examina, Alys 
se hotări că era destul de 
atrăgătoare. Dar nu frumoasă. Doar o 
dată, în dimineaţa de după ce făcuse 
dragoste cu Reggie, fusese frumoasă. 

Randolph o aștepta în salonul auriu. 
Ea se opri în prag și se studiară unul 
pe celălalt, în tăcere. 

Fostul ei logodnic era cu vreo trei 
centimetri mai înalt decât ea, avea 
părul auriu-închis și chipul și silueta 
sculpturilor clasice. Era îmbrăcat 
impecabil, iar trecerea timpului îl 
avantajase și adăugase maturitate 
frumuseţii pe care o avea și în urmă 


cu doisprezece ani. 

Oarecum șocată, Alys își dădu 
seama că avea doar douăzeci și unu 
de ani când erau logodiţi, era practic 
un flăcău. Niciodată nu i se păruse 
tânăr. 

— Alyson? 

Vocea lui blândă avea un ton 
întrebător, iar Alys se trezi din visare. 

— Bună, Randolph, spuse ea 
zâmbind și oferindu-i mâna, hotărâtă 
să se poarte civilizat, ca și cum între 
ei n-ar fi existat ani buni de durere. 
Sunt atât de schimbată încât nu mă 
recunoști? 

Randolph îi zâmbi ușurat, iar ea 
observă că și el era la fel de 
emoţionat. Bizar. 

Traversă încăperea și îi sărută 
mâna, apoi i-o ţinu în continuare în 
timp ce se îndrepta de spate. 

— Arăţi superb, Alyson. E minunat 
să te văd din nou. 

Alys își trase mâna. 


— Poftim, o lungană ca mine, care o 
să te calce în picioare? Trei metri de 
oase? Bineînţeles, averea încă e aici. 

Apoi tresări, uluită. Și intenţionase 
să se poarte civilizat. Nu avusese de 
gând să spună cuvintele acelea 
supărate, răutăcioase și i se părea că 
acum rămăseseră acolo, suspendate 
în aer, ca un miros înecăcios de fum. 

Randolph închise ochii, înfiorându- 
se de emoție. Șopti, mai mult pentru 
el. 

— Dumnezeule, asta a fost. 

Respiră adânc și deschise din nou 
ochii. 

— De doisprezece ani îmi sparg 
capul încercând să înţeleg de ce ai 
fugit. Tatăl tău mi-a spus că, înainte 
să pleci, ai vrut să rupi logodna și m- 
am temut că poate auziseși acele 
cuvinte, dar m-am rugat să nu fie așa. 

De ani întregi, Lord Randolph 
rămăsese în mintea lui Alyson ca un 
trădător cinic și batjocoritor. Imaginea 


dispăru atunci când îi văzu chipul 
zdruncinat. 

— Poate ar trebui să ne așezăm, 
spuse ea cu răceală. Se pare că avem 
de discutat 

Se așezară unul în faţa celuilalt. 

— Mă întorsesem de la călărie, 
explică Alys și eram chiar lângă ușile 
de sticlă. Am auzit ce a spus prietenul 
tău și am auzit și răspunsul tău. 

Văzu din nou draperiile în bătaia 
vântului și simţi cum abdomenul i se 
chircea de groază, dar totul rămăsese 
în urmă. Acum nu mai simţea durere, 
ci amintirea durerii. 

Randolph se crispa. 

— Şi tu ai crezut că eu eram de 
acord cu ce spusese el. 

— Cum să nu fi crezut? întrebă ea 
sec. Te-am auzit cu urechile mele. 
După toate declaraţiile de dragoste 
nemuritoare pe care mi le făcuseși, 
nu a fost prea plăcut să aflu că 
averea era principalul meu atu. 


— Nu era așa, să știi, spuse el încet. 
Adevărul era că te iubeam, mai mult 
decât ţi-aș fi putut-o spune vreodată. 

— Ah, da, cine n-ar putea iubi atâţia 
bani? murmură ea, cu amărăciune. 

Randolph avea o avere 
respectabilă, altfel tatăl ei n-ar fi fost 
niciodată de acord cu el. Insă averea 
ei era mult mai mare și, deseori, 
bogaţii sunt cei mai lacomi. 

Bărbatul clătină repede din cap. 

— Alyson, și eu sunt bogat. Pe 
nimeni nu deranjează să aibă mai 
mulți bani, dar n-aveam motive să mă 
însor cu o fată la care nu ţineam. 
Țineam enorm la tine. Nu mai 
cunoscusem pe nimeni ca tine. Erai 
inteligentă, entuziastă, îţi păsa de cei 
mai puţin norocoși. Erai amuzantă, 
uneori poruncitoare, de cele mai 
multe ori rebelă. Și atât de minunată, 
încât abia mă puteam abţine să nu 
sar pe tine. 

Alys se îmbujora. 


— Nu-ţi bate joc de mine, Randolph. 
Prefer jignirile unor complimente 
false. 

Ochii lui albaștri, de culoarea 
ardeziei, îi întâlniră pe ai ei cu o 
sinceritate vădită. 

— Alyson, nu te-am minţit 
niciodată. Singura minciună pe care 
am spus-o a fost răspunsul la 
întrebarea stupidă a lui Fogarty din 
ziua aceea. g 

Alys respiră, nedumerită. In mod 
bizar, îl credea. 

— Dacă într-adevăr ţineai la mine, 
cum ai putut spune așa ceva? întrebă 
ea încet, descoperind cât putea să 
doară și amintirea durerii. 

— Nu știu dacă poţi înţelege asta, 
oftă el, dar bărbaţii nu prea recunosc 
când au sentimente profunde. Poate 
recunosc atracţia fizică, dar nu 
dragostea. Majoritatea prietenilor mei 
erau uimiţi că voiam să mă însor, în 
loc să umblu cu dansatoare de 


cabaret. Ar fi înţeles mai degrabă 
dacă ai fi fost o păpușă blondă de 
porțelan, așa cum se obișnuia, dar tu 
erai diferită. 

Ea se strâmbă. 

— Deci am revenit la lungana de 
trei metri, numai oase, care nu ţi-ar fi 
putut ţine de cald noaptea. 

Randolph tresări. 

— Erai ca un mânz tânăr, numai 
picioare, cu ochi mari, care încă nu-și 
găsise echilibrul, erai cu totul aparte, 
spuse el alegându-și cu grijă 
cuvintele. Dar pentru mine erai 
frumoasă. Ştiam că, odată cu 
trecerea timpului, aveai să devii și 
mai frumoasă. Ceea ce s-a și 
întâmplat. 

Pe Alys o năpădiră lacrimile și 
închise repede ochii. 

— Te simţi bine? întrebă Randolph 
îngrijorat. 

— Sunt bine, spuse ea mușcându-și 
buza, apoi deschise ochii. Ești foarte 


convingător, dar întotdeauna ai fost, 
adăugă cu asprime. 

— Presupun că merit asta, spuse el 
cu o grimasă. 

— De ce, Randolph? întrebă Alys 
netezindu-și părul nervoasă. De ce i- 
ai spus prietenului tău că te însurai cu 
mine pentru bani atunci când te-a 
întrebat care era adevăratul motiv? 

— Fiindcă era un motiv pe care îl 
putea înţelege, oftă el. Fogarty ar fi 
râs de mine dacă aș fi încercat să-i 
explic ce simțeam pentru tine. 
Dragostea te face vulnerabil. Şi-așa 
mi-era greu să-mi exprim 
sentimentele față de tine. Nu puteam 
vorbi despre asta cu un prieten 
superficial. 

Alys îl privi uimită. 

— Atât de simplu era? 

— Da, aprobă el cu un zâmbet lipsit 
de umor. 

Alys privi în gol. Nu putea să nu-l 
creadă pe Randolph. Deși trecuseră 


doisprezece ani, cu siguranţă nu îi 
fusese ușor să vină aici și să se 
expună așa. 

— Nu știu dacă e o tragedie sau o 
farsă. Toată viața mea s-a schimbat 
când am auzit o insultă care nici 
măcar nu era adevărată. 

— Ai petrecut doisprezece ani în 
exil fiindcă, într-o clipă de slăbiciune, 
m-am dezis de inima mea, spuse 
Randolph mâhnit. N-o să mă iert 
niciodată pentru asta. Nu mă aștept 
să mă ierți nici tu. În toţi anii aceștia 
mi-a fost teamă că vorbele mele te-au 
făcut să fugi. Este aproape o ușurare 
să știu asta. Se ridică în picioare. Nu- 
mi pot închipui că ai mai vrea șă mă 
vezi din nou. Petrec mult timp la ţară, 
așa că voi face tot posibilul să nu-ți 
stau în cale. Imi pare rău, Alyson. 
Regretele nu sunt suficiente pentru 
felul în care ţi-am distrus viaţa, dar... 
nu pot face altceva. Și ea se ridică. 

— Nu pleca. Să servim ceaiul. 


Înainte ca el să poată protesta, ea 
ceru să li se aducă răcoritoare și îi 
făcu semn să se așeze din nou. După 
ce asimilase cuvintele lui Randolph, o 
cuprinseseră ușurarea și încrederea în 
propria persoană. Faptul că un bărbat 
o găsea frumoasă și atrăgătoare se 
putea datora nebuniei sau lipsei de 
bun-gust, dar doi bărbaţi îi spuseseră 
acest lucru recent. Nu putea crede că 
erau amândoi nebuni. O ajutau să își 
vindece respectul de sine, rănit în 
urmă cu mulţi ani. 

Alys se așeză din nou. 

— Nu numai tu ai fost de vină 
pentru felul în care am plecat. Și tata 
e aproape la fel de vinovat. Adevărul 
e că, privind în urmă, a fost o prostie 
să fug în lume, spuse ea cu un 
zâmbet amar. După ce am făcut-o, m- 
am lăsat cuprinsă de proverbiala 
mândrie a familiei Blakeford. Mai 
degrabă as fi murit decât să mă întorc 
și să recunosc că n-aveam dreptate. 


Dacă... n-ar fi intervenit un prieten, n- 
aș mai fi astăzi aici. 

Sosi ceaiul. Alys se opri ca să 
toarne o ceașcă pentru fiecare și îi 
oferi lui Randolph o farfurie cu 
prăjituri delicioase. Bărbatul se 
simţea mult mai în largul lui decât 
atunci când sosise. După ce se 
delecta cu dulciurile - tatăl ei avea cei 
mai buni bucătari din Marea Britanie - 
ea adăugă: 

— Nu trebuie să crezi că mi-ai 
distrus viața. Să știi că n-am de gând 
să mai fiu vreodată profesoară de 
istorie, dar faptul că am cunoscut 
lumea dincolo de gardurile aurite de 
la Carleon m-a făcut mult mai bună. 

Randolph o privi cu seriozitate: 

— Spui asta doar ca să mă faci să 
mă simt mai bine? 

— Câtuși de puţin, spuse Alys 
întinzându-se după altă prăjitură și 
răzgândindu-se. Trebuia să aibă grijă 
cu astfel de capricii, acum că nu mai 


era la fel de activă. Arăt eu distrusă? 
spuse ea zâmbind ștrengărește. 

Bărbatul zâmbi și el, încet, 
îndelung. 

— Arăţi splendid și te-ai transformat 
în femeia remarcabilă pe care o 
văzusem întotdeauna în tine. 

Dacă Alys ar fi fost genul de femeie 
care se pricepea să-și azvârle capul 
într-o parte, cu cochetărie, ar fi făcut- 
o. Cu regret, își dădu seama că nu era 
stilul ei. Trebuia să învețe să accepte 
complimentele cu demnitate. Mai 
turnă ceai. 

— Acum că am lămurit toată 
povestea, spune-mi despre tine, 
Randolph. Presupun că ești căsătorit, 
că ai familie. 

— Nu. Ani întregi am sperat că te 
vei întoarce. Nu mă puteam uita la 
altă femeie. Într-un sfârșit am 
renunţat și m-am căsătorit acum 
patru ani, spuse el posomorân-du-se. 
A murit în travaliu. 


— Îmi pare rău, spuse Alys cu 
compasiune. 

Poate că greșeala de moment a lui 
Randolph îi făcuse lui mai mult rău 
decât ei. Schimbă subiectul și vorbiră 
despre tot felul de fleacuri, iar Alys îi 
povesti câteva dintre aspectele cele 
mai amuzante ale vieţii ei la moșie. 
Randolph fu un interlocutor plin de 
admiraţie și îi aprecie istorisirile. 

Când își luă rămas-bun, se mai opri 
puţin la ușă, concentrându-se. 

— Presupun că nu e posibil să o 
luăm de la capăt. Ochii lui erau 
blânzi. Alys îl studie o clipă, apoi 
clătină din cap. 

— Ar fi mers atunci, dar acum, nu. 

Bărbatul aprobă, îi sărută mâna cu 
regret și plecă. 

Cuprinsă de nostalgie, Alys urcă în 
camera ei. Randolph era un domn 
foarte amabil, născut ca să fie un soţ 
bun și iubitor pentru o femeie 
norocoasă. Ea spera că norocul avea 


să i se schimbe pe viitor. 

De un lucru era sigură: ar fi fost o 
mare pierdere să rămână cu o femeie 
care avea o preferinţă regretabilă 
pentru desfrânați. 

Alys își peria părul pregătindu-se de 
culcare când auzi o bătaie la ușă. 
Ghicind că era protejata ei, care 
tocmai se întorsese din vizita la 
viitorii socri, îi spuse: 

— Intră, Merry. 

Meredith arăta fabulos într-un capot 
de catifea albastră. Intră și se făcu 
comodă în fotoliu. 

— Vizita la familia Markham a mers 
bine, dar e drăguţ să fii acasă, spuse 
ea zâmbind. Acasă înseamnă unde 
ești tu, fiindcă n-am mai călcat 
vreodată în casa Durweston. Nici n-aș 
fi visat că o voi face! 

Alys zâmbi, impresionată de ce 
însemna acasă pentru protejata ei. 

— Ai vrea să pleci la nuntă de aici? 
Familia lui Julian ar fi impresionată. 


— Merită luată în calcul 
posibilitatea. O să-i scriu lui Julian și o 
să văd ce părere are, admise Merry. 
Dar oricât aș fi de nerăbdătoare să 
mă mărit, îmi va fi dor de discuţiile 
noastre. 

Și lui Alys avea să-i fie. Viaţa i se 
schimbase atât de mult și atât de 
repede. Se așeză oftând pe pat și 
începu să-și împletească părul. 

— Povestește-mi despre vizită. 

Merry se conformă. Ea și Julian 
vizitaseră și ferma de la Moreton, 
unde aveau să locuiască după 
căsătorie, și avea o grămadă de idei 
în legătură cu ce aveau să facă acolo. 
Alys nu trebui decât să dea din cap și 
să spună câte ceva din când în când, 
până ce Merry o întrebă: 

— Și când te întorci la Strickland? 

Alys își ridică picioarele la piept și-și 
înconjură genunchii cu mâinile, ca o 
reacţie subconștientă la întrebare. 

— Nu mă mai întorc. 


— Bineînţeles că te întorci, ripostă 
Merry. Ce o să se facă Reggie fără 
tine? 

— Reggie nu mă vrea acolo, spuse 
Alys încercând să pară indiferentă, 
dar vocea i se frânse. Mi-a spus asta 
destul de clar. 

Merry o privi uluită. 

— Și tu l-ai crezut? 

— Ce-aș fi putut face? întrebă Alys 
crispată. N-a vrut niciodată o femeie 
administrator. Poate să conducă 
moșia și singur. 

Merry se uită la ea cu milă. 

— Ce legătură are asta? Omul e 
nebun după tine. Poate n-are nevoie 
de tine ca administrator, dar sigur te 
vrea ca femeie. 

Emoţiile lui Alys erau încă vii și, 
spre groaza ei, o năpădiră lacrimile. In 
timp ce își pleca privirea, Merry se 
așeză pe pat și o înconjură cu braţul, 
liniștind-o. Rolurile se inversaseră. 

— Dacă are atâta nevoie de mine, 


reuși Alys să spună, de ce mi-a zis că 
locul meu nu e acolo? 

— O nobleţe prost înțeleasă, spuse 
Merry calmă. Când Alys ridică brusc 
capul, surprinsă, tânăra continuă: 

— Alys, eşti femeia cea mai 
deșteaptă și cea mai capabilă pe care 
am cunoscut-o vreodată, dar nu te 
pricepi deloc la bărbaţi. Fiindcă lui 
Reggie chiar îi pasă de tine, se dă 
peste cap să facă ceea ce trebuie. 
Reputația lui e una groaznică, iar tu 
provii dintr-o familie cu sânge 
albastru, așa că se dă la o parte ca să 
îti găsești un partener mai demn de 
tine. 

— Prostii, replică Alys. 

— Serios? la gândește-te. 

Alys deschise gura ca să protesteze 
din nou și se opri. De fapt, instinctele 
îi spuseseră că între ea și Reggie era 
ceva magic, că nu numai ei îi păsa. 
Apoi îi dezvăluise destule ca el să-i 
poată ghici identitatea și se 


schimbase totul. Având în vedere 
părerea proastă pe care o avea 
despre capacitatea ei de a atrage 
bărbaţii, considerase că instinctele o 
înșelaseră. 

Se încruntă. Oare el chiar se credea 
nedemn de ea? Se gândi cum ar fi 
fost văzută o asemenea căsătorie și 
se hotări că era perfect posibil. Poate 
o convinsese prea ușor să plece. 

Se întoarse spre Merry, făcând ochii 
mici. 

— Ești sigură, sigură că Reggie ţine 
la mine ca... mai mult decât la o 
prietenă? 

— Îţi garantez. După cum mi-ai 
spus de mai multe ori, mă pricep la 
bărbaţi. Cum se uita la tine când te 
ocupai de altceva... Merry dădu din 
cap. Ca și cum erai ultima lui 
speranţă de mântuire. 

— Serios? întrebă Alys uluită. 

— Dumnezeu mi-e martor, spuse 
Merry solemn. Când erai prin 


preajmă, se simțea un fel de... 
concentrare, ca și cum jumătate din 
atenţia lui era întotdeauna doar 
pentru tine. Ca să fiu sinceră, 
întotdeauna am avut senzaţia că era 
în stare să te ducă în camera lui și să 
încuie ușa o săptămână, 

Alys roși. Şi Reggie spusese cam 
același lucru. 

— Nu ar trebui să vorbești despre 
așa ceva, spuse ea automat, 
frământându-se. 

— Sunt aproape măritată, spuse 
Merry. Mă pregătesc să fiu o soţie 
dificilă. 

Alys trebui să zâmbească, dar 
redeveni serioasă în câteva clipe. 
Dumnezeule, dacă Merry avea 
dreptate, cum avea să se descurce 
Reggie cu alcoolul? Dacă era singur și 
nenorocit și avea să înceapă să bea 
din nou? Nu putea să se gândească la 
asta, nu după toate chinurile prin care 
trecuse ca să se oprească. Sări din 


pat și se duse la dulapul cu haine. 

În timp ce deschidea un sertar, 
Merry o întrebă: 

— Ce Dumnezeu faci? 

— Îmi fac bagajele ca să mă întorc 
la Strickland. 

Răzând cu afecțiune, Merry îi spuse: 

— Nu poţi să pleci în mijlocul nopţii. 

Alys se opri. 

— AŞ putea, dar presupun că nu se 
cade. Trebuie să vorbesc cu tata, 
printre altele. Mâine dimineaţă n-ar 
trebui să fie prea târziu. 

Se ruga să aibă dreptate. 

Meredith se întoarse pe burtă și-și 
sprijini bărbia pe mâinile împreunate, 
arătând mai degrabă ca un băieţel 
năzdrăvan, decât a o tânără lady. 

— Este nevoie să-ţi sugerez cum îl 
poţi convinge pe Reggie să accepte 
inevitabilul? 

Alys zâmbi. 

— Nu e nevoie. Dacă ești sigură că 
mă vrea, am și eu câteva metode de 


convingere. 

Meredith dădu din cap, 
aprobatoare. Acum, că Alys fusese 
pusă în gardă, Reggie n-avea nici o 
șansă de scăpare. Nu că ar fi vrut. 


Ducelui de Durweston nu îi conveni 
atunci când fiica lui îl anunţă că se 
întorcea la Strickland pentru o durată 
nedeterminată. 

— E vorba de Davenport, nu? 
întrebă el posac. Întrevederea avea 
loc în biroul lui, o cameră în care s-ar 
fi simţit acasă și Regele Soare. 

— Da. Am plecat prea repede, 
spuse Alys plimbându-se de colo-colo, 
nerăbdătoare să pornească la drum. 
Eu și Reggie avem multe de lămurit. 

— Cum poţi să te azvâărli în brațele 
unui desfrânat, Alyson, ale unui 
bărbat cu o reputaţie sordidă? izbucni 
ducele. N-ai nici un fel de mânarie? 

Alys se gândi. 

— In general, am. Când e vorba de 


Reggie, nu prea. 

Ducele strânse din buze. 

— O să se însoare cu tine? 

Ea își luă mănușile. 

— Sper, dar n-o să insist. 

Poate că fu prea sinceră, deoarece 
chipul bătrân al ducelui se înroși. 

— Pot să te dezmoștenesc și acum, 
să știi, mormăi el. Titlul și averea îi 
rămân fiicei doar dacă tatăl o 
consideră demnă să le primească. 
Întotdeauna am crezut că fratele mai 
mic al lui George Blakeford ar fi un 
duce bun și el e următorul la rând. 

— E treaba ta să alegi un 
moștenitor, spuse ea fixându-i ochii 
gri-verzui cu privirea ei tăioasă. Am 
părăsit o dată asta, adăugă, arătând 
cu mâna luxul ce-i înconjura. Am 
dovedit că mă pot descurca bine și 
singură. Chiar crezi că o să te ascult 
la treizeci de ani mai mult decât am 
făcuto la optsprezece? 

Pe chipul ducelui se citeau 


sentimente amestecate. | se făcu milă 
de el, așa că se apropie de scaunul lui 
și îl sărută pe frunte. 

— Tată, te rog să nu ne înstrăinăm 
din nou. Mi-a fost prea dor de tine. El 
clipi repede. 

— Și mie mi-a fost dor de tine, 
fetițo. Dar de ce nu te poţi mărita cu 
cineva cum e Lord Randolph? E un 
bărbat cumsecade și te-ar cere din 
nou chiar și mâine dacă ai fi dispusă. 

— Știu, dar e prea drăguţ pentru 
mine, zâmbi ea șiret. L-aș ţine sub 
papuc, cu siguranţă. 

— Nu l-ar deranja. 

— Nu, dar pe mine m-ar deranja. Nu 
vreau nici un soț pe care să-l pot 
domina, nici unul care să mă 
asuprească, spuse ea privindu-și tatăl 
hotărâtă. Nu-ţi place Reggie fiindcă 
seamănă prea mult cu tine. Am auzit 
destule despre tinerețea ta 
aventuroasă. In afară de diferenţa de 
vreun milion de lire, semănaţi ca 


două picături de apă. 

— Nu încerca să mă îmblânzești, 
fetițo, pufni ducele, încercând să-și 
stăpânească un zâmbet. lar un milion 
de lire e o diferență substanţială. 

— Substanţială, da, recunoscu ea, 
dar nu semnificativă. 

Își sărută tatăl de rămas-bun și 
plecă. Nu avea de gând să permită ca 
diferenţa aceea să fie semnificativă și 
cu asta, basta. 


capitolul 26 


Viaţa fără Allie era ca renunţarea la 
alcool, doar că mai rea. Plăcerile 
alcoolului erau limitate, iar pedeapsa 
era aproape imediată. Cu Allie, 
plăcerile fuseseră nesfârșite, de la 
cele platonice, la cele pur senzuale, și 
nu descoperise vreun aspect negativ. 

Reggie lua cina singur și nici măcar 
munca fizică grea de peste zi nu îl 
făcea să-i fie poftă de friptura de 


pasăre. Dădu farfuria într-o parte și 
începu să mănânce fără chef o cremă 
de zmeură. Trebuia să mănânce mai 
bine, altfel bucătăreasa s-ar fi simţit 
jignită. Se obișnuise să hrănească doi 
băieţi care mâncau de fiecare dată de 
parcă ar fi venit sfârșitul lumii. 

Gândul îl făcu să zâmbească puţin, 
dar ușurarea dispăru pe dată și fu 
înlocuită de o mâhnire cumplită. 
Faptul că o ajutase pe Allie să se 
împace cu tatăl ei fusese unul dintre 
puţinele lucruri complet altruiste pe 
care le făcuse vreodată. Spera că 
virtutea avea să-l răsplătească cu 
virtute, fiindcă era clar că n-avea să 
primească altă recompensă. 

Se ridică de la masă și se îndreptă 
către camera de muzică. De regulă îi 
făcea bine să cânte la pian. Își aminti 
că primele săptămâni de luciditate 
fuseseră cele mai grele, dar după 
aceea lucrurile deveniseră mai 
ușoare. Cu siguranţă, în timp, și 


pierderea lui Allie avea să devină mai 
ușor de suportat. 

Incă era greu. 

După două zile în care se foi în 
trăsură, Alys se simţea obosită și 
răvășită și se întreba dacă fusese o 
decizie bună să facă această 
călătorie. Se opri la Femeia Tăcută și 
rezervă cea mai bună cameră, ca să 
se poată odihni și împrospăta. Deși 
refuzase ferm oferta tatălui ei, de a fi 
însoțită de escorte, trăsura cu 
emblema familiei Durweston era cel 
mai impunător echipaj care trăsese 
vreodată la modestul han. O 
recunoscură, desigur, și pierdu timp 
salutând diferite cunoștințe, fiindcă 
nu voia să pară prea mândră ca să 
discute cu vechi prieteni. 

După o siestă scurtă și o masă 
ușoară, se pregăti să se ducă la 
Strickland. Era aproape întuneric și 
orice femeie respectabilă ar fi 
așteptat până dimineaţa, dar era pe 


cale să renunţe la orice pretenţie de 
respectabilitate. In plus, era prea 
nerăbdătoare. N-ar fi putut pune 
geană pe geană știind că o 
despărțeau doar câţiva kilometri de 
Reggie. 

Fiindcă se comporta ca o femeie 
ușoară, se hotărâse să se și îmbrace 
ca atare. O luase cu ea pe camerista 
franceză pe care o angajase recent, 
care era o coafeză pricepută și 
alesese cu grijă o rochie roșu aprins, 
o culoare bogată și subtilă în același 
timp, care îi făcea pielea și părul să 
strălucească. După ce se îmbrăcă, se 
examina în oglindă. 

— Madame arată magnifique, spuse 
camerista admirativ. 

— Madame arată ca o târfă, spuse 
Alys sec. 

— Oui, dar și ca o lady în același 
timp, spuse camerista cu ochi 
strălucitori. Doar cele mai bune 
modiste pot face asta cu o singură 


rochie. 

Camerista avea dreptate. Rochia 
era un triumf al artei provocării. 
Mătasea era croită simplu, mulată și 
drapată în jurul formelor sânilor, 
șoldurilor și coapselor. Decolteul era 
foarte adânc, iar Alys îi ceruse 
modistei să facă o crăpătură până la 
genunchi pe o parte. Se gândea la 
Reggie atunci când comandase 
rochia. Fiică de duce sau nu, nu era 
sigură că era suficient de curajoasă 
să poarte o astfel de rochie 
îndrăzneață în public. Silueta ei, de 
altfel niciodată serioasă, părea cu 
totul indecentă. 

Alys respiră adânc și se învâărti 
puțin, apoi dădu din cap satisfăcută. 
Arăta cât se putea de bine. Dacă 
Reggie o considera măcar pe 
jumătate la fel de atrăgătoare pe cât 
susținea, niciodată nu i-ar fi putut 
rezista în rochia roșie. Și dacă avea 
să-i reziste... în fine, trebuia să ia 


măsuri mai serioase. 


O oră de Mozart nu reuși să 
calmeze agitația lui Reggie. 
Nerăbdător și iritat, închise pianul și 
se îndreptă către bibliotecă. 

Seara era neobișnuit de răcoroasă, 
așa că îngenunche în fața căminului și 
pregăti focul. Majoritatea britanicilor 
n-ar fi fost de acord cu aprinderea 
focului înainte de noiembrie, 
indiferent de temperatură, dar el își 
permitea. Micile indulgente erau o 
compensare pentru ceea ce nu avea. 
O compensare infimă. 

Incercă să se distragă cu Eneida, 
fiindcă întotdeauna se identificase 
oarecum cu pușlamaua de Enea, dar 
în seara asta nu îl ajuta nici una 
dintre activităţile obișnuite. ÎI 
așteptau ore goale, de singurătate. 
Mâine avea să fie la fel, doar că mai 
rău. 

Care era sensul? Care naiba era 


sensul? Își trecu mâinile prin păr, apoi 
își scoase haina și o aruncă într-o 
parte, simțindu-se nervos și nelalocul 
lui în propria piele. Un pahar de 
brandy aveau să-l ajute să treacă 
peste noaptea aceea. 

Nu avea să se sature cu un pahar 
sau două. 

Și ce dacă? Și ce dacă bea până 
murea? Cine ar fi fost rănit? Alys nu 
mai era acolo ca să-i facă rău sau ca 
să pară mâhnită de ceea ce-și făcea 
lui însuși. Una dintre cameriste, Daisy 
sau cam așa ceva, părea interesată 
de el. Era destul de înaltă și avea 
părul șaten. Dacă era destul de beat, 
poate își putea închipui, cel puţin 
pentru câteva clipe, că era Allie... O, 
Dumnezeule, Allie... 

Îl străbătu un fior până în măduva 
oaselor. Apoi se ridică brusc din scaun 
și se duse la bufetul cu băuturi. Nu se 
gândi la ceea ce făcea, ridică 
decantorul de sticlă venețiană, care îl 


înlocuia pe cel pe care-l spărsese, și- 
și turnă generos patru degete de 
brandy. Apoi înclină paharul și 
observă jocul de lumini al lichidului 
chihlimbariu, în timp ce-și prelungea 
așteptarea. Băutura strălucea ca un 
topaz. Otravă dulce. Leac dulce. 

Când ridică paharul, Nemesis, 
ghemuită lângă scaunul lui, ridică și 
ea capul și scânci. 

— Care e problema, nu ești de 
acord? întrebă el, înclinând paharul 
către cățelușă, într-un toast ironic. 
Pentru toate femeile bine intenţionate 
și pentru bărbaţii care nu sunt destul 
de buni pentru ele. 

Apoi duse paharul la buze. 


Alys își lăsase camerista la han și 
trăsura cu vizitiul în grajduri, iar acum 
șovăia dacă să intre sau nu pe ușa din 
faţă. Deși avusese curajul să vină 
până acolo, recent câștigata ei 
încredere era, totuși, fragilă. 


Ar fi fost mai bine să verifice ce 
făcea Reggie. Era complet întuneric, 
iar camera cel mai bine luminată din 
casă era biblioteca. Poate că avea 
companie. Poate că acolo era altă 
femeie - iubita vărului George, Stella, 
avea cu siguranţă nevoie de un nou 
protector. Poate că Reggie își adusese 
un harem întreg. Chiar dacă îi era dor 
de ea, se îndoia că era genul care să 
sufere în sihăstrie. 

Merse încet în jurul casei și se 
apropie de ușile din sticlă ale 
bibliotecii. Din fericire, draperiile nu 
erau trase, așa că putu vedea 
înăuntru. 

Reggie era acolo, singur. Pentru o 
clipă îl admiră cum se rezema de 
șemineu. Își scosese haina și cravata 
și rămăsese doar în cămașă, iar 
supletea și frumuseţea lui masculină, 
întunecată erau mai mult decât 
evidente. 

Apoi ridică braţul. Cu un fior, ea își 


dădu seama că degetele lui lungi 
țineau un pahar plin cu un lichid de 
culoarea inconfundabilă a brandy- 
ului. 

Atingerea rece a sticlei îl făcu să-și 
vină în fire. Dumnezeule, ce făcea? 

Reggie lăsă jos paharul și se uită la 
el. Oricine avea câtuși de puţină 
minte ar fi trebuit să știe că era o 
mare greșeală să bei din cauza 
singurătăţii. Nu renunţase la băutură 
de dragul lui Allie, ca să nu 
dezamăgească speranțele părinţilor 
lui sau pentru oricine altcineva. O 
făcuse pentru el însuși, pentru propria 
mândrie și demnitate. 

Nu, nu fusese din mândrie. Mândria 
era cea pe care o afișa atunci când îl 
priveau ceilalţi. Onoare se numea 
ceea ce făcea atunci când nu îl vedea 
nimeni. Și dacă ar fi știut că avea să 
moară a doua zi, tot nu s-ar fi refugiat 
în băutură. Indiferent ce avea să-i 
rezerve viaţa pe viitor, avea s-o 


înfrunte sănătos și lucid, de dragul 
onoarei. Și chiar dacă îi era cumplit 
de dor de Allie, nu era cu adevărat 
singur. Din noaptea în care se 
frânsese și renăscuse nu mai fusese 
niciodată singur. 

Răsucindu-și rapid încheietura, 
aruncă brandy-ul în foc. Licoarea 
stârni flăcări albastre. Apoi așeză cu 
grijă paharul gol pe șemineu. Nu avea 
să mai spargă paharele, ajungeau 
atâtea drame în viaţa lui. Era un 
domn onorabil de ţară, nimic mai 
mult, și nu intenţiona să fie mai puţin 
de-atât. 

În timp ce privea flăcările scânteind 
și apoi pierind, auzi un zgomot vag 
din direcţia ușilor de sticlă. Ridică 
privirea. Apoi făcu ochii mari și privi 
neîncrezător cum Lady Alyson 
Blakeford intra în bibliotecă. 

Era palidă, dar îi oferi un zâmbet 
vesel. 

— Mă bucur că ai aruncat băutura. 


E mult mai ușor să vorbim atunci 
când ești treaz. 

Attila traversă încăperea si începu 
să se frece de gleznele ei, mieunând 
fericit Alys se aplecă și îl scarpină pe 
cap cu afecțiune. 

— Mă bucur că măcar cuiva îi face 
plăcere să mă vadă. 

Se îndreptă și își scoase pelerina de 
catifea închisă la culoare, pe care o 
puse pe un scaun. Pe dedesubt purta 
o rochie roșie strălucitoare, care îi 
dezvăluia inimaginabil de mult silueta 
splendidă și îi mângâia restul 
formelor. Reggie simţi că ia foc. 

— Ce cauţi aici? întrebă el cu 
asprime. 

Alys se apropie de el și se rezemă 
de șemineu cu o neglijenţă studiată. 
Părul ei sclipitor era strâns într-un 
amestec de bucle care părea că se 
desface la fiecare atingere. Arăta ca o 
bomboană măreaţă și delicioasă, 
demnă de un rege. Arăta a ducesă, 


nu a administrator. 

Lucrurile erau mult mai simple când 
avea fân în păr. 

Dându-și seama că se uita prea 
evident la trupul ei provocator, o privi 
în faţă. Ochii ei mari licăreau 
ștrengărește, dar în spatele lor se 
ascundea nesiguranța. 

— Am un contract cu Strickland, 
spuse ea afabilă. N-a fost frumos din 
partea mea să-mi iau concediu în 
timpul recoltei, spuse ea atingându-i 
cu un deget mâna care se odihnea pe 
polita căminului. 

Chiar și atingerea aceea ușoară 
aproape îl făcu să-și piardă controlul. 
Își smulse mâna și se îndepărtă. 
Fusese o greșeală să facă focul, era 
prea cald în bibliotecă. De fapt, mai 
avea puţin și fierbea. 

— Te-am eliberat de contract. 
Pentru Dumnezeu, Allie, întoarce-te la 
Londra și trăiește viaţa cu care te-ai 
născut. 


— E ilegal să mă eliberezi de 
contract fără acordul meu și fără 
motiv, spuse ea veselă. 

Folosise vreun produs cosmetic, 
fiindcă buzele ei arătau deosebit de 
coapte și de bune de sărutat. Se uită 
la gura ei, respirând greu și întretăiat 

— In cazul ăsta, ești concediată. Am 
să-ți plătesc salariul până ce expiră 
contractul. Acum, du-te! 

Alys renunţă la orice pretenţie de 
amabilitate. 

— Nu asta e viaţa pe care o vreau, 
Reggie. Aș prefera să fiu aici, la 
Strickland, spuse ea trăgând aer în 
piept, cu o mișcare care agită atât 
corsetul minuscul al rochiei, cât și 
abdomenul lui Reggie. Și mai mult 
decât Strickland, te vreau pe tine. 

Reggie se îndepărtă de șemineu, 
dorindu-și ca ea să fi avut inspiraţia 
să fi rămas acolo, în loc să vină aici și 
să îngreuneze lucrurile. Când distanţa 
dintre ei era una sigură, se întoarse 


spre ea. 

— Allie, ai o poziţie și o avere care 
te fac să fii cea mai liberă femeie din 
Anglia. Poţi face aproape orice 
dorești. Poţi avea orice bărbat sau 
oricâți bărbaţi dorești, spuse el sec. 
Eşti pe cale să-ţi iei zborul și să te 
bucuri de libertatea asta. Faptul că eu 
ţi-am oferit prima lecție adevărată de 
plăceri carnale nu înseamnă că 
trebuie să-ţi petreci restul vieţii cu 
mine. Ai mult mai multe de 
descoperit. 

Alys își înclină capul. 

— Vrei să spui că să faci dragoste 
poate să fie și mai bine decât în 
noaptea aceea? întrebă Alys 
neîncrezătoare. 

Chipul lui Reggie se crispa, în timp 
ce amintirile vii ale nopţii respective îi 
zdruncinau și mai mult voința. 

— Nu pot să vorbesc în numele tău, 
dar pentru mine n-a fost niciodată 
mai bine, spuse el încet. Dar nu mă 


refer doar la sex. Îţi poţi folosi averea 
și influenţa ca să ajuţi oamenii așa 
cum n-ai putea-o face aici la 
Strickland. Poţi să te tragi de șireturi 
cu prințul regent, cu prim-ministrul 
sau cu cei mai mari poeți dacă ai 
chef. 

— Pot face asta indiferent unde 
locuiesc Doar de asta te-ai dus la tata 
și i-ai spus unde să mă găsească? 
întrebă ea lăsându-se într-o parte, în 
timp ce rochia de mătase se undui pe 
corpul mlădios și dezvălui forma 
seducătoare a piciorului. 

Știa că era o femeie senzuală, dar 
acum că nu se mai considera extrem 
de neatrăgătoare, ar fi fost în stare s- 
o învețe câte ceva și pe Dalila. 
Incercând să-și recapete suflul, 
Reggie spuse încet: 

— Când ai vorbit despre tatăl tău, 
m-am văzut pe mine în tine. Mi-am 
pierdut cei mai frumoși ani din viaţă 
ducând o bătălie absurdă cu un 


bărbat pe care îl uram. Nu voiam să 
te văd făcând același lucru cu un 
bărbat pe care îl iubeai. 

Alys fu mișcată de intuiţia și de 
generozitatea lui. Fu și ușurată atunci 
când își dădu seama că Meredith 
avea dreptate: Reggie era nobil. Cu 
siguranţă putea să-l vindece de asta. 

— Ai dreptate. Mă lăsam mânată de 
furie și mândrie și nici eu n-am știut 
cât de rău îmi făcea asta, înainte să 
mă împac cu tatăl meu. E mult mai 
bine să fii condus de dragoste. De 
asta sunt aici, spuse ea, simțind că, 
oricât de îndrăzneață ar fi fost, avea 
să-i fie aproape imposibil să rostească 
următoarele cuvinte. Fiindcă te 
iubesc. 

Reggie rămase în cealaltă parte a 
camerei și nu cedă. 

— Nu confunda dorinţa cu 
dragostea. Eşti o femeie care și-a 
ascuns ani întregi caracterul pasional. 
Nu te arunca în braţele mele doar 


fiindcă eu te-am ajutat să te 
regăsești. Peste cât timp o să devii 
curioasă și o să cauţi pe cineva mai 
tânăr? Nu vreau să faci promisiuni pe 
care nu vei putea să le respecţi. 

Se gândea la promisiuni? Era cu 
siguranţă un progres, așa că începu 
să se apropie de el cu pași lenți și 
provocatori. 

— Nici eu nu mai sunt tânără, 
Reggie, și nu trebuie să mă culc cu 
jumătate din desfrânaţii din Anglia ca 
să apreciez ceea ce ne leagă. Am mai 
avea discuţia asta stupidă dacă încă 
aș fi Alys Weston? 

Reggie tăcu pentru o clipă 
îndelungată. 

— Tocmai mă pregăteam să o cer 
pe Alys Weston de soţie când am 
dedus cine ești cu adevărat. Dar 
există o diferenţă enormă între 
domnul si doamna Davenport și 
ducesa de Durweston și soțul ei, 
domnul Davenport un muritor de 


rând. Nu-ţi mai poţi nega originea, 
Lady Alys. Gata cu ascunzișurile. 

Deci Reggie chiar voise să se 
însoare cu ea. Cum putea să-l facă să 
ajungă din nou în punctul acela? 

— Toată noblețea asta se datorează 
faptului că ești prea mândru ca să ai 
o soție mai bogată decât tine? 

— E un factor, recunoscu el, dar nu 
singurul. Dumnezeule, Allie, 
gândește-te ce va spune toată lumea! 
Că ai fost sedusă de un vânător de 
avere care a profitat de izolarea și de 
lipsa ta de experienţă ca să te prindă 
într-o căsnicie dezonorantă. 

— S-ar putea spune asta, aprobă 
ea, dar adevărul e că ești singurul 
bărbat în care pot avea încredere, 
fiindcă ai fost interesat de mine și 
când nu știai că sunt moștenitoare. 
Zâmbi. Pentru a cui reputaţie îţi faci 
griji, pentru a ta sau pentru a mea? 

— Îmi fac griji pentru amândoi, la 
naiba! 


În timp ce se apropia şi mai mult de 
el, Alys dădu din cap cu tristețe. 

— Sunt dezamăgită de tine, Reggie. 
Ce fel de desfrânat e interesat de 
ceea ce cred cei din jur? 

Se opri fix în faţa lui și îl privi în 
ochii albaștri. 

— O să fii mai mulţumit dacă mă 
dezmoștenește tata? Aproape că m-a 
ameninţat că o va face când i-am 
spus că vin aici. 

O privi cu emoție pură. 

— Ai suporta să te 
dezmoștenească? 

— Da, spuse ea simplu. Tu ai 
suporta să n-o facă? 

— Nu știu, răsuflă el agitat. 

Prea mulţi bani însemnau o 
problemă ce putea fi rezolvată, se 
gândi ea. Acum trebuiau abordate 
chestiunile mai importante. 

— Reggie, sunt îndrăgostită de tine 
până peste cap, spuse ea analizându-l 
încet, examinând fiecare centimetru 


al trupului suplu și musculos. Nu 
numai pentru corpul tău, deși e 
minunat. Îţi iubesc sinceritatea și 
umorul debordant și onoarea pe care 
pretinzi că n-o ai. Ridică privirea ca s- 
o întâlnească pe a lui și îi puse cea 
mai grea întrebare: Mă iubești? 

Bărbatul se cutremură. 

— Sigur că te iubesc. De asta nu 
vreau să iei o decizie de care-ţi va 
părea rău. 

Nu se mișcă, dar trupul lui emana 
tensiune, iar în ochii lui ea citi o 
dragoste și o dorinţă la fel de intense 
ca ale ei. Reggie fusese întotdeauna 
singur, își respectase propriul cod al 
onoarei și își păstrase mândria. Acum 
mândria aceea îi despărţea. Probabil 
că băiețelului care fusese dat 
deoparte și care aflase că dorinţele lui 
nu contau nu-i venea să creadă că 
putea fi iubit. 

O durea inima pentru el. Trebuia să- 
| convingă că locul lor era împreună, 


de dragul amândurora. Pentru a 
depăși barierele mândriei și ale 
negării de sine, trebuia să-i înapoieze 
umorul și pasiunea pe care i le oferise 
și să îi dăruiască dragostea ei. 

Întinse mâna și îi desfăcu vesta, 
apoi se apucă de nasturii de la 
cămașă. 

Reggie îi prinse mâinile și le ţinu la 
distanţă. 

— Dumnezeule, Allie, ce faci? 

— Încerc să te compromit, explică 
ea. Atunci va trebui să te însori cu 
mine, dacă ţii câtuși de puţin la 
reputaţia ta. 

Pentru o clipă o privi lung. Apoi 
tensiunea se transformă în 
amuzament, iar ochii lui albaștri se 
încălziră. 

— Eşti femeia cea mai imposibilă pe 
care am cunoscut-o vreodată și, din 
păcate, semeni prea tare cu mine. 

Fiindcă îi dăduse drumul la mâini, 
mai desfăcu niște nasturi, apoi îi 


atinse pieptul gol. Pielea lui ardea sub 
atingerea ei. 

Reggie tresări și îi lipi mâna de el. 
— Capacitatea mea de a fi nobil e 
limitată, spuse el grav. Dacă nu pleci 
în următoarele zece secunde, n-o să 

te mai las să pleci niciodată. 
Infinitatea de opţiuni pe care le ai 
acum la dispoziţie o să se reducă la 
cele care mă includ doar pe mine. 

— Splendid, șopti ea, dându-i 
cămașa la o parte cu mâna liberă. 
Asta și vreau. 

O privi în ochii pentru încă o clipă 
îndelungată, ameţitoare. Apoi cedă și 
o strânse la piept, în timp ce gurile lor 
se întâlniră înfometate. 

Dorinţa care îi unise încă de la 
început nu mai era respinsă de 
rațiune sau de bună-cuviinţă și 
explodă într-un foc mistuitor. Alys se 
bucură de atingerea mușchilor și a 
oaselor lui puternice, de puterea lui 
covârșitoare, de tandreţea lui 


dureroasă. Nici urmă de șovăiala 
începuturilor, fiindcă trupurile și 
sufletele se recunoscură ca și cum s- 
ar fi știut de o mie de vieti. 

Hainele zburară într-un morman de 
pânză mototolită și sfâșiată. Apoi ei 
se prăbușiră împreună în faţa focului, 
iar ea află că să faci dragoste chiar 
putea fi mai bine decât în noaptea 
aceea nu prea depărtată. Flăcări și 
dulceaţă, dăruire și disperare, le 
cunoscură pe toate cu o rezonanţă 
emoţională care îi conduse pe culmile 
și în profunzimile noi ale iubirii. 

lar atunci când el îi șopti răgușit 
vorbe de iubire, cea mai mare bucurie 
fu aceea că fiecare își aflase căminul 
în braţele celuilalt. 

Mult mat târziu, rămaseră 
împreună, în faţa focului, acoperiţi de 
pelerina ei de catifea. Alys zâmbi 
visătoare. Prima dată când făcuseră 
dragoste, Reggie îi spusese că merita 
ceva mai bun decât podeaua 


bibliotecii, însă aceasta era de fapt un 
loc minunat. Attila era ghemuit în 
dreapta ei și, după respiraţia canină, 
putea ghici că Nemesis dormea lângă 
Reggie. O scenă de fericire perfectă. 

Rochia ei de mătase roșie nu avea 
să mai fie niciodată la fel, nu după ce 
o rupsese Reggie de pe ea. În fine, 
era moștenitoare și nu se putea gândi 
la un răsfăţ mai mare decât să 
cumpere rochii pe care bărbatul iubit 
să vrea să le sfâșie de pe ea. 

Gândul o făcu să chicotească, apoi 
îi explică lui Reggie, care o întrebă ce 
era așa de amuzant. Râse și el, 
mângâind-o leneș. 

— Pentru o femeie care acum două 
săptămâni era convinsă că nu o poate 
dori nici un bărbat, te-ai mișcat 
incredibil de repede. 

Făcuse doar primii pași ai unei 
călătorii ce avea să dureze o viaţă. 
Studie expresia relaxată de pe chipul 
lui, oasele puternice sculptate de 


lumina focului și se gândi că avea să 
se topească de tandrete. 

— Asta fiindcă tu m-ai făcut să mă 
simt femeia cea mai frumoasă și mai 
atrăgătoare de pe lume. 

— Chiar ești, spuse el aplecându-se 
și sărutând-o foarte ușor, lipindu-și 
buzele calde și ferme de ale ei. Și, 
iubita mea, cariera ta de 
reformatoare și-a atins apogeul 
schimbându-mă pe mine dintr-un 
desfrânat nepăsător într-un soț 
credincios și iubitor. 

Îi trasă cu limba conturul urechii, 
apoi cobori. Alys se arcui ca o pisică. 
— Să nu te plângi că am devenit 
prea plictisitor și cuviincios, fiindcă e 

complet vina ta, murmură el, 
mângâindu-i gâtul cu respiraţia lui. 

Era un jurământ de fidelitate. 
Pentru prima dată în viaţă, crezu cu 
convingere vechea zicală, că 
desfrânaţii aduși pe calea cea bună 
sunt cei mai buni soţi. Tocmai îi 


oferise un dar care valora mai mult 
decât toate comorile de la Durweston. 
Ar fi vrut să plângă de bucurie. 

Apoi buzele lui se apropiară de sânii 
ei, iar mâna îi atinse ușor abdomenul, 
stârnind focuri ascunse, 

— TU, plictisitor? îngăimă ea, cu 
respiraţia întretăiată de uimire și 
emoție. 

Reggie ridică ușor capul cu un 
zâmbet încântător, iar ea îl trase mai 
aproape ca să îl sărute mai bine. 
Când se lăsară din nou purtaţi pe 
aripile plăcerii, ea îi șopti răgușită: 

— Sincer, cred că nu e nici un 
pericol. 


epilog 


Știrile despre căsătoria celei mai 
importante moștenitoare din Anglia 
cu „Disperarea familiei Davenport" 
fură primite mai mult sau mai puţin 
bine. O cocotă cu părul roșu pe nume 


Stella urlă și azvârli cu peria de păr, 
spărgând o oglindă. O damă bine pe 
nume Chessie străluci de încântare 
atunci când citi scrisoarea lui Reggie, 
apoi închină un pahar pentru femeia 
care-l îmblânzise. 

Junius Harper fu mâhnit. Dacă ar fi 
știut că Alys Weston era 
moștenitoarea familiei Durweston și 
că era atât de disperată să se mărite 
încât îl acceptase pe Davenport, ar fi 
curtat-o mai asiduu, în loc să umble 
după domnișoara Spenser. Le scrise 
tuturor rudelor sus-puse și le rugă să-i 
găsească alt post, cu cât mai repede, 
cu atât mai bine. 

Așa cum Caroline, contesa de 
Wargrave, îi spuse voioasă soţului ei, 
iată că existau și miracole. Având-o în 
faţă pe soţia lui, Richard o aprobă 
drăgăstos. 

Lord Michael Kenyon, care odinioară 
admirase în secret comportamentul 
strigător la cer din tinereţea lui 


Reginald Davenport, zâmbi când află 
vestea și se întrebă dacă era vreo 
șansă ca el și Reggie, acum lucid, să 
devină prieteni. Intenţiona să afle 
asta. 

Jeremy și Elizabeth Stanton jubilau. 
Fiul lui Anne se întorsese acolo unde îi 
era locul și se comporta exact așa 
cum se cuvenea. Își îndepliniseră 
datoria de nași. 

Lui Mac Cooper i se păru perfect 
normal că o viitoare ducesă îl 
apreciase pe stăpânul lui. In timp ce o 
ținea în braţe pe Gillie în căsuţa lor de 
piatră, Mac îi spuse mulţumit că un 
bărbat are nevoie de o soţie. Eanuar 
fi putut fi mai de acord. 

Peter și William luaseră ce era mai 
bun din ambele lumi. Se întorseseră 
la prietenii lor de la Strickland, dar 
acum își petreceau vacanțele la 
Londra și în Cheshire. 

După cum spunea William, ducele 
de Durweston era un moșuleț 


simpatic. Era bine, poate că domnia 
sa nu auzise niciodată acest 
compliment. 

Merry acceptă, cu regret, că nu 
prea se cuvenea ca Reggie să o 
conducă la altar, dar ea și Julian se 
asigurară că soţii Blakeford- 
Davenport fură primii oaspeţi invitaţi 
în noul lor cămin de la Moreton. 

Ducele de Durweston bombiăni 
atunci când unica lui fiică se mărită 
cu licenţă specială, deși știa că ar fi 
fost ridicol ca Davenport să-i ceară 
formal mâna ei, după ce pușlamaua 
deja avusese parte de restul. Nici pe 
rug n-ar fi recunoscut asta, dar, pe 
măsură ce-și cunoscu mai bine 
ginerele, ducele se văzu nevoit să 
admită că îi cam plăcea de acel 
bandit impertinent. 

Daţi afară din patul cel mare, 
Nemesis și Attila începură să doarmă 
împreună, ca un ghem uriaș de blană. 
Din când în când, motanul mai zgâria 


căţelușa, dar, în afară de câte-un 
vaiet de durere, Nemesis nu făcea 
altceva; și nici vorbă să se răzbune 
vreodată. 

Reggie afirma că animalul era o 
victimă înnăscută, dar, cu inima ei 
romantică, Alys se gândea că ei nu 
căutau decât o dragoste enigmatică 
între două fiinţe nepotrivite. lar ea 
știa destul de multe despre asta. 


SFÂRȘIT 


